  ROMANELE MESEI ROTUNDE Copertă și ilustrații de STATE ION Lector ANGELA CIȘMAȘ Tehnoredactare de VICTOR MAȘEK Reversibile color în studioul fotografic al C P C S NICOLAE MIHĂILESCU ROMANELE MESEI ROTUNDE În prelucrarea modernă a lui JACQUES BOULENGER Prefaţă de IRINA BĂDESCU  Traducere de AUREL TITA EDITURA UNIVERS Bucureşti Prezenta traducere s-a făcut după textul LES ROMANS DE LA TABLE RONDE, rédigés par Jacques Boulenger, I – III, collection / , Paris, (© Librairie Plon, ) EDITURA „UNIVERS” CUVÂNT ÎNAINTE Poate dintr-o prejudecată a actualităţii ori dintr-o supraîncărcare obiectuală a timpului istoric, literatura medievală în general – iar romanul în special – trece în mare măsură drept domeniul exclusiv al erudiţiei Chiar la lectura ei, obişnuinţa de-a coborî ochii în subsolul paginii sau de-a căuta întruna în corpul de note de la finele volumului este atât de înrădăcinată, încât plăcerea cititorului este de la bun început încovoiată de neliniştea de-a nu fi suficient pregătit, de-a nu înţelege; şi se află astfel schimbată, încă din dreptul titlului, în îndatorire de-a se cultiva, de-a «citi» – cu scopul, mai mult sau mai puţin mărturisit, de-a apărea la un moment dat, sieşi sau celorlalţi, ca fiind «citit» Mai funcţionează desigur aici şi stivuitele moduri de lectură, în număr mai mare sau mai mic, pe care romanele moderne le-au înfăţişat şi defrişat acestui cititor, cu cât mai cultivat, mai «citit», cu atât mai puţin spontan şi mai indirect, mai izolat de paginile pe care le are în faţă printr-un strat dens până la opacitate de alte cărţi, de alte lecturi Până la Doamna Lacului sau la închisoarea de aer unde vrăjitorul Merlin zace prins de dragostea-i capricioasă, cititorului nostru i se pare a merge obligatoriu în susul cursului istoriei, a răzbi trudnic printr-o acumulare de date străine lui; şi numai astfel, prin înveşmântări în concentricităţi explicative, totodată prin succesive desprinderi de sine-însuşi – cine este Merlin «de fapt» şi nu de «dreptul» conform căruia apare în carte, cărei mitologii îi aparţine îndepărtatul lui prototip, ce simbolizează închisoarea de aer, ce semnificaţie are Doamna Lacului, în ce perioadă s-a scris episodul cu pricina şi cum trebuie interpretat – socoteşte a fi ajuns să «citească» într-adevăr Romanele Mesei rotunde Lectură de lecturi, împovărată străbatere a unui context practic nesfârşit dincolo de care textul în sine – în prezenţa lui materială, înfăşurată în coperţi albe şi tipărită aerisit cu litere ca de vinietă – rămâne practic neatins, de fapt necitit în fărâmările la care îl supune privirea gonită de la subsoluri la glosar, de la glosar la dicţionar, şi de aici rătăcită în alte cărţi, cine ştie câte O lectură naivă deci? Nu este posibilă astăzi, se ştie Dar de ce o lectură cu note şi explicaţii, cu istorie şi nu în istorie? De ce aceste cărţi-trepte să nu fie căutate în însăşi cartea-matcă, in-formată, alcătuită în prezentul lecturii? Adică nu o înstrăinare, în care minuţios descrisele costume ale cavalerilor intrând în arenă, ritualul repetat al turnirurilor sau al jocului de iubire să fie aflate aici pentru a pune pe fugă lectura şi a o arunca într-un alt timp – cu cât depărtarea e mai erudită, cu atât e, aparent, mai inocentă, după felul filmelor de reconstituire istorică fără miez prezent —; ci o lectură in praesentia, ca a celor Trei muşchetari, mai aproape, ca aceea a romanelor de aventuri poliţiste sau intersteare De ce raportarea s-ar face la trecut şi nu la prezent, cu tot ceea ce prezentul însumează şi actualizează, în lectură, din trecut? Lectura Romanelor Mesei rotunde ar putea fi şi ea dezinvoltă, pasionantă, justificare a ei însăşi ca atare, ca a unor romane ce sunt deopotrivă istorie şi traduse, publicate, pentru a fi citite aici, acum Punând provizoriu de-o parte cheia greoaie a erudiţiei – mai necesară, pentru că mai justificată într-un al doilea timp de lectură, de studiu sau meditaţie – spaţiul artificial reclădit al mitologiei din care sunt clădite, şi care nu mai este al cititorului de astăzi, ce rămâne din aceste romane dacă nu, pe sutele de pagini înşirate cu rânduri mărunte, lumea ei în aşteptare de-a fi introdusă în lume prin prezentul lecturii şi de-a avea poate, cu altă măsură care este tocmai cea a prezentului, succesul de altădată şi dintotdeauna Abia de aici, din prezenţa şi prezentul ei faţă de cititor, cartea îşi măsoară şi selectează trecutul, lecturile precedente, şi astfel îşi poate afla, ca lume, locul în lume Romanele Mesei rotunde au fost de la început romane de succes Istoria literară, grijulie de-a recupera originile, precum şi vârfurile valorice statornicite ca atare de propriile ei criterii, s-a ocupat cu migală de descrierea materiei lor de bază: mitologia vechilor celţi, romanele cavalereşti ale veacurilor al XII-lea şi al XIII-lea, romanele precedente, aşa-zis «antice», din care s-a hrănit şi Alixăndria noastră – şi acestea din urmă părăsite în drum de către cercetare pentru o investigare mai îndepărtată, a surselor lor din antichitatea greco-latină Etc Etc Aceeaşi istorie literară s-a ocupat însă mai puţin de compilaţia în proză, apărută în sub titlul Lancelot du Lac, pe care a dispreţuit-o ca impură, secundă, neoriginală Adevărat tezaur de folclor romanesc, compilaţia din cuprinde, de-a valma, romane semnate (de Chrestien de Troyes sau Gautier d’Arras) şi anonime, povestiri despre cavaleri, episoade de împrumut, rescrise, remaniate, restructurate şi amalgamate în diverse rânduri Dealtfel, traducerea românească însăşi a fost făcută după versiunea – iarăşi o remaniere – lui J Boulenger, a cărei bază o constituie textul intitulat The Vulgate version of the Arthurian Romances, edited from manuscripts in the British Museum (Versiunea în limbă vulgară a Romanelor Arturiene, după manuscrisele de la British Museum); la rândul lui, textul englez publicat la Washington de către Oskar Sommer este o variantă mai mult sau mai puţin fidelă a compilaţiei menţionate Boulenger a introdus în redactarea lui o serie de fragmente înrudite, mai ales prin personaje, din romanele lui Chrestien de Troyes, Robert de Boron etc — Din această simplă precizare asupra etajării capricioase a variantelor reiese faptul că, din punctul de vedere al circulaţiei si al tratării, materia Romanelor Mesei rotunde este una aproape folclorică Un soi de folclor deosebit, a cărui vitalitate e legată de scriere, de carte, şi nu de cântec; dar care mărturiseşte, ca şi adevăratul folclor, miracolul civilizator al înţelegerii întru cultură Compilaţia în proză, denumită ambiţios de la apariţie «oglindă a toate isprăvile cavalereşti», «sumă a toată cortezia», şi-a justificat ajungând până la noi, subtitlul A circulat, din veacul al XIII-lea şi până astăzi, aproape fără întrerupere; smulsă din mână în mână şi citită pe fragmente – ca un alt serial de aventuri, ca foiletoanele veacului al XIX-lea – de-a lungul celor de-al XIII-lea şi al XIV-lea, în medii tot mai largi, călcând frontierele Franţei spre Italia, Germania, Spania Paolo şi Francesca, eroii lui Dante, au intrat în circuitul perenelor ficţiuni purtaţi de lectura Lancelotului, rămas pentru totdeauna deschis pe genunchii lor în clipa când au fost pentru totdeauna surprinşi de sărutul veşnic damnatei iubiri; iar damnaţiunea iubirii este aici primul semn al elecţiunii, al accesului în universul mental, unde de atunci încoace, îngemănaţi pe-o carte, Paolo şi Francesca purced din romanele cavalereşti şi le continuă până la noi În preajma Renaşterii – prin anii ai veacului al XV-lea – un gentilom din comitatul Warwick s-a apucat să traducă, pentru a-şi îngâna urâtul în lungile seri de iarnă, Lancelotul francez; pentru plăcerea lui şi fără nicidecum să se gândească la faptul că din dialogul între versurile franceze şi frumoasa engleză legănată, se înjgheba puntea timpurilor pentru trecerea cavalerilor lui Arthur dincolo de Canalul Mânecii şi de epoca elisabetană Moartea lui Arthur în care, după moda vremii şi conform cu destinul acestei materii, sir Thomas Malory a inserat şi alte episoade de împrumut, a preluat ştafeta Întâmplarea a făcut însă ca acest umil şi pasionat cititor să fie şi un scriitor dibaci; retipărită în mai multe rânduri, prima operă de proză poetică engleză avea să fie, pentru literatura ulterioară, o sursă constant prezentă; pin ea s-au născut unele dintre cele mai frumoase Idile ale regelui de Tennyson, câteva din cele mai inspirate pagini din operele lui Matthew Arnold şi Swinburne Don Quijote al lui Cervantes, eroul dintre două lumi, căutătorul de ideal şi înfrântul fantasmelor, este şi el un coborâtor din Romanele Mesei rotunde; un soi de cititor «total» al acestora, rătăcit între realitatea istorică şi cea mentală, dramatic avertisment al răscrucii croite de Renaştere între lumea veche şi cea nouă Răscruce, dar nu ruptură; căci scriind în Deffense et Illustration de la langue françoyse, manifest al noii literaturi franceze, Joachim du Bellay recomanda poetului viitor să preia exemplul lui Ariosto pentru a face să retrăiască, după modelul unei Iliade sau al unei Eneide «quelqu’un de ces beaux vieulx romans françoys comme un Lancelot, un Tristan» («câteva din acele frumoase romane franceze din bătrâni, un Lancelot, un Tristan») De ce sfatul poetului Regretelor – întâiul romantic iubitor de trecut – nu a fost urmat, de ce Lancelotul a fost înlocuit cu romanele preţioase, nu are atâta importanţă cât faptul că, în plină desfăşurare a rigorii clasice, în tot cursul veacului de aur francez stăpânit de puterea raţionalismului şi supus bisturiului diamantin al limbajului, romanul de aventuri – cu motive şi personaje aproape aceleaşi, doar cu alte haine şi nume – a rămas în continuare desfătarea pasionată, hrana temeinică a fanteziei cititoare Nu numai în provincia franceză, unde s-a născut bovarysmul – poate mai devreme decât l-a înfăţişat Flaubert –, ci în chiar miezul clasicismului, la Paris, în saloanele unde se urzea marea structurare carteziană a Luminilor La Fontaine, Corneille, reglementarul Boileau, Racine chiar, au fost – pe ascuns de profesionalismul lor clasic – pasionaţi cititori de romane Istoria literară a ignorat multă vreme această nutriţie subterană a culturilor, imensul rol nesemnat al lecturii, al receptării şi circulaţiei, în făurirea lor Iar când, la începutul veacului Luminilor, romanul a părut a se ivi brusc, într-o explozie bâlbâită încă în formă, dar clocotitoare de sevă, s-a crezut mult timp într-un fel de generaţie spontanee; e vorba de fapt de rodirea aceleiaşi însămânţări de lectură atâtea veacuri neîntreruptă; rodire parţială, conformă spiritului vremii: căci de la Renaştere încoace – de la opera lui Cervantes în ce priveşte romanul – se desparte în vechi şi nou, în trecut şi viitor, ceea ce lumea medievală ţinea reunit sub specia eternităţii, şi anume timpul Cum au mai circulat mai departe Romanele Mesei rotunde, materia lor, nu-şi află rostul în paginile de faţă Au fest puse în chenar de nostalgia romantică Pentru doamna Bovary, ca odinioară pentru Don Quijote, au devenit destin, la altă răscruce a lumilor Dealtfel, momentul Flaubert este acela în care se întemeiază, concordant cu spiritul vremilor noastre, conştiinţa deopotrivă a caracterului de mitologie romanescă şi a amestecului de real cu nereal din materia Romanelor Mesei Rotunde Reluată iarăşi mai departe, ncu semnificaţii felurite, în Un yankeu la curtea regelui Arthur de Mark Twain, de Parsifalul lui Wagner, de piesa lui Cocteau Cavalerii Mesei rotunde, de romanul lui Obaldia Graal pirat Etc Până astăzi, în formele cele mai diverse, parodii sau reconstrucţii, materie-sursă a noi interpretări, însă de ce se rescrie ca atare, de ce se traduce şi se citeşte azi o carte pe care soarta tragică a damnaţilor danteşti, apoi aceea a lui Don Quijote şi a doamnei Bovary a învinovăţi-o de-a fi dat false poveţe, de-a fi stârnit sterile, potrivnice vieţii, vârtejuri de ideal? Faptul nu mai ţine, în perspectiva timpului care s-a scurs de când a fost scrisă – un trecut, luat global – de scrierea, ci de lectura ei Un fapt căruia i s-ar putea zice de spaţiu, nu de timp Pentru că spaţiul Romanelor Mesei rotunde se înţelege astăzi ca fiind cel al ficţiunii romaneşti propriu-zise, – în care stratificările de timp istoric, cu scrierea fiecăruia, s-au depus amalgamându-se – şi deopotrivă cel al «tuturor romanelor», spaţiu al Romanului ca atare, constituit din traversările de lectură capitalizate de generaţii În acest al doilea spaţiu, motivele, isprăvile chiar personajele din Romanele Mesei rotunde, despărţite de propria lor materie prin toate straturile de prelucrări, de scriere-lectură de-alungul culturii europene, au întemeiat Motivul, Isprava, Personajul dintodeauna ale Romanului ca lume, ca univers Căci, cum se rosteşte Călinescu, literatura «se constitue ca un al doilea cosmos, acceptat ca atare» Spaţiu deci în egală măsură al unei mitologii istorice şi al unei mitologii spirituale – şi aceasta istorică, însă într-altfel constituită, şi care ne cuprinde astăzi, laolaltă cu modul nostru de lectură, în prezent Spaţiul ficţiunii se organizează în Romanele Mesei rotunde pe două dimensiuni: una verticală, mitico-legendară, care răspunde într-o istorie «externă», şi una orizontală, corespunzătoare unei istorii «interne», care ar putea fi numită realistă în sensul restrâns, aristotelic al termenului Pe această coordonată se înşiruie o lectură documentară a Romanelor ca înfăţişând viaţa curtenească a lumii franco-normande, relaţiile senioriale şi cavalereşti, ierarhia feudală repetată în formulele iubirii de curte, ritualurile turnirurilor, ale bătăliilor şi închinării, alte ritualuri, – căci viaţa cavalerilor feudali este ritualizată până la monotonia clişeului – de călătorie aventuroasă sau de luptă dreaptă, croiul şi coloritul pitoresc al costumelor, emblemelor şi chipurilor umane Lectură plană, care ar rămâne simplă acumulare de informaţii, vană până la urmă, simplu divertisment de reconstruire pe temeiul unor date istorice, şi plictisitoare din pricina repetiţiilor Desfăşurarea povestirii – combinaţie mai mult sau mai puţin previzibilă de aventuri teoretic infinite ale eroilor şi asemănătoare, în această privinţă, cu romanele picareşti, spaniole sau franceze, ale începutului erei moderne – transportă însă şi un alt sens decât cel al reflectării imediate; iar acesta se organizează tocmai din suprapunerea repetiţiilor, pe verticală: din lectura în înlănţuire a datelor de istorie creşte lectura integratoare a simţului şi sensului istoriei, descoperitoare a mitologiei Aventurile lui Lancelot, luptă dreaptă, rătăcire în căutarea femeii iubite, aventuri de tot soiul, instaurează sensul moral al epicii cavalereşti; ele sunt probe-criterii înmulţite de evaluare şi autoevaluare, trepte de acces, prin căutarea-cucerirea de sine, la cea a lumii Mitologia cu funcţie evaluativă preia şi iubirea, joc cu rânduite reguli, cu ritmice întretăieri de despărţire-regăsire, şi face din ea îndemn la acţiunea de autoverificare Eroul suie trudnic printre răpiri, interdicţii, lupte corp la corp cu monştri sau cavaleri fără chip, mereu revenind încă o dată încercat, la Masa rotundă – centrul ideal al lumii în mitologia celtică, locul de sancţionare a probelor în mitologia purificării morale – să dea seamă de faptele sale Moartea regelui Arthur şi desfacerea Mesei Rotunde se citeşte astfel ca sfârşitul unei lumi istorice în însuşi sensul ei de-a fi, în etica şi idealul ei Dimensiunea mitologică a spaţiului Romanelor Mesei rotunde integrează episoade întregi, rămase sub semnul întrebării într-o simplă lectură plană, orizontală, şi anume episoadele miraculoase Convieţuirea vrăjitorului Merlin şi a arhanghelilor, sau a lui Iosif din Arimateea cu cavalerul Lancelot şi regina Guenievra se datorează desigur supraadăugării idealului moral creştin la cel păgân, amestecului de timpuri şi spaţii spirituale Căutarea de sine, sens al isprăvilor cavalereşti, se află depăşită în căutarea Graalului, potirul simbol al religiei creştine, la care numai cel mai pur dintre cavaleri are acces Aventura cea mare îl cuprinde, alături de cavaleri, şi pe losif din Arimateea, strămoş de legendă al neamului «ales» al celţilor bretoni; iar ereticul – conform dogmei –, părtaşul la adulter şi trădare Lancelot este venerat după moarte ca un sfânt Istoria şi erudiţia pot explica cum s-au amestecat fecioara Maria, dracii şi sfinţii printre eroii iubeţi şi bătăioşi, dându-le ajutor la nevoie şi bineţe în calea lor de întâlnire; căci în acest punct se petrece mutaţia materiei romaneşti într-un soi de folclor livresc, în aceste uniri într-o unică ficţiune aidoma celor dintre sfântul Petrea şi Dumnezeu cu Ivan Turbincă sau dintre Jupiter şi hărăziţii Filemon şi Baucis Dealtfel, dacă se merge mai departe pe dimensiunea mitologică, Romanele Mesei rotunde integrează în materia celtică de origine nu numai elementele creştine posterioare, ci şi cele antice, anterioare Dorita, căutata regină Guenievra poate fi citită ca fiind una cu Persephona furată de Hades, cu Euridice cea plânsă de Orfeu, cu frumoasa Elena, după cum gândul se poartă de la insula Avalon la grădina Hesperidelor, de la mările-limită ale împărăţiei arthuriene, la apele Styxului Lumea în care zânele se iubesc cu muritorii, iar ţinta peregrinărilor este tărâmul de dincolo este înştiinţată şi hrănită subteran, prin cuvântul cântat sau scris, de ceea ce, dincolo de timpul scrierii ei, dar în timp, o înrudeşte cu ea însăşi întru sistemul unei culturi Dar iarăşi toată această schiţă de cuprindere a sensului Romanelor Mesei rotunde nu spune altceva decât cum i s-a înfiripat scrierea, nu vorbeşte decât despre posibilităţile unei lecturi cu istorie, fie aceasta şi numai condensată dintr-o privire fugară Lectura cu istorie este una dezlipită de lectură, o refacere mentală a scrierii Cum s-ar însoţi astăzi, într-o lectură în istorie, obiectele miraculoase – spada cu nume de doamnă, armura invulnerabilă – cu amănuntul vestimentar, atotputernicul Merlin cu fandosită lui Viviană, dorinţa trupească a frumoasei lui Lancelot cu idealul chinuitor al aventurii fără capăt, în sfârşit apusul tărâmului arthurian cu permanenţa lui în cultura Europei? Hrană a atâtor cărţi, muzici şi filme, în limbi şi materii diferite, de-a lungul unor perioade lungi de timp, Romanele Mesei rotunde apar astăzi aşa cum într-adevăr le-a fost intuit destinul, ca o carte a cărţilor Un model celular, mişcător şi unduios, însă statornic în structura lui fundamentală, hieroglifă a ficţiunii romaneşti, deopotrivă geografie şi istorie a teritoriului dintotdeauna al Romanului Din straturile de scriere-lectură-rescriere a acestei imense materii se decantează cea dea treia dimensiune a ei, dimensiune de formă, de matcă, nu de substanţă – pe care generaţii de cititori cu ochi avizi au tot desenat-o, insistând asupra aceloraşi linii, ca o grafică pe hârtie transparentă, rescriind-o astfel în esenţa ei perenă Osmoza între scriere şi lectură e un proces lung şi de taină, care se petrece deopotrivă sub semnătura marilor artişti și în anonimatul pasionaţilor de lectură; literatura se hrăneşte cu literatură ca şi cu real, din cele două cosmosuri de care vorbeşte Călinescu – sau cum spune, glumind numai pe jumătate Giraudoux: «Toute la littérature est plagiat, sauf peut-être la première, qui d’ailleurs est inconnue» („Toată literatura este un plagiat, în afară de prima, care este dealtfel necunoscută”) Romanele Mesei Rotunde sunt parte din acest loc de osmoză între scrierea romanescă şi lectura ei; o mitologie de gradul al doilea, a însuşi romanescului, pe care perspectiva timpurilor ne-o dezvăluie astăzi, aici, acum, prin această operă veche de câte veacuri Călătoria şi căutarea unui ideal sunt motivele de temelie, raţiunea de-a fi a romanului, de la căutarea reginei de către Lancelot până la cea a timpului pierdut de către Proust; iubirea-cunoaştere şi opreliştile sau avânturile ei sunt substanţa acţiunii lui, de la «fine amors» a evului mediu occidental, trecând prin damnata iubire părintească a lui moş Goriot şi până la înfrângerea morţii prin iubire din romanele ultime ale lui Aragon Eroul, rând pe rând învins sau triumfător, urcă prin silnicia aventurilor lui – episoade de viaţă, frământări sufleteşti sau experienţe mentale – spre rânduiala unui univers care poate fi deopotrivă dobândirea pozitivităţii morale ca pentru Lancelot, integrarea în lume ca în cazul lui Jacques Thibault din romanul lui Roger Martin du Gard, sau comunicarea cu semenii ca în cel al eroilor lui Beckett Merlin este un vrăjitor în lumea Romanelor Mesei rotunde – dar el este astăzi lecturii noastre şi autorul însuşi, ştiutorul, organizatorul destinelor, chemat la greu pentru a descurca şi prelua din nou iţele ficţiunii —; după cum Lancelot – eroul este şi cugetul creator, călător spre aventura creaţiei, căutându-şi-o printre peripeţiile înmulţite ale scrierii până la desăvârşirea ei ca operă, tot astfel cum Lancelot se desăvârşeşte, săvârşindu-se, cavaler Dealtfel, Lancelot nu-şi cunoaşte numele; crescut în taina acvatică a tărâmului Doamnei Lacului – aidoma germinaţiei obscure a imboldului de creaţie – el iese la lumina zilei şi-şi împlineşte soarta neştiindu-se, ca şi eroii anonimi, eu, tu sau el din romanele moderne Îşi va citi numele pe viitorul mormânt, se va fi «scris» deci ca personaj numai după ce şi-a încheiat aventura Destinul lui îngemănat cu cel al Mesei rotunde – a cărei desfacere înseamnă apusul unei mitologii şi naşterea unei alteia – trasează perena poveste a Romanului, de la naşterea lui în taina conştiinţei scriitoriceşti, prin drumeţia lui în el-însuşi şi în viaţă, până la punctul final dincolo de care, mutat din scriere în lectură, începe să-şi trăiască numele, statutul şi căutarea În punctul de osmoză între scriere şi lectură – punct paradoxal, căci el este de fapt reprezentarea unui infinit proces – ia naştere ambiguitatea semnului literar Acesta îşi are referinţa, pentru Romanele Mesei rotunde în speţă, în lumea sfârşitului de veac al XI-lea, urcând până mai departe, în lumea antică, lumi realcătuite cu migală, dar şi cu lacune, de erudiţia fragmentelor şi ipotezelor Dar în măsura în care, transformator şi transformat totodată, acest semn a străbătut veacurile până azi, el este şi autoreferenţial; e locul larg, lărgit până la limite pe care autorii nu le-au bănuit unde viiază şi se mişcă creaţiile romanului european, ale cărţii iubite între toate, şi nu numai ca mijloc de instruire, ci şi ca imbold de avântare a imaginaţiei, ca joc de perene imitaţii, peisaje, relaţii, personaje şi conflicte păstrate ca obiectele folositoare ale gospodăriei: rostul lor de început nu se mai ştie, de unde se trag şi ce înţeles aveau la început zimţii mărunţi, periaţi de fierul roşu pe coada lingurii, însă rânduiala şi frumuseţea lor geometrică aşază lingura cu chip altădată poate ritual într-o altă zonă a cuprinderii mentale, cea a esteticului sau a utilului Şi astfel lingura trăieşte astăzi, într-o funcţionalitate asemenea, nu identică, dar vie, integrată altfel, dar asemenea deplin, cu toată istoria ei, în istoria de azi Se mai poate pune întrebarea dacă tot ceea ce se poate citi azi în Romanele Mesei Rotunde e cuprins, scris, în ele, ce au mai scris romancierii de după ele Au scris tocmai ceea ce face ca astăzi, Romanele Mesei rotunde să mai fie citite, şi anume cum le-au citit ei IRINA BĂDESCU COPILĂRIA LUI LANCELOT DU LAC  FUGA REGELUI BAN În marca Galiei şi a Micii Bretanii, erau pe vremuri doi regi fraţi buni şi care se căsătoriseră cu două surori bune Unul se numea Ban din Benoïc, iar celălalt Bohor din Gannes Regele Ban era, pe vremea aceea, un bărbat destul de bătrân; dar regina Elena, soţia lui, era încă tânără şi femeie în putere, mult iubită de oamenii din popor Nu avuseseră decât un singur fecior, numit Galaad la botez, dar căruia i s-a spus mereu Lancelot; povestea noastră are să vă spună mai încolo de ce anume, căci acum nu e nici locul, nici momentul potrivit Regele Ban avea ca duşman de moarte pe vecinul său Claudas, regele Pământului Pustiu, cavaler destoinic şi înţelept, dar perfid şi care lupta cu înverşunare împotrivă-i Ci regele Artus n-avea cum să vină în ajutorul lui Ban din Benoïc, fiind prins, în vremea aceea, în lupta împotriva baronilor săi din Bretania Mare În schimb, Claudas făcuse închinare împăratului de la Roma, care îi trimisese oşti şi, cu ajutorul lor, pusese stăpânire pe toate oraşele şi pe tot pământul regelui Ban, în afară de fortăreaţa de la Trèbe, în care îl ţinea asediat Aşa încât regele Ban se vedea în mare primejdie de a fi prins, prin foamete sau altfel Cam pe la jumătatea lui august, îi spuse reginei, soţia lui: — Doamnă, ştii la ce m-am gândit? Să mă duc chiar eu să-i cer ajutor regelui Artus şi să-i arăt din nou cum sunt jefuit: îi va fi mai mare mila de mine dacă mă voi înfăţişa chiar eu, aievea, decât dacă îi voi trimite un sol Pregăteşte-te aşadar, căci vom merge împreună, şi nu vom lua cu noi decât pe fiul meu şi un scutier Ia tot ce am aici de preţ, aur, giuvaere şi văsărie Castelul acesta este atât de puternic încât nu mă tem defel că ar putea fi luat cu asalt înainte de întoarcerea mea: dar nimeni nu se poate feri de trădare Regina consimţi la planul regelui Şi, în vreme ce dânsa pregătea cele trebuitoare de drum, regele se duse să-l caute pe seneşalul său, căruia îi încredinţă fortăreaţa, rugându-l să aibă grijă de ea ca de ochii din cap Apoi şi-l alese, ca să-i slujească de scutier, pe unul dintre tinerii de la curtea lui în care avea mai multă încredere: şi, când veni momentul potrivit, cu trei ceasuri înainte de revărsatul zorilor, ieşi în taină pe un podeţ de lemn, după ce se rugase Domnului pentru seneşal şi oamenii lui Castelul – trebuie să ştiţi – nu era asediat decât dintr-o parte, fiind apărat de cealaltă de mlaştini atât de întinse şi de adânci, încât Claudas nu putuse să-l ia prin încercuire Regele Ban o apucă aşadar pe un drumeag foarte îngust, care şerpuia printre ape şi care avea vreo două leghe pe puţin Doamna încălecase pe un buiestraş foarte blând Scutierul, viteaz şi de mare ajutor, ducea copilul într-un leagăn, pe o perniţă, precum şi scutul regelui Un băiat de casă ducea de frâu calul şi ţinea lancea Alt scutier ducea de dârlogi un cal de povară încărcat cu giuvaere, cu vase, cu bani şi cu bagaje În sfârşit, regele însuşi, cu coiful pe cap, îmbrăcat cu cămaşă lungă de zale şi cu nădragi de fier, încins cu sabia, acoperit cu mantia de ploaie, călărea pe calul său de paradă, un cal de toată isprava În ţinuta aceasta, micul grup străbătu mlaştina şi pătrunse în pădurea vecină, care era cea mai mare dintre toate pădurile Galiei şi ale Micii Bretanii, căci să tot fi avut zece leghe galice în lungime şi şase sau şapte în lăţime În mijlocul ei se afla un lac căruia i se spunea lacul Dianei Diana aceasta, care a fost regina Siciliei şi care a domnit pe vremea valorosului scriitor Virgiliu, era o femeie căreia îi plăcea cel mai mult pe lume să cutreiere codrii şi să vâneze toată ziulica: iată de ce păgânii, care vieţuiau pe vremea aceea, îi ziceau zeiţa codrilor, atât erau de smintiţi şi de necredincioşi Regele, care cunoştea bine lacul Dianei, hotărî să poposească în preajma lui, pentru odihna reginei şi a oamenilor săi, până la ziuă În vremea aceasta, porni să urce un deal din vecinătate, ca să-şi mai zărească o dată, în revărsatul zorilor, castelul la care ţinea mai mult decât la orice pe lume Dar povestirea încetează de a mai vorbi câtva timp despre dânsul şi se întoarce la Aleaume, seneşalul său CUCERIREA TRÈBEI N-apucă bine să se depărteze regele Ban, că seneşalul său îi şi ceru lui Claudas o ţidulă de liberă trecere, spunând că voia să-i propună încetarea luptei Claudas se învoi cu dragă inimă, întrucât îşi dădea bine seama că nu era chip să cucerească cetatea decât printr-un vicleşug sau prin înţelegere — Ah, seneşale, spuse Claudas, mare pacoste să fii al unui astfel de suveran ca al dumitale, care nu te poate pricopsi cu nimic! Am auzit vorbindu-se atât de mult de domnia-ta, încât aş fi în stare să fac orice, dacă ai vrea să treci de partea mea Ți-aş da regatul acesta şi l-ai cârmui ca vasal al meu Altfel, dacă te-oi lua cu forţa, voi fi nevoit să te năpăstuiesc, căci juratu-m-am pe toţi sfinţii că nu voi lua, în răzbelul acesta, vreun captiv care să nu fie ucis sau întemniţat pentru câte zile o mai avea Aşa îi vorbi Claudas o bucată de vreme şi seneşalul îi făgădui în cele din urmă că-l va ajuta cu toată puterea lui, cu condiţia ca el, Claudas, să-l facă în schimb rege al Benoïcului Şi după ce Claudas îi jură pe sfintele moaşte, seneşalul îi dezvălui plecarea regelui Ban — Măria-ta, adăugă el, când mă voi întoarce la castel voi lăsa porţile deschise şi voi spune că avem armistiţiu, oamenii noştri vor primi vestea cu bucurie şi vor porni să se dezbrace şi să se odihnească, întrucât au îndurat destule osteneli şi chinuri în ultima vreme Zis şi făcut Dar un cavaler numit Banin, care era finul regelui Ban şi care stătea de strajă în fiecare noapte, înarmat până-n dinţi, îl văzu întorcându-se şi-l întrebă de unde vine şi pentru ce treabă ieşise din cetate la ceasul acela — M-am întâlnit, îi spuse trădătorul, cu Claudas, ca să primesc de la el armistiţiul pe care îl acordă regelui, stăpânul meu şi al vostru Auzindu-i spusele, Banin fremătă din tot trupul — Cine vrea să lucreze cu credinţă, îi spuse el seneşalului, nu porneşte la ceasul acesta să-i ceară armistiţiu duşmanului de moarte al stăpânului său — Cum aşa? mă socoteşti un ticălos? Banin nu cuteză să-i mai răspundă: seneşalul era mare şi tare şi putea să-l trimită la moarte Dar se urcă în fugă într-un foişor de pândă şi nu trecu mult până ce-i fu dat să vadă douăzeci de călăreţi duşmani, urmaţi îndeaproape de alţi douăzeci şi de mulţi alţii care urcau în tăcere movila castelului Coborî numaidecât treptele strigând din răsputeri: — Trădare! Trădare! La strigătul acesta, ostaşii din garnizoană ieşiră din odăile lor şi se repeziră la arme cu toată graba, dar până să-şi fi putut lua cămăşile de zale, călăreţii lui Claudas trecuseră de prima poartă Se ivi, la rândul lui, şi seneşalul, prefăcându-se nespus de surprins de întâmplarea aceasta şi jelindu-se amarnic de lipsa stăpânului lui Dar nu prea avu timp să se târguiască: Banin, care se ivise, se năpusti la el strigându-i: — Ah, mişelule, ucigaşule, ţi-ai trădat stăpânul căruia i-ai jurat credinţă şi care din nimicnicia ta te ridicase la rangul acesta şi i-ai smuls nădejdea de a-şi mai recăpăta pământul! Dar ai să ajungi acolo unde se află Iuda, care l-a vândut pe cel ce venise pe lume ca s-o mântuiască! Şi, spunând aşa, îi şi zbură căpăţâna cu o singură lovitură; apoi, văzând cum călăreţii lui Claudas ajung în cetăţuie, alergă cât îl ţineau picioarele la donjon, de unde ridică podul în mare grabă; şi acolo, împreună cu cei trei ostaşi care păzeau turnul, dintre care unul îi deschisese poarta, se pregătea să-l apere cu străşnicie Întreaga fortăreaţă era acum în mâinile lui Claudas, în afară de turn, şi parte din clădiri începeau să ardă, spre marea mânie a regelui, care nu ştia cine dintre oamenii lui le dăduse foc Banin şi cei trei ostaşi respinseră toate atacurile vreme de patru zile În a cincea zi, regele porunci să se instaleze o maşină de aruncat pietre, dar în van bătea cu pietre donjonul, căci zidurile rezistau şi asediaţii n-ar fi căzut niciodată, dacă ar fi avut apă şi merinde Din nenorocire, nu trecu mult şi începură să simtă lipsa hranei Într-o noapte înhăţară o bufniţă şi tare se mai bucurară, căci zburăturile aruncătoarei de pietre alungaseră toate păsările, în sfârşit, veni şi clipa în care, vrând nevrând, se gândiră să se predea În fiecare zi, regele Claudas, uluit de vitejia lui Banin, îi striga: — Predă-te, Banin! Nu mai poţi rezista! Am să-ţi dau un castel, arme şi cele trebuitoare ca să te duci unde vei pofti, dacă n-o să-ţi placă să rămâi cu mine, căci pentru marea ta vitejie şi pentru credinţa de care dai dovadă mi-eşti mai drag decât orice viteaz — Măria-ta, răspunse în cele din urmă Banin, m-am sfătuit cu tovarăşii mei şi am hotărât să-ţi predăm turnul Dar să ne dai patru cai buni şi să ne laşi să plecăm încotro om vedea cu ochii Fără zăbavă, Claudas porunci să se aducă sfintele moaşte şi jură ce ceruse Banin Şi aşa intră Claudas în donjon şi ajunse stăpân pe tot ţinutul Benoïcului Dar povestea se întoarce acum la regele Ban despre care n-a mai depănat nimic de la o vreme REGELE CARE A MURIT DE JALE Când regele Ban, călare pe calul său de paradă, ajunse pe culmea dealului, se luminase de-a binelea de ziuă Regele privi cu atenţie, în depărtare, zidurile albe ale fortăreţei lui, şi donjonul, şi şanţurile Şi deodată văzu înălţându-se un vălătuc de fum, apoi ţâşnind scântei, apoi nişte clădiri în pălălăi, şi focul, zburând dintr-un loc în altul, şi o flacără cumplit de urâtă, ridicându-se către cerul învăpăiat şi luminând mlaştinile şi câmpiile dimprejur Aşa se uita regele Ban cum îi ardea castelul, care rămăsese toată îmbărbătarea lui, în care îşi pusese întreaga nădejde de a-şi redobândi cândva domeniile toate În faţa acestei privelişti, i se păru că nimic din traiul ăsta pământesc nu-i mai era de vreun ajutor şi se simţi fără nici un rost pe lume şi un om sfârşit Feciorul său micuţ nu putea încă să-l ajute Ce să mai vorbim de soţia lui, femeie tânără, cum era, crescută în îndestulare şi de viţă atât de aleasă, coborând de-a dreptul din regele David! Iar acum trebuia ca feciorul şi regina să părăsească Franţa şi să îndure dureri şi sărăcie, iar regele însuşi, bătrân, strâmtorat, să-şi irosească restul zilelor în chin, el, căruia îi plăcuseră atât de mult voioşia şi tovarăşii veseli de petrecere! Aşa chibzuia regele Ban Îşi acoperi ochii cu mâinile şi o mâhnire atât de mare îl cuprinse şi-l apăsă, încât, neputând vărsa lacrimi, simţi că se înăbuşă şi leşină Căzu de pe cal atât de tare, încât n-a lipsit mult să-şi rupă gâtul Sângele de un roşu-închis îl podidi pe gură, pe nas şi pe amândouă urechile Şi când îşi veni în fire, după o bucată bună de vreme, privi spre cer şi rosti cum putu: — Mulţumescu-ţi ţie, Doamne Dumnezeule! Îţi aduc mulţămită, blajinule Părinte, pentru că ai găsit cu cale să-mi sfârşesc aşa şirul zilelor, nevoiaş şi strâmtorat, căci şi tu aşijderea ai îndurat sărăcia Doamne, carele ai ţinut să mă mântui prin sângele tău, nu lăsa să ajungă cu mine, la pierzanie, sufletul pe care l-ai sălăşluit în mine, ci ajută-mă, căci văd şi ştiu că mi-a bătut ceasul sfârşitului Mărite Doamne, îndură-te de soaţa mea, Elena, îndrumeaz-o pe cea lipsită de forţă, care coboară din viţă înaltă, de tine orânduită în domnia cea plină de primejdii! Şi adu-ţi aminte, Doamne, de plăpândul meu vlăstar, orfan atât de timpuriu, căci numai tu poţi fi sprijin copiilor care nu mai au părinte! După ce rosti cuvintele acestea, regele Ban îşi ceru iertare şi se căi de păcatele lui Apoi smulse trei fire de iarbă în numele Sfintei Treimi Şi atât de tare i se strânse sufletul când se gândi la soţia şi la fiul lui, încât i se tulbură privirea, vinele i se sparseră şi inima îi plesni în piept Căzu mort, cu mâinile puse în cruciş, cu faţa îndreptată spre cer şi cu capul către răsărit REGINA CEA NĂPĂSTUITĂ DE MARI DURERI În vremea aceasta regina îşi aştepta domnul la poalele dealului Îşi luase copilul în braţe şi spunea, sărutându-l de sute de ori: — De bună seamă, dacă vei putea trăi destul ca să ajungi la vârsta de douăzeci de ani, vei fi fără asemănare, cel mai frumos dintre frumoşi Binecuvântat fie numele Domnului Dumnezeu care mi-a hărăzit un fiu atât de frumos! În momentul acela văzu calul regelui coborând la trap costişa, căci îl speriase căderea regelui Surprinsă, îi porunci scutierului să-l prindă şi să urce cât mai degrabă dealul În curând auzi ţipătul sfâşietor pe care îl scoase acela când îl găsi pe rege zăcând la pământ, mort şi înţepenit Tulburată, îşi aşeză fiul în iarba deasă şi o porni în goană către vârful dealului Mai întâi, când văzu soldatul în genunchi lângă trupul regelui, căzu leşinată, apoi începu să geamă de jale, plângând marile fapte de vitejie şi firea blajină a regelui, chemând moartea prea zăbavnică, după socotinţa ei, şi îşi smulgea frumosul păr bălai, îşi răsucea braţele, îşi brăzda fragedul chip cu atâta cruzime, încât sângele roşu ca focul îi şiruia pe obraji, şi scotea asemenea ţipete, încât dealul şi valea din preajmă răsunau, până ce glasul i se istovi cu totul Şi cum se tânguia aşa, îşi aminti deodată de fiul ei, pe care îl părăsise cu nechibzuinţă pe malul lacului şi porni deodată, în mare goană, ca o femeie care şi-a pierdut minţile, către locul în care îl lăsase Teama o chinuia atât de tare încât se poticni şi căzu rău, de mai multe ori, de rămase ca năucită Dar când ajunse la poalele dealului, despletită şi sfâşiată cum era, văzu că pruncul fusese scos din leagăn şi o fată îl ţinea la piept şi-l strângea cu drag la sân, gol-goluţ şi fără scutece, deşi dimineaţa era rece şi soarele era sus pe cer Şi străina acoperea ochii şi guriţa micuţului cu sărutări drăgăstoase, cum era şi firesc, căci doar era cel mai frumos copil din lume — Draga mea, strigă regina cât putu de departe, pentru numele lui Dumnezeu, lasă copilul De-acum înainte nu va mai avea parte decât de chin şi jale, căci este orfan Tatăl lui a murit iar el şi-a pierdut ţara, care n-ar fi fost mică dacă Domnul Dumnezeul nostru i-ar fi păstrat-o Dar fata aceea nu-i răspunse nimic Iar când o văzu pe regină că se apropie, se sculă cu pruncul în braţe, se îndreptă spre marginea lacului şi, cu picioarele strânse unul lângă altul, se afundă în apă Văzând una ca asta, mama se nărui leşinată, iar când îşi veni în fire şi nu-şi mai găsi pruncul şi nici pe fata aceea, mai mai să-şi piardă cumpătul Voia să se arunce în lac şi fără îndoială că s-ar fi aruncat, dacă n-ar fi oprit-o curtenii O stareţă care trecea prin apropiere cu două maici, cu duhovnicul, cu un frate rândaş şi cu doi scutieri văzu cumplita jale a reginei şi, cuprinsă de milă, dădu fuga spre locul din care porneau sfâşietor jelaniile — Hei, doamnă, spuse ea, Domnul Dumnezeu să-ţi lumineze sufletul cu bucurie! Dar, adăugă apropiindu-se, nu vei fi fiind cumva măria-sa regina? — Eu sunt regina cea năpăstuită de mari dureri! Şi îi povesti nenorocirile care se abătuseră asupra ei: cum murise regele pe deal când a văzut castelul Trèbe în flăcări şi cum fiul ei, care era floarea tuturor copiilor din lume, fusese răpit de un diavol cu chip de fată — În numele Domnului şi pentru sufletul domniei-tale, spuse ea încheind, îţi cer să mă primeşti ca maică, întrucât nu mai am nici un rost în viaţa lumească; iar de nu-mi vei asculta ruga, voi porni, făptură jalnică şi rătăcită ce sunt, prin pădurea asta sălbatică, în care am să-mi pierd şi sufletul odată cu trupul Maica stareţă a trebuit să consimtă Frumoasele cosiţi ale reginei fură tăiate şi dânsa primi vălul călugăresc Văzând toate acestea, tinerii slujitori fură atât de mişcaţi, încât spuseră că nu voiau să-şi părăsească stăpâna şi se făcură fraţi rândaşi în cinul călugăresc Cu aurul, cu bijuteriile şi cu vasele încărcate pe calul de povară a pus să se clădească o abaţie chiar în locul în care se prăpădise regele şi în care a şi fost înmormântat Dânsa s-a dus să locuiască acolo cu două măicuţe, cu doi duhovnici şi cu doi călugări rândaşi şi, în fiecare dimineaţă, după ce asculta o slujbă ce se făcea întru pomenirea domnului ei, se ducea pe malul lacului, chiar în locul în care îşi pierduse feciorul, şi rostea de trei ori psalmii şi rugăciunile pe care le ştia, plângând din toată inima FECIORII REGELUI BOHOR Între timp, la două zile după moartea regelui Ban, fratele lui, regele Bohor, a răposat şi el de supărare, ca şi de boală Lăsa în urma lui doi copii frumoşi, dar la o vârstă foarte fragedă: Lionel, care nu avea decât un an şi nouă luni, şi celălalt, numit Bohor, ca şi tatăl său, numai de nouă luni Regina, soţia regelui Bohor, a trebuit să fugă Unui cavaler cu numele Pharien i s-a făcut tare milă de ea: s-a dus la dânsa şi s-a oferit să-i ţină el copiii şi să-i crească în taină Când înţelese că singurul mijloc de a-i scăpa teferi era să se despartă de ei în felul acesta, o cuprinse o jale cum nu se mai văzuse, dar a trebuit să se împace cu gândul Se sihăstri în abaţia reginei Elena, sora ei, unde, călugărindu-se, se văzu ferită de încumetările lui Claudas Şi mâhnirea lor era întrucâtva uşurată prin faptul că îşi tânguiau împreună marile lor dureri şi le aduceau ca jertfă Domnului Pharien ţinu copiii la dânsul şi îi hrăni vreme de câţiva ani fără să spună nimănui cine erau, în afară de soţia lui, care era foarte frumoasă şi iscusită la vorbă Dar iată că din pricina marii sale frumuseţi, Claudas se îndrăgosti de această doamnă şi, de dragul ei, îl făcu pe Pharien seneşalul regatului Gannes şi-l dărui cu multe moşii roditoare şi cu venituri Dar în cele din urmă Pharien descoperi taina Dacă a fost amărât, nici nu se cade să mai întrebăm: la nimic nu ţinea atât ca la soţia lui cu cununie Într-o zi, după ce se prefăcuse că pleacă departe pentru nişte treburi, se întoarse peste noapte şi-l găsi pe Claudas cu ea; dar regele sări pe fereastră şi fugi A doua zi, lui Pharien îi fu teamă ca nu cumva Claudas să-i facă de petrecanie, de aceea veni la el şi-i spuse: — Măria-ta, sunt omul măriei-tale cu juruinţă şi trebuie să-mi faci dreptate Unul dintre cavalerii măriei-tale mă trădează cu soţia mea şi l-am surprins o dată — Care este cavalerul acela? — Măria-ta, nu ştiu, căci soţia mea nu vrea să-i spună numele; dar mi-a spus că e cineva de la curte Dă-mi o povaţă ca un suzeran ce-mi eşti — Desigur, spuse Claudas ca să-l încerce, în locul dumitale eu l-aş ucide pe trădătorul acela Pharien nu spuse nimic şi regele crezu că nu ştia nimic, fapt care îl linişti Dar seneşalul se întoarse la castelul lui şi acolo îşi închise soţia într-un turn, fără să mai lase pe altcineva cu ea în afară de o bătrână care îi aducea de băut şi de mâncare Într-o seară, doamna izbuti să vorbească printr-o fereastră cu un scutier, care era un văr de-al ei, şi-l trimise să-i dea de ştire regelui de tot ce îndura ea Claudas trimise îndată un scutier să-i spună lui Pharien că va veni să cineze la el N-avu încotro seneşalul şi îşi aduse soţia din turn ca să-l primească pe rege Îi dete poruncă să se îmbrace cu îmbrăcămintea cea mai de preţ, apoi el porni întru întâmpinarea regelui şi-l primi sărbătoreşte Dar, după cină, doamna îi destăinui regelui, ca să se răzbune, că soţul ei îi ţinea de mai bine de trei ani, într-unul dintre castelele lui, pe fiii regelui Bohor din Gannes Spre marea ei surprindere, Claudas nu se supără de loc, ci doar îi spuse seneşalului: — Dă-mi mie copiii; îţi jur pe sfintele moaşte că-i voi ţine teferi şi sănătoşi şi că le voi da îndărăt moştenirea când vor ajunge la vârsta de a deveni cavaleri, precum şi regatul Benoïc, care trebuie să fie al lor, întrucât am auzit vorbindu-se că feciorul regelui Ban a murit A venit într-adevăr vremea să mă gândesc la mântuirea sufletului Pe tatăl lor nu l-am despuiat de tot ce avea decât pentru că nu voia să mi se închine: copiii lui îmi vor fi supuşi credincioşi Şi porunci să se aducă moaştele sfinţilor şi jură în faţa tuturor baronilor săi că niciodată fiii lui Bohor nu vor avea nimic de suferit din partea lui, dar că le va păstra moşia până la vremea când vor fi în stare s-o stăpânească După aceea îi dete în pază lui Pharien şi unui nepot al acestuia, cu numele Lambègue Cu toate acestea, la puţină vreme după aceea, porunci să fie închişi toţi patru în turnul din Gannes […] DOAMNA LACULUI ŞI LANCELOT Fata care îl răpise pe copilul regelui Ban era zână Pe vremea aceea erau numite zâne toate femeile care se pricepeau la farmece, şi în Bretania erau mai multe decât pe orice alte meleaguri Ele cunoşteau puterea descântecelor, a pietrelor şi a ierburilor şi datorită acestora rămâneau tinere, frumoase şi bogate după bunul lor plac Şi rânduiala aceasta a fost înscăunată pe vremea lui Merlin, proorocul englezilor, care ştia orice şi a fost atât de preamărit şi de temut de către bretoni, încât îl numeau sfântul lor prooroc, iar gloata de rând îl socotea chiar zeu Dacă Doamna Lacului a ţinut la Lancelot, nici că mai trebuie să întrebăm: chiar de l-ar fi dus în pântece, nu i-ar fi purtat mai bine de grijă Lacul în care păruse că se azvârle cu el nu era altceva decât o vrajă, pe care o născocise puţin mai înainte Merlin pentru ea: în locul în care apa părea anume mai adâncă, se aflau case frumoase şi îmbelşugate, în preajma cărora curgea un râu foarte bogat în peşte; dar nălucirea unui lac acoperea toate astea Doamna nu era singură pe meleagurile acelea: avea acolo cu ea cavaleri, doamne şi domnişoare de onoare şi îi dădu lui Lancelot o doică bună Dar nimeni nu ştia numele copilului: unii îl numeau Frumosul Găsit, alţii Fiul regelui; iar el credea că Doamna Lacului era mama lui Şi crescu şi ajunse atât de voinic, încât la trei ani părea de cinci La vârsta aceasta avu un dascăl, care îi dădu învăţătură şi îi arătă cum să se poarte ca gentilom De îndată ce a fost cu putinţă, îi dădură un mic arc şi săgeţi, cu care trăgea în păsărele; apoi, când ajunse mai mare, îi dădură arme mai puternice şi băiatul vâna iepuri şi potârnichi Avu un cal al lui de cum putu să călărească Se plimba călare în jurul lacului, mereu însoţit de scutieri şi de gentilomi, iar el părea cel mai nobil dintre ei toţi – şi într-adevăr aşa era În sfârşit, învăţă şahul, tablele şi toate jocurile, cu o uşurinţă uimitoare, atât de isteţ era; deşi nu era decât un băietan, nimeni nu l-ar fi putut întrece în privinţa aceasta Şi acum, iată-i portretul pentru cei cărora le place să audă vorbindu-se de frumuseţea unui copil Avea faţa măslinie, dar nu prea de tot: pe chipul său, culoarea rozalie se îmbina plăcut cu cea albă şi cu cea oacheşă şi toate trele se domoleau una pe alta Avea gura mică, buzele roşii şi bine croite, dinţii albi, mărunţi şi strânşi Bărbia lui era bine făcută şi avea în mijloc o gropiţă; nasul, un pic acvilin; ochii, albaştri, însă schimbători: senini şi plini de bucurie, când era mulţumit, dar ca nişte cărbuni aprinşi, când era mâniat; în cazul acesta, umerii obrajilor se acopereau cu pete ca nişte picături de sânge, îşi încrunta fruntea, strângea din dinţi până ce scrâşneau şi ai fi zis că scoate flăcări din piept, apoi glasul îi suna ca o chemare de trompetă şi, ce mai una, alta, nimicea tot ce avea în mâini sau ţinea în dinţi, dar şi uita totul, în afară de pricina mâniei, ceea ce s-a văzut cu prisosinţă în multe rânduri Avea fruntea înaltă, sprâncenele subţiri şi strânse, iar părul lui mătăsos rămase bălai şi lucitor cât timp fu copil; mai târziu se închise la culoare şi ajunse cenuşiu, dar rămase ondulat şi lucitor Cât despre gât – nici prea plăpând, nici prea lung, nici prea scurt – nu i-ar fi stat rău cu el nici celei mai frumoase doamne Iar de umerii lui, largi şi înalţi cum se cuvine, atârnau nişte braţe lungi, drepte, bogate în oase, în nervi şi în muşchi Dacă degetele i-ar fi fost puţin mai subţiri, mâinile ar fi fost potrivite pentru o femeie Cât despre şale şi şolduri, ce cavaler le-ar fi avut mai bine făcute? Coapsele şi gambele erau drepte, iar picioarele uşor arcuite, aşa încât nimeni n-a avut vreodată un mers mai sigur Doar pieptul era – poate – puţin cam prea adânc şi amplu, şi mulţi socoteau că, de-ar fi fost mai puţin adânc, l-ai fi privit şi cu mai multă plăcere; dar regina Guenievra, mai târziu, obişnuia să spună că Domnul Dumnezeu i-l făcuse astfel ca să fie pe măsura inimii lui, care s-ar fi înăbuşit în oricare alt piept şi că, dealtminteri, de-ar fi fost ea în locul Ziditorului, nu ar fi rânduit în Lancelot nimic mai mult ori mai puţin decât avea Când voia, cânta de minune, dar nu cânta des, căci nimeni n-a arătat vreodată mai puţin decât el vreo bucurie fără rost Altminteri, dacă avea vreun temei de veselie, nimeni nu putea fi mai drăguţ şi mai vesel; şi uneori spunea că în clipele când era voios din cale afară, nu exista nimic din ceea ce ar fi cutezat inima lui să viseze pe care trupul lui să nu-l fi putut dobândi, atât de multă încredere avea în voioşia lui pentru a duce la bun sfârşit cele mai anevoioase străduinţe Auzindu-l vorbind cu atâta mândrie, mulţi oameni l-ar fi învinuit de înfumurare şi de lăudăroşenie; dar nici vorbă de aşa ceva: ce spunea el, în privinţa aceasta, ţinea de marea destoinicie a fiinţei sale de la care îi venea anume toată fericirea Aşa a fost Lancelot, iar dacă trupul său se putea spune că e bine făcut, nici inima nu-i era mai prejos Căci era băiatul cel mai blajin şi cel mai îngăduitor, dar când avea de-a face cu un mişel, ştia la nevoie să-l întreacă în mişelie Dărnicia lui era fără seamăn: dădea cu aceeaşi dragă inimă cu care primea, îi privea cu respect pe gentilomi, totuşi nu s-a purtat niciodată urât cu nimeni fără un temei serios Dealtfel, când era mânios foc, nu era uşor să-l potoleşti Şi avea o judecată atât de limpede şi de dreaptă, încât, chiar după ce trecuse de vârsta de zece ani, nici chiar dascălul lui nu ar mai fi ştiut cum să-l oprească de la un lucru pe care îl socotea bun şi chibzuit […] LANCELOT ŞI DASCĂLUL SĂU Lancelot îşi găsi dascălul şi trei dintre însoţitorii care îl căutau şi care se mirară grozav văzându-l că se întorcea pe jos, mânând din urmă un cal slăbănog, ţinând doi câini de zgardă, arcul pe după gât şi tolba cu săgeţi la cingătoare — Unde îţi e calul? îl întrebă dascălul — L-am pierdut — Dar pe ăsta de unde l-ai luat? — Mi l-a dat cineva — Pentru respectul pe care îl datorezi Doamnei, spune adevărul! Băiatul, care n-ar fi jurat strâmb cu una cu două, povesti ce i se întâmplase — Cum aşa! spuse mirat dascălul, ţi-ai dăruit calul fără învoirea mea şi vânatul pentru Doamna, pe deasupra? — Dascăle, îi spuse Lancelot, nu te supăra Ogarul ăsta face cât doi cai de soiul celui pe care îl aveam eu — Pe Sfânta Cruce, ai să mă pomeneşti! Şi, spunând aşa, dascălul îi cârpeşte băiatului o palmă atât de năprasnică încât îl doboară la pământ Lancelot nu plânge, nici nu ţipă, dar repetă că pentru el ogarul face mai mult decât doi cai voinici Dascălul, cuprins de mânie, loveşte atât de crâncen câinele cu joarda lui, încât căţelandrul, începe să urle Furios, Lancelot dă drumul zgărzilor şi, smulgându-şi arcul de la gât, se năpusteşte asupra dascălului Văzându-l, dascălul încearcă să-l apuce Dar băiatul, iute şi sprinten cum era, se fereşte la timp şi-l izbeşte în cap cu muchia arcului atât de tare, încât îi plesneşte pielea şi-l doboară la pământ, năucit Apoi, nebun de mânie când îşi vede arcul rupt, se aruncă asupra lui şi-l izbeşte din nou, până ce nu mai rămâne din arc nici o bucată cu care să mai poată lovi În vremea aceasta cei trei însoţitori se străduiau să-l domolească, dar el scoase din tolbă săgeţile şi începu să le azvârle în ei, căutând să-l ucidă, aşa încât o rupseră la fugă prin pădure Băiatul încălecă atunci pe unul din caii lor şi luându-şi cei doi câini, unul pe oblânc şi celălalt în crupă, porni prin pădure Şi pe neaşteptate, cum tăia o vale, văzu trecând o turmă de căprioare Din obişnuinţă, îşi căută arcul la gât şi, amintindu-şi deodată cum îl rupsese şi-l prăpădise, fu cuprins de mânie: «Cel care mă împiedică să vânez o căprioară din astea are să mi-o plătească scump! îşi spuse el în gând Cu cel mai bun ogar şi cu cel mai bun copoi de vânătoare, n-aş fi dat greş!» Se întoarse la Lac, intră în curte şi se duse la Doamna lui, ca să-i arate ce ogar frumos avea el Dar dascălul, plin de sânge, se şi plânsese de el — Vlăstar, regesc, îi spuse ea prefăcându-se supărată foc, cum de mi-ai adus o astfel de jignire lovindu-l şi rănindu-l pe cel căruia te încredinţasem ca să te înveţe? — Doamnă, s-a dovedit a nu fi un dascăl bun, de vreme ce m-a bătut pentru că făcusem ce se cuvenea Nu-mi pasă de loviturile lui Dar mi-a lovit ogarul, care este unul dintre cei mai buni din lume, şi cu atâta încrâncenare, că n-ar mai fi lipsit mult până să-l omoare sub ochii mei, şi asta pentru că ştia că ţin la el Ba mi-a mai pricinuit un necaz, căci din vina lui nu am putut vâna o frumoasă căprioară Află că în orice loc îl voi întâlni, afară de aici, voi încerca să-l răpun Doamna fu nespus de fericită că-l auzea vorbind cu atâta mândrie; dar, prefăcându-se mereu a fi mâniată, începu iar: — Cum de-ai îndrăznit să dăruieşti un bun al meu? — Doamnă, atâta vreme cât voi fi supus poruncilor Domniei-tale şi cârmuit de un servitor, va trebui să mă feresc de multe lucruri Când nu voi mai vrea să ascult de cineva, voi pleca Dar, mai înainte de a pleca, ţin să-ți spun că o inimă de bărbat nu poate ajunge demnă de cinstire dacă rămâne vreme prea îndelungată sub oblăduirea altcuiva, căci prea de multe ori trebuie să tremure Nu mai vreau dascăl; zic dascăl, nu senior sau doamnă! Vai şi amar de vlăstarul regesc care nu poate dărui din avuţia lui cu îndrăzneală! — Crezi că eşti fecior de rege, pentru că-ţi spun eu uneori aşa? Nici vorbă să fii! — Doamnă, spuse băiatul suspinând, asta mă mâhneşte, căci inima mea ar cuteza să-mi spună că sunt Doamna îl luă atunci de mână şi, trăgându-l puţin mai deoparte, îl sărută pe gură şi pe ochi cu atâta drag, că, văzând-o, nimeni n-ar fi crezut că nu era copilul ei — Băiete dragă, nu fi trist, îi spuse ea, vreau ca în viitor să dăruieşti ce vei voi Şi de-acum încolo vei fi prinţ şi stăpân pe tine însuţi Oricine ar fi tatăl tău, ai dovedit că ai o inimă de rege FECIOARA SARAIDA După câtva timp, o chemă pe una dintre domnişoarele ei de onoare, numită Saraida, care era frumoasă, cuminte şi cuviincioasă, şi o trimise în cetatea Gannes, după ce-i spusese ce va avea de făcut Regele Claudas dădea recepţie la curte de ziua sfintei Magdalena, cum obişnuia în fiecare an Era aşezat în capul mesei în sala cea mare, cu toată baronimea şi cu fiul său Dorin, un chipeş şi semeţ oştean pe care îl făcuse de curând cavaler, când intră Saraida în sală, ţinând doi ogari de lanţurile lor de argint; şi grăi atât de tare, încât fu auzită de toţi: — Rege Claudas, Dumnezeu să te aibă în paza lui Te salut în numele celei mai bune doamne din câte se află pe lume Până acum, doamna mea te-a preţuit mai mult decât pe oricine altul, dar a auzit spunându-se despre tine anume lucruri care o fac să se teamă că nu ai nici măcar jumătate din bunul-simţ şi din curtenia pe care credea că le ai — Fii binevenită, domnişoară, îi răspunse regele surâzând, şi doamnei dumitale îi urez numai bucurii Dar poate că i s-o fi vorbit despre mine mai de bine decât merit Spune-mi, rogu-te, ce rău fac după părerea dumitale? — Am să-ţi spun, reluă domnişoara Oare nu-i adevărat că ţii în temniţă pe cei doi feciori ai regelui Bohor din Gannes? Pe când ei nu sunt vinovaţi de nici o mişelie, şi nimeni nu are mai multă nevoie ca un copil de blândeţe şi de milă Şi se dovedeşte fără strop de milă cel care se arată pizmaş şi rău faţă de nişte copii! Şi află că nu este om sub cer care, aflând că te porţi astfel cu feciorii regelui Bohor, să nu fie încredinţat că ai de gând să le faci într-o bună zi de petrecanie, şi care, pentru aceasta, să nu te urască din inimă Dacă ai cinsti legile curteniei, ei s-ar afla aici, lângă domnia-ta, înveşmântaţi ca nişte prinţi şi însuţi te-ai bucura de mare cinstire, căci fiecare ar spune că eşti un suveran de viţă aleasă, ce se poartă cu orfanii după cuviinţă şi le păstrează moşia — Zău că adevăr grăieşti, domnişoară! răspunse Claudas Şi dădu poruncă seneşalului său să-i caute numaidecât pe copii şi pe dascălii lor şi să ia cu el, ca semn de cinstire, un alai de cavaleri, de ostaşi şi de scutieri, aşa cum trebuie să fie însoţit cel care porneşte în căutarea unor prinţi! OGARII FERMECAŢI Cei doi copii, călărind pe caii lor de paradă, cu dascălii pe crupă, se duseră la palat cu mare alai Oamenii de rând le ieşeau în cale ca să-i vadă şi se rugau pentru mântuirea adevăraţilor lor seniori La palat sosiră destui oameni care să-i ajute să descalece Iar când intrară în sală, amândoi frumoşi şi aşa cum se cuvine să fie nişte gentilomi de înaltă obârşie, cu fruntea sus, cu privirea mândră şi amândoi mână în mână, mulţi cavaleri din regatul Gannes, care fuseseră vasalii părintelui lor, nu se putură stăpâni să nu plângă de milă Regele se afla în capul mesei, în sala cea mare, într-un jilţ bogat, îmbrăcat în mantia de la ceremonia încoronării; în faţa lui, pe un suport de argint înalt de un stat de om, se afla coroana şi sceptrul de aur împodobit cu nestemate, iar pe un alt suport, o spadă dreaptă, bine ascuţită şi lucitoare Neîndoielnic că ar fi părut înţelept şi mândru de mai mare dragul, de n-ar fi avut chipul plin de cruzime şi de mişelie Îi primi frumos pe feciorii regelui Bohor şi, chemându-l pe Lionel, a cărui ţinută şi purtare aleasă îi stârneau admiraţia, îi întinse cupa lui, poftindud să bea Dar băiatul nici nu-l vedea măcar; era cu ochii doar la spada lucitoare Saraida se apropie atunci şi punându-i mâinile pe obraji îi întoarse încetişor capul către cupă; apoi, după ce-l încunună şi pe el, ca şi pe fratele lui, cu câte o coroniţă de flori proaspete şi înmiresmate, le aşeză la gât fiecăruia câte o mică agrafă de aur cu nestemate — Bea, acum, iubite fecior de rege, îi spuse ea lui Lionel — Voi bea, domnişoară, îi răspunse el, dar altul va plăti vinul! Şi spunând aşa, ia cupa în mână — Sparge-o! Arunc-o la pământ! îi strigă fratele său Dar el, ridicând-o cu amândouă mâinile, îl loveşte pe Claudas din răsputeri în plină faţă şi atât de năprasnic, încât îi sparge fruntea, apoi, răsturnând sceptrul şi spada, înhaţă coroana, o aruncă pe dale, o zdrobeşte cu călcâiul, împrăştiindu-i pietrele preţioase Tot palatul e în mare zarvă Dorin sare în ajutorul tatălui său care zace pe jos, plin tot de vin şi de sânge; baronii se ridică în picioare, unii ca să se năpustească asupra băieţilor, alţii ca să-i apere Lionel luase spada de jos iar Bohor sceptrul şi se luptau atât unul cât şi celălalt cu amândouă mâinile din toate puterile; dar n-ar fi putut să ţină piept împotriva atâtor duşmani, dacă puterea florilor dăruite de fată n-ar fi împiedicat orice armă de a-i răni până la sânge, iar puterea agrafelor nu i-ar fi ferit de orice lovitură ce le-ar fi putut rupe mădularele Amândoi se trăgeau spre uşă, conduşi de Saraida, când Dorin, văzându-i că fug, se năpusti asupra lor; dar Lionel, înălţând spada, îi reteză pumnul stâng, pe care îl ridicase ca să se apere, şi îi tăie obrazul şi gâtul până la jumătate; în vremea asta Bohor îi spintecă ţeasta cu o lovitură de sceptru, astfel încât Dorin căzu mort Văzând aceasta, regele, care era foarte curajos, smulse spada unuia dintre cavalerii lui, îşi înfăşură braţul stâng cu mantia şi se năpusti asupra băieţilor, fără să-i pese că-şi primejduia propria-i viaţă, între atâţia oameni dintre care mulţi îl urau Văzându-l că vine atât de năprasnic, Saraida rămase o clipă uluită, dar îşi veni în fire la timp ca să arunce o vrajă care le dădea băieţilor asemănarea celor doi ogari ai ei, iar câinilor înfăţişarea băieţilor, şi în aceeaşi clipă se aruncă în calea regelui, a cărui spadă o răni la sprânceană Avea să poarte toată viaţa urma acestei răni — Aşa, rege Claudas! îi strigă ea Am plătit scump venirea mea la curtea măriei-tale! M-ai rănit şi vrei să-mi omori ogarii, cum nu sunt alţii mai frumoşi pe lume! Regele se uită în jur: i se păru că-i vede pe cei doi băieţi fugind, dar, de fapt, câinii fugeau, înspăimântaţi de zarvă Îi urmări, ridicându-şi arma ca să-i lovească în momentul în care aveau să treacă pe uşă, dar ei trecură cu atâta sprinteneală, încât spada căzu zadarnic peste prag şi se făcu ţăndări — Domnul fie lăudat! spuse el privind ciotul care îi rămăsese în mână Dacă aş fi ucis cu mâna mea odraslele lui Bohor, mi s-ar fi scos veşnic ochii şi m-aş fi făcut de ocară Porunci atunci să fie prinşi cei pe care îi credea că sunt micii prinţi şi îi puse sub paza unora dintre oamenii lui în care avea mai multă încredere Şi dacă plânse apoi moartea fiului său, nici nu e de mirare Dar Pharien şi Lambègue nu erau nici ei mai puţin îndureraţi decât el, căci nu se îndoiau nici cât negru sub unghie că tinerii lor suzerani, pe care îi credeau prinşi, n-aveau să fie în curând hărăziţi morţii ELIBERAREA BĂIEŢILOR În vremea aceasta, Fecioara Lacului, ducându-i de zgardă pe aceia pe care toţi îi socoteau nişte ogari, ajungea într-o pădure din apropiere, în care îşi lăsase scutierii Când o văzură întorcându-se rănită la faţă, scutierii fură tare uimiţi Îi oblojiră rana cu o simplă fâşie de pânză, aşa cum le dăduse ea poruncă Apoi îl aşeză pe ogarul Lionel pe calul ei de paradă, în faţa ei; unul dintre oamenii ei îl luă pe Bohor pe oblânc şi micul grup trecu în goana cailor pe drumurile cele mai drepte Nu se opriră decât când se înnoptă, ca să găsească undeva găzduire Saraida desfăcu atunci vraja: oamenii ei nu puteau să-şi creadă ochilor când văzură ivindu-se doi băieţi frumoşi în locul câinilor — Au n-am prins un straşnic vânat? îi întrebă ea — Preţioasă şi frumoasă pradă, de bună seamă! Dar cine sunt băieţii aceştia chipeşi? Fecioara Lacului nu voi să le spună Iar dacă Lionel şi Bohor fură răsfăţaţi în noaptea aceea, vă lăsăm să vă închipuiţi singuri — Să nu vă fie teamă, copii, le spunea Saraida: dascălii voştri nu vor păţi nimic şi în curând vor fi lângă voi Dar, la drept vorbind, întrucât îi avea pe prinţi cu ea, puţin îi mai păsa de toate celelalte Dimineaţa porni la drum cu oamenii ei, şi, după ce merse multă vreme călare, ajunse în sfârşit la Lac Iar când Doamna Lacului îi văzu pe băieţii lui Bohor, fu mai bucuroasă decât s-ar putea spune Cât despre Lancelot, i-au fost fără multă zăbavă mai dragi decât însoţitorii săi, cu toate că nici prin gând nu-i trecea că sunt rudele lui; şi, încă din prima zi, cei trei veri buni mâncară din acelaşi blid şi odihniră în acelaşi pat PRINDEREA LUI CLAUDAS Aflând că regele Claudas îi întemniţase pe adevăraţii lor seniori, mulţi cavaleri din ţinutul Gannes şi mulţi orăşeni săriseră la arme sub conducerea lui Pharien şi a lui Lambègue În vremea aceasta, Claudas nu se gândea decât să jelească moartea băiatului său — Preadragul tatii fecior, spunea el printre gemete, scump cavaler, viteaz fără măsură, dacă ai fi trăit, nimeni nu te-ar fi ajuns din urmă, căci aveai mai mult decât oricine cele trei însuşiri prin care străluceşte un bărbat în crugul vremii lui: bunătatea, dărnicia şi mândria Ci eu nu ţineam atât la tine pentru că erai fiul meu, cât pe temeiul marii vrednicii care sălăşluia în tine De dragul tău, îmi schimbasem vechile năravuri, şi eu, care n-am fost niciodată aşa de felul meu, devenisem mărinimos Hei, de bună seamă, nu mai aşteptam ca propria mea vitejie să-mi mai aducă vreo nouă cucerire; dar tu, prin destoinicia ta fără de seamăn, nu m-ai fi ridicat oare mai presus de toţi, tu care întreceai pe toată lumea, cum întrece aurul celelalte metale şi rubinul nestematele? Nu se află putere aidoma puterii lui Dumnezeu; de aceea se cuvine să îndurăm ce ne trimite el Vai, tare mă minunez că-mi mai simt încă inima bătând! În vreme ce Claudas se tânguia astfel, auzi marele tărăboi pe care îl făceau în faţa palatului cavalerii şi târgoveţii din Gannes, cărora li se alăturaseră mulţi baroni din Benoïc, foşti supuşi ai regelui Ban Claudas n-avea cu el, ca să-l apare, decât o mână de oameni din Pământul Pustiu Dar îşi luă cămaşa lungă de zale, îşi legă coiful, îşi agăţă pavăza de gât, îşi încinse spada şi apucă o secure cu tăişul ascuţit şi cu coada întărită, căci nimeni nu se pricepea ca el s-o mânuiască în încăierare; apoi se arătă la o fereastră a palatului — Pharien, i-a strigat el, ce doriţi, dumneata şi cu oamenii aceştia? — Măria-ta, vreau să-mi dai înapoi pe adevăraţii noştri seniori, feciorii regelui Bohor, cărora juraseşi să le înapoiezi regatul acesta, sub suzeranitatea măriei-tale — Atunci să se lupte fiecare cât o putea mai bine, căci nu-i voi da înapoi decât silit cu forţa Arcurile, arbaletele şi praştiile intrară numaidecât în joc, iar săgeţile, pietroaiele şi pietrele căzură ca o ploaie asupra palatului Când băgă de seamă că cei de afară se pregăteau să dea foc porţii, Claudas porunci să i se deschidă şi, însoţit de ai lui, ieşi pe jos, cu securea în mână, şi începu să atace cu ea atât de cumplit încât asaltatorii bătură în retragere Când îl văzu făcând prăpăd printre tovarăşii de luptă, Lambègue simţi cum îl cuprinde mânia Deodată porunceşte să i se aducă fără întârziere calul de luptă, încălecă pe el şi, înarmat până în dinţi, cu coiful pe cap, cu lancea gata de atac, se năpusteşte asupra lui Claudas în goana calului Îl izbeşte atât de puternic cu lancea încât îi străpunge umărul; dar calul său, dus de avânt, se izbeşte cu capul de zid şi cade mort, în timp ce şi el, ca năucit de izbitură, rămâne întins alături de cal În vremea aceasta Claudas, cu ciotul de lance în umăr, şiroind de sânge, se reazimă cu spatele de zid, sub o ploaie de pietre şi de săgeţi, şi în curând se lasă în genunchi Lambègue, care îşi venise în fire, se şi năpusteşte asupră-i cu spada în mână ca să-l răpună, când Pharien îl opri apucându-l de braţ: — Nepoate dragă, ce-ai de gând să faci? Vrei să-l ucizi pe unul dintre cei mai destoinici cavaleri şi mai viteji suverani ai vremii noastre? — Cum aşa, trădătorule, ai vrea să-l scapi cu viaţă pe acela care te-a făcut pe vremuri de ocară şi care vrea să-i răpună pe feciorii suveranului nostru, regele Bohor? De bună seamă, porţi în piept o inimă îmbătrânită şi ticăloasă! — Taci din gură, nepoate, grăi Pharien Orice faptă rea ar fi săvârşit, nu se cade să doreşti moartea sau dezonoarea suzeranului tău, afară numai dacă nu te-ai dezlegat în chip leal de juruinţa făcută Lui i-am adus închinare, sunt omul lui: e de datoria mea să-l apăr de moarte şi de orice ocară, în măsura puterilor mele Nu urmăresc decât scăparea copiilor regelui Bohor, întrucât sunt fiii fostului meu suzeran, şi asta de dragul lor Claudas îl auzi şi începu să strige, ca unul cuprins de-o teamă cumplită să nu-şi piardă viaţa: — Îţi mulţumesc, preabunule prieten! Iată spada mea: ţi-o predau ca fiind cel mai leal cavaler din câţi există Şi am să-ţi dau îndată copiii Să ştii că de i-aş fi ţinut chiar în cetatea mea din Bourges, n-ar fi avut nici o neplăcere dinspre partea mea Prin aceasta lupta luă sfârşit Pharien porunci să se retragă luptătorii din ambele părţi şi intră în palat cu Claudas, care leşină Dar oamenii lui se grăbiră să-i scoată coiful şi să-l stropească bine cu apă rece, aşa încât îşi veni în fire; apoi doctorii îi oblojiră şi-i îngrijiră rănile, cum se pricep ei să facă, şi el îndură totul cu mare curaj Între timp se înnoptase, şi chiar în clipa în care Saraida îi dezlega de vrajă pe Lionel şi pe Bohor, tare departe de acolo, cei doi ogari, care aveau înfăţişarea băieţilor, își recăpătară forma lor dintâi în palatul lui Claudas, spre marea mirare a tuturor şi a regelui însuşi Când văzu deodată doi câini în locul prinţilor care doar fuseseră aduşi acolo, Pharien simţi atâta spaimă în inimă, încât era mai-mai să moară — Cum, măria-ta, izbucni el, îmi juraseşi că-mi vei reda pe feciorii regelui Bohor şi îmi dai ogarii ăştia? — Vai, răspunse regele, ăştia sunt cei doi ogari pe care fata i-a adus nu demult înaintea mea şi îmi dau bine seama că, de fapt, ea i-a răpit pe prinţi printr-o vrajă! Preabunule prieten, nu mă năpăstui: sunt gata să mă las prinsul dumitale pe cuvânt de onoare şi să-ți slujesc drept ostatic până când vei primi veşti demne de crezare de la Lionel şi de la Bohor Dar jură-mi pe credinţa dumitale că mă vei apăra până atunci Pharien şovăia, căci se temea că nu-l va putea ocroti pe rege împotriva nepotului său Lambègue, care îl ura de moarte, nici – poate – împotriva oamenilor din Gannes şi din Benoïc, care nu-l iubeau deloc, şi se gândea că, dacă i s-ar întâmpla vreo nenorocire lui Claudas, după ce l-ar fi luat sub paza lui, ar fi dezonorat pentru totdeauna De aceea, ţinu să ceară şi părerea baronilor mai înainte de a se prinde şi se duse în curtea palatului să le spună cum stau lucrurile Se înnoptase de-a binelea, dar se aprinseseră atâtea torţe şi atâtea felinare, încât se vedea ca ziua — Cum, unchiule, izbucni Lambègue, după ce isprăvi Pharien de vorbit, vrei să-l iei sub paza dumitale pe trădătorul care i-a ucis pe adevăraţii noştri seniori şi care, pe vremuri, ţi-a făcut chiar dumitale atâta rău? Dacă ar şti norodul ce ştiu eu, nu ţi-ar da nimeni ascultare! — Nu sunt surprins, nepoate, că ai atât de puţină judecată: chibzuinţă aleasă şi vitejia strălucită nu fac laolaltă casă bună, la vârsta pe care o ai tu Totuşi, ca să vezi ceva mai limpede în oglinda înţelepciunii, îţi voi da următoarea povaţă: în bătălie, nu aştepta pe nimeni, ci dă primul pinteni calului, ca să tragi dacă poţi, o lovitură straşnică; dar la sfatul curţii, cât timp vei fi tânăr, fereşte-te să-ți rosteşti părerile mai înainte de a fi luat cuvântul cei mai în vârstă ca tine: aceşti înţelepţi care mă ascultă ştiu de partea cui este dreptatea Nu văd printre ei nici un baron care să nu-i fi adus lui Claudas, de voie sau de nevoie, juruinţă de supunere şi omagiu cu mâinile împreunate a rugă, şi care să nu trebuiască, prin urmare, a-i păzi trupul regelui şi a-i apăra viaţa ca pe a sa Căci nu e mişelie mai urâtă decât uciderea suzeranului Dacă suzeranul a săvârşit vreo faptă rea împotriva vasalului său, acesta trebuie să-l cheme în faţa baronilor în răstimp de patruzeci de zile; şi în cazul în care nu ar putea să-l readucă la ceea ce e drept, atunci nu are decât să denunţe închinarea, dar public, în faţa oamenilor lui, iar nu în taină Nici chiar atunci nu are, pentru atâta lucru, dreptul să-l omoare, căci acela care varsă sângele suzeranului său este trădător şi sperjur şi ucigaş şi călcător de juruinţă, afară numai dacă n-a fost la mijloc ucidere sau mişelie Seniori, dacă vreţi să juraţi că regele Claudas n-are a se teme de nimic din partea domniilor voastre, în ciuda greşelilor pe care le-a săvârşit, îl voi lua sub paza şi chezăşuirea mea De nu, facă fiecare cum o socoti el mai bine! În ceea ce mă priveşte, eu ştiu ce-am să fac Spuneţi-mi acum ce hotărâţi După ce se consultară, cavalerii din Gannes trecură la părerea lui Pharien şi se jurară pe moaştele sfinţilor să respecte viaţa prizonierului său […] ORDINUL CAVALERILOR Până la vârsta de optsprezece ani, Lancelot rămase în paza Doamnei Lacului Tare ar fi vrut să-l mai reţină încă, atât de mult ţinea la el Dar ştia că, reţinându-l, săvârşea un păcat de moarte, la fel de grav ca păcatul trădării, de vreme ce băiatul avea vârsta cerută pentru intrarea în rândul cavalerilor Într-o bună zi, după Rusalii, Lancelot ucise la vânătoare cel mai mare cerb din câţi s-au văzut vreodată, care se nimeri să fie deopotrivă de gras, de parcă ar fi fost în luna august Îl trimise numaidecât Doamnei prin doi scutieri, iar el rămase toată ziulica, întratât de cald era, tolănit pe iarbă, la umbra unui stejar Către seară, încălecă pe calul său de vânătoare pentru a se întoarce acasă Avea înfăţişarea unui adevărat om al pădurilor, cu o tunică verde pe care o purta, încununat cu ramuri şi cu tolba de săgeţi la cingătoare, de care nu se despărţea niciodată, doar arcul lăsându-l unui scutier să i-l ducă Văzându-l atât de frumos, Doamna Lacului simţea cum i se umplu ochii de lacrimi Când intră băiatul în sală, îşi ascunse faţa în mâini şi, în loc să-l îmbrăţişeze şi să-l sărute, cum făcea mereu, o zbughi în camera cea mare Lancelot veni după ea: o găsi întinsă pe pat, plângând — Dar ce ai, Doamnă? o întrebă el Dacă te-a necăjit cineva cu ceva, povesteşte-mi totul, căci nu voi îngădui nimănui să te supere, câte zile voi avea pe lume Dar Doamna suspina atât de tare, încât nu putea vorbi — Fecior de rege, îndepărtează-te, îi spuse totuşi dânsa, sau ai să vezi cum mi se curmă zilele — Plec atunci, de vreme ce prezenţa mea te supără atât de rău Spunând aceste cuvinte, iese pe uşă, îşi ia arcul, îl atârnă de gât, îşi agaţă tolba de săgeţi la cingătoare, pune şaua pe cal şi-l apucă de dârlogi, când aceea care îl iubea mai mult decât orice pe lume veni în fugă ştergându-şi faţa, cu ochii roşii şi umflaţi şi, apucând de frâul calului, izbucni: — Unde vrei să te duci, băiete? — Mă duc, Doamnă, într-un loc în care să-mi pot alina amărăciunea — Unde? Spune-mi, în numele credinţei pe care mi-o datorezi — La curtea regelui Artus, să slujesc vreun bărbat viteaz până când mă va face cavaler — Cum, fecior de rege, doreşti atât de mult să fii cavaler? — De bună seamă, Doamnă! Este lucrul la care năzuiesc cel mai mult pe lumea asta — Dacă ai şti ce mari îndatoriri impune ordinul cavaleresc, n-ai cuteza să-l mai doreşti — Şi de ce, Doamnă? Depăşesc oare aceste îndatoriri curajul şi puterea unui bărbat? — Da, uneori: Domnul Dumnezeul nostru i-a făcut pe unii mai viteji decât pe alţii, mai voinici şi mai curtenitori — Tare sfios ar fi, Doamnă cel care n-ar îndrăzni să fie învestit cavaler Căci, oricine, dacă nu poate avea harurile trupului, poate măcar să aibă harurile sufletului Pe cele dintâi, ca voinicia, puterea, frumuseţea – le are omul din născare Dar curtenia, înţelepciunea, bunătatea, lealitatea, vitejia, mărinimia, îndrăzneala – numai trândăvia nu te lasă să le ai, căci toate ţin de voinţă Şi adeseori v-am auzit spunând că sufletul face viteji Doamna Lacului îl apucă atunci de mână pe Lancelot şi îl duse în camera ei, iar acolo, după ce îl rugă să stea jos, îi spuse: — Cei dintâi cavaleri nu au fost cavaleri din pricina obârşiei, căci toţi ne tragem din acelaşi tată şi din aceeaşi mamă Dar când Pizma şi Nesaţiul au început să crească în lume, atunci cei slabi rânduiră mai presus de ei nişte apărători, care să menţină dreptatea şi să-i ocrotească Şi se dădu menirea aceasta celor voinici, celor puternici, celor chipeşi, leali, cutezători, viteji Şi nimenea, pe vremea aceea, n-ar fi fost atât de îndrăzneţ încât să încalece pe cal mai înainte de a fi intrat în rândurile cavalerilor Dar învestitura de cavaler nu era dată aşa, ca un hatâr Li se cerea să fie buni cu toată lumea, în afară de ticăloşi, milostivi faţă de cei bolnavi, gata să-i apere pe cei nevoiaşi şi să-i dea în vileag pe tâlhari şi pe ucigaşi, buni judecători, fără ură şi fără părtinire Căci nu li s-au dat armele fără un temei Pavăza care atârnă de gâtul cavalerului şi-l apără din faţă înseamnă că se cuvine să se aşeze între Sfânta Biserică şi vrăşmaşii ei care vor s-o cotropească şi să primească loviturile în locu-i, ca un fiu pentru maica lui Aşa cum cămaşa de zale îl înveşmântă şi îl ocroteşte din toate părţile, tot astfel se cade să acopere el şi să împrejmuiască Sfânta Biserică, în aşa chip încât cei răi să n-o poată atinge Coiful cavalerului este ca adăpostul din care îi ţine sub supraveghere pe răufăcători şi pe tâlharii Sfintei Biserici Lancea lui, atât de lungă încât răneşte înainte de a fi atins cu ceva cel care o poartă, înseamnă că el trebuie să-i împiedice pe cei cu gânduri rele de a se apropia de Sfânta Biserică Iar dacă spada, cea mai nobilă dintre arme, are două tăişuri, e pentru că izbeşte cu unul pe duşmanii credinţei, iar cu celălalt pe hoţi şi pe ucigaşi; pe când vârful ascuţit înseamnă supunere, căci toţi oamenii trebuie să se supună cavalerului; şi nimic nu străpunge inima ca supunerea, în ciuda curajului Calul, în sfârşit, este poporul, care trebuie să-l ducă pe cavaler în spate şi să vegheze a-i procura cele de trebuinţă, purtându-l după placul lui întru săvârşirea a tot ce este bine Două inimi trebuie să aibă: una tare ca fierul, pentru cei neleali şi pentru mişei, alta moale şi mlădie cum este ceara caldă, pentru cei buni şi blajini Acestea sunt îndatoririle cu care ne legăm faţă de Domnul Dumnezeul nostru când primim ordinul cavalerilor, şi mai bine ar fi pentru un tânăr să rămână scutier toată viaţa lui, decât să se vadă ajuns de ocară pe pământ şi pierdut în ochii Domnului — Doamnă, spuse Lancelot, dacă am să găsesc pe cineva care să consimtă a mă învesti cavaler, nu mă voi teme să fiu cavaler, căci Dumnezeu se va îndura – poate – să-mi dea însuşirile de care e nevoie în tagma aceasta, iar eu îmi voi pune toată inima, tot trupul, toată osteneala şi toată munca în slujba demnităţii de cavaler — În numele Domnului, spuse Doamna Lacului suspinând, năzuinţa dumitale se va împlini aşadar în curând Plângeam când te-am văzut, pentru că ştiam lucrul acesta Vei fi îmbrăcat în ţinuta de cavaler de omul cel mai vrednic De multă vreme, Doamna Lacului pregătise toate armele care îi trebuiau băiatului: o cămaşă albă de zale, uşoară şi rezistentă, un coif argintat şi o pavăză de culoarea zăpezii, cu pafta de argint Spada, pusă la încercare cu diferite prilejuri, era mare, tăioasă şi uşoară cum nu se mai poate Şi lancea era scurtă, groasă, rezistentă, cu fierul bine ascuţit; calul de luptă, înalt, puternic şi plin de vioiciune; mantia lui Lancelot, mantaua căptuşită cu blană de hermină, toate erau albe, şi până şi escorta lui, înveşmântată în alb, cu oameni călări pe cai albi Cu această suită, însoţiţi de Lionel, Bohor şi Lambègue, Lancelot şi Doamna Lacului purceseră la drum în marţea dinaintea zilei de Sfântul Ion Dar povestirea va depăna mai încolo ce s-a întâmplat la curtea regelui Artus şi cum a fost făcut cavaler Lancelot de către regina Guenievra şi cum s-a purtat el VRĂJITORUL MERLIN  FECIOARA PĂCĂLITĂ DE DIAVOL […] Ci iată că, ne spune povestea, era pe lumea asta o fecioară care nu mai avea nici tată, nici mamă; dar avea un duhovnic şi da crezare tuturor poveţelor acestui înţelept: de aceea mergea pe drumul cel bun Totuşi, pe ea o alese Vrăşmaşul Necuratul trimise la ea o bătrână care asculta totdeauna de poruncile lui — Ce jale să te gândeşti că nimeni nu-i face vreo bucurie trupului dumitale atât de frumos de la naştere, îi spuse ea fecioarei Ah, de-ai şti ce plăcere simţim când ne împreunăm cu iubiţii noştri! Chiar de-ar fi să nu trăim decât cu un codru de pâine, tot am fi mai mulţumite decât dumneata cu tot aurul din lume E vrednică de plâns femeia care nu cunoaşte bărbatul! Când se înnoptă şi se duse să se culce, fecioarea îşi privi trupul – care era de toată frumuseţea – şi se gândi că bătrâna avea, poate, dreptate Dar a doua zi îi povesti totul duhovnicului, care îi arătă că Vrăşmaşul îi da târcoale «Ai grijă mai ales să nu te mânii şi să-ţi pierzi cumpătul, îi spuse el, închină-te când te scoli şi când te culci şi vezi să ai mereu lumină, noaptea, în camera în care dormi, căci diavolul nu vine cu dragă inimă acolo unde este lumină » Când Necuratul află poveţele pe care i le dădea fecioarei duhovnicul ei, îi fu grozav de teamă să n-o piardă şi se tot gândea mereu cum ar putea s-o cucerească Fata aceasta avea o soră mai mică decât ea, care apucase pe căi greşite şi îşi făcea mendrele cu bărbaţii Într-o sâmbătă seara, fecioara o văzu intrând pe destrăbălata aceasta în locuinţa ei, însoţită de o ceată de băieţi; se supără foc şi vru s-o dea pe uşă afară, dar sora ei mai mică îi răspunse că se vedea cât de colo că duhovnicul ei o iubea nebuneşte şi că, dealtfel, casa era deopotrivă şi a surorii mai mari şi a surorii mai mici şi că nu va ieşi nici în ruptul capului Când auzi asemenea cuvinte, fecioara o apucă pe sora ei de umeri ca s-o dea pe uşă afară, dar puşlamalele o bătură crâncen Când izbuti să scape din mâinile lor, se ascunse în camera ei şi începu să plângă din toată inima pe întuneric Atunci, Vrăşmaşul îi aduse aminte de moartea tatălui şi a mamei, aşa încât fu de-a binelea cuprinsă de disperare şi adormi până la urmă de supărare în patul ei, fără lumină Diavolul văzu astfel că fata uitase toate poveţele duhovnicului şi îi păru tare bine Luă formă de bărbat şi, pe când fata moţăia, se apropie de ea şi o cunoscu trupeşte Când se trezi, se închină spunând: «Sfântă Maică-Precistă, ce mi s-a întâmplat!» Apoi se sculă, dar nu văzu pe nimeni şi îşi găsi uşa încuiată aşa cum o lăsase: şi astfel află fata că diavolul îşi bătuse joc de ea Atunci se duse să-i povestească duhovnicului cum ajunsese de ocară Mai întâi, duhovnicul nu voi s-o creadă, spunând că era lucru de mirare şi că niciodată o fecioară nu şi-a pierdut fetia fără să ştie cu cine Dar ea plânse şi tot plânse atât de mult încât duhovnicul ajunse să creadă că spunea adevărul; atunci îi dădu, drept pocăinţă, să nu mai mănânce vinerea decât o singură dată pe zi şi să se ferească totdeauna de desfrâu, în afară de cel care vine în timpul somnului, de care nimeni nu se poate feri Şi ea îi făgădui Aşa încât diavolul înţelese că o pierduse şi fu nespus de mâniat COPILĂRIA LUI MERLIN: PRUNCUL CARE VORBEŞTE Veni totuşi vremea în care starea ei nu se mai putea tăinui Şi celelalte femei o întrebau cine era tatăl copilului — Să dea Dumnezeu să nu mă mai pot uşura de sarcina asta dacă am avut vreodată de-a face cu un bărbat! — Prietenă dragă, spuneau femeile, făcându-şi cruce, fără îndoială că ţii mai mult decât la dumneata însăţi la cel care ţi-a făcut pocinogul ăsta, de vreme ce nu vrei să-l tragi la răspundere Dar e mare pacoste pentru dumneata, căci de vor afla judecătorii, va trebui să mori Într-adevăr, pe vremea aceea, când o femeie ducea o viaţă destrăbălată, dacă nu consimţea să ajungă femeie publică, era pedepsită De aceea fu în curând chemată în faţa judecătorilor Dar, cum se gândiră că pruncul nu săvârşise nici o greşeală şi că nu se cuvenea să fie pedepsit pentru greşeala mamei lui, hotărâră să n-o judece înainte de naşterea pruncului O închiseră pe împricinată într-un turn întărit, în tovărăşia a două moaşe, cele mai pricepute din câte s-au găsit, ca s-o ajute, când va veni sorocul naşterii, şi toate deschizăturile fură zidite, în afară de o mică fereastră în vârful turnului, pe unde aduceau, cu ajutorul unei frânghii, cele de trebuinţă Şi acolo se născu pruncul, când se milostivi bunul Dumnezeu Primindu-l în braţe, cele două cumetre fură cuprinse de o teamă cumplită, căci era păros cum n-a mai fost vreodată un nounăscut Şi când îl văzu aşa, mama lui se închină şi le porunci să-l ducă deîndată la biserică, pentru botez — Şi ce nume vrei să-i dai? — Numele bunicului său dinspre mamă Şi astfel pruncul fu numit Merlin După care fu adus înapoi la mama lui, ca să-l hrănească, deoarece nici o altă femeie n-ar fi îndrăznit să alăpteze un prunc atât de păros şi care, la nouă luni, părea în vârstă de doi ani Şi iată că atunci când pruncul fu înţărcat, cele două femei îi spuseră mamei lui că ele nu mai pot să rămână în turn — Vai, de îndată ce veţi pleca, au să mă omoare! — Nu mai putem să stăm, îi răspunseră ele Auzind aşa, tânăra începu să plângă şi să se jeluiască amarnic — Dragul mamei băiat, îi spunea ea, îmbrăţişând copilul, mă vor ucide din pricina ta, şi, cu toate acestea, nu am nici o vină; dar cine să creadă adevărul? La auzul acestor cuvinte, țâncul o privi râzând şi îi răspunse: — N-ai să mori din pricina mea Auzindu-l vorbind astfel, mama lui fu atât de mirată, încât i se muiară braţele şi lăsă țâncul să cadă El începu să scâncească, apoi să urle şi cumetrele veniră fuga, crezând că mama lui voise să-l omoare Dar ea le lămuri, explicându-le minunea Atunci îl luară ele şi-l descusură cu întrebări, dar nu putură să scoată o vorbă de la el În cele din urmă, la povaţa mamei, se prefăcură că o ceartă şi îi spuseră cu asprime: — Ce pacoste că trupul dumitale frumos are să fie ars pe rug pentru pocitania asta! Mai bine era de n-ar mai fi venit niciodată pe lume plodul ăsta! — Minţiţi, strigă deodată în gura mare pruncul, şi spuneţi ce vă învaţă mama să spuneţi Daţi-i pace; voi sunteţi mai smintite şi mai păcătoase decât ea Nimeni nu va avea atâta îndrăzneală, cât voi fi eu pe lume, să-i curme firul vieţii, în afară de Dumnezeu Şi unde nu dădură fuga la fereastră cumetrele, uluite, şi începură să strige cu atâta foc la cei de afară vestea despre pruncul care vorbea, încât zvonul ajunse în curând la urechile judecătorului, care porunci să fie adusă mama, ca s-o judece Urma s-o osândească la moarte, când micuţul Merlin, pe care îl ţinea în braţe, izbucni în chip atât de răspicat, încât să-l poată auzi fiecare: — Nu chiar aşa de curând o să fie arsă pe rug! Căci dacă ar fi să fie osândite la rug toţi cei şi toate cele care şi-au făcut mendrele cu alţii, în locul soţiilor sau ale soţilor lor, n-ar fi oameni aici care să nu trebuiască să fie arşi pe rug! Aş putea să dovedesc lucrul acesta, dacă aş vrea Ci eu îmi cunosc mai bine tatăl decât îl cunoşti dumneata pe-al dumitale, iar mama dumitale ştie mai bine cu cine te-a zămislit decât a mea, care nu ştie cine a împuiat-o La auzul acestor cuvinte, judecătorul rămase înmărmurit: niciodată nu auzise vorbind un copil atât de nevârstnic Trimise pe cineva s-o cheme fără zăbavă pe mama lui, spunând că, dacă Merlin nu va dovedi ceea ce cuteza să spună, va fi ars şi el cu mama lui — De mi-ai da crezare, spuse pruncul, mai bine ai lăsa-o pe mama să plece şi n-ai mai face nici o cercetare în legătură cu mama dumitale — N-ai să scapi tu aşa, cu una, două!… Mamă, o întrebă judecătorul, când mama lui ajunse acolo, nu sunt eu fiul soţului dumitale adevărat? — Pentru numele lui Dumnezeu, băiatul mamei, din cine te-ai trage tu, dacă nu din soţul meu, care a răposat? — Doamnă, doamnă, interveni copilul, trebuie să mărturiseşti adevărul! — Diavole! Satano! spuse doamna, făcându-şi semnul crucii — Ştii prea bine că fiul dumitale este vlăstarul unui preot, dovadă că, întâia oară când te-ai împreunat cu el, i-ai spus că te temi grozav să nu rămâi însărcinată, întrucât soţul dumitale era plecat E-adevărat? — Fiul mamei, ai să dai oare crezare scornelilor acestui împieliţat? — Dacă atât nu este de ajuns, reluă iar vorba pruncul, am să-ţi mai spun ceva Când te-ai văzut însărcinată, preotul a umblat în lung şi-n lat în căutarea soţului dumitale şi atâta a stăruit încât l-a făcut să se culce cu dumneata Datorită acestui fapt, soţul dumitale n-a bănuit câtuşi de puţin că pruncul nu era vlăstar din viaţa lui Auzind toate acestea, femeia fu atât de tulburată, încât trebui să stea jos Fiul ei se uită atunci la ea — Oricare ar fi tatăl meu, îi spuse el, eu sunt fiul dumitale şi mă voi purta cu dumneata ca un fiu Aşadar, mărturiseşte adevărul — Pentru numele lui Dumnezeu, îndură-te de mine, fiule! Nu pot să mai ascund adevărul: a fost aşa cum a spus pruncul ăsta — Avea deci dreptate să pretindă că el ştie mai bine cine este tatăl lui decât ştiam eu care este al meu, şi n-ar fi drept s-o osândesc pe mama lui, de vreme ce n-o osândesc pe a mea Dar, îi spuse judecătorul lui Merlin, pentru numele lui Dumnezeu şi pentru cinstea ta, şi ca s-o pot dezvinovăţi în faţa oamenilor pe aceea din care te-ai născut, spune-mi cine te-a zămislit — Află că sunt odrasla unui Vrăşmaş care a păcălit-o pe mama Şi află că Vrăşmaşii ăştia se numesc demoni masculi şi hălăduiesc în văzduh Dumnezeu a îngăduit să am ştiinţa lor înnăscută şi ţinerea lor de minte şi ştiu, ca ei, cele săvârşite, rostite şi trecute; dar, mai mult, din pricina bunătăţii mamei mele, datorită căinţei şi pocăinţei ei, Domnul Dumnezeu a îngăduit ca să cunosc deopotrivă şi lucrurile viitoare Bunăoară, pot să-ţi dau în vileag faptul că mama ta, plecând de aici, îi va povesti ce ţi-am spus eu preotului care te-a zămislit Şi el va fi cuprins de o spaimă atât de cumplită, încât va fugi de acasă şi diavolul îl va îndruma către un heleşteu, în care se va îneca Chiar aşa a şi fost După toate acestea, mama lui Merlin se retrase într-o mănăstire depărtată, în care vieţui cu nespusă evlavie, şi aflaţi că băiatul crescu în tihnă lângă dânsa, până la vârsta de şapte ani COPILĂRIA LUI MERLIN: TURNUL CARE SE NĂRUIE Pe vremea aceea, era în Bretania un rege cu numele Constant, care avea doi coconaşi, numiţi Moine şi Uter Pendragon Când regele se prăpădi, seneşalul său, care se numea Vortigern, puse să fie ucis mişeleşte micul Moine şi se încoronă rege în locul lui, dar cârmui cu atâta răutate încât poporul îl ura şi, cum un om cumsecade îl luase cu dânsul pe Uter Pendragon într-un oraş străin, numit Bourges în Berry, regelui îi era tare teamă ca băiatul să nu se întoarcă într-o bună zi şi să-l detroneze De aceea, voi să-şi clădească un turn atât de înalt şi de puternic, încât să nu poată fi niciodată cucerit Meşterii se apucară de lucru, dar doar ce începea turnul să se ridice la vreo trei sau patru stânjeni, deasupra pământului, că se şi dărâma Vortigern îşi chemă meşterii-zidari şi îi povăţui să folosească varul şi mortarul cel mai bun pe care îl puteau găsi Aşa şi făcură, dar pentru a doua oară turnul se nărui; apoi a treia şi a patra oară: aşa încât toată lumea era înmărmurită de mirare, iar regele era mâniat din cale afară Chemă la el pe cei mai de seamă cărturari şi astronomi de pe pământ şi, după ce au chibzuit vreme de unsprezece zile, aceştia spuseră că turnul nu va rezista în vecii vecilor, dacă nu se va amesteca în mortar sângele unui copil din flori, în vârstă de şapte ani De aceea, regele trimise doisprezece soli în lumea largă, să dea de un asemenea copil Într-o zi, doi dintre ei trecură printr-un câmp întins, de la marginea unui oraş, unde nişte copilandri jucau un joc cu crosa Printre ei se afla şi Merlin care, ştiind orice, află după ce anume umblau solii pe-acolo De îndată ce-i văzu, se apropie de fiul unuia dintre cei mai bogaţi oameni din oraş şi îl lovi atât de straşnic cu crosa lui peste picior, încât copilul izbucni în plâns şi începu să-l ocărască numindu-l copil din flori Solii se apropiară atunci ca să-l descoase Dar, fără să le dea răgaz, Merlin se îndreptă râzând spre ei şi le spuse: — Eu sunt cel pe care-l căutaţi, băiatul al cărui sânge trebuie să-l duceţi neapărat regelui Vortigern — Cine ţi-a spus? îl întrebară solii, uluiţi — Dacă-mi veţi jura pe legea voastră că n-o să-mi faceţi nici un rău, am să vă însoţesc şi am să vă spun de ce nu rezistă turnul Dar, mai întâi, am să vă arăt că mai ştiu multe alte lucruri Şi le povesti, fără să sară un cuvânt, cum regele Vortigern voise să clădească un turn şi cum turnul se dărâma mereu, şi ce spuseseră astronomii, şi toate celelalte, aşa încât solii îşi spuneau în mintea lor: «Copilul ăsta ne spune lucruri minunate, şi ne-ar plăcea mai curând să fim sperjuri câte zile vom mai avea de trăit şi să riscăm să ne pierdem avuţiile, decât să-l ucidem» Atunci Merlin, care citea în gândul lor, îşi luă bun rămas de la mama lui şi porni de bună voie cu ei Călăriră mult până când ajunseră într-un oraş şi, când ieşeau din oraş, văzură un sătean care purta nişte bocanci mari şi avea o bucată de talpă în mână Trecând pe lângă el, Merlin începu să râdă şi le spuse tovarăşilor săi de drum: — Săteanul ăsta, care crede că va trebui să-şi repare bocancii în timpul pelerinajului, va muri înainte de-a ajunge acasă Solii îl descusură pe omul acela, iar el le spuse că tocmai îşi cumpărase bocancii de la târg, cum şi talpa aceea, ca să-i repare când se vor rupe, căci avea de gând să se ducă în pelerinaj pe Pământul Sfânt Miraţi, porniră după el şi nici nu făcură o leghe de drum, când îl văzură mort Atunci se gândiră, fieştecare în cugetul său: «Mai bine am îndura mii de schingiuiri, decât să ucidem un copil atât de înţelept» Şi Merlin, care le cunoscu gândurile chiar în clipa aceea, le mulţumi COPILĂRIA LUI MERLIN: VORTIGERN Şl BALAURII Merseră în felul acesta până se apropiară de curtea regelui Vortigern Când nu mai aveau decât un ceas de drum, îl întrebară pe Merlin ce să-i spună regelui — Povestiţi-i ce-aţi văzut, le răspunse el, şi asiguraţi-l că eu îl voi lămuri de ce i se tot năruie turnul Ceea ce şi făcură, aşa încât regele, uimit, îl chemă pe Merlin în faţa lui şi băiatul îi spuse: — Rege Vortigern, vrei să ştii de ce nu-ţi stă turnul în picioare? Din pricină că sub pământ, în locul unde are turnul temeliile, se află doi balauri care nu văd deloc, unul roşcovan şi altul alb, care dorm sub două steiuri mari de piatră Când simt greutatea turnului, se întorc, şi turnul se dărâmă Dacă spusele mele nu sunt adevărate, osândeşte-mă să fiu ars de viu; iar dacă sunt adevărate, învinuieşte-i pe cărturarii şi pe astronomii tăi, care pretind că se pricep la orice, dar nu ştiu nimic Îndată regele porunci să se adune toţi muncitorii din partea locului ca să sape pământul, iar aceştia săpară atât de bine, încât fură scoase la iveală cele două steiuri mari de piatră Şi de îndată ce o ridicară pe prima, se ivi un balaur alb, atât de mare, atât de semeţ şi atât de pocit, încât toată lumea se retrase în grabă de-a-ndărătelea Apoi, sub cel de-al doilea stei, descoperiră un balaur roşu, care li se păru mai mare şi mai sălbatic Şi nu trecu mult şi amândoi balaurii se treziră de-a binelea şi se năpustiră unul asupra celuilalt sfâşiindu-se îngrozitor cu colţii şi cu ghearele Bătălia ţinu toată ziua, toată noaptea şi a doua zi până la ceasul prânzului Mai-mai să fie răpus cel alb; dar în cele din urmă, îi ieşi o flacără pe gură şi pe nări care îl mistui pe balaurul roşcovan; după care se culcă şi muri şi el, la rândul lui Şi Merlin îi spuse regelui că de-acum încolo putea să-şi clădească turnul, nestingherit — Dar, spuse Vortigern, trebuie să ne lămureşti ce înseamnă lupta celor doi balauri — Jură-te pe toţi sfinţii că nu mi se va face nici un rău Regele jură — Îţi voi spune că balaurul roşcovan te întruchipează pe tine, iar cel alb pe fiul regelui Constant, a cărui moştenire ai furat-o Iar dacă cei doi balauri s-au luptat vreme îndelungată, e pentru că tu stăpâneşti de multă vreme regatul pe care l-ai luat Şi dacă balaurul cel alb l-a ars pe cel roşu, e pentru că Uter Pendragon va da poruncă să fii şi tu ars Peste trei zile va debarca în portul Winchester La auzul acestor cuvinte, regele fu cuprins de o cumplită frică şi trimise de zor o mare armie la Winchester Dar când oamenii lui văzură stindardele lui Uter Pendragon pe corabia care îl aducea, îl recunoscură ca pe adevăratul lor senior, iar Vortigern se refugie într-unul dintre castelele lui Rezistă acolo câtva timp; dar asaltându-l, Uter Pendragon dădu foc fortăreţei, şi Vortigern pieri în flăcări Aşa să păţească toţi trădătorii şi mişeii! […] DUCESA DE TINTAGEL După aceasta, regele Uter dădu sfoară în tot regatul că îşi statorniceşte recepţiile la curtea de la Carduel, în Galles, în fiecare an, în zilele de Crăciun, de Rusalii şi de Toţi-Sfinţii Veniră la curte o mulţime de doamne, de cavaleri şi de domnişoare, şi regelui i se aprinse inima după Ygerne, soţia ducelui Hoël de Tintagel La început nu lăsă să se vadă nimic, în afară de faptul că se uita la ea mai îndelung decât la celelalte; dar dânsa îşi dădu bine seama şi, cum era tot pe atât de credincioasă pe cât era de frumoasă, se feri cât putu mai bine să se arate în faţa lui, iar el trimise giuvaere tuturor doamnelor, ca să poată să-i dea şi ei, aşa încât ea nu putu să le refuze Când adunarea se împrăştie, el îi spuse că-i răpise inima, dar ea se prefăcu a nu fi auzit La recepţiile următoare, regele nu se bucură de o mai bună primire Vreme de un an suferi aşa: când se afla departe de fiinţa iubită, era trist de moarte; când nu era în preajma ei, i se părea că nu va mai putea trăi, dacă nu va avea mângâiere în dragoste Văzând aceasta, unul dintre cavalerii săi, pe nume Ulfin, îi spuse: — Mărite Doamne, eşti tare copilăros când te gândeşti să mori pentru o femeie Eu, care sunt un biet om pe lângă măria-ta, dacă aş iubi aşa cum iubeşti măria-ta, nu m-aş gândi să trec în rândul morţilor: cine a auzit vreodată vorbindu-se despre o femeie care să se poată apăra, când este rugată frumos şi onorată cu frumoase bijuterii? Lasă-te în grija mea Şi începu să-i ducă ducesei zeci de daruri de toată frumuseţea din partea regelui Dar ea se ferea să ia ceva din ele, aşa încât, într-o bună zi, el îi spuse: — Doamnă, giuvaerele acestea pe care le refuzi sunt puţin lucru, când toate bunurile regatului din Logres, cum şi locuitorii săi, îţi stau la picioare — Cum aşa? întrebă ea — Pentru că ai cucerit inima bărbatului căruia i se supun toţi ceilalţi — Despre ce inimă vorbeşti? — Despre inima regelui Ygerne ridică mâna şi îşi făcu semnul crucii — Dumnezeule, ce nelegiuit e regele când se preface că ţine la soţul şi stăpânul meu, ducele, şi la mine şi, cu toate acestea vrea să mă facă de râs! Fereşte-te să-mi mai repeţi asemenea cuvinte sau îi voi da de ştire ducelui şi va porunci să fii răpus — Doamnă, ar fi o cinste pentru mine să mor pentru rege Pentru numele lui Dumnezeu, fie-ţi milă de rege şi de domnia-ta, altminteri mare nenorocire se va întâmpla: nici dumneata, nici ducele nu v-aţi putea apăra împotriva voinţei sale — Cu voia lui Dumnezeu, spuse Ygerne plângând, niciodată nu mă voi mai duce în vreun loc în care să mă poată vedea regele Aşa a şi făcut, pe cât i-a fost cu putinţă Dar într-a unsprezecea zi după Rusalii, regele îl luă pe duce de mână şi-l aşeză lângă el, apoi îi spuse, arătându-i o cupă de aur: — Dragă duce, trimite-i vorbă soţiei dumitale să primească această cupă, pe care i-o trimit eu şi s-o golească în semn de dragoste faţă de mine — Măria-ta, îţi mulţumesc mult! răspunse ducele, care nu se gândea la ceva rău Şi unul dintre cavalerii săi, care se numea Bretel, se duse din porunca lui în camera doamnelor şi, îngenunchind în faţa ducesei, îi spuse solia ducelui, soţul ei Ea se roşi toată, necutezând să refuze, bău şi voi să trimită cupa înapoi — Doamnă, îi spuse Bretel, ducele a poruncit s-o păstrezi, aşa cum l-a rugat regele Apoi se întoarse la rege aducându-i mulţumiri din partea ducesei, care totuşi nu rostise nici un cuvânt de mulţumire Seara, când ducele se întoarse în palatul său, o găsi pe Ygerne plângând — Ah, spunea ea, tare aş vrea să mor! — De ce, doamnă? — N-am să-ţi mai ascund, scumpul meu, căci la nimic nu ţin mai mult pe lumea asta ca la domnia-ta Regele spune că mă iubeşte, şi toate sărbătorile acestea nu le dă decât de dragul meu Cu toate acestea, dintre darurile pe care mi le-a trimis, n-am vrut să iau nici unul, în afară de cupa asta, pe care mi-ai trimis vorbă s-o păstrez Te rog şi îţi cer, ca stăpân şi ca soţ al meu ce eşti, să mă duci înapoi la Tintagel Auzind toate acestea, ducele, mâniat foc, le trimise vorbă cavalerilor săi să părăsească oraşul fără zgomot chiar în noaptea aceea, chiar de-ar fi fost nevoiţi să-şi lase tot calabalâcul, care urma să vină după ei a doua zi NAŞTEREA LUI ARTUS Dimineaţa, când regele află vestea plecării ducesei Ygerne, fu mai întâi atât de îndurerat, încât nu era inimă cât de aspră care să nu fi fost mişcată; apoi îşi chemă baronii la sfat şi le spuse marea ruşine ce i-o făcuse vasalul său — Măria-ta, îi spuseră ei, suntem de părere să trimiţi doi soli chibzuiţi la ducele de Tintagel, ca să-i arăţi ocara pe care ţi-a adus-o şi să-l pofteşti să se întoarcă la curte Zis şi făcut; dar ducele spuse drept răspuns: «Regele m-a năpăstuit» Atunci Uter Pendragon le ceru baronilor săi să-l ajute ca să pedepsească sminteala omului său de credinţă Ducele se ferecase cu cavalerii în cel mai întărit dintre castelele lui, care fu apărat în aşa fel, încât regele nu putu să-l ia cu asalt Dealtfel, Uter Pendragon ştia, prin iscoadele lui, că Ygerne rămăsese la Tintagel, aşa încât ar fi ridicat împresurarea, dacă nu s-ar fi temut că baronii lui aveau să rămână uluiţi şi aveau să-l dezaprobe Într-o seară, când stătea jos, în cortul lui, tare posomorât şi îngândurat, Ulfin îi spuse: — Măria-ta, de ce nu trimiţi după Merlin? — Vai, Merlin ştie prea bine că n-am chef nici de băut, nici de mâncat, nici de dormit, nici de odihnă, şi că va trebui să mor de chinul dragostei Cu toate acestea, nu vine Fără îndoială, nu mă iartă că vreau să răpesc soţia vasalului meu; e oare vina mea, dacă nu pot să mi-o smulg din inimă pe Ygerne? Cum rostea cuvintele acestea, Merlin însuşi intră în cort Regele, mai mulţumit decât am putea spune, îl luă în braţe şi-l strânse cu drag la pieptul lui — Dragă prietene, îi spuse el, niciodată n-am dorit venirea vreunui om ca pe-a dumitale Ştii prea bine ce-mi doreşte inima, pentru că nu te-aş putea minţi fără să-ţi dai numaidecât seama — Ştiu, măria-ta, îi spuse Merlin, şi dacă ai îndrăzni să-mi făgăduieşti o favoare, te-aş face să obţii dragostea ducesei — Oh, nu-i lucru pe care să nu mi-l poţi cere! Atunci Merlin îl puse să jure pe cele mai de seamă moaşte care s-au putut găsi; apoi porniră în mare taină cu Ulfin şi merseră şi tot merseră călare, până când ajunseră la Tintagel Cu puţin înainte de a sosi la castel, Merlin descălecă de pe calul său de paradă şi, după ce căută câtva timp, culese o buruiană şi-i spuse lui Ulfin să-şi frece faţa şi mâinile cu ea Numaidecât acesta căpătă înfăţişarea lui Jourdain, unul dintre cei mai credincioşi slujitori ai ducelui, lucru de care se minună grozav regele; dar, ungându-se şi el la rândul lui cu sucul acestei buruieni, ajunse leit la asemănare cu ducele, în vreme ce Merlin căpăta înfăţişarea lui Bretel Schimbaţi aşa, se înfăţişară înaintea porţii castelului, unde paznicul, care îi recunoscu pe toţi trei, îi lăsă să intre Era noapte: falsul duce se duse în iatacul Ygernei Ducesa îl primi bine, luându-l drept soţul ei, pe care îl iubea mult: şi astfel fu zămislit preabunul nobil care, mai târziu, avea să se numească Artus Dimineaţa, tustrei plecară tot cum veniseră, şi Merlin îi puse să se spele, şi se spălă şi el într-un râu, în care îşi reluară înfăţişarea lor firească Apoi îi spuse regelui: — Măria-ta, te-am făcut să ai ceea ce-ţi făgăduisem; e rândul măriei-tale acum să-ţi ţii jurământul Află că ai zămislit un fiu; vreau să mi-l dai mie — Ţi-l dau, îi spuse regele Reîntorcându-se în tabără, aflară că ducele încercase o ieşire din castel şi că, fiindu-i doborât calul, fusese răpus de pedestraşii lui, care nu-l recunoscuseră Toţi baronii erau nespus de întristaţi, căci se gândeau că moartea era o pedeapsă prea gravă pentru greşeala lui Văzând acest lucru, regele ţinu sfat şi-i întrebă cum ar putea repara acea nedreptate El însuşi fu de părere că se cuvenea să cheme mai întâi rudele ducelui ae Tintagel, ca să găsească o cale de împăcare Când soţia lui Tintagel veni cu ai ei, baronii regatului îi spuseră lui Ulfin, care era foarte înţelept, să vorbească el întâi — Seniori, ducele s-a prăpădit silit de rege, spuse acesta; dar vina lui nu era aşa de mare încât să trebuiască a fi pedepsit cu moartea Ci iată că soţia lui rămâne împovărată de copii şi regele i-a călcat şi i-a prăpădit ţarinile, aducându-i astfel pagube, ca şi moştenitorilor şi rudelor ducelui Este aşadar drept să răscumpere o parte din pagubele acestea Eu sunt de părere că se cuvine s-o ia de soţie pe ducesă şi s-o căsătorească pe fiica mai mare a ducelui cu regele Lot din Orcania, dacă acesta va primi Toţi baronii fură de părerea lui Ulfin şi regele Lot din Orcania spuse că o va lua cu plăcere în căsătorie pe fiica ducelui de Tintagel Şi toţi îşi întoarseră privirile către ducesă Ducesei i se umpluseră ochii de lacrimi şi nu răspunse nimic; dar toate rudele ei spuseră că niciodată un suzeran nu făcuse cu vasalul lui o pace mai dreaptă Şi peste treizeci de zile se prăznui nunta regelui Uter Pendragon cu Ygerne Or, când semnele sarcinei ei începură să se vadă, ea îi mărturisi, plângând, soţului cum venise, după moartea ducelui, s-o viziteze, un bărbat care semăna atât de leit cu ducele, încât crezuse că era el — Draga mea, îi spuse regele, ar fi o mare ruşine pentru mine şi pentru dumneata, dacă s-ar afla că ai avut un copil atât de repede după nunta noastră Îl vom încredinţa cuiva care îl va creşte cu grijă Şi când se născu pruncul, i-l dărui lui Merlin, care îl încredinţă în taină unuia dintre cei mai cinstiţi cavaleri ai regatului, numit Antor, a cărui femeie născuse şi ea cu şase luni mai înainte Ea şi-l încredinţă pe propriul ei fiu unei doici şi-l alăptă pe cel pe care i-l aduseră Apoi, când veni timpul potrivit, Antor îl boteză pe băiat cu numele Artus şi îl crescu în toată cinstea şi grija, alături de propriul său fiu, care se numea Keu STEIUL MIRACULOS Uter Pendragon a murit după şaisprezece ani, de Sfântul Martin, la doi ani după Ygerne Cum nu lăsa vreun copil cunoscut, baronii îl rugară pe Merlin să li-l caute pe cel pe care trebuiau să-l aleagă rege, pentru ca regatul să fie cârmuit întru binele Sfintei Biserici şi întru chezăşuirea poporului Dar el le spuse doar să aştepte ziua naşterii Domnului şi până atunci să se roage lui Dumnezeu ca să-i lumineze În ajunul Crăciunului, toţi baronii regatului Logres se duseră la Londra şi printre ei Antor, cu Keu şi cu Artus, cei doi copii ai lui, dintre care nu ştia la care ţine mai mult Toată lumea luă parte la slujba de la miezul nopţii, cu mare evlavie, apoi la slujba zilei Şi în timp ce mulţimea ieşea din Biserică, răsunară nişte strigăte de uimire: un stei mare de piatră cioplită zăcea în mijlocul pieţei: pe el stătea o nicovală de fier, în care era înfiptă o spadă până la mâner I se dădu de veste numaidecât arhiepiscopului, care veni cu agheasmă Şi cum se apleca să stropească piatra, citi cu glas tare aceste cuvinte care erau scrise cu litere de aur: Cel care va scoate spada asta va fi regele ales de Iisus Cristos Cei mai supuşi şi cei mai bogaţi bărbaţi se şi sfădeau între ei care să încerce cel dintâi Dar arhiepiscopul le spuse: — Seniori, nu sunteţi atât de înţelepţi pe cât s-ar cuveni Oare nu ştiţi domniile voastre că Domnul Dumnezeul nostru nu se sinchiseşte de bogăţie, nici de nobleţe, nici de semeţie? Doar unul, cel pe care l-a ales el, va izbuti, iar dacă nu s-o fi născut încă pe lume, spada nu va fi niciodată scoasă până când nu va veni el Atunci alese chiar el două sute cincizeci de oameni de ispravă care să-şi încerce mai întâi norocul Dar nici unul nu reuşi să clintească spada din loc După ei, încercară toţi care voiră, dar în zadar, şi veni ziua darurilor – Anul Nou În ziua aceasta, era obiceiul să se ţină un mare turnir la porţile cetăţii După ce cavalerii luptară de ajuns călare, cu lancea, se iscă un atât de mare vălmăşag, încât tot oraşul veni fuga să-l vadă Keu, fiul lui Antor, care fusese făcut de curând cavaler, de Toţi-Sfinţii, îl chemă pe frăţiorul lui şi-i spuse: — Du-te şi adu-mi sabia de acasă Artus era un flăcău chipeş şi voinic, de şaisprezece ani, foarte îndatoritor şi săritor: dădu pinteni calului spre casă, dar nu putu să găsească spada fratelui său, nici altă sabie, căci stăpâna casei le orânduise pe toate într-o cameră şi plecase să vadă şi ea întrecerea Tocmai se întorcea de-acasă când, trecând prin faţa Bisericii, se gândi că nu-şi încercase şi el puterile: numaidecât se apropie de steiul de piatră şi, fără ca măcar să descalece, apucă spada miraculoasă de mâner, o trage fără cea mai mică greutate şi o aduce sub o pulpană de manta fratelui său, căruia îi spune: — N-am putut să-ţi găsesc spada, dar ţi-o aduc pe cea din nicovală Keu o luă fără să rostească un cuvânt şi porni în căutarea tatălui său: — Tată, voi fi rege: iată spada din nicovală Dar Antor, care era bătrân şi înţelept, nu-l crezu cu nici un chip şi îl făcu să mărturisească adevărul Apoi, îl chemă pe Artus şi-i porunci să se ducă să pună spada de unde o luase: băiatul înfipse lama în nicovală la fel de uşor cum ar fi înfipt-o în humă Văzând aceasta, înţeleptul îl strânse la piept: — Dragă fiule, dacă te-aş face rege, eu cu ce m-aş alege? — Tată, răspunse Artus, n-ar exista nimic din ce am eu peste care să nu fii stăpân, de vreme ce eşti părintele meu — Dragul meu, eu îţi sunt tată adoptiv, nu însă cel care te-a zămislit L-am încredinţat pe propriul meu copil unei doici, pentru ca mama lui să te hrănească la pieptul ei Şi te-am crescut cum am putut eu mai bine — Te rog din suflet, spuse Artus, să nu mă renegi ca fiu al dumitale, căci n-aş şti încotro s-o apuc Iar dacă bunul Dumnezeu vrea să am eu cinstea de a fi rege, n-ar fi lucru pe care să ceri şi pe care să nu-l capeţi — Dragă doamne, îţi cer în chip de răsplată pentru ce-am făcut eu pentru domnia-ta, ca fiul meu Keu să fie seneşalul domniei-tale cât vei trăi şi, orice ar face el, să nu-şi poată pierde dregătoria De va fi nebun, de va fi mişel, îţi vei spune că poate n-ar fi fost aşa, dacă ar fi fost alăptat de propria lui mamă, iar nu de o străină, şi că, poate, din pricina măriei-tale este aşa cum este Şi Artus jură pe cele sfinte că-l va ţine mereu pe Keu în dregătoria aceasta Antor aşteptă ceasul vecerniei şi, când toţi baronii se găseau adunaţi în Biserică, plecă după arhiepiscop şi îi ceru îngăduinţa ca fiul său cel mai tânăr, care încă nu era cavaler, să încerce şi el Şi Artus scoase spada fără greutate şi i-o dădu arhiepiscopului, care cântă cu glas tare Te Deum laudamus Baronii murmurau, totuşi, spunând că nu se putea ca un băiat de asemenea obârşie de jos să ajungă suzeranul lor Lucru de care se mânie foc arhiepiscopul, spunând că Dumnezeu ştie mai bine decât ei vitejia fiecăruia; cu toate acestea, îi porunci lui Artus să vâre spada în nicovală cum fusese, apoi le spuse nemulţumiţilor să mai facă o încercare Şi toţi mai încercară o dată, dar nici unul nu izbuti — Sunt tare smintiţi cei ce merg împotriva vrerii Domnului nostru Iisus Cristos! izbucni slujitorul Domnului — Sfinţia-ta, îi spuseră baronii, noi nu mergem împotriva vrerii Domnului, dar prea e de mirare ca un om cu o asemenea obârşie de rând să ajungă astfel suveranul nostru, îţi cerem să laşi spada în steiul de piatră până la Intrarea în Biserică Arhiepiscopul le făcu hatârul acesta, dar veni şi Intrarea în Biserică şi nici unul dintre ei nu putu să smulgă spada Văzând acest lucru, arhiepiscopul îi spuse lui Artus: — Haide, fiule, şi dacă Domnul Dumnezeu vrea să cârmuieşti domnia-ta poporul, dă-mi spada aceea Şi unde-mi trase Artus spada fără mai mare strădanie decât dacă ar fi fost înfiptă într-o turtiţă de unt Oamenii din popor plângeau de bucurie şi de milă; dar baronii cerură să se reînceapă proba la Paşti Când veniră Paştile, se întâmplă tot la fel Atunci se împăcară cu gândul de a-l recunoaşte pe Artus drept alesul lui Dumnezeu: dar mai ținură ca înscăunarea lui să fie amânată până la Rusalii În ziua de Rusalii, băiatul îngenunche pentru ultima dată în faţa steiului de piatră apoi apucă spada cu mâinile împreunate şi o scoase cu uşurinţă O duse de-a dreptul la altar şi o puse deasupra Apoi fu uns şi înscăunat După ce se termină liturghia, toţi văzură, ieşind din sfântul lăcaş, că steiul dispăruse […] NĂVĂLIREA SAINILOR Povestea ne spune acum că regii Lot din Orcania, Agustan din Scoţia, Urien din Gorre, Ydier din Cornouaille, Nantre din Garlot, Carados Biébras, Tradelinan din Norgalles, Clarion din Northumberland, Brangore din Estrangore, Belinant din Sorgalles şi ducele Escan din Cambenic, înfrânţi de regele Artus la Kerléon, mărşăluiră toată noaptea cu oamenii lor în dezordine, îndurând frigul şi foamea, unii călare, alţii în lectică, pentru că erau prea betejiţi pentru a merge călare A doua zi ajunseră în oraşul Sorhaut, care aparţinea regelui Urien din Gorre, şi rămaseră aici pentru câtăva vreme să se refacă şi să-şi îngrijească bolnavii şi răniţii Nu se aflau acolo decât de puţină vreme, când sosiră soli din Cornouaille, din Orcania, care le povestiră că sainii necredincioşi, în lipsa lor, le cotropiseră pământurile, în care pustiau ţarinile, distrugeau târguşoarele, oraşele şi castelele întărite, treceau totul prin foc şi sabie şi pricinuiau atâtea pagube, încât până şi inima cea mai împietrită şi cea mai ticăloasă nu se putea stăpâni să nu fie cuprinsă de mare milă faţă de doamnele şi de fecioarele de care îşi băteau joc şi de copiii pe care li-i ucideau în braţe; iar când oamenii de jos se ascundeau în câte-o pivniţă sau în vreo subterană, sainii le puneau foc şi îi ardeau La vestea aceasta n-a existat rege, până la cel mai îndrăzneţ, pe care să nu se înfioare carnea, căci îi pierduseră pe mulţi dintre ai lor şi nu puteau aştepta nici un ajutor de la regele Artus Tot ce le îngăduiau puterile era să-şi umple fortăreţele şi oraşele cu de toate, în aşa fel încât să împiedice aprovizionarea păgânilor Se hotărâră să apere în felul acesta mărcile Garlot, Gorre, Cornouaille şi Orcania, care erau primele ameninţate GALESSIN Şi aşa veni regele Nantre, însoţit de trei sute de luptători în armuri, să-şi îndestuleze cu de toate cetatea de la Huidesant Fu primit cu mare bucurie, căci sainii începuseră să se arate pe câmpia din preajmă Soţia lui, Blasina, era fiica ducelui de Tintagel şi a Ygernei Aveau un fiu de şaisprezece ani, de o rară frumuseţe, care se numea Galessin Într-o bună zi, băieţandrul veni să-i spună ceva mamei lui — Doamnă, nu eşti dumneata sora acelui rege Artus, cel atât de viteaz şi de bun cavaler, care a zdrobit, cu o mână de oameni, unsprezece regi? — Dragă fiule, află că Artus este fratele meu şi unchiul tău, şi rudă de aproape cu tatăl tău prin Uter Pendragon Dar baronii din ţara aceea nu l-au voit ca rege, deşi fusese alesul Domnului nostru Iisus Cristos Şi îi povesti isprava cu steiul de piatră aşa cum se petrecuse — Ei bine, reluă Galessin, deie Domnul să nu mor mai înainte ca regele Artus să mă fi făcut cavaler! Căci niciodată nu voi fi învestit cavaler decât de mâna lui, iar eu, dacă am să pot să-mi dovedesc vrednicia, încât să-mi încingă dânsul spada, n-am să mă mai despart niciodată de el Fără ştirea tatălui, trimise un sol la vărul său, Gauvain, ca să-i împărtăşească şi lui ce-şi pusese în gând să facă şi ca să-i dea întâlnire la Neuve Ferte din Brocelianda, în a treia zi după Paşti FECIORII REGELUI LOT Ca şi regele Nantre, regele Lot plecase şi el în cetatea lui, cu numele Orcania, unde fusese primit cu mare alai, împreună cu baronii săi, întrucât iscoade saine se arătau prin împrejurimi De la soţia lui cu cununie, care şi ea era fiica ducelui de Tintagel, avea patru feciori, numiţi Gauvain, Agravain, Guerrehès şi Gaheriet; Mordret, al cincilea, pe care îl credea vlăstarul lui, fusese zămislit de Artus – și iată cum În timp ce baronii regatului Logres erau întruniţi la Carduel ca să-l aleagă pe urmaşul lui Uter Pendragon, Antor şi cei doi fii ai săi, Keu şi Artus, locuiau în aceeaşi casă cu regele Lot Regele, aflând că Antor şi Keu erau cavaleri, îi pofti la masa lui şi îi culcă pe amândoi în sală, în vreme ce Artus îi servea şi îşi avea culcuşul într-un ungher, aşa cum se cade pentru cine nu este încă decât scutier Artus, care era un băiat frumos şi tare vesel, se îndrăgosti de soţia regelui Lot, care era frumoasă şi durdulie Într-o noapte, când regele plecase în taină după vreo treabă, fără s-o trezească pe regină, Artus se strecură cu îndrăzneală în iatacul reginei, apoi în patul ei; dar în pat nu mai cuteză să facă altceva Cum se tot sucea când pe-o parte, când pe alta, regina, aidoma unei femei pe jumătate adormite, îl luă în braţe, crezând că este soţul ei sau – poate – prefăcându-se a crede Şi astfel îşi făcu pofta cu ea şi i-o făcu şi pe-a ei din plin Apoi, de îndată ce regina adormi din nou, el se strecură tiptil afară A doua zi, la masă, fiindcă rămânea în genunchi puţin cam prea mult, în timp ce o servea, ea îi spuse: — Ridică-te, tinere, ai stat prea mult îngenuncheat — Oh, doamnă, cum ţi-aş putea mulţumi pentru bunătatea pe care ai avut-o faţă de mine… — Ce bunătate? — Jură-mi că nu voi avea din partea domniei-tale nici vreun rău, nici vreo mustrare Şi după ce îi jură, băiatul îi povesti cum se culcase cu ea Doamna se simţi tare ruşinată şi se făcu roşie foc, dar nimeni nu avea să afle niciodată nimic Şi astfel Artus îl zămisli pe Mordret cu sora lui, fară să ştie că-i era soră La puţină vreme după întoarcerea regelui Lot la Orcania, Gauvain venea într-o zi de la vânatoare, îmbrăcat cu o haină de pâslă îmblănită cu hermină, ţinând în zgardă trei ogari şi cu doi prepelicari după el Era un băieţandru de toată frumuseţea Şi povestea ne spune că fusese hărăzit cu un dar ciudat, căci, la ceasul când se scula dimineaţa, avea forţa unui bun cavaler; când era soarele de trei suliţi pe cer, puterea lui se dubla; la amiază ajungea de patru ori mai mare; apoi scădea la mărimea celei de la sculare; şi pe la chindie, începea iar să crească, până la miezul nopţii Gauvain intră în sala în care mama lui şedea lângă un foc mare şi luminos care ardea cu flăcări în cămin Şi, văzându-l, mama începu să suspine — Mamă, ce ai? — Vai, dragul meu, vă văd, pe tine şi pe fraţii tăi, irosindu-vă timpul cu nebunii, când aţi putea să fiţi de pe acum cavaleri la curtea regelui Artus, unchiul vostru Baronii, care ar trebui să-l slujească şi să-l iubească, nu vor, din înfumurare, să-l recunoască suzeranul lor, şi se pare că nu asta este după vrerea Domnului, căci până acum mai mult au pierdut decât au câştigat şi iată-i şi cu sainii în ţară V-o spun eu! Rău faceţi ca rămâneţi aici să hăituiţi vânatul cu ogarii, în loc să căutaţi să-i împăcaţi pe tatăl şi pe unchiul vostru — Mamă, spuse Gauvain, pe credinţa pe care ţi-o datorez, nu voi purta spada încinsă pe şold, nici coiful prins pe cap, până când nu mă va face cavaler regele Artus! În clipa aceea intrau în sală cei trei fraţi ai lui şi când aflară de ce plângea mama lor, Agravain spuse: — Desigur, Gauvinet, tu eşti mai de învinovăţit decât oricare altul, căci tu eşti fratele nostru mai mare şi ar fi trebuit să ne fi şi dus la regele Artus Azi, nu facem altceva decât să ne distrăm, şi poate că vom fi prinşi ca pasărea în laţ, întrucât sainii nu sunt departe Cei patru fraţi se înţeleseră aşadar să plece în răstimp de două săptămâni, iar mama lor porunci să li se pregătească în taină arme şi cai şi să le potrivească tot harnaşamentul Între timp, sosi ştafeta lui Galessin: bucuroşi, aflând că vărul lor avusese acelaşi gând ca ei, porniră să-i găsească la întâlnirea pe care le-o dăduse în pădurea Brocelianda; şi toţi cinci, fără învoirea părinţilor, porniră la drum împreună spre Londra, în Bretania, oraşul de frunte al regatului Logres, bine înarmaţi, cu cai buni şi cu suită bună, cum se cuvine unor fii de regi ÎNCĂIERAREA Era pe la începutul lui mai la primenirea firii, când păsările cântă în tihnă cu glasuri limpezi şi când orice lucru arde de bucurie; când codrii şi livezile de pomi sunt în floare şi pajiştile înverzesc iar, aşternute cu un covor proaspăt şi mărunt de iarbă, amestecată cu flori de o suavă mireasmă; când blândele ape se întorc în făgaşele lor şi când dragostea umple de bucurie fetele şi flăcăii, cu inimă îmbietoare şi voioasă prin harul vremii reînnoite Gauvain, Agravain, Guerrehès, Gaheriet şi Galessin călăreau dis-de-dimineaţă pe caii lor de paradă, ca nişte băieţi tineri şi delicaţi care vor să se ferească de greaua dogoare a amiezii, dar îşi aveau coifurile de fier pe cap şi spada la oblânc, căci meleagurile acelea nu erau sigure, şi erau urmaţi de o ceată de scutieri, toţi băieţandri tineri că de-abia le dădeau tuleiele, iar nişte feciori le duceau de dârlogi caii de luptă cu armură de fier şi caii de povară, încărcaţi cu cele de trebuinţă Galessin, care era îndrăgostit, începu să cânte un cântec nou şi la auzul vocii lui răsunau cu drag codrii şi pajiştile Apoi îl rugă pe Gaheriet să cânte cu el Şi când se săturară de cântat, Galessin îi întrebă pe tovarăşii lui: — Acum să-mi spuneţi ceva, de-aţi avea o fată frumoasă, ce-aţi face cu ea? — Să răspundă mai întâi Agravain, sări Guerrehès, că el e fratele meu mai mare — Zău aşa, spuse Agravain, dacă mi-ar da inima ghes, aş lua-o cu de-a sila — Zău că eu n-aş face aşa, spuse Gaheriet: eu aş duce-o într-un loc în care să fie în siguranţă Iar tu, Guerrehes, tu ce ai face cu ea? — Aş face-o iubita mea, dacă ar primi, dar n-aş sili-o câtuşi de puţin, căci dragostea n-ar mai avea nici un farmec, dacă nu i-ar face şi ei tot atâta plăcere ca şi mie — Gaheriet a răspuns cel mai bine şi Agravain cel mai rău, spuse răspicat Gauvain, întrucât cel care ar vedea-o în primejdie n-ar trebui oare s-o apere după puterile lui? Şi Guerrehès a grăit ca un înţelept, când a spus că nu va aştepta nimic decât de la iubire şi de la curtenie: tot aşa aş face şi eu — Doamne-ajută! spuse Agravain, doar n-ar costa-o pe domnişoară nici vreun mădular, nici viaţa — Nu, dar ar costa-o onoarea, spuse Gauvain — N-aş da un nasture pe un bărbat care respectă o femeie, de îndată ce e numai el cu ea; de-o va lăsa să plece, niciodată nu va fi iubit, şi lumea o să-şi bată joc de el, fără să fie mai preţuit din pricina aceasta Cum discutau aşa, zăriră în depărtare trâmbe de fum şi un nor mare de praf şi în curând întâlniră nişte ţărani care fugeau înspăimântaţi — E o ceată de saini, spuseră sătenii Aduc cu ei cavalerii prizonieri, cu picioarele legate sub pântecele cailor lor, lovindu-i crâncen cu bâtele, şi însoţesc un convoi de cai de povară şi de căruţe în care au pus prada Dau foc satelor şi ucid pe oricine întâlnesc în cale — Dar regele Artus unde este? întrebară băieţii — A plecat în regatul Carmelida încă de pe la jumătatea Păresimilor, după ce şi-a aprovizionat bine mărcile şi fortăreţele — La arme, scutieri! strigară băieţandrii, fără să mai stea pe gânduri Acum o să-i vedem pe cei viteji! Şi în timp ce descălecau de pe caii de paradă şi îşi strângeau chingile pe caii de luptă, Gaheriet îi spuse fratelui său: — Agravain, adu-ţi aminte să fii la fel de grozav cu sainii cum ai fost azi-dimineaţă cu fecioarele — Iar tu, Gaheriet, ai să-i laşi în pace, cum laşi femeile? — Seniore, eşti fratele meu mai mare: când vom fi încleştaţi în luptă, să ne arăţi tot ce poţi face — Aş fi un mare fricos, dacă n-aş lupta mai bine decât tine! Şi am să mă duc prin unele locuri pe unde tu n-ai veni după mine decât cu preţul vreunui mădular Atunci Gaheriet începu să râdă şi-i spuse fără să se supere: — Ei bine, ia-o înainte! Şi după ce le spuseră ţăranilor cine sunt, cei cinci domnişori porniră întru întâmpinarea convoiului, urmaţi de oamenii lor şi de o bună seamnă de săteni pe care îi înarmaseră Se aflau la ceasul prânzului şi era o căldură atât de cumplită, încât praful convoiului îi împiedica pe saini să vadă la o zvârlitură de piatră înaintea lor De aceea fură surprinşi de iureşul furios al băieţandrilor Gauvain zdrobea şi rupea totul ca o săgeată de arbaletă: cu securea pe care o ţinea în mână, îşi spinteca duşmanii până la şezut Şi Agravain, Gaheriet şi Galessin îl ajutau în aşa chip, încât sainii o rupseră îndată la fugă, blestemând ziua şi ceasul în care se născuseră Ci iată că în vreme ce băieţii şi oamenii lor îi eliberau pe prizonieri şi strângeau convoiul, Gaheriet îi spuse iar lui Galessin: — Intreabă-l acum pe frate-meu Agravain dacă mai are chef să întâlnească o fecioară — Gaheriet, răspunse Agravain privindu-l chiorâș, parcă n-aveai atâta chef de glumă mai înainte, în luptă — Dar şi tu, dacă femeia cea mai frumoasă de pe pământ te-ar fi îmbiat atunci la dragoste, nu i-ai fi spus o vorbă pentru nimic în lume, mi se pare Şi doar ce-l văzură pe Agravain că înhaţă un ciot de lance şi îl izbeşte pe Gaheriet peste coif până ce lemnul se face ţăndări Ci fratele mai mic nu-i răspunde la lovituri! — Dacă te mai atingi de el, e vai de tine! izbucni Gauvain! La auzul acestor cuvinte, Agravain îşi scoate spada: izbeşte cu muchea ei atât de năprasnic în coiful fratelui său, încât sar scântei din el Dar Gaheriet nu ripostează la loviturile fratelui său mai mare — Eşti prea înfumurat, desfrânatule! strigă Gauvain Şi cu mânerul spadei, îl loveşte pe Agravain peste ureche atât de tare, încât îl doboară de pe cal, năucit de-a binelea Apoi, în timp ce Galessin se apropie în grabă de victimă si îl ajută să încalece, Gauvain dă poruncă valeţilor: — Acum, adunaţi caii de povară REGINA ORCANIEI Şl COPILUL MORDRET Aşa merg cei cinci domnişori cu oamenii lor, ducând convoiul smuls de la saini; şi nu le mai arde să cânte şi să sporovăiască Pe când călăreau în tăcere printr-o pădure, întâlniră un scutier care părea că fuge, şi care, călare pe un cal voinic şi puternic, ducea un leagăn de-a curmeziş, pe şa — Seniori, strigă omul către ei, pentru numele lui Dumnezeu, salvaţi copilul acesta! Şi îi lămuri că era al tatălui lor, regele Lot Cum sainii îi ameninţau fortăreaţa cea mai însemnată, cu zidurile dărăpănate în mai multe locuri, regele se hotărâse să-şi pună la adăpost soţia şi pe ultimul lui nou-născut, copilul Mordret, în castelul său fortificat de la Glocedon Pornise cu ei noaptea, printr-o uşiţă secretă, însoţit de câţiva cavaleri Dar s-au întâlnit cu o ceată mare de saini, care îi zdrobiseră — Rămâi în pădurea asta cu caii de povară şi cu băieţii noştri, îi spuse Gauvain scutierului, şi să nu ieşi de-aici până nu primeşti veşti de la noi La ieşirea din pădure, îl văzură în depărtare pe regele Lot, care fugea cu bruma de oameni ce-i mai rămăseseră, urmărit cu străşnicie de către păgâni Şi mai aproape, o doamnă frumoasă, cu părul răvăşit, pe care doi saini o trăgeau de cosiţe, în urma cailor lor, când rochia ei lungă o făcea să se poticnească şi n-o lăsa să se ţină în pas cu caii — Sfântă Marie, Maică Precistă, ajută-mă! striga ea Şi de fiecare dată când spunea «Sfântă Marie», unul dintre păgâni o izbea atât de crud cu mănuşa lui de fier peste faţă, încât o dobora la pământ Uneori rămânea leşinată în drum, atunci păgânul o lua şi o aşeza de-a curmezişul şeii; dar numaidecât ea aluneca de pe cal, ţipând ca o femeie pe care o răneşti — De ce n-oi fi murit! În vecii vecilor n-am să-ţi cedez! Văzând aceasta, sainul începea s-o tragă din nou de păr Şi ea era atât de răguşită, că abia mai putea să strige după ajutor Recunoscându-şi mama, Gauvain îşi simţi inima strângându-se atât de tare încât, dacă-l mai ţinea puţin aşa, şi-ar fi pierdut cunoştinţa — Păgânule! strigă el, înfigându-şi pintenii cu atâta încrâncenare, de ţâşni sângele din coastele calului său de luptă Ah, ticălosule! Sainule, las-o pe doamna aceasta! Nicicând, în nici o zi din viaţa ta, n-ai săvârşit vreo nebunie pe care va trebui s-o plăteşti atât de scump! Se şi năpustise asupra păgânilor, care fură amândoi ucişi mai înainte de-a fi putut să se desmeticească Şi cei patru fraţi săreau de pe caii lor pe trupul celui care o răpise pe regină, şi unul îi tăia capul, altul îi reteza cele două braţe, al treilea îi vâra sabia în pântece, al patrulea tăbărî pe el cu împunsături de spadă Apoi dădură fuga la mama lor, care plângea cu lacrimi fierbinţi frângându-şi mâinile, aşa încât, deschizând ochii, se văzu în braţele lui Gauvain, înconjurată de copiii ei Atunci, după ce aduse mulţămită Domnului, spuse: — Scumpii mei copii, Gauvain, nu plângeţi, căci nu sunt decât rănită Vai, de nu l-aș fi pierdut pe fiul meu Mordret şi pe tatăl vostru, soţul meu, care s-a luptat aproape singur împotriva a cincizeci de păgâni, într-un răstimp mai lung de cât ar fi nevoie ca să străbaţi pe jos o jumătate de leghe! Multă vreme l-am rugat cu lacrimi în ochi să fugă Cuţitele şi suliţele păreau că plouă din cer asupra lui — Mamă, spuse Gauvain, despre rege, părintele nostru, n-avem nici o ştire, dar Mordret este teafăr La auzul acestor cuvinte, regina scoase un suspin şi leşină din nou Când i se îmbujorară iar obrajii, Gauvain îi spălă cu mare grijă faţa, mânjită toată de sânge Apoi îi făcură o lectică între doi cai de paradă, care fu aşternută cu iarbă proaspătă, şi o culcară în ea După aceea, în tovărăşia slujitorilor şi a scutierului care îl purta pe micul Mordret, cei cinci domnişori o duseră pe regină şi prada smulsă de la saini în oraşul Logres, în Bretania, aflat la patru leghe de acolo Fură primiţi cu mare bucurie şi fură îndrăgiţi fără zăbavă pentru vitejia şi înţelepciunea lor Dar acum povestea părăseşte subiectul acesta şi tărăşeşte despre regele Artus şi despre cei patruzeci de tovarăşi ai lui BĂTĂLIA DE LA CAROHAISE Şi merseră şi merseră până când ajunseră la Carohaise, în Carmelida, unde regele Léodagan se afla la sfat în palat, cu baronii lui Se înfăţişară ţinându-se de mână şi se plecară toţi în faţă-i, rând pe rând Apoi regele Ban, care era foarte priceput la vorbă, spuse că veneau să-i ofere serviciile lor, cu condiţia să nu-i întrebe cine sunt Léodagan primind, se duseră să mâne la un nobil de rang mic, numit Blaire, bogat şi chibzuit, a cărui soţie, cu credinţă faţă de Dumnezeu şi faţă de cele lumeşti, se chema Lionella Sosiseră doar de vreo săptămână, când armata duşmană se şi ivi în faţa cetăţii Carohaise Sfetnicul Romei, Pontius Antonius, care era un foarte bun şi viteaz cavaler, se afla în fruntea romanilor, ducele Frolle îi conducea pe alemani, iar regele Claudas pe oamenii din Pământul Pustiu Era într-o marţi seara, în aprilie De îndată ce pândarii zăriră în depărtare primii călăreţi ai duşmanilor şi fumul pârjolurilor, se închiseră porţile şi toată lumea dădu fuga la arme Oamenii regelui Léodagan se orânduiră sub aceeaşi flamură de azur cu trei dungi de aur, pe care o ducea seneşalul Cléodalis Artus şi bunii lui tovarăşi se adunară sub steagul lui Merlin, de pe care un mic balaur cu coadă lungă şi răsucită părea că aruncă flăcări; ţi se părea că-i vezi limba mişcându-se neîncetat în gura larg deschisă În timpul acesta, primii călăreţi duşmani, ajunşi la malul şanţului, îşi aruncară cu neobrăzare suliţele în poartă; după aceasta, îşi întoarseră caii şi începură să adune vitele părăsite în ţarini de către ţărani Văzând lucrul acesta, Merlin, urmat de însoţitorii lui, îşi croi drum până la poartă — Deschide şi lasă-ne să ieşim! îi spuse el paznicului — Seniore, n-am poruncă de la rege — Deschide, sau de nu e vai de tine! Şi, punând mâna pe bâtă, Merlin o ridică, deschide cele două porţi atât de uşor, de parcă n-ar fi fost închise cu o broască bună, coboară podul împingându-i aprig şi iese cu ai lui, după care podul se ridică singur, porţile se închid singure, rotiţa broaştei se răsuceşte fără ajutor şi bara cade la loc din propria ei pornire În vremea aceasta, cei patruzeci şi unu de tovarăşi, după ce împrăştiaseră o ceată de alemani care aduceau nişte turme, strânseră vitele ca să le întoarne spre cetate Văzând una ca asta, în sunete de clopoţei, de goarne, de trompete şi de tobe, alemanii ducelui de Frolle se năpustiră asupra regelui Artus şi a luptătorilor lui — Sfântă Marie! Maică Precistă, strigă Merlin, roagă-l pe preaiubitul tău Fiu să ne ajute şi să ne susţină! Otânjiţi-i, viteji cavaleri! În luptă vom avea prilej să-i vedem pe cei viteji! Spunând aşa, fluieră o dată: numaidecât o pleasnă de vânt stârneşte coşcogeamite vârtejul de praf, îndărătul căruia, dând drumul frâului şi înfigându-şi pintenii, cei patruzeci şi unu de luptători se năpustesc asupra duşmanilor orbiţi şi îi măcelăresc îngrozitor De îndată Léodagan dă poruncă să iasă cavalerii lui pe şes întins, în două cete, una sub comanda sa, alta sub comanda şeneşalului Cléodalis Dar este primit cu străşnicie de către regele Claudas din Pământul Pustiu şi de către Pontius Antonius; lăncile se lovesc, spadele izbesc în coifuri şi în paveze atât de cumplit, încât n-ai fi auzit nici tunetele cerului, iar locuitorii oraşului erau asurziţi de-a binelea Ci iată că se întâmplă ca oamenii lui Léodagan să fie respinşi de către cei din Pământul Pustiu şi regele fu răsturnat de pe cal şi prins Merlin ştiu lucrul acesta în aceeaşi clipă, la celălalt capăt al câmpului de luptă — După mine, viteji cavaleri! strigă el ridicându-şi flamura roşie Şi cei patruzeci de cavaleri, strânşi în urmă-i în goana cailor, se năpustesc ca o furtună asupra cavalerilor care îl duceau pe rege şi îl eliberează, apoi, după ce-i dădură alte arme şi un cal de luptă, pornesc în goană mare după portdrapelul lor pe straşnicii lor cai leoarcă de sudoare, se aruncă în ajutorul lui Cléodalis, care avea mult de furcă împotriva romanilor; doboară din prima izbitură tot ce găsesc în cale şi încep să izbească puternic, ca dulgherii în bârne Pontius Antonius, unul dintre cei mai viteji cavaleri din lume, nu mai putu îndura văzându-i astfel căsăpind şi se aruncă în luptă cu cei mai buni luptători ai lui Dar regele Artus jură să se măsoare cu romanul care se războia atât de aprig Se duse să ia de la scutierii lui o nouă lance, zdravănă, cu fierul ascuţit, şi se întoarse în galop — Măria-ta, îi strigă regele Ban, ce vrei să faci? Eşti prea tânăr şi nu destul de voinic ca să te lupţi cu lancea împotriva unui vlăjgan îndrăcit ca ăsta Lasă-l pe seama mea, că sunt mai în vârstă, mai vânjos, şi mai înalt — N-aş şti niciodată cât îmi face pielea, spuse regele, dacă nu m-aş măsura în luptă cu careva Şi dădu pinteni atât de tare, încât ţâşnea sângele din coastele calului de luptă Sub copitele calului pământul răsuna, iar pietrele zburau ca grindina Romanul porni întru întâmpinarea lui; dar Artus îşi năpusti atât de năprasnic lancea, încât îi străpunse pavăza, cămaşa de zale şi trupul, în aşa fel că fierul şi cel puţin o lungime de un braţ din lemnul lăncii îi străbătură şira spinării, şi Pontius Antonius căzu mort la pământ Atunci regele îşi trase din teacă straşnica lui sabie Escalibor, cu care începu să facă minuni, retezând braţe, pumni şi capete O, ce tânăr grozav! Văzându-l, fiica regelui Léodagan, doamnele şi domnişoarele de onoare, care urmăreau lupta de pe zidul oraşului, îşi întindeau mâinile spre cer, înălțând rugi spre Domnul nostru Iisus Cristos şi plângeau de milă pentru crâncena trudă a armelor pe care o îndura, atât de nevârstnic încă şi atât de mic În vremea aceasta, regele Ban din Benoïc, care era foarte voinic şi lat în umeri, îl căuta peste tot pe duşmanul său de moarte, regele Claudas din Pământul Pustiu Soarele trecuse de amiază când îl zări în mijlocul alor săi: de îndată îşi luă zborul spre el, ca o săgeată de arbaletă Îşi ridică spada cu amândouă mâinile şi în zadar regele Claudas îşi aruncă pavăza, ca să se apere, căci lovitura se năpusti atât de năprasnic, încât îi străpunse pavăza, oblâncul şi calul între spete Regele Ban voia tocmai să ia în picioarele calului pe duşmanul său care zăcea la pământ şi să-l strivească fără milă, când îl văzu la oarecare depărtare pe Bretel cu coapsa prinsă sub calul său doborât la pământ şi pe Ulfin care îl apăra din răsputeri: îi sare în ajutor, dar bulucul se închide peste ei; îndată, calul lui şi calul lui Ulfin sunt ucişi; cei trei cavaleri se aşază spate în spate şi se apără cu îndârjire Vai, s-au aventurat prea mult în mijlocul duşmanilor şi puţin mai lipseşte să nu se întâmple o nenorocire de care n-ar mai avea scăpare! În momentul acela, Merlin, care ştia orice, chemă pe regele Artus şi pe regele Bohor şi le spuse ce se petrecea — Ah, Doamne, strigă Bohor, dacă mi-ar ucide fratele, n-o să mai cunosc bucuria câte zile voi mai avea! — Urmaţi-mă, le spuse Merlin Şi balaurul de pe flamura lui începu să arunce pe gură şomoioage aprinse, aşa încât tot văzduhul deveni roşu-închis, iar drapelele duşmanilor luară foc În spatele lui, prin vălmăşagul luptei, bretonii înaintau ca o uriaşă corabie ce lasă în dâra ei două şiruri de cavaleri doborâţi şi de cai de luptă în goană, cu frâiele târâș între picioare Ajunseră astfel la regele Ban şi la ai săi care, pe jos, cu coiful scos din cercuri, lăsat pe ochi, cu cămaşa de zale ruptă şi deşirată, se apărau îndărătul unui morman de cai ucişi şi, ţinându-şi cu amândouă mâinile spada, îi izbeau cu mânie pe cei care încercau să se apropie de ei Când îşi văzu fratele în starea aceasta, regele Bohor se sprijini în cele două scări atât de înverşunat, încât li se îndoi fierul; dând pinteni, se năpusti asupra oamenilor lui Claudas, şi, fremătând ca un vultur uriaş, îi izbi atât de năprasnic, încât li se cutremurară rândurile Cu spada lui mânjită până sus de sânge şi de creieri, îi reteză, primului care-i ieşi în cale, capul de lângă ureche, umărul stâng şi tot trupul până la cingătoare; celui de-al doilea, i se vedea ficatul şi plămânul după lovitura lui Iar Artus şi tovarăşii săi îi urmau pilda atât de bine, încât Ban, Bretel şi Ulfin, despresuraţi, putură să-şi potrivească în sfârşit coiful şi să se înarmeze cu noi paveze; apoi, încălecând pe nişte cai fără stăpân, pe care îi prinseră din fugă scutierii, se avântară iar în luptă Ducele Frolle, pe un cal înalt, foarte puternic şi foarte sprinten, făcuse toată ziua măcel cumplit printre oamenii lui Léodagan Când văzu că romanii şi oamenii regelui Claudas o iau la sănătoasa iar oamenii lui încep să dea înapoi, îşi luă cu amândouă mâinile ghioaga de aramă, atât de grea, încât un om obişnuit ar fi avut de furcă până s-o ridice, şi începu, voinic şi puternic cum era, să dea lovituri atât de năprasnice, încât în jurul lui curgea sângele gârlă Cu toate acestea, după ce flamura lui fu doborâtă la pământ, cei care îl înconjurau începură să fugă, iar el, cu mare jale, întoarse calul şi se depărtă singuratic, în galopul voinicului său cal de luptă Tovarăşii lui Merlin şi cavalerii Carmelidei erau atât de prinşi cu urmărirea duşmanilor în dezordine, încât nu-l zăriră Dar regele Artus porni pe urmele lui Îl ajunse din urmă într-o vâlcea întunecoasă, săpată între două păduri Soarele asfinţea la ceasul acela şi toată lumina lui era zăgăzuită de munţii ce se ridicau de amândouă părţile acelei scobituri adânci — Uriaş mişel, strigă Artus, întoarce-te sau vei pieri! Vezi doar că un singur om te urmăreşte! Ducelui aleman îi fu mare ciudă când văzu că luptătorul care îl ameninţa aşa nu era decât un copilandru, pe lângă el Îşi întoarse calul şi se avântă, cu ghioaga în mână, apărat de un scut făcut din pielea de pe spatele unui elefant La prima ciocnire, regele Artus îi străpunse umărul cu lancea; cu toate acestea, uriaşul nu se clinti de parcă ar fi fost o stâncă Îşi ridică ghioaga, ca să riposteze, dar Artus se feri de lovitură avântându-şi calul înainte cu atâta vigoare, încât cei doi cai se izbiră şi căzură Frolle era mult mai voinic şi mai puternic, dar fiind mai gras şi având patruzeci şi doi de ani mai era încă la pământ când tânărul său adversar se năpustea asupră-i Escalibor fulgera deasupra coifului său; ca să se apere de lovitură, Frolle îi scoase în cale ghioaga, care fu retezată Atunci îşi scoate spada Era una dintre spadele cu cea mai bună lamă din lume, chiar spada de care s-a folosit Hercule când l-a dus pe Iason în insula Colhida ca să cucerească lâna de aur, şi se numea Marmiadoise De îndată ce ţâşni din teacă, atât de mare fu lumina ce-o răspândea, încât tot ţinutul fu luminat şi Artus făcu un pas înapoi, ca s-o vadă mai bine strălucind — Seniore cavaler, îi spuse uriaşul, nu ştiu cine eşti, dar pentru cutezanţa pe care ai avut-o de a mă asalta, am să-ţi cruţ viaţa: dă-mi armele şi am să te las să pleci La auzul acestor cuvinte, regele Artus se facu roşu de ciudă — Dumneata însuţi, îi spuse el, pune jos spada aceasta şi predă-te fără condiţii, şi află că fiul regelui Uter Pendragon nu-ţi dă asigurări decât că vei muri — Eşti cumva regele Artus? Află aşadar că eu sunt Frolle şi că sunt duce de Alemania Eu stăpânesc tot ţinutul până la tarlaua Păşunilor; şi mai departe tot al meu ar fi, dacă s-ar putea trece pe acolo, dar nu se poate din pricina unei statui Iuda a aşezat-o acolo în chip de piatră de hotar şi ca să arate până unde s-au întins cuceririle lui I se spune Hâda asemănare: cei vechi spun că, de îndată ce va fi scoasă de acolo, aventurile vor înceta în regatul Logres; iar cel care o vede capătă de îndată monstruoasa ei mutră Şi acum, fecior al lui Uter Pendragon, află că mă jur să nu mai cunosc gustul pâinii şi al vinului, atâta vreme cât te voi şti în viaţă Aşa grăi şi se năpusti asupra lui Artus, care se feri şi îl lovi în ochiul drept; dacă nu i s-ar fi răsucit spada în mână, uriaşul ar fi fost răpus Frolle simţi sângele curgându-i pe obraz; furios, se repezi asupra lui Artus, care se dădea înapoi apărându-se cu o lovitură puternică a spadei sale Escalibor Şi în acel moment şase cavaleri romani apărură pe panta muntelui, galopând furtunos, urmăriţi de Ban, de Bohor şi de Nascien La vederea bretonilor, ducele Frolle se întoarse la calul lui; apucase chiar să încalece, când regele Artus îi dădu o atât de puternică lovitură peste braţ, încât uriaşul scăpă spada din mână şi, cu totul năucit, se aplecă peste oblânc Dar calul, care era cel mai voinic şi cel mai bun din lume, sări înspăimântat de lovitură şi porni val-vârtej prin pădurea întunecată cu ducele care mugea ca un taur Se făcuse noapte Ban şi Bohor îl întrebară pe regele Artus dacă nu era rănit — Dimpotrivă, răspunse regele, căci am înfăptuit astăzi o cucerire pe care n-aş da-o nici pe cea mai bogată cetate din lume Spunând aşa, şterse spada sa Escalibor, mânjită până sus de sânge şi de creieri, şi o vârî la locul ei, în teacă După aceea o ridică de jos pe Marmidoise, spada uriaşului, care scânteia ca un diamant în întuneric Şi cei trei regi, însoţiţi de Nancien, porniră pe drumul către Carohaise GUENIEVRA DIN CARMELIDA Şi călăriră ei şi tot călăriră, până când ajunseră la palat, unde regele Léodagan le făcu lor şi tovarăşilor lor cea mai frumoasă primire care i-a stat în putinţă După ce îşi scoaseră armura şi îşi lăsară armele, fiica regelui, care se numea Guenievra, îmbrăcată în cele mai bogate veşminte pe care le avea, veni să le aducă celor trei regi apă caldă într-un lighean mare de argint Îi spălă cu mâinile ei pe faţă şi pe gât, îi şterse încetişor cu un prosop alb şi frumos brodat, îi puse fiecăruia o mantie pe umeri şi când îl văzu aşa pe regele Artus, se gândi că ar fi fericită femeia pe care un cavaler atât de frumos şi de bun ar cinsti-o cu dragostea lui Iar el, la rândul său, o privi cu mult drag, căci era cea mai frumoasă femeie din câte se aflau pe atunci în Bretania albastră: sub coroana de aur şi de nestemate, chipu-i părea fraged, armonios colorat în alb şi în roz; cât despre trupul ei, nu era nici prea gras, nici prea slab, umerii erau drepţi şi netezi, coastele înguste, şoldurile joase, picioarele albe şi arcuite, braţele lungi şi rotunde, mâinile durdulii şi albe: era o încântare Dar lângă atâta frumuseţe, se mai găsea bunătatea, dărnicia, curtenia, chibzuinţa, vrednicia, blândeţea şi îngăduinţa Când fu gata mâncarea, se întinseră mesele Regele Bohor şi regele Ban îl rugară pe regele Artus să ia loc între ei, în semn de cinstire, şi Léodagan observă lucrul acesta «Trebuie să fie suzeranul lor, se gândi el De-ar da Dumnezeu s-o ia în căsătorie pe fiica mea! Căci atâtea virtuţi cavalereşti nu s-ar putea găsi decât într-un bărbat de seamă » În vremea aceasta, Guenievra îi oferea lui Artus vin în cupa regelui şi, în timp ce-i întindea cupa, îngenuncheată dinaintea lui, el îi privea sânii tari ca nişte merişoare şi carnea mai albă decât zăpada proaspătă şi o dorea atât de mult, încât uită şi de mâncare şi de băutură Se întoarse uşurel, ca vecinii lui să nu vadă nimic, dar Guenievra observă foarte bine — Mărite domnişor, bea, îi spuse ea, şi să nu fii supărat pe mine că nu-ţi spun pe nume, deoarece nu-l cunosc Nu fi distrat la masă, căci la luptă nu eşti deloc, cum s-a văzut îndeajuns astăzi Atunci Artus luă cupa şi bău Apoi o rugă să ia loc, spunându-i că a stat prea multă vreme în genunchi Dar Léodagan nu vru să-i îngăduie După strângerea feţelor de masă, preabunul rege veni să se aşeze lângă Ban, care îi spuse: — Măria-ta, mă mir că încă nu ţi-ai căsătorit fiica cu vreun bărbat de seamă, căci este o fecioară tare drăguţă şi cuminte şi nu ai altă odraslă căreia să-i poată reveni ţara după moartea măriei-tale; trebuia să te fi şi îngrijit până acum — Chiar aşa, seniore, răspunse Léodagan, dar nu mi-a dat răgaz războiul; de şapte ani de zile regele Claudas din Pământul Pustiu nu mai conteneşte cu hărţuielile De bună seamă, dacă bunul Dumnezeu ar vrea să găsesc un bărbat destoinic, care să mă poată apăra, i-aș da-o pe fiica mea şi tot pământul, după ce voi muri, şi nu m-aş uita nici la obârşie, nici la rang Auzindu-l, Merlin zâmbi şi îi făcu un semn regelui Bohor Dar se apucară să vorbească despre altceva, aşa încât Léodagan nu putu să le taie cuvântul şi să reia discuţia întreruptă Şi după ce se strânseră mesele, Merlin dispăru VIVIANA Merlin se duse în pădurea Brocelianda, cea mai plăcută din lume, înaltă, răsunătoare, frumoasă pentru vânat şi plină de căprioare, de cerbi şi de cerbi-lopătari Acolo vieţuia un nobil de rang mic, numit Dyonas, care era finul Dianei, zeiţa pădurilor Mai înainte de a muri, ea îi hărăzise, în numele zeului lunii şi al stelelor, ca prima lui fiică să fie atât de dorită de cel mai înţelept dintre oameni, încât acela i se va supune de îndată ce o va vedea, şi o va învăţa ştiinţa lui prin puterea nigromanciei Dyonas zămisli o fetiţă pe care o numi Viviana, în limba caldeiană, ceea ce înseamnă: Nimic nu voi face din ea Şi Viviana, care avea atunci vârsta de doisprezece ani, venea adesea să se joace şi să se distreze în pădure Într-o bună zi, când şedea pe malul unui izvor limpede, al cărui pietriş lucea ca argintul fin, Merlin trecu pe acolo sub înfăţişarea unui foarte frumos băieţandru De îndată ce o văzu, fu cuprins de o admiraţie atât de mare, încât nu mai putu decât să se încline în chip de bineţe, fară să scoată o vorbă «Aş fi tare smintit, se gândea el totuşi (căci ştia orice), dacă m-aş lăsa ademenit de păcat şi dacă mi-aş pierde libertatea, ca să obţin desfătarea unei fecioare şi s-o fac de ruşine, mâniind pe Dumnezeu » Dar ea îi spuse ca o fată cuminte şi cu bună creştere: — Îndure-se Cel ce ne cunoaşte toate gândurile noastre să-ţi trimită acea vrere şi acel curaj care să-ţi priască Şi în clipa în care îi asculta glasul, Merlin se aşeză pe malul izvorului: — Hei, cine eşti dumneata, domnişoară? — Eu sunt din partea locului, fiica unui mic nobil care locuieşte în conacul de colo Şi dumneata, dragă domnule? — Eu sunt un scutier rătăcitor şi am pornit în căutarea stăpânului care mă învaţă meseria lui — Şi ce meserie? — De pildă, să dosesc un castel chiar de-ar fi împresurat de oameni care să-l asalteze şi plin de oameni care să-l apere; sau să merg pe heleşteul ăsta, fără să mă ud pe picioare; să fac să curgă un râu pe unde n-a mai văzut nimeni râu niciodată, cum şi multe alte lucruri, căci nu mi s-ar putea propune ceva pe care să nu-l fac — Este o îndeletnicire foarte frumoasă, spuse fata, şi tare aş vrea să văd şi eu câte ceva din toate astea; te-ai mulţumi, pentru osteneala dumitale, să-ţi fiu pentru totdeauna prietenă, fără gând rău sau josnic? — O, domnişoară, îmi pari atât de blajină, încât îţi voi arăta o parte din năzdrăvăniile mele, numai să mă pot bucura de iubirea dumitale, fără să-ţi mai cer altceva Şi când fata îi jură pe credinţa ei, el luă o nuia şi trase cu ea un cerc, apoi se aşeză iar jos, lângă izvor Şi, după o clipită, Viviana văzu ieşind din pădure o sumedenie de doamne şi de cavaleri, de fete şi de scutieri, care se ţineau cu toţii de mână şi cântau atât de încetişor şi de plăcut, încât îţi era mai mare dragul să-i asculţi Veniră şi se aşezară în jurul cercului pe care îl desenase Merlin, apoi dansatorii şi dansatoarele începură să danseze dansuri fară seamăn de frumoase, în sunetul tobelor şi al instrumentelor În vremea aceasta, un castel puternic se înălţase în preajmă, cu o livadă ale cărei flori şi fructe răspândeau toate miresmele plăcute de pe lume Viviana, uluită, era aşa de încântată privind lucrurile acestea, încât nu mai putea sa îngaime un cuvânt; dar ceea ce o supăra un pic era faptul că nu pricepea decât refrenul cântecului, care era acesta: Voirement sont amor A joie commencées Et finent à dolor  Serbarea ţinu de pe la chindie până la vecernie, şi când se terminară dansurile, doamnele şi domnişoarele se aşezară cu frumoasele lor veşminte pe iarba fragedă, în timp ce scutierii şi tinerii cavaleri porneau spre livadă să se măsoare călare, aruncând cu lancea în manechinul folosit ca ţintă — Ei, cum ţi se pare, domnişoară? o întrebă Merlin Ai să-ţi ţii jurământul? — Dragă prietene, cu inima sunt întru totul a dumitale; dar până acum nu m-ai învăţat încă nimic — Am să-ți vorbesc despre jocurile mele iar dumneata ai să le aşterni în scris, căci ştii să scrii — Dar cine ţi-a spus asta? — Dascălul meu m-a învăţat! În vreme ce stăteau aşa de vorbă, doamnele şi fetele se îndreptau dansând către pădure, însoţite de cavaleri şi de scutierii lor şi pe măsură ce perechile ajungeau sub copaci, se spulberau; la rândul său castelul dispăru şi el; dar livada rămase, la rugămintea Vivianei, şi fu numită Cuib de bucurii şi veselie — Frumoaso, îi spuse Merlin, vai, trebuie să plec! — Cum? N-ai să mă înveţi nici unul din jocurile dumitale? — E nevoie de răgaz şi de un loc de şedere Şi vreau să-mi făgăduieşti în schimb că te vei dărui chiar dumneata desfătării mele Fata chibzui puţin şi spuse: — Am s-o fac, domnule, după ce mă vei învăţa tot ce voi voi eu să ştiu Merlin o învăţă numaidecât cum să facă să curgă un râu unde îi va plăcea, cum şi alte câteva jocuri uşoare, ale căror cuvinte le scrise pe un pergament, lucru pe care ştia să-l facă foarte bine Apoi îşi luă rămas bun făgăduindu-i că se va întoarce în ajunul zilei de Sfântul Ion Şi Merlin se întoarse în Carmelida, unde cei trei regi fură bucuroşi să-l vadă iar LOGODNA LUI ARTUS Stimaţi seniori, le spuse într-o bună zi regele Léodagan, aflaţi că vă iubesc cu o dragoste mai mare decât vă închipuiţi, şi aşa se şi cade să fac, întrucât mi-aţi salvat regatul şi viaţa Nu-mi veţi spune oare cine sunteţi? Nu-i lucru pe lume pe care să-l doresc mai mult Cei trei regi se uitară la Merlin Văzându-i şovăind, Léodagan fu atât de tulburat, încât i se umplură ochii de lacrimi De aceea li se făcu mare milă de dânsul; îl rugară să ia loc pe un pat, alături de ei, şi Merlin îi spuse, arătându-i-l pe Artus: — Măria-ta, iată-l pe domnişorul nostru Află că, deşi eşti rege încoronat, el e un om mai de seamă decât măria-ta Noi cutreierăm lumea după isprăvi şi tragem nădejde să-i găsim o soţie — Oh, de ce să mai cătaţi? le răspunse Léodagan Am fata cea mai frumoasă, cea mai cuminte şi cea mai destoinică din câte se află! — Nu va fi refuzată, cu voia Domnului, spuse Merlin Mare îi fu bucuria lui Léodagan când îl auzi grăind aşa Numaidecât, se duse s-o caute pe Guenievra şi o aduse de mână în cameră, apoi porunci să vină toţi cavalerii care se aflau la castel şi rosti cu glas tare: — Stimate domnişor, pe care nu ştiu până acum cum să te numesc, primeşte-o pe fiica mea drept soţie, cu tot ce va avea ea onoruri şi bunuri după moartea mea N-aş putea s-o dau unui bărbat mai destoinic — Foarte mulţumesc! spuse Artus Léodagan puse mâna Guenievrei în mâna lui Artus şi episcopul din Carohaise le binecuvântă logodna — Măria-ta, spuse atunci Merlin, află, măria-ta, precum şi toţi cei aici de faţă că ţi-ai dat fiica regelui Artus al Bretaniei, fiul lui Uter Pendragon Măria-ta şi toţi ai voştri îi datoraţi închinare Şi aceşti doi viteji sunt fraţi buni şi regi încoronaţi: unul este Ban din Benoïc, iar celălalt Bohor din Gannes Şi toţi ceilalţi tovarăşi sunt fii de regi şi de regine, sau de conţi, sau de castelani La auzul acestor cuvinte, bucuria lui Léodagan şi a celor de faţă fu atât de mare, cum n-a mai fost cândva vreuna asemănătoare Toţi îi aduseră închinare regelui Artus După care se aşezară la masă şi regele Léodagan se gândi că Domnul nostru Iisus Cristos putea să facă de acum încolo cu el ce va voi, de vreme ce ţara şi fiica lui erau încredinţate celui mai destoinic bărbat din lume (…) ARTUS ŞI DOMNIŞORII Călăreau înarmaţi toată ziua, căci ţara mişuna de saini Într-o seară, cum fusese foarte cald, se odihneau la răcoare pe iarbă verde, la umbra copacilor, când văzură venind spre ei o ceată de domnişori, toţi chipeşi şi bine înţoliţi, care se ţineau de mână şi întrebară unde era regele Artus — Iată-l colo, copii, înconjurat de vitejii lui, sub stejar, le răspunse Nascien E cel mai tânăr dintre toţi Numaidecât băieţandrii se duseră în faţa regelui să îngenuncheze — Măria-ta, îi spuse cel mai mare, vin la măria-ta cu fraţii, cu verii şi cu rudele mele, ca la suzeranul nostru Toţi năzuim să primim de la măria-ta ordinul cavalerilor şi dacă vei îngădui, te vom sluji totdeauna cu lealitate şi credinţă În timp ce-ai lipsit măria-ta, ei ţi-au apărat ţara împotriva duşmanilor, ca şi cum ar fi fost a lor, şi au îndurat pentru aceasta destul de mari suferinţe… Iar dacă ţin să ştii toate lucrurile astea, e pentru că unui viteaz îi poţi spune ce-ai făcut pentru dânsul, în timp ce unui nemernic e de prisos să-i spui: nu-i face plăcere Când regele Artus îl auzi pe domnişor vorbind cu atâta înţelepciune, îl luă de mână şi-i spuse să se ridice, ca şi celorlalţi; apoi îi întrebă cine sunt — Măria-ta, eu mă numesc Gauvain şi sunt fiul regelui Orcaniei, iar aceştia sunt fraţii mei Agravain, Guerrehès şi Gaheriet Ăsta mic şi vânjos este vărul nostru Galessin, fiul regelui Nantre din Garbot Iată-i pe cei doi Yvain, fiii regelui Urien din Gorre Acest voinic şi viguros domnişor este Dodinel, fiul regelui Belinant din Norgalles; i se spune Sălbatecul, pentru că vânează prin codri cu mai multă înflăcărare decât orice om mistreţii, cerbii şi cerbii-lopătari Şi ceilalţi sunt gentilomi, căci iată-l pe Keu d’Estraux şi pe Keheddin cel Mic, care sunt ai regelui Brangore d’Estrangore, şi pe Yvain-cu-Albe Mâini, pe Yvain-le-Clain, pe Yvain de Rinel, şi pe Yvain de Lionel, care sunt vasalii regelui Lot, tatăl meu, şi care sunt fii de conţi Acela, cu zâmbetul pe faţă şi care e bine zidit, se numeşte Sagremor; este nepotul împăratului de la Constantinopole şi a venit din ţara lui îndepărtată să primească ordinul cavalerilor din mâna măriei-tale; dacă va voi, vom fi tovarăşi amândoi, cât i-o plăcea să rămână în ţara aceasta Regele Artus le făcu o frumoasă primire băieţilor şi-l îmbrăţişă pe Gauvain — Dragă nepoate, îi spuse el, te învestesc cu dregătoria de conetabil al palatului meu Şi-l învesti cu mănuşa stângă După câteva zile ajunseră la Logres împreună Chiar în seara aceea Artus le porunci băieţilor să plece să privegheze la biserică Şi regele Ban şi regele Bohor ţinură să privegheze cu ei La ieşirea de la slujba religioasă, regele o luă pe Escalibor, spada aceea straşnică pe care o scosese odinioară din steiul de piatră, şi o prinse la şoldul stâng al lui Gauvain: apoi îi puse pintenul drept, în timp ce regele Ban îl încheia cu paftaua pe cel stâng; în sfârşit, îi dete îmbrăţişare de învestire Îi învesti la fel şi pe ceilalţi gentilomi şi le împărţi spade Dar Sagremor nu voi alte arme decât pe cele din ţara lui, şi îşi păstră o frumoasă spadă pe care i-o dăruise moşul lui, împăratul Adrian de la Constantinopole Apoi fiecare dintre noii cavaleri îi învesti la rândul său pe cei din casa lui În sfârşit, toată lumea ascultă slujba sfintei liturghii, oficiată de arhiepiscopul din Brice, şi luă parte la ospăţul care a urmat Dar regele nu voi să îngăduie nici cea mai neînsemnată luptă cu lancea, călare, întrucât, spuse el, creştinătatea şi regatul aveau prea mare nevoie de braţele tuturor POVESTEA SFÂNTULUI-GRAAL: IOSIF DIN ARIMATEEA A doua zi, Merlin veni la regele Artus — Măria-ta, ştii că datorită Vrăşmaşului care m-a zămislit eu cunosc lucrurile trecute, săvârşite şi rostite Domnul nostru Iisus Cristos, care este atât de blând şi de îngăduitor, m-a hărăzit să ştiu deopotrivă lucrurile viitoare, şi prin aceasta am scăpat de diavolii care voiau să mă înhaţe Am să-ţi destăinui aşadar, măria-ta, ce vrea Dumnezeu să faci Pe vremea când Mântuitorul nostru era pe lumea aceasta, cei din Roma puseseră în ţara Iudeii un guvernator, pe numele său Pilat Acest Pilat avea în slujba lui un cavaler numit Iosif din Arimateea, care era conetabilul casei sale şi care, întâlnindu-l pe Iisus Cristos în mai multe locuri, l-a iubit din toată inima, dar fără să cuteze să mărturisească, din pricina celorlalţi evrei Căci Mântuitorul nostru avea mulţi duşmani şi puţini învăţăcei; unde mai pui că printre aceştia se găsea unul, Iuda, care era mai puţin bun decât s-ar fi cuvenit; şi ceilalţi nu-l iubeau defel, căci nu era prea arătos; nici el nu-i iubea mai mult Iuda era seneşalul casei lui Iisus Cristos şi, în calitatea aceasta, avea dreptul în anumite zile la zeciuială din venitul Mântuitorului Ci iată că într-una din zilele acelea chiar, Sfânta Maria se apucă să ungă cu aromă pletele fiului ei Iuda se supără foc, făcând socoteala că uleiul acela înmiresmat făcea de-a binelea trei sute de dinari şi că, prin urmare, Sfânta Maria îl păgubea de treizeci de dinari Ca să-i recapete, se hotărî să ia legătura cu vrăşmaşii Mântuitorului Cu şapte zile înainte de Paştile evreilor, aceştia se întruniră la un bărbat, care se numea Caiafa, ca să chibzuiască bine cum ar putea să pună mâna pe Domnul nostru Iisus Cristos La sfatul acesta se duse şi Iuda Văzându-l, cei care erau acolo tăcură sau schimbară vorba, căci îl credeau un foarte bun ucenic: dar el le spuse că, dacă vor, are să le vândă pe Domnul nostru Iisus Cristos pe treizeci de dinari Ei îi răspunseră că-l vor cumpăra cu dragă inimă şi, cum unul dintre ei avea cei treizeci de dinari, îi şi plăti Iuda îi lămuri atunci cum vor putea să-l prindă pe învăţătorul lui şi le atrase luarea-aminte ca nu cumva să-l confunde cu Iacob, care semăna leit cu el, pentru că erau veri buni — Dar cum îl vom recunoaşte pe Iisus Cristos? îl întrebară ei El le răspunse: — Pe cel pe care am să-l sărut eu, să-l înhăţaţi Dar Iosif din Arimateea se afla şi el la sfatul acela, aşa încât auzi spusele şi toată uneltirea şi fu cuprins de o mare mâhnire În joia următoare, Domnul nostru Iisus Cristos veni la Simion leprosul, împreună cu Sfântul Ion Evanghelistul, şi când fură acolo, Iuda le dădu de veste duşmanilor Mântuitorului, care se năpustiră cu mare putere în casă Atunci mişelul îl sărută pe Iisus Cristos şi, în timp ce hainii îl înhăţau, el strigă: — Ţineţi-l bine, că e foarte puternic! Aşa fu prins Domnul nostru Iisus Cristos A doua zi, evreii îl duseră în faţa procuratorului; dar nu putură să găsească nici un martor temeinic ca să arate că trebuie pedepsit cu moartea — Ce-am să răspund, le spuse Pilat, dacă monseniorul Tiberius, împăratul de la Roma, îmi va cere să justific moartea lui Iisus? — Pe capul nostru şi pe capul copiilor noştri să cadă sângele lui! strigară evreii Atunci Pilat ceru apă, ca să se spele pe mâini şi, cum nu găseau o oală, un evreu îi dete un vas luat din casa lui Simion leprosul, tocmai acela în care mâncase Mântuitorul şi săvârşise taina împărtăşaniei în ziua Cinei Când Iosif din Arimateea află de moartea lui Iisus Cristos, fu foarte amărât Veni la Pilat şi-i spuse: — Sire, te-am slujit vreme îndelungată, eu şi cu cavalerii mei, dar niciodată nu mi-ai dat nimic ca soldă — Iosife, cere-mi şi am să-ţi dau ce vei voi — Îţi foarte mulţumesc, seniore Cer trupul profetului schingiuit pe nedrept — Credeam că-mi vei cere mai mult, îi spuse Pilat Am să ţi-l dau cu dragă inimă — Mii şi mii de mulţumiri, sire! Iosif veni aşadar să ia corpul de pe cruce; dar evreii care îl păzeau refuzară să i-l dea, spunând: — N-o să-l capeţi, căci ucenicii lui ne-au încredinţat că va învia, şi ori de câte ori va învia, tot de atâtea ori îl vom ucide noi Iosif se întoarse să-i povestească lui Pilat ce-i răspunseseră evreii Procuratorul fu cuprins de mare mânie: chemă la el un om, numit Nicodim, şi-i porunci să meargă cu Iosif; apoi, amintindu-şi din nou de vasul pe care i-l dăduse evreul, îi spuse cavalerului său: — Iosife, ţineai mult la prorocul acesta Am un vas luat de un evreu din casa lui Simion şi pe care mi l-a înmânat mie Ţi-l dăruiesc ţie, în amintirea acestui Iisus Lui Iosif îi păru bine şi îi mulţumi cu căldură Se duse cu Nicodim să ia cu împrumut de la un meşteşugar nişte cleşte şi un ciocan; apoi amândoi scoaseră, în ciuda evreilor, piroanele cu care fusese pironit pe cruce trupul Mântuitorului Iosif îl luă în braţe, îl coborî la pământ, îl spălă şi, văzând rănile care sângerau, strânse în vasul pe care i-l dăduse Pilat sângele care curgea din coastă, din picioare şi din mâini În cele din urmă, înveli corpul într-un bogat cearşaf, pe care îl cumpărase el, şi-l înmormântă sub o lespede pe care o tocmise la un cioplitor pentru propriul său mormânt În vremea aceasta evreii erau nespus de mâniaţi pe Iosif şi pe Nicodim; şi, când aflară că Iisus Cristos înviase, ţinură sfat şi hotarâră să pună mâna pe ei, noaptea, ca să-i ducă într-un loc din care să nu se mai audă niciodată vorbindu-se despre ei Nicodim avea prieteni care îi dădură de veste, aşa încât putu să fugă, dar Iosif fu prins şi evreii îl zidiră în golul unui stâlp al casei lui Caiafa, stâlp care părea masiv, dar care era gol pe dinăuntru Şi când văzu Pilat că Iosif dispăruse, fu cuprins de jale, căci nu mai avea un prieten atât de bun, nici cavaler mai leal care să-l iubească mai mult decât el Dar Cel pentru care suferea astfel Iosif nu l-a uitat; veni la el prin stâlp Când văzu Iosif Lumina, se minună şi întrebă: — Au cine eşti? Pari atât de luminos, încât nu pot să te văd — Ci ascultă bine ce-am să-ţi spun, îi răspunse Lumina Eu sunt Iisus Cristos, fiul lui Dumnezeu, şi-am ţinut să mă nasc din Fecioara Maria, pentru că trebuia ca lumea, care fusese dusă la pierzanie de o femeie, să fie mântuită tot de-o femeie Şi iată preţiosul vas care cuprinde sângele meu Spunând acestea, Domnul nostru Iisus Cristos îi arătă lui Iosif vasul pe care acesta credea că-l ascunsese într-un loc neştiut de nimeni — Trebuie să păstrezi vasul acesta în numele Tatălui, al Fiului şi al Sfântului Duh, îi spuse Mântuitorul, iar după tine cei cărora îl vei încredinţa tu Şi plata şi răsplata ta vor fi că niciodată nu se va aduce jertfă fără ca opera ta să fie pomenită: căci potirul va închipui vasul în care ai păstrat sângele meu; vasul de împărtăşanie aşezat deasupra lui, întruchipează lespedea cu care mi-ai acoperit corpul: antimisa, giulgiul cu care m-ai înfăşurat Şi n-am să te scot acum de aici; dar să nu te temi de nimic, căci nu vei muri din închisoarea aceasta, ci ai să fii eliberat din ea fară vreo năpăstuire sau vreo durere: iar până atunci vei vedea lumina asta şi vei fi mereu lângă mine Apostolii şi cei ce-au scris Sfintele Scripturi nu pomenesc nimic despre cuvintele sus-pomenite nici despre închisoarea lui Iosif din Arimateea, întrucât ştiau despre ele doar din auzite şi n-au vrut să aştearnă nimic în scris care să nu fi fost văzut şi auzit de-a dreptul de ei Dar toate acestea stau scrise în cartea cea mare a Graalului POVESTEA SFÂNTULUI-GRAAL: ELIBERAREA LUI IOSIF Pe vremea când Iisus Cristos a fost răstignit, Tiberius Cesar stăpânea imperiul de la Roma şi îl mai stăpâni încă zece ani după aceea Apoi, veni la rând Gaius, fiul său, care trăi şapte ani Apoi Claudius, care domni patrusprezece ani; apoi Titus În cel de-al treilea an al domniei lui Titus, fiul lui, Vespasian, se îmbolnăvi de o lepră atât de duhnitoare, încât până şi cei care îl iubeau cel mai mult nu puteau să-i îndure duhoarea şi îl duseră într-o încăpere de piatră, în care i se aducea mâncarea printr-o ferestruică, pe o lopată cu coadă lungă Tatăl său era nespus de întristat şi făgădui căd va oferi celui ce-l va lecui pe Vespasian tot ce-şi va dori el Şi iată că veni la el un cavaler din Capharnaum, care fusese în Iudeea pe vremea când Domnul nostru Iisus Cristos mai era încă pe lumea aceasta Şi îi spuse împăratului: — Măria-ta, şi eu am fost bolnav în tinereţea mea, dar se afla pe atunci, dincolo de mare, pe pământul Iudeei, un om căruia i se spunea bunul proroc şi care făcea ologii să meargă şi orbii să-şi recapete lumina ochilor Când auzi împăratul lucrul acesta, trimise scrisori sigilate guvernatorului din Iudeea, care era atunci Felix, iar acesta puse să se dea sfoară în toată ţara că, de avea cineva vreun lucru pe care l-ar fi atins Iisus, să-l aducă O femeie bătrână, numită Verona, se înfăţişă înaintea lui: — Sire, îi spuse ea, în ziua când îl duceau pe sfântul proroc la locul schingiuirii, cum treceam pe aproape de el ducând o bucată de pânză, m-a rugat să-i şterg faţa, care şiroia de sudoare, şi eu i-am învelit capul cu pânza mea şi l-am zvântat Iar când, mai târziu, m-am uitat la ea, am văzut că chipul său rămăsese întipărit ca un portret Spunând acestea, îi întinse pânza, şi Felix văzu că chipul lui Iisus Cristos se vedea pe ea atât de desluşit, de parcă ar fi fost pictat de curând — Vă foarte mulţumesc, preabună doamnă, îi spuse el bătrânei Şi o trimise fără zăbavă la Roma, unde împăratul o primi foarte bine Când Titus se văzu cu pânza în mână, se înclină de trei ori în faţa ei, fără să vrea, lucru de care se mirară cei de faţă; apoi duse pânza în camera unde fiul lui era închis din toate părţile cu ziduri Şi de îndată ce văzu icoana cu chipul Domnului nostru Iisus Cristos, căreia avea să i se spună mai târziu pânza Veronicăi, Vespasian se simţi atât de sănătos la trup, de parcă niciodată n-ar fi suferit de ceva Atunci plecă în Iudeea, în care a dat poruncă să fie ucişi atâţia evrei, încât nu le mai ştiu numărul Când află lucrul acesta, soţia lui Iosif din Arimateea veni la el să-i spună cum dispăruse soţul ei Dar în zadar ardea Vespasian la evrei, că ei nu voiau să-i spună nimic În cele din urmă, totuşi, se găsi unul care destăinui adevărul şi care îl duse în faţa stâlpului Fiul împăratului puse să fie coborât în golul stâlpului chiar el, cu ajutorul unei frânghii, şi îl găsi acolo pe Iosif în mijlocul celei mai vii lumini din lume, şi Iosif îi spuse liniştit: — Fii binevenit, Vespasian! — Cine eşti tu, care îmi spui pe nume? — Sunt Iosif din Arimateea — Şi de unde ai aflat numele meu? — De la Acela care ştie orice lucru De la Acela care te-a tămăduit Dacă ai vrea, te-aş învăţa cum să-l cunoşti şi cum să crezi în el Vespasian se învoi, iar Iosif îi povesti cum, pe vremea împăratului Augustin Cesar, s-a întâmplat ca Dumnezeu să trimită un înger la o fecioară cu numele Maria, căreia i-a vestit că va fi însărcinată fără păcat cu Fiul Domnului; şi cum ea răspunse: «Facă Domnul cu mine după vrerea lui, ca şi cum ar face-o cu umila lui servă!» şi cum, împlinindu-se sorocul, născu un frumos făt, căruia îi dădu numele de Iisus Cristos: şi îi mai povesti cum a fost răstignit pe cruce şi cum a înviat Aşa încât Vespasian fu convertit De aceea, ieşind din stâlp împreună cu Iosif, începu să vândă tuturor celor care voiau evrei cu preţul de treizeci pe un dinar Văzându-l viu pe Iosif şi mai tânăr la trup decât în ziua întemniţării lui, cu treizeci de ani în urmă, toată lumea se minuna; iar el se mira de mirarea lor, căci i se părea că închisoarea lui nu dăinuise decât de vineri până duminică Soţia lui veni fuga să-l sărute: el o privi nedumerit, întrucât o găsea într-adevăr foarte schimbată Peste noapte, auzi un glas care îi striga să se boteze, apoi să plece cu soţia, cu fiii şi cu toate rudele lui, fără să ia nici aur, nici argint, nici încălţăminte şi nici nimic altceva decât sfântul vas Şi, într-adevăr, de a doua zi îi chemă pe toţi ai lui şi-i converti: apoi porni cu ei, luând cu el preapreţiosul vas într-o arcă pe care le poruncise s-o construiască, spre pământuri îndepărtate pe care le aduse întru credinţa lui Iisus Cristos POVESTEA SFÂNTULUI-GRAAL: SARRAS Într-o seară, Iosif ajunse într-o cetate căreia i se spunea Sarras; de acolo şi-au luat numele sarazinii: căci nu trebuie să le dăm crezare celor care pretind că au purces din Sarah, soţia lui Abraham În oraşul acela domnea un rege numit Evalac Nerecunoscutul Iosif fu arestat şi adus în faţa lui; dar, cerându-i să-i vorbească aparte, îi spuse: — Dumnezeul creştinilor îţi trimite vorbă să-ţi reaminteşti de unde ai pornit ca să ajungi la înălţimea aceasta la care te afli Tu îţi închipui că nimeni nu-ţi cunoaşte obârşia, dar eu ştiu că te-ai născut la Meaux, în Franţa, şi că tatăl tău era un biet ciubotar Şi mai ştiu de asemenea, prin harul înaltului învăţător căruia nimic nu-i este ascuns, că tu ţii lângă odaia ta, într-o ascunzătoare a cărei intrare n-ar putea-o găsi nici un muritor, o statuie de lemn cu înfăţişarea celei mai frumoase femei din câte s-au văzut vreodată şi că în fiecare noapte o culci alături de tine şi o faci de ocară pe regină, soţia ta, cu această deşartă imagine La auzul acestor cuvinte, regele Evalac fu atât de uimit, încât ţinu să cunoască adevăratul Adevăr al lui Dumnezeu, şi Iosif îl lămuri; apoi, după ce-a dat foc idolului de care era îndrăgostit regele, îl boteză pe Evalac cu numele de Mordrain, ba chiar şi pe ducele Seraf, cumnatul regelui, cu numele de Nascien Şi, în noaptea acelei zile, îl văzu pe însuşi Mântuitorul nostru ungându-l ca episcop pe fiul lui mai mare, Iosafat A doua zi, episcopul Iosafat, fiul lui Iosif, intră în templul din Sarras Se apropie de un idol păgân, care se afla pe altar, şi îi făcu pe faţă semnul adevăratei cruci, apoi îl imploră atât de stăruitor, încât diavolul care se afla în idol începu să ţipe că l-ar părăsi cu dragă inimă, dar că nu putea ieşi pe gură, din pricina semnului crucii — Atunci ieşi pe jos! îi porunci Iosafat Şi în clipa în care Vrăşmaşul ieşea pe acolo, îi aruncă cingătoarea în jurul gâtului, apoi îl trase cu de-a sila prin oraş Diavolul urla atât de tare, încât toţi cetăţenii şi toţi meşteşugarii veniră fuga Iosafat îşi desfăcu atunci cingătoarea şi, înhățându-l pe demon de chică, îi porunci să mărturisească cine era: diavolul mărturisi că se numea Aselaphas şi că avea însărcinarea să prindă oamenii în capcană dându-le ştiri false Numaidecât, orăşenii care auziră acele cuvinte se duseră fuga la botez, şi regele Mordrain puse crainicii să strige o înştiinţare prin care poruncea ca toţi cei care nu voiau să se creştineze să părăsească ţara Şi astfel fu adus regatul Sarras, prin convertire, în slujba lui Iisus Cristos În ziua următoare, Iosif din Arimateea împreună cu fiul său Iosafat şi cu ai săi porni iar la drum, luând cu el sfântul vas Într-o noapte de iarnă, când era culcat cu soţia lui, femeie cu grija celor cereşti şi a celor vremelnice, şi lăudată de toată lumea, auzi un glas care poruncea s-o cunoască trupeşte — Sunt gata să dau ascultare poruncii Domnului, spuse Iosif, dar sunt atât de bătrân şi atât de slab, încât nu ştiu cum am să izbutesc — Nu te tulbura, reluă glasul acela, căci aşa trebuie Iosif să culcă atunci cu soţia lui şi astfel îl zămisli pe Alain cel voinic, care avea să fie paznicul Graalului A doua zi, îşi văzu de drum cu toţi ai săi, sub călăuzirea Domnului nostru Iisus Cristos şi merse şi merse până ce, într-o sâmbătă seara, ajunse la marginea mării Noaptea era luminoasă şi luna strălucea peste valurile tăcute şi paşnice Episcopul Iosafat începu să se roage; apoi le porunci mai întâi celor care duceau chivotul în care se afla sfântul vas să înainteze cu îndrăzneală, şi ei începură să meargă pe mare cu tot atâta uşurinţă de parcă ar fi mers pe uscat După aceea, Iosafat îşi scoase cămaşa, pe care o întinse pe apă Cămaşa nu se afundă Îi spuse tatălui său să păşească pe ea, apoi îşi chemă rând pe rând toate neamurile, în număr de o sută cincizeci, poftindu-le să facă la fel: şi pânza se mări atât încât să-i cuprindă pe toţi Atunci Iosafat şi tatăl său Iosif apucară fiecare câte o mânecă şi cămaşa începu să plutească pe mare, în urma celor care duceau chivotul, până când ajunseră în Bretania albastră Şi, departe de a simţi vreo frică în cursul acestei lungi călătorii, fură cuprinşi de o beatitudine ciudată, care venea de la vasul în care se afla preţiosul sânge al lui Iisus Cristos De aceea, vasul acela s-a numit Graal sau Gréal, din pricina harului pe care îl răspândea şi pentru faptul că n-a existat vreodată vreo persoană care să se fi apropiat de el cu inima curată fără să nu-i fie pe plac POVESTEA SFÂNTULUI-GRAAL: INSULA ROTITOARE ŞI CORABIA În vremea aceasta, într-o noapte când Nascien se odihnea în patul său din cetatea Sarras, o mână mare, de un roşu-închis, îl ridică în slăvi şi, îndată după aceea, îl lăsă jos, leşinat de-a binelea, în Insula Rotitoare Vă voi spune că insula aceasta era numită aşa, întrucât există oameni care se apucă de un lucru şi care nu ştiu cum să-l ducă până la capăt, dar nu vreau să spun nimic fără să şi explic La începutul începuturilor, cele patru stihii erau amestecate Ziditorul le despărţi: de îndată, focul şi aerul, care sunt numai lumină şi uşurătate, se înălţară la cer, în vreme ce apa şi mai ales uscatul, care nu sunt decât o apăsătoare îngrămădire de murdării, căzură în jos Dar, prin faptul că fuseseră amestecate vreme atât de îndelungată, nu se putea ca stihiile, patru la număr, să nu-şi fi dat una alteia câte ceva dintre însuşirile lor potrivnice Aşa încât, când Cerescul Părinte, care este un izvor de limpezime şi de înţelepciune, curăţi aerul pur şi focul luminos, lucitor şi călduros de orice resturi pământeşti, şi apa rece şi pământul greu de orice urmă cerească, rămăşiţele alcătuiră un fel de masă sau de fum, prea greoaie ca să se înalţe odată cu aerul, şi prea uşoară ca să rămână pe pământ, prea umedă ca să se amestece cu focul, prea uscată ca să se împreune cu apa, şi masa aceasta începu să plutească prin univers într-atât până când ajunse deasupra Mării Apusului, între insula Onagrina şi portul Tigrilor Acolo exista, în pământ, o uriaşă cantitate ae magnet a cărui forţă atrase şi reţinu părţile feruginoase, dar fără să fie destul de puternic pentru a împiedica părţile de foc şi de aer de-a atrage masa către cer: astfel încât rămase la suprafaţa apei Pe de altă parte, începu să se învârtească în jurul propriei sale osii, potrivit mişcării firmamentului, de care ţinea prin părţile ei arse Aşa încât oamenii din partea locului o numiră insulă, deoarece era în mijlocul mării, şi rotitoare, pentru că se învârtea aşa Acolo fu aruncat Nascien leşinat Când îşi veni în fire, nu văzu în jurul său decât cerul şi apa, căci nici iarba, nici vreun arbore nu putea să crească şi nici vreo jivină să vieţuiască pe materia aceasta Atunci îngenunche cu faţa către Răsărit şi se rugă Domnului nostru Iisus Cristos; şi când se ridică, văzu apropiindu-se pe mare o corabie foarte înaltă şi bogată, care în curând acostă pe insulă După ce ridică mâna şi făcu semnul adevăratei cruci, intră în ea: nici urmă de muritor nu se afla înăuntru; nu văzu acolo, decât un pat măreţ, la căpătâiul căruia zăcea, pe jumătate trasă din teacă, spada cea mai frumoasă şi cea mai preţioasă din câte s-au aflat vreodată; atâta doar că băierile sau legăturile cu care trebuia agăţată teaca de centiron păreau făcute dintr-o materie sărăcăcioasă şi fără preţ, cum sunt câlţii de cânepă; atât de slabi, dealtminteri, încât n-ar fi putut ţine vreme de un ceas greutatea armei; pe lângă asta, nişte slove incrustate pe lama spadei atrăgeau luarea-aminte că ar putea s-o tragă fără primejdie doar cel mai bun cavaler din toate timpurile, şi că agăţătoarele vor fi schimbate într-o bună zi de o fecioară În jurul patului erau înfipte trei fuse de lemn, dintre care unul era alb ca zăpada abia ninsă, al doilea roşu-închis ca sângele de om, iar al treilea verde ca smaraldul; acestea erau chiar culorile lor fireşti, fără vreo zugrăvire meşteşugită Şi pentru faptul că aţi putea să vă îndoiţi de minunea aceasta, am să vă spun ce era de-adevărat cu cele trei fuse, cu spada aceea şi cu corabia POVESTEA SFÂNTULUI-GRAAL: ARBORELE VIEŢII Când păcătoasa Evă ascultă sfatul Vrăşmaşului şi culese fructul oprit, ea rupse din pom, odată cu mărul, ramura pe care atârna Soţul ei, Adam, luă mărul şi lăsă ramura în mâinile soţiei, care o păstră fără să se gândească Ci iată că, de îndată ce mâncară din fructul pierzaniei, spre marea lor pagubă şi spre a noastră, bărbatul şi femeia îşi dădură seama că erau goi, şi Adam se acoperi cu mâinile, iar Eva cu ramura Atunci Cel ce gândeşte toate gândurile îi strigă Îi vorbi în primul rând lui Adam, pentru că bărbatul era mai vinovat, soţia lui fiind o fire slabă şi făurită din coasta lui, şi îi spuse acele cuvinte dureroase: Ai să-ţi mănânci pâinea cu sudoarea frunţii tale, dar nu vru ca femeia să scape basma curată, întrucât luase şi ea parte la acea faptă rea, şi îi spuse: Cu jale şi durere ai să naşti Apoi i-a împins pe amândoi afară din rai Eva ţinea mereu ramura stufoasă: se hotărî s-o păstreze în amintirea pomului de la care i se trăsese toată năpasta şi, cum pe vremea aceea nu existau nici coveţi, nici cufere în care s-o poată pune, Eva o înfipse în pământ Dar acolo, ramura prinse rădăcini şi, prin vrerea Ziditorului, crescu atât de voinică, încât, în scurtă vreme ajunse un pom mare şi frumos, alb ca zăpada la trunchi, la crengi, la frunze şi la scoarţă Şi asta pentru a închipui că Eva era neprihănită când sădise ramura Iar arborele părea a le spune: «Nu fiţi disperaţi pentru că v-aţi pierdut moştenirea, căci nu aţi pierdut-o pentru totdeauna» Adam şi Eva se simţiră încurajaţi la vederea acestui frumos pom de culoarea zăpezii şi se apucară să-l înmulţească, rupând din el ramuri pe care le sădiră şi care crescură tot pomi albi, asemenea primului Şi astfel luă fiinţă o pădure, sub crengile căreia se duceau cu plăcere să se odihnească Într-o vineri, când se aşezaseră sub arbori, un glas le porunci să se împreune trupeşte Dar, auzindu-l, bărbatul şi femeia se simţiră cuprinşi de ruşine, căci nu puteau îndura gândul de a se vedea şi unul şi altul săvârşind o faptă atât de urâtă Ci vrerea Domnului era să orânduiască seminţia omenească şi să refacă astfel cea de-a zecea legiune de îngeri care căzuse din cer din pricina înfumurării şi care nu putea fi readusă în cer; dar Ziditorului i se făcu milă de Adam şi de Eva care se priveau plini de ruşine şi tare încurcaţi: îi acoperi de întuneric, şi astfel fu zămislit Abel cel drept Îndată după săvârşirea împreunării, negura se împrăştie, şi bărbatul şi femeia băgară de seamă că primul pom, alb mai înainte, se făcuse verde ca iarba din pajişti; şi, din ziua aceea, începu să înflorească şi să rodească, ceea ce nu mai făcuse până atunci, şi astfel ajunse, în amintirea seminţei semănate sub el, în gândul bun şi în dragostea Creatorului Toţi cei care purceseră din el de atunci fură aidoma lui Dar cei care se iviseră înainte rămaseră albi, fără flori şi fără fructe Şi astfel merseră lucrurile până când Abel cel îngăduitor ajunse mare, iar fratele său Cain începu să-l pizmuiască şi să-l urască Într-o zi când Abel îşi ducea oile în preajma arborelui vieţii, se duse să se adăpostească de soarele arzător la umbra crengilor verzi şi adormi acolo Îl auzi totuşi venind pe fratele lui şi se sculă ca să-i ureze bun sosit, căci îl iubea cu mare dragoste Cain îi răspunse la bineţe şi-i spuse să stea iar jos, dar, în timp ce Abel se apleca, îl izbi cu o falcă de măgar atât de năprasnic, încât îi zbură creierii Şi astfel fu ucis Abel chiar în locul în care fusese zămislit, şi se nimeri tot într-o vineri Şi se petrecu o mare minune, căci din clipa în care a fost răpus Abel, arborele vieţii ajunse roşu-închis în amintirea sângelui care fusese vărsat sub crengile lui Şi din clipa aceea n-a existat pom mai frumos şi mai plăcut privirii; dar nu mai avea flori nici roade, iar ramurile lui se uscară, când fură sădite în pământ POVESTEA SFÂNTULUI-GRAAL: SPADA CU BĂIERI CIUDATE Trecu potopul fără pagubă, ca şi toţi pomii albi şi verzi prăsiţi din el; încă mai erau toţi de toată frumuseţea, pe vremea când a domnit Solomon, după regele David, tatăl său Dumnezeu îi dăruise acestui Solomon toate ştiinţele şi toată smerenia: cunoştea harurile pietrelor preţioase, puterile ierburilor, crugul firmamentului şi al stelelor, şi tot ce poate să cunoască un muritor; cu toate acestea, fu ademenit de frumuseţea unei femei în aşa măsură, încât săvârşi o sumedenie de lucruri împotriva vrerii dumnezeeşti Totuşi, femeia aceea îl înşela şi-l făcea de ocară cât putea mai bine, şi el nu s-a putut feri niciodată de aşa ceva: lucru de care nu trebuie să ne mirăm, căci, când vrea o femeie să-şi pună inima şi mintea în joc la viclenie, nici un bărbat nu i s-ar putea împotrivi Şi de aceea a scris Solomon în cartea lui care se cheamă Pilde: «Am făcut ocolul lumii şi am căutat din răsputeri: n-am găsit o femeie bună» Chiar în seara în care a scris cugetarea aceasta, a auzit un glas care-i spunea: — Solomoane, nu dispreţui aşa femeile Prima noastră mamă i-a adus mare necaz bărbatului; dar o altă mamă îi va aduce o bucurie mai mare decât i-a fost necazul: şi astfel o femeie va îndrepta ceea ce a săvârşit rău o altă femeie Şi femeia aceea va fi lăstar din viţa ta Solomon începu să chibzuiască şi sa cerceteze de aproape tainele dumnezeeşti şi Scripturile, în aşa fel încât ghici venirea slăvitei Fecioare, care avea să-l nască pe Fiul Domnului Dar, într-o noapte, glasul începu iar să vorbească şi îi spuse: — Această blajină şi prefericită Fecioară nu va fi sfârşitul seminţiei tale Ultimul ei vlăstar va fi un cavaler care va întrece în bunătate şi vrednicie pe toţi cei dinaintea lui şi pe cei care vor veni după el, la fel cum soarele întrece luna Solomon fu foarte bucuros de asemenea veste; cu toate acestea, îi părea nespus de rău că nu va avea parte să-l vadă şi el pe cavalerul acela atât de viteaz, care urma să odraslească din viţa lui Măcar i-ar fi plăcut să-i dea de ştire că-i ghicise venirea, dar în zadar căută să afle cum că nu găsi nici un mijloc pentru aceasta Atunci se gândi că femeia pe care o iubea era mult mai isteaţă şi mai şireată decât un bărbat şi îşi spuse că, dacă i-ar putea da cineva povaţă, ea era aceea: aşa încât îi dădu în vileag ce avea în gând Chibzui câtva, apoi îi spuse: — Stăpâne, am găsit chipul în care ultimul cavaler din seminţia ta va putea să afle că i-ai prevăzut venirea Cheamă toţi dulgherii din regat şi dă-le poruncă să înalţe o corabie dintr-un lemn care să nu poată putrezi mai înainte de patru mii de ani Apoi îţi vei lua din templul pe care ai poruncit să se clădească întru cinstea lui Iisus Cristos spada părintelui măriei-tale, regele David Ai să-i scoţi lama, care este cea mai ascuţită şi cea mai bine călită din câte au fost vreodată şi, datorită ştiinţei măriei-tale despre puterea ierburilor şi despre harul pietrelor geme, vei înzestra lama aceasta cu o teacă fără seamăn, cu un mâner fără pereche şi cu o măciulie făcută din felurite nestemate, dar cu atâta isteţime, încât să pară făcute dintr-o singură gemă Eu am să-i pun acestei săbii băieri de cânepă atât de şubrede, încât se vor rupe sub greutatea ei Dar, de va voi Domnul Dumnezeu, o fecioară le va înlocui cu altele, care vor fi atât de frumoase şi de bogate, încât va fi o încântare să le priveşti În felul acesta, fata aceea va drege ceea ce voi fi ticluit eu prost la spadă, aşa precum Fecioara ce va să vină va îndrepta răul făcut de prima noastră mamă » Aşa a şi făcut şi după şase luni, corabia era gata Spada fu aşezată pe un pat de toată frumuseţea; dar femeia mărturisi că tot mai lipsea ceva Ea le ceru dulgherilor să se ducă şi să taie din arborele vieţii şi din cei care ieşiseră din el un fus roşu, un fus alb şi un fus verde Şi, la primele lovituri de secure, dulgherii văzură arborii sângerând, fapt de care fură foarte înspăimântaţi; dar doamna le cerea să ducă lucrul până la capăt Şi fusele fură înfipte pe marginile patului; apoi Solomon gravă pe lama săbiei şi pe teacă slove care îi interziceau să scoată spada din teacă oricărui cavaler care nu va fi fost cel mai bun dintre cei mai buni; apoi strecură sub căpătâi un bileţel în care lămurea tâlcul corăbiei şi al tuturor celorlalte, bileţel care începea aşa: «O, cavalerule, care vei fi ultimul din neamul meu, dacă vrei să vieţuieşti în tihnă, ferește-te de femei în orice privinţă De le vei da crezare, nici ştiinţa, nici vitejia, nici virtuţile cavalereşti nu vor fi chezăşie că nu vei ajunge de ocară » Când totul era gata, corabia fu împinsă pe apă Şi în curând briza mării îi umflă pânzele şi în puţine ceasuri o îndepărtă de ţărm şi o duse către largul mării Şi nimeni n-a mai văzut-o până la Nascien Merlin tăcu o clipă, apoi îi mai spuse regelui Artus: — Măria-ta, cavalerul care va ocupa jilţul primejdios la masa Graalului va avea loc pe un alt jilţ gol la o masă care va fi îndătinată în amintirea Cinei celei de taină Şi este dreptul măriei-tale să statorniceşti această masă, care va fi cea de-a treia, întru pomenirea Sfintei Treimi Va fi o mare cinste pentru tine, căci în timpul vieţii tale se vor petrece multe minuni, care vor fi pomenite de-a lungul veacurilor Artus răspunse că se va face după voia lui Iisus Cristos — Dar unde ţi-ar plăcea să orânduieşti această masă? întrebă Merlin — Unde vei şti dumneata, dragă prietene, că doreşte Domnul nostru Iisus Cristos — Va fi aşadar la Carduel, în Galles Acolo, la Crăciun, îi voi alege pe cavalerii care trebuie să ia loc la masă MERLIN ŞI VIVIANA Merlin se duse în pădurea Broceliandei, lângă Viviana, prietena lui Când îl văzu, Viviana se arătă foarte bucuroasă, iar el o iubea atât de mult, că mai-mai să-şi piardă minţile din cauza ei — Dragă prietene, îi spuse ea, nu vrei să mă înveţi câteva vrăji noi, cum aş putea, de pildă, să ţin un bărbat adormit atât cât mi-ar plăcea mie, fără să se trezească? El o întrebă de ce voia să aibă ştiinţa aceasta, şi ea nu-i mărturisi adevărul adevărat, dar vai, Merlin ştia bine tot ce gândea ea — Pentru că, îi spuse ea, de câte ori vei veni dumneata, voi putea să-l adorm pe tatăl meu, Dyonas, şi pe mama, că m-ar ucide dacă şi-ar da vreodată seama de legăturile dintre noi Şi în felul acesta te-aş lăsa să intri în odaia mea Adeseori, în cursul celor şapte zile pe care le petrecu alături de ea, fata îi repetă întrebarea Odată, când se aflau amândoi în livada Cuib de veselie, în preajma izvorului, Viviana îi luă capul la sânul ei şi, când îl văzu mai îndrăgostit decât oricând, îi spuse: — Învaţă-mă, barem, cum să adorm o femeie El îi cunoştea bine gândul ascuns; cu toate acestea, o învăţă ce dorea ea, căci aşa era voia Domnului Şi încă alte multe lucruri: trei cuvinte, de pildă, pe care ea le luă în scris, şi care aveau puterea aceasta că nici un bărbat nu putea s-o aibă trupeşte când le purta asupră-i; se înarma astfel chiar împotriva lui Merlin, căci femeia este mai vicleană decât diavolul Dar el nu se putea stăpâni să nu-i facă mereu pe voie În sfârşit, după o săptămână, Merlin o părăsi cu tristeţe, ca să se ducă unde trebuia să fie, şi porni spre pădurea de la Epinaie, în apropiere de Logres Acolo, luă înfăţişarea unui bătrân dărâmat de vârstă, călare pe un cal alb de paradă, îmbrăcat cu o mantie neagră şi încununat cu o coroană de flori; barba lui era atât de lungă, încât i se încolăcea de trei ori în jurul cingătorii şi, aşa chipeş, ieşi în calea lui Gauvain care vâna în pădure — Gauvain, Gauvain, îi spuse el, dacă mi-ai da crezare, ai lăsa cerbii şi lopătarii în pace, căci mai mult ar preţui pentru onoarea ta să te războieşti cu oamenii în pădurea de la Sarpenie Şi într-o clipă, se îndepărtă atât de repede, încât nici gând să-l urmărească cineva Dar acum povestea încetează privitor la el şi se întoarce să ne depene firul despre bătălia de la Garlot RĂZBOIUL CU SAINII O seamă de luptători străini veniră pe câmpiile de la Salibery ca să apere Sfânta Biserică: oastea regelui Clamadieu, a regelui Helain, a ducelui de Roches, a regelui Mark al Irlandei, care a avut ca soţie pe Yzolda cea bălaie, oamenii lui Galehaut, fiul uriaşei, stăpânul Insulelor îndepărtate, şi mulţi alţii Acolo îi găsiră pe oamenii regilor Ban, Bohor, Léodagan şi o seamă de prinţi din Bretania Mică şi chiar pe oamenii regelui Lot din Orcania şi baroni răzvrătiţi din regatul Logres Aveau toţi drept semn de recunoaştere flamura albă cu cruce roşie; iar pe flamura lui Artus, pe care o purta Keu, şeneşalul, se vedea un balaur sub cruce Şi astfel, o mare armie creştină purcese la drum către cetatea Clarence, pe care o asediau sainii păgâni, mai numeroşi decât valurile mării Cu lăncile în sus, urdia lor era aidoma unei păduri, în care frasinii ar fi avut drept flori nişte ascuţişuri de oţel Oastea aceasta călări fără oprire întreaga noapte, aşa încât ajunse în apropiere de tabăra sainilor cu puţin timp înainte de a se lumina de zi Era o ceaţă deasă şi în curând începu să cadă o ploaie măruntă şi bogată, care îi trase şi mai mult la somn pe păgâni Fură treziţi de strigătele cavalerilor care atacau năvalnic prin tabăra păgânilor, rupând frânghiile corturilor, doborându-le prăjinile de susţinere şi făcând un asemenea măcel încât în scurtă vreme caii intrară în sânge până la chişiţă Stindardele erau aşa de ude de sânge, încât luptătorii nu se recunoşteau decât după strigăte Dar sainii îşi strânseră rândurile la sunetul goarnelor şi al trompetelor Atunci îl omorî Gauvain pe regele Ysore şi îi luă calul, Blajinul, numit aşa din pricina marii lui bunătăţi, căci putea să alerge zece leghe fără să gâfâie, fără pic de sudoare pe crupă sau pe spate Dar regele Ban, regele Bohor, regele Nantre, regele celor o Sută de Cavaleri, ducele Escan de Cambenic şi regele Artus, în cinstea sărutului Guenievrei, ca şi toţi prinţii făcură minuni de vitejie Armia creştină biruitoare se apucă să-şi ridice morţii şi răniţii care zăceau pe câmp ca nişte oi sfâşiate, apoi, la căderea nopţii, refăcută, porni iar la drum Când ajunse foarte aproape de Clarence, Merlin îi strânse la sfat pe principii răzvrătiţi — Dragi seniori, le spuse el, a venit ziua să pierdem sau să câştigăm totul Aveţi mare nevoie să vă rugaţi lui Dumnezeu să apere regatul Logres de ruşine şi năpăstuire, căci, dacă Domnul nostru Iisus Cristos nu ne va povăţui, pământul Bretaniei va fi astăzi pustiit Şi vă încredinţez că nu vom scăpa de înfrângere, dacă nu veţi cădea la pace cu regele Artus Multor baroni nu le plăcură spusele acestea şi nici nu se putea să fie altfel; totuşi, toţi veniră să i se închine regelui, rând pe rând, şi îşi primiră de la el feudele Mijeau zorii unei zile senine În iarba necosită, intrau caii până la pântece; păsările cântau utrenii prin tufişuri şi umpleau de bucurie inimile îndrăgostiţilor Flamurile de aur, de argint şi de mătase fluturau în adierea brizei şi soarele umplea de vâlvătăi oţelul coifurilor şi al lăncilor şi dădea strălucire zugrăvelilor de pe paveze Merlin mergea în fruntea oştirii călare pe un cal voinic de vânătoare Când îi zări pe sainii care înaintau spre întâlnirea cu creştinii, strigă din toate puterile: — În luptă vom avea prilej să-i vedem pe cei viteji! Seniori cavaleri, a venit sorocul să vă arătaţi vitejia! Îndată baronii sloboziră frâul şi dădură pinteni, şi aşa începu măreaţa şi minunata bătălie Vâjâitul lăncilor, izbiturile în paveze, loviturile de ghioagă şi de spadă se auzeau până la ţărmul mării În curând văzduhul se înroşi şi se tulbură de pulbere în aşa măsură, încât slăvile se întunecară iar soarele îşi pierdu strălucirea Când cavalerii şi târgoveţii care apărau cetatea Clarence zăriră flamurile albe cu cruce roşie, socotiră că era ajutorul trimis de Domnul nostru Iisus Cristos: numaidecât ieşiră din cetate şi începură şi ei să facă minuni de vitejie În vremea aceasta, pe măsură ce se apropiau de prânz, puterea lui Gauvain sporea Gauvain străbătu rândurile duşmane zdrobind şi sfărâmând ca un tunet, iar când îşi repezea spada ca să lovească, ai fi crezut că se descarcă trăsnetul Fraţii lui făceau şi ei la fel, dar mai cu seamă Galessin făcea minuni: cădeau necredincioşii în jurul lui ca spicele coapte sub seceră; către seară era plin de sânge de parcă ar fi ieşit dintr-un râu înroşit Sainii erau mai înalţi şi mai bine înarmaţi, dar creştinii erau mai sprinteni, aşa încât în cele din urmă păgânii se dădură bătuţi Toţi regii lor fuseseră ucişi, în afară de Rion, Oriens, Sorbare, Cornican, Murgalan de Trebeham şi de amiralul Napin Urmăriţi de aproape, fugiră cu toată iuţeala cailor spre marea din apropiere, şi nu fără ca mai bine de jumătate dintre ei să fi fost înecaţi sau ucişi, se îmbarcară pe corăbiile lor, tăiară frânghiile ancorelor, ridicară pânzele în grabă şi se duseră încotro îi mâna vântul […] Atunci regele împărţi între cavalerii oştirii lui aurul, argintul şi nestematele luate de la saini, cum şi ţesăturile bogate, corturile, caii de luptă, armurile lor straşnice Apoi îl făcu pe Galessin duce de Clarence Şi, după cinci zile de petreceri şi de bucurie, înalţii lui baroni şi principii străini se despărţiră cu semne de mare dragoste CĂSĂTORIA LUI ARTUS În cea de-a şasea zi, porni la drum şi merse călare până când ajunse la Carmelida, însoţit de regii Ban şi Bohor şi de toată curtea lui Îl găsi pe Léogadan, care venise să-l întâmpine, şi cei patru regi îşi făcură împreună intrarea în Carohaise, ale cărei străzi erau aşternute cu stofe scumpe şi presărate cu iarbă măruntă Apoi se duseră în sala palatului, unde îi aştepta Guenievra, care dădu fuga înaintea regelui Artus, cu braţele întinse, şi îl sărută pe gură în faţa tuturor urându-i bun sosit După care se duseră să cineze şi căsătoria fu sorocită peste o săptămână […] CASTELUL MLAŞTINILOR Vreme de opt zile, regele Artus trăi fericit cu soţia lui cu cununie la Carohaise; în cea de-a noua zi, regele le spuse baronilor săi să se pregătească de plecare Atunci regii Ban şi Bohor îi cerură învoirea de a se reîntoarce în ţările lor — Dragi prieteni, le spuse regele, faceţi după cum vă este vrerea, dar eu nu voi mai găsi niciodată oameni atât de viteji ca voi Totuşi, dacă vreţi să plecaţi, trebuie să vă îngădui — Scumpe Doamne, îi spuseră ei, trebuie să ne întoarcem în regatele noastre Şi cei doi regi plecară, cu mare părere de rău, însoţiţi de Merlin, care ţinea mult la dânşii În seara primei zile de călătorie, ajunseră în faţa unui castel cum nu mai văzuseră altul mai trainic şi mai frumos alcătuit Castelul era împrejmuit de mlaştini întinse şi înzestrat cu două rânduri de ziduri bine crenelate; donjonul era atât de înalt, că abia dacă i-ai fi ajuns vârful cu o săgeată de arc, şi nu avea decât o singură intrare, la care ajungeai urmând un drum lung şi îngust Drumul acesta ajungea, dinspre uscat, la o mică pajişte unde se înălţa un pin uriaş, în care se afla, agăţat cu un lanţ de argint de una dintre crengile lui mai de jos, un corn de fildeş, mai alb decât zăpada ninsă de curând — Acesta este Castelul Mlaştinilor, spuse Merlin şi aparţine unui cavaler viteaz şi cu mare faimă: Agravadain — Pe legea mea, spuse regele Bohor, iată un om straşnic aciuat! Aş mâne bucuros la el Şi, apucând cornul, suflă în el ca un bărbat cu foalele plămânilor puternice, atât de tare încât, în ciuda depărtării, sunetul alergă pe apă, şi din ecou în ecou, pătrunse în sala castelului, unde îl auzi Agravadain — Daţi-mi armele! strigă el Dar, în timp ce era ajutat să se îmbrace degrabă şi încăleca pe un cal de luptă înalt şi vânăt-rotat, încă de trei ori mai ajunse sunetul la urechile lui: căci regele Bohor sună de mai multe ori, temându-se, într-atât de întinsă era mlaştina, că nu va fi auzit la castel Seniorul Mlaştinilor, nerăbdător, se ivi pe drum cu pavăza la gât şi cu lancea în mâna — Ce fel de oameni sunteţi? strigă el — Măria-ta, suntem nişte cavaleri care vă cerem găzduire pentru noaptea aceasta — Ai cui sunteţi? — Ne-am primit feudele de la regele Artus — Pentru numele Domnului, aveţi un bun suzeran! E şi suzeranul meu Urmaţi-mă şi fiţi bineveniţi! — Îţi foarte mulţumim! Şi porniră în urma seniorului de la Castelul Mlaştinilor, unul după altul, căci drumul era atât de îngust, încât doi călăreţi n-ar fi putut încăpea unul lângă altul Gazda lor îi conduse prin curţi până la locuinţă, unde valeţi şi scutieri săriră să-i ajute să descalece: apoi, luându-i pe Ban şi pe Bohor de mână, îi pofti să intre într-o cameră scundă şi, acolo, după ce le scoaseră armura, veniră trei fete, care le încheiară la gât nişte mantii din stofă de un roşu-aprins, îmblănite cu hermină neagră, tustrele frumoase şi minunate de privit, dar mai cu seamă fiica lui Agravadain — Ferice de cel ce se va culca cu o astfel de fecioară! îşi spune în gândul lui Merlin De n-aş nutri atât de mare dragoste pentru iubita mea Viviana, aş strânge-o eu la noapte în braţele mele Dar trebuie să i-o dau regelui Ban: copilul pe care îl vor zămisli ei este hărăzit unor rosturi de seamă Atunci făcu vrajă şi numaidecât regele şi fecioara se simţiră cuprinşi de-o dragoste nebună La cină, Agravadain îi aşeză pe Ban şi pe Bohor între el şi soţia lui, care era frumoasă şi tânără, căci nu împlinise încă treizeci de ani; cavalerii din suită se aşezară la alte mese Cât despre Merlin, sub înfăţişarea unui băieţandru de cincisprezece ani, cu părul bălai şi ochii verzi, îmbrăcat cu o tunică jumătate albă, jumătate roşie, încins cu un şnur de mătase de care atârna o punguţă bătută în aur, tăia merindele în faţa regelui Ban Cei din castel îl luau drept un scutier de-al oaspeţilor, iar aceştia se gândeau că era de la castel; dar era atât de chipeş, încât fetele nu se puteau stăpâni să nu-l privească, în afară, totuşi, de fiica regelui Agravadain, care nu-l slăbea din ochi pe regele Ban, făcând feţe-feţe în orice clipă, căci aici dorea să fie goală în braţele lui, aici se întreba cum de i-a putut trece prin cap un asemenea gând Şi Ban, la rândul lui, o dorea nebuneşte, dar în acelaşi timp se gândea la frumoasa şi tânăra lui soţie, pe care nu voia s-o trădeze, cum nu voia să-şi trădeze nici gazda, aşa încât nu era nici el mai puţin zbuciumat decât fata După ce se strânseră feţele de masă şi după ce oaspeţii se spălară pe mâini, se duseră să se rezeme de prichiciul ferestrei şi nu se mai săturau admirând castelul şi meleagurile înconjurătoare, care erau negrăit de frumoase, până când veni vremea pentru odihnă Fetele pregătiseră pentru cei doi regi, într-o cameră vecină cu sala, nişte paturi aşa cum se cuvenea unor principi cum păreau a fi Şi, când toată lumea se culcă, Merlin făcu o nouă vrajă, datorită căreia un somn atât de greu puse stăpânire pe cei din castel, încât chiar dacă le-ar fi căzut tavanul în cap tot nu s-ar fi trezit Numai Ban şi fiica lui Agravadain vegheau şi suspinau, fiecare în parte Atunci Merlin se duse în camera fetei şi îi spuse: — Vino, frumoaso, la cel care te doreşte atât de mult! Vrăjită cum era, se sculă fără să spună un cuvânt, îmbrăcată doar în cămaşă şi cu o hăinuţă îmblănită pe deasupra, şi Merlin o duse drept în braţele regelui Ban, care o primi cu braţele deschise, fără să vrea, căci era om cu frica lui Dumnezeu Ci ea îşi scoase îmbrăcămintea şi se culcă lângă el Şi povestea ne spune că se priviră cu atâta drag şi cu atâta voie-bună, de parcă ar fi vieţuit de douăzeci de ani împreună şi nu simţiră nici o ruşine şi nici o sfială: aşa orânduise lucrurile Merlin Şi aşa au dus-o până în zori, iar când se revărsă de ziuă, regele Ban scoase din deget un frumos inel de aur, împodobit cu safir şi gravat cu doi pui de şarpe şi îi spuse: — Frumoaso, păstrează inelul acesta şi dragostea mea Dar ea luă inelul fără să răspundă Când Merlin ştiu că fiica regelui se întorsese în patul ei, dezlegă vraja şi toată lumea se trezi Ostaşii şi scutierii pregătiră armele, puseră şeile pe cai şi făcură la repezeală cuferele şi valizele Apoi cei doi regi îşi luară bun rămas Cum fiica lui Agravadain îşi lăsa cu tristeţe capul în jos, regele Ban îi spuse, strângându-i mâna: — Domnişoară, îmi vine greu să plec, dar orişiunde mă voi afla, voi rămâne cavalerul şi prietenul dumitale Ea îi şopti printre suspine: — De-o fi să rămân grea, să-mi deie Domnul mai multă bucurie decât am avut de la măria-ta, căci niciodată nu s-au despărţit atât de curând două iubiri Dar de vreme ce trebuie să pleci, mă voi împăca şi eu cu gândul acesta cât voi putea mai bine, iar dacă am să-mi văd copilul, el îmi va fi ca o oglindă şi ca o amintire a măriei-tale Spunând acestea, se duse în odaia ei cu fetele din suită Şi cei doi regi se rugară lui Dumnezeu să aibă gazdele în paza lui Trecură marea cu Merlin şi merseră atâta călare, până când ajunseră în cetatea Banoïc, în care toţi i-au primit sărbătoreşte şi în care femeile le arătară mare dragoste Aşa încât, în aceeaşi noapte, regina Elena zămisli cu regele Ban un făt care avea să primească mai târziu numele de Lancelot Cât despre Merlin, îl sărbătoriră vreme de opt zile încheiate Dar, în cea de-a noua zi, Merlin îşi luă rămas bun şi porni s-o vadă pe Viviana, iubita lui, în pădurea Broceliandei LACUL DIANEI Viviana îi făcu o primire atât de frumoasă, încât simţi crescându-i şi mai mult iubirea şi o mai învăţă iar, deşi n-ar fi vrut, o bună parte dintre tainele lui Şi aşa aproape că ştia cam tot atâtea cât el, şi îl iubea cu mult drag, dar, pentru că ţinea să rămână fecioară, vrăjise perna pe care şi-o punea Merlin sub cap când se culcau împreună, aşa încât credea că o posedă, dar nu era decât un vis Într-o bună zi, pe când se plimbau amândoi prin Brocelianda, Merlin o întrebă dacă vrea să vadă lacul Dianei — Desigur, răspunse ea Toate cele despre Diana îmi plac, deoarece i-au fost şi ei, toată viaţa, dragi pădurile cât îmi sunt şi mie, dacă nu chiar mai mult decât mie El o duse la un lac mare şi plăcut şi-i arătă pe mal un mormânt de marmură, pe care se putea citi cu slove de aur: Aici zace Faunus, prietenul Dianei Ea l-a iubit cu o iubire înflăcărată, dar l-a răpus mişeleşte Aceasta i-a fost răsplata de la ea pentru că o slujise cu lealitate — Iubite prietene, îi spuse Viviana, spune-mi povestea ei — Cu dragă inimă, îi răspunse el Diana domnea pe vremea lui Virgiliu, cu mult înainte ca Iisus Cristos să fi pogorât pe pământul acesta ca să-i mântuiască pe păcătoşi, şi ei îi plăcea, mai presus de orice, să trăiască prin păduri A vânat prin toate pădurile Galiei şi ale Bretaniei, dar n-a găsit nicăieri una care să-i placă atât de mult ca asta: de aceea a dat poruncă să i se clădească, pe malul acestui lac, un castel în care venea să se odihnească peste noapte, după ce hăituise cerbii şi lopătarii toată ziua Odată, fiul regelui care cârmuia ţara aceasta a dat cu ochii de ea şi, găsind-o atât de vitează, atât de sprintenă şi de uşoară, s-a îndrăgostit de ea Prinţul era încă tinerel, chipeş şi sincer, aşa încât Diana i-a făgăduit că i se va dărui cu condiţia să se jure că va renunţa la tatăl lui şi la orice pe lume, de dragul ei Faunus i-a jurat şi astfel, vreme de doi ani, a fost iubitul Dianei Dar, după acest răstimp, Diana s-a îndrăgostit de un alt cavaler, peste care a dat, ca şi peste Faunus, cutreierând pădurile Cavalerul se numea Felix Iar acesta nu era nici bogat nici de viţă mare, şi ştia bine că dacă Faunus va afla despre iubirea-i pentru Diana, avea să pună să-l ucidă cu tot neamul lui De aceea a căutat-o într-o zi pe prietena sa şi i-a spus: — Pe legea mea, domnişoară, ori ai să te descotoroseşti de Faunus, ori n-ai să mă mai vezi lângă dumneata — Vai, spuse ea, au cum aş putea? Mă iubeşte cu o dragoste atât de mare, încât nu m-ar lăsa pentru nimic în lume — Cum vrei, îi răspunse Felix Dar Diana îl îndrăgea atât de mult încât mai bine ar fi murit decât să renunţe la el, aşa că se hotărî să-l ucidă pe Faunus Mormântul acesta pe care îl vezi era pe atunci plin cu o apă fermecată ce vindeca toate rănile Într-o zi, când Faunus se întorcea de la vânătoare, supărat de o rană cu care îl năpăstuise o sălbăticiune, Diana puse să se scoată în taină toată apa tămăduitoare — Ce am să mă fac? întrebă Faunus, când băgă de seamă că nu mai era picătură de apă Sunt greu rănit — Nu-ţi pierde cumpătul pentru atâta lucru, îi răspunse Diana, am să te îngrijesc eu bine Culcă-te înăuntru şi te vom acoperi cu nişte ierburi cu mari puteri tămăduitoare, datorită cărora te vei înzdrăveni în curând Faunus s-a întins pe jos; dar Diana a doborât lespedea care închidea mormântul şi, printr-o deschizătură, a turnat plumb topit într-atât de mult încât trupul prietenului ei a fost mistuit nespus de repede Atunci Diana s-a dus la Felix căruia i-a povestit cum scăpase de cel temut de el — Ticăloaso, cine te-ar putea iubi, când orice om ar trebui să te urască? izbucni el Şi, înhățând-o de coade, i-a tăiat capul Din vremea aceea se numeşte Lacul Dianei — Dar, întrebă Viviana, ce s-a întâmplat cu castelul pe care îl clădise Diana? — L-a nimicit tatăl lui Faunus de îndată ce-a aflat de moartea fiului său — Rău a făcut, căci niciodată nu s-au văzut meleaguri mai frumoase Merlin, dragă prietene, pentru dragostea ce mi-o porţi, te rog să pui să mi se clădească şi mie un castel frumos şi bogat cum n-au mai fost altele Nici nu isprăvi bine de vorbit, că zidarii şi tâmplarii şi lucrau de zor, iar după o clipă, un castel se înălţa în locul lacului, atât de măreţ, încât nu mai este altul la fel în întreaga Bretanie Mică — Domnişoară, îi spuse Merlin, poftim castelul Nimenea nu-l va vedea vreodată, dacă nu va fi un om de-al tău, căci este invizibil pentru oricare altul şi în ochii tuturor, aici, nu există decât apă Iar dacă, din pizmă sau din trădare, careva dintre oamenii dumitale ar da în vileag taina, castelul ar dispărea numaidecât pentru el, şi acela s-ar îneca, fiind convins că intră în castel — Pentru Dumnezeu, dragă prietene, îi spuse Viviana, niciodată nu s-a auzit vorbindu-se de o locuinţă mai tainică şi mai frumoasă! Merlin fu atât de mulţumit de a o vedea mulţumită, încât nu se putu stăpâni să n-o înveţe iar mai multe din vrăjile lui; pe scurt, o învăţă atâtea încât a fost de atunci încolo socotit nebun, şi mai este încă Deoarece Viviana aşternea totul în scris, fiind bine iniţiată în cele şapte arte, şi nu se gândea la altceva decât cum să-l păcălească — Dragule, îl întrebă ea într-o zi, mai este încă un lucru pe care aş vrea neapărat să-l ştiu: anume, cum aş putea să închid un bărbat fără turn, fără ziduri şi fără fiare, aşa încât să nu poată să mai scape niciodată fără învoirea mea Merlin îşi lăsă capul în jos, suspinând — Dar ce ai? îl întrebă ea — Hei, ştiu eu bine la ce te gândeşti; ştiu că vrei să mă închizi pentru totdeauna, şi iată că te iubesc atât de mult încât va trebui să-ţi fac pe plac! Atunci Viviana îi trecu braţele pe după gât: — Şi ce! Nu trebuie oare să fii al meu, când eu sunt a ta şi când mi-am părăsit şi mama şi tata pentru tine? Fără tine, nu am nici bucurie, nici averi; în tine mi-e toată nădejdea; n-aştept fericirea decât de la tine De vreme ce te iubesc astfel şi de vreme ce ştiu că mă iubeşti, nu-i oare drept să-mi împlineşti toate dorinţele, şi eu să-ţi fac pe voie? — Iubita mea, îi spuse Merlin, la prima mea venire, am să te învăţ ce vrei tu Dar povestea conteneşte despre el şi despre Viviana şi se întoarce iar la regele Artus şi la tovarăşii lui De îndată ce Artus ajunse la Logres cu regina Guenievra, vesti că de Crăciun va da o mare recepţie la Carduel şi că fiecare vasal să-şi aducă şi soţia sau iubita În ziua stabilită veniră cavalerii şi doamnele îmbrăcate cu rochiile lor cele mai scumpe şi, pentru prima dată, regina, ca şi regele, purtă coroană Când clopotele începură să bată pentru liturghia mare, toţi s-au dus să asculte slujba făcută de către arhiepiscopul de la Brice Apoi curtea se întoarse în sala palatului unde, după ce s-au aşternut feţele de masă, baronii luară loc, fiecare după rangul său Seniorul Gauvain, Keu, seneşalul, Lucan, paharnicul, seniorul Yvain cel mare, Dodinel cel sălbatic, Sagremor, Yvain bastardul şi Giflet îi serviră pe regi şi pe regine, iar patruzeci de tineri, pe dregătorii de seamă şi pe doamne Cum Keu seneşalul îi prezentă regelui primul fel de mâncare, cel mai frumos bărbat care s-a văzut vreodată intră în sală: peste pletele lui bălaie şi ondulate avea o coroană de aur, ca un rege; purta pantaloni de mătase cafenie şi tunică din brocart de mătase cu fire de aur şi de argint; cingătoarea, din mătase împodobită cu aur şi cu nestemate, care aruncau asemenea luciri încât întreaga sală era luminată, iar încălţămintea lui din piele albă era încheiată cu paftale de aur; în sfârşit, o harpă de argint cu strune de aur, incrustată cu pietre preţioase, îi atârna de gât Din nenorocire, era orb, deşi avea ochii luminoşi şi frumoşi, dar un mic câine alb ca zăpada, legat cu un lănţişor de aur de cingătoarea lui, îl conduse în faţa regelui Artus Acolo începu să cânte un cântec breton, acompaniindu-se la harpă atât de melodios, încât seneşalul, care aducea mâncărurile, uită de orice şi se aşeză ca să-l asculte Am să vă cânt o aventură (Bretonii-n cântec o trecură) Doi mari baroni şi-aveau aproape La Saint-Malo, spre zări de ape, Castelele… Şi cel dintâi Pusese omul căpătâi C-o mândră ageră la minte, Cuviincioasă şi cuminte Vecinul, tânăr cavaler Cu carte, rămânând becher, S-a-ndrăgostit la nebunie De-a megieşului soţie: O tot ruga, tot stăruia, Că s-a îndrăgostit şi ea De la ferestre ea privea: Din ochi prietenu-şi sorbea Dar zidul gros din piatră sură Îi despărţea mereu cu ură Schimbat-au daruri – din păcate, De la fereastră aruncate Dar împreună n-au norocul O clipă să-şi ostoaie focul, Căci doamna-n casă încuiată E de baron mereu vegheată Mult timp în taină s-au iubit Şi mândra vară a venit Păduri, poiene-mbietoare Sunt verzi; livezile-s în floare Cei ce iubesc atât şi-atât Nu-i de mirare, cât de cât, C-ascultă-n preajmă cântăreţii Ca îmbătaţi de vraja vieţii În nopţi c-un farmec de nespus Când îi dormea baronul dus, Iar luna strălucea de sus, Se strecura din aşternut Lăsându-şi singur soţul slut Şi la fereastră se ducea C-o lungă mantie pe ea, Să-l vadă, chiar cât de puţin Şi peste noapte pe vecin Şi-l tot privea cu-aşa-ncântare Cum alta n-ar fi fost în stare Şi-atât de des s-a tot sculat Că soţul foc s-a supărat «Vai, dragă, mor de încântare De-a asculta privighetoarea Atât mă farmecă încât Nici nu mai pot să dorm atât…» El, auzind-o pe soţie, Porni să râdă de mânie: În casă, toţi, şi noaptea treji, Fac laţuri, plase, zeci de mreji: N-a mai rămas alun sau tei Sau vreo crenguţă fără clei Aşa-mpânziră toată zarea, De-au prins în laţ privighetoarea «Hei, doamnă, unde te piteşti? Poftim aici să ne vorbeşti! Au prins-o şi o ţin de gât Pe cea ce te trezea atât De-acuma poţi să dormi în pace Căci n-o să aibă ce-ți mai face!» Cum ea-l ştia de ce-i în stare, Cuprinsă fu de-o jale mare Căzu-n genunchi tânguitoarea Şi îi ceru privighetoarea Dar el, hain, văzând cum plânge, Ucide pasărea, barbar, Şi îi azvârle leşul doar De-i umple rochia de sânge Ci ea, jelind cu disperare, Ia micul trup fără suflare Şi-l blestemă cu foc nestins Pe cei ce laţuri au întins Şi-au prins privighetoarea-n tei Apoi chemând valetul ei, Înfăşură privighetoarea Într-o mătase cum e floarea Şi-i porunceşte, ca năucă, Prietenului ei s-o ducă Ci cavalerul, întristat, Mărinimos şi delicat, A dat să-i facă pentru el Din aur fin, nu din oţel, Sicriu cu pietre preţioase Nespus de scumpe, de frumoase Punând în el privighetoarea, Pecetluind încuietoarea, Zdrobit de-această crudă soartă, De-atunci la inimă îl poartă Aici se termină cântarea (Marie de France e autoarea) Şi i se spune Laüstic Aşa precum bretonii-i zic Sau Rossignol în franţuzeşte Sau Nightingale în englezeşte CTITORIREA MESEI ROTUNDE După ce se strânseră mesele, Merlin se ridică în picioare şi, cerând îngăduinţă regelui, spuse atât de tare încât toţi cei din sală îl auziră: — Seniori, aflaţi că Preasfântul Graal, vasul în care Domnul nostru Iisus Cristos ne-a hărăzit pentru întâia oară sfântul său trup şi în care Iosif din Arimateea a strâns preţiosul sânge ce-a curs din rănile lui, a fost adus în Bretania albastră Dar nu va fi găsit şi minunile lui nu vor fi descoperite decât de cel mai bun cavaler din lume Şi spusu-s-a că, în numele Preasfintei Treimi, regele Artus trebuie să ctitorească masa, care va fi cea de-a treia, după masa Cinei celei de taină şi după masa Graalului, şi că, prin aceasta se vor întâmpla mari binefaceri şi mari minuni pentru regatul nostru Masa aceasta va fi rotundă, pentru a simboliza că toţi cei care vor trebui să se aşeze la ea nu vor avea nici o precădere, iar la dreapta măriei sale regelui va rămâne totdeauna un jilţ gol, întru pomenirea Domnului nostru Iisus Cristos: nimeni nu va putea să se aşeze în acel jilţ fără să aibă soarta lui Moise, care a fost înghiţit de pământ, în afară de cel mai bun cavaler din lume, care va cuceri Sfântul-Graal şi îi va cunoaşte tâlcul şi adevărul — Vreau, spuse regele Artus, ca Domnul nostru Iisus Cristos să nu piardă nimic din vina mea Nici nu isprăvise cuvintele acestea că şi apăru deodată în mijlocul sălii o masă rotundă, în jurul căreia se aflau o sută cincizeci de jilţuri de lemn Şi pe cele mai multe dintre ele se putea citi, scris cu litere de aur: Aici trebuie să se aşeze cutare; cu toate acestea, pe cel care se afla în faţa jilţului regelui nu era înscris nici un nume — Seniori, le spuse Merlin, vedeţi aici numele celor aleşi de Dumnezeu ca să se aşeze la Masa rotundă şi ca să purceadă întru căutarea Graalului, când va veni sorocul Atunci regele şi cavalerii numiţi astfel veniră să ia loc, având grijă să lase liber jilţul primejdios: şi aceştia erau nobilul Gauvain cu gentilomii care apăraseră regatul în timpul absenţei regelui şi cei treizeci şi nouă de luptători viteji care se duseseră în Carmelida în tovărăşia lui Artus şi a lui Merlin De cum se aşezară, sc simţiră plini de blândeţe şi de prietenie — Dragi seniori, reluă Merlin cuvântul, când veţi auzi vorbindu-se despre un cavaler bun, veţi face ce veţi putea şi-l veţi aduce la curtea aceasta, unde, dacă va mărturisi că e viteaz şi trecut prin multe încercări, îl veţi primi printre voi: căci zis este ca numărul oaspeţilor Mesei rotunde să se ridice la o sută cincizeci mai înainte de a începe căutarea Sfântului-Graal Dar va trebui să-i alegeţi bine: un singur păcătos i-ar face de ruşine pe toţi ceilalţi Şi feriţi-vă ca vreunul dintre voi să se aşeze în jilţul primejdios, căci mare nenorocire i s-ar întâmpla După ce se înţelese cu cei de faţă, Gauvain vorbi aşa: — În numele cavalerilor Mesei rotunde, spuse el, mă leg prin jurământ că niciodată fată sau femeie nu va veni la curtea aceasta ca să ceară un ajutor care să poată fi dat de către un singur cavaler, fără să-l afle printre noi Şi niciodată nu va veni vreun bărbat să ne ceară ajutor împotriva unui cavaler fără să-l şi dobândească Iar dacă s-ar întâmpla ca unul dintre noi să dispară, rând pe rând tovarăşii lui vor porni în căutarea lui; şi fiece căutare va ţine un an şi o zi Regele ceru să se aducă cele mai bune moaşte din câte s-au putut găsi şi toţi cavalerii Mesei rotunde jurară pe cele sfinte că-şi vor ţine legamântul pe care îl făcuse în numele lor monseniorul Gauvain Şi regina îi spuse acestuia: — Dragă nepoate, vreau, cu îngăduinţa stăpânului meu, regele, ca patru cărturari să rămână aici, unde nu vor avea altceva de făcut decât să aştearnă pe hârtie toate isprăvile tale de vitejie şi ale confraţilor tăi, pentru ca după moartea noastră să dăinuie pomenirea vitejiilor săvârşite de voi — Aşa să fie, spuse regele Şi mă leg cu jurământ că ori de câte ori voi purta coroana nu mă voi aşeza la masă mai înainte ca vreo ispravă de seamă să se fi petrecut la curtea mea Când îi auziră legându-se toţi prin aceste frumoase jurăminte, cavalerii şi doamnele care erau în sală fură foarte bucuroşi şi mulţumiţi, socotind că mult bine şi mare cinste vor fi hărăzite regatul Logres Şi tot pe vremea aceea a început să se vadă, săpat ici-colo, de-a lungul drumurilor, cu litere pe care nimeni nu le putea şterge: E începutul isprăvilor de vitejie prin care va fi prins leul miraculos Un vlăstar de rege le va încheia, cast și cel mai bun cavaler din lume […] DOMNIŞOARA CU PITICUL Într-o bună zi, când regele Artus se afla la masa mare cu vitejii lui, o domnişoară de o mare frumuseţe intră în sală ţinând în braţe piticul cel mai pocit din câţi s-au văzut vreodată: căci era slab şi cârn, avea sprâncenele roşcovane şi încreţite, părul gros, negru şi încâlcit, barba roşie şi atât de lungă încât îi ajungea până la picioare; umerii înalţi şi încovoiaţi, o cocoaşă mare în faţă şi alta în spate, gambele scurte, şira spinării lungă şi ascuţită, mâinile groase şi degetele scurte — Sire, îi spuse regelui domnişoara, vin la măria-ta de tare departe ca să-ţi cer un hatâr — Domnişoară, cere ce vei voi: am să consimt, dacă nu e ceva potrivnic onoarei mele — Sire, te rog şi îţi cer să-l înarmezi cavaler pe acest loial gentilom, prietenul meu, pe care îl ţin în braţe Este viteaz, îndrăzneţ şi de viţă nobilă, şi dacă ar fi vrut, ar fi fost învestit de către regel Pellès din Listenois; dar a jurat să nu fie învestit decât de măria-ta La auzul acestor cuvinte, toată lumea izbucni în râs şi Keu, seneşalul, care era zeflemitor şi ascuţit la limbă, izbucni: — Păzeşte-l bine, domnişoară, şi ţine-l lângă dumneata, că acuşi ţi-l fură domnişoarele de onoare ale reginei! Dar în momentul acela toată lumea văzu intrând în curtea palatului doi scutieri călări pe nişte straşnici cai înalţi şi viguroşi; unul ducea o spadă şi o pavăză neagră cu trei leoparzi de aur purtând cununi de azur, iar celălalt ducea de frâu un mic cal de luptă, foarte bine croit, al cărui frâu era de aur, iar hăţurile de mătase; un cal de povară venea în urma lor, încărcat cu două frumoase şi bogate cufere Îşi legară caii de un pin, deschiseră cuferele şi scoaseră din ele o minusculă cămaşă de zale şi nişte pantaloni cu zale duble din argint fin, apoi un coif din argint poleit cu aur, pe care i le aduseră domnişoarei Chiar ea scoase din punguţa ei de la cingătoare doi mici pinteni de aur, înveliţi într-o stofă de mătase Seneşalul Keu îi luă şi se prefăcu că vrea să-i pună piticului la picioare, declarând că îl va face cavaler cu mâna lui — Cu voia Domnului, nimeni nu se va atinge de el în afară de regele Artus, spuse domnişoara Numai un rege poate să pună mâna pe un bărbat atât de însemnat ca prietenul meu Artus prinse deci unul dintre pinteni la piciorul drept al piticului, în vreme ce domnişoara i-l încheia pe celălalt: apoi îl îmbrăcă în cămaşa de zale, îi încinse spada şi-l îmbrăţişă, spunându-i după obiceiul său: — Domnul să te facă viteaz! — Sire, mai ceru încă domnişoara, roagă-l să fie cavalerul meu Regele consimţi şi la aceasta — Primesc, domnişoară, spuse piticul, de vreme ce vrea regele Spunând acestea, piticul încălecă pe micul lui cal de luptă, care era de toată frumuseţea şi bine apărat cu platoşa de fier; domnişoara îl ajută să încalece, apoi îi agăţă pavăza de gât, încălecă şi ea pe catârca ei, şi amândoi, urmaţi de scutierii lor, porniră prin pădurea plină de primejdii […] CĂUTAREA LUI MERLIN La scurt timp după aceea, Merlin se duse să-i spună regelui şi reginei că trebuia să-l părăsească Ei îl rugară cu bunătate să se întoarcă în curând, căci ţineau mult la el — Prietene Merlin, îi spuse regele, ai să pleci; nu vreau să te opresc împotriva vrerii dumitale: dar am să fiu trist până ce te voi revedea Pentru Dumnezeu, grăbeşte-te! — Sire, răspunse el plângând, este vai! ultima dată când mă vedeţi şi vă las în grija Domnului Auzind: «Este ultima dată», regele fu surprins, dar crezu că nu înţelesese bine Cu toate acestea, când văzu că trecuseră şapte săptămâni şi că Merlin nu se întorcea, îşi reaminti de cuvintele lui şi rămase multă vreme îngândurat şi posomorât În cele din urmă, Gauvain îl întrebă ce are — Nepoate, îi răspunse regele, cred că l-am pierdut pe Merlin şi mai împăcat aş fi fost de-aş fi pierdut cetatea Logres — Sire, mă jur pe legamântul pe care ţi l-am făcut în ziua când m-ai învestit cavaler că-l voi căuta din toate puterile mele vreme de un an şi o zi Şi odată cu Gauvain, jurară şi fraţii lui şi Yvain cel mare, Sagremor, Giflet fiul lui Do, Caulas cel roşcovan, Placide cel vesel, Laudalis de la Plaigne, Aiglin des Vaux, Clealis orfanul, Guiret de Lamballe, Keheddin cel frumos, Clarot de la Broche, Yvain cu Albe Mâini, Gosenain d’Estrangore, Segurade din Pădurea Primejdioasă, Ladinel şi Ladinas de Norgalles, Satran din Marca îngustă, Purades din Carmelida, Carmaduc cel negru şi alţi câţiva Şi toţi se depărtară de Camaaloth în aceeaşi zi, dar se despărţiră în dreptul unei cruci de la care porneau mai multe drumuri şi, după ce îşi spuseră «Doamne ajută», fiecare porni la rostul lui PEDEPSIREA LUI GAUVAIN După ce se despărţi de tovarăşii lui, Gauvain rătăci vreme îndelungată prin Logres în căutarea lui Merlin Într-o zi, pe când trecea călare printr-o pădure, abătut şi gândindu-se cu tristeţe că nu avea nici o ştire despre el, trecu pe lângă o domnişoară, călare pe cel mai frumos cal de paradă din lume, negru, cu o şa de fildeş, cu scările poleite cu aur, al cărui valtrap de un roşu-aprins ajungea până la pământ; frâul lui era de aur şi dârlogii din stofă ţesută cu fir Ea însăşi era îmbrăcată în samit alb şi, ca să se ferească de arşiţă, avea pe cap un voal de in şi de mătase Pierdut în gândurile lui, Gauvain nici n-o văzu Atunci, după ce trecuse de ea, domnişoara întoarse calul din drum şi-i spuse: — Gauvain, spun unii că eşti cel mai bun cavaler din lume, şi este adevărat; dar mai adaugă ceva: că eşti cavalerul cel mai plin de curtenie, şi aici renumele minte, căci eşti cel mai bădăran Mă întâlneşti singură în pădurea aceasta, unde nu-i nici ţipenie de om, şi nu ai măcar buna-cuviinţă şi smerenia de a-mi da bineţe şi de a-mi vorbi! — Domnişoară, spuse Gauvain foarte ruşinat, te rog să mă ierţi — De-o vrea Domnul, ai să mi-o plăteşti scump! Şi cu alt prilej, ai să-ţi aduci aminte să dai bineţe doamnelor când le întâlneşti în cale Îţi urez să semeni leit cu primul ins pe care ai să-l vezi Or, seniorul Gauvain nu merse nici o leghe galică măcar, când se întâlni cu piticul şi cu prietena lui De îndată ce o zări pe domnişoară, îşi aminti de lecţia pe care o primise de curând şi se grăbi să-i dea bineţe: — Domnul să-ţi facă parte de bucurie, dumitale şi însoţitorilor dumitale! — Domnul să-ţi dea prilej de isprăvi vitejeşti! îi răspunseră cu curtoazie piticul şi domnişoara Şi, doar ce trecuseră de el, când piticul simţi că-şi recăpăta înfăţişarea de la început, devenind un tânăr de douăzeci şi doi de ani, drept, înalt şi spătos, aşa încât a fost nevoie să i se scoată armura, care nu se mai potrivea cu înălţimea lui Când văzu că prietenul ei îşi recăpătase astfel frumuseţea, domnişoara îl cuprinse cu braţele pe după gât şi-l sărută de mai bine de-o sută de ori în şir; şi amândoi îi mulţumiră Domnului nostru Iisus Cristos şi porniră la drum cu mare bucurie, binecuvântându-l pe cavalerul care le purtase astfel noroc În vremea aceasta, seniorul Gauvain n-apucase să meargă nici trei bătăi de săgeată, când simţi mânecile cămăşii de zale că-i trec peste mâini şi pulpanele că ajung să-i acopere gleznele; picioarele nu-i mai ajungeau până la scară, iar pavăza îi trecea acum de cap – aşa încât înţelese că ajunsese pitic Fu atât de mâhnit din pricina aceasta încât nu lipsi mult să-şi pună capăt zilelor! La marginea pădurii se apropie de o stâncă pe care descălecă de pe cal şi acolo îşi scurtă scările, îşi sumese mânecile şi poalele cămăşii de zale, cum şi pantalonii de fier, pe care îi fixă cu curele, pe scurt se dichisi cât putu mai bine; după care îşi văzu iar de drum, nespus de înspăimântat, ca să-şi respecte jurământul Dar în zadar îi întreba pe toţi să-i dea vreo ştire despre Merlin: nu se alegea decât cu batjocuri şi cu zeflemele, şi nimeni – dealtfel – nu ştia nimic despre el După ce străbătu tot regatul Logres, când văzu că sorocul întoarcerii se apropie, se mâhni mai mult decât oricând — Vai, se gândea el, ce am să mă fac? I-am jurat măriei-sale unchiului să mă întorc după un an şi o zi şi, cu toate acestea, cum să cutez a mă arăta la curtea lui, caraghios şi pocit cum sunt?… Dar n-am să-mi calc jurământul ÎNCHISOAREA DE AER Dus pe gânduri, Gauvain intrase în pădurea Broceliandei Deodată se auzi strigat de un glas îndepărtat şi zări în faţa lui ca un abur care, oricât era de aerian şi de străveziu, nu-i lăsa calul să treacă mai departe — Cum, spunea glasul, nu mă mai recunoşti? E tare adevărată zicala înţeleaptă: ochii care nu se văd se uită — A, Merlin, dumneata eşti? spuse uimit seniorul Gauvain Te rog din suflet să mi te arăţi, ca să te pot vedea — Vai, Gauvain, reluă glasul acela, n-ai să mă mai vezi niciodată, iar după dumneata n-am să mai vorbesc decât cu prietena mea Nu există pe lume turn mai cumplit decât temniţa de aer în care m-a ferecat ea — Cum aşa, dragă prietene, eşti atât de straşnic ţinut încât nu poţi să mi te arăţi? Dumneata, cel mai înţelept dintre oameni! — Da de unde, cel mai smintit, răspunse Merlin, căci ştiam bine ce-avea sa mi se întâmple Într-o bună zi, pe când rătăceam cu iubita mea prin pădure, am adormit la poalele unui tufiş de mărăcini, cu capul la pieptul ei; atunci dumneaei s-a ridicat frumuşel şi a făcut un cerc cu vălul ei în jurul tufişului; iar când m-am trezit, m-am pomenit pe un pat de toată frumuseţea, în cea mai frumoasă şi cea mai bine ferecată odaie din câte au fost vreodată «Vai, femeie, i-am spus, m-ai înşelat! Acum ce se va alege de mine, dacă nu vei rămâne aici şi tu? — Dragă prietene, voi fi aici adesea şi ai să mă ţii în braţe, căci voi fi de-acum înainte gata pentru desfătările tale » Şi nu e zi sau noapte în care să nu fiu, într-adevăr, alături de ea Şi sunt mai nebun decât oricând, căci ţin la ea mai mult decât la libertatea mea — Doamne, sunt tare mâhnit Şi ce va gândi oare unchiul meu, regele, când va afla, el care a pus să fii căutat prin toate meleagurile şi prin toate ţările? — Va trebui sa îndure şi el asta, căci niciodată nu mă va mai vedea, nici eu n-am să-l mai văd pe dânsul, şi nimenea, după dumneata, nu-mi va mai vorbi Şi acum, întoarce-te Du închinăciune, din partea mea, regelui şi reginei şi tuturor baronilor, şi povesteştede păţania mea Îi vei găsi la Carduel, în Galles Şi nu fi disperat de ce ţi s-a întâmplat Ai s-o regăseşti pe domnişoara care te-a vrăjit, de data asta, nu uita să-i dai bineţe, căci ar fi curată nebunie Du-te cu Dumnezeu, şi Domnul nostru Iisus Cristos să aibă în paza lui pe regele Artus şi regatul Logres, pe dumneata şi pe toţi baronii, drept cea mai bună seminţie care a trăit vreodată! Acestea au fost ultimele cuvinte ale vrăjitorului Şi piticul Gauvain porni iar la drum către Carduel, fericit şi amărât deopotrivă, fericit prin faptul că Merlin îi prezicea sfârşitul năpastei lui, amărât că prietenul său pierea astfel pentru totdeauna TĂMĂDUIREA LUI GAUVAIN Când străbătu pădurea în care se întâlnise cu domnişoara aceea care îi făcuse farmecele rele, se temea atât de tare că n-are s-o întâlnească şi că n-o să-i dea bineţe, încât îşi scoase coiful ca să vadă mai bine Zări astfel prin rămurişul tufişelor doi cavaleri care descălecaseră şi legaseră hăţurile cailor de lănciile înfipte în pământ; amândoi ţineau la pământ, de picioare şi de mâini, o fată care se zvârcolea să scape din mâinile lor, şi păreau că vor s-o siluiască Numaidecât Gauvain se apropie, cu lancea în poziţie de atac, şi le strigă: — Meritaţi să vă omor, pentru că vreţi să siluiţi o fată pe pământul regelui Artus! Nu ştiţi că ele sunt apărate aici împotriva tuturor? — Hei, Gauvain, spuse fecioara, acum am să văd dacă există în dumneata destulă vitejie ca să mă scapi de ruşinea aceasta! La auzul acestor cuvinte, cavalerii îşi strânseră coifurile în curele — Pentru Dumnezeu, pitic smintit şi pocit, te ia dracul pe dată! — Oricât de caraghios aş fi, încălecaţi pe cai, căci mi s-ar părea prea josnic să atac călare doi bărbaţi pedeştri — Te încrezi atât în puterile tale? — Am atâta credinţă în Dumnezeu, încât sunt sigur că nu veţi mai jigni niciodată vreo doamnă sau vreo domnişoară în ţara regelui Artus Şi spunând aşa, se năpusteşte asupra lor şi luptă împotrivă-le cu atâta iscusinţă, încât în curând unul dintre ei zace la pământ; Gauvain se şi avânta spre celălalt, când domnişoara îi strigă: — Seniore Gauvain, opreşte-te! — De dragul dumitale am să mă opresc aşadar, îi răspunse el, şi deie Domnul să ai parte numai de bine, dumneata şi toate domnişoarele din lume! Dar, fără rugămintea-ţi i-aş ucide, căci ţi-au adus prea mare jignire şi cu mine s-au purtat cu prea multă mojicie, numindă-mă pitic pocit La auzul acestor cuvinte, domnişoara şi cei doi cavaleri izbucniră în râs, iar ea îi spuse: — Ce-i dai celui care te va tămădui? — Hei, de-ar fi cu putinţă, pe mine însumi în primul rând şi apoi tot ce pot avea pe lume — Nu-ţi cer atât, ci doar să faci jurământul că totdeauna vei ajuta şi vei sprijini doamnele şi că le vei da bineţe când le vei întâlni — Îţi jur pe credinţa mea, cu dragă inimă — Ei bine, mă mulţumesc cu jurământul dumitale, dar află că, de va fi să ţi-l calci vreodată, ai să te întorci la înfăţişarea pe care o ai acum Şi, pe când spunea cuvintele acestea, seniorul Gauvain simţi cum i se întind mădularele, curelele cu care îşi legase cămaşa de zale şi pantalonii plesniră şi el îşi reluă înfăţişarea de la început Numaidecât coborî de pe calul de luptă şi îngenunche în faţa domnişoarei spunându-i că va fi cavalerul ei de aici înainte Ea îi mulţumi, ridicându-l de mână După care, se despărţiră toţi, cerând oblăduirea Domnului Seniorul Gauvain tot merse aşa călare până ajunse la Cardue în acelaşi timp cu cavalerii care porniseră cu el să-l caute pe Merlin şi care se întorceau ca şi el după un an şi o zi Regele îi primi cu mare bucurie, şi toţi îşi depănară păţaniile de care se minunară grozav baronii Când veni rândul seniorului Gauvain, regele fu foarte amărât aflând de întemniţarea lui Merlin, dar bucuros să ştie cum scăpase nepotul lui de farmecele acelei domnişoare Şi porunci ca toate povestirile acestea să fie aşternute în scris de către cărturari Datorită acestui fapt le cunoaştem astăzi În vremea aceasta, în Bretania Mică, fiica lui Agravadain adusese pe lume un fiu care a fost numit Hector din Mlaştini, şi refuza să se căsătorească pentru a se închina creşterii lui Puţin după aceea, regina Elena, soţia regelui Ban din Benoïc, a avut şi ea un copil, cea mai frumoasă făptură din lume, care a fost botezat cu numele de Galaad, dar căruia i se spuse toată viaţa Lancelot Apoi, soţia lui Bohor a adus şi dânsa pe lume un făt atât de frumos şi atât de drăgălaş, să te tot minunezi privindu-l: şi, de îndată ce s-a născut, s-a văzut că purta pe piept chipul unui leu încoronat, de culoarea sângelui, din care pricină fu numit Lionel Şi mama lui nu întârzie mult să-i dea un frăţior, care se numi Bohor, ca şi tatăl lui, şi care avea să dea dovadă mai târziu de mare vitejie Şi tustrei se numărară printre cavalerii Mesei rotunde, porniră în căutarea Sfântului Graal şi îşi făcură o mare faimă în regatul Logres şi pe tot pământul pentru virtuţile lor cavalereşti Dar aici se încheie povestea lui Merlin şi după aceasta începe povestea lui Lancelot Deie Domnul să ajungem cu toţii la bun sfârşit! DRAGOSTEA LUI LANCELOT DU LAC  ÎN REGATUL LOGRES […] Era la începutul vremii aventurilor Bretania albastră a fost plină, pe atunci, de minuni, şi cavalerii au început să cutreiere lumea Pretutindeni erau obstacole anevoioase şi datini ciudate peste care nu puteai trece sau pe care nu le puteai îndrepta decât prin mare vitejie: datorită acestui fapt, cavalerii şi mai ales cavalerii Mesei rotunde se luptau atât, încât faima lor a dăinuit până astăzi Călăreau prin munţi şi prin văi pe voinicii lor cai de luptă, doborând relele apucături, înfruntându-i pe mişei, punându-i pe cei răi la respect, nimicindu-i pe tâlharii care jefuiau la drumul mare; şi o seamă de fete, pe care nu le-ai fi putut visa mai îmbietoare, porneau la drum şi ele pe caii lor de paradă; şi, în vremea aceea, curtea regelui Artus îşi arunca strălucirea peste ţara Logres, împodobită cu regina Guenievra şi cu doamnele ei de onoare, strălucitoare de aur, de argint, de bogate ţesături de mătase, de serbări, de gherfalzi, de creţi, de şoimi şi de alte păsări de pradă Acolo vieţuiau cavalerii Mesei rotunde, şi niciodată nu s-au văzut atât de buni cavaleri, atât de viteji, atât de mândri, atât de viguroşi şi de cutezători; dar pe atunci se drămuia vitejia la un preţ mult mai ridicat decât astăzi De cinci ori pe an, la Paşti, la Înălţare, la Rusalii, la Toţi Sfinţii şi la Crăciun, regele Artus dădea recepţie mare la curte şi îşi punea coroana pe cap Pe vremea aceea, nimeni nu era socotit cu adevărat viteaz, fără dacă nu sălăşluia o vreme la curtea lui: de aceea, baronii veneau cu grămada la aceste recepţii regale Iar cea de la Rusalii era cea mai plăcută şi mai veselă, pentru că în ziua aceea Domnul nostru Iisus Cristos, înălţându-se la ceruri, l-a trimis pe Sfântul Duh printre credincioşii lui, la fel de descurajaţi ca nişte oi care şi-au pierdut păstorul Dar recepţia de la Paşti era cea mai de seamă şi cea mai onorată, întru pomenirea Mântuitorului, care a înviat din morţi şi ne-a răscumpărat de la durerile veşnice Dealtminteri, cu multe alte prilejuri, cum ar fi la Intrarea în Biserică, la Adormirea Maicii Domnului sau la hramul oraşului în care se găsea, şi apoi când voia să onoreze anumiţi oameni, regele dădea recepţii la curte Dar acestea nu se chemau recepţii mari Şi, la toate recepţiile, avea obiceiul să nu se aşeze la masa mare decât atunci când cavalerii lui avuseseră prilej de vreo faptă vitejească ALAIUL ALB Ci iată că în vinerea Sfântului-Ion, regele vână toată ziua în pădurea de la Camaaloth; către seară, când intră-n oraş cu oamenii săi, văzu venind spre dânsul un frumos alai În frunte, pe jos, doi valeţi duceau de frâu doi cai albi de povară, dintre care unul purta un cort uşor de tabără, cel mai bogat din câte s-au văzut vreodată; iar celălalt, două cufere frumoase pline cu haine de cavaler Apoi înaintau, doi câte doi, patru scutieri călări pe cai voinici şi viguroşi şi ţinând care o pavăză cu cataramă de argint, care un coif argintat, care o lance, care o spadă mare, lucioasă, tăioasă şi uşoară, demnă de toată admiraţia; şi, după ei, alţi scutieri şi ostaşi; apoi, trei fete; în sfârşit, o doamnă însoţită de un gentilom frumos ca lumina zilei şi de doi paji îndatoritori cu care vorbea Şi hainele, armele, scuturile, caii, totul era, în alaiul acesta, de culoarea zăpezii Regele se opri, uimit În vremea aceasta, doamna, zărindu-l, dădea zor calului şi, depăşindu-şi escorta, înaintă către el, însoţită de domnişorul cel frumos Ba încă mai aflaţi că era îmbrăcată cu o tunică şi cu o mantie din samit alb, îmblănit cu hermină, şi călărea pe un mic cal de paradă, un buiestraş aşa de bine croit, că nu s-a văzut cândva altul mai frumos, iar valtrapul lui de mătase atârna până la pământ; frâul şi pieptarul era din argint fin, iar şaua şi scările din fildeş iscusit gravate cu imagini în care se vedeau doamne şi cavaleri De îndată ce doamna ajunse în faţa regelui, îşi dădu vălul la o parte şi, după ce-i răspunse la bineţe, pe care regele se grăbise să le dea cel dintâi, ca un nobil curtenitor şi cu o aleasă creştere cum era, ea îi spuse: — Măria-ta, Dumnezeu să te binecuvânteze ca pe cel mai bun dintre regii de pe lumea aceasta! Vin de tare departe pentru a-ţi cere o favoare pe care n-o să mi-o refuzi, căci nu-ţi poate pricinui nici un rău şi nu te va costa nimic — Doamnă, răspunse regele, oricât m-ar costa de mult, dacă nu e ceva care să mă facă de ocară ori să dăuneze prietenilor mei, am să-ţi acord, oricare ar fi — Măria-ta, îţi foarte mulţumesc! Îţi cer aşadar să-l faci cavaler pe acest scutier al meu, când are să te roage el — Frumoasă prietenă, ţi se cuvin vii mulţumiri că mi l-ai adus mie pe acest chipeş băieţandru Îi voi da ce ţine de mine: armele şi îmbrăţişarea de învestire; bunul Dumnezeu îi va hărăzi restul: vitejia Doamna îi mulţumi regelui şi îi destănui că i se spunea Doamna Lacului; după care, oricât a rugat-o regele să rămână, ea îşi luă bun rămas, lăsându-l foarte mirat, căci nu auzise vreodată rostindu-se acest nume DESPĂRŢIREA Domnişorul, care era tare trist că se despărţea de dânsa ţinu s-o însoţească o vreme După ce merseră alături, cu jale, cale de o bătaie de arc, dânsa rupse tăcerea şi-i spuse: — Vlăstar regesc, trebuie aşadar să ne despărţim Dar, mai înainte, vreau să ştii, dumneata, pe care te-am crescut, că nu sunt mama dumitale şi că dumneata nu eşti fiul meu Viţa din care te tragi este din cele mai alese din lume, şi într-o bună zi vei afla numele părinţilor Gândeşte-te să ajungi la fel de desăvârşit prin simţire pe cât eşti la trup, căci ar fi mare păcat dacă vitejia n-ar preţui, în dumneata, cât frumuseţea Mâine seară, ai să-l rogi pe regele Artus să-ţi dea învestirea de cavaler, şi în aceeaşi zi, înainte de căderea nopţii, vei părăsi palatul şi vei porni să cutreieri prin toate ţările, căutând prilej de fapte vitejeşti: căci aşa vei cuceri laude şi preţuire Nu te opri în nici un loc, sau cât mai puţin cu putinţă, dar caută să nu laşi vreo ispravă vitejească de făcut celor care vor veni după dumneata Iar dacă te va întreba cineva cine eşti, spune-le că nu ştii cum te cheamă Îşi scoase din deget un inel pe care îl puse în degetul tânărului Apoi îl încredinţă pazei cereşti, sărutându-l uşurel, şi îi mai spuse ceva: — Frumosule fecior de rege, ascultă ce-am să-ţi spun: vei duce la bun sfârşit încumentările cele mai primejdioase, iar cel care le va săvârşi pe cele pe care le vei fi lăsat nesăvârşite nu s-a ivit încă pe lumea aceasta… Ţi-aş spune mai multe, dar mi se strânge inima şi mi se curmă graiul… Du-te, du-te cu Dumnezeu, bunule, frumosule, nobilule, îmbietorule, doritule şi cel mai drag odor al meu! Îl mai sărută iar pe gură, pe faţă şi pe ochii amândoi, cu dragoste; apoi plecă atât de tristă, încât n-ar mai fi putut rosti un cuvânt mai mult Şi domnişorul izbucni în plâns văzând-o că se îndepărtează Dădu fuga să îmbrăţişeze rând pe rând valeţii, fetele şi băieţii; apoi rămase cu caii de povară ce duceau bagajele şi cu cei doi scutieri lăsaţi de Doamna Lacului După care o porni spre curtea regelui FRUMOSUL DOMNIŞOR Încă de sâmbătă dimineaţa, se duse să-l găsească pe seniorul Yvain cel mare, care-l găzduise în locuinţa lui, şi îl rugă să-i ceară regelui Artus să-l învestească a doua zi — Cum, dragă prietene, îi spuse gazda lui, nu vrei să mai aştepţi puţin şi să înveţi meşteşugul armelor? Puişorul care se avântă din cuib înainte de a şti să zboare cade la pământ Dar băiatul îi răspunse că ardea de nerăbdare să nu mai fie scutier, şi seniorul Yvain se duse să-i spună regelui dorinţa lui — Vorbeşti despre tânărul cu mantie albă? îi spuse regele Ce părere ai, Gauvain, despre fătul de ieri seară, care vrea de pe acum să fie cavaler? — Eu cred că o săd stea bine cavaler, căci e frumos şi pare de viţă bună — Cine e băiatul acela? întrebă regina Guenievra — Du-te şi cheamă-l, Yvain, îi spuse regele, şi ai grijă să se înveşmânte cât mai frumos, îmi pare că are de ajuns din cele de trebuinţă pentru îmbrăcat În cetate, se răspândise vestea despre domnişorul care venise cu alai de cavaler, aşa încât străzile erau ticsite de lume, când străbătu oraşul în crupă pe calul nobilului Yvain Chiar şi la palat, cavalerii, doamnele şi domnişoarele de onoare coborâseră în curte ca să-l vadă, iar regele şi regina se aplecau pe fereastră Domnişorul îmbrăcat în alb descălecă, la fel şi seniorul Yvain, care îl luă de mână şi-l duse în sala unde regele şi regina poftiră între ei pe ruda lor, în timp ce băieţandrul se înfăţişă în faţa lui, pe iarba verde cu care era presărat pământul Avea un chip plăcut şi minunat croit; cizmele îi erau atât de strânse pe picior, încât ai fi crezut că s-a născut încălţat, şi pintenii lui străluceau de-ți puteai vedea chipul în ei Regina Guenievra îl şi privea cu dragoste şi îl ruga pe bunul Dumnezeu să-i hărăzească vitejie celui căruia îi dăduse o înfăţişare atât de frumoasă Cât despre domnişorul cu mantie albă, ori de câte ori îşi putea arunca pe furiş ochii spre ea, se minuna de atâta frumuseţe, cu care nu putea fi asemuită frumuseţea Doamnei Lacului şi nici frumuseţea altei femei; nu greşea, de bună seamă, în privinţa aceasta, căci regina Guenievra era regina doamnelor şi izvorul vitejiei — Cum se numeşte tânărul ăsta frumos? întrebă dânsa — Nu ştiu, măria-ta, răspunse Yvain Cred că e din ţara Galiei, judecând după grai Atunci regina îl luă de mână pe chipeşul domnişor şi îl întrebă unde se născuse Dar el, la atingerea acestei mâini gingaşe, tresare ca un om care se trezeşte din somn şi nu răspunde un cuvânt — De unde eşti? îl întrebă iar regina El o priveşte şi-i răspunde oftând că nu ştie de unde Ea îl întreabă cum îl cheamă, iar el îi răspunde că nu ştie cum Prin aceasta, regina îşi dete seama că băiatul era cu totul uluit şi parcă dus departe şi, desigur, nu cuteza să-şi închipuie că ar fi fost din pricina ei, cu toate acestea, avea oarecare bănuială Atunci, ca să nu-l tulbure şi mai mult, şi fiindu-i frică totodată de gura lumii, regina se ridică şi spuse: — Băiatul ăsta nu pare prea deştept şi, înţelept sau nebun, nu i s-a dat o creştere aleasă — Cine ştie, măria-ta, răspunse seniorul Yvain, dacă nu cumva i s-o fi poruncit să nu-şi dea în vileag numele şi locul de baştină? — Asta se prea poate, răspunse regina, dar atât de încet, încât băiatul nici n-o auzi Apoi regina se retrase în apartamentele ei ZIUA DE SFÂNTUL ION La căderea nopţii, seniorul Yvain îl conduse pe frumosul domnişor într-o biserică, unde îl puse să privegheze până în zorii zilei; după care, îl aduse în locuinţa lui, ca să se odihnească un pic Dimineaţa, cei care urmau să fie învestiţi în ziua de Sfântul Ion primiră de la rege îmbrăţişarea de învestire, apoi toată lumea se duse să asculte slujba religioasă şi, la întoarcere, regele începu să le încingă spada noilor cavaleri Dar cum nu-i mai rămăsese de învestit decât domnişorul îmbrăcat în alb, intră în sală o fecioară, cea mai frumoasă din câte s-au văzut vreodată Cosiţele ei păreau din aur fin, ochii albaştri străluceau ca nişte pietre scumpe, şi era atât de armonios făcută, încât nu găseai nimic la ea nelalocul lui; ce să vă mai spun? Înainta ridicându-şi uşor rochia în faţă; ajungând dinaintea regelui, îi dădu drumul peste iarba fragedă şi proaspătă cu care era presărată pardoseala palatului, apoi se înclină Cavalerii şi doamnele de onoare care se aflau în sală se apropiaseră ca să vadă mai bine o atare frumuseţe, şi puteai să le tai şi punga de la cingătoare, că nici n-ar fi băgat de seamă, atât se holbau măsurând-o; pe scurt, toţi o slăveau, mari şi mici Dar ea spuse fără să-şi piardă cumpătul, râzând uşor că o priveau aşa: — Rege Artus, Domnul să te aibă în paza lui! Te salut pe tine şi pe toţi cei ce-ţi sunt dragi în numele doamnei de Nohant şi al meu personal — Frumoasă şi fermecătoare prietenă, îi răspunse regele, care avea darul vorbirii şi ştia să facă jocuri de cuvinte, ai şi dumneata dreptul la o bună parte din salutul acesta, de vreme ce se adresează tuturor celor care îmi sunt dragi — Măria-ta, mă iubesc aşadar mai mult, fiind cuprinsă în acest omagiu alături de măria-ta Doamna de Nohant îţi cere sprijinul, ca unui suzeran cu legământ, căci regele din Northumberland i-a cotropit şi dăunat moşiile Au căzut la înţelegere amândoi că doamna mea va putea pune să i se apere dreptul printr-un cavaler contra unul, sau prin doi contra doi, sau prin trei contra trei, sau prin atâţia câţi va putea avea Şi ea îţi cere să-i trimiţi apărătorul pe care-l vei socoti de cuviinţă — Dragă prietenă, îi răspunse regele, am să-i vin cu dragă inimă în ajutor, căci de la mine îşi are moşia Dar chiar dacă nu m-ar lega nici o îndatorire, aş ajuta-o în aceeaşi măsură, căci este o nobilă foarte curajoasă, bună şi de viţă mare; dar şi de dragul dumitale… Tânărul auzi cuvintele acestea şi, în timp ce fecioara cu trup fermecător era condusă spre odăile reginei, el veni şi căzu în genunchi în faţa regelui şi-i ceru să fie el trimis în ajutorul Doamnei de Nohant — Sire, adăugă el, văzândud că şovăie, nu-mi poţi refuza prima favoare pe care o cer de la măria-ta după învestirea mea Aş fi rău preţuit şi, eu însumi, m-aş stima mai puţin, dacă n-ai binevoi să-mi dai spre îndeplinire ceea ce poate face un cavaler În clipa aceea, nobilii Gauvain şi Yvain interveniră ca să-i arate regelui că nu putea să-l refuze în chip onorabil Aşa încât, în cele din urmă, regele îi acordă favoarea cerută, deşi se temea că un băieţandru ca el nu avea încă vârsta să poarte pe umerii lui o atât de grea povară cavalerească — Sire, îţi foarte mulţumesc, spuse domnişorul Şi, după ce-şi luă bun rămas de la rege şi de la baronii lui, se duse acasă ca să-şi îmbrace armura «CU BINE, PREABUNULE PRIETEN!» Ci iată că seniorul Yvain, care îl însoţise, îl văzu pe neaşteptate alb ca varul şi-l întrebă ce are — Vai, seniore, nu mi-am luat rămas bun de la regină! — Că bine spui! Se întoarseră amândoi la palat şi urcară în camerele reginei Acolo, domnişorul îngenunche fără să spună o vorbă, cu privirile în jos — Măria-ta, îi spuse seniorul Yvain, acesta este tânărul de ieri-seară, pe care l-a făcut regele cavaler azi-dimineaţă; vine să-şi ia bun rămas de la măria-ta — Cum aşa? atât de repede? — Da, măria-ta Se duce, în numele măriei-sale regelui să-i dea ajutor Doamnei de Nohant Chiar el a cerut învoirea aceasta ca pe-o favoare cavalerească — Dar cum de s-a învoit măria-sa? E atât de tânăr!… Ridică-te, tinere senior! Nu ştiu cine eşti – poate un gentilom mai de viţă decât se presupune, şi eu te las în genunchi în faţa mea! Nu sunt deloc politicoasă! — Vai înaltă doamnă, spuse domnişorul printre suspine, iartă-mi nebunia pe care am săvârşit-o! — Ce nebunie? — Era să plec de-aici fără să-mi iau rămas bun de la măria-ta — Dragă prietene, eşti destul de tânăr ca să ţi se ierte o nechibzuinţă atât de gravă! — Mulţumesc, înaltă doamnă! Şi, după o clipă de şovăială, mai spuse: — Înaltă doamnă, dacă ai binevoi, m-aş socoti pentru totdeauna cavalerul măriei-tale — Cu dragă inimă! Cu bine, preabunule prieten! Şi îl ridică dându-i mâna, şi de bună seamă cavalerul fu încântat când simţi mâna ei goală-goluţă atingând-o pe-a lui! Se înclină şi în faţa doamnelor şi a domnişoarelor de onoare, care auziseră vorbindu-se despre farmecul şi despre frumuseţea lui de pomină şi care nu-l slăbiră nici una din ochi în timpul convorbirii cu regina, minunându-se că firea îl înzestrase atât de bine cu ceea ce doreau ele mai mult, apoi cavalerul se întoarse acasă ca să-şi îmbrace echipamentul de luptă Acasă, seniorul Yvain băgă de seamă că n-avea spadă — Pe capul meu, zău dacă eşti cavaler, întrucât regele nu ţi-a încins spada! — Seniore, îi răspunse băieţandrul, nici n-aş vrea altă spadă decât pe-a mea, pe care au luat-o scutierii mei Am să-i ajung lesne din urmă şi am să mă întorc atât de repede cât va putea să alerge calul Spunând aceasta, sări pe cal şi porni în goana mare, dar nu se întoarse, căci trăgea nădejde să fie făcut cavaler de altă mână decât de mâna regelui Şi seniorul Yvain, după ce-l aşteptă zadarnic, plecă să spună la palat cum îl înşelase băieţandrul Seniorul Yvain spuse că era – poate – un om de viţă foarte mare, care se necăjise pentru că regele nu-i încinsese spada înaintea celorlalţi, lucru pe care regina şi mulţi cavaleri îl crezură cu putinţă Dar povestea noastră se întoarce acum la domnişorul alb care îşi vede de drum cu oamenii lui DOAMNA DE NOHANT ŞI CAVALERUL CU MANTIE ALBĂ Scutierii îi duceau lancea, pavăza şi coiful, şi unul îi ducea de frâu calul de luptă, în timp ce celălalt mâna din urmă cei doi cai de povară Domnişorul venea călare în urma lor, foarte îngândurat, şi aşa merseră ei şi tot merseră până când ajunseră la cetatea din Nohant De jur împrejur ţinutul era pustiit şi casele pârjolite; dar regele din Northumberland şi oamenii lui erau atunci ocupaţi să jefuiască la oarecare depărtare, aşa încât portarul cetăţii asediate îi lăsă să treacă, când văzu că nu erau decât trei Ţăranii din împrejurimi veniseră să caute adăpost în oraş, şi oraşul era atât de ticsit de lume, încât domnişorul îmbrăcat în alb rătăci mult până să găsească unde să stea; în sfârşit, într-o ulicioară, zări un măcelar, care i se păru a fi un om de treabă, aşezat pe treptele casei Unul dintre scutieri se duse să-i ceară acestui ţărănoi să-i găzduiască; el răspunse că n-are loc Totuşi, când îl rugă soţia lui, cu credinţă faţă de Dumnezeu şi faţă de cele lumeşti, se învoi să-l primească pe străin sub un şopron al lui Acolo, scutierii îi scoaseră armura seniorului lor, apoi puseră să se cureţe peste tot şi aşternură paie proaspete pe pământ, ridicară un pat bogat, făcură jilţuri, aprinseră un foc de buturugi uscate şi de cărbuni de toată frumuseţea, duseră caii în grajd, îi ţeselară şi le dădură ovăz; în sfârşit, scoaseră din cufere frumoase mantii de cavaleri şi de valeţi, albe cum sunt florile în prier, cu care se îmbrăcară şi gentilomul şi ei; apoi, după ce avură grijă să închidă caii în grajd şi cuferele într-o cameră a cărei cheie o luară la ei, porniră încetişor tustrei către castel, privind încoace şi-n colo prin oraş, curioşi Când intrară în sală, doamna de Nohant stătea de vorbă în pervazul unei ferestre cu seneşalul ei şi se gândea cum va putea să-şi apere moşia, căci mulţi dintre cavalerii ei fuseseră grav răniţi în cursul ultimelor ciocniri Domnişorul în alb se duse la ea şi, după ce se înclină, îi spuse că e trimis de regele Artus ca să-i apere drepturile — Nobile domn, Dumnezeu să-i facă parte regelui Artus de fapte vitejeşti, iar dumneata fii binevenit! Dar spune-mi cum te numeşti, dacă nu te superi — Doamnă, eu sunt de curând făcut cavaler şi n-am luptat încă La auzul acestor cuvinte, doamna îşi lăsă cu tristeţe capul în jos Cu toate acestea, îl rugă pe domnişorul în alb să se ducă să se odihnească alături de cavalerii ei, iar dânsa se retrase în camerele sale, foarte tristă şi deznădăjduită Dar, când veni ceasul mesei de seară, când apa fu pusă la încălzit şi când se întinseră mesele, cavalerii doamnei de Nohant veniră să se aşeze, fiecare la locul său obişnuit, şi începură să mănânce fără să-i spună un cuvânt domnişorului în alb şi fără să-i dea nici cea mai mică atenţie El rămăsese în pervazul unei ferestre, stând de vobă cu scutierii lui şi spunând că niciodată nu întâlnise oameni atât de puţin curtenitori — Duceţi-vă la gazda noastră, le porunci el celor doi scutieri, pregătiţi mâncare din belşug şi puneţi să se strige prin târg că toţi calicii, toţi menestrelii şi toţi scamatorii sunt poftiţi la masă — Cu dragă inimă, seniore, dar vino cu noi: nu vrem să te lăsăm singur în mijlocul acestor neamuri proaste Plecară din sală tustrei, fără să-şi ia rămas bun de la nimeni şi, în timp ce oamenii săi cumpărau cele de trebuinţă, cavalerul se întinse pe pat Cum gazda lui venise să-i ţie de urât îmbrăcată cu hainele ei cele mai frumoase, el porunci să i se dea în semn de mulţumire, o hăinuţă scurtă şi o mantie din stofă stacojie, căptuşită cu blană de veveriţă albă-gri, amândouă nou-nouţe, de care fu atât de mulţumită încât le şi îmbrăcă numaidecât şi îşi chemă soţul s-o vadă dichisită aşa Şi când se întunecă se aprinseră atâtea lumânări, încât ai fi crezut că a luat foc şopronul; apoi cavalerul le spuse menestrelilor să stea jos, dansatorilor şi bufonilor de-o parte a mesei şi lumea de rând de cealaltă; şi, către sfârşitul cinei, menestrelii începură să cânte sau să zică din alăutele lor, iar acrobaţii să facă năzdrăvănii, aşa încât zarva şi veselia se răspândiră în tot oraşul Toţi cavalerii din castel veniră să privească de la uşă, dar domnişorul în alb se prefăcea că nici măcar nu-i zăreşte Doamna de Nohant fu înştiinţată de serbarea aceasta şi, când află că apărătorul trimis de către regele Artus cina cu atâta voioşie acolo unde trăsese în gazdă, ceru lămuriri şi i se aduse la cunoştinţă că nu i se dăduse, în palatul ei, nici de băut, nici de mâncare şi că nici unul nu-i aruncase măcar o privire Atunci se căi că nu-l primise mai frumos — Pentru numele lui Dumnezeu, îi spuse seneşalul, nu cu bocete şi scânciri îi reţii pe cavalerii străini, ci prin cuvinte frumoase, prin giuvaere, prin daruri! Chiar dacă ar fi fost cel mai rău om din lume, se cuvenea să-l primeşti cu mare bucurie şi să-l rogi să se ospăteze la masa dumitale, întrucât era trimis de măria-sa regele — Îmi dau bine seama că am făcut o prostie Dar credeam că a mâncat împreună cu cavalerii mei — Crezi? Poate că este mai de viţă decât dumneata N-ai fi avut nimic de pierdut dacă l-ai fi poftit să ia loc lângă dumneata Doamna începu să plângă şi să ofteze cum fac femeile Dar seneşalul îi mai spuse ceva: — Acum, nu mai are nici un rost plânsul Haide să stăm de vorbă cu el De îndată ce intrară în locuinţa cavalerului, jocurile se opriră şi oamenii de rând se ridicară în picioare în faţa lor Domnişorul se prefăcea că nu vede şi nu aude nimic, dar se uita la scutierii lui zâmbind Atunci gazda, măcelarul căruia îi dăduse puţin mai înainte o inimoasă cupă, îl trase de manta atât de tare, încât se întoarse şi, prefăcându-se că o recunoaşte numai pe doamna de Nohant, îi ură bun venit, apoi o luă de mână şi o pofti să se aşeze lângă el, ca şi pe seneşal Gazda lui, care era şerb, voia să se retragă, dar el nu-l lăsă, spunând că nimeni nu-i făcuse o primire mai frumoasă de la sosirea lui la Nohant şi că, dacă ar fi încă în ţara Logres, i-ar fi cerut regelui să-l elibereze din șerbie — Seniore cavaler, îi spuse doamna de Nohant, îl eliberez eu de dragul dumitale Şi te rog, în numele lui Dumnezeu, să nu-mi porţi pică şi să-mi ierţi primirea nepotrivită pe care ţi-am făcut-o — Doamnă, eu am venit din dragostea mea pentru măria-sa regele, iar nu pentru un alt temei Am să fac tot ce am să pot în cinstea lui, şi nu păstrez nici o pică, neavând nimic de cerut nimănui, căci nimenea nu-mi datorează nimic — Sire, spuse seneşalul, doamna ar vrea să vii să locuieşti în palatul ei, şi te pofteşte şi te roagă stăruitor — Sire, îţi mulţumesc şi dumitale şi dânsei, dar mă simt bine aici, răspunse domnişorul în alb Şi aşa stăteau tustrei de vorbă, ascultând menestrelii şi privind dansatoarele; apoi doamna îl lăsă în paza Domnului şi se întoarse cu seneşalul la palatul ei, în care domnişorul în alb consimţi să locuiască de a doua zi, căci avea inima deschisă şi nu purta cu uşurinţă pică doamnelor şi celor care îşi îndreptau jignirile fără gânduri ascunse ELIBERAREA NOHANTULUI Ci iată că doamna de Nohant care, în clipa când l-a zărit, nu i-a acordat cine ştie ce preţuire, se îndrăgostise de el, văzând cum s-a purtat cu ea; şi era tare frumoasă; totuşi, cavalerul nu fu de loc mişcat, căci nu le făcea loc în inima lui tuturor frumuseţilor A doua zi de dimineaţă, doamna trimise după el cu mare cinste; dar nu ajunse bine la palat, şi iată-l şi pe Keu seneşalul — Doamnă, măria-sa regele mi-a dat sarcină să-ţi apăr drepturile Aş fi făcut-o din prima zi, dacă un nou cavaler nu l-ar fi rugat să-i facă lui onoarea aceasta — Sire Keu, spuse cavalerul, mie mi se cuvine să lupt, întrucât am ajuns primul — Nici vorbă nu poate încăpea, de vreme ce am venit eu — Atunci, ne vom lupta cu lancea şi cel care va învinge va duce lupta Doamna era în mare încurcătură: dorea să-i încredinţeze apărarea drepturilor ei domnişorului în alb, dar ştia că regele ţinea foarte mult la seneşalul său şi avea mare nevoie de suzeranul ei — Pentru numele lui Dumnezeu, izbucni ea, de vreme ce pot avea doi apărători, veţi lupta amândoi După ce luă masa, domnişorul în alb se sculă şi se îndreptă spre peretele sălii unde se găseau sprijinite o sumedenie de lănci Alese una dintre ele, pe cea mai groasă şi cea mai puternică pe care reuşi s-o găsească, îi încercă fierul şi mânerul de lemn şi-i scurtă prăjina cam cu două picioare bunişoare în văzul tuturor celor ce se aflau acolo După aceea, se duse să-şi cerceteze armele împreună cu scutierii lui, uitându-se bine dacă nu lipsea ceva: nici curea, nici plăsea la pavăză, nici zale la ham, nici şnur la coif Şi toţi îl preţuiră mai mult A doua zi, de cum mijiră zorii şi străjerul sună din goarnă de pe zid, cavalerul se sculă din pat şi doamna îl găsi în genunchi în faţa crucifixului, lucru care îl plăcu nespus de mult Totuşi, când cei doi apărători fură urcaţi pe cai, la ceasul sorocit, în landa aleasă pentru luptă, şi când văzu că băiatul nu-şi luase alte arme în afară de pavăză şi de lance, fu nespus de îngrijorată Dar el îi declară că nu va putea să încingă spada decât după ce va fi primit poruncă din partea cuiva — Cel puţin, îngăduie să ţi se atârne una de oblânc, îi spuse ea Ai de-a face cu un duşman primejdios Zis şi făcut Apoi cei patru apărători îşi luară distanţa şi, când sună cornul, se năpustiră, doi contra doi, atât de vijelios cât puteau caii lor să alerge Keu şi cel care se măsura cu el se izbiră atât de năprasnic, încât li se făcu rău: amândoi scăpară dârlogii şi mânerele scuturilor, îşi scoaseră picioarele din scări şi se prăvăliră la pământ unde rămaseră ca năuciţi cât ai străbate un pogon în galop În vremea aceasta, domnişorul izbea pavăza adversarului cu atâta putere, încât i-o strânse pe braţ şi braţul de corp şi-l aruncă pe deasupra crupei calului, cu dârlogii rupţi în mână Şi de îndată ce trecu, se întoarse la şeneşal, care se ridica de jos — Ia-l în primire pe potrivnicul meu, seniore Keu, şi lasămi-l pe-al dumitale-n seamă! Dar seneşalul nu găsi cu cale să răspundă Atunci domnişorul descălecă de pe calul său, căci niciodată n-ar fi consimţit să atace de călare un duşman descălecat: aruncându-şi scutul în dreptul capului, se năpusti ca o furtună asupra cavalerului pe care îl doborâse de pe cal şi-l vlăgui şi-l tot pisă cu lovituri de ghioagă, încât în scurtă vreme îl sili să se predea fără condiţii: tot aşa nu poate nici ciocârlia să stea în faţa şoimului — Vino aici, seniore Keu! strigă el din nou Uite cum a ajuns ăsta! Lasă-l pe-al dumitale-n mâna mea Eu pot să rămân şi toată ziua pe câmpul de luptă — Seniore, nu te ocupa de lupta mea! răspunse de data asta Keu mâniat Şi, spunând aşa, îşi ridică spada şi-i aplică adversarului său o lovitură căreia mânia îi dădea atâta vigoare, încât celălalt se prăbuşi, trecând din plină zi în lumea nopţii Atunci regele Northumberlandului, care vedea că oamenii lui nu mai aveau nicio apărare, se grăbi să ceară pace şi doamna veni să-i despartă pe luptători Apoi Keu seneşalul porni la drum spre curte, unde povesti tot ce se petrecuse la Nohant, şi când regina află că domnişorul cu mantia albă voise să lupte fără spadă, alese una, foarte bună, lucitoare şi gravată cu litere şi având un mâner de aur, pe care i-o trimise printr-un băieţandru Şi aflaţi că o primi cu atâta bucurie, încât era să i se facă rău: o sărută de sute de ori, cu aceeaşi evlavie cu care ar fi sărutat nişte moaşte, şi o încinse cu mare devotament Şi, după ce o dobândi, în van doamna de Nohant făcu orice ca să-l reţină, până ce ajunse să se ofere şi pe ea, cu moşia ei cu tot: el plecă numaidecât […] CELE TREI SCUTURI ALE FECIOAREI SARAIDA Multă vreme, călăriră fără necazuri; apoi cerul se întunecă, vântul se stârni, vârtejuri de pulbere se avântară în jurul lor, fulgerele străpunseră norul, atât de zorite, încât te-ai fi crezut în ziua Judecăţii de Apoi În sfârşit, ploaia începu să cadă, în timp ce trăsnetele zdrobeau copacii; pe scurt, o furtună făcea prăpăd atât de înfricoşător, încât orice om, oricât ar fi el de îndrăzneţ, s-ar fi înspăimântat de ea De multe ori vântul îi izbi cu putere din umărul stâng învârtindu-i în loc, în ciuda împotrivirii lor; de multe ori fură măturaţi din drum Dar cavalerul cu armură albă îşi întoarse pavăza împotriva furtunii şi merseră astfel până seara, când cerul se potoli Atunci urcară pe o movilă, de pe care zăriră un foc mare aprins undeva în depărtare, cale de» o leghe şi jumătate cel puţin Şi când ajunseră la el, după ce străbătură mii de hăţişuri de rugi şi de mărăcinişuri, se pomeniră la intrarea unui sat mare; acolo ardea rugul acela, lat pe puţin de zece paşi Li se făcu o bună primire în casa unui târgovcţ spre care se îndreptară, înzestrată de minune cu toate cele de trebuinţă cavalerilor rătăcitori În vreme ce scutierii puneau cuferele în dulapuri şi duceau caii în grajd, gazda îşi chemă fiica, şi fata îl duse pe cavalerul în alb într-o cameră unde, cu ajutorul mamei ei, îi scoase armura, îl spălă pe faţă şi pe gât şi-l şterse cu un prosop alb, frumos lucrat Apoi cavalerul îşi puse pe el o mantie foarte bogată, pe care i-o adusese unul dintre scutierii lui; după care, fata îl luă de mână şi-l duse în sală O tânără – minunat împodobită stătea jos şi, la lumina făcliilor cu care era iluminată sala, cavalerul o recunoscu pe Saraida, una dintre domnişoarele de onoare ale Doamnei Lacului — O, preafrumoasă domnişoară, fii binevenită între toate! Ce mai face buna mea Doamnă? — Foarte bine, îi răspunse ea Şi, trăgândud mai la o parte, îi spuse: — Chiar dânsa mă trimite să-ţi spun că mâine îţi vei cunoaşte numele, cum şi numele tatălui şi al mamei tale Deasupra acestui târg se înalţă un mândru şi semeţ castel căruia i se spune Dureroasa Pază, întrucât nici un cavaler rătăcitor nu s-a înfăţişat acolo vreodată fără să nu fie ucis sau făcut prizonier Şi focul ăsta arde în fiecare noapte ca să-i atragă, căci oamenii de aici trag nădejdea că, până la urmă, va veni cel care va duce isprava vitejească până la capăt şi îi va izbăvi Fortăreaţa are două ziduri groase, fiecare străpuns de câte o uşă apărată de zece cavaleri şi, ca să izbuteşti, va trebui să-i învingi pe toţi, şi nu totdeauna unul câte unul, căci, de îndată ce unul dintre ei se simte istovit, poate să cheme un altul în ajutor Dar scuturile acestea sunt ale dumitale Spunând aşa, îi arătă trei scuturi sprijinite de zid, toate pictate în argintiu, unul cu o fâşie de un roşu-aprins, altul cu două fâşii şi al treilea cu trei — Primul, continuă ea, sporeşte forţa celui care îl poartă cu forţa încă a unui bărbat Al doilea, o sporeşte cu forţa a doi bărbaţi Al treilea, cel cu fâşia întreită, cu forţa a trei bărbaţi Cu siguranţă, vei avea mâine nevoie de ele Şi adu-ţi aminte că nu trebuie să-ţi spui nimănui numele mai înainte ca faptele dumitale de vitejie să te fi făcut cunoscut în mai multe ţinuturi Aşa grăi domnişoara; apoi, toată lumea se aşeză la masă şi fu bine servită cu ce i se cuvine trupului Şi în timp ce cavalerul în alb dormea într-un pat foarte înalt şi bogat, fieştecare, în târg, se ruga pentru izbânda lui, atât de mult doreau să vadă farmecele destrămate şi spulberate urâtele deprinderi de la castel CUCERIREA DUREROASEI PAZE Dimineaţa, căci Dumnezeu lăsă soarele să răsară, îşi luă armura şi, călare pe un cal de luptă viguros şi iute, urcă movila şi ajunse în faţa porţii fortăreţei Cornul sună; un cavaler apăru pe zid — Ce doreşti? — Să se deschidă castelul — Hei, sire, aş vrea să fii de ajuns de viteaz ca să duci la bun sfârşit încumetarea, căci durerea aceasta dăinuie de multă vreme! Dar se cuvine să ne păstrăm lealitatea şi să ne ţinem jurământul Numaidecât, podul mobil se lăsă în jos şi zece cavaleri ieşiră din castel unul câte unul, prin uşiţa porţii, urmat fiecare de un cal de luptă pe care îl trăgea de frâu un scutier; apoi, încălecând, veniră cu tot dichisul, cu lancea în poziţie de atac, să se înşire la poalele movilei Ce luptă grea pentru cavalerul în alb! Dar, cum spune proverbul, celui pe care vrea Domnul să-l ajute, nimenea nu-i poate face rău Pe unii îi loveşte atât de năprasnic cu lancea, că nu mai au nevoie de vreun doctor; altora, le strică coiful, le spintecă scutul, le rupe cămaşa de zale de pe braţe şi de pe umeri Dar şi ei îl ating şi îl rănesc, căci, de îndată ce unul dintre ei e la părnânt, altul îi sare în ajutor şi desigur îi prinse bine cavalerului că purta o tunică de zale, bine împletită, pe sub cămaşa lui lungă şi albă de za Cu toate acestea, datorită primelor două scuturi cu dungi de un roşu-închis, care îi dau de două ori puteri proaspete, se luptă atât şi cu atâta străşnicie că, în sfârşit, nu-i mai rămâneau decât trei adversari Văzând acest lucru, unul dintre ei porni să strige că, întrucât atâţia şi mai viteji decât el, şi-au pierdut viaţa, el nu se va lăsa ucis ca ei: întinde spada şi se declară prizonier; la fel fac şi ultimii doi Şi poarta cea grea a castelului se deschide cu zgomot mare Era atunci cam pe la chindie Cu mare bucurie, cavalerul cu armură albă urcă movila Dar, cum trecu pragul, descoperi al doilea zid şi o a doua poartă, în faţa căreia zece noi cavaleri stăteau rânduiţi În momentul acela, simţi că Saraida, ajutată de scutierii lui, îi descheia legăturile coifului, strâmbat şi crăpat, şi îi potrivea alt coif; apoi simţi că-i trecea pe după gât cureaua celui de-al treilea scut, cel cu trei dungi — Vai, domnişoară, ai să mă faci de râs! i-a spus el Îmi ajungea prea mult şi al doilea scut Vrei să înving fără să-mi arăt vitejia într-un fel? În timpul acesta, ai lui îl ridicau în şa pe un cal de luptă odihnit; totodată, un scutier îi strecură în mână o lance groasă, scurtă şi ţeapănă, al cărei fier tăia ca un brici — Vreau acum să te văd cum lupţi cu lancea, dragă prietene, îi spuse Saraida, căci ştiu bine cum te foloseşti de spadă Dar priveşte deasupra celei de-a doua uşi Acolo se afla o statuie de aramă cu înfăţişarea unui cavaler înarmat până în dinţi şi călare, care ţinea în mână o secure Şi statuia aceasta era vrăjită în aşa fel, încât trebuia să cadă de îndată ce viitorul cuceritor al castelului avea să arunce o privire asupra ei Cavalerul în alb ridică ochii: în aceeaşi clipită statuia cade şi-i rupe gâtul unuia din cei aliniaţi sub ea Fără să se mire, cavalerul în alb îşi înclină lancea, dă pinteni calului, se năpusteşte ca o furtună asupra celorlalţi şi ucide doi, unul după altul Cuprinşi de spaimă la vederea acestei vitejii, care li se părea că vine mai mult de la un diavol decât de la un om ceilalţi descalecă de pe cai şi se străduiesc să ajungă la uşa mică Dar mai înainte de a fi ajuns la ea, adversarul lor, năpustindu-se asupra lor cu spada scoasă, sileşte trei din ei să se predea Ultimii cinci o rup la fugă Şi poarta se deschide în faţa învingătorului MORMÂNTUL LUI LANCELOT Cavalerul văzu atunci venind întru întâmpinarea lui o mulţime de doamne, de domnişoare şi de târgoveţi, însufleţiţi de cea mai mare bucurie de pe lume Unul dintre ei îi dădu de veste că Brandus din Insule, stăpânul cel hain al Dureroasei Paze, tocmai fugise în galopul calului — Mai am ceva de făcut pentru încheierea acestei isprăvi vitejeşti? întrebă cavalerul în alb Fără să-i răspundă, îl duseră nu prea departe de acolo, într-un cimitir Coama zidului incintei era presărată cu un mare număr de coifuri şi, sub fiecare dintre ele, se afla un mormânt, pe care inscripţiile grăiau aşa: Aici zace cutare, priviţi-i capul Dar erau şi morminte pe care nu se afla nici un coif Pe ele, se putea citi aşa: Aici va zace cutare, şi urma numele vreunui cavaler de seamă încă viu în ţara regelui Artus sau pe alte meleaguri În sfârşit, în mijlocul cimitirului se întindea o mare lamă de metal, minunat împodobită cu aur, cu pietre scumpe şi cu emailuri, iar deasupra erau gravate aceste cuvinte cu slove de azur: Această piatră de mormânt nu va fi ridicată de altă mână omenească decât de mâna celui care va cuceri Dureroasa Pază Brandus din Insule încercase adeseori, cu forţa sau cu vreo unealtă de ridicat, să desprindă această lespede, dar niciodată nu putuse izbuti Cavalerul în alb desluşi inscripţia fără greutate, căci ştia destulă carte, aşa încât putea prea bine să înţeleagă un scris; apoi apăsă cu amândouă mâinile pe una din laturile lespezii şi o ridică fără greutate cu un picior mai sus de capul său Atunci zări altă inscripţie care spunea: Aici va zăcea Lancelot du Lac, fiul regelui Ban din Benoïc Şi aşa îşi află numele Numaidecât dădu drumul lamei, dar Saraida, care era lângă el, citi şi ea odată cu el După ce ieşi din cimitir, fu dus într-un palat, mic dar foarte bogat, care fusese palatul lui Brandus din Insule; şi acolo, i se scoase armura, iar rănile îi fură îngrijite de doctori pricepuţi Cu toate acestea, cei din castel oftau la gândul că viteazul nu va consimţi poate să rămână patruzeci de zile printre ei şi că astfel nu se vor destrăma vrăjile care zi şi noapte îi chinuiau, căci erau pradă unor spaime misterioase şi nici unul dintre ei nu avea parte de un ceas întreg de tihnă «O INIMĂ ALEASĂ NU POATE SĂ NE MINTĂ» Un tânăr, fratele unuia dintre cavalerii Mesei rotunde, numit Aiglain des Vaux, asistase la cucerirea Dureroasei Paze Socotind că regele Artus ar fi foarte bucuros să afle cât mai curând vestea acestei isprăvi vitejeşti, tânărul porni, între prânz şi vecernie, pe un bun cal de vânătoare, şi se duse în goana mare la Kerleon După două zile se înfăţişă la palat — Rege Artus, Domnul să te aibă-n paza lui! Îţi aduc veştile cele mai uluitoare din câte au pătruns vreodată în palatul măriei-tale — Spune-le, dragă prietene — Dureroasa Pază a fost cucerită: am văzut eu un cavaler trecând prin cele două porţi cu arma în mână — Băiete, nu-mi spune aşa ceva, căci nu-i adevărat — Măria-ta, spânzură-mă dacă mint Chiar atunci intră Aiglain care, văzându-şi fratele în genunchi în faţa regelui, îi spuse: — Fii bine venit, dragă frate — Dacă este fratele dumitale, Aiglain, se cade să-i dăm crezare: «o inimă aleasă nu poate să ne mintă» Ce fel de armură purta cavalerul acela? — Albă, măria-ta, ca şi calul lui Ucide singur mai mulţi inşi decât s-ar putea înmormânta în două pogoane de pământ Să nu-mi ajute mie Dumnezeu dacă există fier sau oţel care să poată rezista în faţa spadei lui — Pesemne că este noul cavaler pe care l-am învestit de Sfântul Ion Am să plec mâine la Dureroasa Pază Doamnă, spuse regele, adresându-se reginei, alege dintre domnișoarele de onoare pe cele la care ţii mai mult, căci ai să vii cu mine LANCELOT ÎN CULMEA FERICIRII PLECAREA DE LA DUREROASA PAZĂ După patru zile, regele ajunse la castel cu suita lui — Viteazule, îi strigă el paznicului, ne dai drumul să intrăm? — Dar cine sunteţi? — Eu sunt regele Artus — Şi Doamna aceea? — E regina — Sire, pentru măria-ta şi pentru regină am să fac după putinţa mea, spuse străjerul Şi trimise un om să-i dea de veste noului stăpân al castelului că regele Artus se afla în faţa porţii Cavalerul în alb se grăbi să încalece şi să se ducă întru întâmpinarea regelui Când se deschise poarta, se văzu deodată în prezenţa reginei şi iată-l căzând în extaz: cu ochii aţintiţi asupra ei, îşi mână calul înapoi până sub boltă, fără să-şi dea măcar seama În acest moment, străjerul, crezând că face bine, dă drumul gardului mobil de fier, şi cavalerul în alb rămâne acolo, ca pierdut, s-o contemple printre gratii pe aceea care a fost totdeauna floarea tuturor doamnelor — Seniore, strigă Keu cu mânie, te porţi ca un bădăran! Dar cavalerul în alb nici măcar nu-l aude Atunci Saraida, domnişoara de onoare a Doamnei Lacului, îl trage de pulpana hainei şi-l tot trage până ce îşi vine în fire — Ce spui, seniore? îl întreabă el pe Keu — Spun că le jigneşti pe măriile lor regele şi regina închizându-le uşa în nas, iar pe mine mă jigneşti că nici măcar nu-mi răspunzi! La auzul acestor cuvinte, cavalerul în alb fu atât de amărât, de mai-mai săkşi piardă minţile Îşi scoate spada şi ţipă către străjer ocărând: — Nu ţi-am poruncit s-o laşi pe măria-sa regina să intre? — Seniore, niciodată nu mi-ai spus nimic — Dacă n-ai fi atât de bătrân, ţi-aş tăia capul! Deschide, şi să nu-ţi mai treacă prin minte să închizi poarta Spunând acestea, porneşte în galop către castel În vremea aceasta, regele, regina şi suita lor treceau prin cele două incinte şi pătrundeau în curţile castelului, în care le fu dat să vadă un ciudat spectacol: căci toate ferestrele erau ciorchine de doamne, de domnişoare, de cavaleri și de alţi domni, care plângeau cu lacrimi fierbinţi, în tăcere — Acum mă aflu înăuntru, spuse regele mirat, şi nu ştiu mai mult decât ştiam când mă aflam afară — Sire, spuse regina, aici sunt numai oameni în suferinţă Să sperăm că acela care ne-a arătat atâtea ne va arăta mai multe În acel moment, cavalerul în alb străbatea curtea pe calul său, înarmat până-n dinţi, cu coiful pe cap, cu lancea în mână, cu scutul vrâstat de cele trei dungi în spate, hotărât să plece pentru totdeauna din castel Şi, văzându-l că pleacă, toţi cei care plângeau în tăcere la ferestre începură să strige cât îi ţineau puterile: — Prinde-l, măria-ta! Prinde-l, măria-ta! — Ce tot spuneţi? Ce voiţi? întrebă regele uimit, apropiindu-se — Numai de către el pot fi dezlegate vrăjile castelului! Dar când se întoarse regele, cavalerul cu armură albă părăsise Dureroasa Pază şi se îndepărta în galopul calului prin pădurea întunecoasă Între timp, Saraida se apropiase de regină — Măria-ta, îi spuse ea în şoaptă, cavalerul acesta se numeşte Lancelot du Lac şi este fiul regelui Ban din Benoïc Să-ţi aduci aminte ÎNTOARCEREA LA DUREROASA PAZĂ Lancelot îşi petrecu noaptea la un schivnic şi, a doua zi, porni cu scutierii lui, care îl ajunseseră din urmă, îngândurat şi zbuciumat de dragoste şi trist că o jignise pe doamna la care ţinea mai mult decât la orice pe lume, din clipa în care o văzuse; şi călări astfel întreaga zi, ca omul care nu-i muncit decât de-un singur lucru, la care se gândeşte şi se tot gândeşte mereu, încât nici nu mai vede, nici nu mai aude — Vai, poartă, poartă, spunea el oftând, de ce n-ai fost oare deschisă la timp? Şi rătăci aşa până pe la vremea chindiei, când întâlni în cale un tânăr care călărea în goana mare pe un cal voinic de vânătoare ce părea istovit — De unde vii, omule, în goana asta? — Măria-sa regina este întemniţată la Dureroasa Pază! Oamenii de la castel jură că, orice-ar face regele Artus, nu o vor elibera până când cavalerul care a cucerit castelul nu va fi destrămat vrăjile De aceea, regina a trimis soli pe toate drumurile ca să-i dea de urmă — Prietene, du-te şi spune-i reginei să fie liniştită, căci cavalerul care a cucerit castelul va fi în seara aceasta lângă dânsa — Dar, seniore, n-aș cuteza să mă întorc fără să fi vorbit cu dânsul Dumneata eşti? — Chiar eu! Dar mă faci să spun o vorbă care nu-mi face cinste Tânărul porni din nou la drum cât putea calul să-l ducă de repede Şi Lancelot îşi zori şi el oamenii, aşa încât ajunse noaptea la castel Doar ce trecuse poarta cu oamenii lui, că se şi închise trecerea în urma lor Curtea era viu luminată cu lumânări aprinse şi cu torţe: în cea mai frumoasă zi de vară nu e mai multă lumină pe câmpii decât era în curtea aceea; datorită acestui fapt, Lancelot îl recunoscu pe scutierul pe care îl întâlnise în cursul după-amiezii: — Unde este regina? — Seniore, vino după mine În curând se aflară la poalele stâncii pe care era clădită locuinţa Scutierul deschise o grilă groasă şi, dându-i o mână de lumânări celui pe care îl conducea, îi spuse: — Seniore, fă lumină până închid eu uşa Dar în timp ce Lancelot aprindea luminările, el trase mişeleşte uşa şi îl închise înăuntru Când se văzu prins astfel în temniţă, cavalerul fu nespus de trist, căci se gândea că nu va ieşi de acolo după voia lui Trecu totuşi noaptea Dimineaţa, o doamnă foarte bătrână veni să-i vorbească printre zăbrele — Seniore cavaler, vezi bine că eşti prizonier: nu vei fi pus în libertate până când nu vei jura să destrami vrăjile acestui castel — Măria-sa regina este liberă? — A plecat de mult timp de aici: ţi s-a spus aşa ca să fii ademenit Aşadar juri că le vei reda oamenilor din acest castel tihna pierdută? Jură pe moaştele ce i se aduseră după zăbrele Atunci i se deschise uşa şi i se servi o masă foarte bună, iar el se ospătă cu toată pofta, căci nu mai pusese nimic în gură din dimineaţa zilei din ajun După care i se spuse că trebuia să rămână patruzeci de zile în castel sau, dacă nu, să plece după cheile vrăjilor — Patruzeci de zile? Ferească Dumnezeu! Am să mă duc să caut cheile, mai zise el, dar ajutaţi-mă să termin mai degrabă, căci am treabă în altă parte Pe loc i se aduseră armura şi armele albe şi fu condus prin cimitir la intrarea într-o subterană Îşi făcu semnul crucii apoi, cu spada goală în mână şi cu scutul în dreptul pieptului, intră CHEILE VRĂJILOR VOIOASA PAZĂ Se îndreptă către o lumină mare pe care o zărea în depărtare Deodată se iscă o zarvă îngrozitoare, dar el îşi strânse spada în mână şi nu se opri defel I se păru că se cutremură pământul, că bolta ameninţa să se năruie peste el şi că totul se învârtea în jur; se sprijini de zid şi continuă, cum putu, să înainteze Ajunse astfel la o uşă; în prag, doi cavaleri de aramă, fiecare ţinând câte o spadă pe care cu greu ai fi ridicat-o, îşi roteau spadele atât de aproape una de alta încât n-ar fi avut cum trece nici o muscă, fără să fie atinsă Lancelot îşi puse scutul pe cap şi se avântă între ei Lovitura pe care o primi îi rupse scutul, îi tăie cămaşa de zale la umăr, umplându-l de sânge şi-l azvârli pe brânci, dar se ridică în picioare, îşi luă spada ce-i căzuse, se acoperi din nou cu rămăşiţele scutului lui, şi fără să arunce o privire în urmă, îşi văzu de drum În curând îi apăru în cale un puţ, din care te trăsnea o duhoare îngrozitoare şi din care se auzea o zarvă cumplită Şi în faţa puţului se afla un om negru ai cărui ochi luceau ca nişte cărbuni aprinşi şi din a cărui gură se revărsa un şuvoi de flăcări albastre Avea o secure, pe care o înhăţă cu amândouă mâinile şi o ridică în sus, când îl văzu pe cavaler apropiindu-se Şi Lancelot se opri, căci numai puţul şi ar fi fost de ajuns ca să-l sortească morţii, îşi vârî sabia în teacă, îşi trecu pavăza în mâna dreaptă şi deodată se năpusti cu atâta putere asupra omului negru, încât ar fi căzut în puţ, de nu l-ar fi nimerit, dar îl izbi în plină faţă cu scutul, care se făcu ţăndări, şi totodată îl apucă de gât Sub strânsoarea mâinii atât de încleştate, negrul, pe jumătate înăbuşit, dădu drumul securii Atunci Lancelot îl târî cu o singură mână până la puţ, în care îl aruncă Apoi îşi scoase din nou spada din teacă Dar, în momentul acela, văzu înaintea lui o fată de aramă bogat smălţuită, care ţinea în mâna dreaptă cheile vrăjilor Şi, lângă ea, pe un stâlp de bronz, o inscripţie ce grăia aşa: Cheia cea mare mă descuie, cheia cea mică descuie cufărul primejdios Lancelot deschise stâlpul şi descoperi un cufăraş Treizeci de glasuri îngrozitoare şi inegale ieşeau din el prin treizeci de ţevi: acestea pricinuiau durerile celor din castel După ce se închină în numele Tatălui, al Fiului şi al Sfântului Duh, cavalerul vârî cheia în broască şi-i deschise capacul: numaidecât un vârtej răbufni din cufăraş cu un vaiet atât de înspăimântător, încât căzu leşinat Şi aflaţi că era mugetul diavolilor care fugeau, izbindu-se de ziduri Când Lancelot îşi veni în simţire, puţul, stâlpul de bronz, fata şi uriaşii de aramă dispăruseră şi, ajungând la ieşirea din subterană, nu mai văzu, în locul cimitirului, decât o frumoasă livadă de pomi Toţi hălăduitorii izbăviţi de el veneau întru întâmpinarea lui, mai voioşi decât s-ar putea spune Vă las să vă închipuiţi cum îl sărbătoriră; iar de aici încolo Dureroasa Pază fu numită Voioasa Pază Dar dimineaţa, după ce îşi luă în locul scutului cu trei dungi o veche pavăză ştearsă, ca nu cumva să fie recunoscut, Lancelot părăsi castelul, cu toate încercările locuitorilor lui de a-l reţine CAVALERUL ÎNGÂNDURAT Şl DAGUENET CEL FRICOS După ce rătăcise toată ziua fără prilej de vreo ispravă vitejească, Lancelot trase în gazdă, pentru noapte, la o femeie văduvă, care locuia la marginea pădurii Se sculă dis-de-dimineaţă şi se duse la fereastră, care dădea spre câmpie Dimineaţa era frumoasă şi plăcută, codrii fremătau, plini de zarva păsărelelor care ciripeau pe limba lor, aşa încât se simţi mai întâi cuprins de mare bucurie, apoi îşi aduse iarăşi aminte de iubirea lui şi suspină din străfundul inimii Gazda lui îi spuse că regele şi regina Guenievra locuiau deocamdată nu departe de acolo, la Camaaloth Atunci Lancelot le porunci scutierilor săi să-l aştepte şi, încă din revărsatul zorilor, porni călare către cetate Aflaţi că regele Artus îşi avea de obicei castelele pe malul vreunui râu, pentru ca şanţurile să fie mereu pline cu apă Şi iată că, ajungând la marginea oraşului, Lancelot văzu o casă fortificată, împrejmuită de apă şi, la o fereastră, o doamnă în cămaşă şi pieptăraş care respira aerul proaspăt în tovărăşia unei domnişoare: fata era cu cosiţele pe umeri, dar doamna era legată cu un voal şi admira pajiştile şi pădurile Lancelot se apucă s-o măsoare cu atâta luare-aminte, încât nu auzi un cavaler care trecea pe acolo când îl întrebă la ce se tot uita Cavalerul acela îşi repetă întrebarea împingându-l violent — Seniore cavaler, mă uit la ce-mi place să mă uit şi nu eşti politicos că îmi tulburi şirul gândurilor — Poate că diavolii iadului îţi dau ghes să te zgâieşti aşa la doamne şi pari, întru aceasta, mai cutezător decât la arme! Urmează-mă, dacă îndrăzneşti! Lancelot dădu pinteni calului în urma lui, când regina, trăgându-şi voalul la o parte, îşi dădu chipul în vileag tot aşa cum destramă soarele un nour Şi văzând pe neaşteptate ceea ce i-a fost totdeauna mai drag decât propria lui viaţă, Lancelot căzu în adoraţie Calul său, obosit, căruia îi era sete şi nu se mai simţea strunit, se apropie de apă ca să-şi potolească setea; malul era înalt: calul întinde gâtul, dar îi alunecă piciorul şi cade în râul acela adânc: Lancelot rămâne cu ochii aţintiţi asupra reginei Calul îşi pierde puterile şi se scufundă; apa a şi ajuns până la umerii cavalerului fascinat, dar el o contemplă mai departe pe femeia visurilor lui «Sfântă Marie! Sfântă Marie Maică Precistă!» strigau regina şi domnişoara de onoare Seniorul Yvain, care se ducea la vânătoare, încălţat cu jambierele lui cele groase de piele, le auzi şi porni în galopul calului: ajungând, trase calul de frâu pe mal — Dar cum ai ajuns, omule, în râul ăsta? îl întrebă el — Seniore, îmi adăpam calul — Nu te-ai prea priceput la treaba asta: încă o clipă de zăbavă şi te-ai fi înecat! Şi unde te duci? — Seniore, mă ţineam după un cavaler Seniorul Yvain zări vechiul scut afumat pe care îl purta cel căruia doar îi sărise în ajutor «Trebuie să fie vreun biet nobil de rang mic», se gândi el Se mulţumi să-i arate vadul şi îl lăsă să plece fără să se mai ocupe de el Şi Lancelot plecă şi el încotro îl ducea calul Mergea aşa, pierdut în visarea lui, ca unul care nu are vlagă nici mijloc de apărare împotriva iubirii şi care uită până şi de el însuşi, neştiind dacă mai este pe lume, nici cum îl cheamă, nici unde se duce, nici de unde vine Daguenet nebunul îl întâlni în cale Era un cavaler, dar cea mai nătângă şi cea mai furioasă făptură din câte s-au văzut vreodată; toată lumea îşi bătea joc de el şi făcea haz pe seama nebuniilor lui, când povestea că pornise după fapte de vitejie şi că răpusese doi sau trei luptători — Unde te duci? întrebă nebunul Şi cum cavalerul cel îngândurat nu-i răspundea, Daguenet îi prinse calul de frâu şi îl readuse la castel pe Lancelot, atât de pierdut în visurile lui, încât nici nu băgă de seamă ce se întâmplase cu el Când află că Daguenet nebunul cucerise un cavaler, regina fu nespus de uimită şi-i porunci să vină cu prizonierul în faţa ei — Lată pe cine am prins! spuse cu semeţie fricosul când intră în sală Ca ăsta sunt cei pe care mă pricep eu să-i înhaţ! Şi se tot umfla în pene, spunându-i fiecăruia: — Asemenea cavaleri cum n-o să prindeţi voi niciodată! — Daguenet, îl întrebă regina, în numele credinţei pe care i-o datorezi măriei-sale regelui şi mie, spune-ne cum l-ai cucerit! Ci iată că, la auzul glasului reginei, care i se păru un cântec, cavalerul cel îngândurat îşi ridică fruntea Fără să-şi dea seama, degetele i se deschiseră şi dădu drumul lăncii pe care o ţinea de la mijloc şi fierul ei sfâşie mantia reginei Guenievra — Cavalerul acesta nu mi se pare în toate minţile, îi spuse dânsa în şoaptă monseniorului Yvain Intreabă-l cine este La auzul cuvintelor monseniorului Yvain, Lancelot fu străbătut de o înfiorare, ca un om care se trezeşte — Seniore, răspunse el, sunt un cavaler — Şi ce cauţi? — Nu ştiu, seniore — Eşti prizonier — Prea bine, seniore — Nu mai ai nimic altceva de spus? — Seniore, nu ştiu ce să mai spun — Daguenet, spuse monseniorul Yvain, ai să-l laşi să plece dacă mă ofer ca ostatic al dumitale! Cum nebunul se învoi, seniorul Yvain ridică de jos lancea lui Lancelot şi i-o întinse; apoi dădu poruncă să i se aducă un alt cal; în sfârşit, îl conduse la vad, pe care i-l arătă spunându-i că pe acolo plecase cel pe care îl urmărea el Şi cavalerul cel îngândurat se îndepărtă CAPRIFOIUL În vremea aceasta, regina, întru totul uimită de ceea ce văzuse, stătu de vorbă cu doamnele şi cu domnişoarele ei de onoare şi le întrebă dacă ştiau de ce boală o fi suferind cavalerul acela; poate că, la drept vorbind, o cam bănuia — Doamnă, îi spuse o bătrână, sunt de părere că inima lui e stăpânită de o tulburare, căci se întâmplă de multe ori ca inima omului să sufere de-o boală asupra căreia nici o doftoricire de muritor nu are vreo putere, şi i se potrivesc numai tămăduirile Domnului nostru Iisus Cristos, ca pomeni, posturi, rugăciuni, lacrimi şi poveţe din partea unor feţe bisericeşti Şi mai este o boală a inimii: când e neliniştit din partea vreunei ocări ce i s-a abătut asupra trupului; atunci se lecuieşte răzbunându-se împotriva acelei mârşăvii, plătind ocara cu ocară Inima este cea mai deschisă şi cea mai curată parte a omului şi ea îşi ia asupră-şi toate ocările şi toate năpăstuirile, căci trupul nu este decât lăcaşul inimii Dar acum am să vă spun cea de-a treia boală de care e chinuită o inimă sinceră: este pacostea dragostei, când n-ai cum să-i poţi veni de hac Iubirea intră prin ochi şi prin urechi, şi dacă inima este străpunsă printr-una din căile acestea, mereu îi convine să sufere: căci, chiar când ascultă dulci cuvinte şi se bucură de prezenţa fiinţei atât de mult dorite, tot se mai teme să n-o piardă Acestea sunt cele trei beteşuguri ale inimii: de primul şi de cel de-al doilea te vindeci, cum am spus; dar al treilea este cel mai primejdios, pentru că se întâmplă că inima nu vrea să se vindece de el, şi când i se pare mai bună boala decât tămăduirea, nu mai ştii ce povaţă să dai — Doamnă, spuse una dintre domnişoarele de onoare, de boala asta a suferit şi monseniorul Tristan şi regina Izolda Vă place să ascultaţi noul cântec care s-a ticluit despre ei? Şi, luându-şi harpa, începu să cânte cu atâta farmec, încât toate au tăcut ca s-o asculte  Îmi place mult un cântec – CAPRIFOI – Şi-am să vi-l deapăn ca să ştiţi şi voi Tot adevărul lui adevărat, Cum fu compus, de cine fu cântat E vorba de Tristan şi de Izolda Şi de iubirea lor cu toată holda Durerilor – iubire peste fire Ce-avea curând să-i ducă la pieire Marc, regele, cumplit se mâniase Pe un nepot al lui, Tristan… Aflase Că pe regină o iubea – nebun – Şi-l izgoni din ţară-n crud surghiun Tristan, lovit de pizma sorţii maştere, Plecă-n Sutghales, locul lui de naştere Un an întreg şi-a căinat nepartea Şi-a prins în mreje să-l atragă moartea Când sufletul aprins de dor ţi-i plin Şi ea-i departe, dragostea e chin Nemaiputând de dor, cu chiu, cu vai, Veni în preajma ei, la Cornouaille Nevrând să fie de curteni zărit, În inima pădurii sta pitit Doar către seară, căutând un rost, — Căci noaptea-i trebuia un adăpost – Când ici, când còlo îşi găsea sălaş, Pe la ţărani, la câte-un nevoiaş, Mereu pe gânduri, chinuit de jind Dar într-o seară-i auzi vorbind: — La Curte, de Rusalii, la serbare, Baronii-s toţi poftiţi, cu mic, cu mare Petreceri mari dă Marc la Tintagel Şi fi-va şi Izolda lângă el… Atunci Tristan se şi grăbi să plece, Să fie mai pe-aproape când va trece Alaiul spre palat Şi s-a ascuns Într-un hăţiş stufos, de nepătruns, Din care anevoie, doar oleacă, Putea s-o vadă, când va fi să treacă Dintr-un alun Tristan o creangă taie, O curăţă cu grijă, o jupoaie, Cu drag o-mpodobeşte c-o ceachie Şi numele adânc pe ea şi-l scrie, În ziua când vor trece toţi, grămadă, Regina, sigur, va putea s-o vadă Pe creanga asta-i aşternuse el Cam ce-i scrisese şi-ntr-un bileţel: Că-n codru-n preajma ei se aciuase Şi-n van amar de vreme aşteptase Să afle, chibzuind ascuns în zadă, De n-ar fi chip cât de puţin s-o vadă, Că multă vreme, totuşi, cât n-ar vrea, N-o s-o mai poată duce fără ea Povestea lor, precum se vede, este La fel cu caprifoiul din poveste Cel ce-şi înalţă ca într-un vârtej Pe un alun înalt frumosu-i vrej Înlănţuiţi cum nu se poate spune, Pot vieţui-mpreună de minune Dar, de-i desparte, nemilos, vreunul, Şi caprifoiul moare şi alunul «La fel, iubito, ne-a ursit Preanaltul: Să nu putem fi unul fără altul!»… Regina, cu alai, trecând călare, Zăreşte bastonaşul pe cărare Şi recunoaşte slova-n el cioplită «Să poposim!… Mă simt cam obosită…» Îndată cavalerii, la poruncă, Descalecă… Se mistuie spre luncă Găseşte-n codru, căutând anume, Fiinţa cea mai dragă de pe lume Ce bucurie prinde să-i îmbete!… Atâtea-şi spun mereu, pe îndelete… Dar, pân’la urmă, trebuind să plece, Pornesc în lacrimi jalea să-şi înece… La Suthgales se-ntoarse-ndurerat… Dar unchiul său curând l-a rechemat Şi, fericit că o revede iar, Fiind harpist şi un poet cu har, Un cântec nou Tristan a ticuluit Ca să rămână-n slove dăinuit «Goatleaf» îi spun englezii, iară noi, La rândul nostru-i spunem «Caprifoi» Dar povestea noastră nu mai vorbeşte acum despre regina Guenievra şi despre doamnele ei de onoare, ci se întoarce la cavalerul îngândurat care se duce atât de repede cât îi îngăduie picioarele calului LANCELOT LA PUY DE MALEHAUT Nu trecu mult până ce Lancelot îl ajunse din urmă pe cel care îl provocase şi, cu prima lovitură de lance îl ucise, lucru care îl întristă grozav; dar ce putea face? Apoi călări până când ajunse într-o cetate cu numele de Puy de Malehaut Or, cum intra în cetate, fu depăşit de doi scutieri, unul purtând coiful şi celălalt spada cavalerului pe care îl omorâse el Şi când, după ce străbătu oraşul, vru să iasă din el prin cealaltă barieră, Lancelot o găsi închisă şi deodată se trezi asaltat de mai bine de o sută de luptători Se apără cât putu el mai bine, dar, după ce-i fu ucis calul, trebui să se refugieze pe treptele unei case Acolo, Lancelot fu năprasnic atacat şi duşmanii lui îl şi făcuseră să cadă în genunchi de două sau de trei ori, când stăpâna oraşului sosi pe neaşteptate şi-i ceru să rămână la dispoziţia ei — Doamnă, o întrebă el, ce rău am făcut? — L-ai ucis pe fiul seneşalului meu Aştept să mi te predai El îi întinse spada Şi povestea îşi întrerupe pentru un răstimp depănarea despre monseniorul Lancelot DOJENIREA REGELUI Ci iată că într-o bună zi regele Artus primi ştiri de la Galehaut, fiul frumoasei uriaşe, suzeranul Insulelor Îndepărtate, care cotropise mărcile din Galore Regele întrebă cine era acest Galehaut, şi i se spuse că era un foarte voinic şi viguros cavaler din seminţia giganţilor, dar că el nu se deprinsese, ca alţi giganţi şi ca strămoşii lui, să bea până să se îmbete în fiecare noapte: dimpotrivă, era omul cel mai chibzuit şi mai cumpătat în toate, curtenitor, viteaz, înţelept, iscusit la vorbă, plin de mărinimie şi îşi pusese în gând să poarte războaie până când va cuceri treizeci de regate — Dragă prietene, îi spuse solului regele Artus, dă de ştire celor din mărci că voi porni în noaptea aceasta ca să-i apăr — Sire, spuse seniorul Gauvain, nu se cuvine să-ţi pui astfel viaţa în joc: Galehaut are o armată întreagă şi măria-ta te afli aici doar cu o mână de oameni — Ferească Dumnezeu, îi răspunse regele, să văd că mi se cotropeşte ţara şi eu să stau tihnit! Porni la drum chiar de-a doua zi şi merse şi tot merse călare, până când ajunse la castelul de la Galore Galehaut îşi stabilise tabăra în faţa fortăreţei, cu armata lui, pe care o apărase cu garduri de sârmă, şi adusese o sumedenie de pedestraşi, înarmaţi cu arcuri şi cu săgeţi veninoase Dar când află că regele Artus venise doar cu o mână de oameni, se gândi că nu va fi o mare fală să lupte împotriva unui adversar atât de slab şi să cucerească o ţară cu o apărare atât de şubredă De aceea îi trimise vorbă regelui Artus că-i va da un răgaz de un an, ca să-i îngăduie să-şi strângă toate forţele, răstimp după care cavalerii lor se vor întruni la un mare turnir Regele Artus fu uimit de atâta curtenie şi trimise soli în toate părţile regatului Logres A doua zi, către seară, sosi la Galore un bărbat voinic şi viguros, lat în spate, cu pumnii slabi şi vânoşi, cu părul aspru, cu ochii mari şi strălucitori, cu ţinută semeaţă şi cu faţa plină de cicatrice, ca şi corpul, dealtfel, în numeroase locuri care nu se vedeau Era un fost cavaler, pe nume Nascien, văr bun după mamă cu Perceval le Gallois, despre care va vorbi povestea noastră mai încolo, pe îndelete, descendent din seminţia lui Iosif din Arimateea, ai cărui fii, în număr de şaptesprezece, au ilustrat prin faptele lor pământul Bretaniei, şi rudă cu regele Pelles, pescarul cel norocos Fusese unul dintre cei mai destoinici cavaleri din lume pe vremea regelui Uter Pendragon şi pe vremea copilăriei regelui Artus Renunţând apoi la cavalerism, se făcuse pustnic, şi Domnul nostru Iisus Cristos l-a învrednicit cu atâta har, încât a ajuns preot şi a oficiat slujba religioasă şi a rămas virgin şi cast câte zile a mai avut Când regele află despre sosirea lui, se simţi foarte îmbărbătat şi se gândi că Dumnezeu îi trimitea un ajutor Se duse să-l întâmpine pe Nascien, dar cucernicul îi spuse fără să-i răspundă la salut: — Nu-mi pasă de salutul tău şi nu mi-e drag, căci tu eşti păcătosul cel mai bătrân dintre toţi păcătoşii Trebuie să ştii că îţi deţii domnia de la Mântuitorul nostru, care ţi-a dat-o ca să-i fii recunoscător Cu toate acestea, nu laşi să ajungă până la tine nici pe cel sărac, nici pe cel slab şi drepturile văduvelor şi ale orfanilor pier, în timp ce îi primeşti cu onoruri pe cei bogaţi şi pe cei nelegiuiţi — Preacucernice părinte, spuse regele, dacă am greşit, povăţuieşte-mă — Îi dispreţuieşti pe nobilii de rang mic de pe pământul tău, şi cu toate acestea regatul nu poate fi menţinut, dacă oamenii de rând nu cad la înţelegere să-i apere: de aceea, când ceilalţi îţi vin în ajutor, vin de nevoie; dar nu-ţi sunt mai de folos decât dacă ar fi murit, căci nu eşti stăpân pe inima lor şi trupul fără inimă nu are nici o putere — Hai, părinte, pentru numele lui Dumnezeu, învaţă-mă cum aş putea să fiu ajutorat, dacă este cu putinţă — Am să te învăţ cum să-l lecuieşti pe cel cu inima bolnavă şi pe cel cu inima cuprinsă de deznădejde, căci inima unui om face cât tot aurul unei ţări Şi iată cum vei face: De îndată ce vei putea, te vei duce să-ți vizitezi vrednicele tale oraşe şi să faci dreptate fieştecăruia după dreptul său Şi-i vei chema la tine pe cei mai umili cavaleri ca şi pe cei mai de seamă dregători şi, când ţi se va arăta vreun viteaz care nu va avea altă avuţie decât vitejia lui şi care se va ascunde printre ceilalţi săraci, te vei scula şi te vei duce să te aşezi lângă el şi ai să-l întrebi cum o mai duce Şi fiecare va spune: «Aţi văzut cum i-a părăsit regele pe toţi bogaţii de dragul acestui modest cavaler?» Aşa vei câştiga inima oamenilor de jos; iar dacă cei smintiţi te vor mustra, să nu te sinchiseşti de ei! Apoi să alegi unul dintre caii tăi pe care vei încăleca şi te vei duce către acel cavaler sărac şi, după ce vei descăleca, îi vei pune frâul în mână spunându-i să călărească de atunci încolo pe calul acela de dragul tău; în sfârşit, îi vei dărui şi bani Vei fi darnic şi cu nobilii de rang mic, dar în alt chip, căci ei au de ajuns tot ce le trebuie în casele lor Lor le vei da rente, pământuri, veşminte, cai de paradă; şi să ai mereu grijă să încaleci tu mai înainte caii pe care îi vei dărui: căci în felul acesta vor spune că au calul pe care ai încălecat tu Celor de rang înalt, regilor, ducilor, conţilor şi baronilor, le vei da apoi veselă de preţ, giuvaere frumoase, mătăsuri, şoimi buni, cai de luptă, şi te vei strădui să le faci mai puţin daruri bogate cât mai degrabă plăcute, căci nu trebuie să-i dăruim nimănui lucruri din care are îndeajuns Să fii astfel darnic cu fiecare după rangul lui şi să fii sigur că darurile tale îţi vor câştiga inimile şi domeniile tale vor fi bine păzite Nu poţi nimic decât prin oamenii tăi, căci nu eşti tu însuţi decât un om şi se cade să-ţi fie mai drag să aibă ca fief o parte din moşia ta decât s-o pierzi toată în mod ruşinos, şi ceea ce vei face tu pentru bărbaţi, s-ar cuveni să facă regina pentru doamnele şi domnişoarele lor Şi ai grijă să dăruieşti cu chip senin, căci nimeni nu este recunoscător pentru un dar făcut cu o mutră încruntată — De bună seamă, dascăle, voi face ceea ce mi-ai poruncit — Acum cheamă cei mai înalţi şi cei mai înţelepţi arhierei din câţi se află aici şi dă-le în vileag toate păcatele pe care le vei descoperi în tine; şi ia aminte că spovedania nu-şi împlineşte rostul decât dacă inima se căieşte de cele mărturisite de limbă Şi nu uita să le spui marele păcat pe care l-ai săvârşit când n-ai sărit în ajutorul omului tău de credinţă, regele Ban din Benoïc, care a murit slujindu-te şi care a văzut cum i se răpeşte ultimul castel de către regele Claudas din Pământul Pustiu, fără să primească vreun ajutor de la tine; nu mai vorbesc despre micul Lancelot, fiul lui, care, încă pe când era în scutece, a fost răpit pe vremuri de un diavol sub chipul unei fete, nici despre soţia lui, care şi-a pus vălul de călugăriţă, din deznădejdea de a-şi fi pierdut în aceeaşi zi şi soţul şi copilul Regele se gândi atunci că faptul de a-l fi lăsat astfel să piară pe vasalul său, regele Ban, care venea să-i ceară ajutor, era ruşinea cea mai mare pe care o cunoscuse de la încoronarea lui De aceea îşi chemă în paraclis arhiepiscopii şi episcopii şi se înfăţişă înaintea lor despuiat, doar în nădragi, ţinând o mână de joarde subţiri, pe care le aruncă la picioarele lor vărsând lacrimi şi cerându-le pedeapsa cuvenită răzbunării cereşti Ei îl ascultară cu mare milă şi-i dădură dezlegarea de păcate şi pocăinţă Dar povestea părăseşte subiectul acesta pentru a se întoarce la Doamna de la Malehaut şi la Lancelot du Lac, prizonierul ei DOAMNA DE LA MALEHAUT: LANCELOT ÎN TEMNIŢĂ Era o stăpână bună, înţeleaptă şi foarte preţuită de toţi cei care o cunoşteau Oamenii de pe moşia ei ţineau atât de mult la dânsa încât, când îi întreba cineva cum era stăpâna lor, răspundeau că era smaraldul tuturor stăpânelor Şi cavalerului care i se predase îi orânduise o închisoare destul de plăcută într-o temniţă ale cărei ferestre cu zăbrele dădeau spre sala locuinţei ei, aşa încât putea să-i vorbească oricând voia, şi el ei Astfel îi văzu şi-i auzi într-o zi pe trimişii regelui Artus comunicându-i doamnei solia cu care veniseră Şi doar ce plecară solii, că Lancelot o şi rugă să se apropie de temniţa lui — Doamnă, am auzit spunându-se că regele Artus se află pe meleagurile acestea Eu sunt un cavaler sărac, dar cunosc oamenii de la curtea lui care m-ar putea ajuta să-mi plătesc răscumpărarea — Seniore, nu te ţin aici din lăcomie pentru vreo răscumpărare, ci potrivit dreptăţii, căci mi-ai adus o foarte gravă jignire — Doamnă, nu pot tăgădui, dar am fost silit să-mi apăr onoarea Şi dacă ai binevoi să mă laşi să ies, bine ai face, căci am auzit că va fi luptă între regele Artus şi Galehaut, fiul uriaşei, şi ţi-aş jura pe credinţa mea că mă voi întoarce noaptea în temniţă, afară doar dacă nu m-ar împiedica moartea ori vreo rană grea — Am s-o fac, dacă îmi vei spune cum te numeşti — Doamnă, nu pot să spun, dar jur că am să-mi destăinui numele de îndată ce-mi va fi îngăduit Rămaseră înţeleşi aşa Şi doamna de Malehaut îi dădu lui Lancelot un cal, cu un scut şi cu armură de culoarea roşie aprinsă Echipat aşa, Lancelot se duse la armata regelui Artus, care nu era decât la două leghe galice de Puy de Malehaut TURNIRUL DE LA GALORE: CAVALERUL ROŞU Ci iată că sosind, Lancelot văzu cavalerii celor două tabere pe amândouă malurile râului, gata să lupte, şi se opri la marginea vadului, între cele două armate Acolo se afla un fel de tribună-cort pe care pusese regele Artus s-o înalţe pentru ca regina, doamnele şi domnişoarele ei de onoare să poată vedea turnirul şi în care luă loc şi regele, căci aşa fusese înţelegerea ca nici el, nici Galehaut să nu ia parte la luptă Lancelot se sprijini în lance şi rămase, nemişcat pe cal, în contemplarea acelei tribune, ca unul care a uitat de sine În acest timp, primul dintre regii cuceriţi de către Galehaut, cel care-i adusese de mai multă vreme închinare, se desprinse din armata duşmană, ca să înceapă el lupta cu lancea şi, cu scutul în faţa pieptului, înaintă către vad La vederea lui, heralzii şi vestitorii regelui Artus începură să strige în gura mare: — Vin cavalerii lor!… Iată-i!… Regele Întâiul-Cucerit se apropie! Şi, adresându-se lui Lancelot, care era mai departe legănat de vise, în adoraţie, cu ochii aţintiţi la tribuna în care se afla regina, îi spuseră: — Seniore cavaler, uite că vine unul de-al lor!… Ce aştepţi?… Vine! Dar în zadar îi repetară lucrul acesta de sute de ori: el nu le răspunse un cuvânt, căci nu-i auzise şi, în cele din urmă, unul dintre ei reuşi să se apropie de el şi să-i ia scutul, fără ca el să bage măcar de seamă Atunci un băiat luă de pe malul apei un bulgăre mare de pământ şi i-l aruncă din toate puterile peste grătarul coifului, strigând: — Fricos păcătos, la ce te gândeşti? Când apa mocirloasă începu să-l usture la ochi, Lancelot îşi reveni în fire Îl văzu pe regele Întâiul-Cucerit apropiindu-se: numaidecât dădu pinteni calului, îşi înclină lancea şi, aşa fără scut cum era, se năpusti asupra lui Regele îl izbi în mijlocul pieptului, dar cămaşa de zale, care era puternică, rezistă în faţa loviturii, iar Lancelot răsturnă în acelaşi timp şi călăreţul şi calul Pe loc, heraldul care îi luase scutul se duse fuga şi i-l puse la gât Dar Lancelot, fără să-l învrednicească măcar cu o privire, se pregăti să facă faţă oamenilor Întâiului-Cucerit, care se avântau în ajutorul stăpânului lor Oamenii regelui Artus alergară şi ei să-i primească în vârful lăncilor; şi aşa începu năprasnica încăierare Seniorul Gauvain săvârşi cu acest prilej mii de fapte vitejeşti, dar primi atâtea lovituri, încât îi ţâşnea sângele pe gură şi pe nas şi, în cele din urmă, întrucât căzuse de pe cal, a trebuit să fie dus leşinat de-a binelea De amândouă părţile, s-au dat dovezi de minunată vitejie; dar, mai presus de toţi, se distinse cavalerul cu armura roşie, căci îi doborî la pământ pe toţi câţi îi ieşiră în cale Cu toate acestea, când se înnoptă dispăru, şi nimeni nu izbuti să afle ce se întâmplase cu el Lancelot se întorsese de-a dreptul la Malehaut Acolo, după ce puse să i se scoată armura, intră în temniţa lui în care se culcă atât de trist, încât nu putu să mănânce nimic ELIBERAREA LUI LANCELOT A doua zi, în zori, doamna de la Malehaut ceru să-i fie adus prizonierul Când ajunse în faţa ei, Lancelot vru să i se aşeze la picioare, dar ea îl făcu să ia loc lângă ea şi îi spuse: — Seniore cavaler, te-am ţinut într-o plăcută închisoare şi se cuvine să-mi fii recunoscător Te mai rog o dată să-mi spui cine eşti şi ce ai de gând să faci; iar dacă vei dori ca lucrurile acestea să rămână taine, fii sigur că nimeni nu va şti nimic — Doamnă, chiar de-ar trebui să-mi tai capul, tot n-aş spune — Ei bine, spune-mi cine este doamna pe care o iubeşti cu atâta foc, sau nu vei ieşi niciodată din temniţa mea, nici prin răscumpărare, nici prin rugăminte — Nu vei afla, doamnă, căci n-am să-ţi răspund pentru nimic în lume Ea se prefăcu nespus de mâniată (dar nu era decât o aparenţă) şi, vorbindu-i ca o femeie supărată, îi zise: — Spune-mi atunci dacă ai de gând să te lupţi tot ca ieri, sau n-am să te las nicicând să pleci — Doamnă, răspunse el plângând, văd bine că trebuie să plătesc o ruşinoasă răscumpărare, dar ţin să ies din temniţa asta De vreme ce-mi pretinzi, am să-ţi mărturisesc că, dacă mi se va da poruncă, socot că am să lupt astăzi cu mai multă străşnicie decât am luptat vreodată — E de ajuns Porunci să i se pregătească arme negre, un cal de luptă negru, o tunică de luptă neagră şi o armură neagră pentru cal Şi Lancelot plecă, întunecat ca noaptea TURNIRUL DE LA GALORE: CAVALERUL NEGRU Când ajunse el, bătălia se şi încinsese şi pajiştea era împânzită toată de luptători care îşi măsurau puterile doi câte doi Dar Lancelot rămase tot ca în ajun pe malul vadului, să contemple, sprijinit în lance, tribuna reginei Regele se afla lângă ea, ca şi seniorul Gauvain, care ceruse să fie adus acolo, fiind prea rănit ca să mai lupte Doamna de la Malehaut veni şi ea, fără zăbavă, şi-l recunoscu numaidecât pe prizonier — Doamne, spuse ea tare, cine poate fi cavalerul acela îngândurat pe care îl zăresc pe malul râului? Nici nu face rău nimănui, nici nu ajută pe nimeni Toţi şi toate începură să se uite la necunoscut — Ieri, spuse regina, un cavaler visa la fel pe malul apei, dar purta arme roşii — Doamnă, îi spuse doamna de la Malehaut, n-ai vrea să-i trimiţi vorbă acestuia să lupte de dragul măriei-tale? — Doamnă dragă, la alte lucruri trebuie să mă gândesc eu, când măria-sa regele e pe cale să-şi piardă ţara şi onoarea şi când nepotul meu Gauvain zace rănit, precum poţi vedea Dar trimite-i vorbă, dumneata însăţi şi celelalte doamne, şi spuneţi-i tot ce veţi pofti să-i spuneţi Atunci doamna de la Malehaut chemă o domnişoară de onoare — Du-te la cavalerul acela care visează acolo şi spune-i că toate doamnele de onoare din casa regelui Artus, în afară de măria-sa regina, îl roagă să lupte de dragul lor — Și oferă-i aceste două lănci din partea mea, spuse seniorul Gauvain adresându-i-se unuia dintre scutierii lui Lancelot ascultă solia şi primi armele, apoi, după ce-şi potrivi scările, dădu pinteni calului spre pajişte Uitându-se cu dispreţ la tinerii călăreţi care galopau ici-colo, Lancelot se afundă în mijlocul unui grup de luptători, îl răsturnă de la prima lovitură pe cel pe care pusese ochii și, după ce i se rupse lancea, îi izbeşte cu cioturile ei cât mai ţin şi acestea; apoi se duce să ia a doua lance pe care i-o aducea scutierul şi luptă cu toată iscusinţa de care e în stare până când lancea ajunge bucăţi, şi se foloseşte la fel şi de cea de-a treia lance, lancea lui Dar, după aceasta, se întoarce din nou pe malul râului, se opreşte chiar în locul de unde plecase şi, întorcându-se cu faţa către tribună, începe iarăşi să viseze — Doamnă, îi spuse reginei seniorul Gauvain, rău ai făcut când nu ai vrut să fii pomenită în solia care i s-a trimis acestui cavaler îngândurat: poate că s-a simţit jignit Trimite-i salutul măriei-tale şi mulţumeşte-i răspicat pentru regatul Logres şi pentru onoarea măriei-sale regelui şi cere-i să lupte de dragul măriei-tale şi mai spune-i că dacă vei putea să-i aduci onoare şi bucurie, o vei face după aceea, potrivit puterilor măriei-tale Eu am să-i trimit, din partea mea, zece lănci bune şi cei trei cai ai mei, cei mai frumoşi, echipaţi cu armele mele Dacă va vrea, are să se folosească de toate acestea — Dragă nepoate, trimite-i în numele meu ce vei socoti de cuviinţă Seniorul Gauvain îi trimise solia şi, după ce o primi, Lancelot le spuse scutierilor să vină după el, alese cea mai puternică lance şi porni spre locul în care oamenii regelui Ydier din Cornouailles luptau împotriva oamenilor regelui Baudemagu din Goore Acolo, dădu frâu slobod calului şi începu să arunce în aer tot ce izbea, doborând oameni şi cai în acelaşi timp, smulgând coifurile, străpungând scuturile şi săvârşind atâtea fapte vitejeşti, încât seneşalului Keu, Giflet fiul lui Dô, Yvain Bastardul, Dodinel cel Sălbatic şi Gaheriet, fratele seniorului Gauvain, toţi cavaleri ai Mesei rotunde, care soseau în ajutor, cu coifurile prinse-n curele, cu lăncile în poziţie de atac, gata să lupte straşnic, nu-şi puteau creade ochilor Când primul cal de luptă căzu ucis sub el, Lancelot sări pe calul pe care i-l oferi un scutier, îl strânse puternic între genunchi şi se năpusti iarăşi în vălmăşagul luptei, la fel de odihnit de parcă nu ar fi luat încă spada în mână Or, calul era bine echipat cu armele monseniorului Gauvain: cavalerii Mesei rotunde şi toţi oamenii regelui Artus fură uluiţi Dar, oamenii lui Galehaut fură şi mai uimiţi, căci nici unul dintre ei nu putea înfrunta loviturile lui Lancelot, care trecea prin rândurile lor ca o săgeată de arbaletă FĂGĂDUINŢA LUI GALEHAUT Când amurgi, luptătorii începură să se despartă şi, rând pe rând, cavalerii se duseră la locuinţele lor La rândul său plecă şi Lancelot, cât putu mai tainic Dar Galehaut, care îl pândea, îl urmări şi-l ajunse dincolo de deal — Domnul să te binecuvânteze, seniore, îi spuse el Lancelot nu-i răspunse la salut decât cu mare greutate — Seniore, cine eşti dumneata? — Sunt Galehaut, fiul uriaşei, stăpânul tuturor luptătorilor acestora împotriva cărora ai apărat astăzi regatul Logres, şi te rog să vii să locuieşti în noaptea aceasta la mine — Cum, eşti duşmanul regelui Artus şi îndrăzneşti să-mi adresezi o astfel de rugăminte? — Hei, seniore, ce n-aş face eu să-l găzduiesc pe cel mai bun cavaler din lume? Lancelot se opri, îl privi pe Galehaut şi spuse: — Seniore, eşti socotit ca un viteaz şi nu ar fi spre onoarea dumitale să făgăduieşti ceea ce nu ai putea ţine — Seniore, am să-mi ţin făgăduinţa ca un cavaler leal — Îmi vei face favoarea pe care am să ţi-o cer, oricare ar fi ea? Galehaut jură că o va face Şi atunci Lancelot îl însoţi SUPUNEREA LUI GALEHAUT Gauvain îl urmărise cu privirea în vreme ce se depărtă către deal Mare îi fu durerea când îl văzu întorcându-se cu braţul drept al lui Galehaut trecut pe după gât! Fu atât de mâhnit, încât leşină de trei ori — Uită-te, măria-ta ce comoară ai pierdut, îi spuse Gauvain regelui Artus Cel care ţi-a salvat astăzi ţara are să ți-o smulgă mâine! În vremea aceasta Galehaut îl duse pe Lancelot la cortul lui, unde, după ce-i scoase armura, îi dădu o foarte frumoasă mantie Apoi, după ce mâncară, porunci să se aşeze în propria lui cameră patru paturi, dintre care unul mai înalt şi mai larg decât celelalte şi împodobit cu toate bogăţiile care pot fi puse într-un pat; şi acolo îşi petrecu Lancelot noaptea, în vreme ce trei străjeri se culcaseră, în semn de cinstire, în celelalte Dimineaţa, ascultă slujba religioasă împreună cu Galehaut, apoi, când se întoarse de la slujbă, îi reaminti de favoarea făgăduită — Preabunule prieten, îi spuse fiul uriaşei, n-ai putea să-mi ceri un lucru pe care să nu am îndatorirea de-a ţi-l oferi — Seniore, te rog să te duci să-i ceri îndurare regelui Artus şi să te declari la dispoziţia lui Galehaut fu nespus de uimit, dar răspunse: — Vai, am mers atât de departe, încât nu mai este vreme să mă întorc din drum! Îmbrăcat în cea mai bună mantie, porni călare, urmat de regii, de ducii şi de conţii lui către cortul regelui Artus: şi, de cât mai de departe, când îl văzu pe rege, descălecă, căzu în genunchi şi îşi împreună mânile a rugă: — Sire, îi spuse el, vin să mă supun ţie, ca seniorului meu, după lege Mă căiesc de răul pe care ţi l-am făcut şi mă las în voia bunului tău plac Auzind aceste cuvinte, regele îşi întinse de bucurie braţele spre cer şi se grăbi să-l ridice pe Galehaut şi săd îmbrăţişeze După care se întrecură care mai de care cu atenţii prieteneşti, iar seara se culcară în acelaşi cort Dimineaţa, Galehaut se întoarse în cortul lui ca să afle veşti despre prietenul său Lancelot Străjerii îi spuseră că toată noaptea cavalerul negru plânsese în taină, spunând mereu: — Vai, becisnicul de mine, ce să fac! Şi, într-adevăr, Galehaut văzu că Lancelot avea ochii roşii şi glasul răguşit şi că cearşafurile patului său erau ude de lacrimi Atunci, luându-l de mână şi trăgându-l mai la o parte, îl întrebă cu multă blândeţe: — Preabunule prieten, de unde ţi se trage jalea care te-a zbuciumat toată noaptea? Dar Lancelot îi răspunse că adesea se jeluia în timpul somnului Şi, pe când se duceau amândoi la slujba religioasă, în zadar stărui Galehaut cât putu el, căci Lancelot nu se îndură să-i mai spună o vorbă Totuşi, în clipa când preotul făcea trei părţi din trupul Domnului nostru Isus Cristos, fiul uriaşei apucă din nou mâna prietenului său — Crezi, îl întrebă el, că este chiar trupul Mântuitorului? — Cred, de bună seamă — Preabunule prieten, pe acest trup pe care îl vezi în chip de pace, jur că toată viaţa mea n-am să fac nimic care să te mâhnească — Îţi foarte mulţumesc, seniore Şi aşa ai făcut prea mult pentru mine Îţi cer numai să nu spui nimănui unde mă aflu — Fii încredinţat că de la mine nu se va afla nimic MIJLOCIREA LUI GALEHAUT După cină, Galehaut se întoarse la regele Artus Acolo seniorul Gauvain, pe care îl ţineau rănile la pat, îl întrebă cine mijlocise pacea între el şi rege, şi el îi răspunse că un cavaler — Nu cumva cavalerul cu armele negre? întrebă regina Ba da — Şi cum se numeşte? — Măria-ta, nu ştiu — Cum, spuse regele, nu-l cunoşti? Nu e din ţara mea, căci nu există vreun viteaz al cărui nume să nu-l cunosc Şi, ca să mă bucur de prezenţa acestuia, aş da jumătate din toată avuţia mea, în afară de trupul doamnei mele, pe care nu l-aş împărţi cu nimeni — Eu, spuse seniorul Gauvain, aş vrea să fiu cea mai frumoasă fată din lume, aşa încât cavalerul cu armele negre să mă iubească toată viaţa lui — Iar măria-ta, o întrebă Galehaut pe regină, ce-ai da pentru ca un astfel de cavaler să fie totdeauna în slujba măriei-tale? — Pentru Dumnezeu, Gauvain a oferit tot ce poate oferi o femeie! Auzind aceste cuvinte, începură să râdă şi regina se sculă ca să se retragă Îl rugă pe Galehaut s-o conducă şi, când ajunseră ceva mai la o parte, îi spuse cu înflăcărare: — Galehaut, ţin mult la domnia-ta şi-aş face pentru dumneata mai mult decât îşi poţi închipui Cu siguranţă, cavalerul negru se află la dumneata, şi s-ar putea să-l fi şi cunoscut Dacă ai vreun simţământ de prietenie pentru mine, ajutău-mă să-l văd! — Măria-ta, nu este vasalul meu — Este cavalerul pe care ţin cel mai mult să-l cunosc… Au cine n-ar vrea să cunoască un astfel de viteaz?… Nu se poate să nu ştii unde este Nu vrei să-mi spui? — Măria-ta, cred că e în ţara mea — Hai, dragă prietene, trimite după el să-l caute Să călărească trimişii zi şi noapte! Galehaut se despărţi atunci de regină şi se duse să-i povestească prietenului său tot ce se spusese despre el; apoi îl întrebă ce trebuia să-i răspundă reginei — Ştiu şi eu! răspunse Lancelot printre suspine Dar Galehaut îl povăţui s-o vadă, şi el se învoi PAJIŞTEA TUFELOR Noi laggevamo un giorno per diletto Di Lancilotto, come amor lo strinse… Quel giorno più non vi leggemmo avante DANTE Regina Guenievra era cea mai frumoasă femeie din câte au fost vreodată, în afară de Elena cea fără seamăn şi de fiica regelui Pellès Era înaltă, dreaptă şi bine făcută, nici grasă, nici slabă, ci cum e mai bine între amândouă, şi sânii ei, bine aşezaţi, mici, albi, pietroşi, îi ridicau rochia ca nişte merişoare tari; talia îngustă, şalele destul de largi, braţele rotunde, lungi şi plinuţe, degetele lunguşoare şi ele şi mâinile mici, în sfârşit, atât de îmbietoare la trup şi la mădulare, încât nu i-ai fi găsit nici un cusur Părul ei, bălai şi strălucitor ca o cupă de aur, era puţin creţ, ceea ce îi şedea bine, iar cosiţele, cât braţul de groase, îi cădeau până la şolduri Avea ochi verzi şi lucitori ca un şoim de munte, sprâncenele negre şi subţirele, carnea trupului mai albă decât o sirenă sau decât o zână, mai fragedă decât o floare-n luna mai, mai proaspătă decât zăpada ninsă de curând Fruntea îi era la fel de netedă ca un cristal, buzele rumene ca trandafirul şi un pic cărnoase, ca să sărute bine; dinţii îi erau luminoşi şi veseli, parcă măsuraţi cu compasul; pe scurt, avea înfăţişarea unui înger coborât din slăvi Dar pe cât era de frumoasă, pe atât era de înţeleaptă, iscusită la vorbă, curtenitoare, îngăduitoare şi curajoasă, aşa încât nu o puteai vedea fără să nu-ţi fie dragă Se scurseră patru zile, în timpul cărora regina nu conteni să-l roage pe Galehaut să zorească întrevederea: căci bănuia dânsa că viteazul cavaler negru nu era chiar atât de departe cum se spunea În sfârşit, în cea de-a cincea zi, cum îl întreba ce veşti mai are, Galehaut îi spuse: — Destul de frumoase, măria-ta: a sosit floarea cavalerilor — Dar cum să fac să-l văd în taină?… Ştii, nu vreau să-l vadă alţii înaintea mea — Pentru numele lui Dumnezeu, la fel şi el nu vrea una ca asta! Dar iată ce vom face Galehaut îi arătă un colţ al pajiştei acoperit de-a binelea cu tufe, şi o povăţui să se ducă acolo, în amurg, cu cât mai puţini însoţitori — Preabunule prieten, cât de frumos vorbeşti! Deie Domnul, Mântuitorul lumii, să-se înnopteze numaidecât! Toată ziulica, sporovăi ca să-i mai treacă timpul În sfârşit, când se înseră, îl apucă pe Galehaut de mână, o chemă, ca s-o urmeze, pe doamna de la Malehaut, Laure de Carduel, şi pe alta dintre domnişoarele ei de onoare, şi porni cu ei, prin livezi, la întâlnire Pe când mergeau aşa, Galehaut chemă un scutier care trecea pe acolo şi-i porunci să se ducă şi să-i spună seneşalului său să vină numaidecât în pajiştea tufelor — Cum, spuse regina mirată, e seneşalul dumitale? — De unde, măria-ta; dar seneşalul meu are poruncă să-l ia cu el Sub copaci, Galehaut şi regina se aşezară destul de departe de domnişoarele de onoare, puţin cam nedumerite că se vedeau îndepărtate În vremea aceasta, seneşalul şi însoţitorul său treceau vadul şi se apropiau prin pajişte Lancelot era atât de frumos, încât nu i-ai fi găsit seamăn în toată ţara: de aceea, de îndată ce-l zări pe fostul ei prizonier, doamna de la Malehaut şi-l reaminti foarte bine; dar, ca să nu fie recunoscută, îşi lăsă capul în jos şi se apropie de Laure, când Lancelot se înclină, în trecere Când ajunse în faţa reginei cu însoţitorul său, Lancelot tremura atât de tare încât abia putu să îngenunche; era palid de tot la faţă şi îşi lăsă ochii în jos, ruşinos Şi Galehaut, care observă lucrul acesta, îi spuse seneşalului său: — Du-te şi ţine-le de urât domnişoarelor, care stau prea singurele acolo Şi, de îndată ce se depărtă seneşalul, regina îl apucă de mână, îl ridică pe cavalerul îngenuncheat şi îl aşeză lângă ea — Seniore, îi spuse regina râzând, te-am dorit mult; în sfârşit, graţie Domnului şi lui Galehaut, te vedem acum! Şi încă nu sunt sigură că eşti într-adevăr acela pe care-l caut; Galehaut mi-a spus că eşti, dar, dacă aceasta era dorinţa dumitale, mi-ar plăcea s-o aflu din propria-ţi gură Cine eşti? Lancelot, care nu cuteza încă s-o privească în faţă, îngăimă că nu ştie nimic Atunci, văzând că tulburarea lui prea ţine mult, Galehaut se gândi că Lancelot s-ar simţi mai bine între patru ochi cu regina şi, cu glas destul de tare ca să-l audă domnişoarele de onoare, spuse: — Tare mojic mai sunt că las doamnele astea în tovărăşia unui singur cavaler! Şi, la rândul său, se duse să ia şi el loc lângă ele şi începu să sporovoiască despre o sumedenie de lucruri — Preabunule cavaler, spunea în vremea aceasta regina, de ce te ascunzi de mine? Poţi să spui drept dacă dumneata aveai armele negre şi dacă dumneata eşti cel care a învins în prima și în a doua zi — Nu eu, măria-ta Dar regina înţelese ce voia el să spună: că nu învinsese, şi îl preţui şi mai mult pentru modestia lui — Dar cine te-a făcut cavaler? — Măria-ta — Eu? Atunci Lancelot îi povesti cum îl adusese Doamna Lacului la curte, îmbrăcat într-o manta albă, şi cum, simplu scutier vinerea, fusese învestit duminică; dar regele nu-i încinsese spada, iar spada aceasta o avea chiar de la dânsa: era aşadar cavalerul măriei-sale Apoi îi povesti tot ce făcuse de atunci şi, când regina află că el cucerise Dureroasa Pază, îi spuse tare: — Oh, ştiu foarte bine cine eşti: eşti Lancelot du Lac, fiul regelui Ban din Banoïc! Lancelot tăcu — Dar spune-mi, reluă regina, pentru cine ai făcut toate acestea? N-am să mai spun la nimeni Cu siguranţă că de dragul vreunei doamne În numele credinţei pe care mi-o datorezi, cine este doamna aceea? — Vai, doamnă, văd bine că trebuie să mărturisesc: măria-ta eşti doamna aceea — Cu toate acestea, nu pentru mine ai rupt cele două lănci ce ţi-au fost aduse din partea doamnelor de onoare, în prima zi a turnirului, căci eu rămăsesem în afară de solie — Pentru ele am făcut ce datoram; pentru măria-ta ce-am putut — Aşadar, mă iubeşti atât de mult? — Doamnă, nu ţin nici la mine, nici la altcineva atât cât ţin la domnia-ta — Şi de când mă iubeşti? — Din ceasul în care te-am văzut — Dar de unde până unde dragostea aceasta? În momentul acela, doamna de la Malehaut tuşi şi îşi dădu voalul la o parte Lancelot îi recunoscu glasul, apoi chipul, şi deodată fu cuprins de atâta îngrijorare, încât i se umeziră ochii de spaimă Regina, surprinsă, băgă de seamă că se uita la domnişoarele de onoare, dar repetă întrebarea fără să arate că văzuse ceva Şi, cum stăruia ca el să-i vorbească, Lancelot răspunse: — Doamnă, m-ai făcut iubitul domniei-tale, dacă gura domniei-tale nu m-a amăgit cumva În ziua în care mi-am luat rămas bun, ţi-am spus că voi fi cavalerul domniei-tale oriunde m-aş afla, şi mi-ai răspuns că vrei să fiu Şi eu ţi-am mai spus: «Cu bine, doamnă»! Iar domnia-ta mi-ai răspuns: «Cu bine, preabunule prieten»! Şi cuvintele acelea nu mi-au mai ieşit niciodată din inimă Cuvintele acelea mă vor face viteaz, dacă voi fi vreodată viteaz Ele m-au ocrotit de orice rău Ele m-au scăpat din toate priimejdiile Ele mi-au potolit foamea, când eram flămând Ele m-au făcut bogat în sărăcia mea — Pe legea mea, Domnul fie binecuvântat că m-a făcut să le rostesc! Dar nu le dădeam atâta însemnătate şi le-am mai spus atâtor cavaleri, fără să mă gândesc Dacă te vor face viteaz, e pentru că n-ai inimă de om de rând Cu toate acestea, cavalerii aceia, care fac mare caz, în preajma doamnelor, nu s-au deprins să gândească atât de ales de nişte lucruri de care, la drept vorbind, prea puţin se sinchisesc Şi am văzut bine, acum o clipă, că dumneata o iubeşti pe una dintre domnişoarele mele de onoare, căci ai plâns de îngrijorare, şi nici acum nu îndrăzneşti să priveşti deschis către ele Lucrul acesta îmi arată că gândurile dumitale nu sunt chiar atât cât îmi spui îndreptate spre mine… Care dintre ele este? — Vai, doamnă, pentru numele lui Dumnezeu! Domnul să mă ajute! Nici una dintre ele nu mi-a prins niciodată inima în mreji! — Am văzut eu ce-am văzut Inima dumitale este acolo, deşi cu trupul eşti aici Regina îi spunea aşa ca să-l chinuiască; doar îşi dădea bine seama că la ea ţinea cu dragoste adevărată El însă fu atât de înspăimântat când o văzu vorbind aşa, încât ar fi leşinat, dacă teama de a fi zărit de domnişoarele de onoare nu l-ar fi reţinut Văzându-l că se face alb ca varul la faţă, regina îl apucă de după umeri, ca să nu-l lase să cadă, şi îl chemă pe Galehaut Acesta veni în fugă şi, când regina îi povesti ce se întâmplase, spuse: — Vai, doamnă, ai putea să mi-l răpui prin asemenea cruzimi! — Dar susţine că pentru mine a luptat atât de mult; să fie adevărat? — Poţi să-l crezi, într-adevăr: cum are inima cea mai vitează, are şi inima cea mai sinceră din lume Pentru numele lui Dumnezeu, îndură-te de el, căci ţine la domnia-ta mai mult decât la el însuşi! — Ce putere am eu? Nu-mi cere nimic — Pentru că nu îndrăzneşte, doamnă: tremuri tot, când iubeşti Te rog, deci, în numele lui, să-i oferi iubirea domniei-tale, să-l iei drept cavalerul dumitale şi să fii pentru totdeauna fiinţa lui adorată; îl vei face, în felul acesta, mai bogat decât i-ai da lumea întreagă Şi pecetluieşte-ţi făgăduinţa printr-o sărutare, în faţa mea, ca mărturie de iubire adevărată — I-aş da această sărutare cu aceeaşi plăcere cu care ar primi-o el; dar nu e nici momentul, nici locul potrivit Pesemne că domnişoarele mele de onoare se vor fi mirând şi aşa de tot ce-am făcut, căci nu se poate să nu ne vadă Lancelot era atât de fericit şi de mişcat, încât nu putu să răspundă decât atât: «Ah, doamnă, îţi foarte mulţumesc» Dar Galehaut spuse iar: — Să ne plimbăm tustrei ca şi cum am sta de vorbă — N-am să mă las rugată, spuse regina Atunci se depărtară împreună, făcându-se că stau de vorbă Şi regina, văzând că Lancelot nu îndrăznea să facă nimic, îl luă de bărbie şi, în faţa lui Galehaut, îi dădu o lungă sărutare Aşa încât, doamna de la Malehaut o văzu — Preabunule prieten, îi spuse regina, sunt a dumitale şi mă bucur nespus Dar ai grijă să nu se afle, căci sunt una dintre doamnele despre care s-a vorbit foarte frumos şi, dacă mi-aş pierde renumele, iubirea noastră şi-ar pierde frumuseţea Şi dumneata, Galehaut, adu-ţi aminte că, dacă mi s-ar întâmpla vreo nenorocire, ar fi din vina dumitale, tot aşa cum, dacă voi avea parte de fericire, va fi datorită dumitale — Doamnă, aş vrea să-ţi adresez o rugăminte: să-mi chezăşuieşti prietenia lui Atunci regina îl luă pe Lancelot de mâna dreaptă şi spuse: — Galehaut, ţi-l dau pentru totdeauna pe Lancelot du Lac, fiul regelui Ban din Benoïc Când Galehaut află numele prietenului său, fu nespus de bucuros, căci ştia bine că regele Ban fusese unul dintre cei mai aleşi oameni din lume «BUNĂ E PRIETENIA-N PATRU!» Se înnoptase, dar era timp frumos şi senin, iar mândra lună poleia pajiştile Lancelot şi Galehaut o conduseră pe regină până la cortul ei, urmaţi de seneşal şi de doamnele de onoare Acolo, cavalerii îşi luară bun rămas şi cei doi prieteni plecară să se culce în acelaşi pat, în care au stat de vorbă toată noaptea despre ce aveau pe inimă În vremea aceasta, regina visa la o altă fereastră Doamna de la Malehaut, văzând-o singură, se apropie încetişor şi-i spuse în şoaptă: — Hei, bună e prietenia-n patru! Apoi, cum regina se făcea că nu înţelege, repetă: — Ce bună e prietenia-n patru! — Ce vrei să spui, doamnă? — Mărită doamnă, am vorbit – poate – mai mult decât se cuvenea Nu se cade să ne luăm mai multă libertate faţă de suverană şi faţă de suveran decât ne dau măriile-lor, ca nu cumva să ajungem urâţi — Pentru Dumnezeu, te ştiu prea înţeleaptă şi prea politicoasă ca să rosteşti ceva ce ţi-ar putea atrage ura Vorbeşte, vreau să-mi vorbeşti, te rog să vorbeşti! — Mărită doamnă, am văzut cum te-ai împrietenit cu cavalerul acela în livadă Nici că-ţi puteai încredinţa mai bine sentimentele, căci măria-ta eşti fiinţa mai iubită decât oricare alta pe lume L-am ţinut multă vreme prizonier; armele roşii şi armele negre eu i le-am dat Alaltăieri, când l-am văzut îngândurat pe malul râului, mi-am dat bine seama, doamnă, că te iubeşte O clipă, am crezut că-i voi putea cuceri inima… Vai, el mi-a deschis îndată ochii… Şi-i povesti cum îl ţinuse pe Lancelot în închisoare timp de un an şi jumătate şi tot ce s-a întâmplat până la ieşirea lui din temniţă — Dar, zise din nou regina, de ce spui că e mai bună prietenia în patru decât în trei? Un lucru rămâne mai tăinuit când nu-l cunosc decât trei — Mărită doamnă, în curând Galehaut şi prietenul lui au să plece; dar, pe ori unde s-ar afla ei, vor putea vorbi despre măria-ta Măria-ta vei rămâne şi, dacă nu vei îndrăzni să dai în vileag nimănui ce ai în gând, vei duce singură toată povara tainei De-ai îngădui să fiu eu ce-a de-a patra fiinţă care vă ştie taina, mi-ai putea vorbi despre dânsul — Dragă prietenă, te vei număra printre părtaşii acestei taine Dar află că nu voi mai putea să mă lipsesc niciodată de dumneata, căci eu, când iubesc, nimeni nu iubeşte mai pătimaş decât mine Atunci îi spuse doamnei de la Malehaut că viteazul cu arme negre se numea Lancelot du Lac, şi avu grijă să-i spună cum plânsese privind la ea Apoi ţinu cu străşnicie ca noua ei prietenă să doarmă în acelaşi pat cu ea şi, după ce se culcară, o întrebă dacă avea vreo dragoste pe undeva Prietena, gândindu-se la Lancelot, răspunse că nu iubise decât o dată, cu gândul doar Regina hotărî atunci s-o lege de Galehaut GALEHAUT SI DOAMNA DE LA MALEHAUT A doua zi de dimineaţă, se reîntoarseră în pajiştea cu tufe, însoţite de câteva domnişoare de onoare, şi regina îi spuse doamnei de la Malehaut că ungherul acesta îi va rămânea pururea drag Apoi începu să-l laude pe Galehaut cât putea mai bine, spunându-i că era cel mai înţelept şi cel mai nobil dintre cavaleri, şi că-i va povesti despre prietenia care se legase între ele, iar el se va bucura nespus Mai târziu, când veni Galehaut să-l vadă pe rege, regina îl trase mai la o parte şi-l întrebă dacă are vreo legătură de dragoste cu vreo doamnă sau vreo domnişoară — Nu, mărită-doamnă — Ştii de ce te întreb? Întrucât mi-am dăruit iubirea după vrerea dumitale, vreau ca şi domnia-ta să-ți dăruieşti sentimentele după vrerea mea, şi anume unei doamne frumoase, înţelepte şi curtenitoare, care este femeie de neam ales şi se bucură de mare cinste: se numeşte doamna de la Malehaut — Mărită doamnă, răspunse Galehaut, poţi să faci cu mine tot ce vei binevoi Regina o chemă atunci pe doamna de Malehaut şi-i spuse: — În numele Domnului, vreau să te hărăzesc, cu inima şi cu trupul: eşti gata să asculţi de vrerea mea? Doamna de la Malehaut, femeie chibzuită, răspunse că da Şi regina îi apucă pe amândoi de mână: — Seniore cavaler, îi spuse dânsa lui Galehaut, te încredinţez acestei doamne ca pe un adevărat prieten leal, trup şi suflet Apoi, adresându-se doamnei: — Doamnă, te încredinţez acestui cavaler ca prietenă adevărată şi leală în rândul tuturor iubirilor adevărate Primiră amândoi, iar regina ţinu să-i vadă schimbând un sărut După care chibzuiră cum s-ar putea vedea tuspatru, şi hotărâră să se întâlnească în noaptea aceea în pajiştea cu tufe Când se întâlniră, aflaţi că schimbară între dânşii mai puţine cuvinte decât sărutări, şi tot aşa în nopţile următoare Dar se întâmplă că monseniorul Gauvain se vindecă şi regele voi să plece Îl rugă pe Galehaut să vină cu el; însă Galehaut răspunse că nu poate, având atâtea de făcut în Insulele Îndepărtate Şi noaptea aceea a fost ultima pentru cei patru îndrăgostiţi Aici se încheie cartea Dragostei lui Lancelot du Lac graţie Lui Dumnezeu și Fecioarei Maria     GALEHAUT, SENIOR AL INSULELOR ÎNDEPĂRTATE  VISAREA REGELUI ÎN CĂUTAREA LUI LANCELOT Într-o bună zi, la Carduel, în timp ce regele stătea în capul mesei printre baronii săi, căzu pe neaşteptate într-o adâncă visare, cu mâna sprijinită pe un cuţit a cărui lamă se îndoia fără ca el să bage de seamă, iar pe faţă începură curând săd curgă lacrimi, în asemenea chip încât toată lumea din sală rămase uimită văzându-l în starea asta După câteva clipe, seniorul Gauvain îi spuse seneşalului Keu: — Ce-i de făcut? Mi-e teamă să nu se supere pe noi, dacă îl scoatem din gândurile lui Însă chiar de-ar rămâne supărat pe mine pentru toată viaţa, tot trebuie să-l smulg din toropeala asta Dar când dădu să facă un pas spre rege, Keu îl prinse de braţ spunându-i: — Aşteaptă o clipă, seniore Şi, zărind un corn atârnat pe o panoplie de coarnele unui cerb, îl duse la gură şi sună din el de se cutremurară toate persoanele din sală, până şi cele aflate în odăile reginei Regele tresări uşor — Ce e? La care seniorul Gauvain îi spuse: — Sire, te-ai pierdut departe în gândurile mărie-tale, în loc să benchetuieşti cu toată lumea asta, care a venit la curte să se veselească Lacrimile îţi curg pe obraz: ar fi urât să creadă cineva că ai dat în mintea copiilor, măria-ta, pe care toţi te socotesc drept unul dintre bărbaţii cei mai înţelepţi de pe lume — Gauvain, Gauvain, i-o întoarse regele, cine m-ar putea învinui de visările mele, când eu mă gândesc la cel mai bun dintre cavaleri, la cel care mi-a adus pacea cu Galehaut Am cunoscut o vreme când cavalerii Mesei rotunde se străduiau să-şi alăture de ei pe toţi cei înzestraţi cu cele mai mari virtuţi de pe lumea asta Dar astăzi nu mai este aşa, şi spre ruşinea voastră! — Sire, află că din clipa asta n-o să te mai simţi ruşinat pentru mine! Şi, apropiindu-se de fereastră, seniorul Gauvain ridică mâna către clopotniţa unei biserici şi strigă tare, ca să fie auzit de toată sala: — Jur pe Domnul Dumnezeu şi pe toţi sfinţii să nu mai păşesc pragul vreunei case de-a stăpânului meu regele până nu voi găsi pe cavalerul cu armura neagră din bătălia de la Galore! Nobili seniori, acei dintre domniile-voastre, doritori să purceadă în cea mai aleasă căutare întru aflarea Sfântului-Graal, să vină cu mine! Spunând acestea, ieşi din sală, iar mesele începură să se golească, fiindcă mai toţi cavalerii se ridicară în picioare şi-l urmară În aşa fel că regele, foarte mâniat, dădu poruncă să fie chemat înapoi nepotul său, care nu părăsise încă palatul, şi-i spuse: — Ce? vrei să iei cu tine pe toţi curtenii şi eu să rămân de unul singur? Ia numai douăzeci: ajung pentru căutarea unui singur om Gauvain se supuse: îi alese pe seniorul Yvain cel mare, pe seneşalul Keu, pe Sagremor cel răznit, pe Giflet feciorul lui Do, pe Dodinel cel cumplit şi pe cei la care ţinea el mai mult Şi, în timp ce toţi alergau să se echipeze, Gauvain se duse să-şi ia rămas bun de la regină, mai înainte de a părăsi palatul regelui — Iubite nepoate, îi spuse regina în taină, am să-ţi arăt mijlocul de a a găsi pe cel căutat, dacă-mi juri pe sufletul tău că nimeni n-are să afle taina asta Să ştii, îi spuse ea, după ce Gauvain îi făcu jurământul cerut, că cel căutat se află alături de Galehaut şi poartă numele de Lancelot du Lac Spunând aceasta, îşi întoarse privirea în altă parte şi trecu în odaia vecină DOMNIŞOARA DIN NORGALLES Când ajunseră la un stei ce se chema Steiul lui Merlin, seniorul Gauvain şi cei douăzeci de tovarăşi se despărţiră cu gândul că vor avea astfel mai mulţi sorţi de a-l găsi pe cel căutat Se înţeleseră să-şi ţină scutul pe dos în semn de recunoaştere Şi o porniră care încotro Într-o seară, seniorul Gauvain ajunse la o margine de pădure, unde, în lumina lunii care începea să lucească, dădu de o tânără care stătea aşezată sub un pom Cum îl văzu, tânăra se ridică şi îi zise: — Ah, nobile domn, de când te aştept! — Să-ţi facă Domnul parte numai de bucurii! îi răspunse el Descălecă şi îşi legă calul; îşi scoase apoi coiful, se uşură de povara armelor şi o rugă să facă dragoste cu dânsul Dar ea îi răspunse că era săracă şi urâtă şi că fusese trimisă pentru a-l duce la o doamnă mult mai chipeşă decât dânsa Seniorul Gauvain se porni pe râs şi, luând-o în braţe, o sărută cu toată gingăşia de care era el în stare, pe urmă simţi căd dă inima ghes la mai mult; dar fata se împotrivi, spunândud iar că are sarcina să-l ducă la cea mai frumoasă femeie de pe lume: aşa că el îi făgădui pe cuvânt să nu facă decât ce are să vrea dânsa După o bucată de drum, ajunseră la o casă atât de straşnic împrejmuită de stejari deşi, de tufişuri, de rugi şi de mărăcini, încât nici un drumeţ n-ar fi putut da de ea Fata deschise fără zgomot o uşă ascunsă în zid şi îl vârî înăuntru pe seniorul Gauvain, după care îi zise: — Seniore, acum e locul să-ţi spun că iubita domniei-tale este fiica regelui din Norgalles: a făcut legământ că n-are să-ţi aparţină decât domniei-tale, pentru că te socoteşte drept cel mai bun cavaler din lume Dar mă jur că este straşnic păzită! Luă o mână de lumânări şi-l duse pe seniorul Gauvain într-un grajd unde văzu vreo douăzeci de cai de bătălie, care mai de care mai mare şi mai puternic din câţi se găsiseră, şi douăzeci de cai frumoşi de paradă, negri ca pana corbului; îl duse apoi într-o îngrădire unde îi arătă douăzeci de şoimi cocoţaţi pe stinghiile lor; şi îi mai spuse că tot ce vede aparţine celor douăzeci de cavaleri care, în fiecare noapte, o păzesc pe fecioară, dar că în timpul zilei se duceau să petreacă unde voiau ei, adăugând: — Iată camera unde stau ei, iar în cea de dincolo doarme fata cea mai frumoasă de pe lume Şi acum rămâne ca domnia-ta să faci cum te va îndemna inima Spunând acestea plecă, şi seniorul Gauvain îşi scoase spada; apoi se duse să asculte la uşă: cum nu auzi nimic altceva decât răsuflarea celor douăzeci de adormiţi, străbătu tiptil în lumina lunii odaia cavalerilor şi intră în camera fecioarei, trăgând uşa după dânsul Pe un pat, de o bogăţie cum nu mai văzuse vreodată, sub o învelitoare de hermină, dormea o fată de o frumuseţe rară Gauvain îşi scoase coiful, îşi dădu în jos viziera şi prinse a o săruta atât de încetişor, că fata se deşteptă din somn scâncind uşurel, aşa cum fac femeile când se alintă în somn — Sfântă Fecioară Maria! spuse ea văzându-l — Pe tot ce ai mai scump în lume, taci, dragă prietenă! — Eşti cumva vreunul din cavalerii tatii? — Dragă prietenă, eu sunt Gauvain, nepotul regelui Artus — Vai, m-ai speriat aşa de tare, cum nu mi s-a mai întâmplat până azi, zise ea cu zâmbetul pe gură, cu toate că n-ai înfăţişarea unuia care să bage fecioarele în sperieţi Spunând aşa, îl sărută strângându-l în braţe, aşa echipat cum era — Scoate-ţi cămaşa de zale, spuse ea mai apoi; e o îmbrăcăminte prea rece Atunci el îşi scoase veşmintele şi se culcă, şi îşi făcură de cap până ce îi birui somnul; şi aşa cum era fata, tânără şi durdulie, adormi şi ea, toropită de dragostea iubitului În vremea asta regele din Norgalles, sculându-se pentru niscai treburi, deschise, la întoarcere, o mică fereastră care dădea în odaia fetei lui şi o văzu dormind în braţele unui cavaler Dădu fuga să-şi ia spada; dar, când închise geamul la loc, făcu puţin zgomot aşa încât seniorul Gauvain şi fata se treziră din somn Cavalerul îşi înşfăcă pe dată echipamentul, iubita lui ajutându-l să-l îmbrace, şi fiindcă nu avea scutul la el, îşi făcu un fel de apărătoare dintr-o masă de şah — Ştii ce să faci? îi spuse ea Uite fereastra: în vreme ce domnia-ta sari pe ea, uşa o să reziste, fiindcă e tare groasă Cei douăzeci de cavaleri şi începuseră să ţipe către fată să deschidă, în timp ce regele îi ocăra în gura mare Dar seniorul Gauvain se temea să-şi lase iubita pradă mâniei tatălui ei — Nici nu-mi pasă de ce-am făcut, îi spuse ea, fiindcă măria-sa regele şi majestatea-sa regina mă iubesc mai mult decât viaţa lor, deoarece nu mai au alţi copii în afară de mine Atunci Gauvain o sărută cu dragoste pe ochi şi pe gură şi sări pe fereastră În curte îl aştepta un cal, pe care-l ţinea fata care-l slujise drept călăuză — Seniore, îi spuse ea, se cade să mă duci într-un loc sigur căci, de-aş rămâne aici, n-aş mai scăpa cu viaţă, de-aş da şi tot aurul de pe lume Gauvain îi spuse să încalece pe calul ei şi să călărească alături de dânsul, lucru pe care fata îl şi făcu Şi fugiră amândoi, dar nu mai înainte ca seniorul Gauvain să fi ucis câţiva ostaşi care voiau să-l oprească SAGREMOR ÎŞI GĂSEŞTE O ALTĂ IUBITĂ Cât ţinu noaptea călăriră aşa prin pădurea care era a regelui din Norgalles şi căreia îi ziceau Pădurea Albastră Dimineaţa, ieşiră într-o câmpie întinsă, unde zăriră un cavaler în mare primejdie, fiindcă se încăierase cu alţi doi cavaleri în armuri şi cu zece ostaşi; dar se apăra cu atâta dârzenie, încât cei care-l atacau nu erau în stare să-i vină de hac — Seniore, zise fata către monseniorul Gauvain, sunt sigură că cei doi sunt cavaleri de-ai regelui din Norgalles Să facem un mic ocol, ca să nu mă recunoască — Pentru numele lui Dumnezeu, domnişoară, trebuie să vin în ajutorul cavalerului ăstuia singur, pe care l-au scărmănat cam rău — De bună seamă, n-ai rostit cândva vreo vorbă pentru care să-ţi fiu mai recunoscătoare ca pentru asta Nu ştiu cine-o fi cavalerul, dar e atât de viteaz, că i-aş dărui cu dragă inimă iubirea mea Între timp, seniorul Gauvain dădu pinteni calului şi îl recunoscu când se apropie pe Sagremor cel răznit Răsturnă dintr-o lovitură pe unul din cei doi cavaleri din Norgalles; apoi, fiindcă un ostaş ridica securea ca să-l izbească, îi tăie braţul; altuia, cu o singură rotire a spadei, îi despică ţeasta în două bucăţi, ca pe un măr; iar pe al treilea îl izbi în plin cu colacul hamului de pe pieptul calului său În vremea asta, Sagremor zburase capul celuilalt cavaler Văzând aşa, ostaşii care mai rămăseseră teferi o luară la sănătoasa Cei doi tovarăşi de arme se îmbrăţişară fără a-şi mai da osteneala să urmărească pe pedestraşii puşi pe fugă; după aceea se întoarseră la fată, care se adăpostise în pădure pentru a nu fi recunoscută — Cine-i fata? întrebă Sagremor — Pe numele Domnului, răspunse seniorul Gauvain, e o domnişoară de toată frumuseţea! — Bun venit între noi! adăugă Sagremor Şi se duse repede s-o întâmpine pe fecioară — Domnişoară, zise Gauvain, nu spuneai dumneata că ai să-ţi dăruieşti toată dragostea acestui cavaler? — Adevărat seniore! — Descoperă-ţi atunci faţa! — Cum aşa? Au mi-a dăruit şi el inima lui? — Vrea să te vadă mai întâi, fiindcă un cavaler n-ar putea iubi fără să ştie ce iubeşte — Nobile domn, i se adresă fecioara lui Sagremor, asta înseamnă că eu am o părere mai bună despre domnia-ta decât domnia-ta despre mine, fiindcă eu ţi-am dăruit dragostea mai înainte de-a te fi zărit Am să-mi scot vălul, iar domnia-ta coiful Dacă îţi sunt pe plac, o să mi-o spui; dar dacă domnia-ta n-o să fii pe gustul meu, o să ţi-o spun şi eu — Fie! spuse râzând Sagremor Între timp, fata îşi dăduse jos vălul şi râdea şi ea — Ei! doamnă, strigă Sagremor pe dată, vreau să fiu al domniei-tale şi mă socot plătit cu vârf şi îndesat! — În numele Domnului, răspunse fata privindu-l pe nobilul Gauvain, aseară un cavaler la fel de nobil ca domnia-ta îmi spunea vorbe dulci — Domnişoară, pe mine o să mă găseşti aşadar tare urât, negru tăciune, şi cu semne pe tot trupul de la rănile primite Şi spunând aşa, îşi scoase coiful, iar fata văzu că are chipul cel mai frumos şi mai atrăgător, cu toate rănile luptei — Cum ţi se pare, domnişoară? întrebă seniorul Gauvain — Şi mai bine decât înainte, seniore! Atunci Sagremor îi dădu o sărutare, iar fata îl sărută şi ea cu foarte multă plăcere — Domnişoară, mai spuse nobilul Gauvain, nu ţi-ai ales un iubit tocmai de nimic: el e Sagremor cel răznit, nepot al împăratului Bizanţului şi cavaler al Mesei rotunde Fata se arătă foarte mulţumită, iar Sagremor şi cu dânsa se măsurară îndelung din priviri; şi cu cât se priveau mai stăruitor, cu atât se plăceau mai mult Dar zănaticul suferea de o boală, şi anume: după ce se înfierbânta bine în luptă, trebuia numaidecât să găsească ceva de mâncare, altminteri, pe măsură ce se liniştea, turba de-abinelea de foame şi se topea de moarte Tocmai de aceea, seneşalul Keu îl poreclise într-o zi Mort de foame Seniorul Gauvain trebui să-i dea domnişoarei calul lui, să i-i ducă de căpăstru, rămânând ca el să urce în crupă înapoia tovarăşului său pentru a-l sprijini; astfel, ajunseră acasă la un nobil de rang mic, unde Sagremor găsi de mâncare şi îşi recăpătă întreaga putere Iar a doua zi, cei doi cavaleri o porniră la drum, însoţiţi de fată ÎNTÂLNIRE FERICITĂ CÂNTECE Cerul era noros iar vremea întunecată; dar se aflau în luna lui cuptor şi iarba era atât de înaltă că intrau caii în ea până la genunchi În timp ce domnişoara şi tovarăşii săi străbăteau o pajişte întinsă, văzură trecând în depărtare, la un cot de pădure, trei cavaleri înarmaţi până-n dinţi, cu scuturile atârnate de gât, cu coifurile prinse, gata de apărare ori de atac, urmaţi de scutierii lor Se opriră locului şi arătară spre Gauvain şi Sagremor, iar unul dintre ei se desprinse curând şi se apropie în goana calului Într-o clipă, răznitul se repezi la atac, cu lancea în poziţie; dar când să-l izbească pe necunoscut, îşi ridică arma şi îşi struni atât de aprig calul cu frâul, că mai-mai să-l răstoarne: îl recunoscuse pe nobilul Yvain Acesta îşi opri şi el calul, şi amândoi se îmbrăţişară cu căldură Seneşalul Keu şi Giflet alergau şi ei, nedumeriţi: se bucurară la vederea monseniorului Gauvain şi a lui Sagremor Toţi cinci luară hotărârea să nu se mai despartă până ce nu vor avea parte măcar de o ispravă vitejească Şi îşi văzură aşa de drum, vorbind şi râzând între ei, veseli nevoie mare Ziua se luminase treptat, soarele strălucea, cald şi auriu, păsările ciripeau cu glasuri limpezi şi blajine în frunziş, crengile pomilor izbeau din vreme în vreme scuturile şi zalele şi scoteau un sunet tare zglobiu: tocmai de aceea Sagremor, care călărea ceva mai în urmă, vorbind cu iubita lui pe care o ţinea pe după gât, începu să cânte un cântec de cruciadă, învăţat de pe vremea când era copil Şi să ştiţi că Sagremor cânta bine şi plăcut, astfel încât fata îl asculta fără să îngăime un cuvânt, iar tovarăşii săi, care călăreau mai în faţă, îşi domoleau caii, ca să-l audă Cum vioreaua-n mai iar reînvie Şi filomena iar la cânt mă-mbie, Un dar plăcut şi inima îmi face: O dragoste!… Şi s-o refuz nu-mi place… Oh, deie Domnul Dumnezeu curând Pe mândra mea din inimă, din gând S-o strâng cândva la piept cu încântare Mai înainte de-a porni pe mare!… — Nu cunosc vreun cavaler la curtea unchiului meu, regele, care să fie atât de plăcut ca Sagremor, spuse nobilul Gauvain — Nu, adăugă seniorul Yvain, nici care să fie mai viteaz şi mai îndrăzneţ — Să-l aşteptăm şi să cântăm cu ei laolaltă — Aş! se simt ei mult mai bine între ei doi decât cu noi împreună! strigă Giflet Şi în timp ce el grăia astfel, fata începu să cânte şi ea, şi nu se afla femeie în tot ţinutul Logres care să fi cântat atât de bine, aşa încât tovarăşii o ascultară cu plăcere, uitându-şi şi de glume şi de râsete: Nesuferit nimic nu-mi este Ca zorii când mijesc pe creste Că mi-l alungă pe cel drag Lăsându-mă oftând în prag Eu blestem zorile haine Că-ntruna mă despart de tine! Când singurică mă trezesc În pat şi-n jurul meu privesc Şi pe cel drag nu-l mai găsesc, E-o jale mare pentru mine Şi blestem zorile haine Că-ntruna mă despart de tine! Tu ai să pleci, iubitul meu… Te aibă-n pază Dumnezeu! Dar cine-o alina vreodată O inimă îndurerată? Eu blestem zorile haine Că-ntruna mă despart de tine! Pe-drăgostiţi, îi rog, cum pot, Să-mi cânte cântul peste tot, Cât m-ar bârfi cei păcătoşi: Cu-atât mai rău pentru zeloşi! Eu blestem zorile haine Că-ntruna mă despart de tine! După ce termină ea, Sagremor o luă de la început, şi de data asta Giflet cântă cu el, iar nobilul Yvain îi însoţea fredonând încet pe deasupra; pe urmă se aşternură cu toţi pe râsete şi pe vorbă: şi aşa trecu dimineaţa asta frumoasă trimisă de Domnul […] Dar povestea părăseşte acum această întâmplare şi vorbeşte despre Galehaut, fiul frumoasei uriaşe, şi despre Lancelot, despre care n-a mai pomenit nimic de multă vreme ÎN ŢINUTUL SORELOIS Părăsiră Galore şi merseră aşa călare până ce sosiră în ţinutul Sorelois, unde era stăpân Galehaut, care-l cucerise de la Glohier, nepotul regelui din Northumberland Erau meleagurile cele mai plăcute din întreaga Britanie albastră, înzestrate cum nu se mai poate cu păduri bogate, cu râuri pline de peşte şi cu pământuri roditoare; se găseau foarte aproape de regatul din Logres iar lui Galehaut îi plăcea să şadă aici mai mult decât în oricare altă parte, pentru că putea să vâneze după plac cu câinii şi cu şoimii La o lună de la sosirea lor, Doamna Lacului îi trimise lui Lancelot un tinerel, cerându-i să-l ţină pe lângă dânsul până i-o veni vremea să devină cavaler: şi tinerelul era Lionel, fiul mai mare al regelui Bohor din Gannes Avea să facă mai târziu fapte mari de vitejie, aşa cum povestea noastră are să o spună la timpul potrivit, iar Lancelot, cu care era văr primar, l-a iubit toată viaţa cu mare dragoste Galehaut stătea în Sorelois mai ascuns de ochii lumii de cum avea obiceiul, pentru ca nimeni să nu afle cine era tovarăşul lui Şi degeaba îl îmbărbăta pe Lancelot cum putea mai bine: Lancelot era atât de întristat, încât îşi pierduse somnul, iar de mâncare şi băutură abia se atingea, încât din această pricină căzu la boală grea — Iubitule şi bunule tovarăş, îl întrebă Galehaut într-o bună zi, te-ai simţi mai întremat dacă ţi s-ar da putinţa s-o vezi pe regină? — Seniore, sunt sigur că da Dar cum ar fi cu putinţă? — O să-i trimitem vorbă că ne-a dat cu totul uitării şi să ne dea prilejul s-o vedem — Ah, seniore, în numele Domnului, îţi mulţumesc! Galehaut îl chemă pe Lionel şi-i spuse: — Lionel, ai să te duci la curtea regelui Artus şi ştii ce-o să faci acolo? Ai să întrebi la început unde se află regele, şi pe urmă o s-o cauţi pe doamna de la Malehaut şi ai s-o rogi să te pună în taină în legătură cu regina Iar când te vei înfăţişa înaintea celei care este femeia cea mai aleasă dintre doamne, bagă de seamă să fii curajos, înţelept şi să vorbeşti frumos Dacă o să te întrebe cum te cheamă, să-i spui că eşti vărul lui Lancelot şi fiul regelui Bohor din Gannes De te-o întreba mai pe urmă ce mai face Lancelot, să-i spui că nu poate s-o ducă bine atâta timp cât n-o vede în faţa ochilor şi ştie că ne-a dat uitării, şi că, de vrea să arate îndurare faţă de cavalerii cei mai nefericiţi de pe lumea asta, să găsească un mijloc oarecare ca s-o putem vedea cât mai degrabă Porneşte la drum şi fereşte-te să scapi vreo vorbă către cineva: cine eşti sau încotro te îndrepţi, căci altfel ne trimiţi la moarte, iar tu vei fi hulit de toată lumea Lionel răspunse că n-ar face-o chiar de i s-ar smulge ochii din cap, şi încălecă pe un cal zdravăn, echipat ca scutier, cu un pieptar de zale pe sub haina groasă de bumbac Ducea de dârlogi un cal de schimb, un murg frumos, sub şapte ani, cu părul mai lucitor ca mătasea, pintenog la picioare, cu capul mic, lat în piept şi în crupă, cu urechi mici şi subţiri, cu ochi focoşi şi adânci, înalt în şiră, cu coapsa scurtă şi cu chişiţă fină, puternică şi dreaptă, cu copita frumos făcută, şi care ar fi putut să alerge cât îi ziua de mare fără să dea semne de oboseală, dovedindu-se la fel de odihnit ca şi dimineaţa […] CAVALERUL ŞI SCUTIERUL A doua zi, Lionel ajunse pe moşia ducelui Escan din Cambenic Trecând pe lângă castelul din Loverzep, întâlni lume care se ducea să privească la o luptă justiţiară între doi campioni, şi se îndreptă şi el într-acolo Dornic să vadă bine lupta, îşi împinse caii în rândul întâi, după ce înghesuise întrucâtva pe nişte slugi ale unei doamne tinere Una din slugi îi spuse să se dea mai îndărăt; dar, încordat cum era cu ochii spre spectacol, Lionel nici nu-l auzi măcar Atunci, un cavaler îi înşfăcă frâul calului şi-l trase aşa de tare înapoi, că mai-mai să răstoarne dobitocul — Ce doreşti, nobile cavaler? întrebă Lionel privindu-l drept în faţă — Nu ştiu ce mă-mpiedică să-ţi dau una în cap cu ciomagul ăsta! Eşti un bădăran prea necioplit! La auzul ăstor vorbe, Lionel trase spada Dar tânăra doamnă îi strigă că are în faţa lui un cavaler — Atunci n-am să mă ating de el, spuse băiatul vârându-şi arma la loc în teacă, dat fiind că eu nu-s decât scutier Dar jur pe sfânta Cruce că, de-ar fi de-o teapă cu mine, şi-ar plăti cu vârf şi îndesat vorbele-i nechibzuite!… Nobile cavaler, uitaţi-vă la luptă după pofta inimii Cât despre mine, eu văd deseori un viteaz mai mare decât sunt cei doi — Cine-o fi oare viteazul pe care-l vezi aşa de des, frăţioare? îi răspunse în derâdere celălalt — Ce te interesează pe domnia-ta? Căci ar fi mai puţin valoros dacă l-ai cunoaşte Dar de te-ai afla pe teren în faţa lui, crede-mă că ai da toate moşiile lui Galehaut ca să piei de dinainte-i Şi spunând acestea, se îndepărtă Ci iată că nobilul Gauvain, în trecere pe acolo, se oprise şi el să privească lupta; şi auzindu-l pe Lionel că aduce vorba despre moşiile lui Galehaut, se gândi că tânărul ăsta ar putea să ştie ceva despre Lancelot du Lac De aceea se ţinu de departe pe urmele lui câtăva vreme; apoi se apropie de el şi-i spuse: — Băiete, ştiu bine al cui om eşti tu: al lui Galehaut, pe care-l cunosc şi eu la fel de bine ca tine — Cine eşti domnia-ta, seniore? — Sunt Gauvain, nepotul regelui Artus — Seniore, eu nu-s omul lui Galehaut — Se poate; dar nu ai cumva veşti despre el? — Seniore, chiar dacă-aş şti, nu trebuie să le spun; nu mă întreba mai multe — De bună seamă, n-aş vrea să te împing la o mişelie Dar nu poţi măcar să-mi spui dacă se află în Sorelois? — Seniore, dacă s-ar afla acolo, domnia-ta n-ai putea ajunge uşor: în ţinutul acela nu se poate pătrunde decât pe două poduri, apărate fiecare de un cavaler Asta-i tot ce-ţi pot spune Şi tânărul plecă Nu mult după aceea ajunse la Logres, unde regina se bucură grozav când află că e văr bun cu Lancelot şi nepot al regelui Ban din Benoïc Şi tot într-o vreme cu el sosi vestea că sainii şi irlandezii năvăliseră în Scoţia unde făceau prăpăd peste tot Regele Artus trimise pe dată oameni către baronii săi cu ştirea că în cel mult cincisprezece zile să se afle în câmpiile de sub Stânca sainilor Atunci regina îl rugă pe Lionel să-i spună lui Lancelot să se ducă şi el acolo cu Galehaut, dar în mare taină; iar, ca să-şi poată recunoaşte iubitul, îi trimise vorbă să poarte la coif o mânecă de mătase roşie-sângerie, pe care i-o dădu tânărului pentru dânsul, şi să aibă asupra lui un scut cu dungă albă; pe deasupra, îi mai trimise în dar broşa pe care o avea la gât, cingătoarea, punga de milostenii şi un pieptene de mare preţ, plin, între dinţi, cu fire din părul ei Ducând cu sine toate astea, Lionel porni la drum Dar povestea nu mai spune nimic despre el acum şi ne întoarce cu depănarea la nobilul Gauvain PODUL DIN NORGALLOIS Chiar în seara aceea, el mase cu scutierii lui la sihastrul din Muntele Rotund; iar a doua zi învinse pe un cavaler, cu numele Belinan din Insule, care păzea podul din Norgallois, şi pătrunse în Sorelois Înaintea lui, numai regele Artus, regele Ydier, Dodinel cel cumplit şi Melian du Lys îl trecuseră în chipul ăsta silnic Numele lui a fost săpat sub al celorlalţi pe o placă de piatră şi luă în pază podul unde trebuia să stea până ce-ar fi fost învins şi el A doua zi se ivi un cavaler cu înfăţişarea foarte dârză şi care se încumetă să treacă podul Într-o clipită, nobilul Gauvain se întoarse către dânsul Lăncile erau puternice, iar zalele aveau ochiuri dese, astfel că oblâncurile şeilor se rupseră, chingile cailor plesniră iar cei doi luptători se pomeniră lungiţi pe jos, fără ca vreunul să aibă prilejul să râdă de celălalt; dar nu stătură mult timp aşa: îşi arătară lucirea spadelor trase din teacă şi era mai mare dragul să priveşti la nişte viteji aşa de straşnici În câteva clipe îşi prăpădiră scuturile, coifurile şi cămaşa de zale, iar sângele curgea şiroaie pe dânşii; dar asta îi făcea şi mai trufaşi pe amândoi Şi lupta ţinu astfel pânăm prânz; atunci se simţiră atât de osteniţi că săbiile le tremurau în mână şi se văzură siliţi să se odihnească Gauvain se trase deoparte şi-şi şterse spada lui cea grozavă, Escalibor, în timp ce străinul îşi îndrepta coiful pe cap, pentru că unul din şnururi i se rupsese; apoi se priviră amândoi: — Nobile cavaler, spuse Gauvain, te rog foarte respectuos să-mi spui numele domniei-tale, fiindcă n-am întâlnit până azi un cavaler pe care să doresc atât a-l cunoaşte ca pe domnia-ta — Nobile senior, eşti atât de loaial încât am să ţi-l spun cu plăcere: mă cheamă Hector des Mares Dacă nu-ţi e cu supărare, te rog să mi-l spui şi pe al domniei-tale — Nu l-am ascuns niciodată cuiva: eu sunt Gauvain, nepotul regelui Artus La auzul acestor vorbe, Hector îşi aruncă repede scutul la pământ şi îngenunchează în faţa nobilului Gauvain rugându-se de iertare Dar celălalt îl luă de mână şi îl duse la intrarea podului, cerând din toate puterile ca numele lui Hector să fie săpat în placa de piatră după numele lui Degeaba încercă să se împotrivească bravul cavaler: nobilul Gauvain susţinu că el se dăduse bătut fiindcă se oprise cel dintâi A doua zi o porniră împreună la drum spre Insula pierdută, unde aflară că Galehaut hălăduia în preajma lui Lancelot Şi nu vă mai spun ce primire grozavă li se facu Dar, după o săptămână, stăpânul Insulelor îndepărtate şi prietenul său spuseră că trebuie să se îndrepte în taină către armata pe care regele Artus o aduna împotriva sainilor, în Scoţia — Ce să fac? întrebă Gauvain Căci am jurat să nu pun piciorul în vreo casă de-a stăpânului nostru, regele, fără să aduc veşti adevărate despre Lancelot Galehaut îi răspunse că legământul lui are să ţină până la terminarea bătăliei, când Lancelot se va arăta singur Şi deoarece nobilul Gauvain primi cu plăcere propunerea, cei patru cavaleri porniră, împreună cu Lionel, sub haine de război schimbate ASEDIUL STÂNCII SAINILOR Aflaţi dar că în vremea aceea regele Artus asedia Stânca sainilor, de lângă Arestuel, un castel întărit atât de puternic încât altă primejdie pentru cei care se adăposteau în el nu exista în afară de foamete Fusese clădit pe vremea când regele Vortigern a luat-o de soţie pe fata lui Hangist sainul, şi era pe atunci în stăpânirea Camiliei, sora regelui Hardogabran; ştia femeia asta să facă vrăji ca nici o altă tânără din ţinutul acela: tot vrăjindu-l, s-a îndrăgostit regele de ea cu o dragoste nebună Chiar în ziua când nobilul Gauvain sosi cu Hector acolo îi descoperi cu uşurinţă pe cei nousprezece tovarăşi ai săi de căutare, veniţi în taină ca şi dânsul în ajutorul suzeranului lor, fiindcă în faţa corturilor fiecare îşi aşezase scutul pe dos, aşa cum fusese înţelegerea între ei Gauvain le spuse cum îşi dusese la bun sfârşit căutarea şi luară hotărârea să lupte alături de Lancelot, Galehaut şi Hector, fără să se afle cine sunt Şi chiar din ziua aceea, cei douăzeci şi trei intrară împreună în focul luptelor şi făcură atâtea vitejii de se minuna o lume Regina şi doamnele ei locuiau ceva mai departe, într-un cort, în spatele armatei regelui Întorcându-se din luptă, Lancelot şi Galehaut trecură cu oamenii lor prin faţa casei Aflaţi că Lancelot avea pe coif mâneca roşie-sângerie trimisă de regină şi că îşi vopsise o dungă albă pe scut, aşa cum îi dăduse ea poruncă Lionel călărea lângă dânsul, ducându-i lăncile; avea pe cap o cască de fier şi purta o tunică de zale, ca un ostaş de rând Când îi văzu venind, regina o întrebă pe doamna din Malehaut: — Îl recunoşti pe cavalerul ăsta? Ea începu să râdă Iar când Lancelot, ca şi Galehaut, ridică privirea şi o zări pe iubita lui la fereastră, mai-mai să cadă de pe cal În vremea asta, regina coborî în grabă scările întru întâmpinarea lor Coiful lui Lancelot era despicat de tot şi desfăcut din cercuri, iar braţele-i erau înroşite de sânge până-n umeri — Cum te simţi, iubitul meu drag? îl întrebă ea Nu te doare braţul? Vreau să-l văd Lancelot descălecă şi ea îl îmbrăţişă, înarmat aşa cum era În timp ce doamna din Malehaut făcea la fel cu Galehaut, între timp, îi şuşoti la ureche că are să-l vindece chiar în seara aceea, dacă nu avea vreo rană ucigaşă; şi după ce plecară cei doi tovarăşi, ea îl opri pe Lionel ca să-i dea unele îndrumări SCUTUL SUDAT În vremea asta, vrăjitoarea Camille trimise un crainic la rege ca să-i spună că vrea să fie a lui, cu condiţia să se ducă într-un loc tainic arătat de ea, povăţuindu-l să nu ia cu dânsul decât un singur cavaler, pentru a se feri de gurile rele De aici se vede cum scoate dragostea din minţi pe oamenii cei mai înţelepţi; căci regele se duse la întâlnire însoţit numai de Gaheriet, nepotul său, fratele lui Gauvain Şi nu se culcase bine lângă iubita lui, că patruzeci de saini îl şi răpiră, atât pe el cât şi pe însoţitorul său La aceeaşi vreme, Lancelot şi Galehaut, înştiinţaţi de Lionel, ieşeau tiptil din cort şi ajungeau la locuinţa reginei La intrarea din grădină, o găsiră pe doamna din Malehaut care îi duse în mare taină înăuntru; şi când fiecare se găsi într-o odaie cu iubita lui, petrecură după voia inimii şi se bucurară de toate bucuriile pe care le poate avea un iubit Regina se sculă în miez de noapte şi se duse să pipăie pe întuneric scutul pe care i-l adusese Doamna Lacului; nu mai simţi sub degete nici o spărtură în scut, ceea ce o făcu tare fericită, căci în acest fel îşi dădu seama că e cea mai iubită femeie din lume La mijirea zorilor, cei doi cavaleri se îmbrăcară în odaia reginei Doamna din Malehaut cercetă şi ea scutul la lumina luminărilor şi, când văzu că amândouă părţile se uniseră, îl prinse râzând pe Lancelot de bărbie şi îi spuse: — Nobile cavaler, nu-ţi mai lipseşte decât coroana ca să fii rege! El se roşi tare de tot; dar regina îi sări în ajutor: — Doamnă, eu sunt fată de rege şi el e fiu de rege, spuse ea, şi dacă eu sunt o femeie nobilă şi frumoasă, el e tot atât de nobil şi de frumos ca mine, ba şi mai şi Apoi îl rugă pe Lancelot să rămână la curte, dacă i-o va cere regele, pentru că nu mai vedea cum ar putea trăi fără el; dar asta i-o spuse încet de tot, aşa fel încât Galehaut să n-o audă, fiindcă ar fi suferit prea mult În cele din urmă cei patru amanţi se despărţiră, după ce-şi dădură întâlnire pentru noaptea următoare Dar, dimineaţa, toată oştirea putu să vadă scuturile regelui Artus şi al lui Gaheriet atârnate pe crenelele Fortăreţei sainilor Îi anunţară vestea asta reginei, care era încă în pat şi nu vru să creadă la început; dar după ce văzu cu ochii ei cele două scuturi, se jelui amarnic! De bună seamă, aşteptă cu nerăbdare noaptea pentru a se sfătui cu iubitul ei Vai! Dar în dimineaţa aceea, Lancelot căzu pradă unui farmec, ca şi Galehaut, Gauvain şi Hector des Mares, şi iată cum: nobilul Gauvain îi chemase la sfat pe cei trei tăvarăşi ai săi întrebându-i dacă sunt de părere să spună deschis cine este el, pentru a întări inimile baronilor, tulburaţi de pierderea regelui, stăpânul lor; toţi patru se plimbau discutând prin pădure, când li se păru că văd o ceată de saini mâncând la umbra unui stejar, iar de cealaltă parte un cavaler legat pe un cal de povară şi care se jeluia amarnic — Seniori, spuse nobilul Gauvain, ăsta-i Gaheriet! — Nu ştiu ce-o să faceţi domniile-voastre, spuse Lancelot, dar eu am să pregătesc nişte străchini pentru cei care şed sub stejarul ăla — Eu am să le torn vin în cupe! spuse Galehaut — Pentru numele lui Dumnezeu, strigă Hector, eu o să le întind feţele de masă pe iarba proaspătă! Şi cei patru cavaleri se năpustiră deodată Dar vrăjitoarea Camille făurise în locul acela un lac cu înfăţişarea unei pajişti: astfel încât căzură pe neaşteptate în el, şi când ieşiră de acolo, aproape înecaţi de apa pe care o înghiţiseră, peste o sută de păgâni, ascunşi pe aproape prin grija Camiliei, se repeziră asupră-le şi-i prinseră aşa cum înşfaci nişte gâşte pe un acoperiş de coteţ şi-i aruncară în temniţele forţăreţei Iar regina şi doamna din Malehaut îşi aşteptară zadarnic prietenii toată noaptea: nu vă mai spun cât s-au zbuciumat! În ziua următoare, care era zi de bătălie, când văzură că nobilul Gauvain nu se arată deloc, cei nouăsprezece tovarăşi ai săi se adunară la sfat ca să vadă ce trebuie să facă şi socotiră că înainte de orice era bine să-i dea de veste reginei Nobilul Yvain se duse, în numele lor, la locuinţa reginei: trimise să o cheme jos la capătul scării, fiindcă nu putea intra în vreo casă regească înainte de a-şi fi dus la bun sfârşit cercetarea şi, după ce îi spuse cine este, o îmbărbătă cum putu mai bine Dar ea se aruncă la picioarele lui plângând şi implorândud să vegheze asupra onoarei regelui ca şi a ei, iar el, când o văzu în starea asta, se porni şi el pe plâns, căci nici o regină n-a fost iubită vreodată atât de mult de către supuşii stăpânului ei cum a fost regina Guenievra În ziua aceea, aşadar, nobilul Yvain luă conducerea oştilor în locul regelui Artus, iar seneşalul Keu duse stindardul cel mare, aşa cum se cuvenea rangului său Şi regele Ydier se arătă pe un cal cu o armură foarte puternică, lucru nemaivăzut până atunci; multă lume îl judecă aspru la început, ca mai apoi să facă toţi la fel Dădu ordin să se găsească lângă el un steag bogat, din piele albă de Cordova, cu dungi roşu-aprins de postav englezesc şi purtând pe el armoariile sale: până atunci se făceau ori numai din piele, ori numai din postav, fiind mai trainice în felul acesta În sfârşit, săvârşi fapte de arme atât de măreţe pe calul său straşnic, cât fu ziua de lungă, încât la căderea serii era înroşit cu totul de sângele lui şi de sângele duşmanilor Iar sainii fură respinşi în fortăreaţă Cu toate astea, cei din Bretania n-au putut rămâne lângă castel din cauza săgeţilor şi a pietrelor cu care-l prăpădeau apărătorii, trebuind să se depărteze de fortăreaţă până la depărtarea potrivită SMINTITUL În vremea aceasta, Lancelot suferea atât de cumplit în temniţa lui, că nu-l putea hotărî nimeni să bea ori să mănânce: de aceea, capul i se goli, apoi i se umplu de furie şi de nebunie, şi începu să-şi lovească şi să-şi rănească tovarăşii într-atât, că se văzură siliţi să-l închidă singur într-o altă temniţă Degeaba se rugă Galehaut de temnicier, spunându-i că i-ar plăcea de o sută de ori mai mult să fie omorât de prietenul său decât să se despartă de dânsul; omul, care era un hain, nu primi în ruptul capului să-i lase iar împreună Cu toate astea, se duse să-i spună castelanei că unul din prizonieri îşi pierduse minţile Ea nu-l cunoştea decât pe nobilul Gauvain — Cine-i smintitul? întrebă ea — E un om de rând, nobilă doamnă, fără îndoială; tovarăşii lui spun că n-are nici măcar un petec de pământ — Atunci ar fi un păcat de moarte să nu-i dăm drumul Şi, la revărsatul zorilor, smintitul a fost scos din fortăreaţă pe o uşă ascunsă În starea asta se năpusti deodată în mijlocul oştirii prin care începu să facă mare prăpăd Nu avea nici o armă asupra lui, dar răsturna corturile, îi lovea cu pumnii şi cu pietre pe cei care dormeau, de fugea toată lumea din calea lui; şi astfel ajunse lângă locuinţa reginei Vai! atâta durere a simţit dânsa când, de la fereastră, l-a văzut în asemenea stare! A leşinat în braţele doamnei din Malehaut — Stăpână, îi spuse doamna, după ce regina îşi veni în fire, cine ştie dacă nu se preface nebun ca să ne poată vedea? Doamna coboară, se apropie de Lancelot şi vrea să-l apuce de mână, dar el ia o piatră de pe jos şi doamna o rupe la fugă, ţipând în gura mare Regina ţipă şi ea de spaimă, iar la auzul acestui glas smintitul îşi trece mâna peste ochi, de parcă n-ar şti ce să facă Atunci, regina iese din casă, îl cuprinde de braţ şi îl aduce într-o odaie, fără ca el să se împotrivească Regina trimisese după Lionel; dar, cum îl văzu pe tânăr, Lancelot se repezi la el, căci numai iubita lui avea darul să-l liniştească: nebunia îl cuprindea iar când ea se îndepărta Şi aşa merseră lucrurile timp de nouă zile și nouă nopţi! În cea de a zecea, sainii, ieşind din fortăreaţă, atacară — Vai ţie, floarea cavalerilor! strigă regina plângând; oare de ce nu eşti în toate minţile! Bătălia asta cumplită s-ar termina în chip fericit! La vorbele astea, Lancelot pune mâna pe o lance veche care se găsea într-un colţ şi se repede la un stâlp de care o rupe; pe urmă începe să fugă prin odaie, izbindu-se de ziduri şi de uşi ca un ieşit din minţi, zăreşte în cele din urmă scutul despicat cândva, pe care i-l trimisese Doamna Lacului, şi-l trece pe după gât şi, pe neaşteptate, cade leşinat, cuprins de o slăbiciune, în timp ce regina îşi pierde simţirea de durere În clipa aceea intră în odaie o doamnă frumoasă şi înaltă, îmbrăcată în mătase albă ca neaua de curând căzută, care veni spre smintit şi îl apucă de mână — Mândru Fiu de rege, îi porunci ea, revino-ţi în simţiri! El se ridică pe dată, parcă ruşinat de ceva, şi încet-încet îşi vine în fire, şi începe să plângă Doamna îl îndeamnă să se culce în pat, îi unge încheieturile şi tâmplele cu o alifie care-l adoarme — Doamnă, îi spune ea reginei, lasă-l să doarmă cât o putea Cum s-o trezi, să-l pui să facă o baie înmiresmată cu buruieni de leac, şi când va ieşi din ea, are să fie vindecat Dar nu care cumva să poarte în timpul luptei un alt scut decât pe cel de faţă, atât cât îl vor ţine puterile — Doamnă, nu-mi puteţi spune cine sunteţi? — Sunt Doamna Lacului Când auzi numele ăsta, regina simţi cum îi vin lacrimile în ochi Alergă la Doamnă şi se aruncă de gâtul ei — Fii binevenită, preabună prietenă, domnia-ta pe care o iubesc şi o cinstesc cum nu se poate mai mult pe lume! — Doamnă, doamnă, iubeşte-l mai presus de orice pe cel pentru care nimic nu are preţ în afară de domnia-ta E o mare nebunie să păcătuieşti şi chiar că în dragostea voastră e o adevărată nebunie, dar poţi să fii mândră că nici o altă femeie n-a avut vreodată puterea pe care o ai domnia-ta, fiind tovarăşa de viaţă a omului celui mai înţelept şi iubita celui mai desăvârşit cavaler din lume, şi cucerindu-l pe Lancelot, m-ai cucerit şi pe mine Cu toate acestea, sunt silită să plec, căci mă târăşte cu dânsa puterea cea mai mare de pe lume: puterea dragostei Iubitul meu nu ştie unde sunt la vremea asta şi nu vreau să-l fac să sufere: poţi oare, când eşti îndrăgostit, să ai o altă bucurie decât bucuria fiinţei iubite? Stătură de vorbă aşa câtăva vreme, dar regina o rugă zadarnic pe Doamna Lacului să mai stea; către vecernie, ea o îmbrăţişă pe regină şi se rugă Domnului pentru sufletul ei; pe urmă se îndepărtă călare pe calul ei alb CUCERIREA STÂNCII SAINILOR După ce Lancelot s-a lecuit, avu parte de toate bucuriile pe care le poate dărui dragostea şi povestea le trece sub tăcere Iar în a noua zi, se făcuse mai mândru ca niciodată, îi cerea deseori reginei învoirea să facă exerciţii de luptă pe cal, dar ea îi răspundea că nu-i vindecat încă de tot În cele din urmă, când într-o dimineaţă se auzi peste toată oştirea strigătul: «Şi acum, fără zăbavă la luptă, nobili baroni! Acum avem prilej să-i vedem pe cei viteji!» regina îl văzu atât de trist şi de supărat, că dădu poruncă suspinând să i se aducă cea mai bună armură A ţinut să-i lege cu mâna ei coiful iubitului, dar mai înainte îl sărută cu dragoste, rugându-se pentru el Celui ce pentru noi s-a răstignit Bătălia începuse când se ivi Lancelot pe câmpul de luptă Lionel ducea alături de el stindardul reginei, albastru cu trei coroane de aur şi un singur vultur — Seniorilor, strigă nobilul Yvain când îi văzu venind, iată şi stindardul reginei noastre! Aşa cum dă iama un leu printre căprioare, nu atât pentru a-şi potoli foamea, cât mai ales pentru a-şi arăta puterea şi iuţeala, aşa se năpusti Lancelot printre saini; nu mai părea un om la chip, ci însăşi răzbunarea Domnului Nobilul Yvain laolaltă cu ceilalţi dădeau pinteni cailor pe urmele lui «E smintit cel care stă în faţa unui astfel de cavaler», socotiră păgânii la vederea minunilor pe care le făcea; şi, fugind către fortăreaţă se iscă o asemenea învălmăşeală pe drumul către pod, încât vreo douăzeci dintre ei pieriră înecaţi în şanţurile cu apă ale castelului Lancelot, urmat de oamenii regelui Artus, pătrunse în fortăreaţă, amestecat printre sainii fugari, şi se repezi mai întâi la odaia Camiliei Stătea lungită în pat lângă iubitul ei, Gadrasolain: Lancelot ridica spada, îi despică tânărului capul până-n umeri, apoi o înhăţă de păr pe femeie: — Dă-mi pe dată prizonierii sau de nu îţi tai capul! Ea îl duse atunci la temniţe Ce bucurie pe Galehaut când îşi văzu din nou prietenul! — Sire, spuse nobilul Gauvain către rege, iată-l pe Lancelot du Lac pe care l-am căutat atâta vreme! Auzind una ca asta, regele căzu în genunchi, spunând că-şi pune la picioarele lui Lancelot, persoana, onoarea şi tot ce stăpânea el Dar, văzându-l că se umileşte până într-atât, bravul cavaler începu să plângă şi el şi se grăbi să-l ridice de subsuori În clipa aceea, intră regina: se duse ţintă la Lancelot, îi trecu braţele pe după gât şi îl sărută de faţă cu toţi — Nobile cavaler, îi spuse ea, spre marea mea părere de rău, nu ştiu cine eşti Dar pentru onoarea regelui nostru şi a mea, pe care le-ai salvat astăzi, îţi ofer dragostea mea aşa cum orice doamnă cinstită poate să o dăruie unui cavaler cinstit — Aflaţi, doamnă, îi spuse regele, că este cavalerul Lancelot du Lac, fiul regelui Ban din Benoïc Şi regina se prefăcu a fi uimită la culme de asta şi îşi făcu de mai multe ori semnul crucii În vremea asta, seneşalul Keu cerceta fortăreaţa Într-o temniţă adâncă, găsi o tânără în lanţuri, care îi spuse că era închisă acolo de trei ani, fiindcă fusese cândva iubita lui Gadrasolain — Camille a fugit? întrebă ea Dacă îşi ia cu dânsa catastifele şi cutiile, s-a terminat cu voi; căci poate să născocească un lac în care o să vă pierdeţi cu toţi urma, cu castel cu tot — Şi unde se află lucrurile astea? întrebă Keu Tânăra îl duse la o ladă pe care seneşalul o aruncă pe dată în foc Iar când vrăjitoarea află că toate cărţile ei sunt scrum, fu atât de disperată, că se aruncă din înaltul meterezelor Regele suferi mult din această pricină, fiindcă o mai iubea încă Toţi se aşezară în jurul meselor întinse Şi, după ce se ospătară, regele se apropie de Galehaut şi îl rugă să îngăduie ca Lancelot să facă parte de aici înainte din casa lui şi să fie cavaler al Mesei rotunde — Cum, măria-ta, strigă Galehaut; dar eu n-aş putea să trăiesc fără el: îmi doreşti oare moartea? Însă, la porunca regelui, regina îngenunche pentru a-l ruga să primească, iar inima lui Lancelot, vazând-o în asemenea stare, se strânse atât de tare de durere, că nu se putu stăpâni şi strigă: — Mărită doamnă, am să rămân pe lângă stăpânul nostru regele! — Dacă-i aşa, atunci îl las, spuse mâhnit Galehaut Regele îi mulţumi şi îl rugă să devină nu cavalerul, ci tovarăşul şi prietenul său Apoi îi dădu poruncă şi lui Hector des Mares să se aşeze la Masa rotundă Şi au trimis după învăţaţii cei mai mari ca să aştearnă în scris toate faptele însemnate de arme care se săvârşiseră de la adunarea din Galore încoace; dealtminteri, datorită lor cunoaştem povestea lui Lancelot, o ramură a Graalului VISUL LUI GALEHAUT Acum povestea spune că, nu mult după aceea, Galehaut fu nevoit să plece pentru a se îngriji de treburile ţării sale «E smintită cea care iubeşte cu dragoste adevărată un bărbat atât de sus pus şi atât de bogat, se gândi cu tristeţe doamna de Malehaut, fiindcă niciodată n-are să-l joace după voia ei » Lancelot ar fi vrut mai curând să rămână pe lângă regină, dar îl însoţi pe prietenul său care-i era mai drag decât orice pe lume Iar Galehaut, şi el, era trist că o părăseşte pe doamna din Malehaut; dar îşi ascundea tristeţea cât putea mai bine, spunându-şi în sinea lui că, oricum, are să se întoarcă curând, cu voia lui Dumnezeu Seara, dormira într-o mănăstire, unde Galehaut avu un vis urât A doua zi, pe drum, i-l povesti tovarăşului său — Se făcea că văd doi lei, dintre care unul avea pe cap o coroană, şi leii se înfruntau în cea mai crâncenă şi mai trufaşă bătălie ce se poate închipui; şi în timp ce ei se luptau aşa, veni pe neaşteptate un mare leopard, care începu să se uite la ei După o clipă, cel cu coroana fu învins, fiindcă celălalt era mult prea puternic; de îndată leopardul se duse în ajutorul celui învins iar cel fără de coroană nu mai îndrăzni să-l atace Şi când leul cu coroană îşi mai trase puţin sufletul, leopardul se dădu deoparte şi lupta celor doi lei începu de la cap Şi iarăşi fu învins cel cu coroană, leopardul se amestecă din nou şi cel fără coroană stătu liniştit Pe urmă, când leopardul se apropie de el, leul veni foarte bucuros către dânsul Atunci leopardul făcu pace între cei doi lei, după care porni cu cel neîncoronat; dar până la urmă îl părăsi: din pricina aceasta rămase atât de abătut, că i se trase şi moartea Dacă oamenii cu învăţătură ne pot spune înţelesul acestui vis, am să caut să-l pot afla — Iubite şi preascumpe prietene, zise Lancelot, eşti un bărbat prea înţelept ca să crezi în nişte vise În momentul acela, cei doi tovarăşi ajungeau în faţa unei fortăreţe construite de curând pentru Galehaut şi căreia el însuşi îi dăduse numele de Domeniul cel trufaş, atât era de mândru şi de frumos Şi de jur împrejurul stâncii pe care era aşezat, curgea o apă lată şi adâncă, pe care se găseau sumedenie de păsări de baltă şi unde puteai prinde peşte bun după pofta inimii; pe urmă pădurea se întindea în apropiere, având din belşug vulpi şi lupi şi era foarte bună pentru vânat; cum se vede, era acolo un loc de odihnă cum nu se poate mai plăcut — Iubite prietene, zise Galehaut, dacă ai şti cu ce plan am început să-mi construiesc fortăreaţa asta, m-ai crede nebun de-a binelea Am pus să-mi facă treizeci de crenele în turnul principal, fiindcă mă gândeam că voi cuceri treizeci de regate I-aş fi chemat aici pe cei treizeci de regi, şi aş fi avut o curte bogată şi măreaţă, aşa cum s-ar fi cuvenit înălţimii mele Şi, în vârful fiecărui crenel, aş fi dat poruncă să se aşeze, pe câte un sfeşnic de argint de înălţimea unui om, coroana regelui învins; şi pe a mea deasupra tuturor, în vârful turnului Apoi, noaptea, s-ar fi pus în sfeşnice nişte lumânări groase de tot pentru ca nici un vânt să nu le poată stinge şi a mea ar fi strălucit asupra tuturor celorlalte De când a fost terminată fortăreaţa, oricât de trist am intrat în ea, niciodată n-am ieşit decât vesel de-acolo; de asta mă duc acum acolo, fiindcă am mare nevoie de îmbărbătare «Dumnezeule mare, se gândea Lancelot ascultându-l, cum ar trebui să mă urască, pentru că l-am împiedicat să îndeplinească aidoma toate astea!» Şi lacrimile îi curgeau din ochi pe sub coif; dar avea grijă să nu bage de seamă Galehaut În vremea asta ajunseră cam la o bătaie de arc de şanţurile cu apă ale castelului Se petrecu atunci o întâmplare miraculoasă, căci zidurile se cutremurară pe neaşteptate şi se încreţiră ca un postav în bătaia vântului, pe urmă se dărâmară şi fortăreaţa întreagă se prăbuşi Galehaut rămase atât de uimit în prima clipă, că nu putu face alta decât să se închine fără să scoată o vorbă Dar, cum Lancelot îşi dădea toată osteneala să-i aline durerea, el îi surâse spunând: — Cum, dragă prietene, crezi oare că prăbuşirea castelului meu mă înspăimântă în felul ăsta? Nimeni n-are să mă vadă vreodată necăjit din cauză că mi-am pierdut bunurile sau averea Ceea ce mă nelinişteşte e faptul că inima îmi prevesteşte mari nenorociri viitoare, şi ce nenorocire ar putea fi mai mare decât aceea de a te pierde pe domnia-ta? Îmi doresc ca Dumnezeu să nu mă lase să trăiesc o singură zi după domnia-ta, iar dacă stăpâna noastră regina ar ţine la mine aşa cum ţin eu la măria-sa, nu te-ar smulge de lângă mine Dar am văzut limpede că e ceva peste puterile ei Să ştii însă că, atunci când nu voi mai putea sta în tovărăşia domniei-tale, nu voi mai avea ce să caut în lume Vorbind aşa de una şi de alta, ajunseră în satul de lângă fortăreaţă, unde scutierii lui Galehaut îi pregătiseră locuinţa, iar sătenii se mirară văzându-şi stăpânul cu atât de puţină lume, el care de obicei avea totdeauna cu dânsul un mare alai de cavaleri De aici, îşi trimise crainicii său cheme pe baroni la Sorehaut, cetatea cea mai importantă din Sorelois, cu cincisprezece zile înaintea Crăciunului Apoi puse său scrie regelui Artus o scrisoare prin care-l ruga, ca pe suzeranul şi cel mai bun prieten al său, să-i trimită pe cărturarii cei mai învăţaţi pe care i-ar putea găsi, fiindcă avea mare nevoie de ei pentru a-i tălmăci visul, şi-l chemă pe Lionel pe care-l însărcină să ducă scrisoarea A doua zi, cei doi tovarăşi o porniră la drum şi merseră atât de mult că, în ziua următoare, erau la zece leghe de Allentive Şi acolo Galehaut îl văzu venind în întâmpinarea lui pe seneşal, care era credincios şi viteaz şi rudă de departe cu dânsul Se repezi să-l îmbrăţişeze, dar seneşalul avea o faţă tare plouată — Nu cumva s-a prăpădit vreun tovarăş de-al meu? întrebă Galehaut — Nu, stăpâne, slavă Domnului! Dar în tot ţinutul Sorelois n-a mai rămas nici o fortăreaţă în picioare: toate s-au prăbuşit în aceeaşi zi Atunci Galehaut dădu din cap zâmbind — Prietene, până acum te crezusem un om cu scaun la cap Cum ţi-ai putut închipui că m-ar întrista vreo pierdere, în afară de pierderea unui prieten? […] TÂLCUL VISULUI Cei doi prieteni stătură aşa mult timp de vorbă; pe urmă Galehaut trimise după cărturarii aleşi de regele Artus şi îi strânse în paraclisul său, de faţă fiind numai Lancelot Acolo, îi puse să jure pe toţi sfinţii că n-au să-i ascundă nimic din ceea ce învăţăturile lor le-ar putea spune cu privire la tâlcul visului său, bun sau rău, cum o fi; după aceasta le povesti despre nălucirile sale, lucruri de care se minunară foarte — Stăpâne, spuse cel mai înţelept, căruia lumea îi zicea dascălul Hélie din Toulouse, ne trebuie un răgaz mai mare pentru a duce la bun sfârşit o treabă atât de însemnată, pentru că toţi filozofii din veacul nostru ar avea mult de gândit Dă-ne un răgaz de nouă zile Galehaut se învoi Dar, în cea de-a zecea zi, îi adună din nou Primul dintre ei, pe nume Bonifaciu din Roma, spuse că a făcut o vrăjitorie şi, cu ajutorul ei, descoperise cine era leul cel cu coroană — E regele Artus, iar leul neîncoronat eşti domnia-ta; dar n-am putut să aflu ce înţeles are leopardul; am văzut numai că îl iei alături de domnia-ta Al doilea învăţat, dascălul Hélias din Hardole, în Ungaria, întări cele descoperite de tovarăşul său; apoi îl rugă pe Galehaut să-i îngăduie să nu mai spună nimic mai mult — Dascăle dragă, aşa nu se poate; vorbeşte, sau am să te socotesc un sperjur şi un om lipsit de cuvânt — Află deci, stăpâne, că într-o bună zi leopardul o să plece, iar leul neîncoronat are să fie atât de deznădăjduit, încât are să moară Galehaut rămase mult timp pe gânduri fără să spună o vorbă Apoi îl pofti pe al treilea cărturar să vorbească Acesta se născuse în regatul Logres, într-un castel cu numele de Ludevoit, care se găsea la şase leghe de vadul Pădurilor, unde spunea Merlin că într-o zi va poposi toată înţelepciunea; lumea îi spunea Pétroine, şi chiar el a aşternut pe hârtie profeţiile lui Merlin — Stăpâne, leopardul îl arată pe cel care a făcut pace între măria-sa regele Artus şi domnia-ta El e fiul regelui care a murit de întristare şi a reginei năpăstuită de mari dureri Al patrulea cărturar, care era din Colonia, oraşul cel straşnic, spuse la rândul său: — Stăpâne, jupân Péroine a grăit adevărat; dar eu am mai văzut ceva Am descoperit că va trebui să treci peste o apă mare şi adâncă pe un pod de patruzeci şi cinci de scânduri şi că o să cazi în apă şi că o să te duci la fund, fără să mai ieşi de acolo Patruzeci şi cinci este capătul vieţii domniei-tale; dar nu-ţi pot spune dacă fiecare scândură înseamnă un an, o lună sau o zi Auzind toate astea, Lancelot suferi cumplit iar Galehaut simţi cum i se strânge inima de nelinişte Atunci jupân Hélie din Toulouse îi ceru să dea afară din sală pe prietenul său cavalerul şi pe învăţaţi — Stăpâne, domnia-ta eşti unul din prinţii cei mai înţelepţi din lume, spuse el; dar fereşte-te în toată clipa să spui în faţa celor dragi ceva care le-ar putea îndurera inima Îţi dau sfatul ăsta pentru cavalerul care a ieşit de aici, căci ştiu bine că îl iubeşti cu dragostea cea mai curată ce s-ar putea ivi între doi prieteni de onoare Iar leopardul din visul măriei-tale, el este — Dar leul, iubite maestre, nu este oare o fiară mai trufaşă decât leopardul, şi cu mai multă nobleţe? Cel mai bun dintre cavaleri ar trebui să semene cu leul — Stăpâne, într-o zi se va ivi un cavaler mai bun decât Lancelot: Merlin a prezis asta în profeţiile lui Acela va duce la bun sfârşit firul aventurilor din Bretania şi se va aşeza în jilţul primejdios al Mesei rotunde, în care nimeni nu s-a aşezat fără să nu moară Şi el va fi neprihănit, căci trebuie să fie fecior pentru a desăvârşi căutarea Sfântului-Graal: fiul regelui mort de supărare şi al reginei năpăstuite de mari dureri nu este neprihănit Şi află că dacă regina noastră este învinuită acum de purtări urâte, e drept pedeapsă pentru păcatul săvârşit cu dânsul şi pentru necredinţa sa faţă de omul cel mai nobil din lume, pe care-l acoperă de ruşine Iar când e vorba despre cele patruzeci şi cinci de scânduri, nu te trece cu firea: în adevăr, nu e om care să simtă în inimă o bucurie cât de mică, dacă şi-ar cunoaşte capătul vieţii, fiindcă nu-i nimic mai înfricoşător ca moartea — Iubite maestre, trebuie să-ţi ţii jurământul Dacă o vrea Domnul aşa, cu toată durerea trupului, sufletul meu va fi fericit să ştie sorocul morţii, căci am să încerc să duc o viaţă frumoasă şi am să mă grăbesc la fapte bune mai mult decât dacă aş avea de trăit o viaţă lungă Ar fi timpul să mă căiesc de păcatele mele — Stăpâne, într-o carte ce se cheamă Viaţa Sfinţilor Părinţi aflăm că în ţinutul Toscanei era odinioară o doamnă tare bogată, care dusese timp îndelungat o viaţă uşuratecă Nu departe de ea, în mijlocul unei păduri, trăia un schivnic, om tare sfânt Ea se duse să-l vadă, iar el, prin bune poveţe, o schimbă mult în bine Şi, cu toate astea, o dată îi dezvălui că mai are de trăit numai treizeci de zile şi o înştiinţă să se străduiască să ducă o viaţă curată până atunci Dar, la auzul acestei veşti, doamna simţi cum îi tremură carnea pe ea şi cum îi tresare inima, o apucă deznădejdea atât de cumplit, încât toţi diavolii se cuibăriră în ea şi-şi uită de mântuirea sufletului din pricina spaimei trupului Totuşi, schivnicul se ruga cerând în gura mare Domnului nostru îndurare pentru dânsa, iar Dumnezeu îl auzi: în paraclis un glas îl vesti pe sfânt că ruga lui era împlinită Se duse în locul unde se afla doamna şi, când intră, ea se porni pe plâns, atât de mult o chinuiau diavolii în clipa aceea Dar, de îndată ce sfântul făcu asupra ei cu mâna semnul adevăratei cruci, diavolii ieşiră din trup ţipând, răgind şi urlând atât de tare de se cutremură tot pământul Ea părăsi zădărniciile acestei lumi, îşi tăie cosiţele, îmbrăcă haina de călugăriţă şi trăi până la moarte pe o movilă înaltă între două stânci, având lângă dânsa doar o fecioară Din pilda aceasta puteţi vedea că e un păcat greu să-ţi pierzi nădejdea, căci numai din ziua în care şi-a pierdut-o femeia aceea a părăsit-o Duhul Sfânt, şi diavolii i-au intrat în trup La fel şi sfântul Petru s-a scufundat în mare de îndată ce i-a fost frică Aşa li se întâmplă oamenilor care vor să-şi cunoască ziua morţii: din spaima trupului poate lua naştere deznădejdea Eu socotesc să încetezi de a mai urmări nălucirea asta şi să te străduieşti a face bine ca şi cum n-ai mai avea de trăit decât treizeci de zile Dar Galehaut îl rugă pe dascălul Hélie să-şi ţină jurământul, astfel încât învăţatul se supuse plângând Ceru repede să i se aducă nişte cărbuni stinşi şi făcu pe peretele paraclisului patruzeci şi cinci de cercuri pentru a închipui anii; apoi patruzeci şi cinci de cercuri mai mici, care însemnau lunile; apoi patruzeci şi cinci de cercuri şi mai micuţe şi care întruchipau săptămânile; în sfârşit, patruzeci şi cinci de cercuri mici de tot, care însemnau zilele După ce termină, îi spuse lui Galehaut să nu se mire de nimic; pe urmă se duse la altar şi luă crucea de aur şi de pietre scumpe pe care o ţinu în mâini şi cutia cu Sfânta împărtăşanie pe care i-o dădu lui Galehaut; în sfârşit, scoase din buzunar o cărţulie în care începu să citească şi tot citi până ce i se înroşi faţa, iar sudoarea îi şiroia pe obraji După o vreme, se opri şi gemu; pe urmă îşi începu iar cititul, tremurând din toate mădularele Atunci se lăsă un întuneric cumplit şi se auzi un glas atât de hâd şi de înspăimântător, că răsună în toată cetatea Sorehaut iar Galehaut, îngrozit, se chirci la pământ ascunzându-şi ochii cu cutia, în timp ce dascălul Hélie cădea pe spate, cu crucea pe piept Pe urmă întunericul se risipi dar pământul începu să se cutremure, iar din zid ieşi un braţ lung de tot, îmbrăcat până la cot de o mânecă de brocart din samit auriu, iar de la cot până la pumn în mătase albă Mâna, roşie ca nişte cărbuni aprinşi, ţinea o spadă înroşită de sânge cu care vru să-l rănească pe dascălul Hélie, care se apără cu crucea; pe urmă, pe Galehaut, care puse cutia în dreptul spadei: atunci spada făcu cercuri repezi împrejurul lor; în cele din urmă se duse să izbească în zid, tăiă patruzeci şi două din cercurile mari, şi tot atâtea din toate celelalte cercuri; după aceea dispăru pe unde venise — Ah, dascăle, spuse Galehaut, ţi-ai ţinut cum se cuvine făgăduiala, şi ştiu acum că mai am de trăit trei ani, trei luni, trei săptămâni şi trei zile! — Stăpâne, vei putea trece cu mult peste această margine cu ajutorul lui Lancelot: fiindcă nu vei muri decât dacă tovarăşul domniei tale te va părăsi Cu toate astea nu trebuie să destăinui nimănui ceva din cele petrecute Ieşiră din paraclis şi, fiindcă îl găsi pe Lancelot cu ochii înroşiţi de lacrimile de spaimă pe care le vărsase, Galehaut îl întâmpină vesel de tot: — Iubite prietene, îi spuse el, nu te întrista, căci sunt foarte mulţumit de cele ce-am aflat: cele patruzeci şi cinci de scânduri înseamnă anii pe care îi mai am de trăit, şi jupân Hélie mi-a destăinuit că nici o supărare n-are să-mi vină de la domnia-ta ŢARA DATĂ ÎN CUSTODIE La puţină vreme după asta, începură să sosească baronii după care trimisese Galehaut la Sorehaut şi când sosi sorocul hotărât, Galehaut îl luă deoparte pe Lancelot şi se oferi să plece cu dânsul pentru a redobândi regatul lui Benoïc şi a răzbuna împotriva regelui Claudas din Pământul pustiu moartea tatălui şi durerea cea mare a mamei sale — Sire, răspunse Lancelot, nu pot să fac juruinţă de supunere faţă de nimeni, nici chiar faţă de regele Artus: stăpâna mea regina m-a oprit cu desăvârşire Iată de ce n-am să mă mai străduiesc să-mi recapăt moştenirea, fiindcă ar trebui s-o primesc de la rege — Ehei, îţi cunosc bine inima! Ţi-ar plăcea mai degrabă să renunţi la stăpânirea întregii lumi, decât să trăieşti departe de regină! Dar n-o să-mi pun niciodată o coroană de rege pe cap până ce nu vei avea şi domnia-ta una Între timp ajunseră în sala unde fură întâmpinaţi cu mare bucurie; şi erau de faţă douăzeci şi opt de regi şi o sută zece prinţi care, la venirea serii, se ospătară cu Galehaut, suzeranul lor prin juruinţă de supunere A doua zi, după slujba Sfintei liturghii, stăpânul Insulelor îndepărtate îi adună şi le spuse că a trimis după ei pentru că avea de gând să se ducă să trăiască la curtea regelui Artus — Moşiile mele sunt întinse, mari şi împrăştiate: de aceea trebuie să găsesc un om cu suflet mare, bătrân şi credincios, care să urască lucrurile urâte şi să iubească tot ce-i drept, pentru a i le da spre orânduire şi păstrare Vă cer sfatul, pentru că nu am atâta înţelepciune şi nu ştiu atâtea câte ştiţi fiecare din domniile-voastre Alegeţi un bărbat lipsit de lăcomie Cât timp vă veţi sfătui laolaltă, eu am să aştept afară Ieşi cu Lancelot, iar baronii căzură la înţelegerea să-l aleagă pe regele Baudemagu din Gorre — Iubite prietene, îi spuse Galehaut după ce află, te împuternicesc ca arendaş al moşiilor mele Iar vouă la toţi, nobili seniori, vasalii mei cu juruinţă, vă poruncesc, în numele credinţei pe care mi-o datoraţi, să-i daţi ascultare şi ajutor împotriva tuturor, în afară de mine Iar, de se va întâmpla să mor, pământurile mele îi vor rămâne lui Galehaudin, nepotul şi finul meu Aduseră sfintele moaşte, regele Baudemagu jură că se va purta cu cinste faţă de Galehaut şi de oamenii lui, şi toţi baronii că se vor purta în acelaşi fel faţă de dânsul, că nu vor cere moştenirea lui Galehaut şi că îl vor înscăuna pe Galehaudin în toate drepturile MELEAGANT CEL TRUFAŞ Regele acesta Baudemagu era stăpân al ţinutului Gorre, cel mai puternic din toată Bretania Mare: căci regiunea era joasă şi ocolită de o apă adâncă, repede, lată şi neagră, şi de o mlaştină atât de mocirloasă şi de moale, că cine intra într-însa nu mai putea ieşi niciodată de acolo; iar pe meleagurile acelea se întâmplau atâtea, de nimănui nu-i venea să le creadă Şi mai era acolo şi un obicei prost împământenit de pe la începutul vremii aventurilor Când muri regele Urien din Gorre, fiul său, nobilul Yvain cel mare, socoti că-i mai bine să rămână lângă regele Artus şi-şi cedă moşiile vărului său Baudemagu Acesta, om înţelept şi cu simţ practic, îşi puse în gând să le întărească şi să le populeze cu mai multă lume Pentru asta, puse să se dărâme cele două poduri pe care se intra în ţinut Pe urmă, în faţa Gahionului, oraşul cel mai de seamă al regatului, fură împlântate în pământ, de cele două părţi ale apei, două trunchiuri groase de copac, întărite cu lanţuri, iar între ele două fixară o placă de oţel ascuţită ca tăişul unei săbii şi, pe deasupra, atât de lucioasă, de te-ai fi putut oglindi în ea: aşa a fost primul pod, căruia i se dete numele de Podul pierdut sau Podul spadei Într-un alt loc, cale de cinci zile de acolo, regele Baudemagu dădu poruncă să se ridice un alt pod dintr-o grindă îngustă aruncată între două ape, în aşa fel încât cel care ar fi vrut să treacă pe dânsa să aibă deasupra capului apă ca de un stat de om: ăsta era Podul-de-sub-apă Şi fiecare dintre cele două poduri era apărat de un cavaler, aşa încât chiar dacă-l trecea cineva, trebuia să mai şi lupte cu paznicul pe viaţă şi pe moarte Cei învinşi sau cei care nu îndrăzneau să ducă aventura până la capăt trebuiau să jure că nu vor părăsi ţinutul Gorre până ce un cavaler nu le va reda libertatea luând cu forţa trecerea: până atunci, împreună cu iubitele lor – dacă şi le aduceau cumva cu ei – şi cu scutierii, trebuiau să-şi ducă viaţa muncind ca nişte robi, tot aşa de huliţi cum sunt necredincioşii între drept credincioşi Ci Podul spadei era păzit chiar de fiul regelui Baudemagu, pe nume Meleagant Era un cavaler înalt şi bine croit, roşcovan, pistruiat, altminteri atât de trufaş, încât, oricât l-ar fi ocărât cineva, n-ar fi lăsat treaba – bună sau rea – pe jumătate În ziua în care Galehaut îi încredinţă lui Baudemagu moşiile în arendă, el se afla la curte, unde venise să-l vadă pe Lancelot despre care auzi vorbindu-se lucruri uimitoare; dar nu-şi închipuia că poate să existe un cavaler mai desăvârşit decât propria lui persoană; de aceea îi spuse lui taică-său că Lancelot nu are nici trupul şi nici mădularele unuia care să fie mai tare decât dânsul — Fiule, îi răspunse regele dând din cap, îţi jur pe credinţa mea către Cel de sus că nu mărimea trupului, ci nobleţea inimii îl face cu adevărat mare pe un cavaler! Iar dacă tu eşti mai tare decât Lancelot, el are o faimă mai mare decât tine: în toată ţara regelui Artus nu e om care să se poată măsura cu el — Eu nu sunt mai puţin preţuit, în ţara mea, în privinţa faptelor de arme, decât dânsul într-a lui Şi de n-ar fi domnia-ta la mijloc, m-ar cunoaşte o lume întreagă Dar domnia-ta nu m-ai lăsat niciodată să fac ce doresc, şi din cauza domniei-tale numele meu a avut mai mult de pierdut decât de câştigat — Toată faima ta stă în aceea că eşti preţuit de ai tăi, nimeni nu te ştie în afară; pe când pe dânsul îl cunoaşte o lume întreagă — Dacă este atât de grozav, de ce nu vine în ţinuturile domniei-tale să-i pună în libertate pe prinşii bretoni? — Are alte fapte mai mari de îndeplinit, dar şi asta ar putea să se întâmple într-o bună zi — Să mă bată Dumnezeu de-o să-l elibereze cât trăiesc eu! — Să nu mai vorbim de asta După ce vei face şi tu câte am făcut eu, n-ai să mai fii atât de trufaş ca acum Şi îmi închipui că ţi-ai pus în minte un astfel de plan care să nu te umple de ruşine MÂRŞĂVIA LUI MELEAGANT Puţin după sărbătorile Paştilor, Galehaut plecă spre Camaaloth împreună cu Lancelot şi cu toţi baronii săi Regele Artus le făcu o primire foarte frumoasă: seniorii cei mai de viţă fură adăpostiţi în palat, iar pentru cavaleri s-au ridicat corturi împrejur, pe pajişti Şi era în ajunul Rusaliilor A doua zi, după masă, oamenii lui Artus şi ai lui Galehaut începură să se înfrunte cu armele într-o pajişte mai în jos de palat, dar cu lancea cu vârf tocit şi numai cu scutul, fără armură Lancelot călărea pe un cal de şase ani numit Coadă de coţofană, cu pete ca o coţofană, mai alb ca neaua şi mai roşu ca jeratecul, atât de tare că ar fi dus în spate o clădire de fier, aşa de iute că ar fi întrecut şoimul sau săgeata, şi atât de puternic încât îl ducea pe călăreţ departe, cu toată piedica zăbalei; dar îi dobora pe toţi cei întâlniţi în cale Meleagant se îndreptă împotriva lui Amândoi îşi frânseră lăncile din gardă, dar caii se izbiră unul de altul şi fiul regelui Baudemagu n-a avut chingă şi oblânc şi hamuri de piept atât de tari încât să nu se rupă: el însuşi fu aruncat la pământ, cu şaua între picioare După care, Lancelot îşi văzu de exerciţiu mai departe Meleagant se ridică, fiindcă nu era rănit Ceru mişeleşte de la scutierii săi o lance cu vârf de fier ascuţit, încălecă pe un alt cal şi se năpusti asupra lui Lancelot Îl ţinti pe Lancelot la coapsă, ticălosul, dedesubtul scutului, în aşa fel că fierul lăncii străbătu piciorul şi se rupse de oblâncul dinapoi Şi sângele curgea până pe iarbă Galehaut nu era de faţă la lupta cu lancea Dar când văzură rana lui Lancelot, oamenii săi aruncară în grabă lănci şi scuturi, atât de frică le era de mânia stăpânului lor Iar regele Baudemagu, de teamă ca Galehaut să nu se răzbune pe Meleagant, îl trimise numaidecât pe fiul său acasă, pe domeniile lui Dar vestea şi ajunsese la curte; cineva îi spuse reginei că Lancelot fusese lovit în plin La auzul acestor cuvinte, regina căzu leşinată, şi atât de tare, încât se răni la cap În vremea asta, regele Artus alerga în calea rănitului — Măria-ta, strigă Lancelot, te rog să nu-i spui nimic lui Galehaut, fiindcă ar fi foarte mâhnit! N-am cine ştie ce rană Amândoi urcară în odăile reginei, iar regele rămase tare mirat găsind-o rănită — De unde ai rana asta, doamnă? — M-am lovit când am coborât de pe o fereastră unde stătusem până atunci; dar nu-i nimic Regele o rugă să aibă grijă de Lancelot câteva zile şi să pună să-l oblojească De bună seamă, ea primi cu plăcere Galehaut credea că Lancelot făcea pe rănitul ca să poată sta în preajma iubitei lui […] RĂPIREA LUI GAUVAIN În ziua aceea, după slujbă, s-au întins mesele în pavilioanele şi corturile ridicate din porunca regelui pe malurile Tamisei; fiindcă nu s-ar fi putut găsi săli destul de încăpătoare pentru a cuprinde atâta lume câtă găzduia Iar după ospăţ, care s-a dovedit mai frumos decât s-ar putea spune, Galessin, duce de Clarence, îl întâmpină cu multă bucurie pe seniorul Gauvain, vărul său, pe care nu-l văzuse de multă vreme Era fiul regelui Nantre de Garlot şi nepot al regelui Artus; avea trup şi braţe foarte puternice deşi era cam gros şi îndesat Nobilul Gauvain şi cu Lancelot du Lac se duseră să se plimbe cu dânsul prin pădurea vecină, şi după ce umblară destul, se aşezară toţi pe un covor de iarbă verde şi deasă, la umbra unui stejar înalt şi frunzos Pe când stăteau de vorbă, trecu pe acolo un scutier care-şi opri calul şi îi privi cu băgare de seamă; apoi se întoarse pe loc şi o porni în galop Ei îşi văzură de vorba lor mai departe, dând din umeri; dar îndată după aceea auziră un zgomot mare prin tufişuri şi îl văzură pe scutier venind iar, însoţit de un cavaler uriaş, care avea un scut galben cu leul zugrăvit în roşu — Iată-l pe trădătorul Gauvain! strigă scutierul Fără să scoată o vorbă, cavalerul îşi îndemnă calul drept asupra nobilului Gauvain şi fiindcă acesta, trăgându-se într-o parte, încerca să-i smulgă spada care-i atârna la coapsă, uriaşul se apleacă, îl cuprinse cu amândouă mâinile de subsuori, îl ridică şi îl aşază în faţa lui ca pe un copilaş; apoi dă pinteni calului şi o porneşte în goana mare Lancelot voia să-l urmărească aşa cum era, fără arme; dar Galessin îl opri de braţ şi amândoi se îmbrăcară de luptă în mare grabă; apoi săriră pe cai fără să-şi mai ia rămas bun nici de la rege, nici de la regină Dar curând urmele răpitorului îi duseră la o răscruce; de aceea se hotărâră să se despartă pentru a avea mai mulţi sorţi să-l găsească, şi fiecare se repezi pe drumul ales DOMNIŞOARA CU COZILE TĂIATE Pe la ceasurile trei, Lancelot se opri într-o vâlcea frumoasă prin care curgea un pârâiaş; dar toată era semănată cu frânturi de lănci, cu bucăţi de scuturi, cu ochiuri de zale şi cu cai omorâţi Şi deodată o domnişoară ieşi din pădure ţipând Îşi ţinea în mâini cozile ei lungi, tăiate, şi un cavaler pe jos alerga după dânsa De cum îl zări pe Lancelot, fugi să se arunce la picioarele lui: — Vai, nobile bărbat, apără-mă! Ticălosul ăsta vrea să mă batjocorească şi mi-a tăiat cozile mele cele frumoase! Lancelot îl lăsă pe cavaler să-şi înnoade coiful şi să încalece; apoi îl izbi aşa de tare cu lancea încât îl doborî de pe cal; după aceea descălecă, îi smulse coiful şi îi spuse domnişoarei în timp ce-i întindea spada: — Ia-o! Şi taie-i capul, dacă vrei Dar ea îi răspunse că inima ei n-ar putea să îndure asemenea faptă şi îl rugă pe Lancelot s-o facă el în locul ei Lucru pe care Lancelot îl săvârşi pe dată Iar fecioara îi spuse: — Nobile senior, doamna din Briestoc, din casa căreia fac parte, se ducea la curtea regelui Artus, vărul ei, când văzurăm nişte oameni care duceau cu ei pe seniorul Gauvain plin de sânge, în cămaşă şi în pantaloni, legat pe un cal şi bătut fără milă Doamna le-a poruncit cavalerilor ei să-i atace, dar au fost înfrânţi, fiindcă nici unul nu putea să reziste loviturilor unui bărbat voinic cu scutul auriu şi cu un leu zugrăvit în roşu pe el, aşa încât am fugit în pădure Plecasem în cercetare, când am întâlnit pe nemernicul ăsta care voia să mă ia cu de-a sila şi mi-a tăiat cozile pentru a mă pedepsi că m-am împotrivit Nu mă mai întrebaţi cum a fost primit cavalerul în tufişul unde se ascunsese doamna din Briestoc împreună cu femeile ei Între timp începuse să se însereze şi nu ştiau unde să-şi petreacă noaptea, când auziră nu prea departe un sunet de corn Merseră pe o potecă şi ajunseră la o fortăreaţă ale cărei ziduri, cum e creta, se vedeau albe în amurg Acolo aflară o bună găzduire — Nobile senior, îi spuse doamna din Castelul Alb lui Lancelot, cavalerul cu scutul auriu şi leul roşu nu poate fi altcineva decât Karadoc cel mare, seniorul din Turnul Pătimirii O sută de cavaleri, chiar de-ar fi toţi viteji cum este cel mai bun cavaler de la curtea regelui Artus, nu l-ar putea clinti din loc, fiindcă e omul cel mai puternic care s-a văzut vreodată Vai, dacă-l mai urmăreşti, te aşteaptă cu siguranţă moartea! Cu toate acestea, a doua zi, îndată după ce ascultă slujba împreună cu doamna din Briestoc şi cu doamna din Castelul Alb, Lancelot îşi luă rămas bun de la ele şi plecă spre Turnul Pătimirii Dar povestea nu mai spune nimic aici despre el şi vorbeşte despre Galessin, duce de Clarence LUPTĂTORII DIN PINTADOL Ducele călări pe drumul ce-l alesese până ajunse la o livadă împrejmuită de ziduri trainice şi care aparţinea unui castel numit Pintadol — Nobile cavaler, îi spuse scutierul care deschise ferestruica din poartă, dacă vrei să fii primit în castel, trebuie să duci la bun sfârşit o faptă destul de primejdioasă Galessin răspunse că are să-şi încerce cu plăcere puterile; atunci scutierul, după ce l-a rugat să-şi depună lancea şi să-şi ducă la grajd calul, l-a condus în livadă Acolo văzu patru luptători, toţi înalţi, vânjoşi şi sprinteni de minune, care se luptau între ei cu o repeziciune uimitoare, înarmaţi cu nişte căşti de fier, cu scuturi trainice şi uşoare, rotunde de tot, făcute din piele tăbăcită şi cu nişte ciomege având capete de oţel tăios şi ascuţit — Trebuie să-i învingi pe aceşti patru luptători sau să-ţi vezi de drum, îi spuse ostaşul — Ăştia sunt doar nişte neciopliţi: cu voia Domnului, n-au să-mi poată rezista Dar nu intră bine printre ei, că cei patru luptători, din care unul era tatăl şi ceilalţi cei trei fii ai săi, se năpustiră asupra lui şi îl loviră cu atâta tărie, încât de la prima izbitură simţi vârfurile ascuţite de oţel trecându-i prin armură Lipit cu spatele de zid, Galessin începe să lovească atât de tare, că scuturile cad în bucăţi până la urmă; apoi, cu o lovitură norocoasă, taie braţul stâng al unui duşman Era tatăl; văzându-l în starea asta, cei trei fii rămân cuprinşi de mare durere şi ruşinare; dar curând unul se alege cu capul despicat, altul cu umărul străpuns, aşa încât cel de-al treilea se aruncă în genunchi pentru a cere îndurare În clipa aceea sună un clopot mare, şi un cavaler intră în livadă, în tovărăşia unei doamne foarte frumoase şi a tuturor oamenilor săi — Nobile senior, spuse el, anul trecut am fost făcut ostatec într-o luptă pe care o dădeam cu un vecin de-al meu, şi din întâmplare ţăranul pe care l-ai ucis domnia-ta m-a pus în libertate printr-un vicleşug Dar mi-a cerut în schimb să-i dăruiesc a treia parte din moşiile mele şi un copil de fiecare familie Şi îşi alegea fete pentru poftele lui şi tineri care să-l slujească pe el şi pe fiii lui Mulţumită Domnului, prin înfrângerea lor, domnia-ta ai rupt datina cea silnică Atunci seniorul Pintadolului întrebă de numele lui Galessin; şi când află că face parte dintre cavalerii Mesei rotunde, se bucură foarte; apoi îi spuse că găliganul care îl răpise pe nobilul Gauvain nu putea fi altul decât Karadoc din Turnul Pătimirii De bună seamă ducele de Clarence a fost bine găzduit în noaptea aceea Dar a doua zi, îndată după cântecul ciocârliei şi după ce se auzi cornul pândarului care vestea ivirea zorilor, Galessin ascultă slujba şi plecă însoţit de un scutier pe care gazda i-l dete drept călăuză ÎNTUNECATUL ESCALON Era trecut de amiază când sosiră în faţa unei cetăţi împrejmuită din toate părţile de ziduri negre ca funinginea şi, de cum trecură pe poartă, se găsiră într-un întuneric adânc, fiindcă totul era întunecat ca la şase leghe sub pământ Descălecară Scutierul se apucă de un lanţ care se întindea în întuneric, şi amândoi înaintară, trăgându-şi caii de dârlogi Străbătură un loc cu o geană de lumină din care se ridica o mireasmă foarte plăcută: era un cimitir; pe urmă ajunseră în uşa unei biserici din care se revărsau o răceală de gheaţă şi o duhoare înspăimântătoare — Nobile duce, spuse scutierul, vezi colo, la celălalt capăt, luminiţa aceea? Cel ce va putea ajunge până la ea o să aducă ziua înapoi şi are să pună capăt acestei stări de lucruri Fă aşadar cum te-o îndemna inima Galessin îşi pune scutul pe braţ, îşi scoate spada din teacă şi o porneşte cu paşi mari înainte Dar deodată o mulţime de săbii şi de măciuci nevăzute îl izbiră cu tărie; în acelaşi timp frigul îi pătrunse până la oase, iar duhoarea îl înăbuşi atât de tare încât căzu aproape leşinat pe lespezi În clipa aceea era atât de înspăimântat, că mai-mai să-i plesnească inima Se târî afară unde scutierul îi scoase în grabă coiful ca să-şi poată trage sufletul; şi, după ce îşi veni în fire, strigă că n-ar vrea să mai ia de la capăt încercarea, de-ar fi să-i dea cineva regatul din Logres Se întoarseră de-a lungul lanţului, ţinându-şi caii de dârlogi, şi se duseră să poposească în casa unui vasal pe care îl cunoştea scutierul, în vecinătatea cetăţii întunecate Şi acolo Galessin se interesă de tâlcul tuturor lucrurilor acelora — Nobile senior, acum şaptesprezece ani, în postul mare, stăpânul acestui castel iubea o femeie frumoasă, pe care n-a putut-o avea după placul lui, fiindcă era prea bine păzită Într-o miercuri din săptămâna mare, s-a întâlnit la slujba Utreniei Tenebrelor şi, când s-au stins lumânările, ei s-au unit trupeşte Dar Sfântul Duh a văzut ocara pe care o săvârşeau în biserică şi de atunci întunericul s-a coborât peste satul care se numea Seninul Escalon, şi care acum poartă numele de Întunecatul Escalon Cimitirul şi-a păstrat lumina, întrucât zac în el multe trupuri sfinte, ale căror suflete, socotim noi, se află în faţa Domnului nostru Iisus Cristos Şi dacă vrei să-mi dai crezare, ai să rămâi aici, fiindcă rănile domniei-tale au mare nevoie de îngrijirea unui doctor Nu înfrunta primejdia pădurii din apropiere, sau vei pieri în ea Dar Galessin răspunse că nu va renunţa la ceea ce caută, căci e mai bine să piei cu cinstire decât să trăieşti în ruşine Şi, a doua zi, plecă însoţit de scutierul său VALEA FĂRĂ ÎNTOARCERE Merseră aşa călare până ce ajunseră la un paraclis, pe nume paraclisul Morgana, de unde se despărţeau două drumuri — Senior duce, spuse scutierul, eu aş zice s-o luăm pe drumul din dreapta, căci celălalt dă în valea din care nimeni nu se mai întoarce Dacă ai lua-o pe ăsta, ar fi o mare nechibzuinţă — Vrei să mă îndepărtezi de ceea ce caut! Nu e cavaler, ci negustor cel care ocoleşte drumurile primejdioase pentru cele sigure, şi niciodată aventurile n-ar mai fi duse la bun sfârşit dacă toţi cavalerii rătăcitori ar face ce-mi urezi tu să fac — Du-te, domnia-ta, unde vei pofti, îi răspunse scutierul, dar eu n-am să te însoţesc Am să te aştept aici până mâine şi, dacă n-am să aflu nimic despre domnia-ta până atunci, am să-mi văd de drum — Dacă mă vei aştepta atât, va fi de ajuns Zicând acestea, Galessin îl lăsă pe scutier în paza Domnului şi intră în Vale, care era împrejmuită de un zid de aer Şi povestea arată cum anume Ascultaţi: Regele Artus avea o soră pe nume Morgana, care învăţase de la Merlin atâtea scamatorii şi vrăji, că multă lume, printre care mulţi smintiţi, îi ziceau zâna Morgana sau chiar zeiţa Ea s-a îndrăgostit de un cavaler numit Guyomar, văr cu regina Guenievra, care-i mustra des Într-o bună zi îi prinse asupra faptului şi îl alungă pe vărul ei: de aici şi ura neostoită a Morganei faţă de regină Fugi şi ea de acolo şi se duse după Guyomar; dar el se îndrăgostise de o fată minunat de frumoasă De multe ori, Morgana a vrut să-i prindă împreună, căci ea cunoştea adevărul numai din auzite Îi pândi atâta, zi şi noapte, că până la urmă îi găsi în valea asta, care era una din cele mai frumoase din lume Şi a suferit atât de mult din această pricină, încât îi închise cu un zid gros de aer şi o osândi pe fată să simtă neîncetat un frig de gheaţă de la cap şi până la mijloc şi o căldură aprinsă de la mijloc până la picioare; apoi făcu o vrajă aşa ca nici un cavaler să nu poată ieşi din vale, după ce a intrat în ea, afară numai dacă nu şi-a înşelat niciodată, chiar şi cu gândul, iubita De douăzeci de ani, nici unul din cavalerii rătăcitori care trecuseră prin zidul de aer n-a putut să se mai întoarcă înapoi, şi se aflau acolo două sute cincizeci şi patru de cavaleri; de aceea locul acela se numea Valea iubiţilor nestatornici sau Valea fără întoarcere Doamnele, domnişoarele şi scutierii intrau şi ieşeau după voie, aşa că mulţi prizonieri îşi aveau iubitele cu ei, precum şi scutierii care-i slujeau şi le aduceau veniturile, veşmintele, şoimii; şi erau găzduiţi în case bogate; şi erau acolo paraclise în care se oficia slujba în fiecare zi Şi în vremea asta toţi aşteptau inima blajină, supusă şi neprihănită în credinţa ei care să le poată reda libertatea După ce Galessin merse o bucată de drum prin Vale, găsi o poartă joasă în faţa căreia descălecă Poarta dădea spre o scară pe care ajunse într-un coridor alb de tot, sub pământ Acolo, patru balauri cu lanţuri de gât, răi, puternici şi cruzi cum nu se mai poate, şi care-şi lingeau ghearele pline de sânge, se ridicară la vederea lui, se întinseră şi îşi zbârliră ameninţător coamele; aşa erau de puternici, încât îşi înfigeau ghearele în pardoseala de gresie cu atâta uşurinţă, de-ai fi zis că e unt nu alta Dar Galessin îşi pune scutul pe braţ, îşi scoate spada şi se aruncă între ei: ei dau năvală în aceeaşi clipă asupra lui Degeaba îl loveşte pe unul în frunte: sabia sare în sus ca de pe-o nicovală Atunci, făcându-şi cum poate mai bine o apărătoare din scut, începe să-i pocnească atât de tare cu mânerul spadei, că-i face să verse scântei din ochi, şi se luptă atâta şi aşa de grozav, că până la urmă trece de ei Drumul pe care o apucase îl scoase la lumina zilei, dar se găsi în faţa unui puhoi uriaş şi adânc, peste care era pusă, în chip de punte, o scândură îngustă de tot: doi cavaleri îi apărau trecerea, unul înarmat cu o lance, celălalt cu un scut şi o spadă trasă din teacă Galessin îşi face semnul crucii şi înaintează pe puntea cea primejdioasă, cu scutul în dreptul pieptului Dar cavalerul cu lancea îl izbeşte atât de cumplit încât de la prima lovitură îl prăvăleşte în puhoi Când Galessin îşi veni în simţire, socoti că se umflase de atâta apă Patru ţărani îl întind pe mal: în faţa lui stă proţăpit un cavaler înarmat, care-i smulge coiful şi spada; după care este dus într-o livadă unde o mulţime de nobili prinşi şi de doamne se plimbă stând de vorbă Galessin îl găsi acolo pe Keheddin cel frumos, pe Hélain cel bălai şi pe Aiglin din Vaux, câteşitrei cavaleri ai Mesei rotunde Dar povestea nu mai spune nimic despre el, pentru câtăva vreme, vrând să depene ce s-a întâmplat cu nobilul Gauvain după ce l-a răpit şi l-a dus cu el Karadoc din Turnul Pătimirii TURNUL PĂTIMIRII După ce i-a ajuns din urmă pe oamenii săi, namila de cavaler a poruncit ca nobilul Gauvain să fie aruncat pe un cal, cu braţele fedeleş şi cu picioarele legate pe sub burta calului, şi tot drumul şi-a pus oamenii de l-au bătut cu biciul, în aşa fel încât sângele prizonierului curgea şiroaie Karadoc avea o femeie bătrână şi hâdă, baba cea mai ticăloasă şi mai parşivă din câte s-au văzut cândva pe lumea asta Când îl zări pe seniorul Gauvain, strigă: — Gauvain, Gauvain, în sfârşit te am în închisoarea mea! Şi am să mă răzbun de toate mârşăviile tale — Doamnă, n-am făptuit niciodată vreuna, îi răspunse el, şi nu se află om pe lumea asta care să-mi arunce în cap o asemenea învinuire fără să-i cer socoteală — Tu mi-ai ucis băiatul, şi pesemne ai făcut-o prin vicleşugurile tale cele multe, căci nici un cavaler n-a fost mai de ispravă decât dânsul Şi nimeni nu-i mai necinstit şi mai mârşav decât tine! — Trăncăneşti, doamnă, tot ce-ţi dă prin minte Dar minţi ca o împuţită bătrână care-și calcă jurămintele Atunci, baba înşfăcă o lance din rastel şi voi să-l lovească; dar Karadoc, pe care oamenii lui îl dezbrăcau de armură, alergă s-o oprească — Hei, doamnă, stai locului, ce Dumnezeu! Dacă-l omori, mă împiedici să fac cu el ce vreau eu! El îşi doreşte moartea, şi are dreptate, fiindcă am să-l supun la asemenea cazne că ar fi mai bine pentru el să fie mort decât viu; n-are să mai iasă niciodată din temniţă Spunând aşa, îl luă pe nobilul Gauvain, îl dezbrăcă şi îl întinse pe o masă; apoi îi făcu mai multe crestături, dar nu prea adânci, pe tot trupul, iar bătrâna îi unse rănile cu o unsoare otrăvită Pe urmă îl coborâră într-o temniţă întunecoasă şi mişunând de atâtea vietăţi scârbavnice, încât nu se aflau pe lume viermi, rozătoare, jivine puturoase şi veninoase din care să nu fie şi acolo vreuna, după cum spune povestea În mijlocul acestei chilii întunecoase şi îngheţate se ridica un stâlp înalt de cinci picioare, lat şi lung atât cât să se poată întinde un om pe dânsul Îl lăsară acolo pe nobilul Gauvain, cu o mână de paie şi cu o învelitoare subţire drept pat, dimpreună cu un beţigaş ca să se apere de lighioane Şi când se văzu în starea asta, nu se putu opri de a se tângui — Hei, dragă unchiule, nobile şi bun rege, cât de supărat ai fi de-ai vedea chinul în care mă zbat şi suferinţele pe care le îndur! Hei, iubită regină, cum ar păli frumoasa faţă de un roşu-aprins a măriei-tale, de-ai şti spaima din inima mea! Hei, nobili cavaleri, tovarăşi ai Mesei rotunde, Dumnezeu să vă aibă în paza lui spre cinstirea regelui Artus şi să vă ferească de a veni aici unde mă aflu eu acum! Hei, Galessin, vere dragă, sunt sigur că ai fost tare îndurerat văzându-mă răpit! Şi domnia-ta, scump prieten, Lancelot, dacă cineva m-ar putea ajuta, numai domnia-ta ai putea fi acela; dar facă Domnul cel de sus să nu ştii unde am fost aruncat, căci dacă Bretania ar pierde un asemenea om, n-ar mai găsi altul în loc! Hei, Galehaut, luminate prinţ, să te apere Cel care a suferit moartea pentru păcatele noastre! Dumnezeu să-i aibă în paza lui pe toţi prietenii mei, fiindcă tare cred că n-au să mă mai vadă Aşa îşi plângea nobilul senior nu atât nenorocirea sa, cât durerea pe care avea s-o pricinuiască lipsa lui Dar fu voia Domnului ca o domnişoară care se plimba prin grădină să-l audă Karadoc i-o răpise unui cavaler pe care fata îl iubea, dar, deşi Karadoc era îndrăgostit de dânsa, ea îl ura mai mult decât pe oricine în lume Veni la ferestruica prin care i se dădea de mâncare nobilului Gauvain şi întrebă cine se jeluieşte atât de amarnic — Gauvain, nepotul regelui Artus, care nu ştie cine vrea să-i afle numele, nici dacă-i spre binele sau spre răul său — Nobile Gauvain, eu sunt o domnişoară care are să te ajute din toate puterile sale SUPĂRAREA REGINEI — Doamnă, şerpii şi gângăniile care mişună aici la mine îmi taie orice poftă de mâncare şi de băutură, de somn şi de hodină Se reped asupră-mi fără ostoire şi n-am cu ce să mă apăr, căci mi-am rupt băţul pe care mi l-au dat ca să le omor, şi mi-au otrăvit aşa de rău rănile, că tot corpul mi s-a umflat ca o butie Aşa grăia el, fiindcă nu ştia că ticăloasa de bătrână îi unsese cu otravă rănile făcute de Karadoc Domnişoara se întoarse în turnul unde locuia Luă făină de secară cât ar fi fost de trebuinţă pentru pâinea a zece cavaleri la o masă; o frământă cu zeama unei buruieni împotriva şerpilor şi cu a altor cinci buruieni cu mari puteri; apoi puse plăcinta asta la copt şi apoi la muiat în lapte de capră; după aceea se duse s-o arunce în temniţa seniorului Gauvain Gângăniile, simţind mirosul de pâine caldă şi de lapte, se repreziră să înfulece hrana asta Dar, de îndată ce o mâncară, se încinseră, apoi se răciră şi muriră toate Din cauza asta se iscă o putoare atât de grozavă, încât nobilul Gauvain crezu c-o să-şi verse toate măruntaiele de scârbă Atunci domnişoara alergă să caute o cutie cu o unsoare bună de tot pe care i-o întinse în capul unei prăjini, şi de cum îşi unse rănile cu ea, mirosul plăcut al alifiei îl făcu să uite duhoarea Şi, în timpul nopţii următoare, pregăti pucioasă şi mirodenii plăcute, fierbinţi, pe care le aruncă peste gângăniile moarte, le dădu foc şi le făcu scrum La urmă, îi dădu nobilului Gauvain cearşafuri, perne, o velinţă groasă nişte fripturi straşnice şi vinuri alese: în aşa fel încât, datorită alifiei puse pe răni, datorită somnului, mâncării şi băuturii, îşi recăpătă repede puterile Dar povestea încetează, aici, să mai vorbească despre el pentru a spune ce s-a întâmplat în lipsa lui la curtea regelui Artus […] SUPĂRAREA REGINEI A doua zi, pe când regele se afla în capul mesei, sosi un trimis al nobilului din Pintadol, iar puţin după aceea, doamna din Briestoc, care povestiră cum a fost răpit nobilul Gauvain de către Karadoc din Turnul Pătimirii şi cum au pornit în căutarea lui Galessin şi a lui Lancelot du Lac Când află astfel că Lancelot plecase, regina suferi cumplit şi, gândindu-se că a plecat fără să-i fi îngăduit ea, se supără atât de tare că nu l-a iertat multă vreme, aşa cum are s-o arate povestea mai departe Iar Lionel îi spuse lui Galehaut — Sire, m-ai înşelat, căci aseară l-aș fi ajuns din urmă pe seniorul meu şi aş fi murit sau aş fi fost ucis o dată cu el! Galehaut era tot atât de întristat ca şi Lionel: îl îmbărbătă totuşi cum putu mai bine; după aceea, îşi apără prietenul în faţa reginei, nu pentru că ar fi socotit că Lancelot făcuse bine plecând fără să-şi fi luat rămas bun, ci pentru că voia s-o liniştească pe regină În vremea asta, regele trimisese crainici prin cetate care să înştiinţeze să nu plece nimeni, pentru că a doua zi se va duce să-l elibereze pe nobilul Gauvain Într-adevăr, când se făcu ziuă, porni la drum cu oamenii săi către Turnul Pătimirii; cu toate astea regina, mâniată, nu primi să-l însoţească şi-i trimise vorbă că e bolnavă Ci iată că, la puţină vreme după plecarea regelui, îl văzu pe Lionel intrând în odaia ei pentru a-i povesti cum îl oprise Galehaut în ajun, pentru că încă nu era cavaler — Mărită-doamnă, spuse tânărul, te rog să mă faci cavaler de dragul nobilului senior Lancelot Regina primi Pe dată, îl îmbrăcă cu zalele, îi înnodă coiful, îi legă pintenii şi-i încinse spada la coapsă; după aceea îi spuse: — Iubite prietene, să aşteptăm pe vreun brav cavaler care să-ţi dea lovitura de consacrare, căci nu se cuvine ca o femeie să lovească un bărbat — Mărită-doamnă, loveşte-mă, te rog Din dragoste pentru măria-ta, am să lupt şi mai grozav cu spada mea de oţel Atunci regina îi izbi cu mâna pe gât cât putu mai tare, spunând: — Să-ţi dea Dumnezeu vitejie şi îndrăzneală!… Şi acum, dacă vrei o sărutare, ia-o singur, adăugă ea — Mulţumesc din suflet, mărită-doamnă! Şi o sărută de trei ori dintr-o răsuflare Pe urmă coborî în curte, sări pe cal, fără să mai vâre piciorul în scară, şi îl puse să galopeze şi să se cambreze prin faţa reginei care se arătase la fereastră În sfârşit, regina se rugă lui Dumnezeu pentru oblăduirea lui şi Lionel plecă Dar acum povestea vă vorbeşte despre ceea ce i s-a întâmplat lui Lancelot după ce părăsise Castelul Alb ÎNSTĂRITUL ESCALON Lancelot rătăci ziua toată şi-şi petrecu noaptea într-o schivnicie Apoi a doua zi călători până către ceasul al nouălea, când întâlni o fată călare pe un cal negru Îi dădu bineţe de cum o văzu, de departe, şi o întrebă care-i drumul spre Turnul Pătimirii — Doamne fereşte! zise ea, o să ai pe drum multe necazuri şi mult de furcă! — Domnişoară, cel care le va îndura pe toate are să fie destul de tare Atunci ea îl încunoştinţă că va trebui să treacă prin încercarea din întunecatul Escalon Iar când Lancelot ajunse la poarta cetăţii întunecate, descălecă aşa cum făcuse şi Galessin, urmă lanţul în întuneric şi se opri în faţa bisericii Şi acolo se întoarse cu faţa către Londra şi murmură: — Stăpână a mea, îmi încredinţez sufletul măriei-tale, oriunde m-aş afla! Apoi, după ce-şi făcu semnul crucii, îşi legă bine de mână sabia trasă din teacă, ca să n-o piardă, şi porni cu paşi mari prin biserică spre luminiţa îndepărtată Nici nu făcuse bine câţiva paşi, că şi simţi vârfurile de fier ale unor pari pătrunzându-i în carne şi izbituri de măciuci şi de spade plouându-i în cap; şi făceau o zarvă atât de cumplită, de credea că se dărâmă biserica; iar frigul şi duhoarea erau aşa de grozave că era mai mult mort decât viu De şapte ori căzu în genunchi şi în pumni; dar se ridică iar în picioare Când nu mai era decât la câţiva paşi de uşa prin care venea lumina, se întinse din nou cât era de lung; dar se vedea în dorinţa lui ca într-o oglindă, în aşa fel că, nemaiavând putere să se mai ridice, se târî, cu mare caznă şi suferinţă, până la uşă, pe care o împinse Uşa, de fier, se izbi de zid şi zgomotul răsună în toată cetatea Şi intră o lumină, care umplu biserica şi se răspândi peste cetate, risipind miasmele, îndepărtând întunericul Lancelot vru să se duca să sărute altarul strălucitor; dar nu mai avu puterea şi leşină În vremea asta alergau de peste tot locuitorii, slabi şi galbeni la faţă de parcă i-ar fi scos cineva din mormânt Îl duseră pe Lancelot leşinat aşa cum era în cimitir şi îl atinseră de mormântul frumos al unui om sfânt: şi pe dată îşi recăpătă sănătatea pe care o avea la sosire El voia să plece numaidecât, dar cei din partea locului îl rugară aşa de mult, încât Lancelot primi să-şi petreacă noaptea la ei, unde i se făcu cea mai frumoasă primire pe care a avut-o cândva un cavaler Şi, din ziua aceea, cetatea lor s-a numit Înstăritul Escalon VALEA IUBIŢILOR NESTATORNICI A doua zi ajunse fără zăbavă la paraclisul Morgana Scutierul care-l aştepta pe Galessin mai era încă acolo şi-i spuse ce s-a întâmplat Şi Lancelot trecu numaidecât prin zidul de aer După ce-i învinse pe cei patru balauri, sosi la puntea îngustă apărată de cei doi cavaleri Îşi scoase de la gât cureaua scutului pe care-l apucă numai de mânere şi se prefăcu a o lua la fugă pe podişcă Cavalerul cu lancea izbeşte din toate puterile, dar Lancelot se fereşte de lovitură, pe care o abate în altă parte aruncându-şi scutul, care cade în apă cu lancea înfiptă în el; apoi dă năvală asupra celor doi apărători şi îi omoară În faţa lui zări atunci o scară apărată de un zid de foc prin care trecu; apoi de trei cavaleri înarmaţi cu topoare, din care doborî doi; al treilea, la vederea celor întâmplate, o luă la fugă, din odaie în odaie şi, în cele din urmă, se ascunse sub un pat în care dormea o doamnă frumoasă Lancelot loveşte cu piciorul în pat aşa de tare că îl răstoarnă cu doamnă cu tot, pe urmă se repede la fricos şi îi taie beregata; după aceea se întoarce la doamnă şi îi spune întinzându-i capul: — Domnişoară, iată răsplata pentru jignirea pe care cavalerul ăsta m-a silit să v-o aduc Era Morgana Ea scoase un ţipăt — Afurisit să fie ceasul în care te-ai născut pentru a face asemenea blestemăţii! — Hei, domnişoară, cum vorbeşti una ca asta! Am facut-o ca să destrăm datina rea care bântuie aceste meleaguri — Dar cine eşti domnia-ta? — Numele meu e Lancelot du Lac — Blestemat să fii că ai venit în ţinutul ăsta! Şi blestemată să fie femeia pe care-o iubeşti cu atâta statornicie! Şi în timp ce ea grăia astfel, unul din ostaşi veni să-i spună că toate ieşirile erau libere şi că pe puţin o sută de cavaleri plecaseră Pe urma ostaşului veni Galessin, cu ceilalţi trei tovarăşi ai Mesei rotunde, care se bucurară mult toţi patru văzându-l pe Lancelot — Seniore cavaler, îi spuse Morgana, ai făcut şi binele şi răul: răul l-ai făcut femeilor şi fetelor pe care le-ai lipsit de dragostea şi de fericirea lor, fiindcă niciodată nu vor mai fi atât de mulţumite aşa cum erau în valea asta în care iubiţii lor ţinuţi în loc nu le puteau părăsi; binele l-ai făcut cavalerilor care datorită domniei-tale şi-au recăpătat libertatea Totuşi, te rog să mai rămâi aici până mâine cu aceşti seniori, iar dimineaţă vă veţi recăpăta armele şi caii Lancelot se învoi INELUL MORGANEI Dar, în timpul nopţii, perfida Morgana îl scufundă printr-o vrajă într-un somn adânc; pe urmă dădu poruncă să fie răpit într-o lectică pe care doi cai zdraveni o duseră într-o ascunzătoare în locul cel mai tăinuit din pădure Şi acolo, Morgana îl trezi — Lancelot, îi spuse ea, eşti în mâna mea şi n-ai să mai scapi de aici până ce nu-mi predai inelul pe care-l ai în deget Era inelul pe care i-l dăruise regina — Doamnă, spuse el, n-o să obţii niciodată inelul fără deget Ea ştia bine de la cine îl avea Şi avea şi ea unul dăruit cândva de regină, aproape la fel cu al lui Lancelot: şi pe unul şi pe celălalt doi iubiţi se sărutau; numai că pe cel al lui Lancelot îndrăgostiţii ţineau o inimă în mâini, în timp ce pe inelul Morganei se ţineau de mână — Asta înseamnă, spuse iarăşi Morgana, că nu râvneşti prea mult după libertate, pentru că nu vrei să-mi dai drept zălog un lucru care preţuieşte aşa de puţin! Află dar că până sâmbătă Turnul Pătimirii va fi atacat, iar domnia-ta vei fi hulit în vecii vecilor dacă nu vei fi de faţă — Doamnă, numai dacă-mi tai degetul ai să pui mâna pe inel Şi dacă nobilul Gauvain îşi va recăpăta libertatea în lipsa mea, am să mă las să mor de foame — Dar, dacă te-aş lăsa să pleci, îmi juri pe toţi sfinţii că ai să te întorci în stăpânirea mea după cucerirea fortăreţei? Lancelot făcu legământul Atunci Morgana îl puse în capul mesei şi îl onoră cum putu mai frumos, iar miercuri îi dădu drumul să plece însoţit de una dintre femeile ei şi de doi scutieri pentru a-i arăta drumul […] Dar povestea părăseşte acum firul ăsta şi vorbeşte despre ceea ce li s-a întâmplat lui Galessin, Aiglin din Vaux, Keheddin cel frumos şi Hélain cel bălai când se treziră dimineaţa şi văzură că Lancelot a dispărut KEU DIN ESTRAUX Se sfătuiră între ei şi luară hotărârea să pornească în căutarea lui, de îndată ce nobilul Gauvain va fi pus în libertate Keheddin îi duse să-i găzduiască la Keu din Estraux, unchiul lui, care-şi avea castelul prin apropiere Încălecară pe cai, pe care-i găsiră gata înşeuaţi şi o porniră la drum, după ce Keheddin trimise un scutier să-l salute din partea lui şi să-i dea de veste despre sosirea lor Scutierul îl găsi pe Keu din Estraux jucând şah cu soţia lui Dar nu apucă bine să-şi termine vorba, că femeia căzu leşinată; pe urmă, după ce-şi veni în fire, ea întrebă despre numele cavalerului care-i eliberase pe prizonierii din Valea fără întoarcere — Numele lui e Lancelot du Lac, stăpână Vai! Numai perfida Morgana l-a prins şi pe el — O, Lancelot! Diavol viclean! strigă ea, dare-ar Dumnezeu să piei de arme otrăvite sau să nu mai ieşi niciodată din închisoare! — Să-l apere Dumnezeu de orice rău! spuse cu mare veselie Keu din Estraux Este cel mai bun dintre cavaleri şi iubitul cel mai credincios Între timp doamna se urcă în odăile ei, ca să-şi verse amarul mai cu foc; dar Keheddin se duse după dânsa şi o întrebă dacă nu se bucură câtuşi de puţin că el şi-a recăpătat libertatea — Cum, doamnă, spuse el, nu mă iubeşti câtuşi de puţin? — Vai, dragă nepoate, mâhnirea mea îmi întrece bucuria! Multe femei îşi pierd astăzi fericirea şi situaţia prielnică, iar cel care a deschis Valea iubiţilor nestatornici a făcut mai mult rău decât bine dându-le libertatea celor pe care uşurinţa lor îi ţinea întemniţaţi Cu toate astea, Keheddin se rugă de ea atât de mult, că doamna coborî la masă; dar îi părăsi îndată după aceea, şi Keu din Estraux le spuse oaspeţilor săi nedumeriţi: — Nobili prieteni, am iubit-o şi o iubesc mai mult decât orice pe lume; îi vorbeam de dragoste de pe vremea când nu era decât o copilă Acum opt ani, mi-a spus că mă ia de bărbat şi iubit dacă îi fac o favoare, iar eu i-am făgăduit Vai! după ce-am luat-o de nevastă, mi-a amintit de legământ spunându-mi că favoarea pe care i-o făgăduisem era să nu mai trec vreodată pragul castelului ăsta până ce Valea iubiţilor nestatornici nu va fi deschisă Ştie bine acum că n-o să mă mai aibă tot timpul lângă dânsa ca până aici! Lancelot mi-a redat şi mie libertatea ca şi domniilor voastre: de aceea am să pornesc şi cu în căutarea lui Trimise crainici în toate domeniile sale ca să-şi adune cavalerii, iar a doua zi, către ceasul al treilea, veniră mai mult de zece care porniră la drum împreună cu el şi cu cei patru tovarăşi pentru a se alătura armatei regelui Artus Şi Lancelot ajunse vineri acolo, şi nu vă mai spun ce bucurie a fost pe toată lumea A doua zi, de îndată ce soarele zvântă roua, regele cu toţi oamenii lui îl atacară pe Karadoc cel mare, ieşit în întâmpinarea lor MOARTEA LUI KARADOC CEL MARE A fost o bătălie de pomină Karadoc făcea minuni, călare pe un cal puternic, mai iute decât cerbul din câmpie, şi era aşa de înalt şi de puternic, că nu exista viteaz pe care să nu-l omoare Lancelot îl recunoscu după scut şi îl strigă Amândoi se repeziră unul către altul şi îşi frânseră lăncile Karadoc izbi cu spada şi lama ei intră adânc în scut de două degete, aşa fel încât nu putu s-o mai scoată din el; dar Lancelot răspunse atât de grozav, încât îi tăie apărătoarea nasului de la cască, dar Karadoc nu fu rănit, fiindcă lovitura pornise pieziş, dar rămase năucit şi calul porni în goană cu el Lancelot dădu pinteni calului în urma lui, cu sabia înfiptă tot în coif, şi strigându-l laş ticălos Dar Karadoc, după ce-şi venise în fire, fugea mai departe; ba încă îşi aruncase şi scutul în spate, ca să se apere de loviturile grozave pe care i le dădea Lancelot când apuca, şi care îl doborau uneori până pe gâtul calului Cu toate astea se apropia de castel; de aceea, Lancelot, temându-se să nu-l scape până la urmă, îşi puse spada în teacă şi înfipse atât de tare pintenii în coastele calului, încât sângele îi curgea şiroaie: în felul acesta ajunse alături de fugar, îl înhăţă cu amândouă mâinile de scut, care căzu, pe urmă de gât, şi îl trase spre dânsul până ce-l culcă pe crupa calului; dar Karadoc, mare şi puternic cum era, îşi încordă toate puterile de frica morţii şi se ridică în capul oaselor atât de repede, că îl smulse pe Lancelot din şa, azvârlindu-l în zbor pe crupa calului său Şi, înlănţuiţi în felul ăsta, amândoi intrară în goana mare a calului pe poarta castelui, care era deschisă, pentru a-i lăsa pe fugari să treacă Cavalerii care o păzeau aruncaseră lăncile pentru a opri calul; dar nu izbutiră: animalul se năpusti cu cei doi călăreţi pe o poartă îngustă pe care o închise la repezeală în urma lui domnişoara care îl ajutase atât de mult pe nobilul Gauvain, şi calul se prăbuşi în faţa turnului Cei doi cavaleri căzură, dar Karadoc se răni, pentru că era cât o matahală Lancelot se şi repezi asupra lui; Karadoc nemaiavând nici scut, nici spadă, o luă la fugă Sări în unul din şanţurile cu apă ale turnului, adânc cât două staturi de om; acolo era o uşă care dădea spre temniţa în care zăcea nobilul Gauvain Tocmai în clipa când o deschisese cu cheile ca să-şi ucidă prizonierul, Lancelot se aruncă în spatele lui, îl dădu peste cap şi, ridicându-i poalele zalelor, îi vârî spada în burtă şi apoi îi tăie capul În felul ăsta scăpă de Karadoc şi îi aruncă trupul în temniţa neagră pe care o văzu deschisă Gauvain, care-l auzi, întrebă cine era acolo, şi Lancelot îi recunoscu glasul — Ah, iubite prieten, scump tovarăş, unde eşti domnia-ta? Eu sunt Lancelot du Lac — Adevărat că nici un muritor nu putea să ajungă până la mine, în afară de Lancelot! Spunând acestea, nobilul Gauvain ieşi şi îşi îmbrăţişă cu mare bucurie prietenul Domnişoara le dădu o scară şi cavalerii se urcară în curte, unde Gauvain se aşeză în genunchi şi-i mulţumi În vremea asta, Lancelot arăta apărătorilor fortăreţei capul lui Karadoc, iar ei se predară fără luptă Se însera; afară cavalerii regelui Artus îşi ridicaseră corturile şi pavilioanele, fiindcă regele amânase lupta pe a doua zi; ce armată ar fi putut lua cu asalt o fortăreaţă atât de puternică? Deodată, podul mişcător se lăsă şi Lancelot ieşi însoţit de nobilul Gauvain În faţa cortului regelui el îngenunche şi îi oferi cheile fortăreţei odată cu capul uriaşului Nu mă mai întrebaţi cum l-au sărutat şi l-au îmbrăţişat Galehaut şi Lionel Cât despre nobilul Gauvain, el povesti câte datora domnişoarei, căreia regele îi dădu drept răsplată toate moşiile lui Karadoc, şi pe dată îi dădu cheile în stăpânire Şi din ziua aceea încolo castelul n-a mai fost numit decât Frumoasa Cucerire Dar chiar în noaptea aceea, de îndată ce regele se culcă, Lancelot plecă în taină pentru a se întoarce în temniţa Morganei MORGANA CEA PERFIDĂ Degeaba îşi încercă Morgana toată puterea: n-a putut intra în stăpânirea inelului nici cu rugăminţile, nici cu ameninţările De aceea, într-o noapte, îl puse să bea o băutură care îl adormi, i-l scoase din deget şi i-l puse în loc pe al ei, care era la fel Apoi, făcu una din cele mai mari mârşăvii din lume; ascultaţi: Trimise la Londra, unde se afla regele Artus, o domnişoară, şi aflaţi că domnişoara asta era hâdă în toate privinţele Avea faţa şi gâtul mai cenuşii decât fierul, ochii mai roşii ca focul, părul mai negru decât pana corbului, dinţii galbeni ca un gălbenuş de ou, o singură coadă, care părea mai degrabă o coadă de şobolan decât altceva, nasul sumes, buze de măgar sau de bou, nişte nări mari şi largi, pulpe scurte şi picioare atât de încârligate de nici nu le putea ţine în scări: de aceea călărea cu pulpele pe gâtul calului, trufaşă, şi ţinându-şi sus părul ei ţeapăn Deşi era atât de pocită şi mai hidoasă decât un drac din iad, se numea Roseta Şi se înfăţişă regelui Îl salută în numele lui Lancelot şi îi spuse că are să-i transmită un mesaj, dar că trebuie să vorbească în faţa tuturor curtenilor Regele, bucuros, trimise pe dată să-l caute pe Galehaut şi pe baroni, pe regină şi doamnele ei; şi când se strânse toată lumea, seneşalul Keu nu se putu stăpâni să nu-i spună, râzând, reginei: — Măria-ta, teamă mi-e ca nu cumva regele să se îndrăgostească mai tare de fecioara asta drăgălaşă decât de măria-ta! Cât despre mine, dac-aş şti unde se pot găsi fete de astea, m-aş duce să-mi iau una! În timpul ăsta, fata cea hâdă spunea în gura mare: — Maiestate, mai întâi vreau să-mi asiguri protecţia, fiindcă aduc cu mine veşti care nu vor fi tocmai pe placul unuia sau altuia de la curtea măriei-tale Şi, după ce regele îi dădu cuvântul, ea urmă: — Rege Artus, Lancelot îţi dă de ştire ca unuia ce eşti seniorul său direct, şi înştiinţează pe toţi cei de la Masa rotundă, şi pe voi, seniorilor, tovarăşii săi, să-l iertaţi, fiindcă n-o să-l mai vedeţi niciodată Auzind aceste vorbe, Lionel leşină, Galehaut crezu că înnebuneşte, iar regina se ridică pentru a se retrage în odăile ei; dar fata spuse că, dacă cineva pleacă din adunare, n-are să mai vorbească, şi toată lumea se aşeză la loc — Sire, spuse ea mai departe, când Lancelot te-a părăsit la Turnul Pătimirii, avea o rană de lance în trup şi se temea grozav că are să moară fără să-şi mărturisească păcatele Dar a întâlnit în calea lui un preot care i-a dat drept ispăşire să-şi mărturisească păcatele în faţa curţii Măriei-tale, fie direct, fie printr-un prepus, şi mi-a cerut, în numele Domnului, s-o fac eu în locul lui Şi mai întâi de toate te roagă să-i ierţi marea mârşăvie faţă de măria-ta, fiindcă te-a făcut de ocară în ochii lumii cu soţia măriei-tale pe care o iubea nebuneşte, şi care-l iubea şi ea Auzind asta, Lionel cel cu inima nesăbuită vru să se năpustească asupra ei, şi ar fi omorât-o, dacă ar fi putut să se apropie de ea; dar Galehaut i se aşeză în faţă, amintindu-i că regele îi dăduse fetei cuvântul lui — Diavol din iad, strigă Lionel, să ştii măcar că dacă pun mâna pe tine cândva, nici un rege şi nici o regină n-au să te poată apăra! — Sire, îi spuse regelui domnişoara cea urâtă, o să-ţi retragi protecţia pe care mi-ai acordat-o? — Domnişoară, răspunse Galehaut, nici să nu te gândeşti la una ca asta de vreme ce regele ţi-a dat cuvântul său, şi eu însumi, la nevoie, am să te apăr împotriva tuturor Dar cel ce-o vrea să creadă într-o mârşăvie, să te creadă pe domnia-ta — Lancelot vă face cunoscut cele ce aţi auzit, mai spuse domnişoara cea urâtă, şi pe voi toţi, care faceţi parte din Masa rotundă, vă imploră să nu-l acoperiţi de ruşine pe seniorul vostru direct, aşa cum a făcut-o el Dar, ca să se vadă că spun adevărul, aduc unele semne care vor sta mărturie Şi, aruncând inelul în poala reginei, îi spuse: — Măria-ta, Lancelot îţi trimite înapoi inelul pe care i l-ai dat odată cu inima şi dragostea măriei-tale Atunci regina se ridică în picioare şi spuse pe un ton din ce în ce mai supărat: — Adevărat, cunosc bine inelul, pentru că eu i l-am dat în dar, aşa cum face orice doamnă cinstită pentru un cavaler cinstit Şi aflaţi, sire, şi voi toţi şi toate de faţă că, dacă i-aş fi dat lui Lancelot dragostea mea, aşa cum spune fata asta, îi cunosc îndeajuns nobleţea inimii pentru a fi sigură că mai degrabă ar fi lăsat să i se smulgă limba decât să destăinuie lucrul ăsta cuiva! Este iarăşi foarte adevărat că Lancelot a făcut atâtea pentru mine, încât i-am dat ce-am putut din inima mea Şi poate că nu l-aş fi refuzat, dacă el ar fi alcătuit astfel încât să fi venit pe lângă mine pentru o dragoste vinovată Să mă învinovăţească cine-o vrea! Ce femeie ar fi putut să îndepărteze un cavaler care să fi făcut pentru ea ceea ce Lancelot a făcut pentru mine? Iar domnia-ta, sire, aminteşte-ţi de felul în care te-a slujit! Lui îi datorezi şi gloria şi stăpânirea El l-a adus alături de domnia-ta pe omul cel mai înţelept al veacului, pe Galehaut, aici de faţă El m-a salvat de o judecată necinstită Pe domnia-ta însuţi, şi pe Gauvain şi pe Gaheriet, şi pe Hector, v-a eliberat la Stânca sainilor El a cucerit Turnul Pătimirii A omorât pe unul din cei mai puternici cavaleri din lume pentru a-l scoate din închisoare pe nepotul domniei-tale Gauvain Lancelot a adus înapoi lumina în Castelul Întunecos Lancelot a destrămat vrăjile din Valea iubiţilor nestatornici L-a învins careva vreodată? El este cavalerul fără pereche, toate virtuţile sunt desăvârşite în el Lancelot era frumos şi bun; de-ar fi trăit, ar fi întrecut în bunătate şi frumuseţe pe toţi cavalerii din lume! Dar aş putea vorbi o zi întreagă fără să pot spune toate meritele pe care le avea Ah! să ştie toţi cei care au gânduri necurate faţă de mine că nu m-aş ruşina deloc dacă mi-ar spune în faţă că îl iubeam cu o dragoste vinovată Vai, el e mort sau pierdut pentru noi! Adevărat, aş primi bucuroasă să fie între mine şi el tot ce-a spus domnişoara asta, dacă, cu preţul ăsta l-aş vedea viu şi sănătos aici! — Lasă, doamnă, spuse regele, ştiu bine că solia asta nu vine de la Lancelot şi n-am să-i dau niciodată crezare — Sire, murmură domnişoara cea urâtă neştiind ce să mai spună, dacă aşa vrea măria-ta, îţi cer îngăduinţa de liberă trecere Regele o dădu în grija nobilului Yvain Şi, după plecarea ei, Galehaut veni să-şi ia rămas bun de la el spunându-i că n-o să se oprească nicăieri zi şi noapte până ce nu va afla cu siguranţă dacă Lancelot e viu sau mort Regele îl sărută plângând şi la fel făcură şi regina şi doamna din Malehaut, când Galehaut se duse în odăile lor ca să-şi ia bun rămas, lăsându-i în paza Domnului După aceea plecă însoţit de Lionel Dar povestea se curmă aici cu privire la dânşii şi se întoarce la Lancelot du Lac NEBUNIA LUI LANCELOT Morgana făcea tot ce-i stătea în putere pentru ca Lancelot s-o uite pe regină Într-o seară, îi dădu să bea un filtru care îi tulbură mintea până într-atât încât, în timpul somnului, i se păru că-şi vede iubita într-un pavilion, în mijlocul unei pajişte pline de lumină, întinsă lângă un cavaler; şi, fiindcă se şi repezise asupra ticălosului cu spada în mână, ea îi spunea: — Ce vrei să faci, Lancelot? Dă-i pace cavalerului: el e al meu, eu sunt a lui Şi atât de tare era filtrul, că a doua zi i se păru că vedea aievea ceea ce visase: iar când Morgana intră în odaia lui, îi spuse: — Mi-ai spus că ai să mă laşi să plec dacă aş face legământ ca, de azi până la Crăciun, să nu stau lângă nici una din doamnele de la curtea regelui Artus Iată-mă gata să fac jurământul Morgana ceru cele sfinte şi îi primi legământul, apoi îi dădu un cal şi arme, iar el plecă abătut Rătăci multă vreme fără să găsească mângâiere; apoi se hotărî să se ducă în Sorelois ca să-şi mai uite durerea pe lângă Galehaut, dar nu-l găsi acolo pe prietenul său A fost primit cu multă bucurie; dar el se gândea într-una la vedenia cumplită pe care o avusese, fără să poată şti în chip lămurit dacă fusese un vis şi, fiindcă nu voia să spună nimănui, mintea i se tulbură cu timpul Degeaba căutau toţi să-l mai însenineze: nu-i mai plăcea nimic Într-o noapte îi curse din nas atâta sânge în pat, încât mintea îi slăbi: se sculă pe neaşteptate şi fugi pe câmp, având pe dânsul numai cămaşa şi pantalonii A doua zi, oamenii lui Galehaut găsiră cearşafurile pline de sânge şi îl căutară zadarnic: crezură că şi-a luat singur zilele Între timp el rătăcea prin păduri, fără hrană, fără somn şi plin de întristare: în felul ăsta capul i se goli încet-încet şi înnebuni de-a binelea Dar povestea părăseşte acum subiectul ăsta pentru a vorbi despre Galehaut MOARTEA LUI GALEHAUT După ce s-a despărţit de Lionel care plecase şi el într-ale lui, Galehaut îl căută îndelung pe Lancelot prin toate ţinuturile şi săvărâși multe fapte mari, dar n-a putut să afle nimic despre prietenul său În cele din urmă se duse în Sorelois, unde află tot ce se întâmplase: cum îl aşteptase Lancelot, pe urmă cum i se rătăcise mintea şi cum îi găsiseră patul gol şi plin de sânge; şi atunci avu siguranţa că prietenul său îşi luase singur zilele Şi începu să sufere şi îşi pierdu într-atât nădejdea, că nu mai voia nici să bea, nici să mănânce Ceruse să i se aducă în faţa lui un scut vechi al lui Lancelot pe care-l găsise şi care-i aducea puţină uşurare Posti unsprezece zile şi unsprezece nopţi Oamenii bisericii care veneau să-l vadă îl certară şi îi spuseră că sufletul lui va fi pierdut şi sortit focurilor iadului, dacă va muri în halul ăsta; se învoi atunci să primească puţină hrană; dar era prea târziu Dealtminteri, o rană urâtă pe care o primise căutându-l pe Lancelot se deschise din nou şi toată carnea din jurul ei putrezi În cele din urmă corpul i se uscă Lâncezi aşa din ziua Sfintei Madgalena până în primele zile ale lui septembrie, dând de pomană din belşug la toţi; apoi se stinse omul cel mai leal care a trăit vreodată Nepotul său Galehaudin îi moşteni toată ţara şi primi omagiul baronilor lui Iar durerea tuturor prietenilor săi a fost mare, dar pe lângă aceea a doamnei din Malehaut, care stătuse lângă dânsul în Sorelois, în timpul bolii, jalea tuturor celorlalţi era o nimica toată: şi avea dreptate să se poarte aşa, fiindcă de-ar mai fi trăit un an, ar fi luat-o de soţie Aşa a murit Galehaut, fiul frumoasei uriaşe, stăpân al Insulelor îndepărtate, dar povestea va spune mai încolo ce s-a întâmplat cu trupul lui muritor Şi va povesti pe îndelete şirul faptelor de arme fără seamăn ale lealului şi viteazului senior Lancelot du Lac, împreună cu mai multe isprăvi ale lui Bohor cel surghiunit, ale nobilului Gauvain, nepotul regelui Artus, ale lui Perceval le Gallois şi a tovarăşilor Mesei rotunde care sunt, cu toate, poveşti minunat de plăcute de citit şi de ascultat şi potrivite să îndemne pe cinstiţii seniori şi pe doamne să trăiască după regulile curteniei, cu blândeţe şi cinste, virtuţi prin care se poate ajunge în Împărăţia cerurilor  CAVALERUL CU COTIGA  PROVOCAREA LUI MELEAGANT Ca de obicei, în ziua de înălţare, regele Artus îşi adună curtea la Camaaloth, cetatea lui cea mai bogată în aventuri şi una dintre cele mai plăcute; dar a fost o adunare tristă şi nicidecum măreaţă ca adunările de odinioară Adevărat că timpul era frumos; pretutindeni înverzeau pajiştile şi pădurile, păsărelele îşi cântau bucuria prin frunzişuri, dar nici o fată nu se gândea să culeagă trandafirii: Galehaut murise, Lancelot plecase de un an… Ah! câte lacrimi se vărsară înainte ca adunarea să se împrăştie! Pe când regele ieşea de la slujbă, sosi Lionel cel cu inima nesăbuită Degeaba străbătuse, timp de un an şi o zi, toate ţările în căutarea lui Lancelot: nu aflase nimic despre el; şi regina fu atât de îndurerată, auzindu-l, că numai cu greu a putut să-şi ascundă jalea În aceeaşi zi, mai aflară că doamna din Malehaut murise de dragoste după Galehaut, stăpânul Insulelor îndepărtate Iar regele spuse că Lancelot o fi murit de supărare ca şi ea din cauză că-şi pierduse prietenul — Desigur, spuse seniorul Gauvain, şi a avut dreptate, fiindcă o dată cu Galehaut a pierit de pe lumea asta orice lealitate şi vitejie! La asemenea vorbe, regina s-a mâniat rău de tot, fiindcă ea nu credea că Lancelot a murit; se gândea că o fi bolnav sau captiv pe undeva; aşa-i spunea inima ei cu tărie — Cum, Gauvain, spuse ea; nu mai e pe pământ nici un om mai de doamne-ajută? O fi măcar unchiul tău, regele! Toată lumea tăcu, iar regele căzu trist pe gânduri Şi în timp ce stătea dus în felul ăsta, intră un cavaler înarmat din cap până-n picioare şi cu sabia la coapsă, dar fără coif, înalt şi cu braţe vânjoase, cu picioare lungi şi drepte, solid în şale, îngust în şolduri, cu pieptul lat şi înalt, cu braţe puternice şi lungi, cu ciolane tari, cu pumnii laţi, cu umeri largi, cu capul mare şi cu faţa pătată de pistrui Străbătu sala cu paşi mari, ţinând un toiag în mână pentru mai multă siguranţă, iar când ajunse în faţa regelui, spuse cu trufie şi atât de tare de-l auzi toată lumea: — Rege Artus, îţi aduc la cunoştinţă, ţie şi tuturor celor de faţă, că eu sunt Meleagant, fiul regelui Baudemagu din Gorre Şi am venit să lupt împotriva lui Lancelot du Lac, fiindcă am auzit că se plânge că printr-un vicleşug l-am rănit cândva Şi dacă are curajul să susţină una ca asta, să poftească de faţă, căci sunt gata să-i dovedesc că l-am rănit în luptă dreaptă şi ca un cavaler adevărat — Nobile senior, spuse regele, domnia-ta eşti fiul unuia dintre oamenii cei mai leali din lume şi de dragul lui cată să te iertăm pentru greşeala asta Oare domnia-ta nu ştii că Lancelot nu se află la curte şi că nu mai este de multă vreme aici? De-ar fi aici ţi-ar răspunde cu vârf şi îndesat! Lionel, văr primar cu Lancelot, se ridică în picioare: tocmai voia să-l roage pe rege să-i încredinţeze lui sarcina de a lupta şi să accepte provocarea lui Meleagant, când regina îl trase iute înapoi spunându-i: — Fii sigur că în ziua când Dumnezeu o să-l aducă înapoi pe vărul domniei-tale, el n-are să se socotească răzbunat decât de mâna lui Văzându-l pe Lionel că se aşază la locul lui, Meleagant zâmbi obraznic şi, după o clipă de zăbavă, adăugă: — Sire, venisem să caut cavaleri adevăraţi la curtea măriei-tale, dar nu văd nici unul Cu toate astea, am să fac în aşa fel încât sa lupt cu cineva, de s-or fi găsind pe aici niscai viteji precum le merge vorba În regatul părintelui meu se găsesc mulţi captivi din ţinutul Logres, pe care nu i-aţi putut niciodată elibera Dacă aveţi curajul să o daţi pe regină în grija unui cavaler care să o ducă în pădure, am să lupt împotriva lui Şi dacă o apără pe regină împotriva mea, bretonii măriei-tale vor fi izbăviţi şi-şi vor căpăta libertatea; dar dacă o voi dobândi, am s-o duc cu mine ca pe un lucru al meu — Prietene, spuse regele, că îi ţii în închisoare, asta mă mâhneşte adânc: dar ei n-au să fie niciodată puşi în libertate de către regină, după cum gândesc eu! Atunci Meleagant ieşi din sală şi, după ce încălecă, plecă spre pădure, la pas, privind des înapoi pentru a vedea dacă nu-l urmăreşte careva Dar toată lumea socotea drept o mare sminteală să o pună pe regină într-o primejdie aşa de mare cum ceruse el Cu toate astea seneşalul Keu se dusese să-şi îmbrace armura acasă la el; se întoarse înaintea regelui, cu coiful pe cap şi cu scutul trecut pe după gât, şi îi spuse: — Sire, te-am slujit cu credinţă, şi mai cu seamă de dragul măriei-tale decât pentru ca să am averi şi moşii, dar văd bine că măria-ta nu mai ţii la mine: de aceea plec departe şi de măria-ta, şi de curte Regele îl iubea pe seneşal din toată inima — Din ce anume ai băgat de seamă că te iubesc mai puţin? întrebă el Dacă ţi s-a făcut vreo nedreptate, spune-mi-o şi am s-o îndrept în chip atât de strălucit că ai să fii mândru de asta — Seneşale, spuse şi regina, te rog să rămâi de dragul meu; şi dacă doreşti cumva ceva, ai să capeţi, orice-ar fi acest ceva Măria-sa regele va fi chezaşul făgăduinţei mele Regele se învoi — Sire, răspunse seneşalul, am să-ţi spun ce foloase mi-ai făcut acum: am s-o duc pe măria-sa regina la cavalerul care a plecat de aici pentru a mă lupta cu el şi a reda libertatea oamenilor noştri, căci am fi toţi acoperiţi de ruşine, dacă ar pleca din palatul măriei-tale fără ca cineva să lupte împotriva lui La auzul acestor vorbe, regele se supără şi se întristă atât de tare, încât mai-mai să-şi iasă din minţi Dar şi mai supărată a fost regina Inima-i spunea că Lancelot nu e mort şi, la gândul că nu el, ci seneşalul Keu trebuia s-o apere şi că se află într-o mare primejdie puţin a lipsit să nu-şi ia singură zilele Dar, după ce i se pregăti calul reginei, regele se duse s-o caute în odaia ei unde vărsa lacrimi amare Din mers, ea îl privi pe nobilul Gauvain şi îi spuse: — Iubite nepoate, aveai dreptate: o dată cu moartea lui Galehaut a pierit orice vitejie — Încalecă, măria-ta, şi să nu-ţi fie teamă, spuse Keu; cu voia Domnului, am să te aduc teafără înapoi Dar, pe când amândoi se îndepărtau, nobilul Gauvain spuse regelui: — Cum, sire, îngăduiţi ca măria-sa regina să fie dusă în pădure de seneşalul Keu, căruia are să-i fie răpită cu siguranţă! Aşadar cavalerul ăsta o s-o ia liniştit cu dânsul! — Da, spuse regele, căci m-aş acoperi de ruşine dacă s-ar amesteca vreunul de-ai mei Hotărât lucru, un rege nu trebuie să-şi ia vorba înapoi — Sire, adăugă seniorul Gauvain, ai făcut o mare copilărie Şi luă hotărârea să o elibereze pe regină şi să-l provoace pe Meleagant până în regatul din Gorre Îşi îmbrăcă armura şi plecă pe dată, urmat de doi scutieri care duceau de dârlogi doi cai frumoşi REGINA RĂPITĂ În pădure, Meleagant aştepta cu mai mult de o sută de cavaleri, Văzându-l pe Keu venind, le dădu poruncă să se ascundă şi veni întru întâmpinarea seneşalului: — Cavalere, îi spuse, cine eşti domnia-ta şi cine este doamna de faţă? — E regina — Doamnă, scoate-ţi vălul, ca să te văd Regina îşi ridică vălul şi el văzu bine că este ea Atunci îi propuse lui Keu să meargă într-o câmpie grozav de frumoasă pentru luptă, fiindcă pădurea era prea deasă ca doi cavaleri să poată lupta acolo în mod cinstit Iar acolo, prinse calul reginei de frâu — Doamnă, eşti prizonieră! — N-o s-o iei aşa de uşor! îi spuse Keu Şi amândoi, luându-şi distanţa, se năpustiră unul asupra celuilalt cu lancea subsuoară şi cu o asemenea iuţeală, de făceau un zgomot ca vulturii când se reped la pradă Dar Keu făcuse o prostie, fiindcă nu cercetase starea chingilor, putrezite lângă catarame: acestea se rupseră la prima ciocnire la fel ca şi pieptarul calului, aşa încât Keu se prăvăli la pământ, cu şaua între picioare, şi se răni greu în cădere Atunci Meleagant îl călcă în copitele calului Aşa o cuceri pe regina Guenievra acest fanfaron şi lăudăros Apoi o luă cu el, odată cu seneşalul, într-un leşin adânc şi întins pe o lectică de doi ostaşi Dar povestea nu mai vorbeşte acum despre dânsul şi se întoarce la nobilul Gauvain PITICUL COTIGAR Pe când se apropia de pădure, văzu ieşind dintre copaci calul lui Keu, alergând zănatec, cu dârlogii rupţi, cu chingile desfăcute Şi, puţin după aceea, zări un cavaler, cu coiful pe cap, care-şi îndemna calul sleit de oboseală; după ce-i dete bineţe, acesta îi strigă de departe tare: — Nobile domn, dă-mi cu împrumut sau dăruieşte-mi unul din caii pe care-i duc scutierii domniei-tale! Îţi făgăduiesc în schimb să mă plătesc cum vei dori domnia-ta — Seniore, alege-ţi-l după voia domniei-tale Fără altă vorbă, cavalerul sări pe calul care era mai aproape de el, dete pinteni şi dispăru în pădure Gonind în goana calului, îl ajunse curând din urmă pe Meleagant şi pe oamenii lui Şi sa ştiţi că erau cu toţii mai mult de o sută Fără să mai stea în cumpănă, cavalerul înfige pintenii în coastele calului şi se năpusteşte asupra lor Meleagant se duce în întâmpinarea lui, şi amândoi se izbesc unul de altul aşa de tare că ochii le varsă flăcări; Meleagant e atât de zguduit de lovitură, că se agaţă de gâtul calului ca să nu cadă Văzând asta, cavalerii lui se năpustesc la străin; dar acesta începe să lovească în dreapta şi-n stânga atât de cumplit, încât toţi cei pe care-i pocneşte se izbesc cu bărbia de piept, dar tăind scuturile şi coifurile şi zalele cu atâta iuţeală de nici opt oameni n-ar fi putut să facă mai mult Atunci Meleagant îl atacă strigând: «Eşti un om mort!» Cu toate astea se mulţumeşte să lovească mişeleşte calul străinului, care se prăbuşeşte sub el; apoi se îndepărtează cu ai săi, ca nişte oameni ce nu au timp de vorbit, ducând-o şi pe regină şi pe seneşalul Keu Străinul îi urmări fugind după ei cât putu şi până ce se simţi atât de istovit că trebui să-şi încetinească mersul Şi după ce merse aşa o bucată de vreme, văzu o cotigă Pe oişte stătea în capul oaselor un pitic îndesat, butucănos şi posac, care ţinea în mână o nuia lungă — Piticule, îl întrebă străinul, după ce-i dete bineţe, nu poţi să-mi dai ceva veşti despre o doamnă care a trecut prin părţile astea? — Vorbeşti despre regină? Ţii mult să afli ceva despre dânsa? — Da, spuse străinul — Am să ţi-o arăt mâine, dacă ai să faci aşa cum te-oi învăţa eu Urcă-te în cotigă şi am să te duc într-un loc de unde ai s-o poţi vedea Acum să ştiţi că pe vremea aceea o cotigă era un lucru atât de ocară, că nici un cavaler nu putea să se urce în aşa ceva fără să-şi piardă orice faimă Iar când voia cineva să pedepsească un ucigaş, sau un borfaş, îl urca într-o cotigă, aşa cum îl punem astăzi la stâlpul ruşinii, şi îl plimba prin târg Şi de aceea se spunea pe vremea aceea: «Când o să-ntâlneşti o cotigă, închină-te să nu dea ceva rău peste tine!» Iată de ce străinul îi răspunse piticului că i-ar fi mult mai plăcut să meargă după cotigă, decât în ea — Îmi juri că ai să mă duci la stăpâna mea regina dacă mă urc în cotigă? — Îţi jur că am să ţi-o arăt mâine dimineaţă la primul ceas, spuse piticul Atunci străinul sări în cotigă fără să mai stea la gânduri Şi în vremea asta, iată că vine şi seniorul Gauvain, urmat de cei doi scutieri ai săi, din care unul îi ducea scutul, iar celălalt coiful şi ţinea un cal de dârlogi Şi nobilul Gauvain întrebă şi el pe pitic dacă nu ştie ceva despre regină; iar piticul îi răspunse că o să i-o arate mâine dimineaţă, dacă vrea să se urce în cotigă — De-o vrea bunul Dumnezeu, spuse nobilul Gauvain, eu n-am să mă urc niciodată într-o cotigă Nobile cavaler, ca să nu paţi vreo ruşine mai mare, ia calul ăsta foarte bun, fiindcă pun rămăşag că o să ştii să te foloseşti mai bine de un cal decât de o cotigă — Ba deloc, spuse piticul, fiindcă mi-a făgăduit că o să stea aici toată ziua Nobilul Gauvain nu îndrăzni să mai stăruie, dar făcură drumul împreună Şi merseră aşa până spre seară, când ajunseră în faţa unei fortăreţe mândre şi puternice, la marginea unei păduri CAVALERUL CU COTIGA Când târgoveţii îl văzură pe cavalerul adus de pitic, îl întrebară ce crimă făcuse Dar el nu catadicsi să le răspundă; atunci, cu mic cu mare, bătrâni şi copii, îl huiduiră cu toţii şi aruncară cu bulgări în el ca într-un învins în lupta de campioni Iar seniorul Gauvain suferea grozav din cauza asta şi blestema ceasul în care au fost născocite cotigele La castel, o fată tânără îl primi cu mare bucurie, dar tot ea spuse cavalerului din cotigă: — Domnule, cum îndrăzneşti să-ți arunci privirea la cineva, domnia-ta care eşti dus într-o cotigă ca un criminal? Când un cavaler şi-a pierdut până-ntr-atât cinstea, el părăseşte lumea asta a noastră şi fuge undeva unde să nu mai ştie nimeni de dânsul! Dar străinul nu răspunse nimic nici la asta; îl întrebă doar pe pitic când o să vadă ceea ce-i făgăduise — Mâine, la ceasul dintâi al zilei Dar, pentru asta, trebuie să cerem găzduire aici — Aşa am să fac, spuse străinul Dar, de-ai fi vrut, aş fi mers ceva mai departe în seara asta Se dădu jos din cotigă, urcă scările locuinţei şi intră într-o odaie unde începu să-şi scoată singur armura, când doi scutieri veniră să-l ajute Zărind o mantie, se înfofoli cu ea şi îşi acoperi cu grijă capul ca să nu-l recunoască nimeni; apoi se aruncă pe un pat foarte bogat care se găsea acolo Nici nu se întinsese bine pe el, că fata intră însoţită de seniorul Gauvain şi fu grozav de necăjită văzându-l întins într-un aşternut aşa de frumos — Domnişoară, îi spuse liniştit cavalerul, m-aş fi culcat cu şi mai mare plăcere, dacă patul ar fi fost încă şi mai frumos — Vino să mănânci, seniore, căci s-a adus apa pentru spălatul mâinilor, mai spuse Gauvain Străinul răspunse încet că nu-i e foame şi că nu se simte tocmai bine — Adevărat, trebuie să fie tare bolnav, strigă fata, şi dacă ar şti ce-i ruşinea, i-ar plăcea să fie mai curând mort decât viu S-a făcut de râs şi n-am să mănânc cu el la masă Domnia-ta poţi s-o faci, spuse ea nobilului Gauvain, dar te vei face de râs ca şi el Atunci Gauvain coborî cu ea în sala mare Dar, după ce mâncară, el întrebă ce face cavalerul şi, auzind că n-a vrut să mănânce nimic, se întoarse lângă dânsul — Scumpe senior, de ce nu vrei să te hrăneşti? Nu faci bine, fiindcă un bărbat viteaz care vrea să îndeplinească fapte mari de arme nu trebuie să-şi lase trupul şi braţele să se înţepenească Te implor, pe ce ai mai scump pe lume, să mănânci! I-o spuse de atâtea ori până ce străinul primi să mănânce ceea ce-i aduseră Pe urmă se urcă în pat şi dormi până dimineaţa Când se iviră zorile şi soarele începu să zvânte roua, piticul intră în odaie şi începu să ţipe: — Cavalerule din cotigă, sunt gata să-mi ţin legământul! Şi într-o clipă sare străinul din pat, în pantaloni şi în cămaşă, aşa cum era: iar piticul îl duce la o fereastră, spunându-i să se uite bine Şi lui i se păru că o vede trecând pe regină şi pe Meleagant care o duce cu el, şi pe seneşalul Keu purtat pe o lectică Şi o priveşte pe regină cu mare dragoste, urmărind-o cât mai departe, şi se apleacă tot mai tare pe fereastră, cu gândul la ceea ce vede, în aşa fel că iese cu trupul afară până-n şolduri şi e gata să cadă Noroc că tocmai în clipa aceea intra în odaie nobilul Gauvain, însoţit de o fată Văzându-l pe străin într-o primejdie atât de mare, îl apucă de braţ şi îl trase înapoi şi, fiindcă faţa îi era descoperită, îl recunoscu numaidecât — Ah! dragul meu senior, de ce te-ai ascuns astfel de mine? îl întrebă el — De ce? Pentru că trebuia să-mi fie ruşine să mă recunoască cineva Căci am avut prilejul să mă umplu de glorie eliberând-o pe regină şi, din vina mea, am dat greş — Hotărât lucru, nu s-a întâmplat din vina domniei-tale! Fiindcă toată lumea ştie că acolo unde dai greş domnia-ta nimeni n-ar putea reuşi! Când domnişoara văzu cât de multă consideraţie îi arată nobilul Gauvain cavalerului din cotigă, îl întrebă cine era necunoscutul acela El îi răspunse că n-are s-o afle din gura lui pentru moment, dar că e cel mai bun printre cei buni Atunci ea îl întrebă pe străin: cine e — Eu sunt cavalerul dus cu cotiga, domnişoară, spuse el — Păcat Dar, deşi te-am mustrat mai înainte, nu pot să nu te onorez cum se cuvine până la urmă Avem aici cai zdraveni şi frumoşi: alegeţi-l pe cel ce ţi se va părea mai bun, ca şi lancea pe care o s-o doreşti — Mulţumim din inimă, domnişoară, spuse nobilul Gauvain, dar calul nu-l va primi decât de la mine, atâta timp cât voi mai avea, şi am cu mine doi cai puternici şi frumoşi Are să-l încalece pe unul, dar va lua lancea pe care i-o oferi domnia-ta, dacă nu vrea să o ia pe a mea Şi în vremea asta, după ce li se aduseră caii, străinul încălecă pe unul, nobilul Gauvain pe celălalt, şi amândoi îşi luară rămas bun după ce se rugară lui Dumnezeu pentru binele domnişoarei VINDECAREA LUI LANCELOT Şi de mă întrebaţi ce nume avea cavalerul necunoscut, pot să vă spun acum că era nobilul Lancelot du Lac Părăsind ţinutul Sorelois, era aşa de întristat că nu-l putuse găsi pe Galehaut şi suferea atât de cumplit crezând că regina l-a uitat, încât, ce mai încoace-încolo, mâncă şi dormi atât de puţin, că i se goli tot capul şi-şi pierdu minţile Toată vara şi până la Crăciun, umblă razna În cele din urmă, în ajunul Întâmpinării Domnului, Doamna Lacului îl găsi zăcând într-un tufiş în adâncul pădurii din Tintagel, în Cornouaille L-a ţinut pe lângă ea toată iarna şi în timpul postului mare; şi, făgăduindud c-o să-i procure cea mai mare dintre bucurii, l-a vindecat aşa de bine că se făcu mai puternic şi mai frumos decât înainte Şi se ferise să-i aducă la cunoştinţă vestea morţii lui Galehaut Cu cinci zile înainte de Înălţare, îi pregăti un cal şi arme — Scumpe prietene, îi spuse ea, e aproape timpul când vei redobândi ceea ce ai pierdut Află că va trebui să te găseşti în ziua de Înălţare, către ceasurile nouă, în pădurea din Camaaloth Cu siguranţă că ai vrea mai curând să fii mort decât viu, dacă n-ai fi acolo la ceasul acela — Pe toţi sfinţii, spuse Lancelot, am să ajung acolo pe jos sau călare! Şi merse drept în pădure, unde ajunse pentru a vedea de departe pe Meleagant care se lupta cu Keu şi o răpea pe regină Calul său era atât de istovit că nu putu ajunge la timp, şi numai datorită calului de la seniorul Gauvain putu să atace pe cei o sută de cavaleri pentru a o salva pe regină Iar de data aceasta trebuia să încerce să o cucerească din nou Dar povestea se întoarce acum la domnişoara din castel CELE DOUĂ PODURI Era grozav de nerăbdătoare sa afle numele cavalerului cu cotiga: auzind cât de mult îl lăudase seniorul Gauvain, fata bănuia că s-ar fi putut să fie Lancelot în carne şi oase şi ar fi căutat să cunoască adevărul, de n-ar fi umblat zvonul că viteazul cavaler murise Dar ea îşi spuse în sinea ei că are să afle, punând un om în primejdie şi cunoscându-l după vitejia lui O chemă pe sora ei mai mică, fată foarte deşteaptă şi binecrescută, şi o învăţă ce trebuie să facă De aceea fata încălecă pe cal şi ajunse la răscrucea Pădurilor, luând-o pe scurtături De îndată ce-i văzu sosind pe cei doi prieteni, o luă înaintea lor fără să le spună o vorbă; dar ei veniră după dânsa şi, după bineţele de cuviinţă, o întrebară dacă nu ştie ceva despre regina Guenievra — Păi nu ştiţi că Meleagant, fiul regelui din Gorre, a dus-o în regatul lui taică-său, de unde nu se poate întoarce nici un breton? — Şi cum putem să ajungem acolo? — Am să vă spun îndată, dacă-mi făgăduiţi pe cuvântul domniilor-voastre că fiecare în parte aveţi sa-mi acordaţi favoarea pe care am să v-o cer — Pentru numele Domnului, domnişoară, strigă Lancelot, mai îngrijorat în privinţa aceasta decât oricare altul, o să-ţi dăm tot ce-ai să vrei — Dacă-i aşa, uite cele două drumuri care duc unul la Podul pierdut, numit de unii şi Podul-de-sub-apă, iar celălalt la Podul spadei Cel dintâi este făcut dintr-o singură bârnă, lată numai de un picior şi jumătate Curge tot atâta apă pe deasupra lui cât curge pe dedesubt şi e păzit de un cavaler Celălalt e alcătuit dintr-o tablă de oţel, ascuţită ca o spadă Seniori cavaleri, să vă aduceţi aminte că în orice loc şi în orice zi s-ar întâmpla, fiecare dintre domniile voastre îmi datorează o favoare Lancelot îl rugă pe seniorul Gauvain să aleagă el una dintre cele două căi şi Gauvain alese drumul Podului pierdut Atunci îşi scoaseră coifurile şi se sărutară cu dragoste pe buze; apoi se rugară lui Dumnezeu, fiecare pentru celălalt, să le poarte de grijă, şi fiecare îşi văzu de drumul său PATUL PRIMEJDIOS Lancelot făcuse puţină cale, când auzi pe cineva că-l strigă şi o văzu pe domnişoara de la răspântie ivindu-se pe o scurtătură — Nobile cavaler, îi spuse ea, nu am linişte în ţinutul ăsta, unde lumea mă urăşte grozav Îţi cer să mă însoţeşti şi să mâi la mine în noaptea asta — Am să viu cu plăcere cu domnia-ta, dar e prea devreme ca să ne adăpostim pentru noapte — Locul unde mergem nu e prea aproape, şi dacă te îndepărtezi n-o să mai găseşti astăzi nici un sălaş şi nici o casă Şi apoi, n-o să mă iei sub ocrotirea domniei-tale? Am mare nevoie de domnia-ta — N-are să ţi se întâmple nimic, dacă am sa te pot salva, spuse Lancelot Şi merseră călare împreună până ce sosiră, la căderea nopţii, în faţa unei case împrejmuite de un gard Până să-i dea Lancelot mâna, fata şi sărise de pe cal Îl duse într-o odaie tare frumoasă unde era lumină ca ziua-n amiaza mare, datorită mulţimii de lumânări şi de torţe aprinse, şi acolo îi scoase coiful şi scutul, iar el îşi scoase armura; în sfârşit, îl îmbrăcă cu o haină de un roşu-aprins, îmblănită cu o zibelină bogată Pe un scaun lung erau două lighene cu apă caldă şi un prosop alb, frumos brodat După ce s-au spălat, s-au aşezat la o masă încărcată cu fripturi, cu cupe de argint aurit şi cu căni pline de hidromel şi de vin alb, tare După masă, se duseră să se răcorească o clipă lângă o fereastră care dădea spre grădină; apoi, domnişoara îl duse pe Lancelot lângă un pat bogat, pe care erau întinse foarte frumoase cearşafuri albe şi o cuvertură cu fir de aur, tivită pe margine cu blană de veveriţă, mai potrivită poate pentru un rege Acolo, îl luă pe cavaler de mână şi, aşezându-se lângă el, îi spuse: — Scumpe oaspete, îmi datorezi o favoare Îţi cer să te culci noaptea asta cu mine în patul ăsta Ah, de bună seamă că Lancelot a fost cuprins de spaimă auzind una ca asta! Nu mai ştia ce să facă — Domnişoară, şuşoti el, cere-mi orice alt lucru vrei! Dar trebui să-şi ţină jurământul După ce stinseră lumânările, se culcară amândoi, dar Lancelot nu-şi scoase nici cămaşa, nici nădragii, şi nu îndrăzni să se întoarcă cu spatele la ea, fiindcă ar fi săvârşit o bădărănie în felul ăsta, dar nici cu faţa, din pricina primejdiei; dar se trase cât putu mai departe de ea şi rămase întins pe spate ţeapăn şi fără să crâcnească: deoarece n-ar fi putut s-o înşele cu bună-ştiinţă pe fată, fiindcă n-avea decât o inimă şi inima asta nu mai era a lui — Cum! nobile cavaler, n-ai să mai faci altceva nimic? întrebă fata Mi se pare că nu-ţi place deloc să fii lângă mine Sunt oare atât de hâdă şi de pocită? — Acum te văd urâtă, cu toate că mi-ai părut frumoasă înainte — Dacă ai vreo iubită, n-are să afle nimic — Dar o s-o ştie inima mea — Domnul să mă aibă în paza lui! mai spuse ea, mi-ai spus de ajuns Domnul Dumnezeu să-ţi dea linişte deplină şi să te bucuri de ce ţi-e drag! Se ridică de pe pat şi se duse să se culce în altul, zicându-şi în gândul ei: — N-am cunoscut vreun cavaler pe care să-l preţuiesc atâta ca pe ăsta Inima lui e cinstită, aşa cum s-a arătat şi în Valea îndrăgostiţilor nestatornici Căci cam bănuia dânsa cine era cavalerul, dar voia să fie şi mai sigură PIEPTENUL CU FIRE DE PĂR AURII La revărsatul zorilor, domnişoara se întoarse în odaia lui Lancelot El îşi şi îmbrăcase armura — Domnul să-ţi facă parte de o zi prielnică! spuse ea — Şi domniei-tale la fel, domnişoară — Seniore, este obiceiul ca o fecioară care călătoreşte singură să nu se teamă de nimic; în schimb, când o însoţeşte un cavaler, dacă un altul i-o cucereşte în dauna lui, poate să-şi facă mendrele cu ea, ca şi cum ar fi soţia lui Află dară că există prin apropiere un bărbat care m-a iubit vreme îndelungată şi mi-a cerut să-l iubesc, dar i-au fost în zadar străduinţele Totuşi, dacă vrei să mă aperi împotriva lui, am să-ţi arăt drumul fără teamă — Domnişoară, am să te pot apăra împotriva unui cavaler, ba şi împotriva a doi, spuse Lancelot Atunci ea dădu poruncă să se pună şeile pe cai şi merseră aşa, în goană, multă vreme pe drumuri şi pe poteci, dar el nu răspundea deloc la toată sporovăială ei; îi plăcea să gândească, dar îi venea greu să vorbească: aşa vrea dragostea Pe la al treilea ceas din zi ajunseră pe malul unui izvor, în mijlocul unei pajişti; acolo, pe o piatră mare, se afla un pieptene de fildeş aurit atât de frumos, cum nici un înţelept sau vreun smintit nu mai văzuseră unul la fel de pe vremea lui Isoré Cine-l uitase acolo? Nu ştiu; dar Lancelot se opri, uimit, şi sări de pe cal ca să-l ia Oh! cum îl privi, când îl luă în mâini, cât de mult admiră firele de păr, mai luminoase şi mai lucitoare decât aurul fin, rămase în el! Fata începu să râdă — Domnişoară, te implor pe ce ţi-e mai drag pe lume, spune-mi de ce râzi! — Pieptenul acesta este al reginei, iar firele de păr pe care le vezi domnia-ta cu siguranţă că n-au crescut pe altă pajişte decât pe cea din capul dânsei! — Sunt multe regine şi mulţi regi: despre care regină vorbeşti domnia-ta? mai spuse iar Lancelot, tremurând din tot trupul — Ba nu zău, de soţia regelui Artus! La auzul acestor vorbe, Lancelot se înmuie de mijloc până la pământ şi ar fi căzut de tot dacă domnişoara n-ar fi sărit în grabă de pe cal ca să-l ajute Când îşi veni în fire şi se văzu sprijinit de ea, o întrebă, tare ruşinat: — Ce s-a întâmplat? — Voiam să-ţi cer pieptenul ăsta, seniore, spuse ea ca să nu-l jignească Lancelot i-l dă, dar după ce scoate firele de păr din el, pe care le priveşte cu nespusă dragoste! Pe furiş, le duce la buze, la ochi, la frunte, e fericit, e bogat cu firele astea, le ascunde pe inima lui, între cămaşă şi corp, şi ar fi dorit ca domnişoara să fie mai departe de el Dar trebui să pornească mai departe la drum, împreună cu ea, şi merseră călare până seara când traseră pentru noapte la o mănăstire unde fură primiţi foarte frumos […] Domnişoara îi spuse cine este şi că venise după el la rugămintea surorii ei; iar Lancelot îşi continuă drumul, condus de scutierul său Amândoi ajunseră la drumul care ducea spre Gabion, cetatea cea mai importantă a regatului Gorre Acolo se găsea turnul în care era închisă regina Guenievra; dar, ca să intri în el, trebuia să treci pe Podul spadei PODUL SPADEI Când zări puntea tăioasă, scutierul începu să plângă de milă Lancelot privi spada strălucitoare, albă şi tăioasă ca un brici, pe care trebuia să treacă; privi apoi apa, în sus şi în jos, apă care era neprimitoare, rece şi neagră Dar mai apoi, ridicând capul, se uită câtăva vreme la turnul în care se afla regina şi spuse: — Nu fi îngrijorat pentru mine, prietene, fiindcă nu mi-e câtuşi de puţin frică de locul ăsta de trecere; nu e atât de primejdios pe cât credeam Şi uite ce turn frumos în faţă! Și dacă vor să-mi dea adăpost în el, la noapte o să le fiu oaspete Puse să i se ungă cu smoală caldă mănuşile, pantalonii de fier şi poalele zalei, ca să poată apuca mai bine oţelul Pe urmă se duse drept la pod, se mai uită o dată la turnul în care era închisă regina, o salută înclinând capul, îşi trecu scutul în spate ca să nu-l împiedice şi, după ce-şi făcu semnul crucii în numele Tatălui şi al Fiului şi al Sfântului Duh, prinse între picioare puntea de oţel şi începu să se târască pe deasupra tăişului spadei, ajutându-se cu braţele şi cu genunchii; şi, de-aţi fi fost de faţă, aţi fi văzut cum îi ţâşneşte sângele din mâini, din picioare şi din pulpe; dar el mergea mai departe, cu ochii ţintă la turn, fără să se uite la lama tăioasă sau la apa repede şi înşelătoare, gândindu-se că suferinţa e plăcută pentru cel mânat de dragoste În cele din urmă ajunse la ţărmul celălalt, unde se aşeză ca să se odihnească o clipă, după ce-şi scosese spada şi îşi adusese scutul în faţă Toţi cei din turn ieşiseră la ferestre pentru a-l vedea pe viteazul care trecea podul primejdios şi, odată cu ei, regina Guenievra şi regele Baudemagu În clipa în care cavalerul ajunse la mal, regina se gândi că nu putea fi altul decât Lancelot şi pe dată, ea care până atunci fusese tristă de moarte, începu să râdă, să glumească, să fie voioasă, aşa încât regele Baudemagu se arătă surprins — Măria-ta, îi spuse el, dacă mi-ai îngădui, ţi-aş pune o întrebare, dar să nu te superi Ştii cumva cine e cavalerul de colo? O fi Lancelot? Ce crezi? — Sire, de mai mult de un an nu l-am văzut deloc pe Lancelot, şi multă lume crede că a murit Din cauza asta, nu sunt sigură că este el, dar mai degrabă cred că e el şi nu altul, şi aş dori lucrul ăsta, căci m-aş încrede mai bucuroasă în braţul lui decât în braţul oricărui altul: ştii doar că este un bun cavaler! Şi oricare ar fi cel de faţă, în numele Domnului şi spre cinstea măriei-tale, ia-l sub oblăduire aşa cum se cuvine — Am s-o fac, mărită-doamnă, spuse regele BUNUL REGE BAUDEMAGU Regele încălecă pe un cal ales şi se opri lângă cavaler, escortat de trei ostaşi care duceau un cal de căpăstru Stând jos în faţa podului, Lancelot căuta să-şi oprească sângele din răni; îl recunoscu pe rege şi se ridică în picioare în faţa lui, deşi era greu rănit — Nobile cavaler, spuse regele Baudemagu, încalecă pe calul ăsta şi fii binevenit E timpul să te odihneşti astăzi Nimeni n-a arătat cândva mai mult curaj decât domnia-ta — Sire, răspunse Lancelot, sunt aici pentru a-mi duce până la capăt misiunea şi nu pentru a mă odihni la ceasul acesta Mi s-a spus că trebuie să lupt cu cineva; dacă este aici luptătorul, să se arate — Prietene, văd cum îţi curge sângele: eşti grăbit să te lupţi din nou când eşti rănit? Aşteaptă să ţi se vindece rănile Am să-ţi dau din alifia celor Trei Marii, sau dintr-una mai bună, de-o fi alta Nu există cavaler pe lumea asta pentru care să fac ceva cu mai mare plăcere decât pentru domnia-ta — Măria-ta, nu ştiu de ce-ar trebui să faci atâta pentru mine, fiindcă nu sunt dintre oamenii măriei-tale şi nici nu te-am întâlnit vreodată, după câte ştiu Oricine-aş fi, lasă-mă să lupt, fiindcă n-am venit aici de atât de departe, ca să stârnesc mila cuiva Regele înţelese că de fapt cavalerului îi era frică să nu-l recunoască cineva — Nu ştiu cine eşti, spuse el, şi nimeni nu te va întreba despre asta în casă la mine Te iau sub oblăduirea mea de aici înainte şi îţi voi fi chezaş împotriva tuturor, în afară de cel cu care trebuie să lupţi Încalecă pe calul ăsta, iar dacă nu-i destul de bun am să-ţi dau unul mai bun Dacă am spus că ţin la domnia-ta e din pricina marii vitejii de care dai dovadă Aşa grăi regele şi cu atâta curtenie că Lancelot se învoi să-l însoţească Regele dădu ordin să fie dus în odaia cea mai ferită din turn, unde nu-i trimise alt servitor decât un scutier şi se feri să intre chiar dânsul acolo, ca nu cumva să-l tulbure Se duse totuşi după Meleagant: — Dragă fiule, dacă ai vrea să mă crezi, ai face ceva care ţi-ar aduce laude în vecii vecilor — Ce anume? — Tu i-ai da înapoi cavalerului aceluia, care a trecut acum puntea, pe regina Guenievra, pe care rău faci că o ţii captivă, iar eu i-aș pune în libertate pe ceilalţi prizonieri, fiindcă întemniţarea lor a durat de ajuns Şi toată lumea ar spune că ai dat înapoi de bună voie ceea ce ai cucerit prin vitejie, iar asta ar fi o mare cinste pentru tine — Nu văd în asta o cinste, ci mai degrabă mişelie! spuse Meleagant Pesemne că nu ai pic de curaj de-mi dai un asemenea sfat Chiar de-ar fi Lancelot în persoană, şi nu mi-e frică nici de el! Şi poţi să-l găzduieşti cât îţi pofteşte inima: îmi voi apăra dreptul cu atât mai multă cinste, cu cât îl vei ajuta domnia-ta mai mult împotriva mea — Cine ţi-a spus că e Lancelot? Zău că nu ştiu nimic, fiindcă nu l-am văzut încă decât în armură şi cu coiful pe cap De-ar fi el, faci rău că vrei să-l înfrunţi: nu te-ai alege cu nici un folos — N-am văzut vreodată pe cineva care să aibă o părere mai proastă despre mine ca domnia-ta! strigă Meleagant Dar cu cât domnia-ta mă dispreţuieşti mai mult, cu atât mai bună părere am eu despre mine Şi vei avea mâine destulă bucurie sau întristare, căci ori eu ori el, unul din noi doi va pleca din lumea asta — Pentru că aşa stau lucrurile, n-am să mai adaug nimic, dar dacă te-aş putea opri de la lupta asta fără să săvârşesc o fărădelege, de bună seamă că nu ţi-aş prinde scutul pe după gât Oricum, cavalerul ăsta nu va avea de luptat decât împotriva persoanei tale, căci n-am trădat niciodată pe cineva şi n-am să trădez nici de data asta PRIMA LUPTĂ PENTRU REGINĂ A doua zi, la răsăritul soarelui, venise atâta lume să vadă lupta, că nici n-aveai unde să pui piciorul Lancelot se duse să asculte slujba înarmat complet, în afară de cap şi de mâini Pe urmă îşi legă coiful lui bun de Poitiers şi veni să-i ceară regelui îngăduinţa de a lupta — Nobile cavaler, îi spuse regele, vei lupta şi îţi făgăduiesc că nimeni nu te va sili să-ți dai numele în vileag Cu toate astea te rog, pe tot ce ai mai drag în lume, să-ţi scoţi coiful Lancelot se descoperi şi, de cum îl văzu, regele îl recunoscu cu mare bucurie Îl îmbrăţişă şi îi ură bun venit, fericit să se convingă că nu murise, aşa cum umblase zvonul; dar nu-i spuse nimic despre sfârşitul lui Galehaut, ca să nu-l întristeze Îl duse în piaţa din faţa castelului, care era mare şi încăpătoare, şi acolo îl îndemnă încă o dată pe fiul său să-i dea pe Guenievra şi pe prizonieri; dar Meleagant nici nu vru să audă Atunci regele le ceru celor doi luptători să nu atace înainte de semnal; pe urmă se urcă în turn, unde o găsi pe regină înconjurată de o mulţime de cavaleri în vârstă şi de doamne Şi, după ce se instală la o fereastră a sălii, cu regina la dreapta lui, regele dădu poruncă să se anunţe lupta şi să sune cornul În aceeaşi clipă, cei doi adversari îşi apleacă lăncile pictate, se năpustesc unul asupra celuilalt în goana mare a cailor acoperiţi din belşug cu armură şi se izbesc cu un zgomot de tunet La ceasul acela, în tot ţinutul Gorre, prizonierii şi ostatecii se rugau din toată inima pentru cavalerul care lupta ca să le redea libertatea Şi aflaţi că Meleagant atinse scutul lui Lancelot cu o asemenea putere, încât îl desfăcu din cuie, dar lancea i se opri în zale şi se făcu ţăndări ca o creangă uscată Dimpotrivă, lovitura lui Lancelot dădu peste cap scutul lui Meleagant în aşa fel încât acesta simţi o izbitură grozavă în tâmplă, cu propriul său scut, în timp ce fierul lancei duşmane îi străpungea ochiurile zalei şi-i aluneca în lungul pieptului Fu aruncat la pământ, unde armura lui făcu un zgomot mare Dar numaidecât se ridică în picioare, în timp ce Lancelot cobora de pe cal, ca orice cavaler care n-ar ataca niciodată călare un om pe jos, şi se repezi asupra lui, cu spada trasă, spunând: — Meleagant, Meleagant, acum te-am rănit şi eu aşa cum m-ai rănit şi tu altădată, dar nu printr-o mişelie, ca tine! După aceste cuvinte, se aruncă unul asupra celuilalt ca doi mistreţi Unul e iute, dar celălalt şi mai şi: se izbesc cu atâtea lovituri repezi şi grele, încât îşi fac ţăndări scuturile, din coifurile lor ţâşnesc scântei până-n ceruri, ochiurile zalelor cad, iar la fiecare lovitură le ţâşneşte sânge roşu Câte lovituri de spadă aspre, semeţe, lungi! Fiecare ar fi vrut să-i smulgă celuilalt inima din piept În curând sângele lui Meleagant îi pătează în roşu zalele albe, dar Lancelot suferă din cauza rănilor de la mâini De la fereastră, regina îşi dă seama că-i slăbesc puterile — Lancelot, Lancelot, tu eşti oare? murmură ea O fată de lângă dânsa o auzi: se aplecă şi strigă atât de tare că o auzi toată lumea strânsă acolo: — Lancelot, întoarce-te şi vezi cui îi tremură, aici, inima pentru tine! Din cauza căldurii şi a tulburării puternice în care se găsea, regina îşi dăduse vălul într-o parte şi Lancelot, ridicându-şi privirile, zări deodată ceea ce dorea mai mult să vadă pe lumea asta Fu atât de tulburat că mai-mai să scape spada din mână! Şi stă s-o privească în extaz pe regină! Se lasă ocolit şi lovit pe la spate; se apără atât de prost că Meleagant îl răneşte pe unde apucă! Dar pentru a doua oară fata strigă la el: — Lancelot, unde-i marea ta vitejie? Apără-te! Să vadă lumea din turnul ăsta ce ştii tu să faci! Lancelot auzi spusele fetei şi îşi veni în fire Şi iar l-aţi fi văzut atacându-l năprasnic pe Meleagant: îl izbeşte cu atâta putere încât adversarul se clatină de două ori şi, în curând, îl sleieşte de puteri, alungându-l de colo-colo ca pe un orb sau un cocostârc Atunci regelui i se făcu o milă grozavă de fiul lui — Mărită-doamnă, spuse el reginei, te-am cinstit cum am putut eu mai bine şi n-am îngăduit să se poarte cineva urât în vreun fel cu măria-ta Fă-mi o favoare, în schimb Văd bine că fiul meu e la capătul puterilor Doamnă, îndurare! Fă aşa fel să nu fie omorât de Lancelot — Sire, du-te şi desparte-i măria-ta Asta e şi dorinţa mea Regele coborî şi repetă cuvintele reginei Lancelot îşi vârî numaidecât spada în teacă: aşa e îndrăgostitul, face cu plăcere ceea ce-i place şi iubitei lui Dar Meleagant îl lovi din toate puterile, căci inima lui era de lemn, fără blândeţe sau îndurare — Cum! el se opreşte, iar tu îl loveşti după asta? spuse regele Şi îi puse pe baroni să-l scoată din luptă Dar Meleagant ţipa că el învinsese, că i se smulgea victoria din mână şi că Lancelot se va recunoaşte învins la ieşirea de pe teren — Atunci când o să vrei să-l chemi pe Lancelot la curtea regelui Artus, spuse regele, are să lupte din nou împotriva ta şi, de vei învinge, regina are să te urmeze Jurară acest lucru pe cele sfinte «AŞA-I RECUNOŞTINŢA FEMEII» După ce lui Lancelot i se scoase armura şi după ce îşi spălă faţa şi gâtul, regele Baudemagu îl luă de mână şi, urmat de toţi baronii, îl duse în odăile reginei Şi de departe de tot, când o zări pe regina lui, Lancelot îngenunche în faţa ei — Măria-ta, spuse regele, iată-l pe cavalerul care te-a răscumpărat cu atâta trudă — De bună seamă, sire, îi răspunse ea, dacă a făcut ceva pentru mine, s-a obosit în zadar — Măria-ta, cu ce te-am jignit? murmură Lancelot Dar, fără să se mai obosească să-i răspundă, regina se ridică şi trecu într-o altă cameră; de aceea regele Baudemagu nu se putu stăpâni să nu-i spună: — Doamnă, doamnă, ultima cinstire adusă măriei-tale ar trebui să te înduplece să-i uiţi greşelile, dacă o fi având Lancelot îşi însoţi iubita cu privirile şi cu inima, dar vai! numai inima poate să treacă pragul! Ca să-l mângâie, regele îi duse în camera unde zăcea Keu, tot rănit; apoi se îndepărtă pentru a-i lăsa să vorbească nestingheriţi — Binevenit să fie regele cavalerilor, cel care a dus la bun sfârşit ceea ce începusem eu ca un smintit! spuse seneşalul în gura mare Lancelot îi povesti cât de urât s-a purtat cu el regina în faţa regelui şi a tuturor baronilor — Aşa e recunoştinţa femeii, spuse Keu Şi cu toate astea, ce mai de lacrimi a vărsat când a luat-o cu dânsul Meleagant! Chiar din prima noapte, el voia să se culce cu ea în pat, dar dânsa i-a răspuns că nu se va învoi niciodată la aşa ceva cât timp n-o ia de soţie Iar când regele Baudemagu ne-a ieşit în întâmpinare, regina s-a aruncat la picioarele calului său plângând şi ţipând; dar el a ridicat-o şi i-a făgăduit o închisoare bună şi plăcută, şi niciodată, după aceea, nu i-a dat voie fiului său s-o ţină pe regină sub paza lui Meleagant o cerea totuşi cu mare zarvă, aşa încât nu m-am putut opri să-i spun, într-o bună zi, că ar fi mare păcat să treacă de la omul cel mai chibzuit din lume în mâinile unui derbedeu Ca să se răzbune, a poruncit, ca un mişel, să mi se pună pe răni, în loc de cataplasme bune de leac, nişte alifii otrăvitoare După ce stătură mult de vorbă, Lancelot spuse că e hotărât să plece a doua zi în căutarea seniorului Gauvain Cum se iviră zorile, o porni la drum; dar, pe când se apropia de Podul-de-sub-apă, oamenii din partea locului puseră mâna pe el pe neaşteptate, crezând că fac bine aşa Şi, în timp ce-l aduceau înapoi la curte, cu picioarele legate pe sub burta calului, se răspândi vestea acolo că fusese ucis Auzind una ca asta, regina căzu fără simţire: «Eu i-am dat lovitura de moarte, îşi spunea ea: când am refuzat să stau de vorbă cu el, i-am smuls oare şi curajul şi viaţa laolaltă? Ah! de ce nu l-am strâns în braţele mele încă o dată!» Se vârî în pat, şi povestea spune că trei zile şi trei nopţi a stat fără să se mai atingă de mâncare şi de băutură: se răspândi zvonul că murise Vestea asta ajunse şi la urechile lui Lancelot, astfel încât începu să-şi urască până şi viaţa lui: puţin a lipsit să nu-şi ia zilele Din fericire, regele veni degrabă în întâmpinarea lui ca să-i uşureze suferinţele: îi povesti durerea cea grea îndurată de regină când îl crezuse ucis; aflând acestea, Lancelot prinse aripi, atât de uşor îl făcea fericirea Iar când regina află că el e zdravăn sănătos, se simţi şi ea atât de fericită că se întremă fără zăbavă Cum sosi la castel, regele Baudemagu îl conduse pe Lancelot în camera reginei şi, de astă dată, ea nu se mai gândi să mai facă mofturi! Regele se aşeză o clipă la vorbă cu ei apoi, fiindcă era înţelept, le spuse repede că pleacă să vadă cum o mai duce cu sănătatea seneşalul Keu Atunci stătură de vorbă foarte drăgăstos; dragostea le dădea mereu noi subiecte de discuţie Şi când Lancelot văzu că tot ce spune îi place reginei, murmură: — Măria-ta, de ce ai refuzat atunci să stai de vorbă cu mine? — Întâi că ai plecat de la adunarea cea mare din Logres fără învoirea mea, când ai pornit în căutarea nepotului meu Gauvain, răpit de Karadoc din Turnul Pătimirii Dar mai e ceva şi mai rău: arată-mi inelul! — Iată-l, măria-ta! — Minţi! Ăsta nu-i al meu! Şi i-l arătă pe cel din degetul ei; apoi îi povesti cum i-l adusese domnişoara cea urâtă, şi el află că Morgana cea ticăloasă îl înşelase Aruncă numaidecât inelul pe fereastră, cât putu mai departe, şi îi povesti şi el întâmplarea cu visul şi cu răscumpărarea lui, astfel încât regina îl iertă pentru toate — Ah! Mărită-doamnă, dacă s-ar putea, spuse el, n-ai vrea să vin să stăm de vorbă în noaptea asta? E atâta vreme de când n-am mai avut parte de aşa ceva! Ea îi arătă fereastra, dar din priviri, nu cu degetul — Iubitul meu scump, vino sub ea când vor dormi toţi Până mâine, dacă vrei, am să fiu aici de dragul domniei-tale Vezi să nu te vadă cineva! […] SCRISORILE ÎNŞELĂTOARE Ci iată că, după câteva zile nobilul Gauvain în persoană sosea la curtea regelui Baudemagu, aducând cu el pe oamenii lui Lancelot Mare bucurie avu regina când îşi văzu nepotul, dar şi mai mare durere aflând că iubitul ei se prăpădise Gauvain povesti cum trecuse peste Podul-de-sub-apă în mare primejdie de a se îneca în mod ruşinos şi cum îl învinsese cu mare greutate pe cavalerul care apăra trecerea, pentru că se înăbuşea din cauza apei pe care o înghiţise; apoi, cum îi întâlnise pe tovarăşii lui Lancelot, care se despărţise de ei cu o zi înainte, condus de un pitic, cerându-le să-l aştepte; şi cum îl căutase zadarnic cu dânşii Regina se silea să pară liniştită, dar şi cel mai prost ar fi putut vedea că nu-i ardea să-i asculte Cât despre rege, care era foarte viteaz, făgădui să pornească şi el în căutarea lui Lancelot, şi chiar de a doua zi Seniorul Gauvain şi seneşalul Keu spuseră că au să meargă cu dânsul Dar după ce terminară masa, intră în sală un ostaş şi înmână reginei o scrisoare Ea rugă pe rege să pună pe un secretar s-o citească Şi scrisoarea asta venea de la regele Artus, care o saluta şi-i trimitea vorbă să se întoarcă cu nobilul Gauvain şi cu toată suita şi să nu-l mai aştepte pe Lancelot, fiindcă el venise sănătos zdravăn la Camaaloth Mare le fu bucuria la toţi auzind asemenea veşti, iar faţa reginei, din albă ca varul cum era, se făcu îndată ca trandafirul Cum se iviră zorii, ea o porni la drum cu cavalerii din regatul Logres pe care Lancelot îi pusese în libertate odată cu dânsa Regele Baudemagu îi însoţi până la hotarele ţării lui; şi acolo, îşi luă rămas bun şi le ură ca bunul Dumnezeu să-i aibă în paza sa, în timp ce nobilul Gauvain şi seneşalul Keu îi făgăduiau să-l slujească întocmai ca pe stăpânul lor, iar regina îşi trecea braţele pe după gâtul lui, sărutându-l Când regele Artus află că se apropie de Camaaloth, veni în întâmpinarea ei cu toţi curtenii Şi mai înainte de toate îi dădu o sărutare, apoi alergă la seniorul Gauvain şi la seneşalul Keu să ceară veşti despre Lancelot — Sire, măria-ta ai veşti mai bune decât noi în privinţa lui — Mă jur că nu l-am văzut din ziua în care l-a omorât pe Karadoc cel Mare, stăpânul Turnului Pătimirii! Regina înţelese că cineva o înşelase cu o scrisoare ca din partea regelui: o cuprinse un tremur în tot trupul, inima i se făcu grea ca de piatră şi leşină în braţele seniorului Gauvain, care se repezi s-o sprijine Apoi se porni pe plâns fără să-şi mai dea osteneala de a-şi ascunde durerea, spunând că n-are să mai ştie niciodată ce înseamnă bucuria, de vreme ce cavalerul ei cel mai bun din lume murise slujind-o pe ea Regele Artus hotărî să rămână câtăva vreme la Camaaloth pentru că cetatea asta era aproape de regatul Gorre unde, după câte se părea, rămăsese Lancelot Reginei îi plăcea oraşul acesta în care iubitul ei fusese pe vremuri învestit cavaler BOHOR CEL SURGHIUNIT De la Rusalii şi până la Adormirea Maicii Domnului, regina plânse zi şi noapte, cu primejdia de a-şi irosi frumuseţea, şi implora întruna ajutorul Doamnei Lacului În cele din urmă, de ziua Adormirii, a trebuit ca regele să-şi adune curtenii şi să-şi pună coroana pe cap, aşa cum obişnuia cu prilejul praznicelor mari În ziua aceea, când tocmai răsărise un soare frumos, plin de lumină şi strălucitor şi când lumea întreagă era scăldată în lumina lui, regele Artus se duse la o fereastră ca să asculte cântecul păsărelelor ce-şi începeau dimineaţa Ci iată că, aruncându-şi privirea pe câmp, văzu venind o cotigă la care era înhămat un cal cu coada şi cu urechile tăiate, mânată de un pitic cu barba lungă şi cu capul mare; în cotigă era un cavaler cu cămaşa murdară şi făcută ferfeniţă, cu mâinile legate la spate şi cu picioarele prinse cu lanţuri de hulube; scutul lui fără armoarii era atârnat în partea dinainte a cotigii, iar zalele şi coiful în spate; şi calul său alb ca neaua, cu frâul pe cap şi cu şaua pe el, era legat de cotigă Aceasta pătrunse în curte iar cavalerul strigă: — Ah! Dumnezeule mare! cine o să-mi redea libertatea De două ori, regele Artus întrebă pe pitic ce nelegiuire făcuse cavalerul, şi de două ori îi răspunse piticul: — La fel cu ceilalţi Atunci regele îl întrebă pe cavalerul din cotigă cum i s-ar putea da libertatea — De către cel care se va urca în locul meu — N-ai să găseşti aşa ceva astăzi, cinstite senior! — Cu atât mai bine! spuse piticul Şi cotiga îşi urmă drumul pe străzile oraşului, unde care mai de care îşi batea joc de cavaler şi arunca în el cu papuci rupţi şi cu bulgări În vremea asta, regele se aşezase la masa mare Seniorul Gauvain coborî din odăile reginei: îi spuseră ce s-a întâmplat, şi aşa îşi aminti de povestea lui Lancelot: «Fir-ar afurisite de cotigi şi cu cel care le-a născocit!» strigă el Şi pe când rostea el vorbele astea, numai iată că cotiga intră în curte şi cel purtat în ea coboară şi vine să ceară un loc la masă; dar nimeni nu l-a primit lângă el: îi spuseră că nu se cade să stea la un loc cu cavalerii, nici măcar cu scutierii, şi fu silit să se chircească pe pragul uşii ca să mănânce Cu toate astea nobilul Gauvain veni la dânsul şi-i spuse că o să-i ţină tovărăşie, pentru că, chiar dacă era dus în cotigă, era totuşi un cavaler Văzând asta, regele îi trimise vorbă lui Gauvain, nepotul său, că, făcând aşa, se acoperă de ruşine şi că nu-şi mai merita locul la Masa rotundă — Dacă cineva se acoperă de ruşine că a mers în cotigă, atunci Lancelot e şi el în rândul lor, răspunse simplu monseniorul Gauvain Şi regele rămase foarte uimit de acest răspuns După ce mâncă, cavalerul mulţumi seniorului Gauvain şi ieşi din sală fără ca cineva să-l bage în seamă Se duse să-şi pună armura pe el într-o pădurice apropiată, unde îl aştepta un scutier; după aceea se duse în grajdurile regelui şi luă un cal foarte bun, gata înşeuat şi, în ţinuta asta, se întoarse în curte şi strigă în faţa uşii deschise de la sala ospăţului: — Rege Artus, dacă cineva găseşte vreo pricină pentru că nobilul Gauvain a mâncat alături de mine, să iasă în faţă: îl aştept Şi află că tu eşti regele cel mai becisnic şi cel mai laş pe care l-a văzut pământul Iau cu mine calul ăsta; şi am să-ţi mai iau şi alţii, şi nici unul din cavalerii tăi nu va fi în stare să-i ia înapoi Apoi, adresându-se nobilului Gauvain, îi spuse: — Nobile senior, îţi mulţumesc din inimă că ai binevoit să mănânci alături de mine — Dumnezeu să te aibă în paza lui, îi răspunse Gauvain; n-ai de ce să te fereşti de mine În prima clipă, regele rămăsese cu gura căscată; apoi se înfurie în asemenea măsură de mai să-i vină rău, ţipând că n-a îndurat vreodată asemenea ruşine de a vedea un tâlhar cum îi răpeşte un cal sub ochii lui Sagremor cel răznit se şi repezise în fugă acasă să-şi ia armura şi o porni în galop pe urmele cavalerului, urmat de aproape de Lucan paharnicul, pe urmă de conetabilul Bedoyer, de Giflet fiul lui Do şi de seneşalul Keu Plecară în goana cailor de-a lungul râului după cel pe care-l urmăreau La vadul din pădure, vreo zece ostaşi păreau că-l aşteaptă pe străin Se opri în dreptul vadului, şi văzându-l pe Sagremor că se apropie, se năpusti aşa de cumplit asupra lui, că de la prima ciocnire îl aruncă jos din şa Atunci luă calul de căpăstru şi îl trecu pe malul celălalt al apei, unde îl dete în grija oamenilor lui — Seniore, strigă el către Sagremor, spune-i regelui că mai am acum un cal — Cum aşa? Nu vrei să continui lupta? — Nici gând Şi dacă aş merge mai departe, cred că domnia-ta n-ai avea nimic de câştigat, fiindcă eu sunt călare iar domnia-ta pe jos Sagremor se întoarse înapoi tare ruşinat şi paharnicul Lucan se repezi la rândul lui; dar fu doborât în acelaşi chip şi el, iar străinul îi luă calul, rugându-l să-i spuie regelui că, mulţumită lui, are încă un cal Şi aflaţi că s-a întâmplat la fel şi cu conetabilul Bedoyer, şi cu Giflet fiul lui Do şi cu seneşalul Keu, numai că ultimul se răsturnă peste cap chiar în mijlocul vadului, unde trase o duşcă zdravănă de apă Toţi se întoarseră pe jos la rege, care, jignit, îl învinovăţi de toate pe nepotul său Dar nobilul Gauvain îi răspunse doar atât: — Dragă unchiule, în felul ăsta a mai sporit numărul celor care s-au acoperit de ocară Între timp, piticul se ivi din nou cu cotiga; dar de data asta în cotigă era o femeie cu faţa ascunsă după un văl şi ea grăi aşa: — Rege Artus, mi se spusese că toţi cei necăjiţi găsesc un ajutor de nădejde la curtea domniei-tale; dar se pare că lucrul nu-i adevărat: un cavaler s-a întors de aici fără ca nimeni din ai tăi să primească a se urca în cotigă în locul lui Te-ai ales cu mai mare ocară decât cu cinste, pentru că duce cu el şase cai, cu toată împotrivirea domniei-tale Cât despre mine, nu ştiu de se va găsi cineva care să-mi redea libertatea aşezându-se în locul meu… — Pentru numele lui Dumnezeu, strigă nobilul Gauvain, am s-o fac eu de dragul bunului cavaler care, într-o zi, a fost plimbat în felul ăsta! Şi sări în cotigă, în vreme ce domnişoara încăleca pe un frumos cal de paradă mergând în buiestru, alb ca floarea de primăvară, pe care i-l adusese un scutier — Tu şi cu toţi ai tăi, urmă ea adresându-se regelui, nu trebuia să fiţi lipsiţi de respect faţă de cavalerul din cotigă, căci se afla în ea numai de dragul lui Lancelot, care într-o zi s-a lăsat să-l vadă lumea şi pe dânsul în cotigă pentru a o cuceri din nou pe regina Guenievra Şi acum, ştii tu cine-i acel care ţi-a doborât tovarăşii? Un tinerel, făcut cavaler de la Paşti cel mult Se numeşte Bohor cel surghiunit şi este văr cu Lancelot şi frate cu Lionel care a pornit în căutarea lui Lancelot – faptă smintită fiindcă n-are să-l găsească Zicând acestea, domnişoara plecă şi lumea îl văzu venind pe Bohor, urmat de oamenii lui şi ducând caii pe care îi câştigase Îşi scoase coiful şi-i spuse regelui: — Sire, iată caii măriei-tale, pe care ți-i înapoiez Regina se ridică pe dată în faţa lui şi îl întâmpină cu cele mai mari semne de bucurie de dragul lui Lancelot Iar regele vru să-l primească pe Bohor printre cavalerii Mesei rotunde, deşi acesta spunea cu smerenie că nu merită o cinste atât de mare — Nobile senior, îl întrebă regina, cine este oare doamna din cotigă? — E Doamna Lacului, care l-a crescut pe Lancelot, pe Lionel şi pe mine Vai! auzind acestea, regina a fost atât de mâhnită că n-a recunoscut-o pe cea pe care o chemase de atâtea ori, cum nici o femeie n-a fost mâhnită mai tare! Ceru să i se aducă de îndată calul şi alergă în căutarea cotigii pe care o ajunse din urmă în oraş, pe unde piticul îl plimba mai departe pe seniorul Gauvain: într-o clipă regina descălecă şi se aruncă în cotigă; regele, care venise după ea, făcu la fel, şi la fel făcură toţi cavalerii care erau cu ei, unul după altul Şi, de atunci încolo, nimeni nu se mai socoti dezonorat că mersese în cotigă: ucigaşii au fost purtaţi, de atunci încolo, pe o mârţoagă bătrână, cu coada şi cu urechile tăiate CASTELUL ÎNTÂMPLĂRILOR CIUDATE FRUMOSUL CEL RĂU ŞI FATA REGELUI BRANGORE Bohor şi scutierul său mergeau călare şi merseră pân-au ajuns pe o păşune întinsă lângă castelul de la Marche, unde regele Brangore d’Estrangore dădea un turnir pentru a sărbători ziua încoronării sale; să tot fi fost acolo pe puţin o sută de cavaleri Era atât de cald de te-ai fi crezut în miez de vară! de aceea Bohor îşi scosese coiful şi îl dăduse scutierului Dar acesta nu era decât un băieţandru foarte tânăr iar lumina frumuseții lui strălucea ca lumina soarelui de dimineaţă Coborî de pe cal ca să se gătească şi mai frumos de cum era; apoi încălecă şi privi la întrecerile cavalerilor — Ia te uită la cavalerul acela, spuse fata regelui către una din domnişoarele sale de onoare, cât e de frumos şi de plăcut! Stă atât de bine înfipt pe cal de parcă l-ar fi sădit cineva acolo! De bună seamă, Domnul cel Atotputernic a fost darnic cu el risipind asupră-i atâta har de frumuseţe; dacă şi în vitejie e la fel, merită toată preţuirea noastră Du-te şi pofteşte-l să lupte Numaidecât fata se duse la Bohor şi-i spuse în numele fetei regelui: — Dă-mi scutul domniei-tale, nobile cavaler — De ce? întrebă el — Pentru că mi-ar fi tare de folos: l-aş lega de coada calului de dragul cavalerilor destoinici care se holbează la turnire fără să facă vreo ispravă La auzul acestor vorbe, Bohor rămase în prima clipă cu gura căscată; apoi lăsă capul în jos, şi, dând pinteni, se năpusti cu lancea în poziţie de luptă Când îl văzură că se apropie astfel, mai mulţi cavaleri îi aţinură calea; dar el îl dădu peste cap pe cel dintâi, cu cal cu tot, îl trimise în zbor pe-al doilea la pământ, peste crupa calului, îşi frânse lancea, doborându-l pe al treilea, scoase spada şi se afundă acolo unde învălmăşeala era mai în toi şi dădu asemenea lovituri că, după o oră, nici unul, oricât de trufaş ar fi fost, nu mai îndrăznea să-i stea în cale Şi fata regelui spuse domnişoarelor sale: — Ce ziceţi despre cavalerul ăsta nou? — Domniţă, el poate să spună pe bună dreptate că, odată cu frumuseţea, Dumnezeu i-a dat şi vitejie — Doamnelor, trebuie să alegem un cavaler care să şadă cu mare cinstire în jeţul de aur, la masa celor doisprezece baroni, în mijlocul acestei pajişti, iar lângă dânsul trebuie să se aşeze cei doisprezece cavaleri care s-au dovedit cei mai buni la turnir Să-i alegem pe cei cărora le vom încredinţa această cinste, fiindcă pentru asta ne-am adunat aici Ele răspunseră că noul cavaler îi învinsese pe toţi, apoi căzură de acord pentru a-i numi pe cei doisprezece campioni care luptaseră cel mai bine după dânsul; aşa încât regele Brangore opri turnirul şi îl chemă pe Bohor, căruia îi arătă atâtea dovezi de cinstire, încât băiatul se şi ruşină Domnişoarele îi scoaseră armura de pe el şi îl spălară pe trup şi pe faţă; la urmă fata regelui îl îmbrăcă aproape cu de-a sila, atât de aprig se apăra Bohor, cu o haină de mătase roşie îmblănită cu hermină În vremea asta, regele dădu poruncă să se întindă un cort mare, pentru că era zăpuşeală; iar scutierii aduseră jeţul de aur şi masa celor doisprezece pairi Ci iată că, în clipa când Bohor se aşeză în jeţ, se făcu roşu ca para focului de sfială, şi asta îi dădea şi mai multă frumuseţe Cei doisprezece cavaleri aleşi îi serviră în genunchi primul fel de mâncare, apoi se aşezară la masă Al doilea fel fu servit de doamne, al treilea de rege şi de baronii săi, iar toate celelalte de domnişoarele de onoare; iar fiica regelui îl aduse pe cel din urmă care era alcătuit din mirodenii Apoi dansurile şi horele începură pe pajişte; iar femeile şi fetele, mai mult de o sută la număr, dănţuiau şi cântau: Vezi, te fereşte De te priveşte De te priveşte Să-mi spui, fireşte! (Vezi, te fereşte De te priveşte) Da, păstoriţa Veghea – plăviţa – Pe lângă vaci! «Să ştii că-mi placi Şi ţie stărui Zău, să mă dărui!» Vezi, te fereşte De te priveşte De te priveşte Să-mi spui, fireşte! Şi, de bună seamă, toate erau drăgălaşe şi gătite cu haine foarte bogate, dar cei care căutau la fata regelui socoteau că, de la Fecioara Maria încoace, nicicând nu se născuse o fiinţă mai frumoasă pe lume Şi să ştiţi că se pricepea de minune să facă punguţe de bani, să brodeze cearşafuri cu mătase şi cu aur, să citească, să scrie, să vorbească latineşte, să cânte din harfă, să cânte toate romanţele sarasineze şi canţonele gascone, franceze, lorene şi poemele bretone: era floarea şi smaraldul frumoaselor — Nobile cavaler, spuse regele, tatăl ei, către Bohor, vitejia domniei-tale a făcut să fii ales drept cel mai bun în turnirul nostru, şi câştigi prin aceasta, căci o poţi lua de soţie pe cea mai frumoasă dintre fetele astea, după placul domniei tale, cu toate onorurile şi toate bogăţiile Şi trebuie iarăşi să le dai acestor doisprezece campioni pe cele douăsprezece fete pe care le veţi socoti de cuviinţă — Sire, întrebă Bohor, şi dacă s-ar întâmpla ca, totuşi, cel pe care-l socoteşti măria-ta cel mai bun cavaler să nu vrea să se însoare? — Cum i-o fi voia, zău aşa! Cu toate astea, trebuie să-şi îndeplinească îndatorirea faţă de ceilalţi doisprezece — Şi dacă n-o să le mărite pe cele douăsprezece fete pe fiecare după rangul ei, ruşinea va fi pentru dânsul şi paguba pentru cele care nu i-au greşit cu nimic — Poţi să te sfătuieşti cu oamenii cei mai înţelepţi şi mai nobili de la curte; nu vei fi deloc învinuit pentru asta Dar pentru domnia-ta, alegem pe cea pe care ai s-o vrei — Mărite-doamne, spuse Bohor, am purces într-o căutare cavalerească şi nu pot să mă însor înainte de a o duce la bun sfârşit — Cea pe care ai s-o alegi o să aştepte, fireşte, până ce-ţi vei termina căutarea — Pentru numele lui Dumnezeu, măria-ta, să nu crezi că o fac din trufie, dar nu pot să mă însor, şi te implor să nu-ţi fie cu supărare Spunând acestea, Bohor chemă la sfat pe nobilii regelui, apoi, după sfaturile lor, încredinţă câte o fecioară fiecăruia dintre cei doisprezece campioni, spunând totuşi că n-o va da nimănui pe cea care îi dăduse haina Iar când fata regelui văzu că n-avea parte de cel la care nădăjduia, se întristă amarnic, lucru pe care-l băgară de seamă toate celelalte, deşi fiica regelui nu voia să lase să i se vadă supărarea: de aceea îi dădură lui Bohor porecla de Frumosul cel rău FĂGĂDUIELILE ÎNFUMURATE Fata regelui se apropie în timpul ăsta de masa celor doisprezece pairi, spunându-le: — Seniorilor, v-am adus la masă ultimul fel de mâncare: ce răsplată am să capăt de la domniile-voastre? — Domniţă, spuse primul cavaler, pe nume Callas cel mărunt, pentru domnia-ta am să fac aşa fel ca timp de un an să lupt cu piciorul drept pe gâtul calului, şi am să-ţi trimit armele tuturor celor pe care o să-i înving în felul ăsta — Am să pun să mi se întindă cortul la marginea primei păduri pe care o s-o întâlnesc, spuse Talibor cel cu mâini aspre, şi am să stau acolo până ce voi fi învins zece cavaleri, ai căror cai am să ţi-i trimit domniei-tale Alfarsar, cel de-al treilea, făcu jurământul să nu intre în vreun castel până ce nu va fi doborât de pe cal zece luptători Şi Sarduc cel alb spuse că nu se va mai culca vreodată lângă o femeie până ce nu va fi învins patru cavaleri sau până ce nu va fi fost învins el însuşi Al cincilea făgădui că, timp de un an, va lupta cu toţi cavalerii care însoţesc fete, şi că, dacă îi va sili să-i ceară îndurare, are să le trimită pe iubitele lor să o servească pe fata regelui; acesta se numea Melior de l’Epine — Am să tai capul tuturor celor cu care o să lupt anul ăsta, spuse Angoire cel necinstit, iar de nu voi cădea ucis ori masacrat, am să-ţi trimit domniei-tale capetele lor — Am să le sărut cu de-a sila pe toate fetele găsite în tovărăşia unui cavaler, spuse Patride cel cu cercul de aur – sau voi fi înfrânt Meldon cel vesel vorbi după aceea: — Voi călări timp de o lună în cămaşă, cu coiful pe cap, cu scutul după gât, cu lancea în mână, cu spada la coapsă şi, în ţinuta asta, mă voi lupta cu toţi în turnire — Domniţă, făgădui Garaingant cel puternic, am să mă duc la vadul din Pădure, şi nici un cavaler nu-şi va adăpa calul acolo până ce nu voi lupta cu el, şi am să-ţi trimit scuturile tuturor învinşilor mei Malquin le Gallois jură că va rătăci întruna până ce-o s-o găsească pe fata cea mai frumoasă din lume şi că o s-o prindă oriunde s-ar afla ea şi o s-o trimită s-o servească pe fata regelui Dar Agricol cel iscusit la vorbă îşi arătă cu mai multă eleganţă planurile — Domniţă, nu voi purta altă haină decât cămaşa iubitei mele şi-mi voi înfăşura capul cu vălul ei şi, fără alte arme decât lancea şi scutul, voi doborî zece cavaleri, sau voi fi înfrânt — Domniţă, spuse cel de-al doisprezecelea, poreclit Urâtul îndrăzneţ, timp de un an voi călări fără frâu şi fără hăţuri, iar calul meu va merge în voia lui; şi voi lupta până la capătul puterilor cu toţi cei care-mi vor ieşi în cale, şi am să-ţi trimit centurile şi pungile celor învinşi — Şi domnia-ta, seniore, îl întrebă fiica regelui pe Bohor, ce dar pot să aştept din partea domniei-tale? — Domniţă, în orice loc m-aş afla, dar slobod de vreun legământ, o să mă poţi lua drept cavalerul domniei-tale Şi mai mult: de dragul domniei-tale, am să pun stăpânire pe regina Guenievra, chiar de s-ar găsi în paza a patru cavaleri ai Mesei rotunde, numai să nu fie printre ei seniorul Lancelot — Seniorilor, vă mulţumesc din inimă! Şi fiica regelui se întoarse iar lângă doamnele şi domnișoarele sale, şi au dănţuit împreună până seara […] Dar povestea, pentru moment nu mai vorbeşte despre dânsul, ci se ocupă de regele Artus BĂTRÂNA CU CORONIŢĂ DE AUR În cea de-a opta zi după Rusalii regele merse la vânătoare în pădurea Camaalothului, pădure atât de înaltă şi de frumoasă încât lumea spunea că zânele dragostei îşi au sălaşul în ea şi că acolo era raiul lor Artus avea cu dânsul patru regi încoronaţi şi atâţia duci, conţi şi baroni de nici nu le mai ştia numărul: fiindcă nu se despărţise încă de cei care veniseră la adunarea curţii Pe urma vânătorilor veneau mai încet regina Guenievra şi o mare mulţime de doamne şi domnişoare, purtând toate rochii cu cute, fără mantii, fiindcă era în plină vară, mănuşi albe pe mâini şi având pe păr coroniţe de aur împodobite cu floricele şi păsărici: ţi-era mai mare dragul să le vezi Erau păzite numai de patru cavaleri, dintre care unul se întâmpla să fie seneşalul Keu, altul Sagremor cel răznit, al treilea Dodinel cel sălbatic, iar al patrulea Lancelot du Lac Alături de regină, un scutier ducea un câine mic de vânătoare, la care ţinea cu mult drag, întrucât i-l dăruise Doamna Lacului Şi fetele cântau cântece vesele, de felul acestuia: Mă chinuie un dulce fior sub brâu-mi lat Cel ce-ntr-un schit mă-nchise să fie blestemat! Oh, Cerule, cel care mă-nchise-n abaţie Şi mă făcu măicuţă, năpăstuit să fie! Dar am să fug, pe Sfânta, cucernica Marie, Şi n-am să port dimie cernită, nici scufie! Mă chinuie un dulce fior sub brâu-mi lat Cel ce-ntr-un schit mă-nchise să fie blestemat! Vecernii şi ectenii le cânt, dar greu m-apasă Mai bine-aş duce-o viaţă senină şi voioasă Cu dragul meu prieten, în tihnă, fără frică Căci e drăguţ flăcăul iar eu sunt tinerică! Mă chinuie un dulce fior sub brâu-mi lat Cel ce-ntr-un schit mă-nchise să fie blestemat! Şi toţi se bucurau cu voie bună fiindcă inimile le erau vesele şi vremea plăcută Deodată, un cavaler călare pe un cal negru se ivi dintr-o cărare care le tăia calea Avea armura şi toate armele asupra lui, coiful pe cap, scutul pe după gât şi lancea în mână Se înclină Regina îi spuse: «Domnul să te aibă în paza lui, nobile cavaler!» şi voi să-şi urmeze calea Dar cavalerul apucă frâul calului şi, în timpul ăsta, plângea cu lacrimi amare — Mărită-doamnă, te iau prizonieră Vai! Dumnezeu ştie că nu vreau să fac una ca asta! — Ei, nu zău, seniore, spuse Keu scoţându-şi spada, ia mâna de pe frâu sau ţi-o tai! — Ia te uită! Am şi ajuns la spadă? Pe numele Domnului, Keu, ai să te căieşti, fiindcă o să ne luptăm amândoi Se depărtează atât cât trebuie şi se năpustesc unul asupra celuilalt: şi iată-l pe Keu doborât la pământ cu violenţă La rândul său Sagremor e răsturnat din prima lovitură de lance şi necunoscutul îl ia în picioarele calului, cu primejdia de a-i face zob capul sau de a-i spinteca burta Dodinel zboară şi el la pământ, şi atât de tare, încât i se pare că şi-a frânt şira spinării Lancelot în sfârşit, se pregătea să se avânte, când auzi că-l strigă cineva pe nume, şi, întorcându-se, văzu o domnişoară bătrână, care alerga, îndemnându-şi calul cum putea ea mai repede; o coroniţă de aur îi ţinea strâns părul cenuşiu, desfăcut şi împrăştiat pe umeri, aşa cum îl poartă fetele: părea să tot aibă la şaizeci, şaptezeci de ani — Nobile cavaler, strigă ea cât putu de departe către Lancelot, nobile cavaler, respectă-ţi cuvântul dat! — Ce cuvânt? Ţi-am dat eu cândva cuvântul meu? — Da, pe numele Domnului! Mi l-ai dat când căutai ţinutul lui Galehaut Şi aşa era, fiindcă îi arătase cândva drumul, cu condiţia ca el s-o urmeze atunci când o va cere ea; şi el jurase pentru asta — Doamnă, spuse el, m-ai acoperi pentru vecii vecilor de ruşine, dacă m-ai sili să mă depărtez acum de cavalerul ăsta care mă aşteaptă Pentru numele lui Dumnezeu, dă-mi un răgaz până ce-l dobor la pământ! — Cum de nu! Şi dacă te învinge, ai să fii prizonierul lui! Hai mai bine! — Am să vin cu domnia-ta, spuse Lancelot; dar să ştii că până la două bătăi de arc de aici ai să mă găseşti mort, omorât cu mâna mea — Dacă-ţi îngădui să te lupți, îmi juri că ai să vii cu mine după aceea? — Jur, numai dacă trupul meu va mai fi în stare s-o facă Şi, spunând acestea, cei doi cavaleri se izbesc atât de năprasnic încât îşi străpung şi scutul şi zalele şi-şi dezgolesc trupul, alb şi fraged Lancelot străpunse umărul necunoscutului şi-l dădu peste cap; el însă rămase în şa, dar fierul lancei celuilalt i se opri în coastă — Acum, nobile cavaler, ţine-ţi cuvântul! strigă bătrâna mânându-şi calul în goana mare Şi, fără să-şi mai bage în seamă rana, Lancelot se îndepărtează la galop pe urmele ei, în vreme ce regina strigă: — Vai! are în trup un ciot de lance! Are să moară, dacă va merge mult aşa! Cu toate astea, porunci ca răniţii să fie duşi pe malul unui izvor din apropiere, numit Izvorul Zânelor, pentru că lumea văzuse deseori acolo nişte femei tare frumoase, dar de care nimeni nu aflase vreodată ceva Ea descălecă acolo cu suita ei şi, cum i se scoase coiful cavalerului necunoscut, îl recunoscu pe Bohor Se duse repede să-l panseze, fiindcă era greu rănit, când la marginea poienii se ivi un cavaler îmbrăcat cu armura lui Lancelot, şi toată lumea îl luă drept el Dar, vai! el trecu pe lângă regină şi se pierdu pe sub copaci, fără să sufle un cuvânt, astfel încât se văzu de ajuns că nu era prietenul ei Şi îi veni deodată gândul că Lancelot a fost învins prin vreo mişelie, omorât poate de cel pe care-l văzuse adineaori, aşa încât căzu leşinată; apoi, revenindu-şi, începu să se vaite, spunând că murise floarea tuturor cavalerilor şi începu să-şi smulgă părul, să-şi zgârie faţa şi să se tânguiască amarnic după dânsul În vremea asta Bohor îşi venise în fire Ce durere mare simţi când află că s-a prăpădit Lancelot! Dar rana i se deschise, încât leşină iar Atunci îl împinseră pe o lectică aşternută cu multă iarbă proaspătă şi regina îl aduse cu tristeţe la Camaaloth După puţină vreme, regele se întoarse de la vânătoare cu baronii lui cei mai de seamă, vesel aşa cum e cineva care n-a întâlnit nimic neplăcut cât e ziua de mare Dar regina îi povesti despre nenorocirea întâmplată, de care toţi curtenii rămaseră împietriţi Nobilul Gauvain, Lionel şi zece cavaleri ai Mesei rotunde dintre cei mai viteji spuseră că a doua zi vor pleca în căutarea bravului cavaler Se aduseră sfintele moaşte şi făcură legământ să-l caute timp de un an şi o zi, dacă nu-l vor găsi şi mai devreme: căci aşa era obiceiul A doua zi, după slujbă, porniră la drum şi merseră aşa călare până ce sosiră la Crucea Neagră […] GAUVAIN ÎN CASTELUL ÎNTÂMPLĂRILOR CIUDATE A doua zi, în vreme ce Gauvain ieşea dintr-o văgăună strâmtă dintre doi munţi, se trezi dintr-o dată într-o vale unde se ridică un castel foarte bine întărit şi înconjurat din toate părţile de apă Trecu podul şi intră pe poartă, urmă aleea principală şi, în clipa când ajunse lângă zidul castelului, auzi nişte ţipete de femeie Era o domnişoară scufundată până la brâu într-o cadă, aşa cum îşi dădu seama când se apropie de adăpostul de frunze în care se găsea — Sfântă Marie! ţipa ea, cine-o să mă scoată afară de aici, căci îndur suferinţe cum nici o femeie n-a mai răbdat vreodată? Nobilul Gauvain o luă de subsuori şi de trei ori încercă s-o tragă în sus, dar îi fu cu neputinţă — Domnişoară, spuse el, sunt tare mâhnit că nu te-am putut scăpa, dar am făcut tot ce-am putut Te doare aşa de rău? — Ai să afli punând mâna în apa asta în care stau Nobilul Gauvain băgă mâna în cadă, dar, oricât o trase de repede-napoi, socoti că i s-a făcut tăciune, aşa era de clocotită apa — Nobile cavaler, bănuieşti acum ce simt eu, îi spuse fata; dacă-aş putea să mor de durere, aş fi murit de mult; dar Dumnezeu nu se îndură de mine, fiindcă nu-i destul de răzbunat pentru un păcat pe care l-am săvârşit cândva Cel mai bun cavaler din lume, numai el, are să mă scoată din cada asta Dar domnia-ta, deoarece n-ai putut să îndeplineşti această faptă deosebită, n-ai să pleci de aici fără să te faci de ocară Nobilul Gauvain îşi urmă, totuşi, calea şi se duse drept la palat, unde fu primit foarte bine După ce-i duseră calul la grajd şi îi scoaseră armura, fu îmbrăcat într-o haină de mătase roşie, căptuşită din belşug cu blană de jder; apoi îl conduseră în sala mare, unde erau nişte cavaleri, toţi frumoşi şi bine făcuţi la trup, care se ridicară în picioare pentru a-i ura bun venit: şi el începu să sporovăiască şi să se veselească laolaltă cu ei În clipa aceea se întâmplă cea mai mare minune despre care cineva a auzit vreodată povestindu-se Nobilul Gauvain îi văzu deodată căzând în genunchi: un porumbel alb zbura prin sală, ducând în plisc o cădelniţă de aur care umplu tot palatul cu un miros mai plăcut decât toate mirodeniile Pe urmă, nici nu zburase bine pasărea printr-o fereastră, că pajii întinseră mesele şi toţi cavalerii se aşezară fără o vorbă în jurul lor, spunând rugăciuni în şoaptă În vremea asta intra în sală cea mai frumoasă, cea mai nobilă, cea mai plăcută fată de pe lume, ţinând cu amândouă mâinile deasupra capului un vas de foarte mare preţ asemenea unei cupe; dar nimeni n-ar fi putut să spună din ce era făcut vasul acela, căci nu era nici de lemn, nici de vreun metal, nici de piatră, nici de corn, nici de os, şi era acoperit cu o ţesătură foarte frumoasă Şi ce fel de vas era acesta, povestea n-o spune aici; se va vorbi pe larg mai încolo şi, la momentul potrivit, nu vom tăinui nimic, fiind un lucru demn de povestit; dar trebuie să lăsăm povestea să-şi urmeze rostul ei aşa cum se cuvine Fecioara cea mândră dădu ocol meselor, ducându-şi vasul ei preţios, apoi ieşi; iar când seniorul Gauvain, care o urmărise cu privirea, se întoarse, uimit la culme de atâta frumuseţe, văzu că în faţa fiecărui cavaler se găseau cele mai mari bunătăţi de mâncare, ce păreau că se iviseră din masă; dar în faţa lui, nimic Lucru de care fu foarte surprins şi mâhnit Totuşi se hotărî să aştepte, ca să afle temeiul acestei oropsiri, până ce ospăţul se va termina şi mesele se vor strânge iar; şi în vremea asta se duse să se sprijine de o fereastră Stătu acolo un timp, gândindu-se la cele văzute, apoi se întoarse; în sală nu mai era decât un pitic grozav de urât şi cu o bâtă în mână, care ţipa: — Cine mai e şi nenorocitul ăsta de cavaler prost, rezemat de fereastra noastră! Du-te şi te ascunde, să nu te vadă cineva! Dar nu care cumva să te culci în noaptea asta: paturile de aici sunt prea îmbelşugate pentru tine! Spunând aşa, piticul ridică bâta asupra nobilului Gauvain, dar el i-o smulse din mâini; după aceea se îndreptă spre o odaie alăturată, unde zări un pat înalt şi se pregătea să se întindă în el, când omuleţul cel urât, care venise după dânsul, începu iar: — Hei! bădărane ce eşti, mânjit de sus până jos de păcate, dacă ai cutezanţa să te culci în patul ăsta, ai s-o plăteşti cu capul, nu alta! — Pentru numele Domnului, ai să vezi cum îndrăznesc! spuse Gauvain Zicând acestea, se întoarce în sală, ia de acolo o spadă, o pune la căpătâiul patului, apoi se dezbracă şi se vâră între cearşafuri, unde adoarme la iuţeală, întrucât călărise toată ziua Ci iată că, pe la miezul nopţii, îl trezeşte un ţipăt, mai hidos decât glasul Necuratului; apoi ferestrele se deschid singure, împinse de vântul care ridică până-n tavan perdelele patului şi răsuceşte ca pe un vârtej iarba aşternută pe podeaua camerei; la urmă totul e scăldat într-o lumină atât de mare, de-ai fi zis că luase casa foc: şi pe neaşteptate o lance cu vârful vânăt şi roşu ca para focului intră pe fereastră şi zboară către pat cu un zgomot mai năprasnic decât al trăsnetului Nobilul Gauvain sare în picioare, însă nu destul de repede ca să nu fie greu rănit la umăr; dar, apucând spada de la căpătâiul patului, taie în două arma care, după ce străpunsese patul dintr-o parte în cealaltă, se înfipsese în pământ de mai mult de o jumătate de picior După aceea smulge vârful lancei din pământ, îl azvârle în mijlocul odăii şi, după ce-şi aruncă o mantie pe umeri, dă fuga la fereastră; dar nu vede pe nimeni şi vine să se culce la loc, mormăind: — Ruşine să-i fie celui care, ca un mişel, loveşte fără să aibă curajul să se arate! Lumina cea mare se stinsese, dar în văpaia lunii care se răspândea acum prin ferestrele deschise, văzu intrând un om slăbănog şi alb la faţă ca un mort; de gâtul lui erau înlănţuite două năpârci cared muşcau, şi mai avea asupra lui o harfă bătută toată cu aur şi cu pietre scumpe Îşi luă plectronul şi, după ce-și acordă instrumentul, începu să cânte un cântec, gemând de durere; şi seniorul Gauvain înţelese că era un cântec de jale, ale cărui cuvinte povesteau despre cearta dintre Iosif din Arimateea şi vrăjitorul Orfeus care a pus în marca Scoţiei temelia castelului Vrăjitorilor După ce termină, cântăreţul din harfă spuse: — Vai, Dumnezeule Doamne, oare n-o să vină niciodată cel care trebuie să mă izbăvească din chinul în care mă zbat? Plecă, jelindu-se aşa, şi seniorul Gauvain era gata să se ia după dânsul, când zări la picioarele lui un şarpe atât de mare şi de înfiorător, că nimeni nu l-ar fi privit fără teamă Toate culorile de pe lume se găseau pe spatele jivinei; ochii lui roşii luceau ca nişte cărbuni aprinşi şi mergea încet, aruncând foc şi pară şi mişcându-şi coada aşa cum face un copil cu o jucărie, în aşa fel încât seniorul Gauvain putu să vadă că târâtoarea purta pe frunte, cu litere roşii, numele regelui Artus Deodată şarpele începu să se vaiete şi să se încovoaie ca o jivină gata să fete; apoi deschise gura din care ieşiră cam vreo sută de pui de şarpe, care se repeziră numaidecât asupra lui, dar el se apără, şi atât de bine încât îi omorî pe toţi; după aceea muri şi el din cauza rănilor Şi seniorul Gauvain înţelese că asta era, fără îndoială, o prevestire, dar nu-i pricepu tâlcul Deodată răsună vacarmul unui trăsnet şi lighioanele pieriră Palatul începu să se cutremure, ferestrele să se izbească de perete, fulgerele să brăzdeze cerul şi se dezlănţui furtuna cea mai ticăloasă care s-a pomenit cândva, numai că nu se vedea pic de ploaie; şi aflaţi că din pricina bubuiturilor de tunet pe care le auzea i se zdruncinaseră seniorului Gauvain creierii într-atât, încât nu mai ştia dacă-i mort sau viu! În starea asta fiind, văzu venind douăsprezece fecioare, îmbrăcate sărăcăcios, care mergeau frumuşel una după alta, plângând atât de tare, că orice inimă de om s-ar fi înduioşat de ele Seniorul Gauvain vru să se ridice din pat ca să le întrebe ceva, dar nu fu în stare, fiindcă-şi pierduse toată vlaga mădularelor şi a trupului Ele trecură în odaia vecină; şi iată că în aceeaşi clipă furtuna se ostoi, o adiere minunat de plăcută trecu prin odaie şi începu un concert de glasuri cu o dulceaţă fără seamăn pe lume; nu înţelegea bine ce spuneau, dar îşi dădea seama că înălţau imnuri de laudă şi slavă Domnului Şi în clipa aceea se ivi din nou porumbelul cel alb, ducând în ciocul lui cădelniţa de aur şi toate miresmele plăcute din lume se răspândiră în odaie În urma păsării veneau patru copilaşi frumoşi ca din altă lume, care ţineau patru lumânări aprinse; apoi, domnişoara cea frumoasă din ajun, ridicându-şi vasul cel preţios, acoperit cu vălul de mătase roşie; iar în jurul ei douăsprezece cădelniţe se legănau, ţinute de mâini nevăzute; şi în vremea asta glasurile cântau întruna, mai frumos decât ar putea să îndure o inimă omenească, sau decât ar putea s-o spună cineva prin viu grai Convoiul trecu prin odaie şi, de îndată ce ieşi, cântecele încetară, cădelniţele dispărură, parfumurile se împrăştiară, iar seniorul Gauvain simţi că rana din umăr i se vindecase Intrară apoi nişte oameni care-l apucară de braţe, de picioare şi de umeri şi-l duseră în curte O mârţoagă cu coada şi cu urechile tăiate pe jumătate aştepta acolo şi era atât de slăbănoagă şi becisnică de n-ai fi dat pe ea nici două cepe degerate Seniorul Gauvain, mai neajutorat decât un copil, fu ridicat pe ea şi legat de spinarea mârţoagei, cu faţa întoarsă spre coadă; apoi o zgripţuroaică bătrână, cu o joardă în mână, porni să mâne calul pe străzi, iar meseriaşii începură să-l huiduiască pe cavaler şi să arunce în el cu scârnăvii, cu papuci vechi, cu bulgări de pământ şi cu toate murdăriile pe care le puteau lua în mână: îl acoperiră curând aşa de bine cu toate astea de nu i se mai vedeau decât ochii şi dinţii În cele din urmă, dincolo de podul mişcător, baba îi dezlegă şi îi arătă armele şi calul lui cel bun care-l aştepta şi care necheză, scormoni pământul cu copita şi ciuli urechile când îl văzu, fiindcă-şi cunoştea mai bine stăpânul de cum îşi cunoaşte o nevastă soţul Dacă seniorul Gauvain n-ar fi plâns văzând toate astea, i-ar fi plesnit inima pe loc de supărare! — Să-ţi aduci aminte de Castelul întâmplărilor ciudate ale Graalului! îi spunea baba în vremea asta Ai fost din cale afară de îndrăzneţ, cu inima mânjită de tot atâtea păcate pe cât e trupul tău mânjit de murdării de tot felul în clipa asta, de te-ai încumetat la cea mai înaltă dintre fapte, cea pe care însuşi fiul reginei năpăstuite de mari dureri mare s-o îndeplinească, pentru că şi-a pierdut cinstea din slăbiciune trupească Terminând, bătrâna se îndepărtă şi, de îndată ce dispăru ea, seniorul Gauvain simţi că se înzdrăveneşte la loc Îşi îmbrăcă armura, încălecă pe calul său de ispravă şi voi să se întoarcă la Castelul întâmplărilor ciudate pentru a se răzbuna de felul în care fusese primit Dar îl căută în zadar în toate părţile: fortăreaţa se spulberase ca un fum Atunci o porni la drum, blestemându-şi ceasul în care se născuse şi spunându-şi în sinea lui că era cavalerul cel mai nevolnic de pe lume Dar aici povestea despre el încetează şi începe să depene firul despre fraţii lui FRAŢII LUI GAUVAIN Erau patru la număr Cel mai vârstnic, după Gauvain, a fost Agravain, mai trupeş decât el, pătrat în alcătuirea mădularelor şi alb ca un caş, destul de bun cavaler altminteri, dar pizmăreţ, trufaş ca un drac, fără dragoste sau milă, şi tare spurcat la gură Următorul se numea Guerrehès Era cel mai delicat, altminteri viteaz, şi frumos, şi nobil, deşi avea braţul drept mai lung decât stângul A săvârşit vitejii destul de mari, dar n-a vorbit niciodată despre ele decât silit Din cei patru fraţi el era de obicei cel mai cu măsură în toate, dar el mai dezlănţuit când se mânia Povestea vorbeşte mai puţin despre Guerrehès decât despre ceilalţi trei Gaheriet a fost un bun luptător în turnire, viteaz şi îndrăzneţ, frumos în toată croiala lui, dar mai cu seamă la chip, atât de rezistent că îndura oboselile cele mai îndelungate, îmbrăcat cu mai mare căutare decât toţi fraţii săi, şi darnic la culme, de aceea a şi fost mult iubit de femei În zilele de vânătoare, când bărbatul iubitei lui era cu gândul numai pe urma copoilor în pădure, el, plin de voie bună, se întorcea pe drumul cel vechi şi iubita zbura întru întâmpinarea lui cu braţele deschise: atunci nu se mai gândeau la izbăvirea sufletelor, nu aveau nevoie nici de clopote, nici de biserică, nici de alţi popi în afară de păsările cerului Doamne! ce de cântece frumoase a cântat şi câte şotii hazlii n-a povestit el pe paturi bogate înaintea ceasului al şaptelea canonial! Ce-i drept, şi-a însuşit necontenit arta cavaleriei, a purces în căutare de fapte mari şi a dus o viaţă foarte plină cât a trăit Pe el îl iubea mai mult seniorul Gauvain Al patrulea, şi cel mai rău dintre toţi, se numea Mordret Era mare, bălai, cu părul creţ, şi ar fi fost plăcut la vedere, dacă n-ar fi avut o căutătură de ticălos Pizmaş, mişel, nu l-au plăcut niciodată cavalerii adevăraţi, chiar din ziua în care a îmbrăcat armura În timpul vieţii sale, a făcut mai mult rău decât tot binele făcut de fraţii săi laolaltă El era fiul regelui Artus care-l zămislise cu sora lui, fără să ştie că-i era soră, aşa cum s-a arătat în povestea vrăjitorului Merlin Şi se va vorbi iar, mai târziu, şi de Mordret, dar nu-i acum timpul: povestea se ocupă acum despre Gaheriet DOAMNELE LA IZVOR Când se despărţi de tovarăşii săi, după încercarea cu spada frântă pe care o purta Heliezer, Gaheriet călări până la ceasul al şaptelea canonial, când întâlni un ţăran mânând un măgar încărcat cu buturugi Îl chemă ca să-i ceară lămuriri despre drum; dar, văzându-l în armură, omul o luă la sănătoasa, lăsându-şi acolo măgarul Gaheriet dădu din umeri şi-şi văzu de drum Ceva mai departe, ajunse într-o pajişte frumoasă prin care şuşotea apa unui izvor Soarele dogorise toată ziua, aşa încât, văzând apa aceea frumoasă, limpede şi rece, îi veni o poftă grozavă să bea din ea şi îşi îndemnă calul la galop Dar, în clipa când ajunse la izvor, auzi o voce de femeie strigându-i în derâdere: — Uşurel, uşurel, nobile cavaler! Mergi încetişor! O să-i strici buestrul calului Nu procedează înţelepţeşte cel care se trece cu firea pentru un fleac Şi văzu trei femei stând la umbra pomilor, pe malul izvorului; cea mai în vârstă să tot fi avut la şaizeci de ani, cea mai tânără sub douăzeci, iar cea de-a treia, cea care-i vorbise, patruzeci Tustrele întinseseră o faţă de masă pe iarba proaspătă şi se ospătau cu un pateu de căprior, neînsoţite decât de un scutier, care le turna vin într-o cupă de argint Se ridicară ca să-i dea bineţe lui Gaheriet şi îl rugară să mănânce cu ele El primi cu plăcere În vremea asta, o tot privea întruna, fără să vrea, pe femeia cea tânără, care i se părea tare frumoasă, şi chiar aşa şi era, dar şi-ntr-atât de tristă, că rămase uluit — Hei, doamnă, îi spuse el, la ce te gândeşti atât? De bună seamă, n-am văzut până acum o fiinţă mai puţin veselă Eşti supărată că m-am aşezat la masa domniilor-voastre? — Nicidecum, seniore, dar mă gândesc la un lucru care mă apasă greu pe inimă — Un străin ar putea schimba cu ceva lucrurile? — Da, dac-ar vrea să-şi dea osteneala Sunt doi ani de când a murit tata, seniorul din la Bretèche Orfană şi frumuşică aşa cum sunt, mama a socotit că, dacă nu mă mărită repede, are să mă ia cineva cu de-a sila, şi i-a cerut sfatul seneşalului nostru, care era fiu de ţăran; tata îl făcuse cavaler, pentru că era foarte bogat, dar, vai! cine face om dintr-un ticălos, la nimica bun să nu se-aştepte! Seneşalul se rugă atâta de mama, că ea mă dădu după el, cu toată împotrivirea mea Ci iată că, după nuntă, m-a tratat cu toată cinstea, o vreme; dar a început curând a mă năpăstui cu ocări şi mustrări Dacă vreun cavaler ne intra în casă, îmi spunea toate vorbele urâte careu veneau la gură, şi până la urmă fu cuprins de o asemenea gelozie, încât mă jignea pentru te miri ce Acum un an, seniorul Lancelot du Lac a cerut găzduire la noi, şi soţul meu i-a făcut o primire cât a putut el mai frumoasă, fiindcă auzise vorbindu-se de marea lui vitejie Eu nu m-am putut opri să nu-l privesc în timpul cinei şi din cauza chipului său arătos, dar şi pentru toate vorbele frumoase pe care le auzisem despre el — Doamnă, îmi spuse soţul meu, după ce Lancelot se duse la culcare, l-ai privit cam lung pe seniorul Lancelot astă seară Ce părere ai despre el? — Seniore, dacă ţi-aş spune-o, te-ai supăra foc pe mine Dar se jură că n-o să mi se întâmple nici un rău, orice i-aş spune, şi a stăruit atât încât până în cele din urmă, sâcâită cum eram, i-am strigat: — Fiindcă doreşti să afli, mi se pare că în nobilul ăsta sunt atâtea calităţi câte ponoase sunt în domnia-ta La dânsul, vitejie, îndrăzneală, politeţe, bunătate, curtenie şi generozitate La domnia-ta, tocmai viciile potrivnice acestor virtuţi şi domnia-ta s-ar cuveni să fii acoperit cu tot atâta ruşine pe cât e el de glorie Iată de ce-l priveam cu dragă inimă! La vorbele astea, s-a mâniat în asemenea măsură, de credeam că şi-a ieşit din minţi Şi aflaţi că în noaptea aceea nu mi-a făcut nimic; dar îndată după plecarea nobilului Lancelot mi-a spus că n-are să se mai poarte cu mine de atunci încolo cum s-ar purta cu nevasta lui cu cununie, ci aşa cum tratezi o şerbă şi o slujnică Şi într-adevăr, mi-a luat toate hainele mele cele frumoase şi nu-mi lasă nimic mai de Doamne-ajută; apoi mă obligă să mănânc la un loc cu slujitorii şi cu servitoarele din casă De aceea căzusem pe gânduri când te-am văzut mâncând cu mine Vai! e atâta vreme de când un cavaler n-a mai mâncat dintr-un blid cu mine! — Doamne fereşte! strigă Gaheriet, soţul domniei tale nu şi-a respectat legământul, fiindcă îţi jurase pe cuvântul lui că n-are să se supere orice i-ai spune! Trebuie să se recunoască necinstit şi om care şi-a călcat cuvântul! În timp ce vorbea el aşa, un copil de zece ani veni în goana mare şi, cât putu mai de departe, îi strigă doamnei mai în vârstă: — Doamnă, vino repede acasă! Un cavaler vrea s-o ia cu sila pe domnişoara! La auzul acestor cuvinte, doamna cea bătrână păru copleşită de cea mai mare durere de pe lume Spuse că mai bine şi-ar vedea fata sfârtecată bucăţi de doi cai, decât soţia acelui om necioplit, căruia i-o făgăduise înainte de-a afla că îşi spânzurase nevasta dintâi pentru un lucru de nimic Gaheriet îşi legă coiful — Doamnă, am să merg cu domnia-ta şi o să fac ce-oi putea Şi află, îi spuse el celei mai tinere, că n-am să plec din ţinutul ăsta până n-oi căuta să te ajut — Vino, nobile cavaler, spuse bătrâna, fiindcă mi-e teamă ca tâlharul să n-o ia cu de-a sila, pe fata mea, până să ajungem noi Vai, cu vecini răi, ai mereu de furcă! Şi amândoi încălecară pe cai şi ajunseră în scurt timp la un castel, care se înălţa în mijlocul unui lac DOMNIŞOARA ÎMBIATĂ LA DRAGOSTE În curte văzură un cal mare care aştepta legat de un belciug — Ei, seniore, iată calul mişelului! Ce să fac? — Ţine-ţi făgăduiala, doamnă Dar nici n-o să apuce să facă o jumătate de leghe, c-o să dea peste mine în drumul lui şi, dacă n-o să vrea s-o aducă înapoi pe fiica domniei-tale, o să lupt cu el până ce unul dintre noi doi are să fie înfrânt Aşa se şi întâmplă, şi lupta a fost aspră; dar, când ajunseră la spade, după ce-şi frânseseră lăncile, Gaheriet îi dădu cavalerului o lovitură care-i reteză pumnul; apoi, fiindcă celălalt o luase la fugă, îl ajunse din urmă şi-i despică ţeasta până la bărbie După aceea ridică armele celui învins şi porni s-o însoţească pe fecioară până la castel Ci ea era distinsă, fină şi tare frumoasă, aşa încât, pe drum, îi spuse că o iubeşte şi o rugă să devină iubita lui — Dar cine eşti domnia-ta? întrebă domnişoara El răspunse că este cavaler al Mesei rotunde, că se numeşte Gaheriet şi e frate cu nobilul Gauvain — Pentru numele Domnului, răspunse ea, am auzit mult vorbindu-se de domnia-ta! Şi mai ştiu că ai o iubită în ţinutul ăsta: pe domnişoara de la Blanche Lande Îmi dau seama că vorbeşti aşa ca să mă pui la încercare — Domnişoară, am iubit-o; dar n-o mai iubesc — Dar ce încredere pot avea eu că n-o să mă părăseşti şi pe mine pentru alta, când o laşi în felul ăsta pe iubita domniei-tale, care este o femeie mai frumoasă şi mai plăcută decât mine? Aş face o prostie dacă m-aş îndrăgosti de dormnia-ta, căci de îndată ce-o să-ţi faci poftele cu mine, ai să mă părăseşti ca şi pe ea — Tot ce spui domnia-ta nu are nici un rost Suntem departe de toată lumea şi numai eu cu domnia-ta: va trebui să faci ce vreau eu — Cum aşa? Vrei să mă iei cu de-a sila? — Nicidecum: ci te rog să mi te dai de bună voie — Atunci e după voia mea? — Da, pe cuvântul meu! — Spune-mi: există vreo fecioară pe lumea asta pe care ai iubi-o dacă ai şti că te urăşte şi te dispreţuieşte? — De bună seamă că nu! — Pe capul meu, te urăsc şi te dispreţuiesc pentru că te-ai prefăcut că iubeşti şi ai trădat-o pe cea care te-a iubit mai mult decât pe sine însăşi! Astăzi râvneşti la mine, dar mâine vei râvni la alta Şi nu există mişelie mai urâtă decât să amăgeşti femeile cu vorbe frumoase, fiindcă le învingi fără strădanie Părerea mea, seniore, este că făcând aşa, te vei alege mai mult cu ruşine decât cu cinste! — Domnişoară, eram mai aprins după domnia-ta decât am fost vreodată după alta Dar ai o limbă aşa de afurisită, că n-am să-ţi mai cer nimic ce te-ar putea supăra La auzul acestor cuvinte, fata izbucni în râs Apoi începu să cânte pastorala frumoasei Aielot, cu ochii ţintă la Gaheriet: Vezi, când toamna e pe ducă Şi când iarna se avântă, Flori şi frunze se usucă, Păsările nu mai cântă Singur eu – prinţ fericit – Trec prin codrul desfrunzit Căci ascult cu drag, cât pot, Cântul mândrei Aielot: «— Tralala, cât voi trăi Pe Guyot îl voi iubi!» Râde mândra – râs fierbinte – Cu o gură ca de fragă, Când de el şi-aduce-aminte Eu îi spun: «Fetiţo dragă, Domnul fie-n veci cu tine! Dar iubeşte-mă pe mine Dacă vrei să porţi, frumoase, Brâie late, de mătase — Uită-l pe Guyot!… Un prost De nimic muţi face rost!… «Sire, crezi că m-ai vrăjit, Dar nimic n-ai cucerit Multe fete-ai mai curtat, Cale bună, aşadar: Nu mai stărui-n zadar Ţine-ţi ghersuri şi momele Pentru cele uşurele! Mulţi ar săruta cu foc, Însă dragoste n-au ioc — Tralala… De drum să-ți vezi, Nu-s nebună, cum mă crezi!» Ajunseră în felul ăsta la castel, unde doamna începu să plângă de fericire şi de milă văzându-şi fata şi o sărută de sute de ori — Doamnă, spuse fata, se cade să-i faci primire frumoasă acestui cavaler viteaz, căci şi-a pus viaţa în primejdie pentru mine, cu toate că nu mă mai văzuse niciodată Şi, descălecând uşurel de pe cal, alergă să-i ţină scara lui Gaheriet E! îi spuse că nu poate să mai rămână; dar ea îi apucă râzând calul de frâu, ameninţându-l că are să-l ţină cu forţa; ce mai încolo-încoace, fata făcu aşa fel încât Gaheriet primi să ia masa cu ele Şi el nu uită să-i povestească bătrânei doamne cum îl pusese fiica ei la locul lui — Fiind cuminte, nu-şi face neamul de ocară, spuse mama în culmea fericirii Tatăl ei era omul cel mai înţelept din tot ţinutul Gaheriet sporovăi aşa multă vreme cu mama şi cu fata; apoi îşi ceru calul, după ce se rugă lui Dumnezeu pentru sănătatea lor, şi plecă la castelul celei mai tinere dintre cele trei doamne, pentru care ceruse să i se arate drumul […] Dar povestea despre ei se opreşte aici şi începe să vorbească despre Lancelot du Lac, despre care n-a mai spus nimic de foarte multă vreme ARMELE FURATE Când Lancelot plecă în galop după bătrâna cu coroniţă de aur, care-i ceruse să-şi ţină făgăduiala, suferea cumplit din cauza ciotului de lance care-i rămăsese înfipt în coastă; cu toate astea nu se opri din drum Se întâmplă însă ca durerea să fie atât de mare încât era aproape să leşine Bătrâna, care băgă de seamă, se opri, îl dădu jos de pe cal şi îi scoase coiful şi zalele ca să-l oblojească; atunci văzu că e plin de sânge şi pe spate şi pe piept şi încercă să-i scoată ciotul de lance cât putu mai încetişor; cu toate astea Lancelot îşi pierdu cunoştinţa În vreme ce ea era ocupată cu oprirea sângelui din rană, un borfaş de cavaler, cu numele Griffon de Maupas, trecu pe acolo Armura lui Lancelot era sprijinită de un pom: puse mâna pe ea şi plecă fără să bage cineva de seamă Pe el avea să-l vadă regina ceva mai târziu străbătând poiana, la Izvoarele Zânelor, şi pe el îl luă mai întâi drept Lancelot, ale cărui arme le purta, apoi drept ucigaşul lui Lancelot, aşa după cum a arătat-o povestea mai înainte Vai, când Lancelot îşi veni în simţiri şi când află de la doamna bătrână că lancea, scutul şi zalele îi fuseseră furate în timp ce ea îl oblojea, puţin a lipsit să nu leşine din nou Totuşi, se urcă iar pe cal şi îşi văzu de drum, fără altă apărare decât spada ce-i rămăsese Seara, ajunseră la un pădurar pe care-l cunoştea bătrâna şi unde a fost îngrijit, timp de şase săptămâni, de doctori pricepuţi După acest răstimp se simţi vindecat şi în putere, şi o porni iar la drum în tovărăşia bătrânei cu coroniţă de aur, echipat cum se cuvine cu arme frumoase şi de nădejde şi cu un scut nou-nouţ, pe care i le pregătise dânsa IZVORUL OTRĂVIT Către amiază, ajunseră într-o pajişte Acolo, pe malul unui izvor frumos, la umbra unui pâlc de pomi, un cavaler şi două fete, aşezaţi în jurul unei feţe de masă albe, mâncau sporovăind veseli între ei Se ridicară în picioare şi o poftiră pe bătrână şi pe însoţitorul ei să se răcorească, şi amândoi primiră cu plăcere Era o zăpuşeală grozavă şi Lancelot avea faţa aprinsă sub coiful lui: de aceea, când îl scoase, se înfăţişă mai frumos ca oricând Una dintre fete, care era sora cavalerului, şi atât de îmbietoare şi ea că nu avea pereche în tot ţinutul, începu să-l privească lung, în timp ce Lancelot mânca şi, văzându-i gura roşie ca o cireaşă, o prinse o asemenea poftă de ea de nu mai ştia ce să facă Se uită în ochii lui care i se păreau două smaralde limpezi; îi privea fruntea netedă, părul bălai şi ondulat, care părea de aur închis; şi în vremea asta dragostea o chinuia atât de cumplit încât tremura ca varga din tot trupul Fratele ei, cavalerul, văzând-o deodată albă ca varul şi tăcută, o întrebă ce are Îi răspunse că nu se simte bine, dar că o să se vindece în curând, cu voia Domnului În vremea asta Lancelot, căruia îi era o sete grozavă, socotind apa izvorului bună şi rece, luă din ea într-o cupă de aur şi bău pe săturate Şi iată că, deodată, dete ochii peste cap şi simţi o durere mare la inimă: căzu întins la pământ ca mort — Sfântă Marie! strigă bătrâna plângând, o să-l lăsaţi să moară în felul ăsta pe nobilul Lancelot du Lac, cel mai bun cavaler din lume? În timp ce ea vorbea, două năpârci lungi şi scârboase ieşiră din apă, pe urmă intrară la loc — Draga mea, spuse cavalerul către sora lui, izvorul e otrăvit! Tu, care ştii tainele tămăduitoare ale buruienilor mai bine decât oricine pe lume, nu vrei să-l salvezi pe seniorul Lancelot? Picioarele bolnavului se şi umflaseră cât trupul unui om Fata începu a culege buruieni de leac Le pisă cu mânerul spadei lui Lancelot chiar în cupa din care băuse şi, adăugând la ele teriacă, îi deschise gura şi îl făcu să înghită din amestec cât putu Îndată corpul i se umflă ca un butoi Văzând una ca asta, fata se temu ca nu cumva veninul să se ridice la inimă: îl acoperi pe Lancelot cu toate păturile, cu toate hainele pe care le putură găsi şi după care trimisese la o casă din apropiere Şi aşa stătu Lancelot până a doua zi, suferind parcă şi mai mult de căldură decât de venin, asudând de nu mai putea, nefiind în stare să se mişte şi să vorbească, şi gândindu-se mai mult la iubita lui şi la durerea pe care avea s-o aibă din pricina morţii lui, decât la el însuşi Pentru a-l adăposti se ridicase un cort mare iar bătrâna, domnişoarele, cavalerul şi oamenii lui îl vegheară toată noaptea A doua zi, cam pe la amiază, îl auziră în cele din urmă murmurând: — Doamne! căldura asta mă omoară! — Slăvit să fie Domnul Dumnezeu care îţi dă tăria să te plângi de ea, răspunse sora cavalerului, căci, pe viaţa mea! acum câteva clipe încă îmi era teamă că n-am să mai ajung să aud vorbă din gura domniei-tale Luă de pe dânsul mai multe din păturile vătuite, şi văzură că trupul şi faţa se dezumflaseră; dar Lancelot nu putea să mişte măcar un deget şi tot părul îi căzuse El se rugă să i-l păstreze într-o cutie de fildeş: voia să-l trimită reginei Apoi fata îi dădu să mănânce ceva; şi în vremea asta îşi spunea în sinea ei: «Vai! nevolnică fiinţă ce sunt, ce mă mai interesează frumuseţea lui, dacă nu-i al meu! Ba da! ea îmi umple inima de o atât de mare plăcere şi de atâta speranţă, că m-aş simţi îndestulată numai cu asta, dacă nu mi-ar fi teamă că speranţa mea e zadarnică: fiindcă suntem totdeauna din cale afară de amăgiţi în dorinţele noastre» Asemenea gânduri o frământau în timp ce-l privea pe Lancelot mâncând Iar după ce Lancelot termină cu masa, fata porunci să-l culce într-un pat pus acolo, şi de lângă care îi goni pe toţi, ca el să poată dormi liniştit Atunci ea se aşeză la picioarele lui pentru a-l privi cum doarme, şi în timpul ăsta îşi spunea iarăşi: «Seniore, te-am vindecat; dar ce buruieni şi ce pietre scumpe au să mă tămăduiască pe mine de frumuseţea domniei-tale după care tânjesc? Niciodată până acum nu mă îndrăgostisem cu adevărat Dar acum, mi-e inima atât de plină de dragoste, că am să mă prăpădesc dacă domnia-ta nu-mi vei sări în ajutor… L-am slujit cu atâta credinţă că nu cred că-mi va respinge dragostea… Aş, el n-ar putea iubi o biată fată ca mine!» Ci iată că, în timp ce fata se frământa astfel în sinea ei, trecând rând pe rând, după gândurile sale, de la veselie la întristare, Lancelot se trezi şi o văzu plângând cu lacrimi amare: asta îl mâhni grozav de mult — Cine are îndrăzneala asta, domnişoară, să te supere în vreun fel de faţă cu mine? — Nimeni, seniore, ci numai sărmana mea inimă, care n-are tot ce ar vrea Zicând acestea, îşi şterse ochii şi se strădui să pară mai veselă, dar fără să reuşească prea bine FATA FECIOARĂ DIN DRAGOSTE Povestea mai spune că dragostea o chinui atât de mult încât se îmbolnăvi şi ea, şi trebui să stea la pat, aşa încât n-a mai putut să-l îngrijească pe Lancelot mai departe De altminteri Lancelot se întristă atâta din cauza bolii celei care îl scăpase de la moarte, încât şi el se simţi mai rău Şi aşa o ţinură trei zile În cea de-a treia, pe la slujba a treia din zi, fratele fecioarei intră în cort şi spuse că un cavaler din casa regelui Artus, pe nume Lionel, cerea găzduire — Scumpe prietene, spuse Lancelot, adu-l înăuntru; e omul pe care-l iubesc cel mai mult pe lume Mare fu bucuria lui Lionel când îl găsi pe cel căutat de atâta vreme şi care-i era mai drag decât orice pe lume; dar se îngrijoră tare văzându-l bolnav pe seniorul său, şi îşi făcu semnul crucii auzind povestea cu năpârcile, fiindcă nu mai auzise vreodată o întâmplare asemănătoare La rândul său, Lionel îi povesti cum îl crezuse regina mort pe Lancelot şi cum porniseră în căutarea lui, el, seniorul Gauvain şi zece cavaleri ai Mesei rotunde Cât a suferit Lancelot când a auzit despre chinurile iubitei sale! Iubite vere, îi spuse el, va trebui să te duci la curte ca s-o linişteşti pe măria-sa regina şi să-i duci veşti Şi, ca să ştie şi mai bine ce mi s-a întâmplat, să-i duci părul meu, care se găseşte în cutia asta Apoi îi vorbi despre boala fetei Lionel se duse s-o vadă în cortul ridicat pentru ea; dar, de cum îl zări, bălai şi frumos ca şi Lancelot cu care semăna, fata începu să plângă de i se rupea inima — Cum te simţi, domnişoară? Nobile senior, am să mor, şi îmi pare mult mai rău pentru altcineva decât pentru mine: fiindcă n-am să pot duce până la capăt vindecarea celui mai bun cavaler din lume Dar cum de-ai căpătat boala asta, domnişoară? — Ah! spune-i seniorului domniei-tale că îi omoară şi pe semenii săi şi pe sine însuşi cu frumuseţea lui! E mare nenorocire că e frumos… Şi adăugă mai încet: — Vai! a fost o nenorocire că l-am văzut cât e de frumos! Lionel se prefăcu că n-a auzit, dar, când se întoarse lângă Lancelot, îi spuse: Seniore, mi se pare că sora cavalerului te iubeşte şi din cauza domniei-tale s-a îmbolnăvit Salveaz-o şi salvează-te pe domnia-ta însuţi de la moarte — Aş face orice e în puterea mea ca s-o salvez, fiindcă e bună şi cuminte, iar ea a făcut pentru mine mai mult decât a făcut vreodată vreo femeie pentru un bărbat Dar orice boală mi-ar năpăstui trupul, nu voi înşela dragostea pe care i-am făgăduit-o dragei mele Şi n-am s-o amăgesc niciodată, cu voia Domnului — Dar ia spune-mi: aşa e că ai face orice ca s-o fereşti de moarte pe măria-sa regina? — De bună seamă! — Şi dacă domnia-ta vei muri, ce crezi oare că are să se întâmple cu dânsa? Îşi va da duhul de durere Şi, în felul ăsta, refuzându-i dragostea domniei-tale acestei fete care numai ea te poate vindeca, ai s-o omori şi pe dânsa şi pe domnia-ta şi pe măria-sa regina Şi, de bună seamă, lumea are să spună că a fost un lucru necinstit din parte-ți faptul că drept răsplată faţă de cea care ţi-a salvat viaţa, domnia-ta i-ai răspuns cu moartea Aşa-i vorbea Lionel seniorului său, cu dreptul pe care-l avea şi cu chibzuinţă, iar Lancelot nu mai ştia ce să facă — Dragul meu prieten, spuse el cu lacrimile în ochi, dă-mi un sfat — Sfatul nu e decât unul: trebuie să-i faci voia fetei Lancelot nu spuse o vorbă; plângea necăjit, blestemându-şi ziua şi ceasul în care se născuse — Dragă prietene, spuse el la urmă, nu voi face nimic fără îngăduinţa iubitei mele, nici pentru moarte, nici pentru viaţă Du-te la curte; du-i această cutie în care se află părul meu; spune-i că, dacă doreşte ea, am să mor; dar că am să trăiesc dacă asta i-ar face plăcere — Pe legea mea! Trebuie să te hotărăşti repede de tot, căci nu ştiu dacă vei mai fi în viaţă când o să mă-ntorc! Zicând acestea, Lionel se întoarse lângă fată şi-i spuse că, dacă-l va tămădui pe Lancelot, acesta are să devină fără greş cavalerul şi prietenul ei Sărăcuţa de ea a fost atât de mulţumită, de parcă l-ar fi prins pe Dumnezeu de picior; începu să tremure ca o frunzuliţă în vârful unui plop Numaidecât se ridică din pat şi se îmbrăcă Lionel şi plecase în goana calului, fără alte arme decât spada, ca să-i fie mai uşor Ea veni lângă patul lui Lancelot, care o privi cât putu de frumos, şi îi pregăti un leac făcut din prafuri cu miere, cu care îi unse tâmplele şi braţele: mulţumită lui dormi toată noaptea, iar dimineaţa se trezi mai uşurat decât în ajun Apoi îi dădu să mănânce puţin, fiindcă avea ameţeli; după aceea Lancelot adormi la loc şi nu se mai trezi decât a doua zi spre seară, pentru a-l vedea venind în galop pe Lionel, care dăduse în aşa fel pinteni calului încât se mânjise de sânge până sus, pe pulpe — Seniore, măria-sa regina îţi trimite sute de mii de salutări şi îţi dă poruncă să-i faci voia fecioarei pentru a te izbăvi de moarte şi pentru a o izbăvi şi pe ea odată cu domnia ta De unde nu, n-are să te mai iubească toată viaţa Apoi povesti că-l găsise pe rege şi pe toţi baronii îndureraţi la culme, şi pe curteni atât de întristaţi, că nu mai auzeai pe nimeni râzând; şi cum se jelea regina cât îi ziua de mare, nu închidea ochii o clipă, mânca şi bea atât de puţin că se îmbolnăvise; şi bucuria care-i cuprinse pe toţi aflând că Lancelot trăieşte; şi fericirea reginei, când găsi părul iubitului ei în cutia de fildeş — Iată inelul pe care mi l-a dat pentru domnia-ta după ce l-a sărutat ca pe nişte moaşte, adăugă el Lancelot recunoscu un inel pe care i-l dăduse cândva Doamna Lacului, şi pe care i-l dăduse el în dar reginei Atunci simţi o fericire atât de mare că aproape se vindecă pe loc Şi fiindcă sora cavalerului intra în clipa aceea, îi spuse, după ce îi făcuse semn lui Lionel să plece: — Ah! domnişoară, ai făcut atâtea pentru mine, că nu există fată pe lume care să-mi fie mai scumpă decât domnia-ta! — Seniore, eu te iubesc cu o dragoste curată din ziua în care te-am văzut, şi te iubesc mai mult decât va iubi vreodată o fată vreun cavaler Jură-mi că vei fi prietenul meu credincios pe vecie şi că n-ai să mai iubeşti nici o fată, atâta timp cât eu îţi voi rămâne credincioasă — Domnişoară, am să-ți spun ceva ce n-am spus niciodată nimănui: iubesc pe cineva de neam mare, şi n-am să-mi înşel niciodată iubita Dar chiar să vreau s-o fac şi n-aş putea: căci inima şi gândurile mele sunt la iubita mea, fie că-s treaz fie în somn; iar cugetul meu nu visează decât la ea, ochii mei nu se îndreaptă decât spre dânsa, urechile mele nu aud decât vorbele ei; şi sufletul, trupul, auzul, mişcarea, glasul, râsul meu, tot ce-i al meu este numai al ei: aşa cum şerbul este al stăpânului său — Seniore, spuse fata plângând, vorbeşti ca un cavaler credincios şi nobil! Domnia-ta iubeşti pe cineva de neam mare şi viteaz, te cred, şi ai face rău să-ți dai dragostea unei alte femei; dar poţi să i-o dai unei fecioare, fără să ştirbeşti cu ceva curăţenia dragostei domniei-tale Eu te iubesc într-un fel care-ţi îngăduie asta, fiindcă în ceea ce ne priveşte nu-i vom strica niciodată neprihănirea Jură-mi că oriunde te-ai afla de azi înainte ai să mă socoteşti drept prietena domniei-tale, şi eu am să-ți jur că nu voi avea alt prieten şi că de dragul domniei-tale am să-mi păstrez fecioria câte zile voi mai avea de trăit de aici încolo: în felul ăsta o să mă poţi iubi pe mine ca pe o fecioară şi pe dânsa ca pe o femeie… Vai! nu ştiu dacă o să ne mai vedem iar vreodată: dă-mi o podoabă de-a domniei-tale pe care să o păstrez drept amintire — Cu plăcere, iubită prietenă! Şi, dându-i o cingătoare frumoasă de aur, pe care i-o dăduse regina, îi spuse: — Nu există femeie sau fată pe lume căreia i-aş face în dar un asemenea lucru, în afară de domnia-ta Bucuroasă, fata îi dădu şi ea o broşă de aur, pe care Lancelot îi făgădui s-o poarte la gât de dragul ei Şi, a doua zi, îşi luă rămas bun de la fată şi de la fratele ei, cavalerul, mulţumindu-le din inimă pentru tot ce făcuseră pentru el; apoi se îndepărtă însoţit de Lionel şi de bătrâna cu coroniţă de aur LANCELOT LA CASTELUL ÎNTÂMPLĂRILOR CIUDATE NOROCOSUL REGE PESCAR Merseră mult până ce sosiră pe malul unei văi singuratice, în fundul căreia zăriră o fortăreaţă, straşnic împrejmuită din toate părţile cu şanţuri adânci de apă şi cu ziduri trainice, înalte şi groase Era Castelul întâmplărilor ciudate, unde venise mai înainte seniorul Gauvain Bătrâna se opri pe loc spunându-i: — Nobile cavaler, trebuie să intri în castelul ăsta şi să încerci să faci cea mai de seamă ispravă de pe lume — Şi în felul acesta am să mă răsplătesc faţă de domnia-ta, doamnă? — Da, seniore — Am să încerc, aşadar Ea plecă, lăsându-l în grija Domnului Şi Lancelot îl îmbrăţişă pe Lionel şi se despărţi cu dragoste de dânsul; apoi o porni spre fortăreaţă De îndată ce trecu de poartă, auzi lumea şuşotind în jurul lui: — Nobile cavaler, ruşine te aşteaptă Îşi văzu de drum fără să răspundă şi ajunse lângă turnul principal Acolo, îl opriră nişte ţipete de femeie: era aceeaşi fată pe care nobilul Gauvain n-o putuse scoate afară din cadă şi care implora ajutor Lancelot se apropie, o ia de subsuori şi o scoate din cadă atât de uşor de parcă n-ar îl fost mai grea decât un fir de pai Ea cade îndată la picioarele lui, sărutându-i pulpele şi încălţămintea; iar cei din târg încep să se adune roată Lumea îl duce în cimitir şi îi arată un mormânt pe care stă scris: Piatra aceasta nu va fi ridicată înainte de venirea leopardului din care se va naşte leul cel mare Lancelot puse mâna pe lespede şi o ridică fără sforţare Un şarpe hidos, care era ascuns dedesubtul ei şi a cărui răsuflare scotea flăcări ca o pălălaie aprinsă, ţâşneşte din groapă şi se târăşte prin cimitir, dând foc la iuţeală tufelor Dar Lancelot se repede la el şi, cu toate că balaurul îi arde cu duhoarea lui lemnul scutului, îi zboară capul într-o clipită Atunci, nişte cavaleri minunat de frumoşi şi de înalţi veniră să-l ia cu mare alai şi îl duseră la palat, unde fecioare tare frumoase îi scoaseră armura, îl spălară şi îi puseră pe umeri o mantie demnă de un rege Apoi îl duseră în sala cea mare unde nişte seniori îi făcură o primire aleasă şi, pe când discuta şi se veselea cu ei, intră un nobil, într-o ţinută aleasă; aşa era de bogată încât nimeni nu i-ar putea descrie îmbrăcămintea Purta în deget un inel frumos, iar pe cap o coroană de aur ale cărei pietre scumpe făceau cât un regat întins; broşa şi cingătoarea lui erau fără seamăn pe lume; dar de ce să mai lungesc vorba? Cu un cuvânt, n-ai fi putut întâlni un nobil mai distins şi nici care să pară un prinţ de neam mai ales Era Pellès, norocosul rege pescar — Seniore, măria-sa regele! îl anunţară cavalerii pe Lancelot ridicându-se în picioare Lancelot se ridică şi el şi îi ură bun sosit regelui care veni să-l îmbrăţişeze şi îi spuse: — Iubite seniore, te-am aşteptat amar de vreme! În sfârşit iată-te! Vrei să-mi spui cine eşti? — Fac parte din casa regelui Artus, cavaler al Mesei rotunde, şi mă numesc Lancelot du Lac — Doamne Dumnezeule! nu cumva domnia-ta eşti fiul regelui Ban, care a murit de supărare, şi al reginei năpăstuite de mari dureri? Dar, în clipa aceea, se întâmplă minunea cea mare: porumbelul alb, pe care-l văzuse nobilul Gauvain, zbură prin sală, ducând în cioc o cădelniţă de aur, şi toate miresmele plăcute din lume se răspândiră prin castel; apoi, după ce se întinseră mesele, fiecare se aşeză la locul lui fără o vorbă, făcând rugăciuni şi litanii: atunci intră cea mai nobilă dintre fete, ridicându-şi vasul de preţ, acoperit cu o pânză Toţi îngenuncheară, şi Lancelot laolaltă cu ei; şi, după plecarea ei, aţi fi putut vedea mesele încărcate cu cele mai mari bunătăţi pe care vi le puteţi închipui, cu toate astea, ca şi cu Gauvain, ceva mai înainte, dinaintea lui Lancelot nu se găseau de nici unele Regele, care văzu cum stau lucrurile, porunci să i se aducă cele mai bune mâncări LANCELOT LA CASTELUL ÎNTÂMPLĂRILOR CIUDATE ZĂMISLIREA LUI GALAAD După ce toată lumea a mâncat pe îndelete se strânseră mesele şi cavalerii începură să joace table şi şah şi să se distreze — Ce părere aveţi despre vasul preţios pe care-l purta fata? întrebă regele pe Lancelot — Este un lucru minunat, fără doar şi poate, sire Şi niciodată n-am văzut încă până azi o fată mai frumoasă… Spun fată, nu femeie La vorbele acestea, regele se gândi la ceea ce auzise spunându-se despre Lancelot şi despre regina Guenievra: «De bună seamă, o iubeşte atât de mult pe regină, că n-are să mai vrea altă femeie, îşi zise el Cum să facem ca s-o primească pe fata mea? Se cade să orânduim cu atâta chibzuinţă lucrurile încât Lancelot să nu bănuiască nimic, pentru ca porunca să fie îndeplinită » Se duse s-o caute pe o femeie bătrână de tot şi tare pricepută, pe nume Brisana, care era însoţitoarea fecioarei cu vasul de preţ, şi îi spuse întocmai vorbele lui Lancelot Dar bătrâna îl rugă să lase lucrurile în seama ei, fără să se amestece, şi îl încredinţă că o să ducă totul la bun sfârşit Veni la Lancelot şi se apucă de vorbă cu dânsul, întrebându-l despre regele Artus şi ce veşti se mai vânturau pe la curte; apoi vorbiră mult despre regina Guenievra şi, când îl văzu dus pe gânduri, îi spuse: — Acum, seniore, e vremea de culcare, fiindcă te-ai obosit îndeajuns pe ziua de azi Şi Lancelot, care era tare îngândurat, o urmă într-o odaie unde era un pat frumos Acolo îi spuse că se duce să caute o cupă de vin pentru culcare şi, puţin după aceea, îi aduse o băutură pe care o pregătise, mai limpede decât apa de izvor şi având culoarea vinului Cupa nu era mare, aşa încât Lancelot o bău pe toată şi, găsind băutura dulce şi plăcută, mai ceru o cupă, pe care bătrâna i-o turnă, iar el o bău până la ultima picătură Ci iată că, de cum înghiţi băutura cea fermecată, Lancelot se simţi ameţit şi aţâţat la culme, iar Brisana îşi dete seama că el nu mai ştia unde se afla nici cum venise acolo: fiindcă se credea în cetatea Camaaloth, iar pe dânsa o lua drept doamna din Malehaut, răposată de multă vreme Atunci ea îi spuse: — Nobile senior, s-ar putea ca măria-sa regina să fi adormit Ce mai aştepţi de nu te duci la dânsa? — Dacă aş şti că trimite după mine, m-aş duce bucuros, spuse el Bătrâna se prefăcu atunci că se duce să vadă şi, după puţin timp, se întoarse spunând că regina îl aşteaptă Îndată Lancelot se descălţă şi, numai în cămaşă şi pantaloni, o urmă pe Brisana, care îl duse în odaia fetei regelui, lângă care se lungi, socotind că era regina, iubita lui Iar fata, care dorea mai mult decât orice pe lume pe cel ştiut a fi smaraldul tuturor cavalerilor pământeni, îl primi, fericită şi veselă Aşa se uniră cel mai bun şi mai credincios dintre cavalerii timpului nostru cu fata lui Pellès, norocosul rege pescar Iar dânsa, cea mai frumoasă fecioară ce se afla pe atunci, nu l-a primit nicidecum datorită frumuseţii lui, nici din cauza căldurilor în care s-ar fi aflat trupul ei, ci ca să se învrednicească de roada prin care trebuiau să se sfârşească marile isprăvi cavalereşti din Bretania, aşa precum proorocise vrăjitorul Merlin Iar Lancelot, care o socotea drept iubita lui, o cunoscu pre ea aşa cum a făcut Adam cu soaţa lui, dar nu tocmai cinstit, fiindcă el a luat-o cu păcat Dar Cel în care sălăşluieşte toată mila nu-i drămuieşte pe cei păcătoşi după fărădelegile săvârşite, ci ţine seama de năzuinţele lor: de aceea nici n-a vrut să vadă întru această împreunare decât câştigul pentru cei din Bretania, şi a vrut ca în locul florii de feciorie, care a fost strivită în noaptea aceea, să fie aşezată cu temei o altă floare din care mult bine să se reverse peste ţară Căci pământul întreg se umplu de vraja florii care se ivi din această împreunare, aşa cum va vorbi despre ea povestea Sfântului-Graal: căci Galaad, cavalerul neprihănit, a pus capăt isprăvilor cavalereşti şi s-a aşezat în jilţul primejdios al Mesei rotunde După cum numele de Galaad se pierduse în Lancelot din cauza poftelor trupeşti, tot aşa s-a regăsit în Galaad prin abţinerea de la cele lumeşti Şi la el păcatul naşterii a fost răscumpărat prin fecioria pe care şi-a păstrat-o şi a înapoiat-o, sănătoasă şi întreagă, Mântuitorului său săvârşindu-se din lumea aceasta Dar povestea încetează deocamdată să mai vorbească despre toate astea, căci va vorbi pe îndelete la timpul cuvenit, şi se întoarce la seniorul Lancelot du Lac LANCELOT LA CASTELUL ÎNTÂMPLĂRILOR CIUDATE IERTAREA FETEI REGELUI PELLÈS Dimineaţă, Lancelot se trezi şi privi în jurul lui; dar ferestrele erau aşa de bine închise încât lumina nu putea pătrunde prin ele Puterea vrăjii trecuse: pipăi în jurul lui şi îşi dădu seama de prezenţa fetei — Seniore, îi spuse ea, eu sunt fata lui Pellès, norocosul rege pescar Lancelot sări din pat, îşi trase pantalonii, îşi puse cămaşa, alergă să deschidă larg ferestrele odăii în care dormise şi, văzând-o pe cea cu care îl înşelaseră, apucă spada, mai mâhnit şi mai înfuriat decât vă puteţi închipui Dar ea îngenunche în faţa lui, în cămaşă, aşa cum era, cu mâinile împreunate, şi îl rugă s-o ierte, în numele îndurării pe care Iisus Cristos a avut-o faţă de Maria Magdalena Atunci Lancelot se opri; tremura atât de tare din tot trupul de mânie şi de mâhnire, că de-abia mai putea să-şi ţină spada în mână — Domnişoară, spuse el în cele din urmă, aş fi prea crud şi necinstit dacă aş distruge atâta frumuseţe Iartă-mă că am ridicat spada asupra unei femei, dar furia şi durerea m-au împins la una ca asta — Seniore, te iert, dar să mă ierţi şi domnia-ta că ţi-am pricinuit atâta supărare Şi Lancelot o iertă; după aceea se îmbrăcă, îşi luă armele pregătite pe o masă şi dădu fuga în odăile unde petrecuse în ajun, crezând că are să mai găsească pe cineva; dar erau ferecate zdravăn cu cheia: degeaba ciocăni, şi atât de grozav că până şi un surd adormit l-ar fi auzit: nu reuşi să aibă vreun răspuns Sala cea mare era deschisă, dar goală: o străbătu, coborî scările, sosi în curte, se duse la grajd: calul său era acolo, cu şaua pusă pe el, bine hrănit, cu pântecele doldora, şi atât de frumos ţesălat şi îngrijit, că era numai păr lângă păr; atunci îşi luă scutul şi lancea pe care le văzu sprijinite de zid, scoase calul afară, încălecă pe el, se apropie de podul mişcător şi, fiindcă-l găsi coborât, o porni pe el Dar nu ieşise încă de tot, când simţi că cei de dincolo începuseră să ridice podul la loc: într-o clipă, dând pinteni calului său straşnic, făcu un asemenea salt cu dânsul, încât animalul ajunse pe malul şanţului; dar de bună seamă că puţin a lipsit să nu cadă în apă Lancelot îl îndemnă înainte şi, când se întoarse, nu mai zări nici cea mai mică fărâmiţă din Castelul întâmplărilor ciudate, pe a cărui poartă ieşise Atunci se îndepărtă, atât de îndurerat că-şi înşelase iubita, şi atât de dus pe gânduri, că nici măcar nu vedea încotro îl ducea calul […] VRĂJILE LUI GUINEBAUT Către ceasul slujbei a treia din zi, Lancelot ajunse într-o pădure deasă şi bătrână, numită Pădurea Pierdută, şi se pomeni în curând la marginea unei poiene din care se ridica un mic castel În mijlocul pajiştei, sub patru pini, se afla un tron de fildeş acoperit cu mătase roşie, având deasupra o coroană grea de aur curat; iar de jur-împrejur, doamne şi cavaleri, unii cu armura pe ei, alţii numai în zale şi mantii, dănţuiau ţinându-se de mâini, atât de veseli că era o plăcere să-i priveşti Ci iată că Lancelot nici nu pusese bine piciorul pe pajişte, că îşi şi simţi inima schimbată şi, uitând de toate, şi de iubită, şi de tovarăşii de luptă, şi de sine însuşi, nu mai dori altceva decât să danseze: descălecă, dădu drumul lăncii şi scutului, alergă să se prindă în horă, cu armura pe el, cu coiful pe cap şi, apucând-o de mână pe prima fată pe care-o întâlni, se porni să cânte, să-şi izbească picioarele unul de celălalt şi să se veselească mai mult decât făcuse vreodată în viaţa lui Dansatorii cântau un cântec despre regina Guenievra, dar în limba scoţiană, aşa încât nu se înţelegea mare lucru din cuvintele lor, doar că spuneau: «Adevărat, avem cea mai frumoasă dintre regine», şi: «Adevărat, e bine să nu uiţi de dragoste», sau cam aşa ceva Aşa ţinu petrecerea până seara Când veni ceasul cinei, o fată se apropie de Lancelot şi îl îmbie să se aşeze pe tronul dc fildeş şi să încerce coroana de aur El răspunse mai întâi că îi place mai mult să danseze Dar ea îl luă de mână şi Lancelot se lăsă condus de dânsa: vesel de tot, se aşeză în jeţ şi îşi puse coroana pe cap În aceeaşi clipă, cavalerii, doamnele şi domnişoarele fură izbăviţi de sminteala lor, în timp ce el însuşi, venindu-şi în fire, se grăbea să-şi scoată de pe cap coroana regală şi să se ridice de pe tron în semn de modestie Dar toţi veniră la el să-l îmbrăţişeze şi să-i mulţumească, şi un om bătrân îi spuse, după ce-l întrebă de nume: — Lancelot, fiule dragă, prezisesem demult că vraja asta nu se va destrăma decât datorită ţie! Află dar că într-o zi pe când regele Ban călărea prin pădurea asta cu cavalerii lui, a zărit şase fete care dansau aici cântând un cântec făcut pe seama reginei Guenievra, de curând măritată, iar în jilţul ăsta de fildeş era o domnişoară frumoasă care asculta Deşi era înaintat în vârstă, regele Ban era foarte vesel — Ar fi mai potrivit ca fiecare domnişoară să aibă un cavaler! strigă el Şi dădu poruncă la şase cavaleri de-ai lui să descalece şi-i trimise să danseze Dar Guinebaut, fratele lui, bărbat bine făcut la trup, sprinten la minte şi omul cu cea mai mare pricepere la vrăji şi nigromanţie după Merlin, nu se putea opri să n-o admire pe fată şi să se gândească la cât de fericit ar fi cel care ar putea să aibă parte de ea De aceea, când o auzi suspinând că ar dori din inimă să mai vadă asemenea dansuri, îi spuse repede: — De bună seamă, domnişoară, vei vedea, şi altele încă mai frumoase, şi toată viaţa, dacă mi-ai dărui iubirea şi mi-ai jura aici, de faţă cu fratele meu, regele Ban, că n-ai să-ţi iei cât voi trăi eu un alt iubit în afară de mine Jură, şi am să ţi-i ţin locului pe toţi îndrăgostiţii care vor trece prin pajiştea asta, în aşa fel că nu vor avea altă dorinţă decât să dănţuiască şi să benchetuiască la toate ceasurile, pe vreme bună de vară sau de iarnă Au să intre în castel doar ca să mănânce, să se odihnească la vreme de noapte sau să se adăpostească de ploaie Şi asta o să ţină până când va veni cel mai frumos cavaler din lume: aşa se va termina sărbătoarea – cu frumuseţe – după ce a început la fel, deoarece domnia-ta eşti cea mai frumoasă fată din câte se află Domnişoara făcu legământul Atunci regele Ban şi-a aşezat coroana pe jilţul de fildeş şi a spus că o lasă celui mai frumos cavaler din lume; apoi a plecat şi fratele său a rămas în tovărăşia fecioarei Timp de paisprezece ani, ea s-a distrat privind dansurile, şi mai mult de o sută cincizeci de cavaleri îndrăgostiţi şi ceva mai puţine doamne au fost oprite locului aici Dar – aşa sunt femeile schimbătoare – după trecerea acestui răstimp, l-a rugat pe Guinebaut să născocească alt joc pentru a o distra Atunci el a făcut un joc de şah din fildeş şi din pietre scumpe, cu piese de şah din aur şi argint, şi într-o zi, după-masă, i-a adus toate astea, rugând-o să se aşeze şi să joace — Păi cu cine? l-a întrebat ea Nu te poţi măsura cu mine — Să joci cât vei putea mai bine, i-a răspuns el Ea a împins un pion: numaidecât un alt pion a înaintat singur; şi, cu toată împotrivirea ei, s-a văzut repede învinsă de şahul miraculos S-a distrat mult cu el, până când, în cele din urmă a murit şi ea şi Guinebaut — Întrucât am pus capăt vrăjii cu darurile, spuse Lancelot, trebuie s-o încerc acum pe cea cu şahul I se aduce jocul; el aşază pionii de argint în faţa celor de aur, şi iată-l manevrându-şi cu atâta dibăcie pionii, călăreţul, turnul, că-l face mat într-un ungher pe regele duşman; de bună seamă, cei care au fost de faţă au rămas uimiţi la culme! Lancelot chemă un cavaler de fel din regatul Logres şi îl rugă să se ducă la Camaaloth să salute din partea lui pe regele Artus şi să-i dea reginei şahul vrăjit […] DUREREA REGINEI După plecarea lui Lionel, regina rămase mai tristă ca oricând, întrucât se temea ca nu cumva Lancelot să moară din pricina veninului năpârcilor; şi aflaţi că nu era nimeni la curte căruia să îndrăznească să-i destăinuie gândurile care o frământau Îşi ducea viaţa obişnuită, petrecându-şi zilele brodind cu aur şi mătase, ascultând poveşti, jucând şah şi table, punându-şi şoimul să-i mănânce din palmă; dar, cum rămânea singură, deschidea cutia de fildeş pe care i-o adusese Lionel şi privea părul iubitului ei, apoi îl săruta cu mare smerenie ca pe nişte moaşte Uneori punea fetele să cânte cântecele şi jelaniile cele mai triste pe care le cunoşteau, ca bunăoară cântecul doamnei din Faiel, al cărei senior plecase pelerin la Sfântul-Mormânt şi nu s-a mai întors niciodată… În vremea asta regina mânca, bea şi dormea atât de puţin că era de mirare cum de nu-şi dădea duhul, şi nu e deloc de mirare dacă, până la urmă, a căzut la boală grea: lucru de care regele a fost foarte mâhnit, căci nu bănuia că suferă din cauza lui Lancelot du Lac, cu atâta chibzuinţă se purtase tot timpul regina Şi toţi, săraci şi bogaţi, erau îngrijoraţi din pricina bolii reginei lor, ca şi de lipsa lui Lancelot şi a cavalerilor plecaţi în căutarea lui, lucru de care curtea era tare tulburată Într-o seară, când regina adormise sleită de plânsete şi de posturile pe care le ţinea, visă că intra într-o odaie şi că-l găsea acolo pe Lancelot culcat lângă cea mai frumoasă fată din lume Durerea pricinuită de visul acesta o trezi: se dădu jos din pat şi, după ce se închină, începu să plângă cu hohote aşa de tari, de parc-ar fi fost sfârşitul lumii întregi: — Ah! iubitul meu drag, spunea ea, unde nu dă Dumnezeu să te văd culcat cu o fată, numai să fii sănătos şi teafăr! Auzind-o că se jeleşte astfel, o fată care dormea în odaie se temu ca nu cumva regina să-şi iasă din minţi şi îi stropi faţa cu agheasmă, strigând: — Mărită-doamnă, vine regele! Fugiţi repede în pat! La vorbele astea, regina care se temuse mult întotdeauna de stăpânul ei, se culcă la loc, şi dormi din pricina oboselii până dimineaţa Când se trezi, văzu în deget inelul pe care i-l dăduse Lancelot şi asta o mai întremă puţin Apoi îl rugă pe bunul Dumnezeu să-i trimită veşti despre cel pe care-l dorea inima ei, dar veşti care să-i însenineze inima Şi la puţină vreme după aceea Lionel se întoarse la Camaaloth El povesti cum îl părăsise pe Lancelot teafăr şi sănătos în faţa castelului în care îl condusese bătrâna, şi regina se bucură nespus la auzul acestor veşti, ca şi regele Artus şi toată curtea la fel cu ea Dar povestea se întoarce acum la Lancelot, care călăreşte prin pădure, după ce îi izbăvise pe cavalerii şi pe doamnele vrăjite CERBUL ALB ŞI CEI PATRU LEI Pădurea aceasta era numită Pădurea Primejdioasă, din cauza fiarelor sălbatice de care era plină, şi apoi mai era şi foarte deasă şi stufoasă, în aşa fel că nu trecu mult şi Lancelot se rătăci Mergea la voia întâmplării, când văzu venind fuga spre el un băiat urmărit de un urs, care mârâia ca un diavol — Sfântă Marie! Ajutor! strigă băiatul Lancelot dădu pinteni calului şi, cu lancea înainte, atacă ursul, care venea spre el, cu gura deschisă, ca să-l mănânce, izbi fiara-ntre coaste şi îi vârî fierul rece al lăncii drept în inimă, astfel încât nămetenia se prăvăli în mijlocul drumului După aceasta, strigându-l pe băiat, îl întrebă dacă nu ştie vreun loc prin împrejurimi unde să tragă peste noapte Băiatul se oferi să-l călăuzească spre o sihăstrie la care se ducea chiar el, şi amândoi o porniră la drum Luna răsărise, strălucitoare şi frumoasă Şi, în vreme ce treceau printr-o vale adâncă, văzură venind spre ei nu un urs, de astă dată, ci un cerb mai alb decât floarea de-abia răsărită într-o pajişte; cerbul avea la gât un lanţ de aur şi mergea între patru lei, doi în faţă, doi în spate, păzindu-i tot atât de grijuliu cum îşi păzeşte mama odorul Cele cinci dobitoace trecură prin faţa lui Lancelot şi a tovarăşului său fără să le facă vreun rău; apoi intrară în inima pădurii Şi când Lancelot ajunse la sihăstrie, întrebă numaidecât dacă printr-o vrajă sau din voia Domnului leii îl ocroteau astfel pe cerb — Aţi văzut aşadar cerbul alb? spuse sihastrul Să ştii nobile senior, că e una din cele mai mari minunăţii din lume şi că nu-i vrăjitorie şi nici fapta Necuratului, ci o minune care s-a petrecut din voinţa Domnului nostru Iisus Cristos De altminteri, numai bunul cavaler ceresc, cel care îi va întrece pe toţi cavalerii pământului, va putea să ducă la bun sfârşit această faptă şi va lămuri oamenii cum de leii l-au luat în paza lor pe cerb — Cucernice părinte, spuse Lancelot, fiindcă noi nu putem şti cine-i cavalerul ăsta, ne-am pierde vremea să te întrebăm despre el Dar nu ai ceva veşti să ne spui? Înţeleptul îi spuse că fiica lui Pellès, norocosul rege pescar, născuse un prunc, şi Lancelot se gândi că băiatul acela trebuia să fie al lui Stătură aşa multă vreme de vorbă, mâncând pâine şi bând apă, adică tot ce avea sihastrul ca merinde; după care cavalerul şi băiatul se culcară pe iarbă verde culeasă de gazdă pentru ei Dar povestea lasă acum firul acesta şi se întoarce la Camaaloth, unde regele Artus şi regina Guenievra se aflau în mare aşteptare PIZMA CAVALERILOR MESEI ROTUNDE Într-o bună zi, un cavaler străin descălecă în curtea palatului şi, după ce-şi dădu calul unui rândaş să-l ţină, se duse în sala mare Regele era acolo, de vorbă cu baronii săi, şi lângă el stătea regina, atât de frumos îmbrăcată încât nici o femeie n-ar fi putut s-o întreacă Cavalerul îngenunche în faţa lor şi îi salută în numele lui Lancelot du Lac Regele alergă numaidecât să-l îmbrăţişeze, plin de bucurie; cât despre regină, fericirea ei era aşa de mare că mult n-a lipsit să-i sară inima din piept Dar cavalerul veni să îngenuncheze în faţa ei şi-i înfăţişă şahul vrăjit într-o învelitoare de mătase — Mărită doamnă, spuse el, seniorul Lancelot vă dă de ştire că se va întoarce în curând şi vă trimite acest joc de şah Poate că aţi mai văzut jocuri la fel de bogate, dar nicicând unul atât de năzdrăvan Şi după ce orândui pionii aşa cum trebuie să stea, îl rugă pe rege să numească pe cel mai îndemânatic dintre baronii săi pentru a juca o partidă — Am să joc chiar eu, spuse Artus Cu toate astea, nobilii săi îl sfătuiră să lase locul reginei, care era mai pricepută decât dânsul Şi de bună seamă că ea îşi dădu toată silinţa, căci multă lume sus-pusă privea la joc; cu toate astea fu repede făcută mat în colţ, şi fiecare se porni pe râs Dar, când aflară că Lancelot a câştigat partida, toţi cei de faţă socotiră că nimeni nu făcea cât el în privinţa iscusinţei cavalereşti, iar regina îşi dădu iarăşi seama că n-are să mai poată mult timp să-i mai ducă lipsa De aici încolo, în fiecare zi, se urca în turn, de unde se putea vedea ţinutul pe o rază de zece leghe împrejur, ca să-i pândească sosirea Într-o dimineaţă, văzu un cavaler ieşind din pădure, singur de tot, fără scutieri sau ostaşi; mergea la pas pe un cal prăpădit de oboseală şi care nu mai părea bun decât de dat drept hrană dulăilor, dar cavalerul mergea atât de mândru că-ți dădeai seama de departe că era om de neam mare, şi ea crezu că recunoaşte în el pe Lancelot; dar era seniorul Gauvain În curând sosiră şi Agravain, Guerrehès, Gaheriet şi Mordret Şi a doua zi se întoarse seniorul Yvain cel mare; pe urmă Sagremor, apoi seneşalul Keu, Lucan paharnicul și Giflet fiul lui Do Caii lor erau slăbănogi şi istoviţi, coifurile le erau scoase din cuie şi corfite, scuturile făcute ţăndări și spălăcite, hainele numai zdrenţe, zalele mânjite şi răsucite în sus, pentru că nu fuseseră curăţate şi întinse vreme îndelungată; mulţi aveau lănci făcute din câte o creangă groasă necurăţată de coajă şi scări de frânghie, atât de mult rătăciseră în căutarea lui Lancelot Şi cea dintâi întrebare a lor, a tuturor, cum descălecau în curte, era să afle veşti despre dânsul; dar regele le răspundea cu tristeţe că nu-l văzuse încă Dădu poruncă să se aducă veşminte bogate pe care voia să li le dea, şi pentru că unele erau mai frumoase decât altele, el îi rugă să hotărască singuri pe cei mai buni dintre ei Toţi au fost de părere că, după Lancelot, cel mai viteaz era Bohor, iar după el Hector, pe urmă Lionel, apoi seniorul Gauvain, apoi Gaheriet, pe urmă Sagremor Regele puse deoparte hainele lui Lancelot şi pe ale celor din neamul lui, care nu erau de faţă; după care ceilalţi primiră haine destul de frumoase cu care să se mândrească şi împăraţii, căci nimeni nu l-a ajuns vreodată din urmă pe regele Artus în dărnicie Totuşi, îşi arătă cu voce tare supărarea, temându-se ca nu cumva, în ziua turnirului împotriva celor din regatul Gorre, cavalerii săi să fie înfrânţi, neputându-se bizui pe ajutorul lui Lancelot — Măria-ta, să nu spui una ca asta! strigă Agravain Ba nu, zău! sunt aici destui luptători destoinici pentru ca Masa rotundă să nu fie învinsă, chiar de-ar lupta şi Lancelot în persoană împotriva ei — Agravain, Agravain, spuse regina, nu-l asemui pe Lancelot cu ceilalţi cavaleri: dac-ar fi în tabăra duşmanilor voştri, aţi fi înfrânţi cu toţii — Mărită-doamnă, ştiu bine că e cel mai bun din lume Dar noi suntem aici cel puţin o sută treizeci, şi numai împotriva a trei sau patru dintre noi, ce-ar putea el să facă singur-singurel? Ci ascultând vorbele reginei, cavalerii Mesei rotunde, în afară de nobilul Gauvain, erau stăpâniţi cu toţii de un gând amar: «Chiar dacă noi am învinge peste tot, fără ca Lancelot să dea o singură lovitură, tot ar zice lumea că el s-a luptat cel mai bine şi tot el ar primi răsplata, ca întotdeauna!» De aceea, mai mult de o sută dintre ei se înţeleseră că, dacă Lancelot va veni la timp pentru turnir, ei îşi vor lua armuri cu alte însemne şi vor trece în tabăra cealaltă Dar regina, care le află uneltirile chiar în seara aceea, luă hotărârea să-l înştiinţeze pe iubitul ei Îi scrise cu mâna ei un bileţel pe care-l încredinţă scutierului său, Tarquin, în care avea toată încrederea Şi crainicul bătu drumurile în goana calului către Pădurea Primejdioasă, până când, în cele din urmă, îl ajunse pe Lancelot lângă castelul din Montiguet, pe drumul de la Crucea Uriaşului — Du-te, îi spuse Lancelot, după ce sărutase în taină scrisoarea, şi spune-i reginei că voi face ceea ce mi-a cerut Apoi se duse să-l găsească pe regele Baudemagu din Gorre, care venise pentru turnir şi îi ceru să lupte în rândurile cavalerilor săi, împotriva oamenilor regelui Artus Regele Baudemagu se învoi cu multă plăcere FECIOARA ÎNDRĂGOSTITĂ Când sosi ziua turnirului, dis-de-dimineaţă, regina se duse la pajiştile din Camaaloth pe un căluţ tărcat; era îmbrăcată cu o rochie de mătase purpurie, brodată cu aur şi îmblănită cu hermină şi, gătită în felul ăsta, părea cu adevărat floarea tuturor femeilor Ci iată că, sosind în loja doamnelor, văzu că o fată purta cingătoarea pe care i-o dăduse cândva, din dragoste mare, lui Lancelot: la început se mânie la culme din cauza asta; pe urmă se gândi că era negreşit fata care îl vindecase pe Lancelot de otrava năpârcilor din izvor Regina trimise pe cineva s-o cheme şi, când cealaltă, tremurând din tot trupul, veni să îngenuncheze în faţa ei, regina îi spuse, după ce-i îndepărtase pe toţi: — Domnişoară, o doamnă de neam foarte mare, care e una din prietenele mele cele mai bune, a venit să mi se plângă astăzi de domnia-ta Şi ştii pentru ce? A iubit multă vreme un cavaler şi, deşi ea valorează de o sută de ori cât domnia-ta prin naştere, prin frumuseţe şi bogăţie, i l-ai răpit, aşa cum face mărturie cingătoarea asta pe care i-a dat-o cu mâna ei odinioară iubitului ei, aşa mi-a spus ea Şi de aceea ai să fii ucisă înainte de a părăsi ţinutul ăsta La auzul acestor cuvinte, fecioara se înspăimântă grozav la gândul morţii: începu să hohotească de plâns, şi atât de tare, că reginei i se făcu milă de ea — Dacă juri că ai să-mi spui adevărul, spuse ea, am să te împac cu doamna care se plânge de domnia-ta Domnişoara se grăbi să jure; apoi îi povesti tot ce se petrecuse între ea şi Lancelot — Să ştii mărită-doamnă, adăugă ea, că de dragul lui am să rămân fecioară până la moarte — Pentru numele lui Dumnezeu, spuse regina, niciodată n-a iubit o fată aşa de cinstit cum iubeşti domnia-ta, şi dacă prietena mea te-ar urî, ar face o mare mişelie Am să vă împac pe amândouă — Mărită-doamnă, îţi mulţumesc din inimă ÎNFRÂNGEREA CAVALERILOR MESEI ROTUNDE În timpul ăsta, pe câmp, regii, ducii, conţii, cavalerii se înghesuiau în număr aşa de mare, de-ai fi crezut că toţi nobilii din univers s-au strâns acolo Heralzii strigaseră: «La coifuri!», când sosiră cei din Masa rotundă, care aveau toţi o rotiţă din piele de Cordova pe umăr drept semn de recunoaştere Din primul moment când şarjară, doborâră cam la o sută de cavaleri, şi oamenii împăratului Alemaniei se văzură siliţi să dea îndărăt cale de două bătăi de arc; mulţi dintre ei învăţară în ziua aceea cum se goleşte punga la închisoare, căci trebuiră să-şi răscumpere libertatea, aşa cum e obiceiul în turnire Nobilul Gauvain, la rândul lui, făcea asemenea vitejii, încât cei care-i recunoşteau armele strigau: «Uite-l! Fugiţi! fugiţi!» Iar doamnele şi domnișoarele se şi vorbeau între ele să-i dea premiul, care era un cerb cu coarne şi copite aurite Lancelot stătea deoparte cu regele Baudemagu şi cu cei din Gorre Când văzu situaţia, spuse: — Acum, sire, hai să le dăm o mână de ajutor! Şi se năpusti, năprasnic ca un trăsnet, urmat de rege şi de oamenii săi Din prima lovitură, Lancelot străpunge scutul şi zalele lui Agravin, pe care-l aruncă între copitele cailor; cu ciotul lăncii sale sfărâmate, îl răstoarnă pe Calogrenant, unul dintre cavalerii Mesei rotunde; pe urmă trage spada, şi unde nu începe spada să-i zboare mai ceva decât un şoim asupra prăzii, zdrobind zale, tăind, despicând călăreţi şi cai, capete, braţe, mânere de steaguri, scuturi Pe care l-a ucis primul şi pe care la urmă? Asemenea unui lup înfometat într-un ţarc de oi, care sugrumă în dreapta, în stânga, înainte, înapoi, până ce nu mai rămâne nimic, aşa îi doborî ca pe nişte oi pe nobilul Gauvain, şi pe Sagremor, şi pe regele Ydier, şi pe Blioberis, şi pe Lucan, şi pe Agloval, şi pe Mordret, şi pe Keu, şi pe Ganor Scoţianul, şi pe Giflet, şi pe Urâtul cel viteaz, şi pe ceilalţi Peste tot îşi arăta scutul, îşi oferea coiful, îşi repezea spada, iar cei din Gorre nu-l vedeau decât pe el pretutindeni, ca pe un steag: se ridicau şi cei ce zăceau la pământ la vederea lui! În cele din urmă, cavalerii Mesei rotunde o luară la fugă în faţa celui care-i nimicea precum nimiceşte para un tufiş şi, încălecat pe cel mai bun cal de luptă al regelui Baudemagu, Lancelot îi alungă, urmat de ai săi, mult mai încolo de tabăra lor, până pe străzile cetăţii Camaaloth În vremea asta regele îşi spunea în sinea lui că acela care făcea asemenea minuni şi termina turnirul într-un timp atât de scurt nu putea fi altul decât Lancelot în persoană — Nobile cavaler, îi strigă el învingătorului, când acesta se întoarse din urmărire, domnia-ta eşti omul pe care doresc cel mai mult din lume să-l cunosc De dragul meu, te rog să-mi spui numele domniei-tale Fără o vorbă, Lancelot îşi dezlegă coiful, iar regele, când îl văzu, scoase un strigăt de bucurie Coborî în graba mare şi alergă să-l îmbrăţişeze, aşa cum se afla cu armura pe el În clipa aceea îl aduceau pe seniorul Gauvain pe o lectică: regele îi trimise îndată pe doctorul său cel mai dibaci care-i obloji rana de la umăr şi-i puse pe ea nu ştiu ce doctorii pe care le socoti el mai bune Şi când seniorul Gauvain fu culcat la palat şi-l zări pe Lancelot la căpătâiul lui, îi spuse: — Bine-ai venit, seniore Domnia-ta eşti cel mai viteaz cavaler din lume şi ai dovedit-o astăzi atât de strălucit încât am să-mi aduc aminte câte zile oi mai avea Şi le-ai mai tăiat puţin nasul semeţilor cavaleri din ordinul Mesei rotunde Ci, când aflară despre această vorbă a seniorului Gauvain, cavalerii se supărară foarte, şi mulţi prinseră o ură de moarte împotriva lui Lancelot; dar despre lucrul acesta povestea va vorbi la vremea potrivită LANCELOT ŞI PĂCATUL SĂU În timp ce se întindeau feţele de masă pentru cină, sosi Bohor, pe urmă Lionel, apoi Hector, care se necăjiră grozav tustrei pentru că ajunseseră prea târziu la turnir După terminarea mesei, regele trimise după cărturari pentru ca ei să aştearnă în scris isprăvile de seamă ale cavalerilor rătăcitori şi îl îmbie pe Lancelot să spună ce i se întâmplase de când plecase însoţit de bătrâna cu coroniţă de aur Lancelot povesti tot; cu toate astea, nu spuse nimic despre felul cum fusese înşelat de fata regelui Pellès, nu că i-ar fi fost ruşine de asta, dar îi era frică să nu-şi piardă dragostea alesei inimii lui După ce termină, nobilul Gauvain povesti şi el ce i se întâmplase la Castelul întâmplărilor ciudate înaintea lui Lancelot; şi cum îi spusese bătrâna că fiul reginei năpăstuite de mari dureri pierduse, din pricină că fusese slab de înger, cinstea de a duce la bun sfârşit cea mai frumoasă dintre faptele măreţe şi de a cunoaşte adevărul Sfântului-Graal; şi cum nu mai găsise nici o urmă de castel atunci când îşi întorsese capul Toţi cavalerii care plecaseră în căutarea lui Lancelot îşi povestiră astfel păţaniile După aceea, fiecare se duse acasă să se culce Regele Artus nu se simţea tocmai bine; se culcă singur într-o odaie care da spre râu; datorită acestui fapt regina a putut să ceară să i se pună un pat într-o cameră care dădea spre grădină; apoi, după ce le-a dat drumul fetelor, ca să nu fie zgomot şi să se poată odihni mai bine, zicea ea, l-a primit pe Lancelot Dar, după ce se înfruptară din bucuriile trupeşti ca două fiinţe care se iubeau mai mult decât orice pe lume, regina se porni pe plâns — Ah! iubitul meu drag, ai auzit ce-a spus nepotul meu Gauvain: că fiul reginei năpăstuite de mari dureri a pierdut prin păcatul său cinstea de a descoperi adevărul despre Sfântul-Graal Tu eşti acela Mai bine nu m-aş mai fi născut niciodată pe lumea asta! — Măria-ta, vorbeşti cu păcat Află că niciodată n-aş fi ajuns atât de sus fără domnia-ta, fiindcă ştiam bine că n-am să te pot câştiga decât prin vitejie Numai dragostea pentru domnia-ta a dat inimii mele atâta putere Regina dădu din cap suspinând Dar povestea îi părăseşte acum pe regele Artus, pe regină şi pe Lancelot du Lac pentru a istorisi despre copilăria lui Perceval le Gallois COPILĂRIA LUI PERCEVAL LE GALLOIS: PĂDUREA PUSTIE Aflaţi că a trăit odată în Ţara Galilor un rege cu alese virtuţi, nobile vrednic de toată admiraţia şi de viţă foarte mare, fiu al lui Pellehan, regele pescar, şi frate mai mic cu regele Pellès, în sfârşit un om cu atâţia prieteni, castele, fortăreţe, păşuni, păduri şi râuri, că aproape nu-şi găsea pereche în Britania cea Mare Ci fiind ucişi în întreceri cei unsprezece fii mai mari ai săi, soţia lui îl rugă fierbinte să se lase pentru totdeauna de turnire Dar el îi răspunse dând din umeri: — Afurisit să fie cavalerul care cere sfatul femeilor când e vorba să ia parte la turniruri! Du-te şi te odihneşte la umbră, în odăile domniei-tale cele zugrăvite şi poleite cu aur; gândeşte-te la băutură şi la mâncare, la vopsitul mătăsii, la făcutul tapiţeriei: asta-i treabă de femeie A mea e să lovesc cu spadă de oţel Şi se duse la alte turnire, unde fu omorât în curând ca şi cei unsprezece fii ai săi Soţia lui cu cununie se întristă atât de tare din pricina morţii lui, că nici un om, oricât de aspră inimă ar fi avut, n-ar fi putut s-o vadă fără să plângă Şi ce durere! Puse să se facă mai mult de o sută de slujbe la biserică şi îşi făgădui în sinea ei ca ultimul născut, pe nume Perceval, să nu se ducă niciodată la nici un turnir şi nici măcar să nu audă niciodată vorbindu-se despre cavaleri Anunţă pe vasalii săi că voia să-şi ducă copilul în pelerinaj la Sfântul Brandan din Scoţia şi îi puse să jure că vor da ascultare seneşalului său, căruia îi încredinţă administrarea ţării Apoi îşi luă comoara şi tot ce putu din avere; puse să se încarce zece căruţe cu bucate, cu grâu cârnău, cu ovăz şi cu bănet, şi plecă cu fiul ei, luând cu dânsa boi, vaci, cai, berbeci şi oi, însoţită de vreo doisprezece săteni credincioşi şi care o slujiseră cu destoinicie Merse mult cu alaiul acesta, până ce ajunse în Pădurea Pustie, locul cel mai singuratic din lume, prin care umblă cam la două săptămâni fără să vadă ţipenie de om ori lăcaş În cele din urmă ieşi într-o bună zi cu oamenii săi într-o vale frumoasă şi plăcută, udată de un pârâu destul de repede pentru a pune în mişcare roata unei mori şi hotărî să facă popas acolo Cei doisprezece săteni lucrară cu sârg şi ridicară în cincisprezece zile o casă împrejmuită cu un gard solid; apoi arară pământul, şi Perceval fu crescut în vâlceaua asta până ce împlini cincisprezece ani La vârsta aceea, ştia foarte bine să călărească şi să arunce cu suliţa Avea părul negru ca duda cea coaptă, dar gâtul alb ca floarea de măceş; cu ochii verzi-albaştri, cu gura râzătoare, cu picioarele puternice şi lungi pentru a sta bine înfipt pe cal; cu umerii largi şi cu mijlocul subţire; deşi oacheş, era unul dintre tinerii cei mai frumoşi pe care-i văzuse lumea cândva În fiecare dimineaţă, îmbrăcat după obiceiul galezilor cu o cămaşă şi pantaloni de cânepă dintr-o bucată, având pe deasupra haina din piele de cerb, încăleca pe căluţul lui de vânătoare şi, cu cele trei suliţe în mână, pleca în pădure — Dragă copile, îi spuse într-o zi maică-sa, vânează cât ţi-o pofti inima căpriorii şi cerbii; dar de la un lucru te opresc: de vei întâlni cumva în pădure nişte oameni care călăresc cu gălăgie mare, părând acoperiţi de fier de sus până jos, nu sta aproape de dânşii, fiindcă sunt nişte diavoli care te-ar sfâşia la iuţeală Fugi cât poţi mai repede, închină-te şi spune Crezul: în felul acesta scapi de primejdie — Aşa am să fac, doamnă, răspunse Perceval COPILĂRIA LUI PERCEVAL LE GALLOIS: CAVALERII Era în vremea frumoasă când pomii sunt în floare şi pajiştile înverzesc, când păsările cântă plăcut în limba lor, şi când toate strălucesc de bucurie Într-o dimineaţă, în timp ce intra în pădure, Perceval îşi simţi inima atât de înveselită de soare şi de cântecul păsărelelor, că nu mai ştia ce să facă: scoase frâul calului şi îl lăsă să pască în voie, pe urmă, ca să-şi treacă vremea, începu să arunce cu suliţele, când pe sus, când pe jos, una-napoi, alta-nainte Ci iată că, în timp ce el se distra aşa, veniră cinci oameni îmbrăcaţi în armuri şi care călăreau cu zgomot mare, fiindcă armele li se izbeau de pomi, zalele zornăiau, lăncile se loveau de scuturi Băiatul, care auzea zgomotul dar nu vedea încă nimic, se gândi numaidecât la ceea ce-i spusese maică-sa despre diavolii care umblă prin lume, porniţi să facă zarvă cumplită şi mişcări năprasnice «Ea m-a învăţat că într-o împrejurare ca asta trebuie să mă apăr cu semnul crucii Am să-l fac şi o să spun Crezul; dar am să arunc pe urmă şi cu o suliţă în cel mai tare dintre dracii ăştia şi o să-l rănesc atât de grozav, că ceilalţi n-au să îndrăznească să se apropie » Cu toate acestea, când cei cinci cavaleri ieşiră din pădure și se înfăţişară privirilor lui Perceval, cu scutul pe după gât şi cu lancea în mână, cu cămăşile de zale albe, verzi sau roşii lucind în soare şi strălucind toate de aur, de albastru şi de argint, tânărul strigă, plin de minunare: — De bună seamă, ăştia nu sunt diavoli, ci îngeri! Şi mama nu m-a minţit întru nimic spunându-mi că îngerii sunt făpturile cele mai frumoase după Dumnezeu Cel mai lucitor şi mai strălucitor dintre ei trebuie să fie Mântuitorul nostru în persoană Am să mă închin Lui şi am să-i cinstesc slujitorii Zicând acestea, se aruncă în genunchi cu capul în ţărână și începe să spună toate rugăciunile şi litaniile pe care le învăţase de la mama lui, astfel încât căpetenia cavalerilor, văzându-l în starea asta, spuse tovarăşilor săi să stea pe loc ca nu cumva să-l sperie de moarte şi veni singur aproape de el — Nu-ţi fie teamă, tinere — Dar nu mi-e teamă deloc, pe Mântuitorul nostru! Oare domnia-ta nu eşti Dumnezeu? — Nu, ţi-o jur! Nu sunt decât un cavaler Dar ia să-mi spui: n-ai văzut trecând pe aici cinci bărbaţi şi trei fete? — Un cavaler? N-am auzit niciodată vorbindu-se de aşa ceva Dar domnia-ta, lucind în felul ăsta… eşti mai frumos decât Dumnezeu Ce ai în mână? — E o lance, tinere — Vrei să spui că o arunci aşa cum fac eu cu suliţa? — Nu, de bună seamă! Cu asta îi loveşti de aproape pe cei cu care te lupţi — Suliţele mele sunt deci mai bune, fiindcă ating cu ele dobitoace şi păsări de la depărtare de la care ai putea să tragi cu o săgeată — Nu mă interesează asta Răspunde-mi la întrebare Dar tânărul pipăia partea de jos a scutului — La ce e bun ăsta? — Ei, drăcie! Dragă băiete, eu gândeam că am să aflu ceva de la tine, şi când colo trebuie să-ţi spun eu Lucrul ăsta se cheamă scut: când cineva vrea să mă rănească, scutul mă apără În vremea asta cei patru cavaleri, văzându-şi căpetenia că stă de vorbă atât de mult, se apropiaseră încet — Seniore, spuseră ei, galezii sunt din firea lor mai proşti decât dobitoacele Înseamnă să ne pierdem vremea cu nimicuri, întrebându-l pe băiatul ăsta Dar Perceval îl trăgea pe cavaler de pulpana zalei — Ce-i ăsta, nobile seniore? întrebă el — Băiete, asta-i cămaşa mea de zale de oţel care e tot atât de grea ca şi fierul Datorită zalei, dacă tu ai arunca în mine cu toate suliţele tale, ele nu mi-ar putea pricinui nici o vătămare — Dacă-i aşa, să ferească Dumnezeu ca vânatul – cerbii şi căprioarele – să aibă zale! Dar aşa te-ai născut îmbrăcat? — Nicidecum, băiatule Eşti prea nătărău — Şi cine ţi-a dat hainele astea frumoase? — Nu sunt nici două săptămâni de când am primit toate armele astea de la regele Artus; el m-a învestit cu ordinul cavaleriei, cel mai nobil şi mai plin de victorii orânduit de Dumnezeu Dar spune-mi, dacă ştii, ce s-a întâmplat cu cei cinci bărbaţi şi cu cele trei fete pe care-i urmăresc Merg la pas, sau în goana cailor? — Seniore, dincolo de pădurile mari care înconjoară dealul ăsta este o vale unde dijmaşii şi ţăranii mamei seamănă şi grăpează câmpul Ei au să vă spună dacă cei pe care îi urmăriţi au trecut pe acolo La aceste vorbe, cavalerii dădură pinteni cailor şi plecară la galop, lăsându-l pe Perceval dus pe gânduri COPILĂRIA LUI PERCEVAL LE GALLOIS: PLECAREA Perceval se întoarse încet la conac, unde mamă-sa, care avea inima tristă şi cernită din cauza zăbavei lui, îl strânse la piept spunându-și de sute de ori: «Dragul mamei fiu, dragul mamei fiu» — Doamnă, îi spuse el, am avut azi o mare bucurie Nu mi-ai spus oare domnia-ta de atâtea ori că îngerii Domnului Dumnezeului nostru sunt aşa de frumoşi încât firea n-a făcut niciodată făpturi mai atrăgătoare? Am întâlnit câţiva în Pădurea Pustie Mi-au spus că lumea le zice cavaleri şi că ordinul cavaleriei este cel mai nobil pe care Dumnezeu l-a orânduit în lumea asta — Vai! spuse mama lui plângând, m-a blestemat cineva! Iată că s-a întâmplat şi lucrul de care mă temeam cel mai mult Dragul meu băiat, îngerii răului pe care i-ai întâlnit omoară tot ce ating în calea lor Să te ferească Dumnezeu de cavaleria lor! Şi ea îi povesti tot ce se întâmplase cu fraţii lui şi cu tatăl lui, aşa cum a depănat firul povestea Dar Perceval îi răspunse numai atât: — Mamă, te rog să-mi dai să mănânc, fiindcă mi-e o foame grozavă Nu înţeleg nimic din ce-mi tot spui domnia-ta Dar am să mă duc cu plăcere la cel care-i învesteşte pe cavaleri, să-mi spună el Atunci regina înţelese limpede că n-are să-l poată opri: nu are rost să vă mai spun cât a fost de nenorocită! Şi, într-adevăr, Perceval nu se gândea zi şi noapte decât la îngerii pe care-i întâlnise şi, în vremea asta, se topea pe picioare în aşa fel încât, cu puţin înainte de Rusalii, maică-sa îi spuse suspinând: — Iubitul meu băiat, deoarece doreşti lucrul ăsta atât de mult, va trebui să te las să pleci! Du-te la curtea regelui Artus şi cere-i să te facă şi pe tine cavaler: are să se învoiască numaidecât aflând din ce neam te tragi Vai! Cum o să te ajuţi cu armele pe care o să ţi le dea dacă n-ai învăţat până acum deloc cum să le foloseşti? Cel puţin, fii atent la învăţămintele pe care am să ţi le dau Mai întâi, când vei întâlni în calea ta vreo doamnă sau o fată care ar avea nevoie de ajutor şi care îţi cere să i-l dai, dă-i numaidecât acest ajutor: căci acela care nu se poartă cinstit cu femeile îşi pierde propria-i cinste Dar, mai presus de orice, rămâi curat şi fereşte-te de cele lumeşti: dacă o fecioară îţi dă inelul din deget sau punga de la cingătoare, primeşte-le şi adu-le mulţumire; ba, dacă se învoieşte să se lase sărutată, sărut-o; dar, mai departe, te opresc cu desăvârşire să mergi Fiule, încearcă să fii laolaltă cu oamenii nobili şi caută-le tovărăşia oriunde a-i să-i găseşti; dar înainte de toate gândeşte-te la cel care a murit pe cruce, şi nu uita să intri ca să te rogi în toate bisericile sau mănăstirile pe care le vei întâlni, căci ele sunt casele Domnului nostru Iisus Cristos Perceval îi făgădui; apoi puse şaua pe căluţul lui de vânătoare şi îşi luă cele trei suliţe; dar maică-sa îi lăsă numai două, ca să nu aibă prea mult înfăţişarea unui galez, şi îi spuse să poarte un bici în mâna dreaptă După ce făcu aşa, băiatul îşi luă rămas bun de la dânsa şi încălecă Vai! după ce se depărtă ca la o zburătură de piatră, întoarse capul şi o văzu întinsă pe jos, leşinată de durere Cu toate astea, dădu bici calului şi plecă în goana mare prin inima pădurii COPILĂRIA LUI PERCEVAL LE GALLOIS: SĂRUTAREA ȘI INELUL În prima noapte, dormi în pădure Dar a doua zi, trezit de cântecul păsărelelor, îşi continuă drumul şi ajunse curând într-o poiană unde se înălţa un cort foarte mândru, jumătate verde, jumătate roşu, şi având dungi din fâşii brodate pe margine, pe care luceau vulturi de aur cusuţi în aşa fel încât înveseleau toată pajiştea — Dumnezeule mare, strigă tinerelul nostru uimit, cred că asta e una din sălăşluirile tale! Mama mi-a spus să nu trec niciodată prin faţa unei biserici fără să mă rog în ea la Domnul nostru Iisus Cristos Am să-l rog să-mi dea de mâncare fiindcă mi-e o foame grozavă Zicând acestea, îşi legă calul de un ţăruş şi intră în cortul cel mare care era deschis Nu era acolo decât o fată care dormea pe un pat, singură, fiindcă domnişoarele ei, văzând-o că doarme, se duseseră să culeagă flori proaspete pentru a le presăra pe jos, în cort Şi la zgomotul pe care-l făcu tânărul, fata se trezi tresărind — Domnişoară, îi spuse Perceval, te salut aşa cum m-a învăţat mama, fiindcă ea mi-a spus să nu uit niciodată să dau bineţe fetelor — Băiete, spuse ea râzând de neştiinţa lui, fugi până nu te vrde iubitul meu! — Mă jur că nu plec de aici până nu-mi dai o sărutare, aşa cum mi-a spus mama! La asta, domnişoara n-a mai râs; dar, deşi ea se împotrivea cât putea mai mult, el o strânse în braţele lui foarte puternice şi o îmbrăţişă de zeci de ori, spune povestea, orice încercă ea să facă Apoi, zărind inelul pe care fata îl avea în degete, împodobit cu un smarald limpede, adăugă: — Domnişoară, mama m-a învăţat că trebuie să primesc inelul, dar că nu trebuie să fac nimic mai mult Haide, dă-mi-l! Şi, fiindcă ea se împotrivea, el îi întinse mâna cu forţa şi-i scoase ineluşul pe care şi-l puse în degetul lui — Domnişoară, îţi mulţumesc din inimă! Am să plec mulţumit pe deplin, căci sărutarea ta e mult mai bună decât a servantelor mamei Nu ai gură amară! În vremea asta domnişoara începu să plângă — Hei! băiete, spunea ea, nu-mi lua inelul! Toată lumea are să mă certe! Dar Perceval nu punea nimic la inimă din toate astea Murea de foame şi văzuse puţin mai înainte o cană plină ochi cu nişte vin care nu arăta deloc rău, apoi, sub un ştergar alb, trei pateuri reci de căprior tânăr Luă unul în mână, din care se înfruptă cu poftă, în timp ce-şi turna zdravăn vin într-o cupă de argint — Domnişoară, spunea el cu gura plină, n-am să mănânc astăzi toate trei pateurile astea Vino de gustă şi tu: sunt foarte bune; o să fie câte unul pentru fiecare din noi, şi mai rămâne unul întreg pentru cei care au să vină după noi În cele din urmă, după ce se ospătă şi bău pe săturate, acoperi cu grijă, cu ştergarul, ce mai rămăsese şi plecă după ce îi ură fetei să rămână în paza Domnului Dar acum povestea nu mai vorbeşte de Perceval, pentru a se ocupa de regele Artus NESTATORNICIE FĂRĂ VOIE: LANCELOT ALUNGAT Când se întoarse în Britania cea Mare, după înfrângerea lui Claudas din Pământul Pustiu în Galia, regele dădu de ştire în toate ţinuturile regatului său că vrea să ţină de Rusalii, în săptămâna următoare, cea mai mare şi mai completă adunare de la curte care s-a văzut cândva Şi atât s-a dus vestea prin Scoţia, prin Irlanda şi prin insulele de pe mare, încât ajunse şi la Castelul întâmplărilor ciudate unde fata regelui Pellès îi ceru tatălui ei îngăduinţa să se ducă la această recepţie, fiindcă ea îl iubea pe Lancelot, de la care avea pe fiul ei Galaad, aşa cum poate să-l iubească o femeie pe un bărbat Regele se învoi bucuros şi ea porni la drum însoţită de guvernanta ei Brisana şi de patruzeci de cavaleri Regele şi regina Guenievra îi făcură primirea cea mai fastuoasă, atât pentru frumuseţea ei cât şi pentru înălţimea şi nobleţea neamului; şi toţi, bogaţi şi săraci, dar mai presus decât toţi cei trei veri Hector, Lionel şi Bohor, se dădură peste cap s-o slujească şi s-o cinstească aşa cum se cuvenea Iar, în vremea asta, ea nu avea ochi decât pentru Lancelot Şi el se gândea că ar fi săvârşit, pe atunci, o fărădelege de neiertat, dacă ar fi omorât o femeie atât de frumoasă; cu toate acestea, nici nu îndrăznea măcar să ridice ochii asupra ei, atât de mult se căia de ceea ce făcuse cu dânsa Ci iată că, marţi seara, după Rusalii, regina îi dădu de ştire în taină lui Lancelot că are să trimită pe cineva în toiul nopţii să-l aducă la dânsa, după ce toată lumea va fi adormit Dar Brisana, cea mai iscusită bătrână care a vieţuit vreodată, îl păzea straşnic pe Lancelot, aşa încât află de înştiinţarea reginei Şi, de îndată ce se culcară toţi, ea trimise în grabă la el o fată care îi spuse: — Nobile seniore, doamna îţi dă de ştire să vii numaidecât — Mă duc! răspunse Lancelot, care credea că e vorba de regină Şi, cu aceste vorbe, sări afară din pat şi se duse după fată Ea îl duse la patul fetei regelui, lângă care Lancelot se culcă fără să spună o vorbă, fiind cu băgare de seamă, aşa încât nu o recunoscu, şi se desfătară arnândoi unul cu altul cât le fu placul, după care adormiră fericiţi, el că şi-a ţinut iar iubita în braţe (aşa credea el), iar ea că l-a avut al ei pe cel pe care-l iubea mai tare pe lume În vremea asta, regina o trimisese pe vara ei, în care avea o încredere deplină, să-l caute pe Lancelot Dar fata se întoarse spunând că Lancelot nu este în patul lui După ce aşteptă câtăva vreme, regina o trimise din nou pe fată, dar degeaba pipăi fata patul şi îl căută peste tot, că nu-l găsi pe Lancelot Şi atunci regina fu atât de neliniştită şi de îndurerată, că la miezul nopţii, nemaiputându-se stăpâni, se duse chiar ea la iubitul ei Nu văzu pe nimeni, dar auzi pe cineva gemând în odaia vecină, aşa cum face omul în timpul somnului Ascultă, recunoscu vocea lui Lancelot şi, fără să mai stea pe gânduri, deschise uşa, se duse lângă pat şi îl apucă de mână pe iubitul ei — Ah! tâlharule, mincinosule, uşuraticule, care te dedai dezmăţului în faţa mea! Piei de-aici şi să nu te mai înfăţişezi vreodată în ochii mei! Auzind acestea, Lancelot, înnebunit de durere, iese din odaie fără să scoată o vorbă, cu picioarele goale, în cămaşă şi pantaloni, aşa cum era, ajunge în curte, pe urmă în grădină, iese din oraş pe o portiţă dosnică şi fuge pe câmp — Vai! Măria-ta, spunea în timpul ăsta fata regelui Pellès, ai făcut rău izgonind atât de urât pe cel mai viteaz om din lume! Ai să te căieşti! — Domnişoară, îi răspunse regina, domniei-tale îţi datorez toate astea! Află că, de voi avea prilejul, am să ţi-o plătesc cum se cuvine! Totuşi, după ce fata regelui Pellès îi explică lucrurile de-a fir a păr, regina se porni pe plâns şi arătă pe chipul ei cea mai mare durere din lume Dar povestea se întoarce acum la Perceval le Gallois COPILĂRIA LUI PERCEVAL LE GALLOIS: DOMNIŞOARA ÎN ZDRENŢE După ce o părăsi pe domnişoara căreia-i luase inelul, Perceval călări cât putu calul să-l ducă de repede, până ce întâlni în cale un cărbunar care-şi mâna măgarul — Hei, omule, îi spuse el, arată-mi pe unde să ajung la regele care îi face pe cavaleri Cărbunarul, care auzise povestindu-se despre marea adunare de la curte pe care o ţinea regele Artus, îl puse pe drumul cel bun Şi aşa, tot întrebând despre drumul lui, Perceval ajunse la Carduel, la palat Regele era la masa mare, dus pe gânduri, când tânărul intră în sală, îmbrăcat în straiele sale de cânepă şi cu haina lui de piele de cerb, fără cizme şi pinteni, fiindcă nici nu ştia măcar ce înseamnă aşa ceva, cu biciul şi cu suliţa în mână Se duse ţintă la un slujitor care tăia friptura — Hei, băiatule cu cuţitul, arată-mi care dintr-ăştia e regele Artus — Uite-l, prietene Perceval se apropie numaidecât şi dă bineţe în felul său necioplit; dar regele se gândea atât de adânc la Lancelot şi la cei care-l căutau, de la care nu avea nici o veste, că nici măcar nu-l văzu — Pe cuvântul meu, strigă tânărul întorcându-i spatele, regele ăsta n-a ştiut niciodată să-i învestească pe cavaleri! Nu face o mişcare, nu spune o vorbă! Auzindu-l, Artus îşi ridicase capul şi, când îl văzu atât de frumos şi de distins, îi spuse: — Frate dragă, nu te-am văzut deloc Bine-ai venit şi spune-mi ce doreşti — Mărite rege, fă-mă cavaler, dă-mi arme, şi lasă-mă să plec! Auzindu-l, baronii se porniră pe râs — Prietene, spuse Keu glumind, ia-le pe-ale primului cavaler care o să-ţi iasă în cale Regele ţi le dă — Keu, ţine-ţi limba! strigă regele Băiatul ăsta e neştiutor, dar e un gentilom de viţă, fără îndoială E un lucru urât să-ţi baţi joc de aproapele tău, şi nu e frumos din partea unui nobil să facă daruri cu ceea ce nu-i aparţine Dar Perceval ieşise din sala cea mare şi, după ce încălecase pe căluţul lui, pleca din oraş în culmea veseliei Ci iată că nu trecuse bine de poartă, când zări o fată călare pe un cal slab, istovit de oboseală, cu urechile blegi, care era numai pielea şi osul: văzându-l, ai fi zis că-i un cal de împrumut Nu avea alt frâu decât un căpăstru şi, drept şa, un pumn de paie cusute într-o pânză veche; iar fata nu era într-o stare mai bună decât calul: albă ca varul, becisnică, slabă de parcă se sculase de pe boală, îmbrăcată pe deasupra cu o bluză numai zdrenţe şi atât de sfâşiată că sânii îi ieşeau prin găuri, pielea înnegrită şi crăpată de arşiţe şi de ger, părul despletit, capul acoperit cu o cârpă murdară şi faţa brăzdată de lacrimile care-i curgeau fără oprire din ochi — Domnişoară, îi spuse Perceval, te văd într-o stare nu prea bună Pot să fac ceva pentru dumneata? Mama mi-a spus că sunt dator să ajut femeile în orice împrejurare — Ah! tu eşti băiatul care mi-a luat inelul, răspunse ea; pleacă de-aici! M-ai nenorocit destul! La aceste vorbe, un cavaler îmbrăcat într-o armură roşie ca jăraticul, care călărea ceva mai încolo de fată, se întoarse — Vai de tine, strigă el către Perceval, dacă tu eşti tânărul galez care i-a dat o sărutare! Ea zice că s-a împotrivit şi că tu nu i-ai făcut nimic altceva Dar ştii bine că ele vor totdeauna să învingă, în afară de bătălia aceea în care, deşi zgârie, zvârle din picioare şi muşcă, abia aşteaptă să fie învinse Dacă ai fi cavaler, ţi-ai primi îndată pedeapsa Spunând acestea, cavalerul, pe numele lui Trufaşul din Landă, îşi ridică lancea cu amândouă mâinile şi îi croieşte lui Perceval o lovitură atât de crâncenă în latul umerilor, că îl încovoaie pe cal Furios, băiatul se ridică fără o vorbă, îşi ia suliţa şi, ţintind ochiul duşmanului, o aruncă Şi arma pătrunde sub coif Creierul şi sângele îi ţâşnesc, astfel încât cavalerul cade mort Văzând asta, Perceval sare vesel de pe căluţul lui galez şi, fără să se mai sinchisească de fată, pune mâna pe lancea mortului, îi scoate scutul de după gât, dar nu ştie cum să-i dezlege coiful, şi încă şi mai puţin se pricepe să-i scoată zalele Crezând că o s-o scoată la capăt, apucă spada de teacă şi trage din toate puterile Dar degeaba: nu poate să ia armele mortului COPILĂRIA LUI PERCEVAL LE GALLOIS: ARMELE SI PIELEA Văzându-l pe iubitul ei cum cade, fata în zdrenţe fugi spre palat cât putea s-o ducă de repede calul ei slăbănog Şi când o văzură intrând în sala cea mare, îmbrăcată numai în zdrenţe, regele şi baronii se mirară nespus Dar ea le povesti ce i se întâmplase: cum i-a luat Galezul o sărutare şi i-a furat inelul, pe urmă cum i-a omorât iubitul şi toţi, ascultând-o pe fată, îl admirară pe tânăr pentru vitejia lui; iar seneşalul Keu spuse că vrea să se ducă să vadă ce se întâmplă cu băiatul acela sălbatic Când sosi Keu, Perceval aprinsese chiar atunci un rug mare, în care voia să arunce corpul Trufaşului — Ce faci, prietene dragă? întrebă seneşalul mirat — Aş vrea să iau armele pe care mi le-a dăruit regele, dar sunt aşa de înţepenite pe trup de parc-ar fi una cu el, aşa mi se pare De aceea vreau să ard carnea ca să pun mâna pe carapace — Am să le desprind eu, dacă-mi dai voie — Cum nu! Dar repede! Keu îl dezbrăcă pe mort lăsându-l în pielea goală Dar tânărul nu vru să ia nici tunica de mătase pe care Trufaşul o purta pe sub zale, nici cizmele din picioare, oricât îl rugă seneşalul — Crezi domnia-ta că am să lepăd cămaşa mea bună de cânepă făcută curând de mama, pentru mătasa asta, ori cum îi zici domnia-ta, prea moale, prea subţiratică, ori să-mi părăsesc tunica mea de piele prin care nu trece apa? Să-l ia naiba pe cel care-şi schimbă hainele bune pe unele rele! Seneşalul îi înnodă atunci pantalonul de fier şi pintenii, apoi îi trecu peste cap coiful, îi încinse spada la coapsă şi, după ce-l ajută să încalece pe calul cel mare, îi dădu lancea şi scutul Şi Perceval se minună tot de scările de la şa, el care nu văzuse până atunci aşa ceva, şi de pinteni, fiindcă se folosise mereu numai de bici: — Nobile seniore, ia domnia-ta dacă-ți face plăcere căluţul meu galez E foarte bun şi eu nu mai am nevoie de el — Mulţumesc din inimă! spuse seneşalul râzând După asta, îl lăsă în paza Domnului şi se întoarse la curte să le povestească ce văzuse — Ah! Keu, limba ta ascuţită m-a făcut să pierd astăzi un cavaler care ar fi fost bun, cu siguranţă! spuse regele O să se încaiere şi o să fie ucis de vreun fermier care o râvni, să-i ia armele Cum o să se apere? De bună seamă că nu ştie nici măcar să tragă spada din teacă! COPILĂRIA LUI PERCEVAL LE GALLOIS: INSTRUIREA În vremea asta, Perceval călărea şi merse aşa drum lung pe calul său până ajunse într-o vale prin care curgea o apă mai mare decât Loara Acolo, pe o stâncă, pe malul apei, se ridica o fortăreaţă Un gentilom îmbrăcat cu o haină de hermină, se juca pe podul mişcător cu doi băieţandri, ţinând de formă un beţigaş în mână Perceval se duse către el şi îl salută cât putu mai frumos — Seniore, spuse el pe urmă, aşa m-a învăţat mama — Domnul cu tine, frăţioare! răspunse gentilomul care-i văzu de îndată naivitatea De unde vii? — De la curtea regelui Artus, care m-a făcut cavaler de curând — Cavaler? Păi, cine ţi-a dăruit armele astea? — Regele Şi Perceval povesti cum intrase în stăpânirea lor — Hei! Şi ce ştii tu să faci cu calul? întrebă seniorul — De toate! Ştiu să-l fac să alerge la fel de bine ca pe căluţul meu de vânătoare, pe care mi l-a dat mama când eram acasă — Dar armele, dragă prietene, ştii să te slujeşti de ele? — De bună seamă! Ştiu să mi le pun pe mine şi să le scot; şi le port cu atâta uşurinţă, că nu mi-e greu deloc cu ele — Dar ce gânduri te aduc prin părţile astea? — Seniore, mama m-a învăţat să mă îndrept către cei nobili cu sufletul, oriunde s-ar afla ei, şi să cred tot ce-mi vor spune: când te-am văzut pe domnia-ta am şi venit — Ei bine! dragă prietene, descalecă! Unul dintre cei doi tineri luă calul iar celălalt armura lui Perceval, în aşa fel încât acesta rămase îmbrăcat cu hainele lui grosolane, obişnuite la galezi Atunci gentilomul puse să i se prindă pintenii ascuţiţi, încălecă pe cal, apucă lancea în mână Apoi arătă tinerelului cum trebuie să ţină scutul de mânere şi să se acopere cu el până la gâtul calului, să desfăşoare stindardul, să pună lancea pe oblâncul şeii; şi, dând pinteni, făcu un galop de probă, apoi se întoarse cu arma aplecată în poziţie de luptă Iar Perceval, uimit la culme, strigă că nu vrea să mai trăiască o zi sub soare sau să aibă toate comorile din lume, până nu va şti să facă toate astea — Ceea ce nu ştii se poate învăţa, iubite prietene, spuse gentilomul Şi nu trebuie să te condamne cineva pentru asta, fiindcă pentru orice meserie ai nevoie de o ucenicie Am să te învăţ de toate, dacă doreşti Tânărul primi cu bucurie şi, în fiecare zi, timp de şase luni, gentilomul îl puse să ţină scutul, să atace o ţintă cu lancea, să lovească cu spada şi, pentru că toate astea îi veneau de la maica Natură, Perceval învăţă curând atâtea lucruri, de parcă şi-ar fi petrecut viaţa numai în turnire şi în bătălii În acelaşi timp, profesorul lui îi arătă şi multe din purtările alese de la Curte Dar, după răstimpul ăsta, Perceval ceru învoirea să plece Şi, văzând că nu-l mai putea opri locului, gentilomul îi dărui o cămaşă, izmene, pantaloni foarte scumpi şi o tunică de postav venit tocmai din India, apoi îi spuse: — Iubite frate, e bine să te duci acum la curtea regelui Artus şi să-l rogi să-ţi dea învestirea de cavaler Şi adu-ţi aminte de ceea ce-am să-ţi spun acum După ce vei fi învins un cavaler, dacă se dă bătut, cruţă-i totdeauna viaţa Şi nu trăncăni prea multe, fiindcă cel care vorbeşte mult scapă de multe ori vorbe care i se răstălmăcesc cu gând rău: cine flecăreşte, rău păcătuieşte, spune înţeleptul; mai bine o tăcere chibzuită, decât o vorbă smintită Vino totdeauna în ajutorul doamnelor şi domnişoarelor dar, mai presus de toate, fereşte-te să-ţi pierzi fecioria În sfârşit, intră des în biserici ca să-l rogi pe Dumnezeu să te apere în lumea asta pământească şi să te ocrotească — Dumnezeu să te binecuvânteze, nobile seniore; domnia-ta îmi spui aceleaşi vorbe pe care le-am învăţat de la mama — Iubite frate, nu mai spune niciodată: «Mama m-a învăţat cutare sau cutare lucru» Nu te condamnă nimeni că ai spus-o până acum, dar, de azi înainte, fereşte-te s-o mai spui Şi acum, cu bine! Dumnezeu să te îndrepte pe drumul cel bun! Şi Perceval o porni la drum, urmat de un scutier care-i ducea armele şi ţinea de dârlogi calul de luptă FECIOARA CARE N-A MINȚIT NICIODATĂ Când sosi la curte călare pe un cal buiestraş, atât de bine făcut la trup că nimeni nu mai văzuse un dobitoc mai frumos, aşezat pe o şa aurită, îmbrăcat nespus de bogat, având în picioare cizme atât de potrivite pe măsură de părea că s-a născut încălţat, regele se minună tot văzându-l cât de chipeş e şi de bine crescut şi primi cu plăcere a-l învesti cavaler, spunând că nepotul regelui Pellès era nobil din naştere — Măria-ta, chiar de mâine, te implor, strigă Perceval E duminică: Băiatul priveghe aşadar, în noaptea aceea, în biserică, şi a doua zi se întoarse la slujba divină îmbrăcat cu o foarte bogată haină de cavaler, de mătase, pe care i-o dăduse regina, mergând în fruntea tuturor celor pe care regele voia să-l învestească în acelaşi timp cu el Cu toate acestea, după ce îşi primi armele şi veni ora prânzului comun, el vru să se aşeze în coada mesei, unde stăteau cavalerii săraci şi fără un nume mare În clipa aceea, una dintre domnișoarele de onoare ale reginei se apropie de dânsul: era cea mai îndemânatică meşteră în mătase de pe lume, era mută şi nu vorbise niciodată: de aceea lumea îi spunea Fecioara-care-n-a-minţit-niciodată Îl privi îndelung pe Perceval plângând de dragoste; şi ce s-a întâmplat atunci, a fost socotit pe drept cuvânt un miracol: căci, deodată, muta strigă cu glas atât de tare încât toată lumea putu s-o audă în sala cea mare: — Cavalere al lui Iisus Cristos, vino să te aşezi la Masa rotundă! Şi, luându-l pe Perceval de mână, îl duse la jilţul primejdios — Jilţul acesta va fi al celui mai bun dintre cei mai buni, adăugă ea; aşază-te la dreapta lui; Bohor va sta la stânga Şi să-ţi aduci aminte de mine când te vei afla în faţa Sfântului-Graal! Între timp roagă-te pentru mine, iubite prietene, căci am să mor în tristeţe Ea îl puse să şadă; apoi se întoarse în odăile reginei, şi a fost prima şi ultima dată când i s-a auzit glasul la curte Şi toţi rămaseră uimiţi de această întâmplare; regele le porunci cărturarilor săi cei mari s-o aştearnă în scris CAVALERUL PUS ÎN LANŢURI Aşa fu primit Perceval la Masa rotundă Şi rămase multă vreme la palatul regelui, şi ar mai fi rămas de bună seamă şi mai mult, de n-ar fi auzit o vorbă nenorocită Într-o zi, pe la începutul iernii, la castelul din Cardigan, în timp ce regele era aşezat la masa cea mare, Mordret spuse către Keu: — Cum ţi se pare noul nostru cavaler? S-ar zice că-i place mai mult pacea decât bătăliile — Se vede şi după scutul lui! N-a dat nici o lovitură de când a fost învestit Un măscărici al curţii, care auzi vorbele acestea, veni să i le spună aidoma lui Perceval pentru a-şi bate joc de el Iar Perceval, care se simţi tare ruşinat, hotărî să pornească pe dată în căutarea lui Lancelot şi să nu se întoarcă până ce n-o avea veşti despre el Seara, când toată lumea se culcă, îşi luă armele, puse şaua pe cal şi plecă Merse câteva zile fără să facă ceva vrednic de povestit, în cele din urmă zări un stei mare de piatră, de care un cavaler fără coif, nici scut, nici lance, era legat cu un lanţ ce-i înconjura tot trupul — Dacă eşti cavaler, îi spuse prizonierul, vino să-mi redai libertatea, fiindcă şi eu sunt cavaler ca şi tine Dar să ştii că pentru treaba asta trebuie să rupi lanţul cu o singură lovitură de spadă — Am să tai ultima verigă de lângă zale, răspunse Pereeval, ca să nu rămâi înlănţuit Şi, după ce-l pune pe cavaler să se întindă pe piatră, Perceval ridică spada şi, cu o singură lovitură, taie lanţul şi ochiurile duble ale zalelor, fără măcar să atingă carnea, iar piatra o taie ca pe un muşuroi de pământ — Seniore, spuse cavalerul eliberat făcându-şi cruce, văzându-te cu ce forţă loveşti, se pare că eşti mai degrabă un diavol decât un om Dar Pereeval şi pornise la drum Şi acum povestea despre el se curmă aici pentru a vorbi despre Lancelot du Lac, despre care n-a mai spus nimic de mult timp […] SMINTITUL DIN CASTELUL ÎNTÂMPLĂRILOR CIUDATE LECUIREA Lancelot rătăci din nou prin păduri şi, fiindcă nu mai găsea nimic de mâncat, slăbi iar şi se smoli la faţă, găsindu-se într-o stare la fel de proastă ca şi înainte Într-o bună zi, ajunse cu voia Domnului înaintea Castelului întâmplărilor ciudate Intră; dar copiii, văzându-l repede că-i smintit, aruncară în el cu bulgări şi cu cârpe murdare; şi, alungat de ei din stradă în stradă, ajunse până la palat şi intră înăuntru Acolo, îi deteră de milă să mănânce până se sătură, ceea ce-i dădu o stare bună în tot trupul, căci de multă vreme nu i se mai întâmplase să se simtă sătul; după aceasta bietul smintit se duse să se culce într-un grajd, pe o mână de fân, şi adormi Altădată, în timp ce Lancelot dormea în livadă, fata regelui, care se juca voioasă cu domnişoarele sale, veni să se ascundă chiar în locul unde se găsea el şi, văzând un bărbat adormit, îi fu frică mai întâi; dar pe urmă începu să-l privească, şi din ce în ce mai atent, în aşa fel încât, în cele din urmă, îl recunoscu Le spuse repede fetelor că nu se simte bine şi dădu fuga să-l găsească pe taică-său, mai tristă decât a fost cândva vreo femeie pe lumea asta — Sire, vrei să vezi o minune? — Care anume, fetiţa mea? — Seniorul Lancelot du Lac este aici — Aici? Nu e cu putinţă: Lancelot a murit — Vino cu mine: am să ţi-l arăt Regele îl privi multă vreme pe omul adormit — Doamne! ce păcat! spuse el în cele din urmă Dar o să încercăm să-l lecuim Şi, după ce-i spuse fetei lui să nu scoată o vorbă, puse nişte scutieri să-l lege pe smintit şi să-l ducă la palatul Graalului, unde îl lăsă singur Şi acolo, când ceasul minunii veni iar porumbelul zbură ţinând în cioc cădelniţa de aur, şi când vasul sfânt trecu iar, ca în fiecare zi, purtat de mâini nevăzute (fiindcă fiica regelui îşi pierduse odată cu fecioria şi puterea de a-l duce), Lancelot se simţi lecuit pe neaşteptate: îşi aduse iar aminte, îşi veni în fire şi recunoscu Palatul întâmplărilor ciudate unde mai venise şi altădată Rupse frânghiile cu care-l legaseră şi alergă să deschidă fereastra care dădea spre o livadă Regele Pellès era acolo şi aştepta — Nobile senior, spuse el, Domnul să te ocrotească! — Sire, răspunse Lancelot, Domnul Dumnezeul nostru să te binecuvânteze! Coborî şi regele îi povesti adevărul despre cele întâmplate — Sire, murmură Lancelot lăsându-şi capul în jos, te rog, în numele Domnului, să-mi spui dacă m-a recunoscut cineva — Cu siguranţă, nu, afară de mine şi de fiica mea — Dacă-i aşa, atunci sfătuieşte-mă măria-ta cum e mai bine, în numele Mântuitorului nostru Vai! am săvârşit atâtea fărădelegi împotriva onoarei în regatul Logres, că n-am să mă mai pot întoarce acolo niciodată fără poruncă anume Aş vrea să vieţuiesc într-un loc unde să nu mă cunoască nimeni — Am pe aproape o insulă pustie — Mulţumesc din inimă, sire Am să plec de îndată ce s-o înnopta Aşa se retrase Lancelot în insula lui Pellès, norocosul rege pescar, însoţit de câţiva scutieri ca să-i slujească Ceruse să i se arate locul de pe ţărm cel mai aproape de regatul Logres, şi în fiecare dimineaţă venea să şadă acolo şi să privească spre ţinutul către care-l trăgea mereu inima De bună seamă, nimeni în afară de el n-ar fi putut îndura atâta suferinţă fără să-şi dea sfârşitul; dar el, chiar din durerea asta, pe care o îndura din dragoste, cu sufletul lui atât de nobil, îşi făcea o desfătare Aici, povestea încetează despre el şi se întoarce iar la Perceval le Gallois LANCELOT ȘI PERCEVAL ÎNTOARCEREA LA CURTE Perceval călări multe ierni şi multe veri fără să facă vreo faptă deosebită care să merite a fi povestită într-o carte; şi aşa trecură cinci ani În vremea asta a văzut multă lume şi multe ţări şi a trecut pe la multe curţi, aşa încât ajunse mult mai chibzuit şi mai politicos; cu toate acestea îşi păstră mereu naivitatea şi sinceritatea simţămintelor Într-o zi, pe la ceasul al noulea, ajunse pe malul unui râu lat şi adânc; în mijlocul apei era o insulă tare frumoasă, pe care se înălţa un cort mare Sta să se gândească tocmai cum ar putea să treacă în ea, când văzu venind în lungul malului un copil de zece ani foarte frumos, însoţit de o doamnă minunat de frumoasă şi de o ceată veselă de cavaleri şi domnişoare care duceau toţi care un erete pe pumn, care nişte ogari în lesă, care un câine mic de vânătoare în braţe; era fiica regelui Pellès: ea vâna des pe râul ăsta, cu copilul pe care-l avusese de la Lancelot, pe nume Galaad, pentru că putea, câteodată, să-şi zărească iubitul de departe De îndată ce se apropie, Perceval îşi dete seama că ea e stăpâna tuturor celor ce o însoţeau şi, după ce-i dete bineţe, o întrebă dacă nu cumva a auzit vorbindu-se de seniorul Lancelot du Lac La auzul acestui nume, fata regelui tresări, apoi se porni pe un plâns amar, ca orice femeie care presimte că bărbatul pe care-l iubea mai presus de orice pe lume are să se îndepărteze de dânsa; totuşi, îi arătă lui Perceval o bărcuţă pitită între trestii şi îi spuse că Lancelot se află în insulă; apoi plecă foarte tristă După ce puse piciorul pe mal, Perceval se apropie încetişor de cort şi, când ajunse în faţa intrării, îşi aruncă scutul, îşi scoase coiful, îşi scoase din centură spada pe care o puse în faţa lui, îngenunche şi spuse în momentul când Lancelot ieşi din cort în culmea mirării: — Seniore, măria-sa regele Artus şi măria-sa regina Guenievra te cheamă să te întorci la curte — Cu neputinţă, spuse Lancelot lăsând capul în jos: regina mi-a interzis — Îţi spun pe cuvântul meu: te cheamă, zise Perceval Şi îi spuse cine este el şi în ce fel devenise cavaler al Mesei rotunde, apoi cum pornise în căutarea lui după toţi ceilalţi care voiau să-i ducă mesajul regelui şi el reginei, şi cum rătăcise timp de cinci ani fără să-l găsească Atunci Lancelot spuse plângând că va face voia stăpânei inimii lui Pe dată, se duse să-şi ia rămas bun de la regele Pellès şi o porni la drum cu Perceval; şi după ce merseră ca la o bătaie de arc şi întoarseră capul ca să mai vadă pentru ultima dată Castelul întâmplărilor ciudate, nu mai era nici urmă de el La puţină vreme după aceea, sosiră la Kerléon, unde regina, care era să moară de supărare de mai multe ori în timpul lipsei lui Lancelot, a fost aşa de fericită că-şi vede iar iubitul, încât n-ar fi crezut cineva că o inimă muritoare poate să strângă în ea atâta bucurie câtă i-a arătat dânsa Şi regele şi toată curtea îi sărbătoriră cu mare dragoste şi mulţumire Dar ce să vă mai spun? Nu se afla nimeni în tot regatul Logres care să nu se fi bucurat din toată inima de întoarcerea lui Lancelot şi care să nu se fi veselit cum nu se poate mai mult, atât era de viteaz şi de iubit Aici ia sfârşit această poveste, şi în curând o să aveţi povestea Graalului, care este de o mare înţelepciune şi foarte plăcută de ascultat Veţi vedea acolo cum au pornit cavalerii Mesei rotunde în căutarea cea mare, şi încercările lor, şi cum s-a aşezat Galaad în jilţul primejdios şi a pus capăt vremii isprăvilor năstruşnice: despre toate astea povestea va vorbi potrivit adevărului şi nu va trece nimic sub tăcere, fiindcă sunt, de bună seamă, lucruri foarte potrivite a fi povestite unor cinstite feţe de seniori şi de doamne      CĂUTAREA SFÂNTULUI GRAAL  VENIREA LUI GALAAD ASEDIUL PRIMEJDIOS TRECEREA GRAALULUI ÎNALTA CĂUTARE În ziua de Rusalii, regele Artus şi regina Guenievra se îmbrăcară cu hainele regale şi-şi puseră coroana de aur pe cap; şi de bună seamă regele era foarte frumos aşa şi avea într-adevăr înfăţişarea unui bărbat leal Cum se întorcea de la slujba religioasă, după ceasul al treilea din zi, dădu poruncă să se întindă mesele, căci, după părerea sa, era de-a binelea vremea pentru masă — Sire, spuse seneşalul Keu, am tot văzut că, la praznicile mari, nu te aşezi la masa mare până când nu se petrece vreo ispravă vitejească în casa măriei-tale: de-ai face altfel, astăzi, ai călca datina — Adevărat grăieşti, Keu În timp ce vorbeau aşa, cavalerii se apropiaseră de Masa rotundă Pe fiecare jilţ se găsea scris numele celui căruia i se cădea să ocupe locul acela Dar, pe cel numit jilţul primejdios, întrucât niciodată nu se aşezase în el fiinţă omenească fără să fie pedepsită de Dumnezeu, băgară de seamă că nişte slove de aur de curând scrise (nu s-a aflat niciodată de către cine anume) grăiau aşa: La patru sute cincizeci şi patru de ani după Pătimirea lui Iisus Cristos, în ziua de Rusalii, jilţul acesta va avea un stăpân — Pentru numele lui Dumnezeu, izbucni Lancelot, după ce repetase aceste cuvinte cu glas tare, faceţi socoteala şi-o să vedeţi că e chiar astăzi sorocul! Toţi marii vasali ai Coroanei şi toţi cavalerii Mesei rotunde rămaseră uluiţi de această mare minune şi Keu strigă: — Pe viaţa mea, sire, poţi să prânzeşti acum, căci n-a lipsit nici fapta cea mare! — Haideţi! spuse regele După ce se întinseră feţele de masă şi se puse apa de spălat în colţul mesei, cavalerii se spălară pe mâini în lighene de aur, apoi regele se aşeză în jilţul lui înalt şi fiecare la locul său; şi, cum cavalerii Mesei rotunde veniseră cu toţii, toate jilţurile fură ocupate, în afară de jilţul primejdios Dar, în clipa în care urma să se servească primul fel de mâncare, deodată uşile şi ferestrele se închiseră singure; apoi, în mijlocul sălii, se ivi un bătrân în mantie albă, pe care nu-l văzuse nimeni intrând, şi care ţinea de mână un cavaler îmbrăcat într-o armură de culoarea focului, dar fără pavăză — Pace vouă! grăi bătrânul cu glas atât de răspicat, încât n-a fost unul care să nu-l audă Rege Artus, iată-l pe adevăratul cavaler, cel dorit, cel hărăzit, purces din înalta viţă a regelui Solomon şi a lui Iosif din Arimateea, cel care va duce la bun sfârşit căutarea Sfântului-Graal şi va pune capăt vremii isprăvilor cavalereşti! — Fie bine venit în mijlocul nostru, spuse regele ridicându-se, căci l-am aşteptat vreme îndelungată! Nici că s-a aflat bucurie mai mare ca bucuria cu care îl vom primi noi Cavalerul îşi scoase atunci coiful şi toţi văzură că era foarte tânăr; şi aşa cum gherfaldul este mai frumos decât coţofana, trandafirul decât urzica şi argintul decât plumbul, el era mai frumos decât toţi cei care se aflau acolo Bătrânul îi scoase armura şi îl conduse la jilţul primejdios, în care cavalerul se aşeză fără să şovăie, cu toată siguranţa Şi, când îl văzură baronii pe băietanul acesta cu tunică sângerie şi cu pieptar roşu de hermină aşezându-se atât de firesc în jilţul de care atâţia buni şi viteji cavaleri se temuseră şi în care se şi petrecuseră întâmplări atât de deosebite, toţi fără deosebire îl socotiră stăpânul lor, căci se gândeau că harul acesta îi fusese dat în vrerea Mântuitorului Dar şi mai mare-i fu bucuria lui Lancelot când îşi dădu seama că tinerelul acesta nu era altul decât fiul său Galaad! — Rege, spuse bătrânul, astăzi vei dobândi cea mai înaltă cinstire ce i-a fost vreodată hărăzită vreunui rege din Bretania, şi ştii anume care? Sfântul-Graal va intra în casa ta şi îi va îndestula pe cavalerii Mesei rotunde După aceea, ieşi prin uşa cea mare, care era totuşi închisă, şi aflaţi că nimeni n-avea să-l mai vadă cândva Numai ce dispăruse bătrânul, că şi izbucni un tunet, apoi o rază de soare străbătu vitraliile, făcând să apară tot ce era în sală într-o lumină de două ori mai puternică: cei de faţă fură străluminaţi ca de harul Sfântului-Duh; dar îşi dădură totodată seama că rămăseseră fără grai, ca jivinele Şi iată că apăru un vas, în formă de potir, ascuns sub o pânză albă, şi care părea că pluteşte în aer, căci nimeni nu putea să vadă cine-l ducea Şi de îndată ce acest sfânt vas pătrunse în sală, palatul se umplu de miresme, de parcă s-ar fi împrăştiat acolo toate plăcutele mirodenii din lume Şi, pe măsură ce trecea prin faţa meselor, mesele rămâneau pline cu mâncările cele mai îmbietoare; fiecare găsi în faţa lui tocmai felurile pe care le dorea Apoi, după ce toată lumea fu servită în felul acesta, vasul părăsi sala aşa cum venise – n-am putea spune cum anume; atunci toţi, mari şi mici, îşi recăpătară graiul şi aduseră mulţumiri lui Dumnezeu, care le îngăduise să primească vizita Sfântului-Graal — Seniori, spuse regele, Domnul nostru Iisus Cristos ne dă desigur o înaltă dovadă de dragoste venind să ne potolească foamea cu harul său într-o zi atât de mare cum e ziua de Rusalii! — Ba încă mai este ceva despre care nu ştii măria-ta îi răspunse monseniorul Gauvain: faptul că fieştecare a fost servit cu felurile pe care le dorea şi le jinduia; şi lucrul acesta nu s-a mai întâmplat niciodată în altă parte decât la curtea regelui Pellès, în Castelul întâmplărilor ciudate Totuşi, nimănui dintre noi nu i-a fost îngăduit să zărească Sfântul-Graal sub ţesătura care îl acoperea Iată de ce eu, unul, fac juruinţă să purced în căutare mâine dimineaţă şi să nu mă întorc decât după un an şi o zi, ori după mai mult, dacă va fi nevoie şi, orice mi s-ar întâmpla, nu voi reveni decât după ce voi fi descoperit adevărul preapreţiosului vas, afară doar numai dacă nu se va putea sau nu se va cădea să-mi fie dat a-l cunoaşte: în acest caz mă voi întoarce Toţi cavalerii Mesei rotunde se ridicară şi făcură acelaşi legământ ca monseniorul Gauvain, jurând că vor cutreiera fără încetare mai înainte de a se aşeza la înalta masă, la care plăcuta hrană era servită în fiecare zi, dacă totuşi li s-ar putea îngădui lucrul acesta Dar, ascultându-i, regele era cuprins de o atât de mare mâhnire, încât i se umplură ochii de lacrimi — Gauvain, Gauvain, îi spuse el, m-ai trădat! Căci dumneata mi-ai îndepărtat de lângă mine prietenii, societatea cea mai frumoasă şi cea mai leală din câte există Ştiu bine că oaspeţii Mesei rotunde nu se vor mai întoarce cu toţii din căutarea lor şi că mulţi dintre ei vor lipsi; desigur, gândul acesta mă mâhneşte mult! I-am ridicat cât am putut mai sus şi mi-s dragi ca şi copiii sau fraţii mei Vai, tare mă îndoiesc c-am să-i mai văd vreodată! — Dar pentru Dumnezeu, sire, ce tot spui? sări Lancelot Nu se cade ca un rege să lase teama să i se cuibărească în inimă, ci cutezanţa şi speranţa Iar de va fi să murim în căutarea aceasta, va fi cea mai frumoasă şi cea mai vrednică de cinste dintre toate morţile — Lancelot, Lancelot, numai dragostea cea mare pe care o nutresc pentru voi toţi mă face să vorbesc aşa! Şi ceea ce mă umple de jale este faptul că ştiu bine că nu vă veţi întruni la masa Graalului cum vă aflaţi la masa aceasta şi că tare puţini vor fi îngăduiţi la ea! La cuvintele acestea, nici Lancelot, nici monseniorul Gauvain nu răspunseră nimic, căci îşi dădeau bine seama că regele avea dreptate şi că nici ei, poate, nu vor avea loc la înalta masă a Graalului Aşa încât monseniorul Gauvain s-ar fi căit de legământul lui, dacă ar fi îndrăznit GALAAD ȘI REGINA Între timp, toată lumea se sculase Oaspeţii văzură că jilţul cel primejdios avea acum înscris numele lui Galaad, nume care zbură din gură în gură până când ajunse la mesele la care mânca regina cu doamnele ei de onoare Ah, când află cum jurase Lancelot, ca şi soţii lui, să purceadă în căutarea tainei Graalului, regina fu atât de amărâtă încât crezu că are să leşine — Vai, spunea dânsa plângând, e mare păcat, întrucât căutarea aceasta nu se va termina fără ca atâţia viteji să nu-şi afle moartea! Mă mir că măria-sa regele a încuviinţat-o Aproape toate doamnele începură să plângă odată cu dânsa şi nu e de mirare, căci cele mai multe erau femei căsătorite sau erau iubitele cavalerilor de la Masa rotundă De aceea, după ce se scoaseră mesele şi doamnele de onoare se întruniră în sală cu cavalerii, fiecare îi spuse celui pe care îl iubea că voia să meargă cu el în căutarea Graalului Dar nici unul dintre ei nu se învoi căci toţi îşi dădeau seama că o căutare atât de însemnată, şi mai ales a tainelor Domnului nostru Iisus Cristos, nu putea fi întreprinsă la fel cu celelalte căutări pământeşti făcute de ei până atunci Regina, în vremea aceasta, venise să ia loc lângă Galaad şi îl întrebă în ce loc se născuse şi al cui era Galaad îi spuse ce ştia el, dar nu că era fiul lui Lancelot Cu toate acestea, regina ghici după asemănarea lor şi pentru că auzise vorbindu-se adesea despre copilul născut de fiica regelui Pellès — Vai, seniore, îi spuse dânsa, de ce îmi ascunzi numele tatălui dumitale? În locu-ţi, nu mi-ar fi ruşine să-l spun, căci este cel mai bun şi cel mai frumos cavaler din lume Şi semeni cu el leit, încât chiar şi cel mai nătâng om şi-ar da seama de asta — Mărită-doamnă, răspunse Galaad roşindu-se, de vreme ce măria-ta îl cunoşti atât de bine, spune-i numele! — Pentru numele Domnului, este Lancelot du Lac, cel mai nobil şi cel mai iubit cavaler din câţi vieţuiesc în vremea noastră — Mărită-doamnă, dacă acesta-i adevărul, are s-o afle lumea în curând la palat Vorbiră astfel vreme îndelungată, până ce veni ceasul cinei Şi, după ce mâncară, regele îl duse pe Galaad în propria lui cameră şi îl rugă să se culce, în semn de cinstire, în patul în care obişnuia el însuşi să doarmă PLECAREA CAVALERILOR MESEI ROTUNDE Regina plânse toată noaptea Dar a doua zi, de îndată ce se îndură bunul Dumnezeu să destrame negurile, se duse să-i dea de veste regelui că-l aşteaptă cavalerii la slujba liturghiei Regele Artus îşi şterse ochii, ca să nu vadă lumea cât plânsese şi el, din cauza plecării prietenilor; apoi se duse la biserică însoţit de cavalerii Mesei rotunde, cu armurile gata puse, în afară de coif şi de mănuşile de fier După terminarea slujbei liturghiei, cavalerii căutării Sfântului-Graal se strânseră în sala palatului, ca să depună jurământul Ca domn şi stăpân al Mesei rotunde, Galaad îngenunche cel dintâi în faţa moaştelor şi jură că nu se va întoarce niciodată mai înainte de a afla adevărul Graalului, dacă îi va fi dat să-l cunoască în vreun chip După el jurară Lancelot, seniorul Gauvain, seniorul Yvain cel mare, Perceval le Gallois, Lionel, Bohor, Hector des Mares, toţi cavalerii, în număr de o sută cincizeci, dintre care nu era nici unul fricos După aceea prânziră; apoi îşi prinseră coiful pe cap şi îşi încinseră spada În vremea aceasta, regina se retrăsese în iatacul ei, unde se prăbuşi în pat, plângând atât de tare încât şi inimii celei mai împietrite i s-ar fi făcut milă de ea Lancelot se duse s-o vadă, dar când îl zări, înarmat cum era şi gata de plecare, lacrimile curseră şiroaie pe faţa ei luminoasă — Oh, mărită-doamnă, dă-mi învoirea de plecare! — Nu, n-ai să pleci cu învoirea mea! Dar, dacă trebuie, du-te sub paza Celui care s-a lăsat răstignit pentru noi! Să-ți călăuzească El paşii pe unde vei umbla! — Mărită-doamnă, deie Domnul, în sfânta lui milostivire! Spunând aşa, Lancelot se despărţi de regină şi se duse în curte, unde îşi găsi soţii, mulţi dintre ei călare Regele, care tocmai sosea atunci, se miră văzându-l pe Galaad fără scut — Sire, n-aş face bine de-aş lua de aici un scut — Atunci, Domnul să te povăţuiască! îi spuse regele Şi încălecă şi el pe un cal de paradă ca să-i însoţească pe cavaleri, pe care îi escortă cu mare tristeţe până la castelul Vagan Dar acolo Galaad, monseniorul Gauvain, Lancelot şi toţi cavalerii îşi scoaseră coiful şi veniră, rând pe rând, să-i dea regelui sărutul de bun rămas; după care fiecare porni la drumul lui, în vreme ce regele, mai copleşit de jale decât s-ar putea spune, se întorcea la Camaaloth […] CĂUTAREA LUI GALAAD: CASTELUL CU FECIOARE După câteva zile, Galaad ajunse în vârful unui deluşor Era într-o dimineaţă de vară, când ciocârlia se desfată cântând cu glasul ei limpede Era timp frumos şi luminos, ziua strălucea de lumină: cavalerul se opri să asculte mierla şi coțofana şi, cum privea câmpia din jur, zări, la poalele dealului, un castel fortificat, împrejmuit de un râu lat şi repede O porni într-acolo, dar când se apropie de el, şapte fete, cu faţa acoperită de văluri dese, îi ieşiră întru întâmpinare — Seniore cavaler, îi spuse una dintre ele, au nu ştii că râul acesta este Avernul şi fortăreaţa aceasta este Castelul cu Fecioare? Află că la noi nu se pomeneşte nici urmă de milă Ai face mai bine să te întorci, căci nu te-ai alege de aici decât cu ruşine La toate acestea Galaad nu răspunse nimic; dar se asigură că nu-i lipsea nici una dintre armele de luptă şi continuă să înainteze la galop Şapte cavaleri ieşiră atunci din castel — Fereşte-te de noi, îi spuse unul dintre ei, căci fraţii mei şi cu mine nu-ți dăm altă asigurare decât că-ți vei găsi moartea aici — Cum? Vreţi să luptaţi împotriva mea toţi şapte deodată? Dar cei şapte fraţi se şi avântau, iar cele şapte lănci ale lor se izbiră împreună de pavăza lui fără să-l clintească din şa, dar într-atât de năprasnic, încât îi opriră pe loc calul din mers Cât despre el, îl doborî la pământ pe cel cu care vorbise; apoi îşi roti spada strălucitoare şi se năpusti asupra celorlalţi, izbind cu atâta putere, încât nu exista armură care să se poată ocroti de loviturile lui Şi aşa ţinu lupta şi tot ţinu atât încât cei şapte fraţi, care erau totuşi de o mare vitejie, se simţiră într-atât de istoviţi că aproape nu mai puteau să se apere Galaad, dimpotrivă, era cu forţe la fel de proaspete ca la începutul luptei; povestea Graalului stă mărturie că n-a fost văzut niciodată obosit la vreo ispravă vitejească pe care a săvârşit-o Astfel încât cei şapte cavaleri îşi dădură seama că nu mai puteau să-i ţină piept şi o rupseră la fugă Când intră în castel, Galaad văzu mişunând prin el atâtea fete, încât n-ar fi putut să le numere Şi toate erau îmbrăcate la fel, în camelotă neagră şi acoperite pe faţă cu voal de in alb — Seniore, îi spuneau ele, fii binevenit, căci te tot aşteptăm de-atât amar de vreme! Domnul fie binecuvântat că te-a adus aici Trebuie să asemuim venirea domniei-tale cu venirea lui Iisus Cristos, căci aşa cum prorocii au vestit venirea Mântuitorului, aşa şi călugării prezic venirea domniei-tale de mai bine de douăzeci de ani În vremea aceasta, una dintre ele îi aduse un corn de fildeş, cu bentiţe de aur bogat şi iscusit lucrate, şi îl rugă să sune din el Galaad spuse că n-are să sune până când nu va afla în ce constă reaua deprindere a locului — Acum şapte ani, îi răspunse cineva, cei şapte fraţi pe care i-ai învins domnia-ta au venit să ne ceară găzduire în acest castel, însoţiţi de ducele Linor, care le era suzeran Peste noapte au vrut s-o ia cu de-a sila pe fiica stăpânului şi, pentru că el li s-a împotrivit, l-au ucis Apoi i-au silit pe toţi cei din partea locului să li se închine «Seniori, le-a prezis într-o zi fiica ducelui, aţi câştigat fortăreaţa aceasta din pricina unei femei, dar o veţi pierde la fel Şi veţi fi învinşi toţi şapte de braţul unui singur cavaler » Tare ciudă le-a fost: s-au gândit să oprească toate fetele care vor trece pe acolo, şi aceasta până în ziua când un cavaler avea să le vină la toţi şapte de hac Din vremea aceea s-a numit fortăreaţa Castelul cu Fecioare Atunci Galaad luă cornul de fildeş şi sună din el atât de tare încât fu auzit bine cale de zece leghe jur împrejur, astfel încât, puţin după aceea, vasalii castelului începură să sosească Galaad îi puse să aducă închinare fiicei ducelui Linor şi să jure pe moaşte că vor renunţa la urâta deprindere statornicită de cei şapte fraţi: după care fecioarele prizoniere plecară, fiecare de unde venise A doua zi, după ce ascultă slujba religioasă, la rândul său porni şi Galaad Şi, în curând, observă în pădure un stejar, cel mai înalt, cel mai bătrân, cel mai stufos din câţi văzuse el vreodată: în vârf, copacul avea o cruce, iar pe sub frunzele lui păsărelele cântau atât de armonios încât era o încântare să le asculţi, în timp ce doi copilaşi, despuiaţi şi frumoşi cum nu se mai poate, în vârstă de şapte ani sau cam pe-aproape, se jucau şi alergau din creangă în creangă Galaad îi rugă stăruitor, în numele Tatălui, al Fiului şi al Sfântului-Duh, să-i spună dacă erau făpturi ale lui Dumnezeu — Dragă prietene, îi răspunseră ei, suntem ai Domnului; venim din Paradisul pământesc din care a fost izgonit Adam, ca să-ţi lămurim tâlcul celor ce ţi s-au întâmplat Află că prin Castelul cu Fecioare trebuie să înţelegi iadul Fecioarele acelea sunt sufletele bune care erau închise acolo pe nedrept dinainte de venirea Mântuitorului, iar cei şapte cavaleri sunt cele şapte păcate de moarte care, pe atunci, domneau pe nedrept asupra lumii Tot astfel precum Tatăl Ceresc şi-a trimis Fiul pe pământ ca să izbăvească sufletele bune, tot astfel te-a trimis şi pe tine ca pe cavalerul şi ostaşul său, să le slobozeşti pe fecioarele acelea care sunt curate şi neprihănite, la fel ca florile de crin ce n-au îndurat căldura zilei Acum apucă pe drumul acesta, din dreapta, tot înainte În momentul acela, copiii dispărură şi, odată cu ei, stejarul şi crucea Şi Galaad se întreba dacă nu fusese amăgit cumva de către Vrăşmaş, când o umbră mare trecu şi se întoarse pe dinaintea lui de mai bine de vreo şapte ori: se închină, simţind cum tremură calul sub el de frică, şi în aceeaşi clipă un Glas ieşi din umbră şi-i porunci să dea crezare copiilor Atunci apucă pe drumul ce i se arătase Dar povestea încetează pentru un moment să mai vorbească despre el, ţinând să spună ce i s-a întâmplat lui Perceval le Gallois, după ce s-a despărţit de tovarăşii săi la Crucea Vagan CĂUTAREA LUI PERCEVAL: CALUL CEL NEGRU Într-o zi, calul lui Perceval, care mergea de dimineaţă, puse copita într-o scobitură şi căzu aşa de rău – atât de frânt era de oboseală – încât îşi rupse gâtul Perceval se ridică rănit, fără să păţească cine ştie ce, şi îşi văzu de drum pe jos Merse astfel până se înnoptă şi, cum se simţea istovit şi nu vedea nici adăpost, nici casă, se întinse sub un copac şi adormi Ci iată că, pe la miezul nopţii, se trezi: în faţa lui stătea o femeie, cum nu se poate mai frumoasă şi mai atrăgătoare, care îl întrebă ce făcea acolo — Nici bine, nici rău, răspunse el; dar, dacă aş avea un cal, aş porni la drum cu dragă inimă — Asta nu e mare lucru! Am să-ţi aduc îndată cel mai frumos cal de luptă Perceval primi, căci era neprefăcut de felul lui şi nu se gândea la vreo viclenie: şi femeia se mistui în beznă, apoi se ivi iar, aproape numaidecât, ducând de frâu un cal voinic, cel mai bine făcut şi cu harnaşamentul cel mai bogat din câţi s-au văzut vreodată; aflaţi într-adevăr că frâul şi scările erau din aur curat şi oblâncurile din fildeş bătut cu nestemate şi smălţuite cu floricele: ochii îi luceau ca nişte cărbuni aprinşi, iar părul îl avea atât de fin şi de negru, încât era o încântare să-l priveşti Mai întâi, când zări acest cal de luptă, Perceval simţi ca un fior de groază; dar, viteaz cum era, sări în şa cu îndrăzneală, dădu pinteni şi calul porni ca o săgeată de arbaletă, aşa încât în scurtă vreme ajunse departe de pădure Luna strălucea, luminoasă, şi Perceval era uimit văzând cu ce iuţeală trec pe lângă el pădurile şi câmpurile; dar când se văzu la gura unei văi întunecoase, în adâncul căreia sclipea ca o oglindă un lac negru, şi când îşi dădu seama că dobitocul îl ducea ca în zbor drept spre apa aceea pe care nu se afla nici pod nici punte, îl apucă o frică atât de mare, încât ridică mâna şi se închină Numaidecât Necuratul, încărcat cu povara Crucii, care era prea grea pentru el, scoase un urlet înspăimântător şi-şi trânti călăreţul la pământ, apoi sări în lacul acela care sfârâi ca un rug aprins peste care ar cădea un pietroi Prin aceasta, Perceval înţelese că diavolul îl dusese în spinare până acolo Se îndepărtă de apă cât putu mai mult, ca să scape de asaltul demonilor, îngenunche şi, ridicându-şi mâinile către cer, îi mulţumi lui Dumnezeu din toată inima Până în zori, se tot rugă aşa; dar după ce soarele dete ocol cerului şi când ziua, senină şi frumoasă, topi roua, Perceval porni iar la drum către răsărit CĂUTAREA LUI PERCEVAL: ISPITIREA Către seară, Perceval ajunse pe ţărmul mării Acolo, în marginea valurilor, se înălţa un pavilion bogat, cu formă rotundă, ca lumea, din care se ivi, de îndată ce se apropie de el, una dintre cele mai frumoase fete care s-au văzut vreodată prin ţinuturile nordice: aflaţi că părul ei părea mai degrabă din aur curat decât păr obişnuit, atât era de lucitor şi de viu la culoare; fruntea îi era înaltă, plină, netedă, de parcă ar fi făcută din fildeş sau din cristal; avea sprâncene închise la culoare şi subţiri; ochii îi erau verzi, veseli, nici prea deschişi, nici prea puţin deschişi; nasul, drept, obrajii albi şi roşii acolo unde trebuie; în sfârşit – ce să vă mai spun? – era atât de frumoasă, cum n-a mai avut vreodată seamăn Aşa cum era, îl chemă pe Perceval cu mare bucurie şi, după ce-i scoase armura, îi încheie la gât o bogată mantie din stofă de un roşu-aprins, îmblănită toată cu piei de jder şi de samur; şi el, care era istovit de cât mersese toată ziua, zărind un pat, se lungi în el şi-l prinse somnul Când se trezi, îi era tare foame şi ceru ceva de mâncare Numaidecât, fata îl duse la o masă plină de mâncări şi de vinuri atât de îmbietoare cum niciodată nu s-au aflat mai de soi în faţa vreunui rege, nici în faţa vreunui împărat Perceval mâncă şi bău pe săturate şi cum avea mirodenii câte voia, iar fata îi tot turna vin, ba alb, ba roşu, purpuriu, vechi, nou, fiert sau porfiriu, se încinse mai mult decât ar fi trebuit Ci, cu cât bea mai mult, cu atât i se părea că fata e mai frumoasă; în acelaşi timp, ea îi tot spunea şoapte dulci, aşa încât, în cele din urmă, o pofti să facă dragoste cu el Ea se împotrivi la început şi se apără întrucâtva, ca să-l înflăcăreze şi mai mult, dar, când socoti că e momentul potrivit, îi surâse Perceval tocmai se întinsese lângă ea, când îşi văzu spada pe jos Îşi întinse mâna s-o ridice şi s-o rezeme de pat; dar pe când o ridica, zări crucea roşie care era gravată pe mâner şi asta îi aduse aminte să se închine: îşi făcu deci semnul crucii pe frunte În aceeaşi clipită, pavilionul şi femeia se mistuiră: nu mai rămase în jurul lui decât un buşneag de fum negru şi o duhoare de iad — Iisuse Cristoase, preabunule Părinte care te-ai născut din Fecioara Maria, spuse el cu glas tare, nespus de înspăimântat, ajută-mă cu harul tău sau sunt pierdut! La cuvintele acestea, fumul pieri; dar el rămase atât de întristat, că mai bine s-ar fi ştiut mort Îşi scoase din teacă sabia care-l izbăvise şi îşi izbi cu ea coapsa stângă atât de puternic, încât ţâşni sângele Apoi, văzându-se aproape gol, cu hainele într-o parte şi cu armele în alta, izbucni în plâns — Vai, becisnicul de mine, spunea el gemând, păcătos ce sunt, care am ajuns atât de repede să-mi pierd neprihănirea trupului, cu care nu te mai întâlneşti niciodată! În vremea aceasta, îşi ştergea spada şi îşi trăgea nădragii şi haina; apoi, când termină, îl rugă pe Domnul nostru Iisus Cristos să-l lumineze cu o povaţă şi să-şi pogoare asupra lui marea-i milostivire; în sfârşit, se întinse pe ţărm, căci rana nu-l lăsa să meargă, şi toată noaptea se jeli amarnic şi îl imploră pe Dumnezeu să-l apere cu mila lui, pentru ca diavolul să nu-l mai ducă în ispită Când se lumină de ziuă, descoperi pe mare o corabie care se îndrepta către el, cu vântul dinspre pupă, şi care părea că zboară ca o pasăre, atât de repede plutea Când nava fu aproape, Perceval văzu că avea pânze din mătase albă, ca floarea îmbobocită; şi, pe scândura bordajului, se putea citi o inscripţie cu slove de aur: Oh, omule care vrei să intri în mine, fereşte-te s-o faci, dacă nu eşti cu sufetul plin de credinţă, şi afă că n-am să te mai susţin şi că am să te părăsesc, dacă vei cădea vreodată în necredinţă La proră se afla un bătrân înveşmântat ca un preot cu sutana albă şi cu stiharul alb; dar pe cap purta, în chip de coroană, o fâşie de mătase albă, lată de două degete, pe care erau înscrise cuvinte întru preamărirea Domnului — Perceval, spuse înţeleptul moşneag, vei fi oare mereu sărac ca duhul? Urcă-te în corabia aceasta şi du-te unde te va duce rostul tău Domnul nostru Iisus Cristos te va călăuzi, dacă vei avea credinţă în el Spunând aşa, moşneagul dispăru şi Perceval se târî la corabie şi, de îndată ce intră în ea, simţi că i se vindecase rana Dar povestea se întrerupe aici, ca să ne depene despre Lancelot du Lac CĂUTAREA LUI LANCELOT: COROANA SEMEȚIEI NĂPĂSTUIREA După ce rătăcise vreme îndelungată prin întunecimea pădurii, Lancelot ajunse, cam pe la vremea chindiei, la o răscruce de două drumuri; acolo se înălţa o cruce, pe care o inscripţie cu litere săpate glăsuia aşa: Cavalere rătăcitor, care ai pornit în căutare de fapte măreţe, iată două drumuri Amândouă sunt primejdioase Dar pe cel din stânga să n-o apuci, căci ar trebui să fii prea viteaz Lancelot ştia destulă carte încât putea cu mare uşurinţă să înţeleagă un lucru scris Fără să şovăie, Lancelot o apucă la stânga, şi nu trecu mult până ce văzu pe o masă în mijlocul unui luminiş, o coroană de aur nespus de bogată, pe care o luă numaidecât şi o puse sub braţ, gândindu-se că ar fi frumos s-o poarte în faţa oamenilor din popor Dar nici nu făcuse o jumătate de leghe, când auzi codrul fremătând în urmă, ca şi cum s-ar fi stârnit o furtună: era un cavaler cu armură albă, care se năpustea asupra lui în goana calului Dă şi el pinteni, la rândul său; dar, la întâlnire, lancea i se rupe ca o creangă uscată, în vreme ce adversarul îl azvârle pe deasupra crupei calului său de luptă cu uşurinţa cu care ar fi azvârlit un copil; iar Lancelot rămâne la pământ, rănit şi năucit, în vreme ce biruitorul lui descalecă, îi ia coroana şi se depărtează fără să se mai uite la el Tare amărât, Lancelot încălecă din nou cum putu pe calul său şi rătăci până ce se înnoptă, fără să găsească nici casă, nici vreun adăpost Atunci scoase şaua de pe cal şi îi luă căpăstrul; cu spada, îi tăie iarbă frumoasă şi deasă în loc de fân, îl freacă pe cap şi pe spate cu tunica de mătase; după aceea îşi agăţă scutul într-un copac, îşi scoase coiful, îşi descinse spada şi adormi cu armura pe el sub un stejar Ci iată că, în vis, se făcea că vine o lectică, pe care se afla un cavaler bolnav, şi lectica se oprea lângă o capelă din vremuri străvechi, ajunsă în ruină Acolo era coborât bolnavul care gemea să-ţi rupă inima de milă nu altceva, rugându-se cu lacrimi de Dumnezeu să-i trimită preţiosul vas care l-ar vindeca, şi se ruga atât de înduioşător, încât era cu neputinţă să nu fii mişcat auzindu-l Atunci, în fundul capelei se ivi un sfeşnic mare de argint în care ardeau şase luminări şi, îndărătul cavalerului, pe o masă tot de argint, Sfântul-Graal acoperit cu o ţesătură albă Sprijinindu-se în coate, cât îl ajutau puterile, bolnavul se târî şi se tot strădui până când ajunse să sărute masa şi o atinse cu pleoapele — Doamne Dumnezeule, grăi el atunci, mişcat, lăudat să fie numele tău! Mă simt acum atât de curat şi de sănătos, de parcă n-aş fi suferit niciodată! Şi, în vreme ce preţiosul vas se îndepărta, în urma candelabrului, fără să se poată vedea cine le ducea, necunoscutul se sculă vindecat şi, întorcându-se către Lancelot care dormea, izbucni: — Pesemne că e tare mânjit de păcate cavalerul acesta, de vreme ce Dumnezeu nu i-a îngăduit să se trezească şi să se închine în faţa Sfântului-Graal! Ce ruşine pentru el! Spunând aşa, puse stăpânire pe lancea, pe spada, pe scutul şi pe coiful lui Lancelot, aşa cum se face cu un excomunicat, aşeză şaua pe cal, încalecă pe el şi dădu pinteni Când se trezi din somn şi se ridică în capul oaselor, Lancelot nu văzu nici urmă de capelă, nici de cavaler, dar nici urmă de arme şi de cal, ci auzi un Glas care îi striga: — Lancelot, tu care eşti mai tare decât piatra, mai amar decât veninul, mai gol decât smochinul, cum de eşti oare atât de îndrăzneţ încât să te apropii de locurile în care se găseşte Graalul? Pleacă! Totul este întinat aici de prezenţa ta! Auzind cuvintele acestea, Lancelot se sculă în picioare şi porni pe jos prin pădure, cu capul plecat, fără coif, fără scut, fără lance, fără spadă În zadar începea soarele să strălucească: timpul plăcut şi cântecul păsărelelor, departe de a-l înveseli, îi sporeau jalea şi, la gândul că Făurarul său îl ura, îşi spunea în sinea lui: — Vai, Doamne Dumnezeule, Necuratul nu m-a lăsat să mă închin la Sfântul-Graal, şi nu e de mirare, căci, de când am fost învestit cavaler, n-a fost ceas în care să nu fi fost cuprins de neguri şi de păcate de moarte: au n-am trăit în desfrâu? […] CĂUTAREA LUI LANCELOT: CAVALERII ALBI ȘI CAVALERII NEGRI APA DE NETRECUT Nu mersese cine ştie cât, când întâlni două cete de cavaleri, unii îmbrăcaţi cu armuri negre, iar alţii îmbrăcaţi cu armuri albe, care se luptau El dădu fuga întru apărarea cetei celor îmbrăcaţi în negru, care era cea mai slabă, şi începu să facă minuni de vitejie împotriva cavalerilor albi, aşa încât toată lumea i-ar fi acordat premiul turnirului Şi cu toate acestea nu putea doborî pe nici unul dintre cei atacaţi; în zadar lovea în ei ca într-un butuc: aceia parcă nici nu simţeau loviturile; aşa încât, în cele din urmă, se simţi atât de istovit, că nu-şi mai putea duce armura în spinare, nici ţine spada în mână Atunci cavalerii în alb puseră mâna pe el şi îl ţinură toată noaptea sub pază: apoi, când se lumină de-a binelea de ziuă – o zi frumoasă şi luminoasă – îl lăsară să plece Lancelot se depărta, gândindu-se cu tristeţe că îşi pierduse până şi vlaga trupului; de vreme ce se văzuse prizonier, el, care nu venise niciodată la un turnir fără să nu plece biruitor Şi porni aşa călare, atât de abătut, încât abia dacă mai ştia ce făcea, până la ceasul chindiei, când simţi că i s-a oprit calul: la picioarele lui curgea un râu larg şi învolburat Privi în jur: se afla într-o vâlcea adâncă, prinsă între două stânci prăpăstioase Era gata să se întoarcă pe unde venise, când un cavaler negru ieşi pe neaşteptate din apă şi-i ucise calul Lancelot înaintă atunci până pe malul fluviului şi se opri acolo: în faţa lui, apa cu neputinţă de trecut; la dreapta şi la stânga lui, stânci pe care nu aveai cum te căţăra; în urmă, pădurea pustie, în care ar fi murit de sute de ori de foame Îşi scoase armura, se întinse pe pământ, cu braţele în cruce, cu capul îndreptat spre răsărit, şi începu să se roage, hotărât să aştepte acolo ca Domnul avea să-i trimită ajutor Dar povestea îl părăseşte acum pe Lancelot, ca să depene despre monseniorul Gauvain, nepotul regelui Artus, despre care n-a vorbit de multă vreme CĂUTAREA LUI GAUVAIN: PESCARUL ÎNVETERAT MOARTEA LUI YVAIN CEL MARE După ce-şi părăsi confraţii, Gauvain călări vreme de mai multe zile fără să aibă prilej de vreo aventură care să merite a fi povestită Într-o seară, ajunse lângă o pustnicie, la care ceru găzduire în numele sfintei milostenii Pustnicul, care era bătrân şi de multă vreme schivnic, îl pofti înăuntru, şi după ce-l ospătă, intră-n vorbă cu el şi-l îndemnă să se spovedească, citindu-i frumoase pilde din Evanghelie şi spunându-i să se gândească la ziua cea mare a Judecăţii de Apoi, în care până şi sfinţii vor tremura ca frunza smochinului, când Iisus Cristos îşi va arăta rănile şi le va face să sângereze Monseniorul Gauvain se uită la cel care îl povăţuia aşa şi, văzându-l om atât de evlavios, îi mărturisi toate faptele de care se simţea vinovat faţă de Domnul nostru Iisus Cristos, şi mai întâi că nu se spovedise de patrusprezece ani — Seniore, îi spuse preotul, când ai primit ordinul cavalerilor, nu l-ai primit ca să ajungi în slujba Necuratului, ci ca să fii apărătorul lui Dumnezeu şi să-i dai înapoi Creatorului tezaurul pe care ţi-l încredinţase spre păstrare: sufletul domniei-tale Şi iată că viaţa domniei tale a fost cea mai rea şi cea mai plină de prihană din câte a dus vreodată vreun cavaler! Cu toate acestea, dacă ai vrea să te îndrepţi, ai mai putea încă să te împaci cu Domnul nostru Iisus Cristos, dar numai dacă o să te căieşti de păcatele săvârşite Seniorul Gauvain răspunse însă că nu putea suferi ispăşirea, iar cucernicul încetă de a-i mai vorbi, văzând că ar fi truda zadarnică A doua zi, Gauvain porni iar la drum; apoi călări fără să facă vreo ispravă vitejească până-n ziua Sfintei Magdalena când îl întâlni pe Hector des Mares Şi desigur, amândoi se bucurară mult văzându-se teferi şi sănătoşi! — Pe legea mea, spuse Hector, în zadar am străbătut meleaguri îndepărtate, ţări străine, păduri sălbatice şi am răpus vreo zece cai şi mai bine, dintre care cel mai rău făcea o groază de bani, că tot n-am avut parte de nici o aventură În vremea asta am întâlnit vreo cincisprezece sau vreo douăzeci dintre ai noştri: nici unul nu a fost mai norocos decât mine Căci aceasta a fost soarta cavalerilor Mesei rotunde când au purces întru căutarea Sfântului-Graal: în afară de Galaad, de Perceval, de Bohor şi de Lancelot, nu li s-a întâmplat ceva care să merite a fi povestit într-o carte, şi au fost tare uimiţi, căci se gândiseră că într-o căutare de această înaltă însemnătate vor putea face numeroase fapte cavalereşti Seniorul Gauvain şi Hector se hotărâră să meargă împreună câtva timp Într-o zi, pe când treceau printr-o fâneaţă de toată frumuseţea, zăriră un cavaler înarmat până în dinţi, care le strigă de cât de departe îi zări: — La luptă! La luptă! — Pentru numele lui Dumnezeu, spuse seniorul Gauvain, e primul prilej de luptă cu lancea pe care îl am de la plecarea mea din Camaaloth Întrucât ăsta umblă după luptă, de luptă o să aibă parte — Dragă seniore, lasă-l în seama mea, te rog, îi ceru Hector — Nu, pe legea mea! Spunând aşa, seniorul Gauvain îşi puse lancea în poziţie de luptă şi se avântă, vijelios ca un vultur, în vreme ce necunoscutul pornea întru întâmpinarea lui Amândoi îşi împinseră lăncile înainte şi apăsară pe ele cu atâta putere, că suprachingile, chingile, pieptarele hamurilor şi oblâncurilor se rupseră şi ei fură zvârliţi jos, cu şaua între picioare, atât de năprasnic, încât era cât pe ce să le plesnească inima în piept Dar, de îndată ce putură, se ridicară de jos şi se năpustiră unul asupra celuilalt, cu spada trasă De la prima lui lovitură, cavalerul îi despică scutul până la cataramă şi îi atinse coiful, din care îi săriră podoabele şi nestematele Gauvain simţi lovitura, dar asta îi spori curajul: îşi ridică arma şi o năpusti, la rândul său, atât de tare, încât tăie scutul adversarului în două, tăie coiful, boneta de zale şi pielea craniului În acelaşi timp adversarul lui, printr-o întoarcere a spadei, îi rupea doi dinţi, făcând său ţâşnească sângele roşu din gură Dar vremea se apropia de amiază şi cu asemenea dar era înzestrat seniorul Gauvain, că pe la slujba treia din zi i se dubla puterea, iar la nămiază se împătrea: furios, îl apucă pe cavaler în braţe şi îl strânse atât de tare, încât celălalt era gata să leşine de durere, şi când îl văzu aşa, îi dădu drumul jos şi îi înfipse spada în piept, apoi, fără să-şi tragă spada, dintr-o lovitură, îi smulse coiful rupându-i şnurul Şi în clipa aceea îl recunoscu pe monseniorul Yvain cel mare, fiul regelui Urien Simţi atunci cum i se strânge sufletul şi ochii i se umplură de lacrimi Îşi ridică uşurel vechiul tovarăş; îl aşeză pe propriul său cal şi, susţinându-l din coaste, urmat de Hector, care ţinea, plângând, coiful rănitului, îl duse la o abaţie cu zidurile albe, care se înălţa nu departe de acolo — Dragă seniore, îi spuse, când ajunseră, seniorul Yvain, prin vrerea Mântuitorului şi pentru păcatele mele m-ai răpus şi eu te iert din toată inima Pentru numele lui Durmnezeu, dacă te vei întoarce la curtea regelui Artus, salută-i din partea mea pe cavalerii Mesei rotunde care se vor întoarce în viaţă din această înaltă căutare şi cere-le să se roage Domnului nostru Iisus Cristos să se îndure de mine Apoi îşi spovedi păcatele în faţa unui călugăr şi primi Sfânta împărtăşanie, după care adăugă: — Dragă prietene, îţi cer acum să-ţi scoţi spada din trupul meu Plângând, seniorul Gauvain apucă spada de mâner şi, încetişor, scoase lama pe care o împlântase în pieptul prietenului său Dar rănitul se lăsă de groază în braţele lui Hector şi îşi dete sufletul Cei doi cavaleri se gândiră atunci la atâtea fapte de vitejie pe care le săvârşise sub ochii lor şi se lăsară copleşiţi de cea mai covârşitoare jale din câte s-a auzit pomenindu-se vreodată: aflaţi că seniorul Gauvain a leşinat de durere de trei ori pe rând Apoi îşi înveliră prietenul într-un cearşaf foarte bogat de mătase, pe care îl aduseră călugării, când aflară că răposatul era fiu de rege Şi mai aflaţi că monseniorul Yvain a fost înmormântat în faţa altarului principal într-un frumos mormânt, pe a cărui lespede s-a scris numele lui şi al acelui care l-a răpus Dar povestea se întrerupe aici ca să arate ce i s-a întâmplat lui Bohor din Gannes CĂUTAREA LUI BOHOR: SPOVEDANIA În pădure, Bohor întâlni un călugăr care călărea cu umilinţă pe măgarul lui, nefiind însoţit de slugi sau de valeţi şi, după ce-l întrebă pe cucernic dacă era preot, îi ceru voie să i se spovedească: căci Bohor nu era smintit să purceadă întru căutarea Sfântului-Graal atât de mânjit şi de negru de păcate — Pentru numele lui Dumnezeu, îi răspunse călugărul, dacă n-aș primi şi dacă domnia-ta ai muri în păcat de moarte, din lipsă de ajutor, m-ai putea chema în ziua cea mare a Judecăţii de Apoi înaintea chipului lui Iisus Cristos De aceea, te voi povăţui cât voi putea mai bine Cine eşti domnia-ta? — Bohor din Gannes, fiul regelui Bohor şi vărul lui Lancelot du Lac — Dsigur, Bohor, dumnia-ta trebuie să fii un om bun, dacă, aşa cum spune Domnul nostru Iisus Cristos, pomul cel bun dă rod bun, căci părintele domniei-tale a fost un om foarte cucernic, şi regina Evaine, mama domniei-tale, una dintre cele mai bune nobile din lume Vorba zicalei: ce naşte din pisică… — Cucernice părinte, un om născut din viţă rea este schimbat dintr-un lucru amar într-o fiinţă plăcută, de îndată ce a primit botezul: de aceea eu cred că bunătatea sau răutatea lui nu ţine de tatăl sau de maica lui, ci de inima lui Inima omului este asemenea vâslelor care conduc corabia fie la liman, fie la primejdie Tot stând aşa de vorbă, ajunseră la coliba pustnicului, unde Bohor îşi mărturisi jignirile pe care le adusese Creatorului; dar, cu toate că vieţuise în vârtejul smintelilor lumeşti, nu era pătat de nici un alt păcat trupesc în afară de cel pe care îl săvârşise odinioară cu fiica regelui Brangore d’Estrangore, din care se născuse fiul său Helain cel alb, şi preotul se minună; totuşi, îi porunci să nu mănânce decât pâine cu apă şi să poarte în loc de cămaşă o stofă de câlţi aspră, albă, pe sub o mantie roşie, până la sfârşitul căutării Graalului Şi Bohor primi cuminecătura; apoi îşi reluă drumul, înarmat aşa cum se cuvine să fie un cavaler ceresc şi bine apărat împotriva Necuratului CĂUTAREA LUI BOHOR: LIONEL FĂRĂ AJUTOR FALSUL CĂLUGĂR Către vremea chindiei, Bohor văzu o pasăre albă ca un caier de lână care sosi în zbor şi se aşeză într-un copac Acolo, găsindu-şi puii ţepeni şi reci în cuibul lor, pasărea începu să se tânguiască amarnic pe limba ei; apoi îşi izbi pieptul cu ciocul ei ascuţit şi tăios, atât de tare, încât începu să-i ţâşnească sângele Şi puişorii, scăldaţi în sânge cald, recăpătară viaţă, în timp ce mama lor murea între ei Bohor îşi văzu de drum mai departe, chibzuind asupra tâlcului acestei întâmplări; dar nu făcuse nici o leghe galeză, când văzu trecând doi inşi în armură care îl duceau pe fratele său, Lionel, îmbrăcat doar în nădragi, cu mâinile legate, pe un cal înalt şi puternic; şi îl băteau la sânge, dar fără să-i smulgă un ţipăt, atât de curajos era Şi Bohor fu gata să se avânte în ajutorul fratelui său, când zări în altă parte un cavaler înarmat până-n dinţi, care ducea cu de-a sila o fecioară spre inima pădurii — Sfântă Fecioară, striga ea, nu mă lăsa! Ajutor! Bohor puse atunci dragostea pentru Domnul nostru Iisus Cristos mai presus de simţămintele lui fireşti şi, fără să-i mai poarte de grijă fratelui său, se avântă pe urmele cavalerului care o răpea pe fată; aflaţi că a fost una din faptele pentru care Domnul nostru Iisus Cristos l-a privit cu mai multă dragoste Îl învinse fără greutate pe răpitor; dar, când voi să-i ajungă din urmă pe cei care îl duceau pe Lionel, nu izbuti să dea de ei Rătăci vreme îndelungată pe sub copaci; în cele din urmă, întâlni un om îmbrăcat ca un călugăr şi încălecat pe un cal mai negru decât mura, care îl întrebă ce căuta — Păi, cucernice, pe fratele meu! — Pofteşte cu mine şi îl vei vedea Şi aşa-zisul călugăr îl duse la oarecare depărtare de acolo, unde îi arătă, într-un hăţiş, trupul lui Lionel, care zăcea străpuns de împunsături şi plin de sânge Când îl văzu, un mare zbucium cotropi inima lui Bohor Căzu la pământ, leşinat — Vai, dragă frate, începu el să se tânguiască, după ce-şi reveni în fire, au cine te-a adus în halul ăsta? În vecii vecilor n-o să mai vreau să aud de vreo bucurie! Spunând aşa, luă mortul în braţe şi îl strânse la piept, copleşit de o negrăită jale, încât ţi-era mai mare mila văzându-l În sfârşit, întrebă dacă era prin împrejurimi vreo capelă în care să poată fi înmormântat Lionel — Urmează-mă, îi răspunse insul îmbrăcat în sutană de călugăr Dar mai întâi află că durerea aceasta ţi-a venit ca pedeapsă pentru înfumurarea ta fără frâu Căci eşti asemenea acelui fariseu care spunea când intra în templu: «Doamne Dumnezeule, îţi mulţumesc că nu sunt şi eu atât de rău ca vecinii mei» Şi află că pasărea aceea pe care ai văzut-o şi care venea spre tine în zbor înseamnă o fată bogată, frumoasă şi de neam ales, care te va iubi cu dragoste adevărată şi care te va ruga să fii iubitul ei: dacă o vei respinge, va muri de supărare Iar puişorii care şi-au recăpătat viaţa când au fost scăldaţi în sângele părintesc înseamnă păcatele la care va duce moartea ei: întradevăr, nu din frica lui Dumnezeu o vei respinge, ci ca să fii preamărit în lumea asta pământească şi să te bucuri de deşarta glorie a lumii Şi aşa vei fi plin de îngâmfare şi de două ori nelegiuit, căci l-ai ucis şi pe fratele tău, pe care nu l-ai ajutat când ai ţinut s-o scapi pe fata aceea care nici nu e măcar rudă cu tine Vezi acum dacă era mai bine să fie fata siluită, sau ca unul dintre cei mai buni cavaleri din lume să fie răpus! Ascultând asemenea cuvinte, Bohor se simţea foarte tulburat Şi călăuza lui îi arătă curând un fel de capelă foarte veche şi dărăpănată, în mijlocul căreia se întindea o lespede de marmură: aşeză deasupra leşul lui Lionel şi porni să caute agheasmă, dar nu găsi nici picătură — Bohor, îi spuse omul îmbrăcat cu veşminte de călugăr, am să mă întorc mâine pentru slujba de înmormântare a fratelui tău Până atunci, vom locui în casa învecinată Cavalerul se temu că, refuzând său dea ascultare cucernicului, să nu cadă iar în păcatul îngâmfării, şi îl însoţi la un castel care se înălţa nu prea departe de acolo şi în care o doamnă, înzestrată cu toată frumuseţea pământească, le făcu o primire aleasă CĂUTAREA LUI BOHOR: ISPITIREA Ci iată că, după ce se stinseră luminile şi după ce Bohor adormi în patul său, se întâmplă că îl trezi o mână ce i se aşeza pe umăr, şi Bohor o văzu, doar în cămaşă, pe stăpâna casei, care îi spuse: — Seniore cavaler, fă-mi loc să mă culc lângă dumneata El răspunse că-i va lăsa patul; şi, spunând aşa, se sculă în cămaşă şi în nădragi — Nobile senior, îi spuse ea, culcă-te la loc: îţi făgăduiesc că nu mă voi atinge de domnia-ta decât cu voia-ți Dar poartă-te frumos cu mine, aşa cum îi șade bine unui cavaler — N-am făcut niciodată vreo nedreptate sau vreo ticăloşie unei doamne sau domnişoare şi n-am să încep cu domnia-ta — Îţi foarte mulţumesc Ştii bine că, după datina din regatul Logres, un cavaler trebuie să sară în ajutorul oricărei domnişoare care-i cere ajutorul, cu riscul de a-şi pierde onoarea Ajută-mă, aşadar! — Şi cum anume? — Culcându-te cu mine — Eşti cumva fată? S-ar zice că nu, atât de desfrânată pari Chiar de-ar fi să-ţi placă un cavaler mai mult decât oricine pe lume, tot n-ar trebui să-i spui asemenea cuvinte! De altminteri, nu pot să te cred atât de smintită: de bună seamă, vrei să mă pui la încercare? — Hei, Bohor, dacă nu te-aş iubi mai mult decât a iubit cândva vreo femeie, ţi-aş cere oare una ca asta? Te rog să-mi vii în ajutor aşa cum ţi-am cerut Dacă n-ai s-o faci, te voi socoti neputincios şi învins — Eu m-aş socoti şi mai învins, îi spuse Bohor, de ţi-aş face voia! — Aşadar, culcă-te la loc în pat, seniore cavaler: n-aş vrea să am drept ibovnic un om ajuns de ruşine, un necredincios Bohor se lungi între cearşafuri: numaidecât perfida se vârî şi ea lângă el şi, trăgându-l de cămaşă, căuta să-l îmbrăţişeze Dar el o luă şi o aşeză pe pământ, unde o ţinu câtva timp cu atâta vigoare încât nu se putea mişca Atunci femeia începu să se jelească, spunând că se simţea bolnavă, şi îl tot ruga stăruitor: — Pentru Dumnezeu, dă-mi ce-am să-ţi cer! Nu-ţi va ştirbi cu nimic onoarea! Dar asta trebuie să ţi-o spun la ureche Bohor se apleacă: ea face ce face şi-l sărută pe gură Mâniat, Bohor se repede la spadă, jurându-se că i-ar tăia capul, dacă n-ar fi femeie «Asta se va vedea!» spuse ea mai alergând încă după el, cu braţele întinse Bohor fugi din cameră, ştergându-se pe buze şi ferindu-le bine, apoi se urcă până în vârful turnului Dar femeia se ia îndată după el, însoţită de douăsprezece fecioare, şi strigă tare: — Uită-te cum am să mor de dragul domniei-tale! La care una dintre fete adăugă plângând: — Vai, seniore, fă ce-ţi cere doamna sau ne vom arunca toate de aici, căci n-am putea să-i îndurăm moartea! Niciodată n-a săvârşit vreun cavaler o faptă atât de mârşavă lăsând să moară nişte femei doar pentru atâta lucru! Lui Bohor îi era tare milă de ele; cu toate acestea, mai degrabă le-ar fi lăsat pe ele să-şi piardă sufletul, decât să şi-l piardă el şi le răspunse că nu va face ce-i cere doamna, nici cu preţul morţii, nici cu preţul vieţii lor Numaidecât femeia şi cele douăsprezece fete îşi dădură drumul, una după alta, din vârful turnului: Bohor fu atât de năucit, încât îşi ridică mâna să se închine Şi chiar în clipa aceea castelul şi pretinsa capelă şi pretinsul trup al fratelui său —totul se mistui întru-n zgomot atât de cumplit, încât ai fi crezut că toţi demonii iadului urlau în jurul lui şi, fără îndoială, erau destui CĂUTAREA LUI BOHOR: MORTIFICAREA Bohor îşi întinse atunci mâinile spre cer şi-i mulţumi lui Dumnezeu Şi, după ce se rugă, înţelese adevăratul tâlc al celor văzute dimineaţa: pasărea albă îl întruchipa pe Domnul nostru Iisus Cristos, iar puişorii ei îi întruchipau pe oameni, care au fost ca morţi până când Fiul lui Dumnezeu s-a urcat pe copac, adică pe Cruce, şi până când a fost împuns în coasta dreaptă cu lancea, umplându-şi vlăstarele cu sângele lui şi redându-le viaţa Cum călărea, dus pe gânduri, întâlni în cale şase scutieri care cântau voioşi; purtau scuturi la gât, duceau nişte cai de frâu şi mânau în faţa lor o şaretă plină cu lănci Bohor îi întrebă unde se duc cu tot echipamentul acela — Seniore, noi suntem oamenii lui Mélian du Lys şi ne ducem la turnirul care va avea loc mâine la castelul din Cybèle Află că vor fi văzuţi acolo cei mai de seamă bărbaţi din Bretania! Bohor se gândi că va putea să dea la Cybèle de câţiva cavaleri ai Mesei rotunde sau de careva care să-i dea veşti despre fratele lui, şi o luă pe urmele scutierilor Cu toate acestea, cam pe la vremea chindiei, cum trecea prin faţa unei fortăreţe, se hotărî să ceară găzduire peste noapte, pentru că-i era calul foarte obosit Vavasalul se afla numai bine la poartă, unde sta de vorbă cu nişte slujitori — Dragă seniore, îi spuse el lui Bohor, dacă vrei să mâi aici peste noapte, mâine ai să fii la Cybèle înainte de a se lumina de ziuă, căci e foarte aproape Niciodată n-am văzut atâta floare a cavalerilor, nici arme mai bogate Bohor intră în casă Slugile veniră să-i ia calul şi îi scoaseră armura sub ulmul din curte; apoi, după ce a fost spălat şi îmbrăcat de nişte fete şi după ce i s-a pus o bogată mantie roşie pe umeri, a fost condus în sală, unde se servea masa de seară Şi desigur nimic nu lipsea din ce-i prieşte unui trup de bărbat: cele mai alese mâncări cu carne, boboci de gâscă, claponi fripţi la frigare, găini, lebede, păuni, potârnichi, fazani, bâtlani, buhai-de-baltă; tot soiul de vânat: cerbi, lopătari, mistreţi, căprioare, iepuri; peşte din belşug, nisetri, somoni, cambule, ţipari de mare, rândunici roşii de mare, moruni, calcani, barbuni, bari sau lupi de mare, limbă-de-mare, plătici, scrumbii grase, merlani durdulii, heringi proaspeţi: toate sosurile cele mai picante, condimentate cu piper, cu camelină, cu zeamă de aguridă, cum şi în multe alte chipuri; ştiuci şi chişcari în gelatină; ţipari şi turturele pateuri; mii de feluri de prăjituri şi plăcinte, tarte răsturnate, făgurele, rulouri cu frişcă, brânzoaice, tarte obişnuite, turtă-dulce, crepine, dariole cu cremă, clătite, colţunaşi; vinurile cele mai de soi: vin cu ardei, vin cu ghimbir, vin cu flori, vin porfiriu, negru, cu gust de isop, vin din Gasconia, din Montpellier, din La Rondelle, din Beaune, din Saint-Pourcain, din Auxerre, din Orléanais, din Gâtinois, din Léonais, atâta vin, încât ar fi fost de ajuns să umple cu el un heleşteu, vin pe care rândaşii şi bouarii îl lăsară în oale Dar Bohor se mulţumi să taie trei felii de pâine, pe care le mâncă, după ce le muiase într-o cupă de argint plină cu apă — Dragă seniore, îi spunea gazda, nu îţi plac mâncărurile astea? — Ba da, scumpe seniore Cu toate acestea, astăzi n-am să mănânc altceva decât ceea ce vezi Când veni ceasul de odihnă, stăpânul casei îl conduse pe Bohor într-o cameră luminată ca ziua, în care pusese să i se pregătească un pat vrednic de un rege: plăpumi din blăniţe de veveriţe, albe-gri, din hermină; bogate macaturi, perne albe, puişori de pernă, pufuri, covoare late, frumos lucrate – nimic nu lipsea Dar Bohor nu primi să se culce vreun ostaş lângă el, în cameră Şi, după ce ieşi toată lumea, Bohor stinse lumânările, se întinse pe jos, ca să aibă un culcuş tare, îşi puse o lădiţă sub cap şi adormi întru tihna Domnului nostru Iisus Cristos, după ce îşi rosti rugăciunile A doua zi, când mijiră zorii şi după ce sună din goarnă paznicul, îşi desfăcu patul în aşa fel încât să nu poată nimeni bănui că nu se culcase în el; după aceea se duse în capelă să asculte slujba de utrenii şi slujba zilei, şi purcese iar la drum, după ce rosti rugăciuni către Dumnezeu pentru gazdă CĂUTAREA LUI GALAAD: GAUVAIN ÎNFRÂNT După ce-a părăsit Castelul cu Fecioare, Galaad a săvârşit multe aventuri despre care nu pomeneşte o vorbă povestirea; prea am avea însă multe de făcut de-am vrea să le înşirăm una după alta Într-o zi i-a întâlnit la un turnir pe seniorii Gauvain şi Hector şi nu i-a recunoscut, căci îşi schimbaseră armurile; dar ei, de îndată ce zăriseră scutul alb cu cruce roşie îşi spuseseră unul altuia: — Iată scutul despre care ne-a vorbit seniorul Yvain: ăsta e Galaad Nebun ar fi cel ce l-ar aştepta, că nu e armură care să poată ţine în faţa spadei lui Ci iată că în chiar clipa aceea sosea straşnicul cavaler, zdrobind totul în cale, ca un trăsnet şi, în trecere, dintr-o singură pălire cu spada, spintecă vijelios coiful şi boneta de zale a seniorului Gauvain, îi tăie pielea şi carnea până la osul căpăţânii şi îl azvârli din oblâncuri Văzând aceasta, Hector se îndepărtă puţin, atât pentru că se gândea că ar fi fost o prostie să se măsoare cu bărbatul în stare de asemenea lovituri, cât şi pentru că se cădea să-l iubească şi să-l ocrotească pe nepotul său Galaad, mai degrabă decât să se lupte cu el Şi toţi cavalerii care luau parte la turnir fură amărâţi când aflară că tocmai monseniorul Gauvain fusese năpăstuit de lovitura aceea cumplită, căci era cel mai cunoscut şi cel mai iubit dintre toţi bărbaţii vremii lui Îl duseră la castel, unde i se scoase armura şi fu întins într-o cameră, departe de zgomot; apoi trimiseră după un doftor şi-i făgăduiră că-l vor face om bogat dacă îl va vindeca pe rănit Doftorul se prinse că-l va lecui Galaad îşi vedea de drum în vremea aceasta Şi în curând văzu că vine întru întâmpinarea lui o domnişoară, înfășurată bine în voaluri de in, şi ea îi spuse: — Galaad, în numele Domnului, urmează-mă! Am să te duc la cea mai de seamă aventură de care a avut vreodată parte vreun cavaler Îl conduse de-a dreptul pe ţărmul mării Acolo se găsea corabia în care se aflau Perceval şi Bohor — Fii binevenit, seniore strigară cei doi cavaleri, căci te-am aşteptat atâta vreme! Cavalerul cel plin de vrednicie şi fecioara scoaseră frâul şi şaua cailor și-i lăsară slobozi, ca să pască în voie; apoi, după ce făcură semnul crucii, intrară în corabie, care şi porni de îndată în larg CORABIA LUI SOLOMON: PATUL SPADA FUSELE Ci iată că, după ce plutiră în largul mării şi cei trei cavaleri îşi povestiră aventurile prin care trecuseră, Perceval se uită la fată, care îşi scosese voalurile, şi o recunoscu pe muta care începuse să vorbească în ziua în care fusese el înarmat cavaler de către regele Artus şi care îl dusese să ia loc la Masa rotundă, fată căreia i se spunea Fecioara-care-n-a-minţit-niciodată — Seniori, le spuse ea celor trei cavaleri, vă dau în primul rând de veste, ca unor fiinţe la care ţin cel mai mult pe lumea aceasta, că, dacă n-aţi avea o credinţă desăvârşită în Domnul nostru Iisus Cristos, aţi pieri pe corabia aceasta Şi acum priviţi într-o parte şi în alta Vizitară corabia şi, cercetând toate, descoperiră îndărătul unor perdele de pat, făcute din mătase, patul cel mai frumos şi cel mai bogat din câte au existat vreodată La picioare, cineva aşezase o coroană de aur La căpătâi, zăcea o spadă pe jumătate trasă din teaca ei, care era deosebit de bogată Măciulia era făcută dintr-o singură piatră, în care străluceau toate culorile de pe pământ, şi fiecare dintre culorile acestea avea puterea ei Mânerul era făcut din două prăsele: o prăsea din şarpele numit papagusta, care vieţuieşte în Celidonia şi care are darul că nu simţi niciodată o prea mare căldură când strângi în mână vreun os al lui, oricât de mare ar fi dogoarea soarelui sau a focului; cea de-a doua prăsea era făcută din osul unui peşte mic numit ottonax, care hălăduieşte în apele fluviului Eufrat şi care are următoarea putere: cel ce ţine în mână un os al lui uită orice bucurie sau orice durere trecută şi îşi aminteşte numai despre temeiul avut de a-l lua în mână Aşa era mânerul spadei şi pe el se puteau citi următoarele cuvinte: Sunt minunată de văzut, mai minunată de cunoscut, căci nimeni nu mă poate lua în mână, oricât de mare i-ar fi mâna, în afară de cel căruia îi sunt hărăzită — Pentru numele lui Dumnezeu, spuse Perceval, am să văd dacă sunt eu acela! Dar în zadar încercă să apuce arma de mâner şi, după el, la fel şi Bohor; însă Galaad declară că nu va încerca şi el decât după ce va vedea toate minunile spadei Într-adevăr, pe lama pe jumătate scoasă din teacă, nişte litere roşii ca sângele glăsuiau aşa: Să nu fie nimeni atât de îndrăzneţ să mă tragă din teacă, dacă nu e în stare să lovească mai bine şi cu mai multă cutezanţă decât oricare altul, altminteri va muri — Pe legea mea, spuse Galaad, n-am să mă ating de ea! — Aşteaptă, seniore, îi răspunse fecioara, să vezi totul Teaca avea culoarea unui trandafir uscat şi era făcută dintr-o piele de şarpe Dar băierile cu care trebuia agăţată la cingătoare nu se potriveau câtuşi de puţin cu o spadă atât de frumoasă, căci erau făcute din câlţi de cânepă sau din altceva la fel de şubred şi, unde mai pui că erau atât de slabe, încât n-ar fi ţinut, fără să se rupă, greutatea armei Şi pe teaca de culoarea trandafirului erau următoarele cuvinte scrise cu litere de azur şi de aur: Vai şi amar de cel care va voi să schimbe aceste băieri, căci ele nu trebuie să fie scoase decât de o fiică de rege şi de regină ce va rămâne fecioară toată viaţa ei; în locul lor va pune un lucru de-al ei la care va ţine cel mai mult, şi ea va numi spada aceasta cu adevăratul ei nume, iar eu cu al meu După ce fecioara le citi această inscripţie, cei trei cavaleri izbucniră în râs, spunând că astea erau adevărate minuni Şi cercetară atunci patul, care era din lemn şi înzestrat cu trei fuse: primul, înfipt la capul patului, era mai alb decât este neaua abia ninsă; al doilea se înălţa în faţa celui dintâi şi era mai roşu decât este sângele adevărat; al treilea se întindea între vârfurile primelor două, pe care le unea şi era la fel de verde ca un smarald Aşa erau culorile celor trei fuse, fără vreo urmă de vopsea, căci se trăgeau tustrele din arborele ştiinţei din care Eva luase o ramură, ca să-şi ascundă goliciunea, când a fost izgonită din Paradisul pământesc, ca şi Adam; şi cum s-a întâmplat lucrul acesta, apoi cum regele Solomon, la povaţa soţiei lui, a pus să se construiască nava ferită de putrezire şi a înfipt fusele în jurul patului, unde a aşezat spada miraculoasă pe care o făurise; cum apoi a plutit singură pe mare corabia, în care s-a urcat Nascien şi pe care nimenea n-a mai întâlnit-o înainte de Galaad şi de însoţitorii lui, despre toate acestea a sporovăit de ajuns cartea Vrăjitorului Merlin, aşa încât nu are rost să le mai repetăm: repetarea lor ar îngreuna povestirea de faţă, care este foarte bună aşa cum este Se cade doar să spunem ceea ce nu s-a spus Când corabia a fost gata şi când toate lucrurile au fost orânduite în ea, Solomon a poruncit să fie legată de mal; şi chiar în noaptea aceea a avut un vis: se făcea că vedea un Om coborând din cer, însoţit de mulţi îngeri, şi care stropea toată corabia cu agheasmă, spunând: «Corabia aceasta va însemna noua mea sălăşluinţă»; şi Omul punea un înger dintre cei care îl însoţeau să scrie litere pe scândura bordajului; după aceea dispărea în aşa fel cu toţi ai săi, încât nu s-ar fi putut spune ce se făcuse A doua zi, de îndată ce Solomon s-a trezit, s-a dus să vadă corabia şi a aflat că slovele scrise de către îngeri spuneau aşa: Oh, omule care vrei să intri în mine, fereşte-te s-o faci, dacă nu eşti plin de credinţă, şi află că n-am să te mai susţin şi că am să te părăsesc, dacă vei cădea cândva în necredinţă Şi doar ce-a citit aceste cuvinte, că pânzele corăbiei s-au umflat şi vântul a dus-o pe mare şi corabia a dispărut în scurtă vreme Şi visul acesta este greu de tâlc, căci arată că nava care nu putrezeşte – nava lui Solomon – înseamnă Sfânta Biserică: de aceea merită să fie pomenit în evocarea aceasta SPADA CU BĂIERI CIUDATE Povestea ne spune aici că cei trei însoţitori ai fecioarei priviră multă vreme patul, fusele şi spada, şi le priviră până ce descoperiră sub căpătâi o bogată pungă de cingătoare Perceval, care nu sta niciodată pe gânduri, fiind mai sărac cu duhul, o deschise numaidecât şi găsi în ea un răvaş în care era arătat tâlcul navei şi al tuturor celorlalte — Va trebui să pornim în căutarea fecioarei care va schimba băierile acestea, spuse Galaad, căci nimeni nu trebuie să tragă spada aceasta, nici s-o ia de aici până ce nu se vor fi schimbat aceste agăţători — Seniore, grăi atunci Fecioara-care-n-a-minţit-niciodată, de-o vrea bunul Dumnezeu, spada va avea ce-i lipseşte Şi scoase dintr-o cutie adusă cu ea nişte agăţători de spadă frumos lucrate, împodobite cu nestemate, prevăzute cu două paftale de aur, şi toate făcute din şuviţe de păr bălai, atât de frumoase, încât le-ai fi crezut fire de aur — Iată, seniore, reluă ea, agăţătorile care se potrivesc Le-am făcut eu din această parte din mine, care îmi era mai dragă decât orice: din părul meu Iar dacă-mi era drag, nu e de mirare, căci aveam părul cel mai frumos din lume; dar, în ziua de Rusalii, în care ai fost învestit cavaler, am pus să mi se taie părul şi l-am împletit pentru a face aceste agăţători pe care le vezi — Pentru numele lui Dumnezeu, domnişoară, spuse Bohor, ne scapi de o mare trudă! Şi acum, seniore, îi spuse el lui Galaad, te rugăm să te încingi cu spada asta cu agăţători atât de ciudate — Lasă-mă, mai înainte, să încerc s-o trag, răspunse Galaad, căci dacă n-am să izbutesc înseamnă că nu e pentru mine Spunând aşa, apucă spada cu ciudate agăţători şi o strânse cu atâta uşurinţă încât i se încrucişau degetele pe mâner; apoi o trase şi lama apăru, atât de frumoasă şi de luminoasă, încât te-ai fi oglindit lesne în ea Atunci fecioara i-o încinse la mijloc, după ce o scosese pe aceea pe care o purta, care făcea cât o feudă, şi i-o dărui lui Perceval — Acum puţin îmi pasă că am să mor, spuse ea, de vreme ce l-am făcut cavaler pe cel mai viteaz bărbat al vremii! — Domnişoară, îi răspunse Galaad, sunt al domniei-tale pentru totdeauna CERBUL CEL ALB ŞI LEII În vremea aceasta, corabia pluti toată noaptea şi dimineaţa trase la ţărm în marea Scoţiei, nu departe de un castel fortificat care se numea Carcelois Cei trei cavaleri şi Fecioara-care-n-a-minţit-niciodată coborâră şi, văzând în depărtare turnurile fortăreţii, se hotărâră să ajungă la ea pe jos, prin pădure Dar pădurea era deasă, aşa încât se rătăciră la scurt timp după ce intrară în ea — Ştiţi ce-o să facem? le spuse fecioara Să-l rugăm pe Luminatul învăţător să ne arate calea Îngenuncheară şi se rugară de la primul ceas al zilei până la ceasul al treilea şi, după răstimpul acesta, văzură ieşind dintr-un hăţiş un cerb mai alb decât o floare abia înflorită în pajişte; cerbul purta la gât un lanţ de aur; în jurul lui mergeau patru lei, doi înainte, doi înapoi, care îl păzeau cu atâta grijă cum îşi păzeşte o mamă copilul; dar trecură prin faţa fecioarei şi a cavalerilor fără să le facă nici un rău, aşa cum nu-i făcuseră odinioară lui Lancelot — Să-l urmăm, spuse ea, căci întâmplarea aceasta este un semn dumnezeiesc Aşa şi făcură şi ajunseră în curând la o capelă în care intrară în urma animalelor Un preot cu hainele lui sfinţite se pregătea să facă slujba Sfântului Duh Dar abia începuse preotul, când Galaad şi însoţitorii lui văzură cerbul schimbându-se într-un Om care se aşeză la un amvon bogat, deasupra altarului, în vreme ce cei patru lei se schimbară şi ei, unul în om, al doilea în vultur, al treilea în leu înaripat, al patrulea în bou; apoi tuspatru ridicară amvonul în care şedea Omul şi îşi luară zborul printr-un vitraliu fără să spargă nici un ochi de geam Şi Galaad, Perceval, Bohor şi Fecioara-care-n-a-minţit-niciodată aflară astfel că cele cinci jivine care îi călăuziseră întruchipau pe Iisus Cristos şi pe cei patru evanghelişti […] LANCELOT ȘI GALAAD Fără armură, întins ca un răstignit pe malul fluviului peste care nu putea să treacă, Lancelot se rugă Domnului nostru Iisus Cristos până ce negurile se amestecară cu lumina zilei, apoi până ce razele soarelui biruiră roua În momentul acela, o bărcuţă, care plutea fără pânze şi fără vâsle, trase la mal în faţa lui: atunci Lancelot îşi luă armele şi se urcă în ea făcându-şi semnul crucii Doar ce pusese piciorul înăuntru că şi simţi miresmele cele mai îmbietoare de pe lume, foamea i se potoli şi inima îi fu scăldată în cea mai plăcută bucurie: fapt pentru care aduse mai întâi mulţumită Domnului Apoi se întoarse şi descoperi, pe un pat foarte bogat, o fecioară moartă, de la care veneau toate miresmele acelea Lângă trup era un răvaş în care se spunea cum schimbase băierile spadei pe care o purta în momentul acela Galaad, şi tot ce i se întâmplase ei şi celor trei însoţitori ai ei, şi cum murise ca să vindece o străină: căci era Fecioara-care-nu-minţise-niciodată Şi, când află toate acestea, Lancelot fu şi mai bucuros decât înainte Vreme de o lună şi mai bine, pluti cu bărcuţa aceea, iar dacă va întreba careva cu ce a trăit în tot răstimpul acesta, povestea va răspunde că Cel ce a făcut să ţâşnească apa din stâncă, pentru a potoli setea seminţiei lui Israel, i-a purtat şi lui de grijă: în fiecare dimineaţă, la terminarea rugăciunii, după ce Lancelot îl rugase pe bunul Dumnezeu să-i trimită pâinea cea spre fiinţă, aşa cum un părinte îi trimite fiului său, deodată se simţea plin de harul Domnului şi i se părea că era sătul de cele mai alese bucate din lume O dată, când bărcuţa mergea în lungul unei păduri, Lancelot auzi un zgomot mare de crengi rupte şi de frunze strivite şi văzu un cavaler care galopa pe sub copaci atât de iute cât putea calul Bărcuţa trase singură la mal, şi călăreţul intră în ea, după ce scosese şaua şi frâul şi-şi alungase calul Iar când îşi scoase coiful ca să-şi facă semnul crucii, Lancelot îl recunoscu pe Galaad Alergă către fiul său cu braţele deschise, se îmbrăţişară amândoi şi li se umplură ochii de lacrimi Plutiră împreună mai bine de o jumătate de an, debarcară pe insule străine şi săvârşiră laolaltă minunate isprăvi de vitejie, încheiate toate cu bine Dar această povestire a Graalului nu pomeneşte nimic de ele: dealtminteri, de-ar fi să se depene toate câte s-au petrecut, nu s-ar mai termina niciodată După Paşti, se întâmplă ca bărcuţa să se apropie de o limbă de pământ pe care aştepta un cavaler îmbrăcat în armură albă Cavalerul ţinea de frâu un cal de luptă mai alb decât sunt floricelele din luna lui april — Galaad, strigă el, ai fost destulă vreme alături de tatăl tău Du-te acum la rostul tău Galaad îl sărută atunci plângând pe Lancelot — Dragă tată, îi spuse el, nu ştiu dacă am să te mai văd vreodată Mă rog Domnului să te păstreze în slujba lui! Ieşi din bărcuţă, încălecă pe calul cel alb şi, dând pinteni, porni în goana mare, drept înainte ca o săgeată de arbaletă LANCELOT LA CASTELUL GRAALULUI Bărcuţa a mai plutit încă o lună În cea de-a treizecea noapte, trase la ţărm în preajma unui castel frumos şi bine fortificat, şi Lancelot auzi un Glas: — În numele lui Dumnezeu, îi spunea Glasul, coboară şi intră în acest castel: ai să găseşti în el o parte din ceea ce cauţi Timpul era plăcut şi senin şi luna strălucea, frumoasă şi luminoasă, aşa încât Lancelot văzu bine că uşa castelului era deschisă; dar băgă de seamă că era păzită de doi lei şi îşi scoase sabia ca să se lupte cu ei Numaidecât se ivi o mână de foc şi îl izbi tare peste braţ, şi Glasul îi spuse din nou: — Om de puţină credinţă, de ce nu ai mai multă încredere în Ziditorul tău? Crezi că te vei sluji mai bine de armele tale decât de El? În urma loviturii pe care o primise, Lancelot rămase câtva timp năucit, în aşa măsură încât nu mai ştia de era zi sau noapte Dar, revenindu-şi în fire, îi mulţumi Domnului că se îndurase să-l mustre; apoi îşi vârî sabia în teacă, îşi făcu semnul crucii şi se duse drept spre lei, care se aşezară jos şi nu dădură nici un semn că ar avea cumva de gând să se atingă de el După ce trecu astfel pe uşă, Lancelot recunoscu Castelul întâmplărilor ciudate Merse pe strada cea mare fără să vadă pe nimeni, intră în palat, care părea pustiu, trecu prin sala tăcută, în care lumina lunii se revărsa fără zgomot prin vitralii şi fu oprit de o uşă închisă, dincolo de care o voce îl preamărea pe Dumnezeu cu atâta blândeţe, încât îţi dădeai seama că nu era a unui muritor Acolo, îngenunche, implorândud pe Iisus Cristos să-i arate ţelul căutării lui, aşa cum îi făgăduise Glasul Atunci uşa se deschise singură Ieşi de acolo o puternică lumină, atât de mare încât ai fi crezut că tot soarele se adunase în camera aceea şi îşi răspândea razele Şi după ce îşi reveni din prima uimire, Lancelot zări Sfântul-Graal pe o masă de argint, acoperit cu o ţesătură de mătase roşie şi împrejmuit de îngeri, care duceau unii cădelniţe, alţii lumânări, alţii crucea sau podoabe de altar, şi care ajutau la slujbă pe un bărbat îmbrăcat în odăjdii ca un preot, ce părea că oficiază sfânta liturghie şi înalţă sfintele taine Văzând aceasta, Lancelot se ridică în picioare şi vru să treacă pragul, dar de îndată îl întâmpină o pleasnă de vânt, dogoritoare ca nişte cărbuni aprinşi: totul se mistui din ochii lui şi căzu jos ca mort A doua zi, oamenii castelului îl găsiră în faţa uşii, la fel de ţeapăn şi de mut ca un bulgăre de pământ Îl duseră într-un pat foarte bogat, în care rămase douăzeci şi patru de zile, nemişcat, fără să mănânce, fără să bea, fără să se clintească, fără să scoată un cuvânt, căci aflaţi că Domnul voise ca el să-şi piardă puterea trupului şi a mădularelor vreme de tot atâtea zile câţi ani fusese în slujba Necuratului În sfârşit, se trezi, cam pe la amiază, îşi văzu cărnaşa de pocăinţă, care atârna pe o prăjină, şi voi s-o ia, arătând o mare amărăciune că o părăsise Dar regele Pellès, pescarul cel norocos, care se afla acolo, îi spuse: — Dragă seniore, poţi să-ţi laşi cămaşa de pocăinţă, întrucât căutarea domniei-tale s-a isprăvit Nu vei cunoaşte mai mult din adevărul Sfântului-Graal în afară de ce-ai văzut Cu toate acestea, Lancelot îşi luă cămaşa de pocăinţă şi, pe deasupra ei, puse o mantie de in şi alta de stofă purpurie, care i se aduseră; apoi ceru veşti despre fiica regelui Pellès, care i-l dăruise pe fiul său Galaad Când află că murise, simţi o foarte mare durere în inimă Totuşi, venise vremea mesei, când văzu porumbiţa albă zburând prin sală şi ducând în cioc o cădelniţă de aur; apoi văzu Sfântul-Graal apărând, suspendat în aer sub vălul său de in şi trecând prin faţa meselor, de unde păreau că ies mâncările cele mai gustoase; şi când găsi în faţa lui tot atâtea bunătăţi minunate ca şi în faţa cavalerilor castelului, atunci înţelese că Dumnezeu îl învrednicise de harul lui şi i se potoli jalea […] Dar povestirea noastră se întoarce acum la Galaad, care călărea prin pădure pe un cal de luptă de culoarea zăpezii, după ce îşi lăsase tatăl în bărcuţa Fecioarei-care-n-a-minţit-niciodată GALAAD, PERCEVAL ȘI BOHOR LA CASTELUL GRAALULUI Vreme de un an, Galaad rătăci în căutare de fapte vitejeşti şi dădu dovadă de atâta râvnă, încât isprăvi toate aventurile regatului Logres şi, pentru că în el nu ardea focul cel păcătos al desfrâului, stinse mormântul lui Simion şi fântâna clocotitoare a regelui Lancelot, apoi făcu ce se cuvenea ca să reintre în pământ cele douăsprezece spade goale care împrejmuiau mormântul cuprins de flăcări al lui Canaan Aşa fu izbăvit Canaan, cum fusese izbăvit şi Simion; de ce anume fuseseră pedepsiţi de Domnul, povestea noastră a arătat la timpul şi la locul potrivit, aşa încât nu mai are rost să repetăm În sfârşit, Galaad îl întâlni pe Perceval şi pe Bohor: o întâmplare îi reuni aşa cum îi despărţise Călăriră tustrei laolaltă şi, chiar în ziua aceea, Dumnezeu voi ca ei să descopere în sfârşit Castelul întâmplărilor ciudate, în care regele Pellès, pescarul cel norocos, îi primi sărbătoreşte, căci ştia bine că, prin venirea lor, înalta căutare avea să ia sfârşit Şi aflaţi că nu se putu stăpâni să nu plângă de emoţie când îşi regăsi nepotul, şi cu el plânseră toţi cavalerii lui, care îl cunoscuseră odinioară pe Galaad copil De îndată ce li se scoaseră armurile celor trei cavaleri, Heliezer, fiul regelui pescar, le aduse sabia ruptă cu care losif din Arimateea fusese lovit la coapsă, aşa cum a arătat povestea despre Galehaut Şi de îndată ce Galaad luă în mână cele două crâmpeie, ele se întregiră cu atâta potrivire încât nici un om de pe lume n-ar fi izbutit să vadă unde fusese ruptă lama: şi astfel toată lumea socoti că era un semn de bun început Dar, pe la ceasul vecerniei, cerul se acoperi deodată, un vânt puternic porni să bată în palat şi se răspândi o căldură atât de dogoritoare încât mai mulţi crezură că au să se mistuie în flăcări şi se prăbuşiră din cauza fricii care îi cuprinsese, în vreme ce un Glas striga: — Să plece cei ce nu trebuie să aibă loc la masa lui Iisus Cristos! Toată lumea ieşi, la auzul acestor cuvinte, şi nu mai rămaseră decât Galaad, Perceval şi Bohor După o clipă, văzură intrând patru fecioare plângând cu lacrimi fierbinţi şi ducând un pat de lemn foarte bogat împodobit cu mătăsuri, în care totul era alb ca zăpada; în pat zăcea un trup de bărbat, sau de femeie, nu se putea şti, căci îi era faţa acoperită cu o pânză Bocitoarele lăsară patul jos şi plecară Şi în curând cei trei cavaleri văzură grinzile tavanului dându-se la o parte, ca să se vadă cerul, apoi un bărbat îmbrăcat ca un episcop, cu cârja în mână şi cu mitra pe cap, coborî din văzduh, aşezat într-un amvon pe care îl duceau patru îngeri; şi pe fruntea lui străluceau nişte litere care spuneau: Iată-l pe Iosafat, fiul lui Iosif din Arimateea, primul episcop al creştinilor, pe care Demnul nostru Iisus Cristos l-a uns chiar el în palatul duhovnicesc din cetatea Sarras Episcopul se ridică şi se duse să se plece în faţa Sfântului-Graal, care tocmai apăruse pe masa lui de argint Atunci cei patru îngeri care veniseră cu el aduseră două lumânări aprinse, o bucată de mătase roşie şi o lance, din care se scurgeau, prin vârf, mari picături de sânge Episcopul aşeză lancea cu vârful în Graal, ca sângele să curgă în el; apoi începu să oficieze sfânta slujbă a liturghiei La timpul potrivit, luă din preapreţiosul vas o azimă în formă de ostie şi, cum o ridica în sus, se văzu un copil coborând din ceruri, cu obrajii roşii şi aprinşi ca focul, care se aruncă în pâine; după aceea Iosafat puse azima la loc în Sfântul-Graal În sfârşit, isprăvi slujba sfintei liturghii, dădu sărutul păcii lui Galaad, care îl dădu şi el mai departe însoţitorilor lui şi se topi în aşa fel, încât nimenea n-ar fi ştiut să spună ce se întâmplase cu el În momentul acela cei trei cavaleri văzură ieşind din sfântul vas un Om căruia îi curgea sânge din picioare, din mâini şi din coastă, şi se plecară înaintea lui, cu fruntea în ţărână — Slujitorii mei, lealii mei fii, le spuse Omul, voi care aţi ajuns fiinţe cereşti încă din lumea aceasta, aşezaţi-vă la masa mea Cavalerii Castelului întâmplărilor ciudate şi alţii au fost îndestulaţi din harul Sfântului-Graal, dar niciodată nu au fost primiţi să ia loc aici, ca voi Plângând cu atâta înduioşare încât feţele le erau udate de lacrimi, cei trei cavaleri se apropiară de masa de argint şi Galaad se aşeză în mijloc, şi Perceval la dreapta lui, şi Bohor la stânga Şi omul luă Sfântul-Graal, veni la Galaad care îngenunche, cu mâinile împreunate, şi îi dădu trupul Mântuitorului; apoi la fel făcu şi cu ceilalţi; şi suavitatea care le pătrunse atunci în trup, nici o limbă n-ar putea-o rosti — Fiule, îi spuse Omul lui Galaad, ştii tu oare ce ţin în mâinile mele? Este vasul din care Iisus Cristos a mâncat miel cu ucenicii lui în ziua Paştilor şi în care Iosif din Arimateea a strâns sângele Mântuitorului Acum, ai văzut adevărul pe care îl doreai, dar nu încă atât de bine cât îl vei vedea în palatul duhovnicesc din cetatea Sarras, unde trebuie să însoţeşti Sfântul-Graal cu Perceval şi cu Bohor Totuşi, vindecă-l mai înainte pe Mordrain, regele schilodit, ungându-l cu sângele acestei lănci, care este lancea cu care Longin l-a lovit pe Mântuitorul tău răstignit pe cruce Grăind aşa, Omul îi binecuvântă pe cei trei cavaleri; apoi se făcu nevăzut Şi Galaad, dând la o parte pânza care acoperea trupul ce zăcea în patul adus de bocitoare, descoperi un bărbat care părea să tot fie în vârstă de patru sute de ani şi care purta pe cap o coroană de aur El veni să atingă cu mâna lui sângele care curgea din lance şi îl unse pe Mordrain, iar acesta îşi recăpătă numaidecât vederea şi puterea trupului, pe care le pierduse din vrerea lui Dumnezeu, aşa cum a arătat povestea noastră odinioară Bătrânul rege se ridică în capul oaselor, cu umerii goi şi cu pieptul gol până la buric, şi, înălţându-şi mâinile către cer, spuse: — Bunule Părinte, acum te implor să vii să mă iei la tine, căci n-aş putea să mă sting în mai mare bucurie decât acum: toată fiinţa mea este numai trandafiri şi crini Îl luă pe Galaad în braţe, îl cuprinse de mijloc, îl strânse la pieptul lui şi, în aceeaşi clipă, Domnul dovedi că-i auzise ruga, căci sufletul i se desprinse de trup şi muri cu capul pe umărul preabunului cavaler […] MOARTEA LUI GALAAD RĂPIREA SFÂNTULUL-GRAAL În fiecare dimineaţă, Galaad venea cu soţii lui să-şi facă rugăciunile în faţa sfântului vas, şi aşa mereu, vreme de un an În prima zi a anului nou, îl găsiră acolo pe episcopul Iosafat cerându-şi iertare, în genunchi, împrejmuit de îngeri Se ridică îndată şi începu să oficieze slujba Sfintei Marii, apoi, după ce se ridică vasul de împărtăşanie al Sfântului-Graal, îl chemă pe Galaad şi-i porunci să se uite la ceea ce dorise atât de mult să vadă Galaad înaintă şi, de îndată ce-şi aruncă ochii înăuntrul preţiosului vas şi privi cele din altă lume, începu să tremure şi, ridicându-şi mâinile către cer, grăi: — Mulţumescu-ți ţie, Doamne, că mi-ai împlinit în acest chip dorinţa! Văd aici începutul şi cauza lucrurilor Şi acum te implor să-mi îngădui să mă strămut din viaţa pământească în viaţa cerească Primi cu umilinţă sfânta împărtăşanie pe care losafat veni să i-o ofere; apoi se duse să-l sărute pe Perceval şi-i spuse lui Bohor: — Bohor, du-i un cuvânt de salut din partea mea monseniorului Lancelot, părintele meu, când îl vei vedea Apoi se întoarse să îngenuncheze în faţa mesei de argint şi în curând sufletul îi părăsi trupul Ci iată că, de îndată ce Galaad îşi dădu obştescul sfârşit, o mână fără trup, care răspândea o minunată lumină, coborî şi răpi în cer preasfântul vas De atunci încolo n-a mai existat niciodată vreun om, oricât de îndrăzneţ, care să fi cutezat să susţină că-l văzuse De aceea povestea conteneşte acum Şi aici se încheie cartea aventurilor prilejuite de căutarea Sfântului-Graal  MOARTEA LUI ARTUS  PRIMA BĂNUIALĂ A REGELUI La curtea regelui Artus, Lancelot ţinu multă vreme legământul de castitate pe care îl făcuse cucernicului la care se spovedise în timpul căutării Sfântului-Graal Dar Necuratul îl îmboldea în fiecare zi prin ochii şi prin dulcile cuvinte ale reginei cu trup frumos şi îl lovea atât de tare încât într-o zi credinţa i se zdruncină şi părăsi calea cea dreaptă; de altminteri, deşi avea pe atunci aproape şaptezeci de ani, regina Guenievra era încă atât de frumoasă că nu i-ai fi găsit seamăn pe lume Şi Lancelot se purtase până atunci cu destulă grijă, ca nimeni să nu bage de seamă dragostea lui nebunească; dar când se aprinse iarăşi pentru dânsa, iubirea îl mistui atât de cumplit, că nu mai izbuti să se ascundă la fel de bine ca înainte: aşa încât Agravain, fratele seniorului Gauvain, surprinse taina Era foarte mulţumit, mişelul, nu atât că trăgea nădejdea să răzbune ocara unchiului său, regele, cât pentru că socotea că-i va face un rău lui Lancelot, la care nu ţinuse niciodată cu adevărat Or, minunatele aventuri cavalereşti din Bretania luaseră sfârşit; cu toate acestea, regele Artus nu voia ca vitejii lui să alunece într-o viaţă de moliciune şi să li se facă lehamite de a mai purta armele: de aceea dădu sfoară-n ţară prin heralzi că va avea loc un turnir în câmpia Winchester Lancelot dorea să se ducă şi el la turnir fără ca cineva să ştie; prefăcându-se bolnav, îi lăsă pe Hector, pe Lionel şi rubedeniile sale să plece fără el Aşa încât Agravain crezu că rămânea anume s-o vadă nestingherit pe regină Şi se duse la rege să-i spună: — Sire, dacă aş socoti că nu-ţi pricinuiesc vreo supărare, ţi-aş destăinui ceva care te-ar scăpa de ruşine — Ruşine? Aşadar este vorba de ceva care ar pune în joc obrazul meu? — Sire, află că măria-sa regina şi Lancelot se iubesc nebuneşte Şi cum nu se pot întâlni după plac când eşti măria-ta acasă, Lancelot anunţă că nu se va duce la turnir şi îi trimite pe cei din neamul lui: aşadar, chiar în noaptea aceasta sau mâine, o va putea vedea pe îndelete pe măria-sa regina — Nepoate dragă, nu rosti asemenea cuvinte, căci nu te cred: Lancelot nu se gândeşte la aşa ceva — Cum, sire, asta-i tot ce găseşti drept răspuns? Cel puţin pune-i sub urmărire: doar aşa vei cunoaşte adevărul — Fă cum crezi de cuviinţă; n-am să te împiedic — Sire, nici nu cer mai mult Deşi nu credea, regele se gândi în noaptea aceea la cele ce-i spusese Agravain; şi, desigur, nu se zbuciumă câtuşi de puţin în inima lui, căci nu credea că era ceva adevărat; cu toate acestea, dimineaţa, când regina veni la el să-i spună că va merge cu dragă inimă cu el la Winchester, întrucât auzise spunându-se că se vor vedea isprăvi cavalereşti grozave, el nu primi şi-i porunci să rămână: aşa socotea dânsul că va vedea adevărul cu privire la spusele lui Agravain Ci iată că, de îndată ce află de plecarea regelui, Lancelot se duse să-şi ia bun rămas de la aleasa visurilor lui, apoi îi porunci scutierului să pregătească totul şi porni la drum în taină, pe înserate FAVOAREA ACORDATĂ DOMNIŞOAREI D’ESCALOT Călări toată noaptea în mare grabă, fiindu-i teamă să nu ajungă târziu la întreceri, aşa încât dimineaţa ajunse în satul în care dormise regele Artus şi în care se mai găsea încă Lancelot purta altă armură, dar scutierul lui ducea de frâu un foarte frumos cal de luptă, bălţat ca o coţofană, alb ca floarea de pajişte într-o parte, şi mai roşu decât jarul în alta Şi regele, care tocmai se afla la fereastră, însoţit de Giflet fiul lui Do, recunoscu mai întâi calul: într-adevăr, i-l dăruise chiar dânsul lui Lancelot — Giflet, spuse regele, uite-l pe Lancelot care ne trimitea ieri vorbă că-i bolnav! Fără îndoială că are de gând să ia parte în taină la turnir: de aceea nu merge decât noaptea De vreme ce se ascunde, nu cumva să spunem cuiva că l-am recunoscut Lancelot trase în gazdă la un bogat vavasal, numit seniorul d’Escalot; cei doi fii ai lui fuseseră făcuţi cavaleri de puţină vreme Şi, intrând în sală, puse ochii pe scuturile lor, de culoare sângerie şi fără emblemă, căci aşa era datina în vremea aceea: orice nou cavaler purta, timp de un an, un scut vopsit într-o singură culoare; de-ar fi făcut altfel, ar fi călcat rânduiala ordinului cavalerilor — Seniore, îi spuse Lancelot gazdei, te rog cu dragoste şi curtoazie să-mi împrumuţi unul din scuturile acestea, dimpreună cu cămaşa de zale şi cu armura calului Căci, dacă le-aş purta pe ale mele la turnirul de la Winchester, s-ar prea putea să fiu recunoscut mai curând decât aş vrea — Seniore cavaler, îi răspunse nobilul, s-a întâmplat ca fiul meu cel mai mare să fie bolnav şi nu se va putea duce la întrunire Ia armele lui în locul armelor domniei-tale, dacă îţi plac Ci iată că nobilul acesta avea o fiică numită Passerose, care era domnişoara cea mai curioasă din lume, şi aflaţi că, văzându-l pe Lancelot, cu cât îl privea mai mult, cu atât îl găsea mai frumos şi-l socotea mai viteaz În timp ce Lancelot stătea de vorbă cu tatăl ei, ea se apropie de scutier şi-l întrebă cum îl cheamă pe stăpânul său Slujitorul nu respinse cererea fetei cu tot dinadinsul: fata era atât de îmbietoare, încât orice asprime faţă de ea ar fi însemnat o mojicie — Domnişoară, îi spuse el, află că stăpânul meu este cel mai bun cavaler al vremii noastre: asta-i tot ce-ţi pot spune, fără să-mi calc îndatoririle faţă de dânsul — E de ajuns, băiete, sunt mulţumită Şi numaidecât se duse şi se aruncă la picioarele lui Lancelot — Seniore, pe tot ce iubeşti domnia-ta mai mult pe lume, te rog să-mi acorzi o favoare! — Vai, domnişoară, ridică-te! Nu văd ce n-aş face pentru dumneata — Mii şi mii de mulţumiri, seniore! Te rog deci să porţi mâneca mea la coif sau la lance, în chip de steguleţ şi să dovedeşti multă vitejie de dragul meu Află că domnia-ta eşti primul cavaler căruia i-am cerut o favoare; n-aș fi făcut-o, de n-ar fi fost la mijloc marea vrednicie a domniei-tale Lancelot fu supărat de cererea asta, căci ştia prea bine că, dacă regina ar afla de lucrul acesta vreodată, nu l-ar vedea deloc cu ochi buni Totuşi, trebuia să-şi ţină făgăduinţa, orice s-ar întâmpla Îi spuse deci fetei că fi va purta mâneca Fata avu şi ea grijă, precum şi tatăl şi fratele ei, ca oaspetele să aibă de toate din belşug întreaga zi Când se înnoptă, Lancelot porni la drum în tovărăşia fiului celui mai mic al gazdei, care îi ceruse să meargă cu dânsul, şi amândoi călăriră până în zori Cum nu voia să mâne la Winchester, unde ar fi fost în primejdie să fie recunoscut, proaspătul cavaler d’Escalot îl duse la mătuşa lui, al cărei conac se afla la o leghe de oraş Şi acolo se odihniră şi se înviorară foarte bine Către seară, scutierii examinară armele stăpânilor şi avură grijă să nu le lipsească nimic Apoi toată lumea se culcă în paturi bune şi bogate şi dormi până dimineaţa TURNIRUL DE LA WINCHESTER De îndată ce bunul Dumnezeu porunci soarelui să răsară şi cum se lumină de-a binelea de ziuă, Lancelot şi tovarăşul lui se duseră să asculte liturghia într-o capelă din apropiere; după aceea, mâncară foarte bine, căci masa de dimineaţă este o mare chezăşie de sănătate Între timp, scutierul pe care îl trimiseseră la Winchester să afle veşti se întoarse acasă — Seniori, e potopenie de cavaleri din amândouă părţile, spuse slujitorul Dar cavalerii Mesei rotunde s-au rânduit de partea apărătorilor oraşului În faţă, se află regele Scoţiei, regele din Cornouailles şi regele din Norgalles şi mulţi bărbaţi de seamă; dar nu par aşa de viteji cum sunt cei de cealaltă parte — Noi vom lupta aşadar alături de cei din afară, îi spuse Lancelot cavalerului d’Escalot, căci n-ar fi frumos din partea noastră să ne rânduim printre cei mai tari Lancelot îşi îmbrăcă armura şi legă mânecuţa Passerosei la coif, dar, de teamă că scutierul său l-ar putea da de gol, îi interzise să-l urmeze (fapt pentru care fu foarte amărât scutierul), şi porni alături de fiul gazdei sale Când ajunseră, pajiştea de la Winchester era împânzită de cavaleri în armuri, care se luptau cu lancea: Lancelot se opinti bine cu picioarele în scări, îşi făcu pavăză din scutul de culoare roşie, îşi înclină lancea vopsită şi dădu frâu slobod calului său bălţat ca o coţofană Pe primul adversar pe care îl izbi îl azvârli la pământ: apoi, apăsând vârful, căci nu i se rupsese lancea, îl dete peste cap pe al doilea adversar, cal şi călăreţ deodată Şi, văzând scena aceasta, mulţi baroni se opriră din luptă ca să întrebe cine era străinul acela cu o mânecă de femeie la coif şi care reuşise cea mai frumoasă lovitură din ziua aceea În vremea aceasta, fiul micului nobil, la rândul său, îl atacă pe Hector des Mares, căruia îi spintecă scutul; dar Hector îl zvârli pe deasupra crupei calului său, după care îşi schimbă scutul Iar Lancelot, care, din pricina aceasta, nu-şi recunoştea fratele, se năpusti asupra lui şi-l doborî Vai, Lionel cel cu inima nesăbuită, fu nespus de amărât de lovitura aceea! Ținu să-şi răzbune vărul: şi o porni de-a curmezişul prin vălmăşag, izbind cât zece bărbaţi laolaltă, smulgând pavezele de pe braţe şi coifurile din cap; apoi, când ajunse aproape de cavalerul cu mâneca la coif, luă de la scutierul său o lance scurtă, ţeapănă şi groasă şi se repezi asupră-i ca un şoim Aşa de năprasnică fu ciocnirea, încât cei doi cai se încovoiară, şi aflaţi că oţelul lui Lionel străpunse scutul şi cămaşa de zale şi ajunse în carnea fragedă, dar în acelaşi timp chingile şi pieptarul calului său plesniră, cu atâta sete izbise Lancelot, aşa că Lionel zbură la pământ cu şa cu tot Aceasta a fost isprava cavalerului cu mâneca la coif şi seniorul Gauvain o văzu din turnul cel mare al oraşului, în care se afla lângă rege, căci unchiul său nu-l lăsase să lupte în ziua aceea: ştia bine, într-adevăr, că Lancelot va veni la turnir şi se temea ca, dacă aveau să lupte amândoi, cel învins să nu-i păstreze pică învingătorului — Pe capul meu, strigă seniorul Gauvain, acest nou cavaler cu armele roşii, care poartă o mânecă de femeie la coif, nu este unul dintre fraţii d’Escalot: niciodată vreunul dintre ei nu a dat asemenea lovituri! Dumnezeu să mă ierte, dar, dacă nu l-am fi lăsat pe Lancelot bolnav la Camaaloth, aş jura că el este În vremea aceasta, cavalerul cu mâneca la coif, al cărui sânge strălucea pe cămaşa de zale, continua să facă atâtea minuni de vitejie, în ciuda rănii, încât cei din tabăra cetăţii fură în curând respinşi şi înfrânţi Şi când Lancelot văzu că pierduseră totul, îi spuse tovarăşului său: — Dragă seniore, hai să plecăm de-aici, că nu mai avem nimic de câştigat Căci Lancelot se gândea că mai mulţi baroni din casa regelui Artus vor încerca să-l recunoască O apucă de zor prin păduri, împreună cu tovarăşul său, şi amândoi, urmaţi de un singur scutier, căci celălalt fusese ucis de un ageamiu, se întoarseră la mătuşa cavalerului d’Escalot Acolo, Lancelot a rămas vreme de mai bine de şase săptămâni la pat, într-atât de mare şi de primejdioasă îi era rana Dar povestea noastră va relua subiectul la vremea potrivită; acum ne va vorbi despre regele Artus şi despre monseniorul Gauvain GAUVAIN ŞI DOMNIŞOARA D’ESCALOT După terminarea turnirului, monseniorul Gauvain ceruse să i se aducă îndată calul şi pornise în căutarea străinului; dar nu izbuti să-l găsească Şi, în noaptea aceea, cavalerii Mesei rotunde vorbiră mult despre noul cavaler care îşi învinsese toţi adversarii — Zău dacă ştiu cum îl cheamă! spuse în gura mare Galegantin le Gallois Dar ştiu că a plecat de la turnir în asemenea hal şi a pierdut atâta sânge din rana pe care i-o făcuse Lionel, încât l-ai fi putut urmări după dâră A doua zi, regele Artus părăsi Winchesterul împreună cu baronii lui şi se duse să se culce în locul unde îl recunoscuse mai înainte pe Lancelot Trase deci la castel, dar monseniorul Gauvain cu fraţii şi cu slujitorii lui coborâră la micul nobil d’Escalot Şi, cum rămase acolo pentru cină, în loc să se mai ducă să ia masa cu regele, fu servit la masă de către Passerose: căci aflaţi că pe vremea aceea cavalerii rătăcitori erau totdeauna slujiţi de vreo femeie drăgălaşă, dacă era vreuna în casă, şi care niciodată nu se aşeza la masă până nu terminau oaspeţii de mâncat, aşa era datina în regatul Logres Or, domnişoara d’Escalot era una dintre fetele cele mai frumoase şi cele mai bine făcute de pe lumea asta: avea părul mai lucitor decât un hanap de aur, împletit cu ceaprazuri de aur şi de mătase, carnea trupului la fel de proaspătă şi de albă ca zăpada ninsă din slăvi, ochii strălucitori ca ai unui şoim de munte, dar plini de lumină, încât frumuseţea ei lumina întreaga sală! Si monseniorul Gauvain o privea cu atâta plăcere, de uita aproape să mai mănânce — Seniore, îl întrebă ea, a fost la înălţime turnirul? Cine a meritat premiul? — Domnişoară, un cavaler nou, a cărui vitejie aş dori s-o am şi eu – cel mai destoinic, cum n-am mai văzut de multă vreme Dar nu ştiu cum se face că nu-i cunosc numele — Ce fel de arme avea? — Roşii, şi la coif purta o mânecă de doamnă sau de domnişoară De-aş fi femeie, tare aş mai vrea să fi fost a mea mâneca aceea, iar cel ce o purta să ţină la mine cu dragoste adevărată! Niciodată nu s-a mai văzut o mânecă mai bine folosită! După cină, seniorul d’Escalot îşi duse oaspeţii să se mai hodinească în livada din spatele casei Acolo, monseniorul Gauvain îl rugă să ia loc în dreapta lui, între el şi Gaheriet, şi pe Passerose să stea în stânga; şi Gaheriet, care vedea bine că fratele său dorea să vorbească între patru ochi cu fata, îl luă pe nobil mai la o parte, aşa încât monseniorul Gauvain intră în vorbă cu frumoasa gazdă şi nu zăbovi mult şi îi şi ceru să facă dragoste cu dânsul — Vai, seniore Gauvain, nu-ţi bate joc de mine! îi răspunse ea; domnia-ta eşti un bărbat de rang prea înalt şi prea bogat ca să te îndrăgosteşti de o biată fată ca mine Şi, dealtfel, chiar de-ar fi să te văd murind de dragul meu, tot degeaba, căci mi-am dăruit inima unui cavaler: de cum l-am văzut, mi-a rămas în suflet, şi zău că nu e mai puţin viteaz, nici mai puţin preţuit decât domnia-ta; este unul dintre cei mai viteji din lume! Monseniorul Gauvain fu grozav de amărât văzându-se respins cu atâta hotărâre — Fii bună, domnişoară, şi ajută-mă să pot afla dacă e mai bun decât mine în luptă Şi, măcar, spune-mi cum îl cheamă! — Seniore, crezi domnia-ta că aş risca eu să-l împing la moarte pe unul dintre cei mai buni cavaleri ai vremii noastre lăsându-vă să luptaţi amândoi? Cât despre nume, nu i-l ştiu, dar îi poţi vedea scutul, căci este agăţat în odaia în care te vei culca domnia-ta Monseniorul Gauvain se sculă numaidecât şi, luând-o pe Passerose de mână, se întoarse în casă, urmat de ceilalţi care se ridicaseră odată cu el, în semn de respect Si, de îndată ce-şi aruncă ochii pe scutul ce atârna pe zidul din camera lui, recunoscu scutul lui Lancelot De aceea, dormi puţin, atât de mult se gândea la iubirea prietenului său «Aş fi crezut, îşi spunea el, că Lancelot şi-a încredinţat inima unei fiinţe de rang mai înalt Dar nu-l putem învinovăţi că o iubeşte pe domnişoara aceasta, căci este atât de frumoasă şi drăgălaşă, încât nici inima cea mai nobilă n-ar da greş iubind-o » Dimineaţa, după ce-i trimise vorbă regele că era vremea de plecare, seniorul Gauvain se duse să-şi ia rămas bun de la micul nobil, apoi porni s-o caute pe fată — Domnişoară, nu te mai gândi la cele ce ţi-am spus eu ieri Cel pe care îl iubeşti domnia-ta este un cavaler mai destoinic decât mine şi mult mai frumos şi mai atrăgător, iar dacă m-aş fi gândit că despre el era vorba, desigur că nu m-aş mai fi apucat să-ţi vorbesc despre dragoste, deşi domnia ta eşti fata de care aş ţine să fiu iubit Pentru numele lui Dumnezeu, dacă am spus ceva care să te supere, te rog să mă ierţi şi să nu-i pomeneşti nimic prietenului domniei-tale! Iubită de el, domnia-ta preţuieşti şi mai mult El şi-a tăinuit atât de bine sentimentele faţă de toată lumea, încât nimeni n-a putut afla niciodată numele alesei inimii lui — E mai bine aşa, seniore: dragostea dată în vileag nu poate ajunge vrednică de mare preţuire — Te las în grija Domnului, domnişoară Salută-l din partea mea pe prietenul domniei-tale, căci cred că-l vei vedea în curând Şi seniorul Gauvain coborî în stradă cu oamenii lui şi se duse la unchiul său, regele REGELE LINIŞTIT Pe drum, Gauvain îl întrebă dacă ştia numele viteazului care biruise la Winchester — Gauvain, dragă nepoate, îi răspunse regele, l-am ghicit şi ar fi trebuit să-l recunoşti şi domnia-ta după minunăţiile pe care le-a săvârşit, căci nimenea, în afară de el, n-ar fi putut face atâta Spune un nume: voi vedea dacă vei spune drept — Este Lancelot du Lac — Da Şi află că a venit în taină, întrucât nu voia să refuze careva a se măsura cu el, cunoscându-l Şi dacă ar fi fost să-i dau crezare lui Agravain, aş fi poruncit să-l omoare Fratele domniei-tale a venit să mă întrebe, alaltăieri, cum de mă lasă inima să-l ţin pe lângă mine pe Lancelot, care e îndrăgostit nebuneşte de soţia mea şi a fost ibovnicul ei Voia să mă facă să cred că Lancelot se împotrivea să se ducă la turnir, ca s-o poată vedea pe regină între patru ochi, în timp ce eu aş fi fost la Winchester Şi, ca să vorbim drept, dacă Lancelot ar iubi-o pe regină, n-ar fi plecat de la Camaaloth Dealtfel, chiar dacă ar fi îndrăgostit de ea, nu pot să cred că ar săvârşi o atât de mare mişelie încât să mă facă de râs: într-o inimă în care e atâta vitejie nu se poate cuibări trădarea, sau altfel ar fi cea mai cumplită blestemăţie de pe lume! — Desigur, sire, Lancelot n-a iubit-o niciodată pe regină cu dragoste vinovată! Doar toată lumea ştie că a avut-o, drept iubită, pe fiica regelui Pellès, care l-a născut pe Galaad, preabunul cavaler care a dus la bun sfârşit isprăvile cavalereşti întru găsirea Sfântului-Graal Şi ştiu că în clipa de faţă este îndrăgostit de una dintre cele mai frumoase domnişoare din regatul Logres, care e şi ea îndrăgostită de el La auzul acestor cuvinte, Artus începu să râdă şi îi ceru în mai multe rânduri nepotului său să-i spună numele acelei domnişoare Monseniorul Gauvain se împotrivi câtva timp, dar până la urmă îi mărturisi că era vorba de Passerose, fata nobilului de rang mic d’Escalot — Ieri, adăugă el, din pricina marii sale frumuseţi, i-am cerut să facă dragoste cu mine; dar ea m-a refuzat foarte hotărâtă, spunând că inima ei este dăruită lui Lancelot Şi povesti ce se întâmplase acasă la micul nobil Şi astfel, tot vorbind despre lucrurile acestea şi despre multe altele, regele şi monseniorul Gauvain ajunseră la Camaaloth REGINA GELOASĂ După cină, regina Guenievra îi trase pe amândoi în dreptul unei ferestre şi-i întrebă dacă ştiau numele cavalerului care învinsese la turnir — Mărită-doamnă, răspunse monseniorul Gauvain, e poate un străin Avea un scut roşu-aprins, ca unul făcut de curând cavaler, iar la coif o mânecă de doamnă sau de domnişoară — Dar Lancelot nu era la turnir? Ştiu bine că s-a dus în taină — Mărită-doamnă, dacă s-a dus la turnir, el trebuie să fi învins Şi cavalerul acela cu mâneca la coif era aşadar el — Ce tot spui, dragă nepoate! Lancelot nu e atât de legat de vreo doamnă sau domnişoară încât să-i poarte emblema la coif Auzindu-le vorbele, regele se porni pe un râs grozav — Doamnă, îi spuse el, află că învingătorul turnirului e Lancelot! În momentul de faţă, fără îndoială, se află la Escalot, lângă o domnişoară pe care o iubeşte din toată inima şi care e una dintre cele mai frumoase din lume Nepoate, spune ce mi-ai spus şi mie — Dar cum era scutul pe care l-ai văzut în cameră? îl întrebă regina, după ce seniorul Gauvain terminase de povestit — Mărită-doamnă, era alb cu doi lei de azur încoronaţi — E chiar scutul pe care l-a luat Lancelot Mai stătu câteva clipe de vorbă cu regele şi cu seniorul Gauvain, apoi se ridică şi se retrase în iatacul ei, unde, amărâtă cum n-a mai fost cândva vreo femeie, începu să plângă «Doamne, se gândea ea, cât de mişeleşte m-a înşelat bărbatul în care vedeam întruchipată toată lealitatea! Oh, am să mă răzbun pe el şi pe fata aceea, dacă am să pot!» Toată noaptea lacrimile şiroiră pe obrazul ei luminos; în sfârşit, dimineaţa, trimise după Lionel, şi începu să-l descoasă: — Lionel, te-ai dus la turnir? — Da, mărită-doamnă — Şi acolo l-ai văzut pe vărul domniei-tale? — De unde, că n-a venit Ar fi stat de vorbă cu noi — Află totuşi că s-a dus El e învingătorul: avea o armură roşie şi pe coif o mânecă de doamnă sau de domnişoară — Cu îngăduinţa măriei-tale n-aş vrea să cred în ruptul capului, căci acela despre care vorbeşti măria-ta a părăsit turnirul cu o rană pe care i-am făcut-o într-o coastă — Blestemat fie ceasul când n-ai izbutit să-l omori! Vai, niciodată n-aş fi crezut că avea să facă tot ce-a făcut! Acum se află la Escalot, lângă o fată pe care o iubeşte din toată inima şi care, de bună seamă, i-o fi luat minţile cu vreo licoare vrăjită sau cu niscai farmece Putem să spunem într-adevăr că l-am pierdut, eu şi cu domnia-ta, căci fata aceea l-a îmbrobodit atât de bine încât nu va mai putea să plece de lângă ea chiar dacă ar vrea el! Şi-i spuse tot ce ştia — Mărită-doamnă, zise Lionel, să nu crezi toate astea Ferească Dumnezeu! Nu pot să cred că Lancelot să-şi fi călcat astfel legământul faţă de măria-ta! — Cel care mi-a povestit lucrurile acestea este cel mai sincer cavaler din lume Iar dacă Lancelot ar veni mâine la curte, nu i-aş îngădui să mai calce pe la mine — Îţi spun, mărită-doamnă, că seniorul Lancelot n-a făcut niciodată lucrurile de care îl învinuieşti — Vai, dovada mârşăviei lui e prea sigură! Află că niciodată, câte zile voi avea, n-am să-l las pe Lancelot du Lac în pace! — Mărită-doamnă, întrucât nutreşti atâta ură şi atâtea gânduri rele faţă de seniorul şi vărul nostru, noi, rudele lui, nu mai avem nimic de făcut aici De aceea îmi iau rămas bun de la măria-ta Mâine dimineaţă vom porni în căutarea monseniorului Lancelot şi, după ce-l vom găsi, o să ne ducem împreună cu el în Mica Bretanie, meleagul nostru de baştină, lângă oamenii noştri, pe care nu i-am mai văzut de atâta amar de vreme Acolo, cu mila Domnului, vom vieţui mulţumiţi, căci, află, mărită-doamnă, că n-am fi rămas aici, cum am făcut, de n-ar fi fost la mijloc iubirea faţă de seniorul nostru; el însuşi, după căutarea Sfântului-Graal încoace, n-a mai rămas decât pentru măria-ta căci te-a iubit mai leal decât şi-a iubit vreodată vreun cavaler iubita La auzul acestor cuvinte, ochii reginei se umplură de lacrimi Dar Lionel cel cu inima nesăbuită plecase Se duse şi-i povesti lui Hector des Mares şi lui Bohor ce-i spusese dânsa şi tustrei blestemară ceasul în care Lancelot o cunoscuse pe regina Guenievra Apoi se duseră să-şi ia bun rămas de la rege, care se despărţi de ei cu părere de rău, şi de-a doua zi toată seminţia regelui Ban din Benoïc şi a regelui Bohor din Gannes părăsi curtea Dar povestea nu mai vorbeşte acum despre ei, ci se întoarce la Lancelot, care zăcea, rănit, la mătuşa cavalerului d’Escalot PASSEROSE ÎNDRĂGOSTITĂ Îndată după plecarea monseniorului Gauvain, Passerose se dusese lângă el, la castelul mătuşii ei, şi când îi văzu rana atât de adâncă şi de primejdioasă, nu ştia ce să se mai facă O lună de zile, Lancelot rămase între viaţă şi moarte În cele din urmă începu să se simtă mai bine şi curând îşi regăsi întreaga frumuseţe: aşa încât fecioara, care veghea la căpătâiul lui ziua şi noaptea, nu mai putu să se stăpânească Într-o zi se duse la el, cât putuse ea mai dichisită, şi-i spuse: — Seniore, oare n-ar fi tare urâcios cavalerul pe care l-aş îmbia să facă dragoste cu mine şi care m-ar refuza? — Domnişoară, aşa ar fi, dacă n-ar iubi pe altcineva; dar, altminteri, nimeni n-ar trebui să-i aducă vreo învinuire că te respinge Şi îţi spun lucrul acesta pentru mine, căci, dacă ar fi să fii îndrăgostită de mine şi dacă eu aş fi stăpân pe mine, cum sunt stăpâni pe ei înşişi atâţia cavaleri, desigur că m-aş socoti fericit: niciodată n-am văzut o domnişoară mai drăguţă decât domnia-ta — Cum, seniore? Nu poţi dispune de inima domniei-tale după cum vrei? — Ba după vrerea mea, domnişoară, de vreme ce inima mea este unde vreau eu să fie Şi în nici un alt loc nu ar putea să fie mai bine rostuită decât unde am lăsat-o Ferească Domnul să fugă cumva de acolo: n-aş mai putea trăi o singură zi! — Vai, seniore, mi-ajunge! De ce nu mi-ai vorbit mai pe ocolite! M-ai fi făcut să tânjesc de nădejde, şi nădejdea m-ar fi făcut să trăiesc şi mi-ar fi lăsat o licărire de bucurie Află că, din ziua în care te-am văzut, te-am iubit mai mult decât a mai iubi vreodată o femeie Nu mai pot să beau, nici să mănânc, nici să dorm, nici să mă odihnesc; nu mai ştiu altceva decât să sufăr zi şi noapte Numai moartă mi se va putea smulge inima de la domnia-ta! După aceea îl căută pe fratele ei şi-i destăinui că-l iubea pe rănit cu o dragoste de moarte — Surioară, îi spuse el tare trist, cu toate că eşti una dintre fetele cele mai frumoase din lume, trebuie să năzuieşti în dragoste mai jos, căci n-ai putea culege rodul unui pom atât de înalt Dar ea se duse să se culce în patul ei, din care n-a mai ieşit decât moartă LANCELOT ŞI SEMINŢIA LUI Părăsind Camaalothul, Hector, Bohor şi Lionel se duseră de-a dreptul la Escalot, unde sperau să afle veşti despre seniorul lor Vavasalul îi găzdui şi, când intrară în camera în care era atârnat scutul lui Lancelot, îl recunoscură foarte bine: era ultimul scut făurit pentru el — Iubită gazdă, te implorăm pe ce ai domnia-ta mai drag pe lume să ne spui unde se află acum cavalerul care şi-a lăsat aici scutul acesta Şi dacă nu vei vrea să ne spui la rugăminţile noastre, fii sigur că ne vom lupta împreună şi-ţi vom pricinui pagube cât ne va sta în putere — Dacă îl căutaţi pentru binele lui, am să vă lămuresc unde este Altminteri, nici o ameninţare nu m-ar sili — Pe toate de câte mă bucur din mila Domnului, îţi jur că noi îl iubim mai mult decât oricine pe lume! Atunci micul nobil le destăinui că Lancelot se afla la sora lui, nu prea departe de Winchester Şi a doua zi li-l dădu, ca să-l conducă, pe fiul său mai mare, aşa încât chiar în seara aceea ajunseră la castelul doamnei Nu mai întrebaţi dacă Lancelot fu bucuros sau nu când îi văzu intrând în curte Dădu fuga să-i îmbrăţişeze, căci putea să meargă destul de bine, dar încă nu putea să călărească Ei îl întrebară dacă se va însănătoşi curând — Nu peste mult timp, le răspunse el, cu voia Domnului Dar rana era atât de adâncă, încât o bună bucată de vreme am fost în primejdie de moarte şi de-am să-l pot cunoaşte pe cavalerul care mi-a făcut-o şi de l-aș găsi în vreun turnir, am să-l fac să simtă că spada mea este în stare să reteze o cămaşă de zale de oţel La auzul acestor cuvinte, Bohor începu să râdă, să bată din palme şi-i spuse lui Lionel: — O să vedem cum o să te descurci, căci acela cu care vei avea de-a face nu-i omul cel mai fricos din lume! — Vai, dragă seniore, îi spuse Lionel, nespus de amărât, vărului său, erai deghizat în proaspăt cavaler, domnia-ta care ai mânuit armele vreme de mai bine de douăzeci şi cinci de ani, aşa încât nu te recunoscusem! Lancelot îi răspunse lui Lionel că, de vreme ce aşa stau lucrurile, nu-i păstra nici o pică pentru rana pe care o primise — Dragă seniore, spuse atunci Hector, află că m-ai făcut să-ţi simt oţelul lăncii într-un moment în care nu doream câtuşi de puţin! Vorbind astfel cu mare bucurie despre turnirul de la Winchester şi despre alte lucruri, rămaseră la mătuşa celor doi cavaleri d’Escalot toată săptămâna, până când Lancelot se simţi vindecat Atunci voi să se întoarcă la curte, căci Lionel nu îndrăznise să repete în faţa lui crudele cuvinte pe care le rostise regina despre el Dar povestea se întoarce acum la regele Artus […] CRUZIMEA REGINEI FAȚĂ DE LANCELOT Regina, care se afla la una din ferestrele palatului, îi văzu pe Lancelot şi pe verii lui coborând în curte şi, de îndată ce urcară treptele scării, ieşi şi se repezi într-o cameră, în care fu urmată de Bohor, în vreme ce toţi îl primeau cu bucurie pe Lancelot El o găsi stând pe un pat, cu chipul unei femei supărate Şi după ce o salută şi după ce ea îi ură bun venit, îi spuse: — Doamnă, ţi-l aducem pe seniorul Lancelot, care a plecat de multă vreme de aici — Nu pot să-l văd — Vai, doamnă, de ce? — Nu am ochi să-l mai pot vedea pe Lancelot, nici inimă care să se îndure a-i mai vorbi — Îl urăşti deci atât de tare? — Niciodată nu l-am iubit atât cât îl urăsc astăzi — Doamnă, numai de un lucru pe lume se teme monseniorul, vărul meu; de mânia domniei-tale şi, dacă ar şti cuvintele pe care mi le-ai spus mie, n-aș mai ajunge la timp ca să-l opresc să nu-şi pună capăt zilelor de supărare Tot astfel, un om cumsecade care iubeşte vreme îndelungată din toată inima tot ajunge până la urmă de ruşine; adevărata istorie a vechilor evrei şi a sarazinilor este destul de grăitoare Gândeşte-te la povestea regelui David: fiul său, cea mai frumoasă făptură din câte a făurit vreodată Dumnezeu, i-a declarat război, ca să fie pe placul unei femei, şi a murit în mod ruşinos; aşa s-a stins cel mai frumos dintre evrei Şi gândeşte-te până şi la Solomon; Dumnezeu i-a hărăzit mai multă ştiinţă decât a avut cândva o minte de bărbat: s-a lepădat de Dumnezeu pentru o femeie, care l-a înşelat şi l-a făcut de râs Puternicul Samson, cel mai viguros bărbat, născut de o mamă păcătoasă, şi-a primit moartea din vina unei femei Hector şi Ahile, care au primit lauda şi răsplata armelor şi a vitejiei dintre toţi cavalerii vremii vechi, au fost ucişi, şi mai bine de o sută de mii de oameni odată cu ei, pentru o femeie pe care ciobanul Paris a răpit-o cu de-a sila din Grecia Şi chiar în vremea noastră, nici n-au trecut cinci ani de atunci, Tristan, nepotul regelui Mark, care a iubit-o cu atâta credinţă pe blonda Izolda şi nu i-a greşit cât a trăit întru nimic, a murit din pricina ei Măria-ta vei face mai rău decât toate femeile acestea, căci poţi vedea prea bine că monseniorul Lancelot este cel mai frumos cavaler din lume, cel mai viteaz, cel mai îndrăzneţ, cel mai nobil; vei da pieirii, odată cu trupul său, toate harurile cu care se poate dobândi onoarea în lumea asta; vai, vei smulge soarele dintre stele şi, de pe pământul acesta, floarea întregii cavalerimi! Şi asta este marea răsplată pe care o va avea neamul nostru din iubirea măriei-tale — Bohor, răspunse regina, dacă s-ar întâmpla ceea ce spui domnia-ta, nimenea n-ar pierde mai mult decât mine, căci eu mi-aş pierde şi trupul şi sufletul Lasă-mă, totuşi, căci n-ai să capeţi alt răspuns Bohor o părăsi atunci şi se întoarse la Lancelot — Seniore, îi spuse el, după ce-l trăsese mai la o parte, mă bate gândul să părăsim cetatea aceasta, măria-sa regina nu-ţi mai dă voie să intri în palatul ei, ca şi tuturor celor care ar veni din partea domniei-tale Apoi povesti cât de jignită fusese regina Guenievra aflând că purtase la coif mâneca unui doamne la turnirul de la Winchester şi cum spusese că niciodată nu va mai găsi un pic de dragoste la ea Lancelot fu atât de copleşit, încât rămase vreme foarte îndelungată fără să rostească un cuvânt — Iubire, izbucni el în sfârşit, asta îmi e răsplata pentru că te-am slujit atât! Chiar de nu i-aş mai vorbi niciodată iubitei mele, dacă m-ar fi iertat, aş pleca mai puţin trist; dar aflând de mânia şi de ura ei, vai, n-am s-o mai pot duce mult! Dragă vere, povăţuieşte-mă, căci nu ştiu ce-am să fac cu mine! — Seniore, dacă ai putea să rămâi departe de dânsa, n-ar trece nici o lună şi ar trimite să te cheme Plimbă-te pe meleagurile acestea, urmăreşte turnirurile, zburdă cât poţi mai bine Ai în preajmă mare parte dintre neamuri, care îţi vor fi o frumoasă şi nobilă suită oriunde vei merge — Vai, nu de suită îmi arde mie! Am să iau cu mine un singur scutier — Dar dacă ţi s-ar întâmpla vreo năpastă, cum am putea afla? — Cel care m-a ocrotit până acum nu ar îngădui să nu aflaţi Şi, fără prea multe vorbe, Lancelot se duse să le spună oamenilor săi că trebuia să plece după o treabă însemnată şi că nu voia să ia cu el decât un singur slujitor, numit Anguys — Seniore, îi spuseră ei, ai grijă să fii neapărat săptămâna viitoare la turnirul de la Camaaloth Totuşi, nu voi să le făgăduiască şi, după ce-l lăsă în grija Domnului, se despărţi de prietenii lui pământeşti Şi ei înşişi părăsiră curtea de a doua zi Dar povestea vorbeşte acum despre regele Artus FRUCTUL OTRĂVIT Întorcându-se de la Camaaloth, când află că Lancelot nu rămăsese decât o singură zi în oraş, regele Artus fu mai liniştit «Dacă Lancelot ar iubi-o pe regină cu o dragoste vinovată, se gândi el, nu s-ar fi îndepărtat atât de repede » […] La puţin timp după aceea, se întâmplă ca seniorul Gauvain să cineze la masa reginei cu alţi viteji, într-o încăpere din apropierea sălii celei mari Un cavaler cu numele de Averlan, care îl ura de moarte, pusese la cale să se aşeze în taină, în faţa reginei, un fruct otrăvit, gândindu-se că regina îl va da mai întâi nepotului ei să-l guste, întrucât era aşezat alături de dânsa şi era cel mai de seamă baron Dar ea oferi fructul celuilalt vecin, un cavaler al Mesei rotunde, numit Gaheris de Kareheu, care muşcă numaidecât din el, de dragul reginei, şi căzu mort, de îndată ce înghiţi bucata de măr Văzând lucrul acesta, toţi cavalerii se sculară de la masă, uluiţi Unul dintre ei se grăbi să se ducă şi să-i spună vestea aceasta regelui, care îşi făcu cruce de uimire şi veni fuga să vadă ce era, urmat de cei ce luau masa cu el — Prea multă răutate, izbucni el mai întâi, în vreme ce mai mulţi dintre baronii lui murmurau: — Regina i-a dat într-adevăr moartea! Or, regina era tot atât de mirată, de nici nu ştia ce să creadă — Ferească Dumnezeu! spuse ea Dacă aş fi ştiut că fructul e otrăvit, nu i l-aş fi întins nici pentru jumătate din lumea aceasta! Nu i-am cerut să mănânce din el înaintea mea decât din bunătate — Doamnă, reluă regele, oricum i l-ai fi dat, ai săvârşit o faptă urâtă şi rea Şi porunci ca Gaheris să fie înmormântat cu mare cinste, cum i se cuvenea unui bărbat atât de viteaz: corpul fu îngropat în biserica Sfântului Ştefan, care era cea mai de seamă din cetatea Camaaloth Şi regele Artus şi toţi cei care se aflau la curte fură atât de amărâţi de o moarte atât de urâtă şi de mişelească, încât cu greu schimbară câteva vorbe între ei; totuşi cavalerii Mesei rotunde puseră să i se sape pe mormânt o inscripţie care spunea: Aici zace Gaheris de Kareheu cel bălai, fratele lui Mador de la Porte, care a răposat dintr-un fruct otrăvit pe care i l-a dat regina Căci aceasta era datina Mesei rotunde: se grava pe mormântul confraţilor numele lor şi cum muriseră REGINA ACUZATĂ DE TRĂDARE După trei zile, Mador de la Porte veni la curte Lumea îl ştia foarte curajos şi nu s-a găsit nimeni destul de îndrăzneţ ca să-i spună veşti despre Gaheris, pe care îl iubea cu dragoste adevărată, aşa cum se cuvine unui frate să-şi iubească fratele Într-o dimineaţă, când se dusese la biserica Sfântul Ştefan ca să asculte slujba, zări un mormânt nou şi se apropie de el; ah, după ce citi inscripţia de pe mormânt, să fi văzut uluirea şi disperarea lui! Nu putea crede că era adevărat! Şi, întorcându-se, puse ochii pe un cavaler din Scoţia, care îl privea, şi îl imploră să-i răspundă la ce-l va întreba — Mador, îi spuse celălalt, ştiu bine ce vrei domnia-ta să mă întrebi Este adevărat că regina l-a ucis pe fratele domniei-tale, aşa cum povesteşte inscripţia — Am să-l răzbun după puterea mea! izbucni Mador Şi se duse imediat în sala cea mare în care regele Artus se afla în capul mesei, şi acolo spuse cu glas atât de tare încât îl auzi toată lumea: — Rege Artus, dacă eşti leal, aşa cum trebuie să fie un rege, fă-mi dreptate la curtea ta! — Spune tot ce vrei să spui: am să-ţi fac dreptate după puterea mea şi după judecata baronilor mei — Sire, reluă Mador lăsând să-i cadă mantia, am fost, vreme de patruzeci şi cinci de ani, omul măriei-tale: îmi retrag închinarea şi renunţ la pământul măriei-tale, căci nu-mi mai place să deţin nimic de la măria-ta Regina Guenievra l-a ucis mişeleşte pe fratele meu Gaheris; dacă vrea să tăgăduiască, sunt gata să-i dovedesc cu armele şi cu trupul meu, împotriva cavalerului pe care şi-l va alege Şi îţi cer să-mi faci dreptate Tare trist, căci se temea mult pentru regină, regele trimise s-o cheme în faţa curţii Şi regina intră în sală, din care se scoseseră mesele, cu fruntea plecată şi cu chipul unei femei îngrijorate, escortată în dreapta de monseniorul Gauvain şi în stânga de Gaheriet, cei doi cavaleri mai respectaţi dintre rudele regelui Artus Dar, când regele îi spuse că Mador o învinuia că l-a ucis mişeleşte pe fratele lui, Gaheris, ea îşi ridică fruntea şi întrebă: — Unde este cavalerul acela? — Iată-mă! spuse Mador înaintând — Cum, Mador, domnia-ta susţii că l-am ucis pe fratele domniei-tale cu bună-ştiinţă? — Spun că i-ai pricinuit moartea în mod neleal şi prin trădare, iar dacă există aici vreun cavaler care îndrăzneşte să te apere de această învinuire, sunt gata să ţi-l aduc mort sau declarându-se singur învins chiar astă-seară, sau mâine, sau în cutare zi pe care o va soroci curtea Regina privi în jurul ei, căutând pe careva care să se ofere ca susţinător; dar nu văzu decât ochi lăsaţi în jos şi capete plecate, căci toţi se gândeau că era vinovată, iar Mador avea dreptate, şi chiar de-ar fi învins ei, s-ar fi spus că era ceva potrivnic dreptăţii şi lealităţii Regina era de-a dreptul disperată; cu toate acestea, îi răspunse regelui, în ciuda spaimei ei: — Sire, te rog în numele lui Dumnezeu să-mi aduci la cunoştinţă hotărârea curţii măriei-tale — Doamnă, curtea mea spune că, dacă vei tăgădui fapta rea de care eşti învinuită, ai un răgaz de patruzeci de zile, ca să chibzuieşti şi să cauţi vreun viteaz care să-ţi sprijine cauza cu armele şi cu trupul lui — Sire, n-am să găsesc la măria-ta altă povaţă? — Nu, căci nici pentru domnia-ta, nici pentru altcineva n-am să mă abat de la dreptate şi de la judecata acestor înţelepţi aici de faţă — Sire, îţi cer atunci răgazul de patruzeci de zile De acum şi până atunci, cu voia Domnului, voi găsi un cavaler care să mă apere; dacă nu, vei putea face cu mine ceea ce va hotărî curtea Regele încuviinţă răgazul, care trebuia să expire a doua zi după turnirul de la Camaaloth — Sire, spuse Mador, înseamnă oare că-mi faci dreptate acordând un răgaz atât de lung? — Într-adevăr, da, ca s-o ştii — Mă voi prezenta aşadar în ziua sorocită, dacă moartea nu mă va opri cumva Spunând aşa, părăsi sala, atât de întristat de moartea fratelui său, încât nu era nimenea care să-l vadă şi să nu i se facă milă de el Şi regina rămase foarte tristă şi îngrijorată, căci se temea că nu va găsi nici un cavaler care s-o apere, în afară de rudele regelui Ban Fără îndoială, aceia n-ar fi dat îndărăt, dacă s-ar fi aflat la curte, dar ea îi îndepărtase prin alungarea lui Lancelot, şi ei dispăruseră fără urmă, de parcă i-ar fi înghiţit pământul Ah, aflaţi că se şi căia amarnic! REGINA FĂRĂ CAVALER Când sosi ziua turnirului, aţi fi putut vedea pe pajiştea de la Camaaloth până la vreo sută douăzeci de cavaleri, atât dintr-o tabără, cât şi din cealaltă, şi printre ei nu se afla unul care să nu fie viteaz şi integru Şi când află că Bohor era şi el acolo cu toate rudele lui Lancelot, regina îi spuse voioasă uneia dintre domnişoarele ei de onoare: — Aceştia şi-ar pune mai degrabă şi sufletul şi trupul în joc decât să mă lase să primesc vreo jignire! Acum sunt sigură că nu voi muri Binecuvântat fie numele lui Dumnezeu care i-a adus! Bohor făcu atâtea isprăvi, încât cuceri premiul, şi regele Artus, care îl recunoscuse într-adevăr, porni întru întâmpinarea lui ș-ii ceru să rămână la curte — Sire, răspunse Bohor, n-am să rămân cu nici un chip la curte atâta vreme cât monseniorul Lancelot, vărul meu, nu va fi şi el Află că n-aş fi venit la acest turnir, dacă n-aş fi nădăjduit că voi da de el aici Vai, tare mă tem că multă vreme n-o să-l mai vezi! — De ce? Este oare supărat pe noi? — Sire, dacă vrei să ştii mai multe, întreabă-l pe altul Spunând aceste cuvinte, Bohor plecă s-o vadă pe regină, care îl chemase şi, cu siguranţă, nimănui nu i-a făcut cândva regina o mai frumoasă primire! Îi povesti că nu găsea nici un viteaz care să-i apere dreptatea; dar el îi răspunse cu asprime că nu era de mirare dacă nu găsea cavalerii căutaţi, că ea însăşi se purtase atât de urât, fără pricină, faţă de cel mai bun om de pe lume — Bohor, orice aş fi făcut eu, domnia-ta mă vei ocroti, ştiu bine! — Mărită-doamnă, m-ai făcut să pierd fiinţa pe care o iubeam mai mult decât pe oricare, pe seniorul şi pe vărul meu; nu ştiu ce s-a întâmplat cu el Nu, n-am să te ajut! La auzul acestor cuvinte, regina începu să plângă Dar Bohor plecă fără s-o mai asculte […] SALVAREA REGINEI A doua zi, din zori, palatul se umplu de baroni şi de seniori care aşteptau sosirea cavalerului reclamant: multora le era mare teamă pentru soarta reginei La puţin după primul ceas din zi, Mador de la Porte descălecă în curte, urmat de toate neamurile lui, şi urcă în sală, cu amura pe dânsul, în afară de coif, de lance şi de scut Era voinic şi spătos, cu mădulare bine făcute, şi alb colilie; nu erau alţi cavaleri mai puternici şi mai viteji decât el — Mador, îi spuse regele, după ce-i primi cauţiunea, rămâi aici până la vecernie; dacă, până-n faptul serii, regina nu va găsi pe cineva care s-o apere, trupul său va suferi ceea ce va hotărî curtea mea Mador luă atunci loc în sală, cu rudele în jurul lui, şi rămaseră aşa, fără să scoată un cuvânt, până la al treilea ceas din zi În ceasul acela, un cavaler intră în oraş, singur, fără scutier Purta o armură albă, în afară de scut, care era vopsit cu trei fâşii de culoare roşie Îşi legă calul de un ulm în curtea palatului, îşi agăţă scutul de o creangă, îşi rezemă lancea de trunchi şi intră în sală, cu coiful pe cap Şi la fiecare pas pe care îl făcea i se auzeau cântând ochiurile cămăşii lungi de zale — Rege Artus, îi spuse el, am auzit spunându-se un lucru de mare mirare: că un cavaler o învinuieşte astăzi pe regina Guenievra de o faptă mişelească Nicicând nu s-a mai auzit spunându-se o asemenea nebunie, când toată lumea o cunoaşte pe regină ca pe femeia cea mai leală din câte au fost vreodată! Vin s-o apăr, dacă va fi nevoie — Seniore cavaler, spuse Mador, sunt gata să dovedesc că l-a ucis pe fratele meu Gaheris în mod neleal şi mişelesc — Şi eu sunt gata să susţin că niciodată regina n-a preţuit nelealitatea sau mişelia Mador, care nu luă în seamă cele spuse, îşi întinse cauţiunea, iar cavalerul cu arme albe făcu la fel Şi după ce regele ridică amândouă gajurile, monseniorul Gauvain spuse în şoaptă: — Sire, sunt încredinţat în momentul de faţă că Mador nu are dreptate, căci, întrucât mă priveşte, aş jura cu dragă inimă pe sfintele moaşte că, dacă moartea lui Gaheris a fost mişelească şi neleală, regina nu a avut nici o vină în mişelia şi nelealitatea aceasta! În vremea aceasta, palatul se goli şi toţi, cu mic cu mare, se duseră pe câmpie, în afara oraşului, unde aveau loc de obicei luptele de dreptate Monseniorul Gauvain ţinu să ducă lancea cavalerului alb, iar Hector scutul Şi după ce cavalerii depuseră amândoi jurământ pe cele sfinte, regele trimise s-o cheme pe regină şi-i spuse: — Doamnă, iată un cavaler care înfruntă moartea pentru domnia-ta — Sire, răspunse ea, Dumnezeu va ocroti dreptatea, căci este adevărat că n-am săvârşit nici o nelealitate şi nici o mişelie Regina îl luă pe necunoscut de mână şi-l conduse pe câmpul de luptă, urându-i ajutorul Domnului nostru Iisus Cristos; apoi regele dădu semnalul şi cei doi cavaleri zburară unul către celălalt drept ca două săgeţi Se ciocniră cu atâta forţă, încât îşi străpunseră scuturile şi îşi rupseră lăncile; dar Mador fu smuls din oblâncuri şi căzu cu toată greutatea lui, nu fără a se răni, pentru că era voinic şi greu Se ridică îndată, mirat că şi-a găsit adversarul aşa de tare la lupta cu lancea; dar cavalerul cu arme albe îşi părăsi calul, ca unul care s-ar teme să nu fie învinuit că a atacat de călare un adversar pe jos: scoţându-şi spada şi punându-şi scutul în dreptul capului, se năpusti asupra lui Mador şi-i aplică mai întâi o minunată lovitură peste coif, după care îl lovi atât de năprasnic încât în scurtă vreme, rănit de zece ori, adversarul nu-şi mai aştepta decât moartea — Mador, îi spuse el, vezi bine că te voi ucide, dacă lupta aceasta va mai dăinui Declară-te înfrânt până nu păţeşti ceva mai rău: voi stărui în aşa fel pentru tine, încât mărita-doamnă regina te va ierta, iar regele îţi va reda pământul După sinceritatea şi după generozitatea aceasta, Mador îl recunoscu pe Lancelot — Dragă seniore, ia spada mea, îi spuse el îngenunchind Mă predau fără condiţii şi nu mă socotesc dezonorat, căci nimeni n-ar putea să-i ţină piept celui mai bun cavaler din lume Apoi strigă către rege: — Sire, m-aţi înşelat trimiţând împotriva mea pe monseniorul Lancelot du Lac La auzul acestor cuvinte, regele alergă să-l îmbrăţişeze pe Lancelot, aşa înarmat cum era; monseniorul Gauvain se duse să-i scoată coiful şi aţi fi putut să-i vedeţi pe toţi baronii înconjurându-l şi primindu-l cu mare bucurie, ca şi pe regină: căci vitejia este atât de valoroasă încât şterge totul ÎNDRĂGOSTIŢII DENUNŢAŢI Când Lancelot şi iubita lui se regăsiră astfel, se iubiră unul pe altul mai mult decât înainte; dar ajunseră să se poarte atât de nebuneşte încât mai mulţi inşi le descoperiră taina, şi printre ei monseniorul Gauvain şi fraţii lui Într-o zi, pe când stăteau de vorbă tuscinci în pervazul unei ferestre, regele Artus se întâmplă să treacă pe lângă ei — Uite-l pe rege Tăceţi! le spuse în şoaptă Gauvain Dar regele îl auzi pe Agravain răspunzând că el n-are să tacă şi întrebă despre ce era vorba — Hei, sire nu te nelinişti! răspunse seniorul Gauvain Nu te-ai alege cu nici un folos din treaba asta şi nimeni nu s-ar alege — Pe capul meu, vreau să ştiu despre ce este vorba! — Sire, nu e cu putinţă! Sunt numai scorneli şi basme depănate de Agravain Te povăţuiesc ca pe suzeranul meu de care sunt legat cu jurământ să nu iei în seamă asemenea vorbe deşarte — Pentru numele lui Dumnezeu, vă cer, pe credinţa pe care mi-aţi jurat-o, să-mi spuneţi de ce vă adunaserăţi aici la sfat toţi cinci! — Mare minune, măria-ta, să te vadă omul atât de dornic de veşti! Chiar de-ar trebui să mă zvârli peste graniţele regatului, tot nu ţi-aş spune despre ce vorbeam De altminteri, e cea mai mare minciună din lume Îndată, monseniorul Gauvain părăsi camera, însoţit de Gaheriet şi de Guerrehès, şi în zadar îi mai chemă regele Când văzu că nu se mai întorceau, regele îi luă cu el într-o cameră pe Agravain şi pe Mordret şi îi imploră să-i spună ce dorea atât de mult să ştie Şi cum ei tot mai răspundeau că n-au să-i spună, regele se repezi la o spadă, zvârlită acolo, pe un pat, o trase din teacă şi-l ameninţă pe Agravain, strigând că-l va ucide dacă nu vorbea, aşa încât, până la urmă, văzându-l atât de aprins, Agravain se hotărî: — Sire, le spuneam fraţilor mei că nu este frumos din partea noastră să mai îndurăm atâta vreme ruşinea şi dezonoarea cu care te răsplăteşte Lancelot: căci o cunoaşte trupeşte pe soţia măriei-tale – suntem cât se poate de siguri La auzul acestor cuvinte, regele se schimbă la faţă; dar se stăpâni şi tăcu — Sire, spuse Mordret, ţi-am ascuns lucrul acesta cât am putut; dar se cuvine ca, în sfârşit, ruşinea aceasta să fie răzbunată — Dacă ţineţi la mine, răspunse în cele din urmă regele, ajutaţi-mă să-l prind pe Lancelot asupra faptului, şi atunci, dacă n-am să-l pedepsesc ca pe un trădător ce este, să nu mai port în vecii vecilor coroana! — E o grea încumetare să-l răpui pe Lancelot, sire: este puternic şi îndrăzneţ şi are neamuri puternice; au să pornească luptă aprigă împotriva măriei-tale — Nepoţii mei dragi, nu vă sinchisiţi de asta! Aşezaţi-vă la pândă şi surprindeţi-i împreună; v-o cer în numele jurământului pe care mi l-aţi făcut când aţi intrat în rândul cavalerilor Mesei rotunde Ei îl sfătuiră atunci să ia cu dânsul, a doua zi, toţi oamenii la vânătoare; Lancelot se va folosi fără îndoială de acest prilej ca să se ducă la regină Şi aşa rămase hotărât SURPRINDEREA ÎNDRĂGOSTIŢILOR Toată ziulica, spune povestea, regele Artus fu posomorât la chip şi, când monseniorul Gauvain se întoarse la palat, însoţit de Gaheriet şi de Guerrehès, ghici din prima clipă, după chipul unchiului său, că fraţii lui îşi dăduseră drumul la gură Lancelot, Hector şi Lionel ajunseră la ceasul cinei: regele le întoarse spatele; după ce se scoaseră mesele, regele îi pofti pe cavaleri să plece cu el la vânătoare, a doua zi; dar cum Lancelot îi propunea să-l însoţească, regele îi spuse că se va lipsi de el de data asta Şi seara, după ce se întoarse în locuinţa lui, Lancelot îl întrebă pe Lionel: — Ai văzut cât de urât m-a primit regele? Nu ştiu de ce e aşa de mâniat pe mine — Seniore, fii sigur că a aflat ceva despre domnia-ta şi despre regină Mie îmi spune inima că mare năpastă se va trage de aici Ci iată că a doua zi, de îndată ce regele porni către pădure, regina îi dădu de ştire lui Lancelot, care o şi porni spre dânsa, dar îşi luă şi sabia cu el Şi avu grijă s-o apuce pe o cărăruie acoperită, care străbătea grădina; dar Agravain şi Mordret îşi rânduiseră iscoadele mai peste tot, aşa încât un băiat veni să le dea de veste În vremea aceasta, Lancelot intră în taină în palat şi, trecând din cameră în cameră, ajunse în iatacul în care îl aştepta regina Dacă îi veni în gând să pună zăvorul la uşă, e pentru că Dumnezeu voia ca el să nu fie ucis: într-adevăr, doar ce se culcase lângă femeia dragă, şi oamenii lui Agravain şi ai lui Mordret sosiră şi, găsind uşa zăvorâtă, încercară s-o spargă — Dragă prietene, strigă regina când auzi zarva pe care o făceau, am fost trădaţi! În curând regele va afla totul Agravain şi Mordret au pus totul la cale! — Zău că au plecat să-şi caute singuri moartea! Ai cumva pe aici vreo armură? — Nu, iubitul meu drag! Vai, suntem atât de nenorocoşi, încât va trebui să murim, şi eu şi tu! Şi, totuşi, de-ai putea să scapi de aici, nu cred că s-a ivit încă pe lume cel care m-ar omorî câtă vreme ai fi tu în viaţă! Pleacă, dacă poţi Atunci Lancelot, care se îmbrăcase în mare grabă, îşi luă spada şi se duse să strige la uşă: — Fricoşi păcătoşi ce sunteţi, cavaleri becisnici, am să deschid eu uşa: să-l vedem acum pe cel care va cuteza să treacă pragul! Spunând aşa, Lancelot deschide şi aşteaptă, cu spada ridicată Un cavaler cu numele de Tanneguy intră cu îndrăzneală; dar, în aceeaşi clipă, primeşte o lovitură care-i despică coiful şi căpăţâna cum ai tăia un măr, aşa încât cade mort în cameră Văzând aşa, fârtaţii lui se dau îndărăt şi liberează pragul; iar Lancelot, trăgând cu putere leşul spre el, închide uşa la loc; apoi se îmbracă în armura lui Tanneguy — Acum, mărită-doamnă, îi spuse el, am să trec cu voia Domnului, dacă îmi îngădui să plec Regina spuse o rugăciune pentru el către Domnul nostru Iisus Cristos Mântuitorul Şi numaidecât Lancelot ieşi afară, se năpusti asupra asaltatorilor ca o furtună, îl doborî la pământ pe primul pe care îl lovi, îi tăie pumnul celui de-al doilea cu o lovitură frontală, spintecă, întorcându-se, nările şi faţa celui de-al treilea, până la urechi, aşa încât ceilalţi o rupseră la fugă în dezordine Aşa scăpă din palat şi se duse acasă, unde fratele şi verii lui îl aşteptau cu mare îngrijorare Şi, după două ore, cu lucrurile încărcate pe caii de povară, Lancelot părăsea oraşul cu toţi oamenii lui, în număr de nu mai puţin de douăzeci şi opt de cavaleri viteji şi cutezători Povestea conteneşte aici despre el, voind să arate ce s-a întâmplat când Agravain şi Mordret, cei doi fraţi ai seniorului Gauvain, puseră stăpânire pe regină JUDECAREA ŞI ELIBERAREA REGINEI Agravain şi Mordret o făcură de râs şi o umiliră peste măsură, căci regina plângea aşa de tare încât altora, în locul acestor mişei, li s-ar fi făcut milă de ea Pe la chindie, regele se întoarse de la pădure şi, în clipa când descăleca în curte, i se spune că regina fusese surprinsă cu Lancelot Ah, a fost mai amărât decât s-ar putea spune! Regele întrebă dacă era prins Lancelot, dar i se răspunse că el părăsise oraşul — Mărite-doamne, ce-ai de gând să faci? îl întrebă regele Yon — Am să mă răzbun în aşa fel pe regină, încât doamnele care vor auzi vorbindu-se despre ea să se îndrepte! Şi îţi poruncesc, domniei-tale, în primul rând, pentru că eşti rege, şi celorlalţi baroni aflaţi aici, în numele jurămintelor de credinţă pe care mi le-aţi făcut, să hotărâţi prin dreaptă judecată dacă n-a meritat moartea — Sire, datina nu îngăduie să judecăm după vremea chindiei, şi mai ales când este vorba de o femeie de rang atât de înalt ca măria-sa regina Dar mâine dimineaţă ne vom aduna Seara, regele nici nu bău, nici nu mâncă, dar nu voi ca soţia să fie adusă în faţa lui Şi, la primul ceas din zi, când se întruniră baronii, le porunci din nou s-o judece pe regina Guenievra; apoi se retrase Agravain şi Mordret povestiră atunci lucrurile aşa cum se petrecuseră, adăugând că, după părerea lor, regina merita într-adevăr moartea pentru că săvârşise o mârşăvie atât de mare făcându-l de râs cu un cavaler pe domnul şi pe stăpânul ei, care era atât de viteaz Ceilalţi, în afară de monseniorul Gauvain, consimţiră, dar cu părere de rău Şi, de îndată ce află judecata curţii lui, regele porunci să se pregătească un rug mare în pajiştea de la Camaaloth, ca să-şi ardă soţia, căci era de părere că o femeie care este regină şi înscăunată legal trebuie să piară de foc — Sire, îi spuse monseniorul Gauvain, eu îţi dau înapoi tot ce am de la măria-ta şi câte zile voi avea n-am să te mai slujesc, dacă vei îngădui una ca asta Ferească Dumnezeu s-o pot vedea pe mărita-doamnă murind în felul ăsta! Dar regele nu-i răspunse, căci era cu gândul în altă parte Şi monseniorul Gauvain se duse să se închidă în locuinţa lui; desigur, dacă întreaga lume ar fi pierit sub ochii lui, tot n-ar fi arătat atâta mâhnire! În vremea aceasta, regele îi trimitea pe nepoţii lui, Agravain, Guerrehès, Gaheriet şi Mordret, să ia patruzeci de cavaleri şi să se ducă să păzească pajiştea în care se afla rugul Guerrehès şi Gaheriet refuzară mai întâi, dar regele îi chemă la el şi-i ameninţă atât, încât până la urmă consirmţiră Şi, în timp ce ei se duceau acasă să-şi pună armura, regele porunci să fie adusă regina în faţa lui Vai, când o văzu plângând, îmbrăcată în mătase roşie şi atât de frumoasă şi de atrăgătoare că nu i-ai fi găsit seamăn pe lume, crezu că o să i se facă rău, atât de tare i se strânse inima! Cu toate acestea, porunci să fie dusă la rug, ale cărui pălălăi se şi vedeau din palat Şi aflaţi că, în toată cetatea, negustorimea şi oamenii de rând se tânguiau în clipa aceea atât de amarnic, că n-ai fi putut auzi tunetul din cer: nu era bărbat sau femeie care să nu plângă de parcă însăşi maica lor avea să fie arsă pe rug Ci iată că, în momentul în care regina se apropia de rugul aprins, se văzu deodată cum se sparg ultimele rânduri ale mulţimii dinspre partea pădurii; lumea alerga cât putea strigând: «Fugiţi! Fugiţi! Uite-l pe seniorul Lancelot care vine în ajutorul reginei!» Şi, într-adevăr, treizeci şi doi de cavaleri soseau în goana cailor prin câmpie, cu coifurile încheiate pe cap, cu lăncile în poziţie de atac; şi Lancelot galopa în frunte, pe un cal de luptă înalt şi bălţat, mai iute ca un cerb din landă — Hei, inimă de om ticălos, îi strigă el cât putu mai de departe lui Agravain, ţi s-a împlinit sorocul! Şi, spunând aşa, se năpusti asupra lui, cu lancea întinsă, şi îşi apăsă atât de aprig lovitura încât fierul străbătu scutul, braţul, cămaşa de zale şi corpul şi ieşi dincolo de şira spinării, aşa încât mişelul căzu mort În acelaşi timp, Hector îl izbea pe Guerrehès; îi puse lancea lui solidă în piept şi Guerrehès nici că mai avu trebuinţă de doftor Văzându-şi fraţii pierind aşa, Gaheriet, de mânie, doborî doi călăreţi; dar Lionel, atacându-l din coastă, îi azvârli coiful de pe cap şi Lancelot, care trecea zdrobind totul în calea lui, încins de mânie în aşa măsură încât nu mai recunoştea pe nimeni, îi spintecă, dintr-o singură lovitură, ţeasta până la dinţi Pe scurt, seminţia regelui Ban şi a regelui Bohor făcură, în ziua aceea, atâtea fapte de vitejie, că, după puţin timp, nu mai rămaseră în viaţă, dintre duşmani, decât Mordret şi zece cavaleri, care o luară la fugă Şi de îndată ce-i văzu fugind, Lancelot se opri din luptă, aşa cum flacăra încetează să ardă când totul s-a mistuit: o urcă pe regină pe un cal de paradă, şi, cu câţi mai rămaseră dintre ai lui, se duse să se închidă într-un castel fortificat pe care îl cucerise în vremea când mai era cavaler de curând învestit, şi care se numea Voioasa Pază, aşa cum se arată în cartea care povesteşte despre primele lui iubiri Dar povestea se întoarce acum la regele Artus […] În vremea aceasta, Gauvain ieşise din locuinţa lui Primii oameni pe care îi întâlni pe stradă îi spuseră plângând: — Ah, seniore Gauvain, de vrei să ştii ce durere mare te năpăstuieşte, du-te acolo, pe câmp! El crezu că plângeau moartea reginei şi, fără să le răspundă, îşi văzu de drum, cu capul plecat Dar care mai de care repeta în jurul lui: — Du-te, seniore Gauvain, du-te să-ţi vezi cumplita durere! Era din ce în ce mai tulburat, dar nu arăta În sfârşit, ajunse pe câmp şi mai întâi îl zări pe rege, care strângea la pieptul lui corpul plin de sânge al lui Gaheriet şi care-i strigă: — Gauvain, Gauvain, uite jalea ta şi a mea! Astfel îşi recunoscu fratele şi i se muiară picioarele, i se strânse inima şi căzu ca mort, în vreme ce însoţitorii regelui se strângeau în jurul lui, deplângând ziua care le aducea din toate părţile atâtea pierderi Multă vreme rămase aşa; în sfârşit, se ridică, se duse fuga la Gaheriet, îl strânse în braţe şi, după ce-l sărută, se simţi copleşit de atâta durere, încât căzu iar leşinat, peste mort Şi, când îşi reveni din leşin, se aşeză lângă trupul neînsufleţit şi zise: — Ah, dragă frăţioare, mult trebuie să te fi urât cel care ţi-a curmat zilele cu atâta câinoşie! Blestemat să fie braţul care te-a lovit, făcându-mă de ocară pe mine şi pe cei din neamul meu! Dragul meu, atât de blând şi de îngăduitor, stâlp al seminţiei noastre, care îţi întreceai în fapte cavalereşti toţi semenii, cum de-a îngăduit soarta o cădere atât de urâtă şi de josnică? Desigur, nu mai doresc să trăiesc decât ca să te răzbun pe neloaialul, pe mişelul care te-a căsăpit cu atâta cruzime! Seniorul Gauvain avea inima atât de strânsă, încât nu putea spune mai mult, dar când, ridicându-şi ochii, îi recunoscu pe Guerrehès şi pe Agravain, care erau aduşi pe scuturile lor, izbucni iar: — Vai, am trăit prea mult, de vreme ce trebuie să-mi văd fraţii ucişi în aşa chinuri! Spunând aşa, se duse la ei şi, îmbrăţişându-i, leşină pentru scurtă vreme de mai multe ori, aşa încât baronii se înspăimântară grozav de teamă să nu-l vadă dându-şi duhul sub ochii lor — Sire, îi spuseră ei regelui Artus, suntem de părere să fie dus de aici şi culcat în vreo cameră, departe de oricine, până când vor fi înmormântaţi fraţii lui, căci, de bună seamă, va muri de durere, dacă va rămâne lângă ei Aşa s-a şi făcut şi, toată noaptea, seniorul Gauvain nu mai scoase un cuvânt: abia dacă mai respira În vremea aceasta, se lucra la sicrie şi se pregăteau morminte aşa cum se cade să aibă nişte odrasle de regi; şi, dimineaţa, Agravain, Guerrehès şi Gaheriet fură înmormântaţi la Sfântul Ştefan, biserica principală din Camaaloth CONSFĂTUIREA După înmormântare, regele se întoarse la palat şi se aşeză în sală în mijlocul baronilor Veniseră toţi arhiepiscopii, episcopii şi marii dregători, dar, văzându-l pe regele Artus posomorât şi îngândurat cum era, fieştecare tăcea, aşa încât ai fi zis că palatul e pustiu — Când un om şi-a pierdut pământul prin silnicie şi mişelie, spuse în cele din urmă regele, adesea poate să le redobândească; dar pierderea unui prieten de pe lumea aceasta este fără leac Dragi seniori, pierderile pe care le-am suferit nu se pot tămădui în nici un chip, şi nu le datorez dreptăţii Domnului nostru Iisus Cristos, ci marii semeţii a celui pe care îl ridicasem atât de sus de parcă ar fi fost din viţa mea Domniile-voastre, care sunteţi oamenii mei şi care aveţi pământurile de la mine, povăţuiţi-mă cum să răzbun ruşinea aceasta Baronii se priviră, îndemnându-se unul pe altul la cuvânt În sfârşit, se ridică regele Yon — Sire, însăşi onoarea noastră cere ca ruşinea măriei-tale să fie răzbunată Dar cel care s-ar gândi la binele regatului nu cred că ar porni război împotriva seminţiei regelui Ban din Benoïc şi a regelui Bohor din Gannes, atât de puternici sunt, în momentul de faţă, Lancelot şi ai lui, prin pământurile şi prin oamenii lor Iată de ce, în numele lui Dumnezeu, te rog, mărite rege, să nu-i ataci, dacă nu eşti întru totul sigur că-i vei birui, lucru nespus de greu Se auziră murmure: mulţi îl învinuiau pe regele Yon şi spuneau că vorbise ca un fricos — Sire, îi spuse Mordret, niciodată n-am auzit un om de seamă dând o povaţă atât de rea ca asta Dacă regele îmi va da crezare, o să te ia să vă războiţi cu Lancelot, alături de dânsul – de vrei sau nu — Mordret, Mordret, răspunse regele Yon, am să mă duc cu mai mult drag decât ai să te duci domnia-ta! Dar aflaţi cu toţii, seniori, că dacă Lancelot şi neamurile lui vor putea să ajungă în ţara lor, se vor teme mai puţin de voi decât vă închipuiţi Mador de la Porte luă şi el cuvântul — Dacă vreţi să începeţi războiul, sire, nu va trebui să-l căutaţi pe Lancelot prea departe, căci am aflat că s-a retras la Voioasa Pază Regina se află acolo cu el Dar castelul este atât de fortificat şi atât de bine îndestulat cu de toate încât nu se teme de nici un asediu — Pe legea mea, răspunse regele, aveţi dreptate să spuneţi că e un castel de mare fală şi îl cunosc şi eu bine Dar, de când port coroană, niciodată n-am început un război fără să-l duc la bun sfârşit cu ajutorul lui Dumnezeu şi al celor din viţa mea Peste cincisprezece zile am să plec aşadar din Camaaloth, şi vreau ca voi toţi, care vă găsiţi aici, să-mi juraţi pe cele sfinte că mă veţi ajuta, după puterea voastră, până când ocara va fi răzbunată spre cinstea regatului După ce se aduseră sfintele moaşte, fiecare făcu legământ, săracii ca şi bogaţii Şi regele trimise soli în toată Bretania pentru a le da de veste celor care nu erau de faţă să vină la Camaaloth în ziua sorocită La rândul său, Lancelot le trimise vorbă cavalerilor din regatele Gannes şi Benoïc să stea gata în castelele lor, ca să poată găsi adăpost, dacă ar părăsi Marea Bretanie şi ar trece în Galia; apoi îi ceru ajutor lui Galehaudin, fiul lui Galehaut, şi îi veniră atâţia baroni din Sorelois şi din Insulele îndepărtate, încât, chiar de ar fi fost încoronat, tot n-ar fi avut mai mulţi cavaleri la Voioasa Pază Şi aşa fu pus la cale războiul care avea să ia o întorsătură atât de rea […] ASEDIEREA VOIOASEI PAZE: SOLIA LUI LANCELOT Or, cei din castel trimiseră, încă de cu noapte, patruzeci de cavaleri să se ascundă într-o pădure, sub conducerea lui Bohor şi a lui Hector, ca să ia prin surprindere, din spate, armata regelui; semnalul trebuia să fie o flamură roşie înălţată pe zid; dar cavalerii aflaţi la pândă o aşteptară în zadar toată ziua, căci Lancelot nu se putea hotărî să dea acel semnal Când îşi văzu castelul asediat de omul la care ţinuse mai mult decât la oricine pe lumea aceasta, care îl înălţase în cel mai înalt rang şi care era, în momentul acela, duşmanul lui de moarte, Lancelot se simţi mai copleşit de jale decât s-ar putea crede Chemă o fată şi-i spuse: — Domnişoară, du-te la regele Artus şi spune-i că mă miră începerea unui astfel de război împotriva mea Dacă unii i-au şoptit la ureche că l-am făcut de ocară cu regina, sunt gata să dovedesc cu trupul şi cu armele mele împotriva a doi dintre cei mai buni cavaleri ai săi că nu sunt vinovat Iar dacă a pornit război din cauza morţii nepoţilor săi, spune-i că aceia care au fost ucişi şi-au pricinuit singuri moartea Să ştie că sunt mai îndurerat de gâlceava noastră decât şi-ar putea cineva închipui, şi că desigur îi voi ajuta pe ai mei şi-i voi combate pe ai săi din toată puterea mea, dar că îl socotesc pe dânsul suzeranul şi prietenul meu, cu toate că mă tratează ca pe un duşman de moarte Domnişoara ieşi din castel şi se duse cu solia la rege Dar abia repetase cuvintele lui Lancelot, că seniorul Gauvain izbucni: — Sire, sire, ai ajunge de râsul lumii şi seminţia măriei-tale ar fi înjosită, dacă ai face pace cu Lancelot după marea dăunare pe care ţi-a pricinuit-o! — Gauvain, orice-ar face el, Lancelot nu va mai avea niciodată pace cu mine! Spune-i, domnişoară, că am să lupt împotriva lui câte zile voi avea — Sire, reluă fecioara, ghicitorii cei înţelepţi, cunoscuţi în vremea noastră, au prezis că seminţia regelui Ban îşi va învinge toţi duşmanii Dar întrucât nu primesc de la măria-ta decât cuvinte de război şi de ură, trebuie să mă întorc la seniorul meu şi să-i aduc la cunoştinţă solia pe care i-o trimiţi Şi fata se întoarse la Voioasa Pază, unde-i povesti lui Lancelot ce auzise De aceea, a doua zi, dimineaţa, flamura roşie flutura pe turnul cel mare al castelului ASEDIEREA VOIOASEI PAZE: CURTOAZIA LUI LANCELOT Lancelot le vorbi tovarăşilor lui: — Seniori, cei din Logres nu se pot bucura căci, cu toate că sunt mai numeroşi, nu au câştigat, slavă Domnului, nimic de la noi Doresc să ieşim mâine iar şi să-i atacăm Dar, dacă sunteţi de părere că e mai bine să rămânem în castel, am să fac după vrerea voastră Toţi căzură la înţelegere să spună că preferau fapta, odihnei De aceea, mai înainte chiar de ivirea soarelui, se înarmară şi coborâră în câmpie, în ordine, şi de acolo oamenii regelui porniră întru întâmpinarea lor Încăierarea ţinu în pajişti, pe malul râului Umbrei, din zori şi până în noapte: aflaţi că seara nu mai era o singură armură întreagă În ziua aceea, regele Artus îşi puse armura pe dânsul şi desigur nici un bărbat la vârsta lui nu ar fi săvârşit isprăvile de vitejie pe care le făcu el, căci avea pe atunci şaptezeci şi cinci de ani Către ceasul chindiei, îl întâlni pe Lancelot şi numaidecât se năpusti asupra lui cu spada ridicată Lancelot nu voi să lovească: se mulţumi să-şi facă pavăză cu scutul, aşa încât lovitura alunecă şi căzu în spinarea calului, care fu ucis Dar Hector, mâniat că-l vedea pe fratele său pe jos, se avântă şi, dintr-o primă lovitură cu tăişul peste coif, îl ameţi pe rege, apoi din a doua îl doborî de pe cal; după aceea, strigă la Lancelot: — Taie-i capul Şi punem capăt războiului! — Ce tot spui, Hectore? Mi-a făcut de atâtea ori bine şi m-a înălţat în dregătorii, încât am să-l ocrotesc cu toată puterea mea Şi pentru că scutierul îi aducea un cal de luptă, Lancelot i-l oferi regelui — Sire, îi spuse el, mi-ai dăruit adesea cai frumoşi Încalecă, te rog, pe calul acesta, şi fereşte-te mai bine altădată Datorită acestei mărinimii, regele plecă teafăr şi sănătos, gândindu-se, în taina inimii lui, că Lancelot îi întrecuse în curtoazie pe toţi cavalerii prezenţi şi viitori Cu toate acestea, bătălia începu iar a doua zi Şi aşa dură asediul Voioasei Paze vreme de două luni şi mai bine ÎMPĂCAREA REGELUI CU REGINA După acest răstimp, apostolul de la Roma află că regele Artus îşi părăsise soţia şi că îşi pusese în gând s-o ucidă, cu toate că nu o prinsese asupra faptului De aceea trimise vorbă episcopilor şi arhiepiscopilor să pună sub interdicţie şi excomunicare ţara Logres până când regele o va lua înapoi pe regina Guenievra şi se va hotărî să se poarte cu dânsa aşa precum se cade să se poarte un soţ faţă de cucernica lui femeie şi soţie Şi, când află de solia aceasta, regele fu cu atât mai îndurerat cu cât o mai iubea încă pe regină: de aceea declară în faţa tuturor baronilor săi că se va împăca bucuros cu dânsa, ca să-i dea ascultare papei Şi numaidecât episcopul de Rochester încălecă pe cal şi porni să ducă tratative — Doamnă, doamnă, îi spuse el reginei Guenievra, după ce fu condus în faţa ei, trebuie să te reîntorci la soţul măriei-tale: aşa porunceşte părintele nostru papa Regele va jura în faţa curţii că te va trata ca pe o soţie vrednică de respect Regina îi ceru un răgaz pentru răspuns şi, după ce-l chemă pe Lancelot, pe Hector, pe Bohor şi pe Lionel, le repetă ce-i spusese episcopul Atunci să-l fi văzut pe Lancelot du Lac lăsându-şi capul în jos! — Mărită-doamnă, spuse el în cele din urmă, dacă aş face după dorinţa inimii, te-aş implora să rămâi aici Dar, întrucât ţin mai mult la onoarea măriei-tale decât la iubirea mea, te sfătuiesc să-i trimiţi vorbă regelui că te vei întoarce lângă dânsul mâine Vai, dacă n-ai primi poftirea pe care ţi-a făcut-o, toată lumea ar vorbi despre ruşinea măriei-tale şi despre lipsa mea de lealitate! Spunând aşa, începu să plângă, şi regina, şi Hector şi Lionel În cele din urmă, regina se şterse la ochi şi se duse să-i spună episcopului că va consimţi să se întoarcă lângă rege, soţul şi stăpânul ei, numai dacă-l lasă pe Lancelot să se întoarcă în Galia, fără să-i dăuneze cu ceva Lucru cu care regele se învoi bucuros, de îndată ce i-l ceru episcopul — Ba nu, zău, se gândea el, dacă Lancelot ar iubi-o pe regină nebuneşte, aşa cum au vrut unii să mă facă să cred, n-ar lăsa-o să plece astfel, căci văd bine că ar mai putea continua războiul vreme de luni şi luni de zile, iar castelului nici nu-i pasă de asalt! În noaptea aceea, la Voioasa Pază, n-a existat inimă atât de împietrită care să nu se simtă mişcată văzând uimitoarea jale care îi cuprinse pe Lancelot du Lac şi pe cei din neamul lui Şi, când mijiră zorii din vrerea lui Dumnezeu, Lancelot îi dădu înapoi reginei, pe care n-avea s-o mai vadă, inelul dăruit când se apropiase întâia oară de ea, şi o rugă să-l poarte de dragul lui După care, urmat de ai săi toţi, pe cât putuseră mai bogat înveşmântaţi şi călărind pe cai văltrăpuiţi cu mătase, o conduse pe regină înapoi, la rege ASPRIMEA MONSENIORULUI GAUVAIN Ci iată că, spune povestea, regele Artus aştepta afară din cort Văzându-şi suzeranul, Lancelot descălecă, luă calul reginei de frâu şi spuse: — Sire, iat-o pe măria-sa regina Dacă n-aş fi ajutat-o, n-ar mai fi printre cei vii, în clipa aceasta Şi află că dacă aş fi iubit-o cu o dragoste vinovată, aşa cum anumiţi supuşi neloiali ţi-au dat de înţeles, nu ţi-aş da-o înapoi, căci castelul acesta este atât de bine fortificat, încât poate înfrunta orice, şi avem merinde în el pentru doi ani — Pentru ceea ce faci, îţi sunt recunoscător, răspunse regele, îngândurat Dar monseniorul Gauvain făcu un pas înainte — Lancelot, regele îţi este recunoscător de ceea ce ai făcut pentru el Dar îţi cere să părăseşti pământul regatului Logres şi să nu te mai întorci cât vieţuieşte dânsul — Sire, aceasta este porunca măriei-tale? — Du-te în ţara dumitale, Lancelot: când l-ai ucis pe Agravain, pe Guerrehès şi pe Gaheriet, care îmi erau prieteni trup şi suflet, m-ai făcut să-ţi plătesc serviciile prea scump — Iar când voi fi dincolo de mare, sire, ce va trebui să aştept de la măria-ta: pace sau război? — Fii sigur, îi mai spuse Gauvain, că regele îţi va declara război şi te va combate cu toată puterea, până când fratele meu Gaheriet va fi răzbunat prin moartea domniei-tale Şi află că aş pune rămăşag pe lumea întreagă că în curând ai să-ţi pierzi şi capul şi viaţa! — Seniore Gauvain, izbucni Bohor, lasă ameninţările: Lancelot du Lac nu se teme de domnia-ta! Dacă vei pune piciorul în Mica Bretanie, domnia-ta vei fi mai în primejdie decât el de a-ţi pierde capul Ai oare pretenţia că fraţii domniei-tale au fost ucişi în chip neloaial? Sunt gata să dovedesc că nu-i adevărat: să fim trimişi în teren şi să ne măsurăm în luptă dreaptă! Războiul va fi astfel evitat şi mulţi cavaleri, care altfel şi-ar fi pierdut viaţa, se vor bucura de ea Seniorul Gauvain îşi întinse numaidecât cauţiunea şi Bohor făcu la fel; dar regele nu voi să le primească, spunând că se va ivi în curând prilejul să se vadă care era cel mai viteaz, când va porni lupta împotriva lui Lancelot Auzind aşa, Lancelot izbucni: — Desigur, nu ai mai fi în situaţia de a porni acest război împotriva mea, dacă ţi-aş fi dăunat pe atât pe cât te-am ajutat în ziua în care Galehaut, stăpânitorul Insulelor îndepărtate, a devenit vasalul măriei-tale cu legământ de credinţă! Şi află că nu spun lucrul acesta pentru că mi-ar fi teamă de măria-ta, căci după ce vom trimite vorbă oamenilor şi prietenilor noştri şi ne vom aproviziona castelele fortificate, nu vei câştiga împotriva noastră nimic şi nicicum Cât despre domnia-ta, seniore Gauvain, ar trebui să-ţi aduci aminte de ziua în care te-am scăpat din Turnul Pătimirii, unde te aflai în mare primejdie de moarte, ca prizonier al lui Caradoc cel voinic! — Lancelot, replică seniorul Gauvain, binele pe care l-ai făcut domnia-ta odinioară pentru rege şi pentru mine ni l-ai vândut prea scump, căci ne-ai lipsit de cei la care ţineam mai mult Şi află că din cauza aceasta nu va exista pace între domnia-ta şi mine atâta vreme cât voi mai trăi eu Lancelot încălecă atunci pe cal şi, urmat de ai lui, se întoarse în castel De îndată ce ajunse în castel, îl chemă pe un scutier şi-i spuse cu tristeţe: — Preabunule prieten, ia scutul meu şi du-te la Camaaloth: ai să-l agăţi în biserica Sfântului Ştefan Mucenicul, pentru ca toţi cei care îl vor vedea să-şi aducă aminte de mine Căci în cetatea aceasta am primit ordinul cavalerilor şi nu ştiu dacă am să mă mai întorc vreodată în ea Toată noaptea Lancelot se tângui amarnic Dar a doua zi porni la drum cu toţi ai casei şi merseră şi tot merseră călare până ajunseră pe ţărmul mării Şi când corabia care-i ducea se îndepărtă, l-aţi fi văzut schimbându-se la faţă şi suspinând din greu, în timp ce lacrimile îi curgeau din ochi — Ah, murmura el, iubit pământ, încântător, îngăduitor, vesel, rodnic, binecuvântat să fii prin gura lui Iisus Cristos, căci sufletul şi viaţa mea rămân în tine! Mânată de vânt, corabia ajunse cu bine în Mica Bretanie Şi acolo, în ziua de Toţi sfinţii, Lionel fu încoronat rege al ţării Gannes, iar Bohor, în aceeaşi zi, rege al Benoïcului, din porunca lui Lancelot, care îi lăsa lui moştenirea Toţi trei folosiră zilele de iarnă să aducă în bună stare castelele fortificate şi să le aprovizioneze cu merinde Dar povestea se întoarce acum la regele Artus […] ASEDIUL CETĂTII GANNES LANCELOT PROVOCAT DE MONSENIORUL GAUVAIN Ci aflând Lancelot şi oamenii săi că regele Artus se apropia de cetate cu armata lui, se hotărâră să-l atace mai înainte de-a avea timp să-şi întărească poziţia Şi a doua zi, încă de la primul ceas al dimineţii, cavalerii se adunară în faţa castelului, unde Lionel şi Hector, cei doi regi veri, puseră la cale planul de luptă După aceasta, cei din cetate ieşiră şi armata regelui Artus se năpusti asupra lor: şi astfel, bătălia începu, grea şi cu toate forţele Din prima clipă, când îl zări pe Lancelot, seniorul Gauvain se înfipse bine în şa, şi aflaţi că apăsa în aşa fel în scări, încât crezu că are să rupă trăgătorile şeii Amândoi se ciocniră ca zgomotul tunetului ceresc şi se doborâră la pământ; dar seniorul Gauvain căzu cu atâta greutate, încât era mai-mai să-și rupă braţul Cât despre Lancelot, după ce încălecă iar pe cal, se afundă în vălmăşagul luptei, unde începu să izbească, în dreapta şi în stânga, cu lovituri puternice, cu atâta vigoare încât sabia lui bătea ca o aripă de pasăre, şi îl ucise mai întâi pe Helian din Irlanda, care îi ocupase locul la Masa rotundă Lionel, Hector, Bohor şi Lancelot păreau că sunt pretutindeni; spadele le străluceau ca flăcările cerului şi, văzându-le, oamenii lor se simţeau tot pe atât de îmbărbătaţi pe cât de năuciţi se simţeau duşmanii lor; pe scurt, cei din afară ar fi avut mari pierderi în ziua aceea, dacă n-ar fi fost regele Artus, care făcea minuni pentru apărarea alor săi şi-i spinteca pe cei care voiau să-l oprească, de parcă n-ar fi avut altă armură decât amărâta lor piele Şi, la căderea nopţii, cavalerii din Gannes, care erau mai puţin numeroşi, se desprinseră din încleştare şi se retraseră în cetate Totuşi, marea şi minunata bătălie reîncepu a doua zi şi, vreme de două luni şi mai bine, cele două armate s-au luptat de patru ori pe săptămână: aşa au pierit numeroşi viteji şi buni cavaleri Dar, după acest răstimp, regele ceru un armistiţiu de opt zile, căci începea să-l bată gândul că nu se va alege cu mare lucru din asediul acesta — Gauvain, Gauvain, îi spuse el nepotului său, mă tem că m-ai făcut să mă apuc de o treabă în care avem mai mult de pierdut decât de câştigat, într-atât de viteji şi de iscusiţi sunt în luptă Lancelot şi neamurile lui! Seniorul Gauvain îngenunche şi răspunse doar atât: — Sire, pentru numele Domnului, acordă-mi favoare! Regele i-o acordă cu dragă inimă şi-l ridică de jos luându-l de mână — Sire, iată ce favoare ţi-am cerut: îngăduinţa de a-l acuza pe Lancelot de trădare: dacă va îndrăzni să susţină că nu i-a ucis mişeleşte pe fraţii mei, voi dovedi luptând eu însumi cu el că l-a ucis şi, dacă am să pot să-l biruiesc, va fi cum nu se poate mai bine şi pentru mine, şi pentru măria-ta; dar dacă voi fi eu învins, ai să închei cu el şi cu urmaşii lui o pace pentru totdeauna La auzul acestor cuvinte, regele simţi cum îl podidesc lacrimile: şi-ar fi dăruit cu dragă inimă cele mai bune cetăţi ca nepotul lui să nu se încumete la o asemenea luptă! Dar seniorul Gauvain îl şi chemase pe unul dintre scutierii lui şi-i încredinţa solia pentru Lancelot — Seniore, spuse slujitorul plângând, n-am să duc – Doamne fereşte! – asemenea solie Ţii atât de mult să te duci la moarte? Fie-ți milă de domnia-ta: nu mai eşti tânăr şi ai luptat destul în viaţă Dar seniorul Gauvain îi răspunse că asemenea cuvinte nu aveau nici un rost, şi slujitorul trebui să-i dea ascultare stăpânului său De dimineaţă se duse dar în faţa cetăţii şi fu condus la Lancelot care, după ce îl ascultă, fu cuprins, la rându-i, de o mare întristare — Hei, prietene, îi spuse el slujitorului, n-aş fi vrut să mă lupt cu monseniorul Gauvain pe care îl preţuiesc ca pe un mare viteaz şi care a fost alături de mine din vremea când am fost învestit cavaler Dar cum aş putea să nu-i răspund când mă acuză de trădare, lucrul cel mai urât de pe lumea aceasta? Decât să lupt cu dânsul, m-aş măsura bucuros cu doi dintre cei mai viteji cavaleri ai Mesei rotunde!… Du-te şi spune-i măriei-sale regelui că aş vrea să-i vorbesc Scutierul plecă de zor şi, de îndată ce regele află răspunsul lui Lancelot, trimise pe monseniorul Gauvain, pe regele Carados şi pe regele Yon; toţi patru înaintară fără arme către poarta cetăţii Lancelot se grăbi să iasă întru întâmpinarea lor, împreună cu fratele său şi cu cei doi veri regi, şi descălecă primul şi îl salută pe rege; dar regele nu-i răspunse la salut, gândindu-se că, dacă ar răspunde, nepotul său s-ar supăra foc Şi, într-adevăr, seniorul Gauvain se grăbi să vorbească în locul regelui: — Lancelot, măria-sa regele, unchiul meu, a venit să te asigure că, dacă ai să mă învingi în lupta noastră, va renunţa la asediu şi se va întoarce în regatul Logres — Seniore Gauvain, îi spuse Lancelot, dacă ai vrea, am renunţa la lupta aceasta, cu toate că, după învinuirea domniei-tale de trădare, nu pot să renunţ fără primejdia de-a mă face de ruşine Şi ţine seama că nu vorbesc din laşitate, căci, înarmat şi călărindu-mi calul meu, aş putea, cu voia Domnului, să mă apăr în lupta cu domnia-ta Dar doresc atât de mult să fim în pace încât, pentru aceasta, ţi-aş face cu dragă inimă închinare, cu toţi cei din neamul meu, în afară doar de cei doi veri ai mei, care sunt regi; voi pleca mâine din Gannes, desculţ, în cămaşă, voi rămâne în surghiun vreme de zece ani, la nevoie cu totul şi cu totul singur; şi te-aş ierta pentru moartea mea, dacă s-ar întâmpla să mor în acest răstimp, numai să pot rămâne la întoarcere în preajma domniei-tale şi a măriei-sale regelui, cinste de care mă bucuram mai înainte Şi îţi jur pe toţi sfinţii că nu l-am ucis cu sânge rece pe Gaheriet, fratele domniei-tale, şi că moartea lui m-a îndurerat nespus de mult Când îl auziră pe Lancelot vorbind aşa, toţi cei care erau de faţă simţiră cum li se umplu ochii de lacrimi — Gauvain, spuse regele, nepoate dragă, fă ce te roagă Lancelot, căci niciodată vreun viteaz n-a oferit atât de mult ca să se răscumpere! — Rugăminţile n-au nici un rost, răspunse seniorul Gauvain; mai bucuros aş fi să mi se smulgă inima din piept decât să renunţ la lupta aceasta Ori moartea, ori viaţa mea! Sunt atât de îndurerat de moartea lui Gaheriet, încât mai bucuros aş fi să mor decât să trăiesc fără să-l fi răzbunat Şi întinse cauţiunea Dar povestea se întrerupe aici, ca să depene despre Mordret TRĂDAREA LUI MORDRET De îndată ce plecă regele Artus şi se văzu stăpânul ţării Logres, Mordret începu să dea serbări mari la curte şi daruri bogate, aşa încât cuceri în scurtă vreme inimile celor mai înalţi dregători Atunci puse să se scrie scrisori mincinoase, pecetluite cu un sigiliu asemănător cu al regelui Artus, şi scrisorile îi fură duse, din porunca lui, reginei, iar regina le înmână unui episcop, care se afla aşezat lângă dânsa, ca să le citească în faţa întregii curţi Or, scrisorile conţineau cele ce urmează: Eu, Artus, regele ţării Logres, trimit salutul meu tuturor oamenilor mei! Fiind rănit de moarte de către Lancelot du Fac iar oamenii mei ucişi, sau înfrânţi, mă cuprinde mila de voi din pricina dragostei şi a credinţei pe care mi le-aţi arătat totdeauna De aceea vă rog, pentru binele vostru şi pentru pacea regatelor şi a pământurilor mele, să-l alegeţi ca rege pe Mordret, pe care îl ţineam drept un nepot al meu, dar care nu era nepot Şi vă mai cer de aşişderea, pe temeiul jurămintelor pe care mi le-aţi făcut, să i-o daţi pe regină ca soţie: altminteri, o mare nenorocire se va abate peste voi, căci, dacă nu este căsătorită, Lancelot va veni s-o ia cu de-a sila şi lucrul acesta, mai presus de toate, mi-ar îndurera sufletul Când termină episcopul de citit, Mordret se prefăcu imediat că leşină de durere şi căzu, moale, în braţele unui cavaler Dar regina, care credea că scrisoarea era adevărată, începu să plângă şi să se tânguiască atât de amarnic, că nu era om să nu i se facă milă de ea Şi când se răspândi vestea în palat şi prin cetate, toţi, săraci şi bogaţi, fură cuprinşi de mare jale; zi şi noapte, vreme de o săptămână, toată lumea plânse: căci regele Artus fusese totdeauna blând şi îngăduitor şi era suveranul cel mai iubit de oamenii simpli din popor În vremea aceasta, baronii ţinură sfat şi găsiră cu cale că lucrul cel mai bun era să-l facă rege pe Mordret şi să-i dea pe regina Guenievra de soţie De aceea, au trimis după amândoi; şi aflaţi că, în momentul în care intră regina în sală, toţi se sculară în faţa ei şi o primiră cu mare dragoste; apoi cel care era mai bun de gură îi spuse: — Mărită-doamnă, stăpânul nostru regele, care era un bărbat atât de viteaz, a murit şi s-a strămutat de pe lumea aceasta şi, cum regatul nostru nu poate să rămână fără cârmuitor, se cuvine să alegem un bun cavaler care să fie vrednic să-l conducă şi căruia să-i fii soţie Dar vrem să ştim ce crezi şi măria-ta Regina le răspunse, în schimb, că nu-i erau gândurile la măritat şi spuse că mai degrabă va părăsi ţara La care baronii îi răspunseră că regatul nu putea rămâne fără un stăpân în stare să-l apere şi că dânsa trebuia cu toată tăria să le facă pe voie şi să-l ia în căsătorie pe Mordret pe care îl aleseseră ei Ah, când auzi numele acesta, regina crezu că o să-i sară inima din piept! Dar nu îndrăzni să arate ce simţea — Dragi seniori, le spuse ea, acordaţi-mi un mic răgaz: peste opt zile am să vă dau răspunsul Şi se retrase în camerele ei REGINA ÎN TURN Acolo, începu să plângă, să-şi zgârie faţa, să-şi frângă mâinile şi să suspine din toată inima Apoi chibzui puţin şi trimise una dintre domnişoarele ei de onoare să-l caute pe Tarquin: un slujitor care pe vremuri fusese în slujba regelui Claudas, dar ajunsese scutierul ei, apoi regele îl învestise cu ordinul de cavaler şi era, în momentul acela, omul în care avea mai multă încredere, şi cu drept temei Când intră Tarquin, regina îi porunci fetei să plece; apoi îi spuse: — Preabunule prieten, baronii regatului vor să mă mărite cu Mordret, care este, îţi spun adevărul, fiul regelui Artus, soţul şi stăpânul meu, şi al soţiei regelui Lot; şi, chiar de n-ar fi, mai curând aş vrea să fiu arsă de vie decât să mă căsătoresc cu acest trădător lipsit de lealitate! De aceea, vreau să ticsesc turnul din Logres cu cavaleri, cu ostaşi, cu arbaletieri şi cu tot felul de merinde şi de arme; şi, dacă are să mă întrebe cineva de ce, voi spune că în vederea apropiatei serbări Apoi am să mă închid înăuntru Ce părere ai despre toate acestea? — Mărită-doamnă, am să-ţi găsesc garnizoana Cu toate acestea, dacă vrei să-mi dai ascultare, e bine să trimiţi un sol în Galia, ca să ştii dacă regele a murit într-adevăr, căci mie îmi spune inima că n-a murit Iar dacă măria-sa a murit, îi vei trimite vorbă lui Lancelot să-ţi vină în ajutor: niciodată nu va îndrăzni Mordret să-l aştepte pentru o bătălie în toată regula Aşa s-a şi făcut: după ce turnul fu bine înzestrat cu merinde şi cu oameni, toţi viteji şi devotaţi, regina se retrase în el şi, când veni Mordret în ziua sorocită după răspuns, regina porunci să se ridice podul şi îi strigă printr-un crenel: — Mordret, Mordret, pentru nenorocirea domniei-tale ai vrut să mă ai ca soţie, de voie sau cu sila Mişelia aceasta ai s-o plăteşti cu capul! Numaidecât, Mordret, cuprins de mânie, porunci să fie asediat turnul din toate părţile, cu scări şi cu maşinării de război, dar cei dinăuntru se apărară cu atâta străşnicie, încât în curând mai bine de douăzeci de morţi zăceau prin şanţuri, aşa că asaltul încetă Şi tot aşa s-a mai întâmplat deseori, vreme de două luni Dar povestea se întrerupe acum, ca să spună ce s-a ales de bătălia dintre Lancelot şi monseniorul Gauvain LUPTA DINTRE LANCELOT ŞI GAUVAIN Dimineaţa, Lancelot avu destui oameni de seamă ca să-i pună armura şi, când fu gata, încalecă pe calul său de luptă, puternic şi sprinten, cu armură până la copite Toţi ceilalţi încălecară pe cai ca să-l însoţească până în pajişte, la poalele zidurilor, unde urma să aibă loc lupta; după aceea se retraseră în barbacanele cetăţii: căci aşa era înţelegerea între regele Artus şi regele Lionel, ca nimeni să nu se apropie, orice s-ar întâmpla La rândul său, seniorul Gauvain sosi şi el, escortat de o mulţime de conţi şi de baroni; dar pe cât de veseli păreau însoţitorii lui Lancelot, pe atât de posomorâţi păreau ai lui Gauvain Regele Artus, foarte îndurerat, îl apucă de mână şi îl conduse în pajişte; regele Bohor, de asemenea, îl conduse şi el pe Lancelot Apoi cei doi regi porniră şi, după ce-şi făcură semnul crucii, cei doi luptători dădură pinteni şi se avântară în goana mare a cailor Ziua era frumoasă şi senină iar soarele îşi răsfrângea razele în luciul armelor; dar, când se ciocniră, parcă ar fi răbufnit un tunet: lăncile se rupseră de lângă pumni, săriră în bucăţi până la cer şi luptătorii îşi izbiră atât de cumplit trupurile, că mai-mai să plesnească: său fi văzut cum zburau prin aer! Atunci caii, despovăraţi de stăpânii lor, porniră în goană fiecare în câte o parte, fără ca cineva să se gândească măcar să-i oprească Primul care se sculă de jos fu Lancelot, dar era încă buimăcit de pe urma căderii şi nu ştia unde se află Şi seniorul Gauvain, după ce-şi luă scutul, care-i sărise de la gât, începu s-o rotească pe frumoasa Escalibor, straşnica spadă pe care i-o împrumutase pentru lupta aceasta regele Artus şi, cu ea, îi aplică o lovitură atât de puternică, în cap, încât îi corfi coiful Aflaţi însă că lovitura îl readuse pe Lancelot în fire: ripostă şi el fără să se uluiască şi lamele lucitoare şi tăioase începură să zboare mai repede ca vântul, avântându-se, întorcându-se, înălţându-se şi coborând Şi astfel, timp îndelungat, oţelul spintecă aerul: scuturile căzură bucată cu bucată, coifurile îşi pierdură nestematele, care erau de mare preţ, ochiurile cămăşilor de zale începură să sară şi adeseori spadele atinseră carnea goală, lăsând să curgă sângele şiroaie: astfel încât pe la ceasul al treilea din zi, dacă cei doi luptători ar fi avut aceeaşi mare putere ca la început, n-ar mai fi rămas multă vreme în viaţă, atât de prăpădite le ajunseseră armurile; dar erau obosiţi în aşa măsură, încât li se răsuceau spadele în mână când se loveau Atunci seniorul Gauvain, cel dintâi, se trase înapoi şi se rezemă în resturile scutului, ca să-şi mai tragă puţin sufletul Lancelot făcu şi el la fel Văzându-l, Lionel îi spuse în şoaptă lui Hector: — Dragă vere, să stii că mi-e teamă și mi s-a strecurat o îndoială în suflet pentru Lancelot! Este pentru prima oară când îl văd odihnindu-se în timpul unei lupte — Sire, îi răspunse Hector, face asta din dragoste faţă de monseniorul Gauvain; ştiu prea bine că nu are nevoie! În vremea aceasta, cei doi cavaleri rămâneau neclintiţi, sprijiniţi în scuturi Şi seniorul Gauvain, de bună seamă, avea dreptate să aştepte aşa, căci aşa era el hărăzit, deoarece, pe măsură ce se apropia ceasul amiezii, îi sporeau puterile, ca să descrească iarăşi, treptat, până ce ajungea la vigoarea lui obişnuită Dar, am să vă spun cum dobândise harul acesta: povestea de faţă, într-adevăr, nu lasă nimic nelămurit, într-atât le ştie de bine pe toate Când s-a născut pruncul, regele Lot din Orcania, tatăl lui, a poruncit să fie arătat unui pustnic care ducea o viaţă atât de evlavioasă, încât Domnul nostru Iisus Cristos săvârşea adeseori minuni prin el Cucernicul l-a botezat cu dragă inimă şi i-a pus numele Gauvain — Precucernice, i-a spus unul dintre cavalerii care aduseseră pruncul, fă în aşa fel ca regatul Orcaniei să fie mândru de sfinţia-ta şi ca fătul acesta, când va ajunge la vârsta de a mânui armele, să fie mai iscusit în mânuirea lor decât oricare altul — Seniore, nu de la mine vin asemenea haruri, ci de la Mântuitorul nostru Am să mă rog lui Dumnezeu pentru el Rămâi aici până mâine dimineaţă Şi, a doua zi, îndată ce termină slujba sfintei liturghii, cucernicul veni la cavaler şi-i spuse: — Află, seniore dragă, că băiatul acesta va fi mai viteaz decât toţi fârtaţii lui şi că la amiază, care este chiar ceasul la care a primit sfântul botez, vigoarea şi curajul lui vor fi atât de mari încât orice trudă şi oricâtă osteneală ar fi îndurat cu începere de dimineaţă, se va simţi atât de proaspăt, atât de sprinten, de parcă n-ar fi făcut nimic De aceea, când seniorul Gauvain se măsura în luptă cu vreun cavaler de mare vitejie, îl zorea şi-l hărţuia până la prânz: în momentul acela, ajungea el însuşi mai puternic şi mai vioi decât fusese la începutul luptei şi nu-i era greu să-şi biruiască duşmanul istovit Ci iată că se adeveri din plin că avea darul acesta în ziua în care se luptă cu fiul regelui Ban din Benoïc, căci, la amiază, se năpusti deodată asupra Iui şi începu să-l lovească peste scut, peste cămaşa de zale şi peste coif cum ar fi izbit într-o nicovală, aşa încât îl răni în mai mult de zece locuri Lancelot se apăra cum putea mai bine, dar suferea mult, şi regele Bohor nu se putu stăpâni să nu spună tare: — Dumnezeule, dar ce văd? Vitejie, ce te-ai făcut? Vai, dragă seniore, eşti oare legat prin farmece, de te laşi învins de un singur cavaler? Aşa merse lupta până la cel de-al şaselea ceas din zi Dar, în momentul acela, Lancelot, care mai răsuflase puţin, se năpusti la rândul său asupra monseniorului Gauvain şi începu a-l izbi cu lovituri atât de puternice, încât îl făcu să se clatine pe picioare şi recâştigă mult teren Astfel, monseniorul Gauvain se văzu în curând în mare primejdie de moarte: era într-o stare atât de jalnică, încât sângele îi curgea pe gură şi pe nas La vecernie, cei doi cavaleri erau răniţi în atâtea locuri, că alţii în locul lor ar fi şi murit până atunci Lancelot tot mai lovea, dar monseniorului Gauvain, oricât de tari ciolane avea şi oricât de stăpân pe sine ar fi fost, abia îi mai rămânea putere să-şi ridice scutul Văzând aceasta, fiul regelui Ban se dădu câţiva paşi înapoi — Seniore, îi spuse el, ar fi tocmai bine să fii mulţumit acum, căci dacă acela care aduce altuia acuzaţia de trădare nu a învins până la vecernie, a pierdut cauza Fie-ţi milă de domnia-ta! — Fii sigur, îi răspunse monseniorul Gauvain, că unul dintre noi trebuie să moară pe terenul ăsta Spunând aşa, îl apucă pe Lancelot de mijloc, dar Lancelot, care ştia foarte bine să lupte, îl aduse într-un genunchi şi-l doborî năprasnic pe pântece; apoi se duse în faţa regelui — Sire, îi spuse el, te rog să-i ceri monseniorului Gauvain să înceteze lupta aceasta, căci, de vom mai urma, are să i se întâmple o nenorocire — Lancelot, răspunse regele mişcat de îngăduinţa acestuia, Gauvain va face cum va voi el; dar domnia-ta poţi prea bine să încetezi lupta, căci ceasul vecerniei a trecut — Sire, dacă nu m-aş teme că m-ai mustra, aş părăsi câmpul de luptă — N-ai putea face altceva pentru care să-ţi fiu mai recunoscător — Plec deci cu învoirea măriei-tale — Domnul să te aibă în paza lui ca fiind cel mai bun şi cel mai respectuos dintre cavaleri Atunci Lancelot părăsi câmpul de luptă şi se întoarse la ai lui — Ce faci, dragă seniore? îi strigă Hector, când Lancelot se apropie Ai să-l laşi să scape pe duşmanul Domniei-tale de moarte, care te-a învinuit de mişelie? El te-ar fi ucis, dacă ar fi putut! Întoarce-te, dragă seniore, şi taie-i gâtul: aşa va lua sfârşit războiul nostru — Ferească Dumnezeu! Mai bine să primesc o lovitură de lance în piept decât să ucid un bărbat atât de viteaz! — Cu atât mai rău! spuse regele Lionel Cred că te vei căi de bunătatea domniei-tale PLECAREA SPRE MAREA BRETANIE MOARTEA LUI GAUVAIN Când se întoarse Lancelot la palatul din Gannes şi când medicii îi examinară rănile, se minunară că mai era în viaţă În vremea aceasta cei din Logres alergau să-l ridice pe monseniorul Gauvain, căci nu mai putea să se ţină pe picioare, şi îl duseră în cortul regelui, care îi spuse plângând de milă: — Dragă nepoate, nebunia domniei-tale te-a ucis, şi e o mare pagubă, căci nu se va mai ridica niciodată din neamul domniei-tale un cavaler atât de bun Monseniorul Gauvain era în asemenea hal încât nu putu să răspundă un cuvânt, şi, văzându-l cum e, fiecare începu să plângă şi să se minuneze că se apărase atât de frumos, aşa rănit cum era, împotriva celui mai bun cavaler din lume, aflat în toată puterea vârstei: căci Lancelot nu avea peste cincizeci de ani, în vreme ce monseniorul Gauvain avea aproape şaptezeci, pe atunci Toată noaptea, rănitul se plânse: se temeau că n-avea s-o mai ducă până în zori Doftorii socoteau rănile pe care le avea pe corp atât de îngrozitoare, încât toţi erau tulburaţi; spuneau că-l vor îngriji bine, folosind tot ce ar fi potrivit pentru asemenea răni, dar că se temeau că nu vor putea lecui rana adâncă pe care o avea la cap Aşa că, auzindu-i, lacrimile regelui şi ale tuturor celor care se aflau acolo curgeau în stropi mari până la pământ Dimineaţa, un slujitor intră în cort: era trimisul reginei Guenievra După ce l-a salutat pe rege şi pe slujitorii lui, trimisul povesti tot ce se întâmplase în Bretania cea mare: cum se încoronase Mordret prin şiretenie, cum primise închinarea tuturor şi cum o ţinea pe regină împresurată în turnul din Logres — Ah, Mordret, spuse atunci regele, nicicând un părinte nu i-a făcut fiului său ce-am să-ți fac eu ţie, căci am să te ucid cu mâinile mele! Mai mulţi dregători de seamă auziră cuvintele acestea şi astfel aflară că Mordret era fiul regelui Artus Apoi, regele dădu poruncă să se pregătească toată armata de plecare pentru a doua zi, şi de îndată începu strângerea şi demontarea corturilor şi a pavilioanelor Apoi puse să se pregătească o lectică foarte bună pentru monseniorul Gauvain, căci nu voia cu nici un chip să-l părăsească, spunând că, dacă îi va muri nepotul, ţinea să fie în preajma lui, şi că, dacă va trăi, va fi cu atât mai bucuros şi mai fericit Şi, de îndată ce se lumină de ziuă, armata porni la drum Călăriră şi tot călăriră până ajunseră la malul mării Regele ceru ca monseniorul Gauvain să fie culcat chiar în corabia lui Apoi baronii se îmbarcară şi ei, cu caii şi cu oamenii lor şi, cum vântul era prielnic şi bătea tare în direcţia trebuitoare, marinarii ridicară pânzele La puţin timp după aceea, monseniorul Gauvain, care era foarte slăbit, deschise ochii şi îngăimă: — Doamne, unde mă aflu? — Seniore, sunt em pe mare, răspunse un cavaler; ne întoarcem în regatul Logres — Binecuvântat fie Domnul nostru Iisus Cristos care mă lasă să mor în Bretania albastră! — Cum, dragă seniore, crezi deci că vei muri atât de curând? — Da Aflaţi că n-o mai duc două zile Şi sunt mai puţin îndurerat de moartea mea decât că-mi voi da duhul fără să-l revăd pe Lancelot: dacă aş fi putut să-i cer iertare că m-am purtat atât de nebuneşte faţă de el, am credinţa că sufletul meu ar fi mai împăcat după moartea mea — Dragă nepoate, îi spuse regele care venise între timp, sminteala domniei-tale mi-a adus mare pagubă, căci mi te smulge pe domnia-ta, la care ţineam mai mult decât la orice, şi totodată că mi-l răpeşte pe Lancelot Vai, niciodată n-ar fi avut Mordret atâta îndrăzneală încât să săvârşească o asemenea mişelie dacă Lancelot, cel mai bun cavaler din lume, ar mai fi rămas în preajma mea! — Cum, fratele meu Mordret a fost oare neloial faţă de măria-ta? Regele povesti ce se întâmplase Auzind, monseniorul Gauvain fu mai uimit şi mai îndurerat decât s-ar putea spune — Vai, înseamnă aşadar că am trăit prea mult! îngăimă el De-aş mai putea să lupt, aş fi cel mai cumplit duşman de moarte al fratelui meu, dar nimenea nu mă va mai vedea vreodată cu armele în mână Rostind aceste cuvinte, monseniorul Gauvain leşină şi regele fu cuprins de atâta întristare, că nu l-ar fi putut vedea vreo fiinţă omenească fără să i se facă milă de el Cu toate acestea, monseniorul Gauvain se trezi din leşin şi, făcându-i semn regelui să vină mai aproape, îngăimă cu glasul foarte stins: — Dragă unchiule, eu mă prăpădesc Te rog, în numele Domnului, să nu te lupţi de unul singur cu Mordret, căci, dacă vei fi ucis de mână omenească, de mâna lui vei fi ucis Du-i salutul meu măriei-sale regina şi vitejilor măriei-tale, dintre care nu-l va mai vedea nici unul pe Lancelot Dumnezeu să-l aibă în paza lui: cu el se va nărui stâlpul cavalerismului! Trimite-i vorbă că-l salut şi că-l rog să vină să-mi vadă mormântul, după ce mă voi prăpădi, căci nu are o inimă atât de împietrită încât să nu i se facă milă de mine Sire, îţi cer să mă înmormântezi în biserica Sfântul Ştefan din Camaaloth, lângă fraţii mei şi în aceeaşi criptă cu Gaheriet, şi să pui să se scrie pe lespede: Aici zac Gaheriet şi Gauvain pe care Lancelot du Lac i-a ucis din vina lor MORDRET ÎMPOTRIVA REGELUI ARTUS Desigur, asediaţii n-ar fi putut să reziste multă vreme atât din cauza maşinilor de aruncat pietre şi a catapultelor, care băteau turnul, cât şi din cauza asalturilor lui Mordret şi a oamenilor lui, dacă n-ar fi fost voinici şi viteji În vremea aceasta Mordret chema la el mărimile din Scoţia, din Irlanda, din Galles şi din multe ţări străine, care îşi primiseră fiefurile de la coroana din Logres; şi, de cum îi vedea, le făcea daruri atât de bogate şi îi primea cu aşa de mari onoruri, încât rămâneau cu toţii uluiţi: datorită acestor fapte îi lega de el foarte bine şi toţi spuneau că nu-l vor părăsi, ci îl vor apăra împotriva tuturor, chiar şi împotriva regelui Artus în persoană, dacă s-ar mai întoarce pe lume Aşa cheltuia Mordret avuţiile visteriei pe care i le dăduse regele în păstrare Într-o zi, când se întorcea să asalteze turnul, i se spuse că regele Artus se îmbarcase ca să recucerească regatul Logres, şi se simţi ca înnebunit, căci se temea ca lipsa lui de lealitate să nu-i dăuneze, dacă s-ar încinge o bătălie Le ceru celor în care avea mai multă încredere să-l povăţuiască — Sire, îi spuseră ei, nu avem a-ţi da altă povaţă decât pe aceea de a-ţi strânge forţele şi de a porni împotriva lui Artus, punându-i în vedere să părăsească pământul acesta peste care te-au pus stăpân maimarii regatului Oamenii lui sunt obosiţi şi răniţi: nu vor putea să ţină piept celor ai măriei-tale, care sunt cu mult mai numeroşi şi foarte vioi, căci de multă vreme n-au mai luptat Mordret se simţi foarte îmbărbătat de aceste cuvinte Îşi chemă toţi baronii şi toate marile căpetenii şi, când ajunseră la Londra, le făgădui că-i va răsplăti după puterea lui, dacă Dumnezeu îl va învrednici să câştige bătălia, aşa încât toţi se hotărâră să pornească la drum a doua zi ca să iasă în calea regelui Artus REGINA ÎNTR-O MĂNĂSTIRE DE CĂLUGĂRIŢE În vremea aceasta regina Guenievra şi cei din turn se mirară văzând că se ridicase împresurarea, dar aflară repede ştirile Şi regina, când le află, fu deopotrivă bucuroasă şi îndurerată: bucuroasă de eliberarea apropiată, întristată pentru că se temea pentru viaţa ei «Dacă Mordret va fi învingător, se gândea ea, se va întoarce şi mă va ucide; dar dacă va învinge regele, niciodată n-are să creadă că Mordret nu m-a avut trupeşte, şi mă va ucide de îndată ce va da cu ochii de mine Am să mă rog totuşi Domnului nostru Iisus Cristos său hărăzească lui biruinţa şi onoarea acestei bătălii, dar să-l înduplece să mă cruţe, de va fi mâniat pe mine » Îşi petrecu noaptea rugându-se din toată inima şi Mântuitorul îi ascultă ruga A doua zi, de îndată ce mijiră zorile şi se lumină de ziuă, regina plecă din turn cu două domnişoare de onoare, care îi erau cele mai devotate, şi cu doi scutieri foarte siguri, care duceau, fiecare, câte un cal de povară încărcat cu aur şi cu argint Şi merse atâta călare în tovărăşia lor, până când ajunse la o abaţie de măicuţe, ctitorită de strămoşii ei I se făcu acolo primirea ce se cuvine unei doamne de rang atât de înalt cum era dânsa, dar, după ce ceruse să se descarce caii de povară, le chemă pe cele două domnişoare de onoare şi le spuse: — Domnişoarelor, puteţi pleca, dacă voiţi, sau puteţi rămâne, dacă doriţi Eu, una, rămân, vreau să mă hărăzesc lui Dumnezeu ca şi măicuţele de aici Aşa a făcut şi mama mea, regina Carmelidei, care a fost preţuită ca o doamnă cumsecade şi care şi-a petrecut aici zilele pe care le mai avea de trăit Domnişoarele răspunseră plângând că nu voiau s-o părăsească, şi, împreună, plecară după maica stareţă, căreia regina îi ceru veşminte călugăreşti pentru toate trei — Vai, mărită-doamnă, răspunse stareţa, dacă măria-sa regele s-ar fi strămutat cu sufletul din veac, noi te-am primi cu mare drag şi te-am face stăpână peste noi toate! Dar este în viaţă, şi nu cutezăm să te primim, căci fără doar şi poate ne-ar ucide şi ne-ar nimici De altmintrelea, măria-ta nu ai putea, fără îndoială, îndura rânduiala noastră, măria-ta, care te-ai bucurat de toate înlesnirile lumeşti: e de prea mare trudă… Dar regina o trase la o parte şi o lămuri că, dacă ar refuza s-o primească şi dacă i s-ar întâmpla vreo năpăstuire în afară de zidurile mănăstirii, regele n-ar zăbovi să le tragă pe călugăriţe la răspundere; apoi îi mărturisi marea îngrijorare şi teama pe care o avea şi de ce anume dorea să se hărăzească lui Dumnezeu: atâta stărui, încât până la urmă stareţa consimţi s-o primească, spunând că-i va da vălurile monahale dacă regele va fi ucis de către Mordret […] VISELE REGELUI ŞI PREVESTIRILE Când se înseră, la Douvres, cum dormea în pat, regelui Artus i se păru că-l vede pe nepotul său Gauvain venind spre el, mai frumos decât îl văzuse vreodată şi urmat de o mulţime de sărmani care strigau cu toţii: — Rege Artus, am cucerit intrarea casei lui Dumnezeu pentru nepotul tău, ca o răsplată pentru binele pe care ni l-a făcut în timpul vieţii! Fă şi tu ca el şi numai lucruri chibzuite ai să săvârşeşti! În vremea asta, monseniorul Gauvain se apropia de rege şi-i spunea, după ce-l îmbrăţişase: — Sire, fereşte-te să te lupţi însuţi cu Mordret, căci vei fi rănit de moarte de către el! — Chiar de-ar fi să pier, nepoate dragă, tot am să mă lupt cu el, răspundea regele, căci aş fi un nevrednic dacă nu mi-aş apăra ţara împotriva unui trădător Pe sufletul tatălui meu Uter Pendragon, jur că n-am să dau îndărăt! La auzul acestor cuvinte, monseniorul Gauvain se îndepărta copleşit de cea mai mare jale Şi, la puţin timp după aceea, tot în somn, se făcea că regele vede o foarte frumoasă doamnă care îl lua pe după mijloc şi-l aşeza într-un jilţ, în vârful unei roţi cât toate zilele — Artus, îi spunea doamna aceea, află că tu eşti acum pe roata Norocului Ce vezi? — Doamnă, mi se pare că descopăr întreaga lume — Aşa e Şi tu ai fost unul dintre puternicii acestei lumi Dar nu e om, oricât de sus ar fi el rânduit, care să nu trebuiască să cadă într-o zi Şi, spunând aşa, frumoasa doamnă îşi învârtea roata şi-l dobora pe rege aşa de mişeleşte, încât i se părea că era zdrobit de tot Dimineaţa, după ce se trezi, regele îşi făcu semnul crucii pe faţă şi spuse: — Iisuse Cristoase, iubit Părinte, carele ai îngăduit să mă bucur de atâtea onoruri întru vremelnicie, nu mă lăsa, mărite Doamne, să pierd bătălia aceasta, ci dă-mi biruinţă asupra sperjurilor şi mişeilor mei vrăşmaşi! Apoi se duse să asculte sfânta slujbă şi să se spovedească de toate păcatele în faţa unui arhiepiscop Apoi porni la drum cu oamenii lui După două zile ajunse în câmpia de la Salisbury; era locul cel mai frumos şi cel mai mare din câte se puteau găsi pentru o bătălie şi acolo voia să-l aştepte pe Mordret După cină, în timp ce oamenii lui înălţau corturile, regele se duse să se plimbe prin landă şi, trecând pe lângă o stâncă mare, cu roca dură, văzu că nişte litere, care păreau vechi, erau săpate în ea: Pe câmpul acesta va avea loc bătălia fatală care va lăsa regatul Logres orfan Aşa grăiau literele acelea pe care le scrisese odinioară Merlin După ce le citi, regele îşi lăsă capul în jos, căci îşi dădu bine seama că preziceau deschis moartea lui; cu toate acestea, jură că nu se va întoarce din drum BĂTĂLIA DE LA SALISBURY: MĂCELUL Ci iată că povestea ne spune că sainii, care îl urau de moarte pe regele Artus, veniseră să-i dea ajutor lui Mordret, iar el avea de asemenea cu el o mulţime de cavaleri din Scoţia, din Irlanda şi din Galles: aşadar armata lui era de două ori mai mare decât armata regelui Când oamenii lui năvăliră în câmpia de la Salisbury, îşi găsiră în ea duşmanii, care îi aşteptau orânduiţi în zece eşaloane, ale căror steguleţe fluturau în vânt De-aţi fi fost acolo, aţi fi văzut toate lăncile lăsându-se în jos împreună, şi cele două avangărzi avântându-se una împotriva celeilalte, şi numeroşi viteji murind, fără vreo vină, căci în puţine clipe pământul se acoperi de cavaleri ucişi, răniţi sau doborâţi, şi mulţi cai teferi goneau în libertate Vai, cumplită ciocnire! Şi când se rupseră lăncile, străluciră spadele – aceste fulgere ale războiului – şi cavalerii începură să-şi taie umerii, picioarele şi braţele, să-şi scalde lama spadelor în creieri, după ce străpunseseră coifurile Aşa a început marea bătălie în care a fost nimicit regatul Logres, căci nu mai rămâneau atâţia viteji câţi fuseseră odinioară, şi aproape toţi cei care mai rămâneau pieriră în ziua aceea În fruntea sainilor galopa Arcan, regele lor, care ţinea să se măsoare el, primul, cu un duşman Sagremor cel răznit zbură împotriva lui cu toată iuţeala calului său de luptă şi îl izbi atât de cumplit încât îi străpunse scutul şi cămaşa de zale, îi vârî vârful ascuţit al lăncii în piept şi-l răsturnă mort de pe cal Văzând aceasta, cei din primul eşalon se năpustiră asupra sainilor cu atâta curaj încât în scurtă vreme îi zdrobiră Dar luptătorii din Irlanda nu putură îndura să-şi vadă tovarăşii de luptă betegiţi aşa de rău: dădură pinteni cailor şi se năpustiră ca o furtună Regele lor se îndreptă spre Sagremor cel răznit, a cărui lance se rupsese, şi îl răni în coastă; dar în momentul în care regele îi tăie calea, dintr-o singură lovitură de spadă, Sagremor îi zbură căpăţâna cu coif cu tot Cu toate acestea, irlandezii erau cu mult mai numeroşi şi pe deplin odihniţi şi vioi, ca unii care nu mai atacaseră încă, aşa încât îi uciseră aproape pe toţi cavalerii din primul eşalon; şi, în vălmăşagul încăierării, monseniorul Yvain fu răpus cu două lovituri de lance în trup Regele Yon văzu nenorocirea aceasta şi, de bună seamă, fu nespus de îndurerat! — Loiali cavaleri, strigă el către ai lui, acum, în lupta asta grea cel ce-i viteaz se va vedea! Şi se avântă drept înainte, ca o săgeată de arbaletă, urmat de oamenii lui, zdrobind răniţii şi morţii, şi pământul începu să se înroşească de sânge […] Pe la ceasul al treilea din zi nu mai rămăseseră decât două mii de luptători în armuri pe câmpie: toate eşaloanele fuseseră nimicite, în afară de eşalonul regelui Artus şi de eşalonul lui Mordret, care nu intraseră încă în luptă Regele îi spuse unui băiat să se urce într-un copac şi, când află că oamenii lui Mordret erau de două ori mai numeroşi decât ai lui, strigă în gura mare: — Ah, Gauvain, nepoate dragă, de s-ar fi îndurat Domnul să fii, în ceasul acesta de grea cumpănă, alături de mine, cu Lancelot! Se duse la cavalerii Mesei rotunde, din care mai rămăseseră şaptezeci şi doi, şi-i rugă să nu se despartă, ci să lupte laolaltă şi să fie pavăză onoarei regatului cât vor putea mai bine — Sire, îi răspunseră ei, nu există nimeni printre noi care să nu te ajute până la moarte Atunci regele îi porunci seneşalului Keu să ridice stindardul regatului; apoi, văzând că Mordret se apropie cu zarvă mare şi sunete de goarnă, de trompete şi de tobe, îşi făcu semnul crucii, îşi luă scutul şi lancea şi le porunci oamenilor lui să înainteze BĂTĂLIA DE LA SALISBURY: FIUL UCIS DE TATĂL LUI Cele două eşaloane se izbiră cu atâta zgomot, încât ai fi crezut că auzi tot pământul năruindu-se Regele se îndreptă către Mordret, de îndată ce-l văzu, iar Mordret nu căută să-l ocolească; ba chiar el lovi cel dintâi şi-i străpunse scutul Dar cămaşa de zale era bună şi regele atât de robust încât nici nu se clinti: dimpotrivă îl izbi pe trădător cu atâta putere încât dădu peste cap cal şi călăreţ; cu toate acestea, oamenii săi nu-l putură împiedeca pe Mordret de a fi ridicat iar în şa de către ai lui […] — Vai, slăvite Dumnezeule, strigă regele, văzând una ca asta, de ce îngădui oare ca unul dintre vitejii lumii să fie răpus de către cel mai ticălos? Apucă o lance groasă şi ţeapănă, şi din nou, în goana cea mare a calului, se îndreaptă către Mordret Ci, aflaţi că de data aceasta îl străpunse dintr-o parte în cealaltă pe mişel: tot fierul lăncii şi o bună parte din mâner ieşi prin şira spinării, iar Giflet văzu o rază de soare străbătând corpul o dată cu lancea, fapt despre care oamenii din partea locului aveau să spună mai târziu că era un semn al mâniei dumnezeieşti Dar Mordret, în aceeaşi clipă, îşi împlânta oţelul rece în coasta regelui Artus: şi astfel tatăl îl ucise pe fiu, iar fiul îl răni de moarte pe tatăl său MOARTEA LUI LUCAN SFÂRSITUL LUI ARTUS MOARTEA LUI GIFLET Când luptătorii regelui Artus îl văzură cum cade şi cum îi ţâşneşte sângele, îl crezură mort şi fură cuprinşi atunci de cea mai cumplită durere din câte poate îndura o inimă de muritor Din nou, se năpustiră asupra oamenilor lui Mordret, şi crâncena şi mişeleasca încăierare ţinu până când nu mai rămaseră, în afară de rege, decât doi oameni vii în toată landa: Lucan paharnicul şi Giflet fiul lui Do Se reîntoarseră la locul unde îşi văzuseră suveranul căzând Şi îl găsiră stând în capul oaselor! — Sire, îl întrebară ei uluiţi de-a binelea, cum te simţi? — Vai, nu vreau să mor în mijlocul duşmanilor mei! Să mergem către marea din apropiere Îl urcară pe un cal şi, sprijinindu-l cum puteau mai bine, ajunseră, la ceasul vecerniei, în faţa unei capele care se numea Capela Neagră, aproape de mare Regele se duse să se plece în faţa altarului, unde începu să rostească toate rugăciunile pe care le ştia, şi toată noaptea se rugă de Domnul nostru Iisus Cristos să se milostivească de oamenii lui care fuseseră ucişi Dimineaţa, Lucan paharnicul şi Giflet intrară în capelă, fără armură şi, văzându-şi suveranul întins în neclintire, cu braţele încrucişate, Lucan crezu că se strămutase cu duhul dintru veac şi căzu în genunchi — Vai, rege Artus, strigă el, mare păcat că ai murit! Dar regele se ridică de jos cu greutate, căci armura pe care o mai purta încă îl împovăra, şi îşi îmbrăţişă paharnicul, care era fără armură, şi nu din mânie, ci din mare îngrijorare şi din dragoste îl strânse atât de tare la pieptul său, încât îl strivi de tot fără să-şi dea seama, până îi zdrobi inima Şi astfel sufletul lui Lucan se desprinse de trup; când regele îi dădu drumul, Lucan căzu mort — Sire, strigă Giflet, ce-ai făcut! La auzul acestor cuvinte, regele privi în jurul său şi, când îl văzu pe Lucan zăcând mort, începu să plângă — Vai, grăi el printre suspine, Norocul, care mi-a fost părinte bun şi prieten, până acum, vrea să-mi petrec în durere ultimele ceasuri ale vieţii! Giflet, pune şeile pe cai şi să plecăm de aici La amiază ajunseră pe ţărmul mării Şi acolo regele Artus descălecă, apoi îşi descinse spada, o scoase din teacă şi, după ce o privi îndelung, spuse cu tristeţe: — Escalibor, spadă minunată, cea mai bună din câte au existat vreodată, în afară de spada cu ciudate băieri, ai să-ţi pierzi stăpânul şi cuvenitul domn! Numai Lancelot ar fi vrednic să te poarte Ah, dar-ar Domnul nostru Iisus Cristos să poată să te poarte el: aşa aş fi cu sufletul mai împăcat!… Giflet, dincolo de dealul acesta ai să dai peste un lac: du-te şi aruncă-mi spada în el — Sire, am să-ţi îndeplinesc porunca Dar mai bine ar fi, de-ai vrea, să mi-o dăruieşti mie — Nu, îi răspunse regele Giflet luă spada; dar, când ajunse pe malul lacului, scoase lama din teacă să se uite la ea şi, văzând-o atât de strălucitoare şi de frumoasă, se gândi că ar fi mare păcat s-o piardă «Mai bine s-o arunc pe a mea şi s-o păstrez pe aceasta», îşi spuse el şi, punând-o pe Escalibor în iarbă, îşi aruncă propria lui spadă în apă; după aceea se întoarse lângă rege — Sire, am făcut ce-mi porunciseşi să fac — Şi ce-ai văzut? — Nimic de rău — Giflet, tu mă amărăşti şi mă superi fără rost Întoarce-te la lac şi aruncă spada mea în el Giflet se întoarse pe unde venise, gândindu-se că va arunca în apă teaca spadei, dar nu lama Şi aşa şi făcu; dar, când ajunse iarăşi în faţa suveranului, regele îl întrebă: — Ce-ai văzut? — Sire, nimic neobişnuit — Asta înseamnă că n-ai aruncat-o încă! Pleacă de-aici şi fă ce ţi-am poruncit: e păcat să mă chinuieşti în felul acesta! Atunci fiul lui Do, nespus de ruşinat, se duse pe malul lacului pentru a treia oară şi începu să plângă, când luă în mână straşnica şi frumoasa spadă, strălucitoare ca o piatră preţioasă, roşie cum e văpaia; cu toate acestea, o aruncă în lac cât putu mai departe Ci iată că în clipa când urma să atingă apa, văzu ivindu-se o mână care o apucă de mâner și care o roti de trei ori, apoi totul se mistui sub apă Aşteptă mult, dar nu mai zări altceva decât freamătul apei — Bine, spuse regele când află ce se întâmplase Acum, preabunule prieten, trebuie să pleci şi să mă laşi Şi află că n-ai să mă mai vezi niciodată La auzul acestor cuvinte, Giflet fu cuprinse de mare jale — Vai, sire, cum ar fi cu putinţă să te părăsesc şi să nu te mai văd! Inima mea n-ar putea îndura aşa ceva! Trebuie să trăiesc sau să mor cu măria-ta — Te rog să mă asculţi, îi spuse regele, în numele iubirii care ne-a legat mereu! Atunci, cu ochii plini de lacrimi, Giflet fiul lui Do porni călare pe calul său de luptă Şi aflaţi că, în momentul în care se afla cam la un sfert de leghe, începu să plouă aşa de pe neaşteptate, încât fu nevoit să se adăpostească sub un copac Dar, după ce se potoli furtuna, privind spre mare, văzu apropiindu-se o corabie frumoasă, plină cu doamne fermecătoare, care trase la ţărm nu departe de locul în care îl lăsase pe rege, suveranul lui; una dintre ele, care era zâna Morgana, strigă şi regele se sculă; apoi, înarmat, urmat de calul său, se urcă pe puntea corăbiei, care îşi întinse pânzele în vânt şi îşi luă zborul ca o pasăre Povestea spune că s-a dus de-a dreptul spre insula Avalon, unde regele Artus mai trăieşte încă, culcat într-un pat de aur: bretonii îl aşteaptă să se întoarcă Şi astfel se împlini cuvântul proorocului Merlin, care prezisese că sfârşitul regelui Artus va fi un lucru îndoielnic Timp de două zile şi două nopţi, Giflet plânse fără să bea, nici să mănânce Apoi, în cea de-a treia zi, dimineaţa, de îndată ce începură păsărelele să ciripească, încălecă pe cal şi se întoarse la Capela Neagră Şi chiar în clipa când intra înăuntru, zări un mormânt bogat în faţa altarului şi pe el erau scrise nişte slove care grăiau aşa: Aici zace Lucan paharnicul, pe care regele Artus l-a strâns de moarte la pieptul lui De-abia citise această inscripţie, că fiul lui Do căzu leşinat; apoi se duse să-i caute pe călugării care slujeau la capela aceea, spunându-le că nu mai voia să rămână printre mireni, de vreme ce nici regele şi nici unul dintre vitejii lui nu mai trăiau, şi le ceru să-l înveşmânteze în haine monahale Dar nu le-a purtat mult, căci n-a mai trăit, după aceea, decât optsprezece zile Şi povestea părăseşte acum subiectul acesta, pentru a vorbi despre monseniorul Lancelot du Lac, despre Hector des Mares, despre regele Bohor şi despre regele Lionel, care rămăseseră în Mica Bretanie şi despre care n-a mai pomenit nimic de multă vreme BĂTĂLIA DE LA WINCHESTER MOARTEA FIILOR LUI MORDRET SI A LUI LIONEL CEL CU INIMA NESĂBUITĂ CONVERTIREA LUI LANCELOT De îndată ce aflară despre moartea regelui şi despre ce se întâmplase în regatul Logres, se grăbiră să-şi cheme oamenii şi porniră la drum, ca să ajungă la mare şi să treacă în Marea Bretanie Dar chiar în ziua în care debarca, Lancelot află că regina se prăpădise de trei zile în mănăstirea ei Desigur, niciodată o doamnă de rang atât de înalt n-a avut un sfârşit mai frumos nici n-a adus cu mai multă blândeţe şi cu mai multă dragoste mulţumită Domnului nostru Iisus Cristos! Dar Lancelot fu atât de îndurerat, că nici o limbă n-ar putea să-i spună chinul: pentru că o iubise pe regină mai mult decât şi-a iubit vreodată vreun muritor fiinţa dragă Lancelot se îndreptă cu oastea lui spre Winchester, unde se refugiaseră cei doi fii ai lui Mordret Şi, când aflară că se apropia Lancelot, îşi spuseră că era mai bine să înfrunte o bătălie, a cărei biruinţă le-o va da Domnul, de se va îndura, decât să umble fugari prin ţară De aceea au ieşit la luptă cu oamenii lor şi l-au aşteptat pe Lancelot şi pe ai lui în câmpie Bătălia ţinu de la ceasul al treilea din zi până la vremea vecerniei, căci erau mulţi luptători în armuri şi de o parte şi de alta Dar în momentul acela Melehan, fiul cel mai tânăr al lui Mordret, luă o lance scurtă şi groasă, cu fier tăios şi bine ascuţit, şi se îndreptă spre regele Lionel: îl izbi din coastă, împingând lancea cu toată puterea şi atât de mult încât oţelul rece îi pătrunse în inimă şi-l doborî mort Numaidecât Bohor se năpusti asupra lui Melehan şi-i tăie dintr-o lovitură coiful, boneta de zale şi capul până la dinţi Apoi se avântă în mijlocul învălmăşelii, ca un lup într-o stână, omorând pe care ajungea, aşa încât în jurul lui rândurile se topeau ca gheaţa de soare şi pământul era acoperit de leşuri Văzând aceasta, cei din Winchester se gândiră să scape cu viaţa şi în curând o luară la fugă, urmăriţi cu mânie, către o pădure care se întindea în apropiere de locul acela, la mai puţin de două leghe englezeşti În vremea aceasta, se întâmplă ca Lancelot să-l recunoască pe fiul cel mai mare al lui Mordret, după arme, care erau asemănătoare cu cele pe care obişnuia să le poarte tatăl său: atunci îi veni să râdă în gândul lui Se năpusti asupră-i iute ca trăsnetul care cade din cer, cu spada ridicată, şi în zadar adversarul îşi aruncă scutul întru întâmpinarea loviturii căci lama spadei tăie scutul cu pumnul care-l ţinea Fiul lui Mordret dădu pinteni calului şi fugi spre pădure cum fuge cerbul din faţa câinilor; şi aşa începu o îndelungată hăituire Aflaţi că galopară tot restul zilei, unul strigând şi ameninţând, celălalt dând pinteni cu atâta cruzime încât sângele curgea gârlă din coastele calului – şi tot aşa mereu, până ce ajunseră în inima pădurii În sfârşit, calul fugarului se împiedică şi căzu, iar fiul lui Mordret se aruncă în genunchi, cerând îndurare Dar Lancelot, din goană, cu o singură lovitură, îi zbură capul După care, fără să arunce o privire asupra trupului, porni la drum să-şi regăsească oamenii Dar în curând pierdu cărarea şi, în timp ce credea că se apropie de Winchester, se îndepărta tot mai mult de cetate După ce umblase toată noaptea, se văzu, dimineaţa, în faţa unui munte pustiu şi stâncos, şi, urcând pe o cărare, ajunse la o biată schivnicie în preajma unui mic şi străvechi paraclis Doi cucernici cu sutana albă ieşiră să-l primească, dintre care unul, zărindu-l, alergă spre el cu braţele deschise şi-l îmbrăţişa cu dragoste: era episcopul de Rochester, care o împăcase odinioară pe regină cu regele Artus — Monseniore, îi spuse Lancelot, de când te afli aici? Mă bucur nespus de mult că te-am găsit! Episcopul povesti că, după dureroasa zi de la Salisbury, în care nu mai rămăseseră în viaţă decât regele Artus, Lucan paharnicul şi Giflet fiul lui Do, se refugiase în pustnicia aceasta, în care voia să-şi pună restul vieţii în slujba Domnului, alături de un cucernic care hălăduia acolo — Şi domnia-ta, dragă seniore, adăugă episcopul, ce vei face de acum încolo? Nu te gândeşti să-ți îndrepţi pe calea pocăinţei viaţa pe care ţi-ai petrecut-o în cea mai mare parte în păcat de moarte? Află că ar cam fi vremea şi că Dumnezeu se bucură mai puţin de o sută de drepţi decât de un păcătos care ajunge să se pocăiască — Monseniore, îi răspunse Lancelot, mi-ai fost confrate între cele vremelnice; dacă vei binevoi, am să-ți fiu şi eu confrate de pustnicie La auzul acestor cuvinte, episcopul şi pustnicul îşi înălţară mâinile spre cer şi-i mulţumiră bucuroşi lui Dumnezeu Lancelot rămase lângă ei să-l slujească pe Ziditor din toate puterile lui, şi aflaţi că episcopul îl învăţă atâtea lucruri, încât ajunse preot cu drept de a sluji sfânta liturghie Dar povestea îl părăseşte pentru o clipă MOARTEA LUI HECTOR DES MARES ȘI A LUI LANCELOT DU LAC După moartea fiului lui Mordret şi după fuga oamenilor lor, regele Bohor intră în oraşul Winchester şi îl înmormântă pe Lionel cu toată bogăţia ce se cuvenea unui rege încoronat Apoi se întoarse în regatul său, unde se făcu pustnic, în timp ce Hector de Mares pornea în căutarea lui Lancelot Într-o bună zi, colindarea îl duse drept la pustnicia în care vieţuia fratele lui Amândoi se îmbrăţişară cu mare bucurie şi Hector nu mai voi să plece: se oferi şi el, la rândul lui, să rămână în slujba Domnului nostru Iisus Cristos Aşa trăiră cei doi fraţi laolaltă vreme de patru ani, ducând o viaţă atât de tihnită şi rugându-se, postind şi priveghind atât şi atât, încât nu mai era alt creştin care să poată îndura o trudă atât de mare După acest răstimp, Hector se săvârşi dintre cei vii şi fu înmormântat chiar în pustnicie Şi, la puţină vreme după aceea, cu cincisprezece zile înainte de luna mai, Lancelot simţi că i se apropie sfârşitul Îl rugă pe episcop şi pe pustnic, soţii lui de pustnicie, să-i ducă trupul la Voioasa Pază şi să-l aşeze în aceeaşi criptă în care se afla Galehaut, seniorul Insulelor îndepărtate, care murise pentru el din prietenie Apoi îşi dădu duhul Atunci cei doi monahi făcură un sicriu, în care culcară mortul, şi-l duseră cu mare trudă la castel Acolo, puseră să se ridice lespedea de pe mormântul lui Galehaut şi Lancelot fu aşezat lângă vechiul lui prieten; apoi se săpară pe lespede nişte cuvinte care grăiau aşa: Aici zace trupul lui Galehaut, seniorul Insulelor îndepărtate, iar lângă el se odihneşte Lancelot du Lac, care a fost cel mai bun cavaler din câţi s-au întâlnit vreodată în regatul Logres, în afară doar de ful lui, Galaad După înmormântare, i-aţi fi putut vedea pe oamenii din castel sărutând mormântul de parcă ar fi fost mormântul unui sfânt Cât despre episcop şi despre pustnic, amândoi îşi încheiară ultimele zile întru preamărirea ziditorului BUN RĂMAS Şi depănarea amuţeşte acum, căci aici se isprăveşte povestea lui Lancelot du Lac şi a Sfântului-Graal şi a bunului rege Artus, aşa precum se găseşte ea în vechile scrieri; nimenea nu ar putea să spună mai mult fără să mintă pe de-a-ntregul Îi aduc mulţumită Domnului nostru Iisus Cristos, aşa cum se cuvine să facă un păcătos hărăzit celor vremelnice, pentru că mi-a dat putere şi răgaz să închei bogata lucrare la care m-am înhămat: căci m-am muncit mult şi m-am străduit cu nesaţ s-o duc la bun sfârşit şi am isprăvit o operă de mare întindere Acum, când este încheiată, am să mă odihnesc oleacă, cu voia Domnului, şi am să mă desfăt cumva  Cuprins  CUVÂNT ÎNAINTE COPILĂRIA LUI LANCELOT DU LAC FUGA REGELUI BAN CUCERIREA TRÈBEI REGELE CARE A MURIT DE JALE REGINA CEA NĂPĂSTUITĂ DE MARI DURERI FECIORII REGELUI BOHOR DOAMNA LACULUI ŞI LANCELOT LANCELOT ŞI DASCĂLUL SĂU FECIOARA SARAIDA OGARII FERMECAŢI ELIBERAREA BĂIEŢILOR PRINDEREA LUI CLAUDAS ORDINUL CAVALERILOR VRĂJITORUL MERLIN FECIOARA PĂCĂLITĂ DE DIAVOL COPILĂRIA LUI MERLIN: PRUNCUL CARE VORBEŞTE COPILĂRIA LUI MERLIN: TURNUL CARE SE NĂRUIE COPILĂRIA LUI MERLIN: VORTIGERN Şl BALAURII DUCESA DE TINTAGEL NAŞTEREA LUI ARTUS STEIUL MIRACULOS NĂVĂLIREA SAINILOR GALESSIN FECIORII REGELUI LOT ÎNCĂIERAREA REGINA ORCANIEI Şl COPILUL MORDRET BĂTĂLIA DE LA CAROHAISE GUENIEVRA DIN CARMELIDA VIVIANA LOGODNA LUI ARTUS ARTUS ŞI DOMNIŞORII POVESTEA SFÂNTULUI-GRAAL: IOSIF DIN ARIMATEEA POVESTEA SFÂNTULUI-GRAAL: ELIBERAREA LUI IOSIF POVESTEA SFÂNTULUI-GRAAL: SARRAS POVESTEA SFÂNTULUI-GRAAL: INSULA ROTITOARE ŞI CORABIA POVESTEA SFÂNTULUI-GRAAL: ARBORELE VIEŢII POVESTEA SFÂNTULUI-GRAAL: SPADA CU BĂIERI CIUDATE MERLIN ŞI VIVIANA RĂZBOIUL CU SAINII CĂSĂTORIA LUI ARTUS CASTELUL MLAŞTINILOR LACUL DIANEI CTITORIREA MESEI ROTUNDE DOMNIŞOARA CU PITICUL CĂUTAREA LUI MERLIN PEDEPSIREA LUI GAUVAIN ÎNCHISOAREA DE AER TĂMĂDUIREA LUI GAUVAIN DRAGOSTEA LUI LANCELOT DU LAC ÎN REGATUL LOGRES ALAIUL ALB DESPĂRŢIREA FRUMOSUL DOMNIŞOR ZIUA DE SFÂNTUL ION «CU BINE, PREABUNULE PRIETEN!» DOAMNA DE NOHANT ŞI CAVALERUL CU MANTIE ALBĂ ELIBERAREA NOHANTULUI CELE TREI SCUTURI ALE FECIOAREI SARAIDA CUCERIREA DUREROASEI PAZE MORMÂNTUL LUI LANCELOT «O INIMĂ ALEASĂ NU POATE SĂ NE MINTĂ» LANCELOT ÎN CULMEA FERICIRII PLECAREA DE LA DUREROASA PAZĂ ÎNTOARCEREA LA DUREROASA PAZĂ CHEILE VRĂJILOR VOIOASA PAZĂ CAVALERUL ÎNGÂNDURAT Şl DAGUENET CEL FRICOS CAPRIFOIUL LANCELOT LA PUY DE MALEHAUT DOJENIREA REGELUI DOAMNA DE LA MALEHAUT: LANCELOT ÎN TEMNIŢĂ TURNIRUL DE LA GALORE: CAVALERUL ROŞU ELIBERAREA LUI LANCELOT TURNIRUL DE LA GALORE: CAVALERUL NEGRU FĂGĂDUINŢA LUI GALEHAUT SUPUNEREA LUI GALEHAUT MIJLOCIREA LUI GALEHAUT PAJIŞTEA TUFELOR «BUNĂ E PRIETENIA-N PATRU!» GALEHAUT SI DOAMNA DE LA MALEHAUT GALEHAUT, SENIOR AL INSULELOR ÎNDEPĂRTATE VISAREA REGELUI ÎN CĂUTAREA LUI LANCELOT DOMNIŞOARA DIN NORGALLES SAGREMOR ÎŞI GĂSEŞTE O ALTĂ IUBITĂ ÎNTÂLNIRE FERICITĂ CÂNTECE ÎN ŢINUTUL SORELOIS CAVALERUL ŞI SCUTIERUL PODUL DIN NORGALLOIS ASEDIUL STÂNCII SAINILOR SCUTUL SUDAT SMINTITUL CUCERIREA STÂNCII SAINILOR VISUL LUI GALEHAUT TÂLCUL VISULUI ŢARA DATĂ ÎN CUSTODIE MELEAGANT CEL TRUFAŞ MÂRŞĂVIA LUI MELEAGANT RĂPIREA LUI GAUVAIN DOMNIŞOARA CU COZILE TĂIATE LUPTĂTORII DIN PINTADOL ÎNTUNECATUL ESCALON VALEA FĂRĂ ÎNTOARCERE TURNUL PĂTIMIRII SUPĂRAREA REGINEI SUPĂRAREA REGINEI ÎNSTĂRITUL ESCALON VALEA IUBIŢILOR NESTATORNICI INELUL MORGANEI KEU DIN ESTRAUX MOARTEA LUI KARADOC CEL MARE MORGANA CEA PERFIDĂ NEBUNIA LUI LANCELOT MOARTEA LUI GALEHAUT CAVALERUL CU COTIGA PROVOCAREA LUI MELEAGANT REGINA RĂPITĂ PITICUL COTIGAR CAVALERUL CU COTIGA VINDECAREA LUI LANCELOT CELE DOUĂ PODURI PATUL PRIMEJDIOS PIEPTENUL CU FIRE DE PĂR AURII PODUL SPADEI BUNUL REGE BAUDEMAGU PRIMA LUPTĂ PENTRU REGINĂ «AŞA-I RECUNOŞTINŢA FEMEII» SCRISORILE ÎNŞELĂTOARE BOHOR CEL SURGHIUNIT CASTELUL ÎNTÂMPLĂRILOR CIUDATE FRUMOSUL CEL RĂU ŞI FATA REGELUI BRANGORE FĂGĂDUIELILE ÎNFUMURATE BĂTRÂNA CU CORONIŢĂ DE AUR GAUVAIN ÎN CASTELUL ÎNTÂMPLĂRILOR CIUDATE FRAŢII LUI GAUVAIN DOAMNELE LA IZVOR DOMNIŞOARA ÎMBIATĂ LA DRAGOSTE ARMELE FURATE IZVORUL OTRĂVIT FATA FECIOARĂ DIN DRAGOSTE LANCELOT LA CASTELUL ÎNTÂMPLĂRILOR CIUDATE NOROCOSUL REGE PESCAR LANCELOT LA CASTELUL ÎNTÂMPLĂRILOR CIUDATE ZĂMISLIREA LUI GALAAD LANCELOT LA CASTELUL ÎNTÂMPLĂRILOR CIUDATE IERTAREA FETEI REGELUI PELLÈS VRĂJILE LUI GUINEBAUT DUREREA REGINEI CERBUL ALB ŞI CEI PATRU LEI PIZMA CAVALERILOR MESEI ROTUNDE FECIOARA ÎNDRĂGOSTITĂ ÎNFRÂNGEREA CAVALERILOR MESEI ROTUNDE LANCELOT ŞI PĂCATUL SĂU COPILĂRIA LUI PERCEVAL LE GALLOIS: PĂDUREA PUSTIE COPILĂRIA LUI PERCEVAL LE GALLOIS: CAVALERII COPILĂRIA LUI PERCEVAL LE GALLOIS: PLECAREA COPILĂRIA LUI PERCEVAL LE GALLOIS: SĂRUTAREA ȘI INELUL NESTATORNICIE FĂRĂ VOIE: LANCELOT ALUNGAT COPILĂRIA LUI PERCEVAL LE GALLOIS: DOMNIŞOARA ÎN ZDRENŢE COPILĂRIA LUI PERCEVAL LE GALLOIS: ARMELE SI PIELEA COPILĂRIA LUI PERCEVAL LE GALLOIS: INSTRUIREA FECIOARA CARE N-A MINȚIT NICIODATĂ CAVALERUL PUS ÎN LANŢURI SMINTITUL DIN CASTELUL ÎNTÂMPLĂRILOR CIUDATE LECUIREA LANCELOT ȘI PERCEVAL ÎNTOARCEREA LA CURTE CĂUTAREA SFÂNTULUI GRAAL VENIREA LUI GALAAD ASEDIUL PRIMEJDIOS TRECEREA GRAALULUI ÎNALTA CĂUTARE GALAAD ȘI REGINA PLECAREA CAVALERILOR MESEI ROTUNDE CĂUTAREA LUI GALAAD: CASTELUL CU FECIOARE CĂUTAREA LUI PERCEVAL: CALUL CEL NEGRU CĂUTAREA LUI PERCEVAL: ISPITIREA CĂUTAREA LUI LANCELOT: COROANA SEMEȚIEI NĂPĂSTUIREA CĂUTAREA LUI LANCELOT: CAVALERII ALBI ȘI CAVALERII NEGRI APA DE NETRECUT CĂUTAREA LUI GAUVAIN: PESCARUL ÎNVETERAT MOARTEA LUI YVAIN CEL MARE CĂUTAREA LUI BOHOR: SPOVEDANIA CĂUTAREA LUI BOHOR: LIONEL FĂRĂ AJUTOR FALSUL CĂLUGĂR CĂUTAREA LUI BOHOR: ISPITIREA CĂUTAREA LUI BOHOR: MORTIFICAREA CĂUTAREA LUI GALAAD: GAUVAIN ÎNFRÂNT CORABIA LUI SOLOMON: PATUL SPADA FUSELE SPADA CU BĂIERI CIUDATE CERBUL CEL ALB ŞI LEII LANCELOT ȘI GALAAD LANCELOT LA CASTELUL GRAALULUI GALAAD, PERCEVAL ȘI BOHOR LA CASTELUL GRAALULUI MOARTEA LUI GALAAD RĂPIREA SFÂNTULUL-GRAAL MOARTEA LUI ARTUS PRIMA BĂNUIALĂ A REGELUI FAVOAREA ACORDATĂ DOMNIŞOAREI D’ESCALOT TURNIRUL DE LA WINCHESTER GAUVAIN ŞI DOMNIŞOARA D’ESCALOT REGELE LINIŞTIT REGINA GELOASĂ PASSEROSE ÎNDRĂGOSTITĂ LANCELOT ŞI SEMINŢIA LUI CRUZIMEA REGINEI FAȚĂ DE LANCELOT FRUCTUL OTRĂVIT REGINA ACUZATĂ DE TRĂDARE REGINA FĂRĂ CAVALER SALVAREA REGINEI ÎNDRĂGOSTIŢII DENUNŢAŢI SURPRINDEREA ÎNDRĂGOSTIŢILOR JUDECAREA ŞI ELIBERAREA REGINEI CONSFĂTUIREA ASEDIEREA VOIOASEI PAZE: SOLIA LUI LANCELOT ASEDIEREA VOIOASEI PAZE: CURTOAZIA LUI LANCELOT ÎMPĂCAREA REGELUI CU REGINA ASPRIMEA MONSENIORULUI GAUVAIN ASEDIUL CETĂTII GANNES LANCELOT PROVOCAT DE MONSENIORUL GAUVAIN TRĂDAREA LUI MORDRET REGINA ÎN TURN LUPTA DINTRE LANCELOT ŞI GAUVAIN PLECAREA SPRE MAREA BRETANIE MOARTEA LUI GAUVAIN MORDRET ÎMPOTRIVA REGELUI ARTUS REGINA ÎNTR-O MĂNĂSTIRE DE CĂLUGĂRIŢE VISELE REGELUI ŞI PREVESTIRILE BĂTĂLIA DE LA SALISBURY: MĂCELUL BĂTĂLIA DE LA SALISBURY: FIUL UCIS DE TATĂL LUI MOARTEA LUI LUCAN SFÂRSITUL LUI ARTUS MOARTEA LUI GIFLET BĂTĂLIA DE LA WINCHESTER MOARTEA FIILOR LUI MORDRET SI A LUI LIONEL CEL CU INIMA NESĂBUITĂ CONVERTIREA LUI LANCELOT MOARTEA LUI HECTOR DES MARES ȘI A LUI LANCELOT DU LAC BUN RĂMAS ACEASTĂ EDIȚIE CU , COLI DE TIPAR ȘI PLANȘE COLOR, A APĂRUT LA FORMATUL / X ÎN ZIUA DE SEPTEMBRIE TIRAJUL ESTE DE EX BROȘATE TEXTUL CULES LA MONOTIP, CORP / COCHIN DREPTE ȘI CURSIVE, MACHETAT DE VICTOR MAȘEK, A FOST IMPRIMAT LA TIPAR ÎNALT PE HÂRTIE EDIȚII X / CU % GRAD ALB POLICROMIILE SUNT REALIZATE LA ZINCOGRAFIE PRIN SELECȚIE ELECTRONICĂ ÎNTREGUL PROCES TEHNOLOGIC S-A DESFĂȘURAT LA ÎNTREPRINDEREA POLIGRAFICĂ ARTA GRAFICĂ CALEA ȘERBAN VODĂ, NR BUCUREȘTI, R S ROMÂNIA   